
IJAMBO RY’IBANZE 


Kuva kera igitabo cya gatanu cyo mu Isezerano Rishya cyamenyekanye ko ari Ibyakozwe 
n ’lntumwa; nyamara uyu mutwe ntushobora kuboneka muri icyo gitabo ubwacyo. Zimwe 
mu nyandiko za kera z’Ibyanditswe Byera zavumbuwe ku Musozi wa Sinayi zitanga 
umutwe mu ijambo ryoroheje ari ryo: “Ibyakozwe” nta kuvuga intumwa. Hari impamvu 
yabiteye. Ibyakozwe byagombaga kuruta amateka magufi y’umurimo wakozwe n’intumwa 
cumi n’ebyiri, kandi bikanaruta cyane ibintu by’ingenzi byabaye ku bantu bane b’ingenzi 
muri uwo murimo ari bo Petero, Yakobo, Yohana na Pawulo. {INI 5.1} 

Igitabo cy’Ibyakozwe cyanditswe na Luka; “Umuganga ukundwa” w’umunyamahanga 
wihanye, wandikiye Itorero ryose ari Abayahudi kimwe n’Abanyamahanga. Nubwo kivuga 
ibyabaye mu gihe kirenze ho gato imyaka mirongo itatu, cyuzuye amasomo y’ingirakamaro 
ku Itorero ryo mu bihe byose. Mu gitabo cy’Ibyakozwe, Imana ivuga yeruye ko muri iki 
gihe Umukristo azagaragarwaho na wa Mwuka wamanukanye imbaraga ku munsi wa 
Pentekote ugatuma inkuru y’ubutumwa bwiza yaka nk’ibirimi by’umuriro. Imirimo Mwuka 
Muziranenge yakoze ayinyujije muri Petero, Pawulo, Yohana na Yakobo n’abandi, ishobora 
kongera gukorerwa mu bigishwa bo muri iki gihe. {INI 5.2} 

Uburyo igitabo cy’ Ibyakozwe gisoza gitunguranye ntabwo ari kubw’impanuka. Bigaragaza 
ko inkuru itarangiye kandi ko ibikorwa Imana ikora ibinyujije muri Mwuka Muziranenge 
bigomba gukurikirana mu bihe byose bya Gikristo ku buryo buri gisekuru cyongera igice 
cyuzuye ubwiza n’imbaraga kubyo icyakibanjirije cyasize. {INI 5.3} 

Ibikorwa byanditswe muri iki gitabo mu by’ukuri ni ibikorwa bya Mwuka bitewe n’uko mu 
gihe cy’intumwa Mwuka Muziranenge ari we wari umujyanama n’umufasha w’abayobozi 
ba Gikristo. Ku munsi wa Pentekote abigishwa basengaga buzujwe Mwuka kandi babwiriza 
ubutumwa bwiza bafite imbaraga. Abantu barindwi batoranyijwe ngo babe abadiyakoni bari 
« buzuye Umwuka Wera n’ Ubwenge » (Ibyak 6 :3). Mwuka Muziranenge ni we wayoboye 
ukurambikwaho ibiganza kwa Sawuli ( Ibyak 9 :17); ni we wayoboye kwemerwa 
kw’abanyamahanga mu Itorero ! (Ibyak 10 :44-47); niwe wabayoboye mu gihe cyo 
gutoranya Barinaba na Sawuli kugira ngo bajye gukora umurimo ( Ibyak 13:2-4); ni we 
wabayoboye mu nama y’i Yerusalemu (Ibyak 15 :28); no mu ngendo zose za Pawulo 
z’ivugabutumwa (Ibyak 16 :6,7). Ikindi gihe ubwo Itorero ryababazwaga cyane 
rikarenganywa n’Abaroma n’Abayahudi, Mwuka Muziranenge ni we wakomeje abizera 
kandi abarinda kugwa mu buyobe. {INI 5.4} 

Ibyakozwe n’Intumwa ni kimwe mu bitabo biheruka byanditswe na Ellen G . White. 
Cyashyikirijwe abasomyi mu myaka mike mbere y’urupfu rwe. Ni kimwe mu bitabo bijijura 

cyane byanditswe na we. Umusomyi azakibonamo umucyo umufasha gutanga ubuhamya 
bwa Gikristo. Ubutumwa bw’iki gitabo buracyari bushya, kandi kuba kijyanye n’igihe 
byigaragariza mu muhati w’umwanditsi werekana ko abantu bo muri iki gihe bazahabwa 
imbaraga ya Mwuka iruta ya yindi yo ku munsi wa Pentekote. Umurimo wo kuvuga 
ubutumwa bwiza ntabwo uzarangirana ukwigaragaza guke kw’imbaraga ya Mwuka 
Muziranenge kurusha iyaranze itangira ryawo. Isengesho n’icyifuzo kivuye ku mutima 
by’ababagejejeho iki gitabo ni uko umusomyi wacyo yagira uruhare mu kongera kugaragaza 
ibyiza by’Itorero rya mbere kandi akanirindwa ibyiganano by’umwanzi w’abantu 
wiyoberanya. {INI 6.1} 

Abanditsi 

IGICE CYA 1 - UMUGAMBIIMANA IFITIYE ITORERO RYAYO 


Itorero ni umuyoboro washyizweho n’Imana kubw’agakiza k’abantu. Ryateguriwe gukora 
umurimo kandi inshingano yaryo ni ukugeza ubutumwa bwiza ku batuye isi. Kuva mu 
itangiriro, umugambi w’Imana wari uko binyuze mu Itorero ryayo, abatuye isi bari 
kugaragarizwa kamere yayo yose ndetse n’uko yihagije. Abizera bagize Itorero, abo 
yahamagariye ikabakura mu mwijima maze ikabageza mu mucyo wayo w’itangaza, 
bagomba kugaragaza ubwiza bwayo. Itorero ni ikigega cy’ubutunzi bw’ubuntu bwa Kristo; 
kandi binyuze mu Itorero, ukwigaragaza guheruka kandi kuzuye k’urukundo rw’Imana 
kuzamenyeshwa n’ibinyabutware n’ibinyabushobozi by’ahantu ho mu ijuru. Abanyefezi 
3:10. {INI 9.1} 

Mu Byanditswe Byera harimo amasezerano menshi kandi meza cyane yerekeye Itorero. 
«Inzu yanjye izitwa inzu yo gusengerwamo n ’amahanga yose. ” Yesaya 56:7. « Izo ntama 
zanjye n’imyanya ikikije umusozi wanjye, byose nzabigira ibihesha umugisha; kandi 
nzavubira imvura mu gihe cyayo; hazagwa imvura y ’umugisha. ” «Nzazimereza urwuri 
ruzazibera ikirangirire, kandi ntabwo zizongera kwicirwa n ’inzara mu gihugu, cyangwa 
gukozwa isoni n ’amahanga ukundi. Na zo zizamenya yuko jye, Uwiteka Imana yazo, ndi 
kumwe na zo, kandi yuko inzu ya Isirayeli ari yo bwoko bwanjye. Ni ko Umwami Uwiteka 
avuga. Namwe ntama zanjye, intama z’urwuri rwanjye, muri abantu, nanjye ndi Imana 
yanyu, ni ko Umwami Uwiteka avuga. » Ezek 34:26, 29-31. {INI 9.2} 

« Mwebwe n ’umugaragu wanjye natoranije, muri abagabo bo guhamya ibyanjye, ” ni ko 
Uwiteka avuga, « kugira ngo mumenye munyizere munyitegereze ko ari jye: nta Mana 
yambanjirije kubaho, kandi ntayizamperuka. Jyewe,jye ubwanjye, ni jyewe Uwiteka; kandi 
nta wundi mukiza utari jyewe. Ni jye wabwirije iby ’agakiza kandi ndakiza, ndabigaragaza, 
kandi muri mwe nta yindi Mana yahabaye ; ni cyo gituma muri abagabo bo ku mpamya, ko 
ari jyewe Mana. » Ni ko Uwiteka avuga. « Jyewe Uwiteka naguhamagariye gukiranuka, 
nzagufata ukuboko, nzakurinda, nguhe kuba isezerano ry’abantu no kuba umucyo uvira 
abanyamahanga, no guhumura impumyi, ukabohora imbohe, ugakura ababa mu mwijima 
mu nzuy’imbohe. » Yesaya 43:10-12; 42 :6,7. {INI 9.3} 

Uwiteka aravuga ati: «Igihe cyo kwemererwamo ndagushubije, no ku munsi wo gukirizwamo 
ndagutabaye; kandi nzagukiza ngutange ho isezerano ry’abantu, kugira ngo uhagurutse 
igihugu, utume baragwa gakondo yabo yabaye umwirare. Kandi ubwire imbohe zisohoke 
n ’abari mu mwijima uti ‘Nimugaragare. ’ Bazarishiriza ku mayira; no mu mpinga z ’imisozi 
zose ahari agasi hazaba urwuri. Ntibazicwa n’inzara cyangwa inyota: kandi icyokere 
ntikizabageraho, n ’izuba ntirizabica; kuko uwabagiriye imbabazi azabajya imbere, 

akabajyana ku masoko y ’amazi. « Imisozi yanjye yose nzayihindura inzira, kandi inzira 
zanjye za nyabagendwa zizuzuzwa zishyirwe hejuru. Dore aba bazava kure; dore aba 
bazava i Kasikazi n ’uburengerazuba, kandi aba nabo bazaturuka mu gihugu cy ’ i Sinimu. » 
Ririmba wa juru we nawe wa si we, unezerwe; mwa misozi mwe, muturagare muririmbe, 
kuko Uwiteka amaze abantu be umubabaro kandi abantu barengana azabagirira imbabazi. 
Ariko Siyoni aravuga ati : ‘Yehova yarantaye, Uwiteka aranyibagiwe. ’ Mbese umugore 
yakwibagirwa umwana yonsa, ntababarire uwo yibyariye? Icyakora bo babasha 
kwibagirwa, ariko jye sinzakwibagirwa. Dore nguciye mu biganza byanjye nk’uca imanzi, 
kandi inkike zawe ziri imbere yanjye iteka.» Yesaya 49:8-16. {INI 9.4} 

Itoreroniigihome cy’Imana, ni umudugudu wayo w’ubuhungiro yashyize ku isi yagomye. 
Ubugambanyi ubwo ari bwo bwose bukorewe Itorero ni ubuhemu ku wacunguje abantu 
amaraso y’umwana We w’ikinege. Kuva mu ntangiriro, abantu b’indahemuka bari bagize 
Itorero ku isi. Buri gihe Uwiteka yabaga yifitiye abarinzi bahaga ubuhamya buzira 
amakemwa abo mu gihe cyabo. Aba barinzi batanze ubutumwa bw’imbuzi, kandi igihe 
bahamagarirwaga kurambika intwaro zabo, abandi bakomezaga umurimo. Imana yagiranye 
na bo isano rishingiye ku masezerano ihuza Itorero ryo ku isi n’iryo mu ijuru. Yohereje 
abamarayika bayo kugira ngo bakorere Itorero ryayo, kandi n’urupfu ntirwabashije gutsinda 
ubwoko bwayo. {INI 10.1} 

Mu binyejana byinshi byo gutotezwa, amakimbirane n’umwijima, Imana yakomeje Itorero 
ryayo. Nta kintu na kimwe cyarigwiriye Imana itarariteguye; nta mbaraga n’imwe 
yahagurukiye kurwanya umurimo wayo Imana itarabanje kuyibona. Byose byabaye nk’uko 
yari yarabibonye mbere. Ntabwo yigeze itererana Itorero ryayo, ahubwo yari yaravugiye mu 
buhanuzi ibyari kuzabaho, kandi ibyo Mwuka wayo yahumekeye mu bahanuzi kugira ngo 
babivuge bitaraba, byarasohoye. Imigambi yayo yose izasohora. Amategeko yayo 
yomatanye n’ingoma yayo, kandi nta mbaraga y’umubisha ishobora kuyihangura. Ukuri 
guhumekwa ndetse kukarindwa n’Imana kandi kuzatsinda abakurwanya bose. {INI 10.2} 

Mu gihe cy’umwijima mu by’Umwuka, Itorero ry’Imana ryabaye nk’umurwa wubatswe mu 
mpinga y’umusozi. Uko ibihe byagiye bikurikirana n’ibisekuru bigasimburana, inyigisho 
nzima zitangwa n’ijuru zagiye zisakazwa mu mbibi z’uwo murwa. Nubwo Itorero 
ryagaragara nk’irinyantegenke, ni ryo kintu kimwe Imana ihozaho ijisho ryayo mu buryo 
budasanzwe. Ni naho ubuntu bwayo bugaragarira aho yishimira guhishurira imbaraga yayo 
ihindura imitima. {INI 10.3} 

Kristo yarabajije ati: « Mbese ubwami bw’Imana twabugereranya n’iki ? Cyangwa 
twabusobanuza mugani ki?” . Mariko 4:30. Ntiyashoboraga gukoresha ubwami bw’iyi si 
nk’ikigereranyo. Nta kintu na kimwe yabonye yagereranya na bwo. Ubwami bw’isi 

butegekesha igitugu; ariko mu bwami bwa Kristo intwaro zose zo mu buryo bw’umubiri, 
n’ibikangisho byose ntibiharangwa. Ubu bwami ni ubwo gushyira hejuru no guhesha 
icyubahiro ikiremwamuntu. Itorero ry’Imana ni ubuturo burimo ubuzima buzira inenge, 
bwuzuye impano zitandukanye kandi bwahawe Mwuka Muziranenge. Abagize iryo torero 
babonera umunezero mu kunezerwa kw’abo bafasha bakanabahesha umugisha. Umurimo 
Imana igambiriye gukora ibinyujije mu Itorero ryayo kugira ngo izina ryayo rihabwe 
icyubahiro, ni umurimo utangaje. Icyitegererezo cy’uyu murimo kiboneka mu iyerekwa rya 
Ezekiyeli ubwo yabonaga uruzi rw’agakiza. {INI 11.1} 

Maze arambwira ati, « Aya mazi atemba, agana iburasirazuba, azagera no mu Araba kandi 
agere no mu nyanja ; nagera mu nyanja, amazi yo muri yo azakira...Ku nkombe z ‘uwo 
mugezi, mu mpande zombi, hazamera igiti cyose cyera ibiribwa, ibibabi byabyo ntabwo 
bizuma, n’amatunda yabyo ntabwo azabura; bizajya byera uko ukwezi gutashye, kuko amazi 
yaho ava mu buturo bwera; amatunda yabyo azaba ibyokurya, nabyo ibibabi byabyo bibe 
umuti uvura. » Ezekiyeli 47:8-12. {INI 11.2} 

Kuva mu itangiriro, Imana yakoreraga mu bantu bayo kugira ngo ihe umugisha abatuye isi. 
Imana yahinduye Yozefu isoko y’ubuzima ku ishyanga rya kera rya Misiri. Biturutse ku 
bunyangamugayo bwa Yozefu ishyanga ryose ryararinzwe. Binyuze muri Daniyeli, Imana 
yarokoye ubuzima bw’abanyabwenge bose b’i Babuloni, kandi uku kurokorwa ni 
nk’ibyigisho kuko byerekana imigisha mu by’umwuka yahawe ab’isi iturutse ku Mana 
Yosefu na Daniyeli baramyaga. Buri muntu wese utunze Kristo mu mutima we, ndetse 
n’uwo ari we wese uzereka abatuye isi urukundo rwe, uwo ni we ukorana n’Imana kugira 
ngo inyokomuntu ihabwe umugisha. Igihe ahabwa ubuntu buva ku Mukiza kugira ngo 
abugeze ku bandi, mu mibereho ye yose hadudubiza imigezi y’amazi y’ubugingo. {INI 
11.3} 

Imana yatoranyije Abisiraheli kugira ngo bagaragarize abantu imico yayo. Yifuzaga ko baba 
amasoko y’agakiza mu isi. Baragijwe ubwiru bw’ijuru ari bwo guhishurwa k’ubushake 
bwayo. Mu minsi ya kera y’Abisiraheli, amahanga yo ku isi yari yarateye Imana umugongo 
binyuze mu migenzereze mibi. «Kuko ubwo bamenye Imana batayubahirije nk’Imana haba 
no kuyishima, ahubwo bahinduka abibwira ibitagira umumaro, maze imitima yabo 
y’ibirimarima icura umwijima. »Abaroma 1 :21. Nyamara kubw’impuhwe zayo, ntabwo 
Imana yabarimbuye. Yafashe umugambi wo kubaha amahirwe yo kongera kumenyana na 
Yo binyuze mu bwoko bwayo bwatoranyijwe. Binyuze mu myigisho zo gutamba ibitambo, 
Yesu yagombaga kwererezwa imbere y’amahanga yose kandi abantu bose bari kumuhanga 
amaso bashoboraga kubaho. Kristo yari urufatiro rw’ubutunzi bw’Abayuda. Ibyo bakoraga 

byose by’ibishushanyo byari ubuhanuzi bukubiye hamwe bw’ubutumwa bwiza, akaba 
n’uburyo bukubiyemo amasezerano yo gucungurwa. {INI 12.1} 

Nyamara ubwoko bw’Abisiraheli nk’abari bahagarariye Imana, bwivukije amahirwe 
akomeye bwari bufite. Bwibagiwe Imana maze bunanirwa gusohoza inshingano yera bwari 
bwarahawe. Imigisha bahawe ntiyageze ku batuye isi. Bigumaniye amahirwe yose bari 
bafite kubwo kwishyira hejuru kwabo. Bitaruye abandi bantu bagira ngo bahunge ibishuko. 
Uko Imana yari yarababujije kwifatanya n’abasenga ibigirwamana ikabikorera kubarinda 
gukurikiza imigirire y’abapagani, babikoresheje bubaka inkuta zibatandukanya n’andi 
mahanga yose. Batumye Imana itagera ku murimo yashakaga kubakoresha kandi ntibabera 
abandi abayobozi mu by’iyobokamana n’urugero ruzira amakemwa. {INI 12.2} 

Abatambyi n’abatware b’urusengero bari batsimbaraye ku mihango yabaye akamenyero. 
Bari banyuzwe no kuba mu idini ikurikiza amategeko, kandi ntibyabashobokeraga ko 
bashyira abandi ukuri kuzima mvajuru. Batekerezaga ko ubutungane bwabo bwite buhagije 
ku buryo batifuzaga ko hagira ikindi kintu gishya cyinjizwa mu myizerere yabo. Ntabwo 
bemeye ko ineza y’Imana ari umuco batifitemo, ahubwo bumvaga ko ari ikintu bigereyeho 
kubw’imirimo yabo myiza. Ukwizera gukorera mu rukundo kandi kugatunganya umutima 
ntikwari kubona uko gufatanywa n’idini y’Abafarisayo yari igizwe n’imihango n’amategeko 
y’abantu. {INI 12.3} 

Imana yavuze ku ishyanga rya Isirayeli iti: «Ariko nari narakugize uruzabibu rwiza cyane, 
umubyare utunganye rwose : none se wahindutse ute ukambera nk’igiti cy’ingwingiri 
cy’uruzabibu ntazi?»Yeremiya 2:21 « Isirayeli ni uruzabibu rurumbuka, rwera imbuto 
zarwo» Hoseya 10 :1 «Yemwe mwa baturage b’i Yerusalemu mwe, namwe bagabo b’i 
Buyuda nimudukize jyewe n ’uruzabibu rwanjye. Ikintu nari nkwiriye gukorera uruzabibu 
rwanjye nasize ni ikihe ? Ko nari niringiye ko ruzera inzabibu, ni iki cyatumye rwera indibu 
? Noneho rero reka mbabwire icyo ngiye gukorera urutoki rwanjye. Nzasenya uruzitiro 
rwarwo, maze rwonwe rwose; nsenye n ’inkikeyarwo, runyukanyukwe; kandi nzarurimbura 
; ntiruzicirwa, ntiruzahingirwa; ahubwo ruzameramo imifatangwe n ’amahwa kandi 
nzategeka ibicu bye kurugushamo imvura; kuko urutoki rw’Uwiteka Nyiringabo ari inzuya 
Isirayeli, n’Abayuda ni insina yishimiraga ; yabiringiragamo imanza zitabera ariko 
abasangamo kurenganya; yabiringirangamo gukiranuka ariko abasangamo umuborogo. » 
Yesaya 5 :3-7. « Izacitse intege ntimwazisindagije, kandi ntabwo mwavuye izari zirwaye, 
n’izavunitse ntimwazunze, izatatanijwe ntimwazigaruye, kandi ntimwashatse izazimiye; 
ahubwo mwazitegekesheje igitugu n’umwaga. » Ezek 34:4 {INI 12.4} 

Abayobozi b’Abayuda bibwiraga ko ari injijuke cyane ku buryo badakeneye kwigishwa, 
bakibwira ko ari intungane bihagije ku buryo badakeneye agakiza, ndetse ko bubashwe 

cyane ku buryo badakeneye icyubahiro kiva kuri Kristo. Umukiza rero yarabaretse maze 
amahirwe bari barapfushije ubusa n’umurimo bari barirengagije abiha abandi. Icyubahiro 
cy’Imana kigomba guhishurwa kandi ijambo ryayo rigashinga imizi. Ingoma ya Kritso 
igomba kwimikwa mu isi. Agakiza Imana itanga kagomba kumenyekanishwa mu midugudu 
yo mu butayu; kandi abigishwa bahamagariwe gukora umurimo abayobozi b’Abayuda bari 
barananiwe gukora. {INI 13.1} 

IGICE CYA 2 - GUTOZWA KW’ABIGISHWA CUMI NA BABIRI 


Kugira ngo umurimo We ukomeze ukorwe, Kristo ntiyahisemo ubwenge cyangwa ubutyoza 
bw’abari bagize urukiko rukuru rw’Abayahudi cyangwa ngo yite ku bubasha bwa Roma. 
Yesu yirengagije abigisha b’Abayahudi bigize intungane maze ahitamo abagabo bicishije 
bugufi, batigeze biga kugira ngo bamamaze ukuri kwagombaga kunyegenyeza isi. Yafashe 
umugambi wo gutoza abo bagabo no kubigisha nk’abayobozi b’Itorero rye. Nabo 
bagombaga kwigisha abandi maze bakabohereza bajyanye inkuru y’ubutumwa bwiza. 
Kugira ngo bazagere ku musaruro mwiza mu murimo wabo, bagombaga guhabwa imbaraga 
ya Mwuka Muziranenge. Ntabwo ubutumwa bwiza bwari kwamamazwa n’imbaraga 
cyangwa ubwenge bya kimuntu, ahubwo bwari kwamamazwa n’imbaraga y’Imana. (INI 
14.1} 

Abigishwa bamaze imyaka itatu n’igice batozwa n’Umwigisha uruta abandi wabaye ku isi. 
Mu gushyigikirana no kubana mu buryo bwihariye, Kristo yabatoje gukora umurimo we. 
Buri munsi bagendanaga kandi bakaganira na Kristo, bakumva uko yakomezaga abarushye 
n’abaremerewe; ndetse bakabona ukwigaragaza kw’imbaraga ze ku barwayi n’imbabare. 
Rimwe na rimwe yicaranaga nabo mu ibanga ry’umusozi akabigisha; ubundi babaga bari ku 
nkengero y’inyanja cyangwa bagenda mu nzira maze akabahishurira ubwiru bw’Ubwami 
bw’Imana. Aho ari ho hose imitima yabaga yiteguye kwakira ubutumwa mvajuru, 
yababwiraga ukuri kw’inzira y’agakiza. Ntiyigeze ategeka abigishwa gukora iki cyangwa 
kiriya, ahubwo yaravuze ati, “Munkurikire.” {INI 14.2} 

Mu ngendo ze, ari mu cyaro cyangwa mu mijyi, yajyanaga na bo kugira ngo barebe uko 
yigisha abantu. Bajyanaga nawe aho yajyaga hose. Basangiraga ibyokurya bye byoroheje, 
kandi nk’uko nawe byamugendekeraga, rimwe na rimwe barasonzaga kandi akenshi bakaba 
bananiwe. Ari mu mihanda yuzuye abantu, ku nkengero z’ikiyaga no mu butayu, babaga 
bari hamwe nawe. Mu buzima bwose yanyuragamo baramurebaga. {INI 14.3} 

Igihe cyo gutoranya cumi na babiri nibwo hatewe intambwe y’ikubitiro muri gahunda 
y’Itorero ryagombaga gukomeza gukora umurimo nyuma y’uko Kristo agenda. Ku 
byerekeye iri toranywa ibyanditswe bivuga bitya biti, “Bukeye azamuka umusozi, 
ahamagara abo ashaka, baza aho ari. Atoranyamo cumi na babiri bo kubana na we, ngo 
abone uko ajya abatuma kubwiriza abantu ubutumwa.” Mariko 3:13,14. {INI 14.4} 

Itegereze ibyo byabaye uko bikora ku mutima. Reba Umwami w’ ijuru akikijwe na cumi na 
babiri yari amaze gutoranya. Yari hafi kubarobanurira gukora umurimo wabo. Akoresheje 
abanyantegenke, kandi binyuze mu ijambo rye na Mwuka we, yateguye kugeza agakiza kuri 
buri muntu wese. {INI 15.1} 

Imana n’abamarayika bitegereje iki gikorwa bafite ibyishimo n’umunezero. Data wa twese 
yari azi ko umucyo wo mu ijuru wari kuzamurika uturuka kuri bariya bagabo; kandi ko igihe 
bari guhamya Umwana we amagambo yabo yari kuzumvikana ava ku gisekuru kimwe ijya 
ku kindi kugeza ku mperuka y’igihe. {INI 15.2} 

Abigishwa bagombaga kugenda nk’abahamya ba Kristo, bakajya kubwira abatuye isi ibyo 
bamubonanye n’ibyo bamwumvanye. Uretse umurimo Kristo yakoze ubwe, inshingano 
yabo yari iy’agaciro kanini umuntu yigeze ahamagarirwa gukora. Kugira ngo abantu 
bakizwe abigishwa bagombaga gukorana n’Imana. Nk’uko mu Isezerano rya Kera ishyanga 
ry’Abisirayeli ryari rihagarariwe n’abakurambere cumi na babari ni nako intumwa cumi 
n’ebyiri zahagarariye Itorero ryamamaza Ubutumwa bwiza. {INI 15.3} 

Mu gihe cy’umurimo we ku isi Kristo yatangiye gusenya urukuta rwatandukanyaga 
Abayahudi n’Abanyamahanga, anatangira kubwiriza agakiza ku nyokomuntu yose. Nubwo 
yari Umuyahudi, yasabanaga n’Abasamariya maze ahindura ubusa imigenzo ya gifarisayo 
y’Abayahudi yerekeranye n’ubu bwoko bw’insuzugurwa. Yararaga mu mazu 
y’Abasamariya, bagasangira kandi akigishiriza mu mihanda yabo. {INI 15.4} 

Umukiza yashaga kubwira abigishwa be ukuri kujyanye no gusenya urukuta 
rwatandukanyaga Abisiraheri n’andi mahanga. Uko kuri kuvuga ko “abanyamahanga 
bagomba kuba abaraganwa n’Abayahudi’’ kandi bagaheshwa n’ubutumwa bwiza 
kuzaraganwa n’Abayahudi ibyasezeranijwe muri Kristo Yesu” Abefeso 2:14; 3:6. {INI 
15.5} 

Uku kuri kwagaragajwe mu buryo bumwe igihe Umukiza yagororeraga ukwizera 
k’umuyobozi w’abasirikare ijana i Kaperinawumu, ndetse n’igihe yabwirije ubutumwa 
bwiza abaturage b’ i Sukara. Uku kuri kandi kongeye kuvugwa igihe yasuraga i Foyinike, 
ubwo yakizaga umukobwa w’umugore w’umunyakananikazi. Ibi byose byafashije 
abigishwa gusobanukirwa ko mu bo abantu benshi bafataga nk’abadakwiriye agakiza, 
harimo abasogonzeye umucyo w’ukuri. {INI 15.6} 

Kristo rero yashakaga kwigisha abigishwa ukuri yuko mu Bwami bw’Imana nta mipaka, 
amoko cyangwa ubusumbane; ahubwo ko bagomba kujya mu mahanga yose bayashyiye 
ubutumwa bw’urukundo rw’Umukiza. Nyamara bidatinze baje gusobanukirwa mu buryo 
bwuzuye ko Imana ” yaremye amahanga yose y’abantu, bakomoka ku muntu umwe, 
ibakwiza mu isi yose. Ni na yo yashyizeho ibihe by ’imyaka ko bikuranwa uko yategetse, 
igabaniriza abantu ingabano z ’aho batuye, kugira ngo bashake Imana, ngo ahari babashe 
kuyibona bakabakabye; kandi koko ntiri kure y’umuntu wese muri twe. ” Ibyak 17:26, 27. 
{INI 16.1} 

Muri aba bigishwa ba mbere hagaragaye itandukaniro rigaragara. Bagombaga kwigisha isi, 
kandi bari bafite imico itandukanye cyane. Kugira ngo basohoze neza inshingano 
bahamagariwe; aba bagabo bari batandukanye mu mico n’ingeso zo mu mibereho, bari 
bakeneye guhuza intekerezo n’ibikorwa. Ubu bumwe ni bwo Kristo yaharaniraga 
kubagezaho. Yashakaga ko baba umwe na we. Umutwaro w’ibyo yashakaga kubakorera 
ugaragarira mu isengesho rye asaba Se agira ati, “Ngo bose babe umwe, nk’uko uri murijye 
, Data, nanjye nkaba muri wowe, ngo na bo babe umwe muri twe, ngo ab ’isi bizere ko ari 
wowe wantumye. ” ‘‘Jyewe mbe muri bo, nawe ube muri jye, ngo babe umwe rwose, ngo 
ab ’isi bamenye ko ari wowe wantumye, ukabakunda nk’uko wankunze. ” Yohana 17:21, 23. 
{INI 16.2} 

Isengesho rye rya buri gihe ni uko yabasabiraga kwereshwa ukuri; kandi yasenganaga 
kwizera azi neza ko itangazo ry’Ushoborabyose ryari ryaratanzwe mbere y’uko isi iremwa. 
Yari azi ko ubutumwa bwiza buzigishwa amahanga yose ngo buyabere ubuhamya. Yari azi 
ko ukuri kwambaye ubushobozi bwose bwa Mwuka Muziranenge kuzatsinda mu rugamba 
rwo kurwanya ikibi kandi ko umunsi umwe inkota yandujwe n’amaraso izazungurizwa 
hejuru y’abayoboke be bishyimira insinzi. {INI 16.3} 

Igihe umurimo wa Kristo ku isi wari hafi kurangira, maze akabona ko mu gihe gito agiye 
gusiga abigishwa be bagakomeza gukora umurimo batari hamwe nawe, yashatse ukuntu 
yabakomeza n’uko yabategurira kuzifata mu gihe cyari kigiye gukurikiraho. Ntiyigeze 
ababeshya ngo abahe ibyiringiro bidafite ishingiro. Yababwiye ibyagombaga kubaho 
nk’usoma igitabo kibumbuye. Yari azi ko ari hafi gutandukana nabo, abasize nk’intama 
hagati y’amasega. Yari azi ko bazatotezwa, bakazirukanwa mu nsengero, ndetse 
bakajugunywa mu nzu z’imbohe. Yari azi ko bamwe bazicwa bahorwa kumuhamya nka 
Mesiya, kandi ikintu cyose kirebana n’ibi yarakibabwiye. Mu kubabwira ku hazaza habo, 
yaraberuriye kugira ngo mu bigeragezo byari imbere yabo bazibuke amagambo ye maze 
bashikame mu kumwizera nk’Umucunguzi. {INI 16.4} 

Yanababwiye amagambo y’ibyiringiro no kubatera ubutwari. “Ntimuhagarike imitima 
yanyu; mwizere Imana, nanjye munyizere. Mu rugo rwa Data harimo amazu menshi: iyaba 
atahari, mba mbabwiye kuko ngiye kubategurira ahanyu. Kandi ubwo ngiye kubategurira 
ahanyu, nzagaruka mbajyane iwanjye, ngo aho ndi, namwe muzabeyo. Kandi aho njya, 
inzira murayizi.” Yohana 14:1-4. Naje mu isi ku bwanyu; kandi ni mwe nakoreraga. 
Ningenda nzakomeza kubakorera mbyitayeho. Nazanywe mu isi no kubihishurira kugira 
ngo mwizere. Ngiye kubavuganira kwa Data ari na we So. {INI 17.1} 

“Ni ukuri, ni ukuri, ndababwira yuko unyizera, imirimo nkora na we azayikora: ndetse 
azakora n’iyiruta, kuko njya kwa Data.” Yohana 14:12. Avuga ibi, ntabwo Yesu yavugaga 

ko abigishwa bazakora ibirenze ibyo yakoze, ahubwo yavugaga ko umurimo wabo uzagera 
kuri benshi kurusha uwe. Ntiyavugaga ku gukora ibitanganza gusa; ahubwo yavugaga ku 
byari kuzabaho byose biyobowe na Mwuka Muziranenge. Yaravuze ati: “Umufasha naza, 
uwo nzaboherereza, ava kuri Data, ni we Mwuka w ’ukuri ukomoka kuri Data, azampamya: 
kandi namwe mumpamya, kuko uhereye mbere na mbere mwari kumwe nanj'ye. ” Yohana 
15:26, 27. {INI 17.2} 

Aya magambo yasohoye mu buryo butangaje. Nyuma yo kumanuka kwa Mwuka 
Muziranenge, abigishwa bujujwe urukundo bamukunda ndetse n’abo yapfiriye ku buryo 
amagambo bavugaga n’amasengesho yabo byoroshyaga imitima y’abantu. Bavuganye 
imbaraga ya Mwuka Muziranenge, kandi kubw’iyo mbaraga abantu benshi biyeguriye 
Imana. {INI 17.3} 

Nk’abahagarariye Kristo, intumwa zagombaga gushyira urwibutso ruhamye ku isi. Kuba 
bari abagabo bicishije bugufi, ntabwo byatumye ijambo ryabo rigira imbaraga nke, ahubwo 
byarazongeye kuko ibitekerezo by’ababategaga amatwi byari gukurwa ku bigishwa 
bikerekezwa ku Mukiza wari ugikorana na bo nubwo batamurebaga. Ukwigisha gutangaje 
kw’intumwa, amagambo yabo yuzuye ubutwari n’ibyiringiro byagombaga guhamiriza 
abantu bose ko badakoreshwa n’imbaraga yabo ubwabo, ko ahubwo bakoreshwa n’imbaraga 
ya Kristo. Mu kwicisha bugufi kwabo, bari kwamamaza Uwo Abayahudi babambye ku 
musaraba, yari Umwami w’ubugingo, Umwana w’Imana nzima, kandi ko ari mu izina rye 
bakora imirimo yakoraga. {INI 17.4} 

Mu kiganiro cyo gusezera yagiranye n’abigishwa be mu ijoro ribanziriza kubambwa, 
ntabwo Umukiza, yakomoje ku mibabaro yari yarihanganiye n’iyo yari agiye guhura nayo. 
Ntabwo yigeze avuga ku gukozwa isoni yari agiye guhura nako, ahubwo yashatse kubabwira 
ibyajyaga gukomeza ukwizera kwabo, abayobora ku gutegereza ibyishimo bitegereje 
umuneshi. Yanejejwe n’uko yari kuzakorera abayoboke be ibirenze ibyo yari yarasezeranye; 
kandi ko muri we hari kuzasohoka urukundo n’impuhwe byoza urusengero rw’imitima maze 
bigatuma abantu bahinduka nka we mu mico. Yanejejwe kandi ko ukuri kwe kwambaye 
imbaraga ya Mwuka kwari kuzakomeza kugenda gutsinda. {INI 17.5} 

«Ibyo mbibabwiriye kugira ngo mugire amahoro muri jye. Mu isi mugira umubabaro, ariko 
nimuhumure, nanesheje isi. » Yohana 16:33. Kristo ntiyigeze atsindwa cyangwa ngo acike 
intege, kandi abigishwa bagombaga kwerekana ukwizera nk’uko. Bagombaga gukora 
nk’uko yakoze, akaba ari we bakomoraho imbaraga. Nubwo inzira yabo yari gufungwa 
n’ibisa n’ibibagaragariza ko umurimo wabo udashoboka, nyamara kubw’ubuntu bw’Imana 
bagombaga kujya mbere, nta kibihebesha kandi bafite ibyiringiro byose. {INI 18.1} 

Kristo yari yararangije umurimo yari yarahawe gukora. Yari yaramaze guteranyiriza hamwe 
abagombaga gukomeza gukora umurimo we mu bantu. « Kandi ibyanjye byose ni ibyawe; 
n ’ibyawe na byo ni ibyanje, kandi nubahirijwe muri bo. Jye sinkiri mu isi, ariko bo bari mu 
isi, naho jye ndaza kuri wowe. Data Wera, ubarindire mu izina ryawe wampaye, ngo babe 
umwe, nk’uko natwe turi umwe.” «Sinsabira aba bonyine, ahubwo ndasabira 
n ’abazanyizezwa n ’ijambo ryabo, ngo bose babe umwe, nk ’uko uri muri jye, Data, nanjye 
nkaba muri wowe, ngo na bo babe umwe muri twe, ngo ab ’isi bizere ko ari wowe wantumye. 
Nanjye mbahaye ubwiza wampaye ngo babe umwe nk ’uko natwe turi umwe. Jyewe mbe muri 
bo, nawe ube muri jye, ngo babe umwe rwose, ngo ab ’isi bamenye ko ari wowe wantumye, 
ukabakunda nk’uko wankunze. » Yohanal7:10-ll; Yohana 17:20-23. {INI 18.2} 

IGICE CYA 3 - INSHINGANO IKOMEYE 


Nyuma y’urupfu rwa Kristo, abigishwa bari hafi gutsindwa no gucika intege. Umutware 
wabo yari yamaze kwangwa, acirwaho iteka kandi arabambwa. Abatambyi n’abatware 
b’urusengero baramushinyaguriye bati, “Yakijije abandi, ntabasha kwikiza. Ko ari Umwami 
w’Abisirayeli, namanuke ave ku musaraba nonaha, natwe turamwemera ” . Matayo 27:42. 
{INI 19.1} 

Ibyiringiro by’abigishwa byari byagiye nk’uko izuba rirenga maze ijoro ribundikira imitima 
yabo. Akenshi basubiraga muri aya magambo bati, “Kandi twiringiraga yuko ari we 
uzacungura Abisirayeli. ” Luka 24:21. Mu gihe babaga bigunze kandi basuherewe, bibukaga 
amagambo yavuze ati, « Mbese ubwo bagenje batya igiti kikiri kibisi, nikimara kuma, 
bizacura iki? ” Luka 23:31. {INI 19.2} 

Incuro nyinshi Yesu yari yaragerageje kugaragariza abigishwa ibigiye kuzaba nyamara 
ntabwo bari baritaye ku gutekereza ku byo yababwiye. Kubera iyi mpamvu urupfu rwe 
rwarabatunguye; maze nyuma y’aho ubwo basubiraga mu byashize bakabona ingaruka yo 
gushidikanya kwabo, buzuye agahinda. {INI 19.3} 

Igihe Kristo yabambwaga ntibigeze bizera ko azazuka. Yari yaravuze yeruye ko azazuka ku 
munsi wa gatatu ariko bari bahangayikishijwe no gusobanukirwa n’ayo magambo. Uku 
kudasobanukirwa kwatumye ubwo yapfaga basigara nta byiringiro bafite. Bari bacitse intege 
bikomeye. Ukwizera kwabo ntikwigeze kurenga igicucu Satani yari yabashyize imbere. 
Ibintu byose byari byababereye urujijo n’amayobera. Mbega umubabaro baba bararinzwe 
iyo baza kuba barizeye amagambo y’Umukiza! {INI 19.4} 

Abigishwa buzuye gucika intege, agahinda no kwiheba, bahuriye mu cyumba cyo hejuru 
maze barakinga bakomeza inzugi batinya ko ibyabaye ku Mwigisha wabo bakundaga nabo 
bishobora kubabaho. Muri iki cyumba ni ho Umukiza yababonekereye amaze kuzuka. {INI 
19.5} 

Umukiza yagumye hano ku isi iminsi mirongo ine, ategurira abigishwa gukora umurimo 
wari imbere yabo kandi abasobanurira neza ibyo batari barashoboye gusobanukirwa. 
Yavuze ku buhanuzi bwerekeye ku kuza kwe, ku kwangwa n’Abayahudi no ku rupfu rwe, 
yerekana ko ibyavuzwe n’ubu buhanuzi byose byasohoye. Yababwiye ko bagombaga gufata 
uku gusohora k’ubuhanuzi nk’igihamya cy’imbaraga yari kuzabana nabo mu mihati yabo 
yo mu gihe kizaza. Dusoma ngo “Maze abungura ubwenge, ngo basobanukirwe 
n ’ibyanditswe. Ati: “Ni ko byanditswe ko Kristo akwiriye kubabazwa no kuzuka ku munsi 
wa gatatu, kandi ko kwihana no kubabarirwa ibyaha bikwiriye kubwirwa amahanga yose 

mu izina rye, bahereye kuri Yerusalemu. Ni mwe bagabo b’ibyo.” Luka 24:45-48. {INI 
19.6} 

Muri iyi minsi Kristo yamaranye n’abigishwa be bungutse ibintu bishya. Uko bumvaga 
Umutware wabo bakunda asobanura Ibyanditswe afatiye ku byari byarabaye byose, 
ukumwizera kwabo kwashinze imizi ryose. Bageze ku rwego bashoboraga kuvuga bati, “Nzi 
uwo nizeye uwo ari we. ” 2Tim 1:12. {INI 20.1} 

Batangiye gusobanukirwa imiterere n’ubugari by’umurimo wabo, babona ko bagomba 
kwamamaza mu isi ukuri bari babikijwe. Ibyabaye mu mibereho ya Yesu, urupfu rwe no 
kuzuka, ubuhanuzi bwaganishaga ku byamubayeho, ubwiru bw’inama y’agakiza 
n’imbaraga ya Yesu ikuraho ibyaha; ibi byose bari barabibereye abahamya kandi 
bagombaga kubimenyesha abatuye isi. Bagombaga kwamamaza ubutumwa bwiza 
bw’amahoro n’agakiza biboneka binyuze mu kwihana no mu mbaraga y’Umukiza. {INI 
20.2} 

Mbere y’uko Kristo azamuka mu ijuru, yahaye abigishwa be inshingano yabo. Yababwiye 
ko bagomba gusohoza umugambi we wo kuraga isi ubutunzi bw’ubugingo buhoraho. 
Yarababwiye ati: Mwabaye abahamya b’ubuzima bwanjye bwo kwitangira abatuye isi. 
Mwitegereje imirimo nakoreye Abisiraheyeli, kandi ubwo ubwoko bwanjye butaje aho ndi 
ngo bubone ubugingo, nubwo abatambyi n’abakuru bankoreye ibyo bifuzaga, nubwo 
banyanze bazongera bahabwe andi mahirwe yo kwemera Umwana w’Imana. Mwiboneye 
ko abansanga bose batura ibyaha byabo mbakirana ubuntu. Uza aho ndi sinzamwirukana. 
Bigishwa banjye, mbashinze ubu butumwa bw’imbabazi bugomba gushyirwa Abayahudi 
n’abanyamahanga, uhereye ku Bisirayeli maze ukageza mu mahanga yose, indimi zose 
n’amoko yose. Abizera bose bazakoranyirizwa mu Itorero rimwe. {INI 20.3} 

Inshingano yo kwamamaza Ubutumwa Bwiza ni ryo tegeko rikomeye ryo mu ngoma ya 
Kristo. Abigishwa bagombaga gukorana ubwitange bakorera abantu, babararikira kwakira 
imbabazi. Ntabwo bagombaga gutegereza ko abantu bizana ahubwo nibo bagombaga 
kubasanga babashyiye ubutumwa babafitiye. {INI 20.4} 

Abigishwa bagombaga kujya mbere bakora umurimo wabo mu izina rya Kristo. Ijambo 
ryabo ryose na buri gikorwa byagombaga kwerekeza ku izina rya Kristo ryo rifite ya 
mbaraga ikomeye yo gukiza abanyabyaha. Ukwizera kwabo kwagombaga gushingira kuri 
We soko y’imbabazi n’ubushobozi. Bagombaga kubwira Data wa Twese ibyifuzo byabo 
babinyujije mu izina rye maze bagasubizwa. Bagombaga kubatiza mu izina rya Data wa 
twese n’Umwana n’Umwuka Wera. Izina rya Kristo ni ryo ryagombaga kuba ibanga ryabo, 
ikimenyetso kibatandukanya n’abandi, umurunga hagati yabo, umuyobozi w’icyerekezo 

cyabo n’isoko y’insinzi yabo. Nta kintu na kimwe cyagombaga kwemerwa mu bwami bwe 
kitagaragaramo izina rye kandi kidafite ikimenyetso cye. {INI 21.1} 

Igihe Kristo yabwiraga abigishwa ati “mugende mu izina ryanjye muteranyirize abizeye 
bose mu Itorero,” yabasabye yeruye ko gukomeza kwicisha bugufi ari ngombwa. Abigishwa 
bagombaga kuvugana ukwicisha bugufi nk’uko Kristo yavuganaga. Bagombaga 
gushimangira ibyigisho yari yarabigishije mu bitekerezo by’ababumvaga. {INI 21.2} 

Kristo ntiyigeze abwira abigishwa be ko umurimo wabo uzaba woroshye. Yaberetse 
ubugambanyi bukomeye umwanzi yateguye bwo kubarwanya. Bagombaga kurwana 
“n ’abatware n ’abafite ubushobozi n ’abategeka iyi siy’umwijima, n ’imyuka mibiy’ahantu 
ho mu ijuru” Abefeso 6:12. Nyamara ntabwo bari guharirwa urugamba bonyine. Yabijeje 
ko azabana nabo kandi ko nibakomeza kujya mbere mu kwizera, bazagendera munsi 
y’uburinzi bw’Ishoborabyose. Yabashishikarije kuba intwari no gukomera kuko Ukomeye 
kurusha abamarayika azaba ku ruhande rwabo, ari we Mugaba w’ingabo z’ijuru. Yabahaye 
ibikenewe byose kugira ngo bakore umurimo wabo kandi afata inshingano yo kuwugeza ku 
nsinzi. Igihe cyose bari kumvira ijambo Rye kandi bagakorana na we, ntibari gutsindwa. 
Yarabategetse ati, “Mujye mu mahanga yose. Mujye mu turere twa kure cyane dutuwe two 
ku isi, kandi mwizere ko n’aho kure cyane nzaba ndi kumwe na mwe. Mukorere mu kwizera 
kandi mufite n’ibyiringiro; kuko nta gihe kizigera kibaho ngo mbatererane. Nzabana namwe 
ibihe byose, mbafashe gusohoza inshingano yanyu, mbayobore, mbakomeze, mbatunganye, 
mbashyigikire, ntume mugera ku ntego yo kuvuga amagambo azarehereza abandi gutumbira 
ijuru. {INI 21.3} 

Igitambo Kristo yatambiye umuntu cyari cyuzuye kandi gishyitse. Ibyo impongano 
yasabaga byari byarujujwe. Umurimo wari waramuzanye kuri iyi si wari wararangiye. Yari 
yaratsindiye ubwami. Yari yarabukuye mu maboko ya Satani, maze ahinduka umuragwa wa 
byose. Yari mu nzira ajya ku ntebe y’ubwami y’Imana kugira ngo ahabwe ikuzo n’ingabo 
zo mu ijuru. Yambaye ubutware buhebuje, maze aha abigishwa be inshingano ati: “Nuko 
mugende muhindure abantu bo mu mahanga yose abigishwa, mubabatiza mu izina rya Data 
wa twese n ’Umwana n ’Umwuka Wera: Mubigisha kwitondera ibyo nababwiye byose. Kandi 
dore ndi kumwe namwe iminsiyose kugeza ku mperukay’isi. ” Matayo 28:19-20. {INI 21.4} 

Mbere yo gusiga abigishwa be, Yesu yongeye kubabwira yeruye uko Ubwami bwe buteye. 
Yabibukije ibintu yari yarababwiye mbere byerekeye ubwo Bwami. Yabamenyesheje ko 
umugambi we utari uwo gushinga ubwami bw’igihe gito mu isi. Ntabwo yari 
yarahamagariwe kwima ingoma ya Dawidi nk’Umwami w’isi. Igihe abigishwa bamubazaga 
bati, “Mbese Mwami, iki ni cyo gihe wenda kugaruriramo ubwami mu Bisirayeli?” 
Arabasubiza ati: ” Si ibyanyu kumenya iby’iminsi cyangwa ibihe Data yagennye ni 

ubutware bwe wenyine. ” (Ibyak 1:6;7). Kuri bo, ntibyari ngombwa kureba kure mu gihe 
kizaza kurusha ibyo yari yarabahishuriye. Umurimo wabo wari uwo kwamamaza ubutumwa 
bwiza. {INI 22.1} 

Ukubana nabo mu buryo bugaragara kwa Kristo kwari hafi kurangira, nyamara bagombaga 
guhabwa imbaraga bundi bushya. Bagombaga guhabwa Mwuka Muziranenge mu buryo 
bwuzuye, akabashyiraho ikimenyetso ngo bakore umurimo wabo. Umukiza yaravuze ati, 
“Kandi dore ngiye kuboherereza ibyo Data yasezeranye: ariko mugume mu murwa, kugeza 
ubwo muzambikwa imbaraga zivuye mu ijuru. ” Luka 24:49. ” Kiiko Yohana yabatirishaga 
amazi, ariko mwebweho mu minsi mike muzabatirishwa Umwuka Wera. ” “Icyakora 
muzahabwa imbaraga, Umwuka Wera nabamanukira; kandi muzaba abagabo bo 
kumpamya, i Yerusalemu n ’i Yudaya yose n ’i Samariya no kugeza ku mpera y ’isi. ” Ibyak 
1:5,8. {INI 22.2} 

Umukiza yari azi neza ko nta magambo, nubwo yaba yuzuye ubwenge, azashobora koroshya 
imitima inangiye cyangwa ngo amene igihome cyo gutwarwa n’iby’isi no kwikunda. Yari 
azi ko abigishwa be bagomba kwakira impano ivuye mu ijuru; kandi ko Ubutumwa Bwiza 
bwari kugera ku ntego igihe bwamamajwe gusa n’imitima yasusurukijwe ndetse n’iminwa 
yagizwe intyoza no kumenya wa wundi wavuze ko ari we nzira, ukuri n’ubugingo. Umurimo 
washinzwe abigishwa wagombaga gusaba imbaraga nyinshi kuko imbaraga ikomeye 
y’umwanzi yari ibibasiye byimazeyo. Umuyobozi utagoheka yari ayoboye ingabo 
z’umwijima, kandi abayoboke ba Kristo bagombaga kurwanira ukuri binyuze gusa mu 
bufasha Imana yari kubaha ikoresheje Mwuka wayo. {INI 22.3} 

Kristo yabwiye abigishwa be ko bagomba gutangirira umurimo wabo muri Yerusalemu. 
Uwo mujyi ni wo Kristo yari yaratangiyemo igitambo cye gitangaje yatangiye inyokomuntu. 
Muri Yerusalemu aho yambariye umubiri wa kimuntu, yari yaragendanye kandi aganira 
n’abantu kandi bake gusa ni bo bari barasobanukiwe n’uko ijuru ryari ryegereye isi. Aho 
niho yaciriweho iteka arabambwa. Muri Yerusalemu harimo abantu benshi bizeraga mu 
ibanga ko Yesu w’i Nazareti ari we Mesiya, kandi hari na benshi bari barayobejwe 
n’abatambyi n’abakuru b’idini ya kiyahudi. Abo bose bagombaga kubwirwa ubutumwa 
bwiza. Ukuri guhebuje kuvuga ko kubabarirwa ibyaha kubonerwa muri Kristo wenyine, 
kwagombaga gushyirwa ahagaragara. Mu gihe Yerusalemu yose yari yahungabanyijwe 
n’ibyari byabaye mu byumweru bike byari bishize, niho inyigisho z’abigishwa zari gukora 
ku mitima y’abantu. {INI 23.1} 

Mu murimo we, Yesu yari yarakomeje kubwira abigishwa be ko bagomba kuba umwe na 
we mu murimo we wo gukura isi mu bubata bw’icyaha. Igihe yoherezaga cumi na babiri 
maze nyuma yaho akohereza mirongo irindwi ngo bajye kwamamaza inkuru y’Ubwami 

bw’Imana, yabatozaga inshingano yabo yo kugeza ku bandi ibyo yari yarabamenyesheje. 
Mu byo yakoraga byose yabatozaga gukora buri wese ku giti cye, bagakwira hose bakurikije 
uko umubare wabo wiyongaraga, ndetse bakagera mu turere twa kure cyane tw’isi. Icyigisho 
giheruka yahaye abayoboke be cyari uko ari bo baragijwe inkuru nziza y’agakiza igomba 
kubwirwa abatuye isi. {INI 23.2} 

Igihe kigeze ngo Kristo azamuke ajye kwa Se, yasohoye abigishwa be abageza i Betaniya. 
Ahageze yarahagaze maze baramukikiza. Arambura amaboko abaha umugisha 
nk’ubwishingizi bw’uko azabarinda, maze ahera ko azamuka buhoro, “Akibaha umugisha, 
atandukanywa nabo, ajyanwa mu ijuru. ” Luka 24:51. {INI 23.3} 

Igihe abigishwa bari bararamye batumbiriye mu ijuru kugira ngo barebe bwa nyuma 
Umwami wabo wazamukaga, yakiriwe n’abamarayika bo mu ijuru baririmba. Ubwo aba 
bamalayika bari bamushagaye agiye mu ijuru, baririmbaga indirimbo zo kunesha bati, 
“Mwa bihugu by’abami bo mu isi mwe, muririmbire Imana; muririmbire Umwami ishimwe; 
Ni we ugenda ku ijuru ryo hejuru y’amajuru yose... Mwaturire Imana ko ifite imbaraga, 
ubwiza bwayo buri hejuru y’Abisirayeli, imbaraga zayo ziri mu bicu. ” Zaburi 68:32-34. 
{INI 23.4} 

Abigishwa bari bakiraramye batumbiriye mu ijuru maze “abagabo babiri barababonekera, 
bahagaze iruhande rwabo, bambaye imyenda yera. Barababaza bati “Yemwe bagabo b ’i 
Galilaya, ni iki gitumye muhagaze mureba mu ijuru? Yesu, ubakuwemo akazamurwa mu 
ijuru, azaza atyo, nk’uko mumubonye ajya mu ijuru” Ibyak 1:10, 11. {INI 23.5} 

Isezerano ryo kugaruka kwa Kristo ryagombaga guhora riri mu bitekerezo by’abigishwa be. 
Yesu wa wundi babonye azamuka ajya mu ijuru, ni we uzagaruka kujyana abitangira gukora 
umurimo we kuri iyi si bajye kubana nawe. Rya jwi ryari ryarababwiye ngo: “Dore ndi 
kumwe na mwe iminsi yose kugeza ku mperuka,” ni naryo ryari kuzabakira bageze imbere 
ye mu Bwami bw’ijuru. {INI 24.1} 

Nk’uko mu ihema ry’ibonaniro umutambyi mukuru yiyamburaga imyenda y’icyubahiro 
maze agakora umurimo we yambaye umwenda w’igitare w’umutambyi usanzwe, ni nako 
Kristo yiyambuye imyenda ya cyami maze yiyambika ubumuntu, atamba igitambo, ari we 
mutambyi akaba n’igitambo. Nk’uko igihe umutambyi mukuru yabaga arangije umurimo 
wo mu cyumba cy’ahera cyane yasohokaga yambaye ikanzu yera maze agasanga iteraniro 
ryabaga rimutegereje; ni nako Kristo azagaruka ubwa kabiri yambaye imyenda yera de 
“kandi nta mumeshi wo mu isi wese wabasha kuyeza atyo” Mariko 9:3. Azagaruka mu 
cyubahiro cye n’icya Se kandi ingabo zose zo mu ijuru zizamushagara aje. {INI 24.2} 

Nibwo hazasohora isezerano Kristo yahaye abigishwa be ngo: “Nzagaruka mbajyane 
iwanjye” Yohana 14:3. Abamukunze kandi bakamutegereza, azabambika ikamba 
ry’icyubahiro, ikuzo no kudapfa. Abakiranutsi bazaba barapfuye bazasohoka mu bituro 
byabo bahure n’abazaba bakiri bazima basanganire Umwami mu kirere. Bazumva ijwi rya 
Yesu riryoheye amatwi kurusha indirimbo zigeze zinjira mu matwi y’abantu bapfa ribabwira 
riti “intambara yanyu irarangiye.” “Nimuze mwebwe abo Data yahaye umugisha, muragwe 
ubwami bwabatunganirijwe, uhereye ku kuremwa kw’isi. ” Matayo 25:34. Bityo abigishwa 
bagombaga kunezezwa n’ibyiringiro byo kugaruka k’Umwami wabo. {INI 24.3} 

IGICE CYA 4 - PENTEKOTE 


(Iki gice gishingiye mu Byakozwe n ’lntumwa 2:1-39) 

Abigishwa bagarutse i Yerusalemu bavuye ku musozi wa Elayono, abantu babitegereje 
bibwira ko babona mu maso yabo hagaragara agahinda, urujijo no gutsindwa; nyamara 
bababonanye umunezero no kunesha. Icyo gihe abigishwa ntibarizwaga n’uko ibyiringiro 
byabo bitasohoye. Bari babonye Umukiza wazutse, kandi amagambo ye y’isezerano 
yababwiye azamuka yakomezaga kwirangira mu matwi yabo. {INI 25.1} 

Mu rwego rwo kumvira itegeko rya Kristo, bategerereje isezerano rya Se muri Yerusalemu, 
ari ryo ryo gusukirwa Mwuka Muziranenge. Ntibategereje nta kintu bakora. Ibyanditswe 
bivuga ko “bagumaga mu rusengero iteka bashima Imana. ” Luka 24:53. Bari hamwe 
babwira Data wa twese ibyifuzo byabo babinyujije mu izina rya Yesu. Bari bazi ko bafite 
Ubahagarariye mu ijuru, Umuvugizi uri imbere y’intebe y’Imana. Bafite ubwoba bwinshi 
barunamye barasenga basubira muri iri sezerano ngo: “...Icyo muzasaba Data cyose mu 
izina ryanjye azakibaha. Kugeza none nta cyo mwasabye mu izina ryanjye; musabe 
muzahabwa, ngo umunezero wanyu ube wuzuye .” Yohana 16:23,24. Bakomezaga kuzamura 
amaboko yo kwizera, bavuga amagambo akomeye ngo: “...M Kristo Yesu, kandi ari we 
wazipfiriye; ndetse akabayarazutse, ari iburyo bw’Imana, adusabira. ” Abaroma 8:34. {INI 
25.2} 

Igihe abigishwa bari bategereje gusohora kw’isezerano ry’Umukiza, imitima yabo yicishije 
bugufi bihana by’ukuri kandi bicuza kutizera kwabo. Igihe bibukaga amagambo Yesu yari 
yarababwiye mbere yo gupfa kwe barushagaho gusobanukirwa neza n’ubusobanuro bwayo. 
Ukuri bari baribagiwe kongeye kugaruka mu bitekerezo byabo kandi buri wese 
yagusubiragamo mugenzi we. Bigaye kuba batarasobanukiwe n’Umukiza. Nk’uko abantu 
bagenda bakurikiranye mu myidagaduro, ibintu byose byaranze ubuzima bwe butangaje 
byanyuraga imbere yabo. Mu gihe batekerezaga ku buzima bwe butunganye kandi buzira 
inenge babonaga ko nta murimo wabakomerera kandi ko nta gitambo batatanga igihe cyose 
baba bashoboye kwerekanira ubwiza bw’imico ya Kristo mu mibereho yabo. Baribwiraga 
bati, uwadusubiza kubaho muri ya myaka itatu yashize, mbega ukuntu twakora mu buryo 
butandukanye n’uko twakoze! Bongeraga kuvuga bati: ‘Iyaba byashobokaga ko twongera 
kubona Kristo, mbega uburyo twaharanira kumwereka uburyo tumukunda byimazeyo, 
tukamwereka uko twababaye bitewe no kumubabaza dukoresheje imvugo cyangwa 
igikorwa cyo kutizera! Nyamara bahumurijwe no gutekereza ko bababariwe. Ni yo mpamvu 
biyemeje ko bazatanga icyiru cyo kutizera kwabo bamuhamiriza imbere y’abatuye isi bafite 
ubutwari. Abigishwa basenganaga umwete kugira ngo batunganyirizwe guhura n’abantu 

kandi ngo mu kubonana n’abantu kwabo kwa buri munsi babashe kuvuga amagambo 
ayobora abanyabyaha kuri Kristo. Bakuyeho ibibatandukanya byose no kwifuza icyubahiro 
kose maze bahuriza hamwe mu gusabana kwa Gikristo. {INI 25.3} 

Begereye Imana cyane kandi ubwo bayegeraga basobanukiwe amahirwe bari baragize yo 
kwemererwa kuba ibyegera bya Kristo. Igihe bibukaga uko bari baramubabaje kubwo 
gutinda kumva ndetse no kunanirwa gusobanukirwa amasomo yageragezaga kubigisha 
kubw’inyungu zabo, imitima yabo yuzuye umubabaro . {INI 26.1} 

Iyi minsi yo kwitegura yari iyo kwisuzuma. Abigishwa basobanuk iwe ubukene bwabo mu 
by’umwuka maze batakira Imana ngo bahabwe gusigwa kwera kwari kubashoboza gukora 
umurimo wo gukiza abantu. Ntibigeze bisabira imigisha yabo bwite abubwo icyari 
kibaremereye ni uko abantu bakizwa. Babonye ko ubutumwa bwiza bugomba kubwirwa 
abatuye isi, maze baherako basaba imbaraga Kristo yari yarabasezeraniye. {INI 26.2} 

Mu gihe cy’abakurambere imbaraga ya Mwuka Muziranenge yari yaragiye igaragara kenshi 
mu buryo bukomeye ariko atari mu buryo bwuzuye. Noneho ubu abigishwa basenze basaba 
iyi mpano mu rwego rwo kumvira ijambo ry’Umukiza, kandi no mu ijuru Kristo nawe 
yarabavuganiraga. Yasabaga impano ya Mwuka kugira ngo ayisuke ku bwoko bwe. ” 
Umunsi wa Pentekote usohoye, bose bari bari hamwe mu mwanya umwe bahuje umutima; 
nuko umuriri ubatungura uvuye mu ijuru, umeze nk ’uw ’umuyaga uhuha cyane, ukwira inzu 
bari bicayemo. ” Ibyak 2:1,2. {INI 26.3} 

Umwuka wamanukiye abigishwa bari bategereje kandi basenga waje mu buryo bwuzuye ku 
buryo wageze kuri buri wese. Uhoraho yigaragarije Itorero rye mu mbaraga. Byasaga nk’aho 
mu myaka myinshi iyi mbaraga itari yaratanzwe, ariko noneho ubu Ijuru ryishimiye gusuka 
ku Itorero ubutunzi bw’ubuntu bwa Mwuka, kandi bitewe n’imbaraga ya Mwuka, 
amagambo yo kwicuza no gusaba imbabazi yivanze n’indirimbo zo guhimbaza kubwo 
kubabarirwa ibyaha. Humvikanye amagambo yo gushima n’ubuhanuzi. Ijuru ryose 
ryunamishijwe no kwitegereza no kuramya ubwenge butagereranywa n’urukundo ruhebuje. 
Intumwa zitangajwe n’ibibaye zaravuze ziti: “Muri ibi harimo urukundo.” Bakiye iyo 
mpano bahawe. None se ni iki cyakurikiyeho? Inkota ya Mwuka yatyarishijwe imbaraga 
z’ijuru bundi bushya kandi ikozwa mu kurabagirana kw’ijuru, ni yo yahuranyije ukutizera 
kwabo. Abantu ibihumbi byinshi bihannye mu munsi umwe. {INI 26.4} 

Kristo yari yarabwiye abigishwa be ati, “Ariko ndababwira ukuri yuko ikizagira icyo 
kibamarira, ari uko ngenda: kuko nintagenda umufasha atazaza aho muri: ariko ningenda 
nzamuboherereza.” “Uwo Mwuka w’ukuri naza, azabayobora mu kuri kose: kuko 

atazavuga kubwe, ahubwo ibyo azumva, ni byo azavuga: kandi azababwira ibyenda 
kubaho. ” Yohana 16:7,13. {INI 27.1} 

Kuzamurwa mu ijuru kwa Kristo cyari ikimenyetso cy’uko abayoboke be bagombaga 
guhabwa umugisha basezeranijwe. Bagombaga gutegereza uyu mugisha mbere y’uko 
binjira mu murimo wabo. Igihe Kristo yinjiraga mu marembo y’ijuru yimikiwe hagati 
y’abamarayika bamuramyaga. Uyu muhango urangiye, Mwuka Muziranenge yamanukiye 
ku bigishwa be mu muriri mwinshi, Kristo nawe ahabwa icyubahiro gihwanye n’icyo 
yahoranye ibihe bidashira ari kumwe na Data wa twese. Gusukwa kwa Mwuka Muziranenge 
ku munsi wa Pentekote bwari ubutumwa bw’ijuru buvuga ko kwakirwa k’Umucunguzi 
kurangiye. Nk’uko isezerano rye ryari riri, yari amaze koherereza abayoboke be Mwuka 
Muziranenge uvuye mu ijuru nk’ikimenyetso cy’uko we nk’umutambyi n’umwami yahawe 
ubutware bwose mu ijuru no mu isi kandi ko ari Uwasizwe kugira ngo atware ubwoko bwe. 
{INI 27.2} 

“Haboneka indimi zigabanije zisa n ’umuriro, ururimi rujya ku muntu wese wo muri bo. 
Bose buzuzwa Umwuka Wera, batangira kuvuga izindi ndimi, nk’uko Umwuka yabahaye 
kuzivuga. ” (Ibyak 2:3,4). Mwuka Muziranenge ari mu ishusho y’ibirimi by’umuriro, yaje 
kuri abo bari bateranye. Iki cyari ikimenyetso cy’impano yahaye abigishwa yatumye bavuga 
indimi batari barigeze kumenya maze bazivuga badategwa. Kugaragara k’umuriro 
byasobanuraga umwete abigishwa bazakoresha ndetse n’imbaraga zizaherekeza umurimo 
wabo. “Muri Yerusalemu habaga Abayuda b ’abaturage b ’abanyadini bari baraturutse mu 
mahanga yose ari munsiy’ijuru. ” Ibyak 2:5. {INI 27.3} 

Mu gihe cy’ itatanywa, Abayuda bari baratataniye ahantu hafi ya hose hari hatuwe, kandi 
aho bari barahungiye bari barahigiye kuvuga indimi zitandukanye. Benshi muri abo Bayuda 
bari i Yerusalemu igihe Mwuka Muziranenge yamanukiraga intumwa, bari mu minsi mikuru 
y’idini yakorwaga icyo gihe. Buri rurimi rwose rwavugwaga rwari rufite abaruhagarariye 
aho ngaho. Iri tandukaniro ry’indimi ryari kuba inzitizi ikomeye mu kwamamaza ubutumwa 
bwiza; bityo mu buryo bw’igitangaza Imana yahaye intumwa icyo zari zibuze. Mwuka 
Muziranenge yabakoreye ibyo batari kwishoboza mu buzima bwabo. Ubwo noneho 
bashoboraga kwamamaza ukuri k’Ubutumwa bwiza mu mahanga, bavuga neza mu ndimi 
z’abo babwiraga. Iyi mpano itangaje cyari igihamya gikomeye gihawe isi cyerekana ko 
umurimo wabo wemewe n’ijuru. Kuva icyo gihe ururimi rw’abigishwa rwari rutunganye, 
rwumvikana kandi rutagira amakemwa haba igihe bavuga mu rurimi rwabo rwa kavukire 
cyangwa urwo mu mahanga. {INI 27.4} 

“Uwo muriri ubaye, abantu benshi baraterana, batangazwa n ’uko umuntu weseyumvise ba 
bandi bavuga ururimi rw’iwabo. Barumirwa bose, baratangara bati « Mbese aba bose 

bavnga si Abanyagalilaya ? None se ni iki gitumye twese tubumva bavuga indimi z ’iwacu 
za kavukire ? » Ibyak 2:6,7. {INI 28.1} 

Abatambyi n’abakuru barakajwe cyane n’iki gikorwa gitangaje, ariko ntibatinyutse 
kugaragaza ubugome bwabo bitewe no gutinya kwikururira imvururu z’abantu. Bari barishe 
Umunyanazareti, nyamara aho hari abagaragu be, Abanyagalilaya batari barize bavuga 
amateka y’ubuzima bwe n’umurimo we mu ndimi zavugwaga icyo gihe. Abatambyi 
biyemeje gusobanura iyo mbaraga itangaje y’abigishwa bayifata mu buryo busanzwe, maze 
bavuga ko abigishwa basindishijwe no kunywa vino nyinshi kuri vino nshya yateguriwe 
umunsi mukuru. Abantu bamwe b’injiji cyane mu bari aho bemeye ko ibyo abatambyi 
bavuze ari ukuri, nyamara abatekereza neza bamenye ko icyo ari ikinyoma; kandi abari bazi 
indimi zitandukanye bemeje ko abigishwa bavuga izo ndimi neza. {INI 28.2} 

Yisobanura ku kirego cy’abatambyi, Petero yerekanye ko ibyo byabaye ari ugusohora 
k’ubuhanuzi bwa Yoweli aho yari yarahanuye ko imbaraga nk’iyo yari kuzaza ku bantu 
kugira ngo ibabashishe gukora umurimo udasanzwe. “Ariko Petero ahagararana n ’abo 
cumi n’umwe, ababwiza ijwi rirenga ati, ‘Yemwe bagabo b’i Yudaya n’abatuye i 
Yerusalemu mwese mwe, ibi mubimenye kandi mwumvirize amagambo yanjye. Aba 
ntibasinze nk’uko mwibwira, kuko ubu ari isahaya gatatu y’umunsi; ahubwo ibyo mureba 
ibi byavuzwe n’umuhanuzi Yoweli, ngo ‘Imana ivuze iti: Uku ni ko bizaba mu minsi 
y ’imperuka, nzasuka ku Mwuka wanjye ku bantu bose: kandi abahungu n ’abakobwa banyu 
bazahanura, n ’abasore banyu bazerekwa, n ’abakambwe babarimo bazarota. Ndetse 
n’abagaragu banjye, n’abaja banjye muri iyo minsi nzabasukira ku Mwuka wanjye, 
bazahanura. ” Ibyak 2:14-18. {INI 28.3} 

Petero yeruye kandi afite imbaraga yahamije iby’urupfu no kuzuka bya Kristo agira ati: ” 
Yemwe bagabo ba Isirayeli mwe, nimwumve aya magambo: Yesu w ’ i Nazareti wa muntu 
Imana yabahamirishije imirimo ikomeye n ’ibitangaza n ’ibimenyetso, ibyo yamukoresheje 
hagati yanyu, nk’uko mubizi ubwanyu; uwo ... mwamubambishije amaboko y’abagome, 
muramwica. Ariko Imana yaramuzuye ibohoye umubabaro uterwa n ’urupfu, kuko 
bitashobotse ko akomezwa na rwo. ” Ibyak 2:22,24. {INI 29.1} 

Kugira ngo yerekane uruhande ahagazemo, Petero ntiyigeze avuga ku nyigisho za Kristo 
kubera ko yari azi ko urwikekwe rw’abari bamuteze amatwi rwari rukomeye cyane ku buryo 
ibyo yavugaga kuri iyi ngingo ntacyo byari kugeraho. Ahubwo yavuze ku bya Dawidi uwo 
Abayahudi bafataga nk’umwe mu bakurambere b’ishyanga ryabo. « Kuko Dawidi yavuze 
iby ’uwo, ati: ‘Nabonye Umwami ari imbere yanjye iteka ryose, kuko ari iburyo bwanjye, 
ngo ntanyeganyezwa ’ ‘Ni cyo gituma umutima wanjye unezerwa, ururimi rwanjye 
rukishima, kandi n’umubiri wanjye uzaruhuka, wiringiye ibizaba’. Kuko utazarekera 

ubugingo bwanjye ikuzitnu, cyangwa ngo uhane Uwera wawe abone kubora. » Ibyak 2:25- 
27. {INI 29.2} 

« Bagabo bene Data, nta kimbuza kubabwira, nshize amanga, ibya sogokuruza mukuru 
Dawidi, yuko yapfuye agahambwa, ndetse n ’igituro cye kiracyari iwacu n ’ubu. Yavugaga 
ibyo kuzuka kwa Kristo ... ni cyo cyatumye avuga ko atarekewe ikuzimu, kandi ngo, 
n ’umubiri we nturakabora. Imana yazuye Yesu uwo, natwe twese turi abagabo bo guhamya 
ibyo. »Ibyak 2:29,31,32. {INI 29.3} 

Ibi byabaye byari bitangaje. Nimurebe abantu bavaga hirya no hino baje kumva abigishwa 
bahamya ukuri nk’uko kuri muri Yesu. Baraje buzura urusengero. Abatambyi n’abatware 
b’urusengero bari aho bakambije impanga, imitima yabo yuzuye urwango bangaga Kristo, 
n’ibiganza byabo byari bicyuzuye amaraso yamenetse ubwo babambaga Umucunguzi w’isi. 
Batekerezaga ko bari bubone intumwa zifite ubwoba bitewe n’ukuboko gukomeye 
kwazikandamizaga no kuzikangisha urupfu, ariko bazibonye nta bwoba zifite, zuzuye 
Mwuka, zamamazanya imbaraga ubumana bwa Yesu w’i Nazareti. Bazumvise intumwa 
zivuga zishize amanga ko wa wundi wari uherutse gukozwa isoni, agashinyagurirwa, 
agakubitwa n’amaboko y’abagome, bakanamubamba ari we Mwami w’ubugingo, wahawe 
ikuzo none akaba yicaye iburyo bw’Imana. {INI 29.4} 

Bamwe mu bumvaga amagambo y’abigishwa bari baragize uruhare mu gucira Kristo iteka 
ndetse no mu rupfu rwe. Bari baravugiye icyarimwe n’ikivunge cy’abantu basabaga ko 
abambwa. Igihe Yesu na Baraba bari bahagaze imbere yabo mu rukiko maze Pilato akabaza 
ati: “ Uwo mushaka ko mbabohorera ni nde? Ni Baraba, cyangwa ni Yesu witwa Kristo? ” 
Matayo 27:17; Yohana 18:40. Igihe Pilato yabahaga Yesu ababwira ati: “ Mube ari mwe 
mumujyana, mumubambe: kuko jyewe ntamubonyeho icyaha. ” Kandi akavuga ati, 
“Jyeweho nta cyaha kindiho kubw’amaraso y’uyu mukiranutsi,” basubirije icyarimwe bati, 
“ Amaraso ye natubeho no ku bana bacu. ” Yohana 19:6; Matayo 27:24, 25. {INI 30.1} 

None ubu biyumviye abigishwa batangaza ko ari Umwana w’Imana wari warabambwe. 
Abatambyi n’abakuru bahinze umushyitsi. Abantu bumvise batsinzwe kandi bagira 
umubabaro. “Abo bantu bumvise ibyo bibacumita mu mitima, nuko babaza Petero n’izindi 
ntumwa bati “ Bagabo bene Data, mbese tugire dute? ” (Ibyak 2:37). Muri abo bari bateze 
intumwa amatwi harimo Abayahudi bashikamye mu myizerere yabo. Imbaraga yari mu 
magambo y’uwavugaga yabemeje ko Yesu yari Mesiya koko. {INI 30.2} 

“Petero arabasubiza ati: ‘Nimwihane, umuntu wese muri mwe abatizwe mu izina rya Yesu 
Kristo, ngo mubone kubabarirwa ibyaha byanyu, kandi namwe muzahabwa iyi mpano 

y’Umwuka Wera; kuko isezerano ari iryanyu n’abana banyu n’abari kuri bose, 
abazahamagarwa n ’Umwami Imanayacu. ”Ibyak 2:38,39. {INI 30.3} 

Petero yihanangirije abari banyuzwe n’amagambo ye ko bari baranze Kristo kubera ko bari 
barayobejwe n’abatambyi n’abakuru b’idini ya kiyahudi; kandi ko nibakomeza kugirwa 
inama n’abatambyi n’abakuru, kandi bagategereza kuzemera Kristo ari uko abatambyi 
n’abakuru babanje kumwemera, nta na rimwe bazigera bamwemera. Abo bantu bakomeye 
n’ubwo berekanaga ko ari abantu bazi Imana, bari buzuye umururumba w’ubutunzi bw’isi 
n’ibyubahiro. Ntibifuzaga kwegera Kristo kugira ngo bahabwe umucyo. {INI 30.4} 

Bitewe n’imbaraga y’uko kumurikirwa n’ijuru, ibyanditswe Kristo yari yarasobanuriye 
abigishwa be byabagaragariye bifite ukurabagirana k’ukuri kuzira amakemwa. Inyegamo 
yari yarababujije kureba ku iherezo ry’ibyari byarakuweho yavanweho, maze 
basobanukirwa neza impamvu y’umurimo wa Kristo n’imiterere y’ubwami bwe. 
Bashoboraga kuvuga bafite imbaraga y’Umukiza; {INI 30.5} 

kandi uko batangarizaga ababumva iby’inama y’agakiza, abantu benshi bemeraga ibyaha 
byabo kandi bakumva batsinzwe. Imihango n’imigenzo bacengejwemo n’abatambyi 
yahanaguritse mu bitekerezo byabo, maze inyigisho z’Umukiza zirakirwa. “ Nuko abemeye 
amagambo ye barabatizwa: abongewe ku basanzwe kuri uwo munsi baba nk’ibihumbi 
bitatu. ” Ibyak 2:41. {INI 31.1} 

Abayobozi b’Abayahudi bari baratekereje ko umurimo wa Kristo wari kurangirana n’urupfu 
rwe; nyamara aho kugira ngo bibe bityo, biboneye ibintu bitangaje byabaye ku munsi wa 
Pentekote. Bumvise abigishwa bamamaza Kristo bafite imbaraga batari barigeze kubona, 
kandi amagambo yabo agashimangirwa n’ibimenyetso n’ibitangaza. Muri Yerusalemu aho 
Idini ya Kiyahudi yari iganje, abantu ibihumbi byinshi bagaragaje ko bemeye Yesu w’ i 
Nazareti nka Mesiya. {INI 31.2} 

Abigishwa batangajwe kandi bashimishwa cyane n’umusaruro w’abantu wabonetse. 
Ntabwo bafashe uyu musaruro nk’uvuye mu mbaraga zabo bwite. Bamenye ko binjiye mu 
murimo w’abandi bantu. Kuva Adamu yacumura, Kristo yari yaragiye aragiza abagaragu be 
yihiyitiyemo imbuto y’ijambo rye, kugira ngo ribibwe mu mitima y’abantu. Mu mibereho 
ye yo ku isi, Yesu yari yarabibye imbuto y’ukuri kandi ayivomereza amaraso ye. 
Abahindutse ku munsi we Pentekote bari imbuto z’uko kubiba, umusaruro w’umurimo wa 
Kristo wagaragaje imbaraga yo kwigisha kwe. {INI 31.3} 

Ibyo intumwa zavugaga byonyine n’ubwo byumvikanaga neza bikemeza ababyumva ntibiba 
byarashoboye gukuraho imyumvire abantu bari barishyizemo yari yararwanyije ukuri 
kwinshi. Nyamara Mwuka Muziranenge yemezaga imitima akoresheje imbaraga mvajuru. 

Amagambo y’intumwa yagereranywaga n’imyambi ityaye y’Ishoborabyose akemeza 
abantu icyaha gikomeye bakoze cyo kwanga no kubamba Umwami w’icyubahiro. {INI 
31.4} 

Igihe batozwaga na Kristo, abigishwa bari baragejejwe aho bumva uko bakeneye Mwuka. 
Bamaze kwigishwa na Mwuka babonye ubushobozi bw’ikirenga maze baragenda bajya ku 
murimo wabo. Ntabwo bari bakiri injiji cyangwa abadafite umuco. Ntabwo bari bakiri 
ihuriro ry’udutsinda twigenga cyangwa tutumvikana cyangwa se ngo babe abantu 
bahanganye. Ntabwo ibyiringiro byabo byari bikirangamiye icyubahiro cyo mu isi. “ Bari 
bafite umutima uhuye”, ‘‘bahuzaga umutima n’inama ”. Ibyak 2:46, 4:32. Kristo yuzuye 
intekerezo zabo ku buryo intego yabo yabaye iterambere ry’Ubwami bwe. Bari barahindutse 
nka Shebuja mu bitekerezo no mico maze abantu ” bibuka ko babanaga na Yesu .” Ibyak 
4:13. {INI 31.5} 

Pentekote yabazaniye umucyo w’ijuru. Ukuri batashoboraga gusobanukirwa igihe Kristo 
yari kumwe na bo noneho baraguhishuriwe. Bemeye inyigisho z’Ijambo Ryera bafite 
ukwizera n’ibyiringiro batari barigeze bamenya. Nta kibazo bari bagifite cyo kwemera ko 
Kristo yari Umwana w’Imana. Bamenye ko yari Mesiya n’ubwo yari yambaye ubumuntu, 
kandi babwira abantu ibyababayeho bafite icyizere cyemezaga abantu ko Imana iri hamwe 
nabo. {INI 32.1} 

Bavugaga izina rya Yesu bashize amanga. Mbese ntiyari Incuti na Mukuru wabo? Kubera 
gusabana na Kristo cyane, babaye nk’abicaranye na we mu ijuru. Nimurebe uburyo 
bakoresheje ururimi rw’agatangaza mu magambo bakoreshaga bamuhamya! Imitima yabo 
yari yuzuye ubugwaneza bukomeye, ku buryo bwabahatiraga kujya ku mpera z’isi batanga 
ubuhamya bw’imbaraga za Kristo. Bari bafite icyifuzo gikomeye cyo gukomeza umurimo 
Kristo yari yaratangiye. Basobanukiwe ubunini bw’umwenda bari bafitiye ndetse 
n’inshingano z’umurimo wabo. Batewe imbaraga na Mwuka Muziranenge bahawe, 
bakomeje kujya mbere bafite umwete bamamaza insinzi y’umusaraba. Mwuka 
yarabakoreshaga kandi akabavugiramo. Amahoro ya Kristo yarabagiranaga mu maso yabo. 
Bari bareguriye Kristo imibereho yabo kugira ngo bamukorere, kandi imiterere yabo 
yahamyaga ukwitanga kwabo. {INI 32.2} 

IGICE CYA 5 - IMPANO YA MWUKA MUZIRANENGE 


Igihe Kristo yahaga abigishwa be isezerano rya Mwuka Muziranenge, yari hafi kurangiza 
umurimo we ku isi. Yari ahagaze mu gicucu cy’umusaraba, asobanukiwe neza n’umutwaro 
w’icyaha wagombaga kumushyirwaho nk’Uzashyirwaho Icyaha. Mbere y’uko yitangaho 
igitambo, yigishije abigishwa be ibyerekeranye n’impano yuzuye kandi y’ingirakamaro 
cyane yagombaga guha abayoboke be- impano yari kubegereza amasoko atagira imbibi 
y’ubuntu bwe. ” Nanjye nzasaba Data, na we azabaha undi Mufasha wo kubana namwe 
ibihe byose, ni we Mwuka w ’ukuri. Ntibishoboka ko ab ’isi bamuhabwa, kuko batamurora 
kandi batamuzi; ariko mwebweho muramuzi, kuko abana namwe kandi azaba muri mwe. ” 
Yohana 14:16-17. {INI33.1} 

Umukiza yerekezaga ku gihe Mwuka Muziranenge, nk’umuhagarariye, yari kuza gukora 
umurimo ukomeye. Icyaha cyari cyariganje mu myaka myinshi cyagombaga kurwanywa 
n’imbaraga mvajuru ya Mwuka Muziranenge. {INI 33.2} 

Ni iki cyabaye umusaruro wo gusukwa kwa Mwuka Muziranenge ku munsi wa Pentekote? 
Inkuru inejeje y’Umukiza wazutse yajyanywe mu turere twa kure two ku isi. Uko abigishwa 
bamamazaga ubutumwa bw’ubuntu bukiza, imitima y’abantu yiyeguriraga imbaraga y’ubu 
butumwa. Itorero ryabonye abihanye benshi barizamo baturutse impande zose. Abari 
barasubiye inyuma barihanye. Abanyabyaha bafatanyije n’abizera gushakashaka 
imaragarita y’agaciro gakomeye. Abantu bamwe bari abanzi bakomeye b’ubutumwa bwiza 
bahindutse ibirangirire muri bwo. Nibwo ubuhanuzi bwasohoye ngo, “ Uwo munsi Uwiteka 
azarinda abaturage b ’i Yerusalemu; umunyantegenke muri bo azamera nka Dawidi; kandi 
inzu ya Dawidi izamera... nka marayika w’Uwiteka .” Zekariya 12:8. Buri mukristo 
yabonaga isano y’urukundo rw’Imana n’ubugwaneza bwayo muri mugenzi we. Basigaye 
bagamije ikintu kimwe. Kwifuza kurenza urugero bariho byasimbuye ibindi byose. 
Umugambi w’abizera wari uwo kugaragaza imico ya Kristo no gukora ku buryo Ubwami 
bwe bwamamara hose. {INI 33.3} 

“ Kandi intumwa zagiraga imbaraga nyinshi zo guhamya kuzuka k’Umwami Yesu; nuko 
rero ubuntu bw’Imana bwinshi bukaba kuri bo bose. ” Ibyak 4:33. Kubera ibyo bakoraga 
Itorero ryungutse abantu batoranyijwe, Aba bamaze kwakira ijambo ry’ukuri beguriye 
imibereho yabo gukora umurimo wo kubwira abandi ibyiringiro byuzuje imitima yabo 
amahoro n’umunezero. Ntibashoboraga guhagarikwa cyangwa guterwa ubwoba 
n’ibikangisho. Uwiteka yabavugiragamo, kandi uko bavaga ahantu bajya ahandi, abakene 
babwirizwaga ubutumwa bwiza n’ibitangaza by’ubuntu bw’Imana bigakorwa.Uko ni ko 


29 



Imana ishobora gukora mu buryo bukomeye igihe abantu bitanze kugira ngo bayoborwe na 
Mwuka Muziranenge. {INI 33.4} 

Isezerano ryo guhabwa Mwuka Muziranenge ntabwo ryahawe ab’igihe runaka cyangwa 
ubwoko runaka. Kristo yavuze ko imbaraga mvajuru ya Mwuka We yagombaga kubana 
n’abayoboke be kugeza ku mperuka. Kuva ku munsi wa pentekote kugeza ubu, umufasha 
yohererejwe abantu bose biyeguriye Imana n’umurimo wayo batizigamye. Abantu bose 
biyeguriye Kristo nk’Umukiza wabo bwite, Mwuka Muziranenge yabajeho 
nk’umujyanama, uweza, umuyobozi n’umuhamya. Uko abizera barushijeho kujya 
bagendana n’Imana ni ko barushijeho guhamya urukundo rw’Umucunguzi wabo n’ubuntu 
bwe bukiza beruye kandi bafite imbaraga. Abagabo n’abagore bashimishijwe no kubana na 
Mwuka Muziranenge mu mu mibereho yabo mu binyejana byinshi by’itotezwa 
n’igeragezwa, bahagaze nk’ibyitegererezo n’ibitangarirwa mu isi. Bagaragarije imbaraga 
ihindura y’urukundo rwaducunguye imbere y’abamarayika n’abantu. {INI 34.1} 

Abahawe imbaraga mvajuru ku munsi wa Pentekote, ntabwo bari bakingiwe ibishuko 
n’ibigeragezo byari kuzabaho. Uko bamamazaga ukuri n’ubutungane, ni ko umwanzi 
w’ukuri kose yahoraga abarwanya ashaka kubanyaga ibyo bungukiye mu mibereho yabo ya 
Gikristo. Byatumye barwanisha imbaraga zose bahawe n’Imana kugira ngo bagere ku rugero 
rw’igihagararo cy’abagabo n’abagore bari muri Kristo Yesu. Buri munsi basabaga 
kongererwa ubuntu kugira ngo bagere ku rugero rwo hejuru bagana ku butungane. 
Kubw’umurimo wa Mwuka Muziranenge, binyuze mu gushyira ukwizera mu bikorwa, 
n’abanyantegenke bamenye kuvugurura imbaraga bahawe, baratunganywa kandi bahabwa 
icyubahiro. Mu kwicisha bugufi biyeguriye imbaraga ihindura ya Mwuka Muziranenge, 
bahabwa ukuzura k’Ubumana maze barahinduka basa na Yo. {INI 34.2} 

Igihe gito cyari gishize nticyigeze gihindura isezerano Kristo yasezeraniye abigishwa be ryo 
kuboherereza Mwuka Muziranenge nk’Umuhagarariye. Ntabwo Imana ari yo ihagarika 
isukwa ry’ubutunzi bw’ubuntu bwayo ku bantu. Niba gusohora kw’iri sezerano 
kutagaragara nk’uko byagombye kuba, biterwa n’uko iryo sezerano ridahabwa agaciro 
nk’uko byari bikwiye. Iyaba abantu bose babishakaga, bakuzuzwa Mwuka.Aho ari ho hose 
gukenera Mwuka Muziranenge ari ingingo itekerezwaho buhoro, hagaragara amapfa, 
umwijima, kugwa no gupfa mu by’umwuka. Igihe cyose duhanze amaso ibintu bidafite 
umumaro, imbaraga mvajuru ikenewe mu gukura, mu kugubwa neza kw’Itorero, kandi 
yagombaga kuzana n’indi migisha irabura nubwo yatanzwe ku rwego rutagira akagero. {INI 
34.3} 

Niba ubu buryo ari bwo tugomba kuboneramo imbaraga, ni iyihe mpamvu tutagira inzara 
n’inyota byo guhabwa impano ya Mwuka Muziranenge? Ni mpamvu ki tutayiganiraho, kuki 

tudasenga tuyisaba kandi ngo tubwirize ibyayo? Uhoraho yifuza cyane guha Mwuka 
Muziranenge abamukorera kurusha uko ababyeyi bifuza guha abana babo impano nziza. 
Buri mukozi wese yari akwiriye gusaba Imana kubatizwa na Mwuka buri munsi. Ibigo 
by’abakozi b’Abakristo byagombye guteranira hamwe bigasaba ubufasha budasanzwe, 
bagasaba ubwenge mvajuru, kugira ngo bamenye uko bakwiriye gukora gahunda ndetse 
n’uko yashyirwa mu bikorwa mu buryo bwiza. By’umwihariko bagombye gusaba Imana 
kugira ngo ibatize intumwa zayo yatoranyije ziri mu murimo wayo maze zakire Mwuka 
wayo ku rugero rushyitse. Mwuka ubana n’abakozi b’Imana, azatuma kwamamaza ukuri 
bigira imbaraga zitatangwa n’icyubahiro n’ikuzo by’isi. (INI 35.1} 

Mwuka Muziranenge abana n’umukozi wese werejwe gukorera Imana, aho yaba ari hose. 
Amagambo yabwiwe abigishwa ba Yesu aratubwirwa natwe. Umufasha ni uwacu nk’uko 
ari uwabo. Mu bintu bitungurana no hagati mu rwango rw’ab’isi, Mwuka atanga imbaraga 
ikomeza abantu bari mu kaga no ku rugamba kandi akanatuma basobanukirwa gutsindwa 
n’amakosa byabo. {INI 35.2} 

Mu gahinda no mu kababaro, igihe aho tubona hasa n’ahijimye, ahazaza hakaba hateye 
ubwoba kandi tukumva tudafite kirengera kandi turi twenyine, ubwo ni bwo Mwuka 
Muziranenge ahumuriza umutima agasubiza isengesho ryo kwizera. {INI 35.3} 

Kuba umuntu agaragaza gutwarwa cyane mu by’umwuka mu buryo budasanzwe si byo 
gihamya kidakuka cyerekana ko ari Umukristo. Ubutungane si ugutwarwa: ahubwo ni 
ukwegurira Imana ubushake bwacu bwose, ni ukubeshwaho n’ijambo ryose riva mu kanwa 
k’Imana; ni ugukora ibyo Data wo mu ijuru ashaka; ni ukwiringira Imana mu bigeragezo, 
mu mwijima kimwe no mu mucyo. Ni ukugendera mu kwizera atari mu bigaragarira amaso; 
ni ukwishingikiriza ku Mana tuyiringiye tudashidikanya kandi duturije mu rukundo rwayo. 
{INI 35.4} 

Kumenya gusobanura neza uwo Mwuka Muziranenge ari we ntabwo ari ngombwa kuri 
twebwe. Kristo atubwira ko Mwuka Muziranenge ari Umufasha “Umwuka w’ukuri, 
ukomoka kuri Data.” Ku byerekeye Mwuka Muziranenge, bivugwa neza ko mu murimo we 
wo kuyobora abantu mu kuri kose, “atazavuga ku Mv<?.”Yohana 15:26; 16:13. {INI 36.1} 

Kamere ya Mwuka Muziranenge ni ubwiru. Abantu ntibashobora kuyisobanura kubera ko 
Imana itayibahishuriye. Abantu bafite ibyo bitekerereza bashobora gushyira hamwe 
amagambo amwe y’Ibyanditswe Byera maze bakayongeraho imyumvire ya kimuntu, 
nyamara kwemerwa kw’ibi bitekerezo ntikuzatuma Itorero rikomera. Ku byerekeranye 
n’ubu bwiru burenze cyane ubwenge bw’umuntu, icyiza ni ukwicecekera. {INI 36.2} 

Umurimo wa Mwuka Muziranenge usobanurwa neza mu magambo ya Kristo avuga ati: ” 
Ubwo azaza, azatsinda ab’isi, abemeze iby’icyaha n’ibyo gukiranuka n’iby’amateka .” 
Yohana 16:8. Mwuka Muziranenge ni we wemeza umuntu icyaha. Iyo umunyabyaha 
yemeye imbaraga ya Mwuka Muziranenge, azashobozwa kwihana kandi akangurirwe 
umumaro wo kumvira ibyo Imana ishaka. Ku munyabyaha wicuza afite inzara n’inyota byo 
gukiranuka, Mwuka Muziranenge amuhishurira Umwana w’Intama w’Imana ukuraho 
ibyaha by’abari mu isi. Kristo yaravuze ati, ” Kuko azenda ku byanjye akabibabwira. ” “Ni 
we uzabigisha byose, abibutse ibyo nababwiye byoseU Yohana 16:14; 14:26. {INI 36.3} 

Mwuka Muziranenge ni igikoresho gihindura umuntu mushya kugira ngo agakiza kazanywe 
n’urupfu rw’Umucunguzi wacu kabashe kugira umumaro. Mwuka Muziranenge ahora 
ashaka kwerekeza ibitekerezo by’abantu ku gitambo gikomeye cyatangiwe ku musaraba w’i 
Kaluvari, kugira ngo ahishurire ab’isi urukundo rw’Imana, kandi akingurire umutima 
wemejwe ibyaha kwakira ubutunzi bukomeye bwo mu Byanditswe Byera. {INI 36.4} 

Iyo amaze kwemeza abantu ibyaha no kwereka imitima yabo urugero rw’ubutungane, 
Mwuka Muziranenge atuma bazinukwa iby’iyi si, akabuzuza kwifuza ubutungane. Umukiza 
yaravuze ati: “Azabayobora mu kuri kose.” Yohana 16:13. Niba abantu bifuza guhindurwa, 
hazabaho kwezwa k’umuntu wese uko yakabaye. Mwuka Muziranenge azafata iby’Imana 
maze abyandike mu mutima. Kubw’imbaraga ye, inzira y’ubugingo izagaragara ku buryo 
ntawe uzayiyoba. {INI 36.5} 

Kuva kera, Imana yakoresheje Mwuka Muziranenge ibinyujije mu bantu kugira ngo isohoze 
imigambi yayo ku bacumuye. Ibi byagaragariye mu mibereho y’abakurambere. No mu 
Itorero ryo mu butayu, mu gihe cya Mose, Imana yatanze “ Umwuka wayo mwiza wo 
kubigisha .” Nehemiya 9:20. No mu gihe cy’intumwa, Imana yakoreye Itorero ryayo 
ibikomeye ikoresheje Mwuka Muziranenge. Iyo mbaraga yakomeje abakurambere, yahaye 
Kalebu na Yosuwa ukwizera n’ubutwari, kandi yatumye umurimo w’Itorero ry’Intumwa 
ukomeza kujya mbere, ni nayo yagiye ikomeza abana b’Imana b’indakemwa uko ibihe 
byagiye bisimburana. Mu Gihe cy’Umwijima, byanyuze mu mbaraga ya Mwuka 
Muziranenge maze ituma itsinda ry’Abakristo b’Abawalidensi bafasha gutegurira ubugorozi 
inzira. Iyo mbaraga kandi ni yo yatumye haboneka umusaruro uturutse ku muhati w’abagabo 
n’abagore b’abanyacyubahiro bafunguye inzira yo gushinga za misiyoni z’iki gihe ndetse 
no gusobanura Bibiliya mu ndimi z’amahanga n’amoko yose. {INI 37.1} 

Na n’ubu Imana iracyakoresha Itorero ryayo kugira ngo imenyekanishe imigambi yayo ku 
isi. Muri iyi minsi abamamaza iby’umusaraba bagenda bava mu mudugudu bajya mu wundi, 
bava mu gihugu kimwe bajya mu kindi, bateguriza abantu kugaruka kwa Kristo. Amategeko 
y’Imana aragenda ahabwa agaciro. Mwuka w’Ishoborabyose aragendagenda mu mitima 

y’abantu, kandi abumvira irarika rye bahinduka abahamya b’Imana n’ukuri kwayo. Ahantu 
henshi, ushobora kubona abagabo n’abagore biyeguriye Imana bageza ku bandi umucyo 
wabahishuriye inzira y’agakiza kabonerwa muri Kristo. Kandi uko bakomeza kureka 
umucyo wabo ukamurika nk’uko ababatirishijwe Mwuka Muziranenge ku munsi wa 
Pentekote babigenje, ni ko barushaho kwakira imbaraga ya Mwuka. Bityo isi igomba 
kumurikirwa n’ubwiza bw’Imana. {INI 37.2} 

Ku rundi ruhande, hariho bamwe aho gukoresha neza amahirwe bafite muri iki gihe, bicaye 
ubusa bategereje igihe kindi kidasanzwe Mwuka azongera gusukwa. Bagatekereza ko ari 
bwo ubushobozi bwabo bwo kumurikira abandi buzongerwa ku rugero rukomeye. 
Basuzugura inshingano n’amahirwe bafite ubu maze bagatuma umucyo wabo ugenda uzima 
mu gihe bategereje ko hazabaho igihe bazahabwa umugisha udasanzwe uzabahindura 
bakaba bakwiriye gukora umurimo nyamara bo ku ruhande rwabo ntacyo bakoze. {INI 
37.3} 

Mu gihe cya nyuma ubwo umurimo w’Imana ku isi ugenda urangira, umuhati ukomeye 
ugaragazwa n’abizera bitanze bayobowe na Mwuka Muziranenge uzaherekezwa 
n’ibimenyetso mvajuru bidasanzwe. Bifashishije ikigereranyo cy’imvura y’umuhindo 
n’iy’itumba igwa mu Burasirazuba mu gihe cy’ibiba n’icy’isarura, abahanuzi 
b’Abaheburayo bahanuye ko Itorero ry’Imana rizasukirwa Mwuka ku rugero rudasanzwe. 
Isukwa rya Mwuka mu gihe cy’intumwa ryari itangiriro ry’imvura y’umuhindo kandi 
ryatanze umusaruro unejeje. Mwuka azakomeza kubana n’Itorero ry’ukuri kugeza ku 
iherezo ry’ibihe. {INI38.1} 

Ariko hafi y’iherezo ry’isarura ry’isi, isukwa ridasanzwe rya Mwuka ryasezeraniwe Itorero 
kugira ngo iritegurire kugaruka k’Umwana w’umuntu. Iri sukwa rya Mwuka rigereranywa 
no kugwa kw’imvura y’itumba; kandi iyi mbaraga ni yo Abakristo bakwiriye gusaba 
Nyiribisarurwa ” mu gihe cy ’itumba ”. Igisubizo bazabona ni uko : “Uwiteka urema 
imirabyo na we azabavubira imvura y’umurindi.” “Kuko ibavubiye imvura y’umuhindo 
n’iy’itumba. ” Zekariya 10:1; Yoweri 2:23. {INI 38.2} 

Nyamara keretse gusa abagize Itorero ry’Imana muri iki gihe nibomatana n’isoko yo gukura 
mu by’umwuka, naho ubundi ntibazaba biteguye igihe cy’isarura. Keretse gusa nibakomeza 
kuboneza amatara yabo kandi akagumya kwaka, nibitaba bityo ntibazongererwa ubuntu mu 
gihe bazaba babukeneye mu buryo budasanzwe. {INI 38.3} 

Abahora bakira ubwo buntu nibo gusa bazahabwa imbaraga ihwanye n’ubukene bwabo bwa 
buri munsi kandi bahabwe n’ubushobozi bwo kuyikoresha. Aho kugira ngo bategereze igihe 
kizaza ubwo binyuze mu mpano y’umwihariko ya Mwuka bazahabwa ubushobozi butangaje 

bwo gukiza imitima, bahora biyegurira Imana buri munsi kugira ngo ibahindure ibikoresho 
byayo bikwiriye. Bahamya Umwami wabo buri munsi n’aho baba bari hose, haba ahantu 
hacishije bugufi bakorera mu miryango cyangwa mu ruhame. {INI 38.4} 

Ku mukozi werejwe umurimo w’Imana, hari uguhumurizwa gutangaje kuri mu kumenya ko 
na Kristo mu buzima bwe hano ku isi yasabaga se buri munsi kugira ngo amwongere ku 
buntu akeneye. Yavaga muri uko gusabana n’Imana ajya gukomeza abandi no kubahesha 
umugisha. Itegereze Umwana w’Imana yicishije bugufi asenga asaba Se! Nubwo ari 
Umwana w’Imana, mu gusenga ni ho ukwizera kwe kwahererwaga imbaraga. Mu gusabana 
n’ijuru yahahererwaga imbaraga zo kurwanya umwanzi no gufasha abantu mu byo 
bakeneye. Nk’imfura mu baremwe, azi ibyo abantu bagishaka kumukorera bakeneye, 
n’ubwo bamwe bafite intege nke kandi bakaba bari mu isi y’ibyaha n’ibigeragezo. Azi neza 
ko abo abona bakwiriye gutumwa ari abanyantegenke, abantu bibeshya; ariko ku bantu 
biyeguriye mu mirimo we burundu abasezeranira ubufasha mvajuru. Urugero rwe bwite ni 
icyemezo cyerekana ko gusaba Imana bivuye ku mutima, udacogora mu kwizera -ukwizera 
kuyobora umuntu ku kugengwa n’Imana burundu ndetse no kwirundurira mu mirimo wayo- 
bizazanira abantu ubufasha bwa Mwuka Muziranenge mu rugamba barwanya icyaha. {INI 
38.5} 

Buri mukozi ugera ikirenge mu cya Kristo azaba yiteguye kwakira no gukoresha imbaraga 
Imana yasezeranije Itorero ryayo kugira ngo isi isarurwe. Buri gitondo uko abamamaza 
ubutumwa bwiza bapfukamye imbere y’Imana maze bakavugurura amasezerano yo 
kuyiyegurira kwabo, Imana ibaha Mwuka Muziranenge n’imbaraga ze zibasubizamo 
ubuyanja kandi zikabatunganya. Uko bajya ku nshingano zabo za buri munsi, baba bafite 
icyizere ko imbaraga itaboneshwa amaso ya Mwuka Muziranenge irabashoboza kuba 
“abakozi bakorana n’Imana.” {INI 39.1} 

IGICE CYA 6 - KUIREMBO RY’URUSENGERO 


(Iki gice gishingiye mu Byakozive n ’lntumwa 3; 4:1-31) 

Abigishwa ba Kristo bari bazi neza ko ubwabo ntacyo bishoboreye. Mu kwicisha bugufi no 
gusenga bafatanyije intege nke zabo n’imbaraga ze, ubujiji bwabo n’ubwenge bwe, kuba 
ntacyo bari cyo n’ubuziranenge bwe, ubukene bwabo n’ubutunzi bwe budashira. Ubwo bari 
bamaze no guhabwa imbaraga ntibigeze bagingimiranya ngo be kujya mu murimo wa 
Shebuja. {INI 40.1} 

Hashize umwanya muto Mwuka Muziranenge amaze kubamanukira, na nyuma gato y’igihe 
bamaze basenga babikuye ku mutima, Petero na Yohana barazamutse bajya mu rusengero 
gusenga. Bageze ku irembo ry’urusengero ryitwa Ryiza bahabona umuntu umugaye. Uwo 
muntu wari ufite imyaka mirongo ine y’ubukuru, kuva avutse imibereho ye yari yarabaye 
iy’umubabaro n’ubumuga. Uyu mugabo wari umugaye yari yaramaze igihe kirekire yifuza 
kubona Yesu ngo amukize; nyamara yari hafi guta ibyiringiro kandi yari yigijwe kure y’aho 
Umuganga ukomeye yakoreraga. Kwinginga kwe kwaje gutuma incuti zimwe zimujyana ku 
irembo ry’urusengero nyamara akihagera yasanze uwo ibyiringiro bye byari birangamiye 
yaramaze kwicwa urupfu rw’agashinyaguro. {INI 40.2} 

Gucika intege kwe kwateye intimba abantu bari bazi igihe yari amaze yifuza cyane gukizwa 
na Yesu, bityo buri munsi bamuzanaga ku rusengero kugira ngo abahisi n’abagenzi 
bamugirire impuhwe maze bagire utwo bamuha two kumufasha mu bukene bwe. Igihe 
Petero na Yohana bamunyuragaho, yabasabye amafaranga. Abigishwa bamurebanye 
impuhwe maze Petero aramubwira ati : «Uturebe. Abitaho agira ngo hari icyo bamuha. 
Petero aramubwira ati: ‘Ifeza n ’izahabu nta byo mfite ’. » Ubwo Petero yavugaga ubukene 
bwe, mu maso h’uwo muntu hacuze umwijima; nyamara hongera kurabagiranishwa 
n ’ibyiringiro igihe Petero yakomezaga avuga ati: « Ahubwo icyo mfite ndakiguha. Mu Izina 
rya Yesu Kristo w’i Nazareti, haguruka ugende. » Ibyak 3:4-6. {INI 40.3} 

“Maze amufata ukuboko kw’iburyo, aramuhagurutsa: uwo mwanya ibirenge bye 
n ’ubugombambari birakomera, arabandaduka, arahagarara, aratambuka, yinjirana nabo 
mu rusengero, atambuka yitera hejuru, ashima Imana. Abantu bose bobona agenda, ashima 
Imana; baramumenya ko ari we wajyaga yicara ku irembo ry ’urusengero ryitwaga Ryiza 
asabiriza ngo bamuhe; barumirwa cyane, batangazwa n’ibimubayeho.” Ibyak 3:7-10. 
“Agifashe Petero na Yohana, abantu bose birukankira kuri bo, bateranira ku ibaraza ryitwa 
irya Salomo, bumiwe cyane.” (Ibyak 3:11). Batangajwe n’uko abigishwa bashoboraga 
gukora ibitangaza bisa n’ibyo Yesu yakoze. Kandi hari uyu muntu wari umaze imyaka 
mirongo ine yaramugaye atagira kirengera, none ubu afite ibyishimo byamusabye kubwo 

gukoresha amaguru n’amaboko ye, nta kubabara kandi anejejwe no kwizera Yesu. (INI 
40.4} 

Abigishwa babonye gutangara kw’abantu, Petero arababaza ati : « Yemwe bagabo ba 
Isirayeli, ni iki gitumye mutangarira ibi? Mudutumbirira iki, nk’aho ari imbaraga zacu 
cyangwa kubaha Imana kwacu biduhaye kumugendesha? » (Ibyak 3:12). Abemeza ko 
gukira kwe kwakozwe mu Izina no mu kugira neza kwa Yesu w’i Nazareti uwo Imana 
yazuye mu bapfuye. “Kandi uyu, uwo mureba kandi muzi, kukoyizeye izina ry’Uwo, ni ryo 
rimuhaye imbaraga: kandi kwizera ahawe n ’Uwo ni ko kumukirije rwose imbere yanyu 
mwese. ’ ’ Ibyak 3:16. {INI 41.1} 

Intumwa zavuze zishize amanga ibyerekeye icyaha gikomeye Abayahudi bakoze cyo 
kwanga no kwica Umwami w’ubugingo; ariko zaritonze kugira ngo zidatuma abazumva 
babura ibyiringiro. Petero yaravuze ati: « Ariko mwihakana Uwera kandi Umukiranutsi, 
musaba ko bababohorera umwicanyi, nuko wa Mukuru w’ubugingo muramwica; ariko 
Imana iramuzura; natwe turi abagabo bo guhamya ibyo. » (Ibyak 3:14, 15). “Kandi none 
bene Data, nzi yuko mwabikoze mutabizi, n ’abatware banyu na bo ni uko. Ariko ibyo Imana 
yahanuye mu kanwa k’abahanuzi bose, yuko Kristo wayo azababazwa, ibyo yabishohoje 
ityo. ” (Ibyak 3:17,18). Yavuze ko Mwuka Muziranenge yabahamagariraga kwihana kugira 
ngo bahinduke. Yabemeje kandi ko nta byiringiro by’agakiza bagira keretse binyuze mu 
mbabazi z’Uwo bari barabambye. Ibyaha byabo byashoboraga kubabarirwa binyuze gusa 
mu kumwizera. {INI 41.2} 

Petero yongeye kuvuga ati: “Nuko mwihane muhindukire, ibyaha byanyu bihanagurwe, ngo 
iminsiyo guhemburwa ibone uko iza, ituruka ku Mwami Imana ” Ibyak 3:19. ” Namwe muri 
abana b ’abahanuzi, kandi muri abo isezerano Imana yasezeranije naba sekuruza wanyu, 
ibwira Aburahamu iti: ‘Mu rubyaro rwawe ni mo imiryango yose yo mu isi izaherwa 
umugisha. ’ Ni mwebwe Imana yabanje gutumaho umugaragu wayo, imaze kumuzura, 
kugira ngo abahe umugisha, abahindure umuntu wese, ngo ave mu byaha bye. ” Ibyak 3:25, 
26. {INI41.3} 

Nuko abigishwa babwiriza iby’umuzuko wa Kristo. Abenshi muri abo bari babateze amatwi 
bari barategereje ubwo buhamya kandi bamaze kubwumva barizera. Ubu buhamya 
bwabibukije amagambo Yesu yari yaravuze maze baherako bifatanya n’abemeye 
Ubutumwa Bwiza. Imbuto Umukiza yari yarabibye yarameze kandi yera imbuto. 
Bakivugana n’abantu ” abatambyi bazana aho bari n’umutware w’urusengero, 
n ’Abasadukayo, bababajwe cyane n ’uko bigisha abantu, bababwira yuko kuzuka 
kw’abapfuye kwabonetse kuri Yesu. ” Ibyak 4:1, 2. {INI 41.4} 

Nyuma yo kuzuka kwa Kristo abatambyi bari barakwije ibinyoma hirya no hino babeshya 
ko umurambo wa Yesu wibwe n’abigishwa igihe umurinzi w’umuroma yari asinziye. 
Ntabwo bitangaje kuba batarishimye ubwo bumvaga Petero na Yohana bigisha 
iby’umuzuko w’uwo bari barishe. Abasadukayo, mu buryo bw’umwihariko bararakaye 
cyane. Babonye ko inyigisho yabo bakomeyeho cyane iri mu kaga kandi ko icyubahiro 
cyabo kigiye kuhatakarira. {INI 42.1} 

Umubare w’abemeraga uko kwizera gushya warushagaho kwiyongera kandi Abafarisayo 
n’Abasadukayo bemeranyije ko niba abo bigisha badutse baretswe ntibakomwe mu nkokora, 
inyigisho zabo zari guhura n’ibibazo birenze n’ibyo bahuye nabyo igihe Yesu yari hano ku 
isi. Kubw’ibyo umukuru w’urusengero afashijwe na bamwe mu Basadukayo bafashe Petero 
na Yohana maze babashyira mu nzu y’imbohe kuko umunsi wari ukuze badashobora kwiga 
ku kibazo cyabo. {INI 42.2} 

Nta kindi abanzi b’abigishwa bari gukora uretse kwemera ko Kristo yari yarazutse mu 
bapfuye. Igihamya cyagaragariraga buri wese cyane ku buryo ntawagishidikanyaho. 
Nyamara banangiye imitima yabo, banga kwihana igikorwa kibi bari barakoze cyo kwica 
Yesu. Abayobozi b’Abayahudi bari barahawe ibihamya byinshi by’uko intumwa zavugaga 
kandi zigakora ziyobowe n’Imana, nyamara barwanyije ubutumwa bw’ukuri bashikamye. 
Ntabwo Kristo yari yaraje mu buryo bari biteze, kandi nubwo akenshi bari baremejwe ko ari 
umwana w’Imana, bari baranze kwemera maze baramubamba. Imana mu mbabazi zayo 
yakomeje kubaha ibindi bihamya n’andi mahirwe kugira ngo bayigarukire. Yohereje 
abigishwa kugira ngo babamenyeshe ko bishe Umwami w’ubugingo kandi muri iki kirego 
gikomeye yongeye kubahamagarira kwihana. Nyamara kubera kumva batekanye mu 
butungane bwabo bwite, abigisha b’Abayahudi banze kwemera ko ababarega kubamba 
Kristo bavugaga bayobowe na Mwuka Muziranenge. {INI 42.3} 

Bitewe nuko bari barirunduriye mu kurwanya Kristo, buri gikorwa cyo kwinangira 
abatambyi bakoraga cyabateraga gushikama muri uwo murongo bari bariyemeje 
kugenderamo. Kwinangira kwabo kwagiye kurushaho guhama. Ntabwo ari uko bari 
bananiwe kuva ku izima, bari babishoboye ariko ntibabishakaga. Si uko gusa batsindwaga 
n’urubanza kandi bakwiye gupfa, si n’uko bari barishe Umwana w’Imana ngo bibe ari byo 
byabavukije agakiza ahubwo ni uko bahagurukiye kurwanya Imana. Bakomeje kwanga 
umucyo kandi bima amatwi ibyo Mwuka Muziranenge yabemezaga. Imbaraga ikorera mu 
batumvira yabakoreragamo, ikabayobora guhinyura abo {INI 42.4} 

Imana yakoreragamo. Uburyarya bw’ubugome bwabo bwongerwaga na buri gikorwa cyose 
cyo kurwanya Imana n’ubutumwa yari yarahaye abagaragu bayo kwamamaza. Mu kwanga 

kwihana kwabo, buri munsi abayobozi b’Abayahudi batumaga ubwigomeke bwabo 
bwiyongera ari ko banitegura gusarura ibyo babibye. {INI 43.1} 

Ntabwo umujinya w’Imana uvugwa ko uzagera ku banyabyaha batihana bitewe gusa 
n’ibyaha bakoze, ahubwo ni uko iyo bahamagariwe kwihana bahitamo gukomeza 
kwinangira bagakomeza gukora ibyaha bakoraga kera basuzugura umucyo bahawe. Iyo 
abayobozi b’Abayahudi baba barumviye imbaraga yemeza imitima ya Mwuka Muziranenge 
baba barababariwe, nyamara bari bariyemeje rwose kutagonda ijosi. Ni muri ubwo buryo 
iyo umunyabyaha akomeje kwinangira aba yishyize aho Mwuka Muziranenge adashobora 
kumuhindura. {INI 43.2} 

Umunsi wakurikiye gukizwa k’umuntu wari uremeye, Ana na Kayifa hamwe n’abandi 
banyacyubahiro bo mu rusengero barahuye kugira ngo bace urubanza maze bazana 
imfungwa imbere yabo. Muri icyo cyumba kandi imbere y’abo bantu niho Petero yari 
yarihakaniye Umwami we ku buryo bukojeje isoni. Ubwo yinjiraga kugira ngo acibwe 
urubanza, ibi byaje mu bitekerezo bye. Ubu noneho yari abonye amahirwe yo gusibanganya 
ubugwari yari yarahagiriye maze akahagaragariza ubutwari. {INI 43.3} 

Abari aho bibutse uruhare Petero yari yaragize mu rubanza rwa Shebuja bibwira noneho ko 
ashobora guterwa ubwoba no gukangishwa gufungwa no kwicwa. Nyamara Petero 
wihakanye Kristo mu gihe yari amukeneyemo cyane yari yiyemeje kandi yihagazeho, 
atandukanye cyane na Petero wazanywe imbere y’urukiko rukuru rw’Abayahudi kugira ngo 
yisobanure. Kuva umunsi yacumuriye yihakana Umwami we yarahindutse. Ntabwo yari 
akiri umwirasi wibona, ahubwo yariyoroheje kandi atacyiyemera. Yari yuzuye Mwuka 
Muziranenge, kandi afashijwe n’iyi mbaraga yari yiyemeje gukuraho ikizinga 
cy’ubuhakanyi bwe yubaha izina yari yarihakanye. {INI 43.4} 

Kugeza icyo gihe abatambyi bari baririnze kuvuga ku kubambwa no kuzuka kwa Yesu. 
Ariko ubu kugira ngo basohoze umugambi wabo, byabaye ngombwa ko babaza uwaregwaga 
uko ikizwa rya wa muntu wari umugaye ryagenze. Barabajije bati: « Ni mbaraga ki, cyangwa 
ni zina ki, byabateye gukora ibyo? » Ibyak 4:7. {INI 43.5} 

Petero ashize amanga kandi afite imbaraga ya Mwuka aravuga ati: « Ariko mumenye mwese 
n ’abantu bose bo mu Bisirayeri, yuko ari izina rya Yesu w ’i Nazareti, uwo mwabambye, 
Imana ikamuzura, ari ryo ritumye uyu muntu ahagarara imbere yanyu ari muzima. Yesu ni 
we buye ryahinyuwe namwe abubatsi, kandi ryahindutse irikomeza imfuruka. Kandi nta 
wundi agakiza kabonerwamo, kuko ari nta rindi zina munsi y’ijuru ryahawe abantu, 
dukwiriye gukirizwamo. » Ibyak 4:10-12. {INI 43.6} 

Uku kwisobanura kuzuye ubutwari kwateye ubwoba abayobozi b’Abayahudi. Bari 
baribwiye ko abigishwa bazicwa n’ubwoba no kugwa mu rujijo mu gihe bari kuzanwa 
imbere y’urukiko rukuru rw’Abayahudi. Nyamara ibiri amambu, aba bahamya bavuze 
nk’uko Kristo yavugaga bavugisha imbaraga yacecekesheje abanzi babo. Nta bwoba 
bwumvikanaga mu ijwi rya Petero igihe yavugaga ibya Kristo agira ati, « Yesu ni we buye 
ryahinyuwe namwe abubatsi, kandi ryahindutse irikomeza imfuruka.» Ibyak 4:11. {INI 
44.1} 

Aha Petero yakoresheje imvugoshusho yari imenyerewe n’abatambyi. Abahanuzi bari 
baravuze ibyerekeranye n’ibuye ryari ryarahinyuwe; kandi na Kristo ubwe ubwo 
yavuganaga n’abatambyi n’abakuru b’Idini yaravuze ati: “Ntimwari mwasoma mu 
byanditswe ngo ‘Ibuye abubatsi banze, ni ryo ryahindutse irikomeza imfuruka: Ibyo byavuye 
ku Uwiteka, kandi ni ibitangaza mu maso yacu ’? Ni cyo gitumye mbabwira yuko Ubwami 
bw Imana muzabunyagwa, bugahabwa ishyanga ryera imbuto zabwo. Kandi uzagwira iryo 
buye azavunagurika; ariko uwo rizagwira wese, rizamumenagura, rimugire ivu. ” Matayo 
21:42-44. {INI 44.2} 

Abatambyi bumvise intumwa zivuga zishize amanga, “bamenya yuko babanaga na 
Yesu.”Byanditswe ko igikorwa cyo guhinduka ishusho irabagirana kwa Kristo kirangiye, 
abigishwa “Bubuye amaso, ntibagira undi babona, keretse Yesu wenyine musa. ” Matayo 
17:8. « Yesu wenyine musa. » Muri aya magambo harimo ibanga ry’ubuzima n’imbaraga 
yaranze amateka y’Itorero rya mbere. Igihe abigishwa bumvaga amagambo ya Kristo bwa 
mbere, biyumvisemo ko bamukeneye. Baramushatse, baramubona kandi baramukurikira. 
Bari hamwe nawe mu rusengero, basangira, bari mu ibanga ry’umusozi, no mu birorero. 
Bari bameze nk’abanyeshuri bari iruhande rw’Umwigisha wabagezagaho amagambo 
y’ukuri guhoraho buri munsi. {INI 44.3} 

Nyuma yo kuzamurwa k’Umukiza, abigishwa bumvaga ijuru ryuzuye urukundo n’umucyo 
rikiri hamwe nabo. Kristo ubwe yari ahibereye. Yesu, Umukiza, wari waragendanye na bo, 
Yesu wari yarababwiye amagambo y’ibyiringiro no kubakomeza, yari yarazamuwe mu ijuru 
akibabwira ubutumwa bw’amahoro. Ubwo abamarayika bamwakiraga, abigishwa bumvise 
amagambo ya Yesu avuga ati : «Kandi dore ndi kumwe namwe iminsi yose, kugeza ku 
mperukay’isi.» Matayo 28:20. Yesu yazamutse mu ijuru yambaye ishusho {INI 44.4} 

y’umuntu. Abigishwa bari bazi ko Kristo uri imbere y’Intebe y’Imana, akiri incuti 
n’Umukiza wabo. Bari bazi ko impuhwe ze zidahinduka kandi ko azahora yifatanya 
n’inyokomuntu mu mibabaro ihura nayo. Bari bazi ko ari imbere y’Imana yerekana agaciro 
k’amaraso ye, yerekana ibiganza n’ibirenge bye byatobowe nk’urwibutso rw’ikiguzi yari 
yarishyuriye abo yacunguye. Iki gitekerezo cyakomezaga abigishwa kikabatera 

kwihanganira kurenganywa ku bwe. Icyo gihe ubumwe bari bafitanye na we bwari 
bukomeye cyane kurusha uko bari bameze bari kumwe na we imbona nkubone. Umucyo, 
urukundo n’imbaraga bya Kristo wari muri bo byarabagiranaga inyuma ku buryo abantu 
babarebaga batangara. {INI 45.1} 

Kristo yashyize ikimenyetso cye ku magambo Petero yavuze igihe yireguraga. Iruhande rwa 
Petero hari umuhamya utagishwa impaka, hari hahagaze umugabo wari warakijijwe mu 
buryo bw’igitangaza. Mu maso h’uyu muntu wari umaze amasaha make yari amugaye 
atagira kirengera, none ubu akaba afite amagara mazima, byongereye igihamya gikomeye 
ku magambo Petero yavugaga. Abatambyi n’abatware b’urusengero baracecetse. Ntabwo 
bashoboraga guhakanya ibyo Petero yavugaga nyamara biyemeje guhagarika ibyo intumwa 
zigishaga. {INI45.2} 

Igitangaza kiruta ibindi Yesu yakoze cyo kuzura Lazaro cyatumye abatambyi bagambirira 
gukuraho Yesu n’imirimo ye itangaje kuko byasenyaga vuba icyizere bari bafitiwe na 
rubanda. Bari baramubambye, nyamara hariho igihamya kidashidikanywaho ko 
batashoboye guhagarika ibitangaza byakorwaga mu izina rye, ndetse no kwamamaza ukuri 
yigishije. Gukira k’umuntu wari umugaye no kubwiriza kw’intumwa byari byatumye 
abatuye Yerusalemu basabwa n’umunezero. {INI 45.3} 

Mu rwego rwo guhisha impungenge bari bafite, abatambyi n’abategetsi bategetse ko 
intumwa zivanwa aho kugira ngo babone uko bajya inama. Bose bemeranyijwe ko guhakana 
gukira k’uwo muntu byaba ari imfabusa. Byari kuba byiza iyo baza gutwikiriza icyo 
gitangaza ikinyoma; nyamara ibi ntibyari kubashobokera kuko iki gitangaza cyabaye ku 
manywa y’ihangu imbere y’imbaga kandi abantu benshi bari bamaze kubimenya. Babonye 
ko umurimo w’abigishwa ugomba guhagarikwa bitaba bityo abayoboke ba Yesu 
bakarushaho kwiyongera. Icyari gukurikiraho ni ugukorwa n’isoni kwabo kubera ko bari 
gufatwa ko ari bo bishe Umwana w’Imana. {INI 45.4} 

Nubwo abatambyi bifuzaga kurimbura abigishwa ntibatinyutse kugira ikindi bakora kirenze 
kubatinyisha ko bazahabwa igihano gikomeye niba bakomeje kuvuga no kugira icyo bakora 
mu izina rya {INI 45.5} 

Yesu. Bongeye guhamagarwa imbere y’urukiko rukuru rw’Abayahudi, babategetse 
kutavuga cyangwa ngo bigishe muri iryo zina. Nyamara Petero na Yohana barabasubije bati, 
« Niba ari byiza imbere y ’lmana kubumvira kuruta Imana, nimuhitemo: kuko tutabasha 
kwiyumanganya ngo tureke kuvuga ibyo twabonye kandi twumvise.» Ibyak 4:19, 20. {INI 
46.1} 

Abatambyi baba barashimishijwe no guhana aba bagabo babahora kuba indahemuka ku 
muhamagaro wabo wera, ariko batinye abantu; “kuko bose bahimbarizaga Imana 
ibyabaye (Ibyak 4:21). Bityo bamaze kubakangishano kubahana barabarekura. {INI 46.2} 

Mu gihe Petero na Yohana bari mu nzu y’imbohe, abandi bigishwa bari bazi uburyarya 
bw’Abayuda, bakomeje gusengera abavandimwe babo ubudasiba, batinya ko ubugome 
bwagiriwe Kristo bwakongera kubaho. Intumwa zikimara kurekurwa, zashatse abandi 
bigishwa zibatekerereza uko urubanza rwagenze. Ibyishimo by’abizera byabaye byinshi 
cyane. “Nabo babyumvise bavuga ijwi rirenga n’umutima uhuye, babwira Imana bati: 

‘ Databuja, ni wowe waremye ijuru n’isi n’inyanja n’ibirimo byose, kandi wavugiye mu 
kanwa ka sogokuruza Dawidi, umugaragu wawe, ubivugisha Umwuka Wera, ngo : ‘ Ni iki 
gitumye abanyamahanga bagira imidugararo, n ’abantu bagatekereza iby’ubusa? Abami bo 
mu isi bateje urugamba, n ’abakuru bateraniye hamwe kurwanya Uwiteka n ’Uwo yasize. 
Kandi koko, Herode na Pontiyo Pilato hamwe n ’abanyamahanga n ’imiryango y ’Abisirayeli 
bateraniye muri uyu murwa kurwanya Umugaragu wawe wera Yesu, uwo wasize, ngo 
basohoze ibyo ukuboko kwawe n ’ubwenge bwawe byategetse mbere, byose bitari byaba. ” 
Ibyak 4:24-28. {INI46.3} 

“Kandi none, Mwami Imana, reba ibikangisho byabo, uhe abagaragu bawe kuvuga ijambo 
ryawe bashize amanga rwose: ukiramburira ukuboko kwawe kugira ngo gukize, gukore 
n ’ibimenyetso n ’ibitangaza mu izina ry ’Umugaragu wawe wera Yesu. ” Ibyak 4:29, 30. {INI 
46.4} 

Abigishwa basabye guhabwa imbaraga ikomeye mu murimo w’Ivugabutumwa, kubera 
babonaga ko bazahura no kubarwanya gukaze Kristo yari yarahuye nako akiri ku isi. Igihe 
amasengesho yabo mu kwizera yazamukiraga rimwe ajya mu ijuru, barasubizwaga. Aho 
bari bateraniye habaye igishyitsi maze bongera guhabwa Mwuka Muziranenge. Imitima 
yabo yuzujwe ubutwari maze barongera bajya kwamamaza ijambo ry’Imana muri 
Yerusalemu. “Kandi intumwa zagiraga imbaraga nyinshi zo guhamya kuzuka k’Umwami 
Yesu; nuko rero ubuntu bw’Imana bwinshi bukaba kuri bo bose. ” Ibyak 4:33. {INI 46.5} 

Ihame abigishwa batsimbarayeho bashize amanga mu gusubiza ababakomaga mu nkokora 
bababuza kongera kuvuga mu izina rya Yesu, ryari iri ngo: “Niba ari byiza imbere y’Imana 
kubumvira kuruta Imana, nimuhitemo. » Iri hame ni naryo abayobotse ubutumwa bwiza 
baharaniraga gukomeraho mu bihe by’Ubugorozi. Mu 1529, ibikomangoma by’Abadage 
byateraniye ahitwa Diet of Spires maze hatangarizwa itegeko ry’Umwami w’abami ribuza 
ubwisanzure mu by’iyobokamana ndetse n’ikwirakwizwa ry’inyigisho z’abagorozi. 
Byagaragaraga ko ibyiringiro by’isi byari hafi kurangira. Mbese ibikomangoma byari 
kwemera iryo itegeko? Mbese umucyo w’ubutumwa bwiza wari guhishwa imbaga y’abantu 

yari ikiri mu mwijima? Ingingo zikomeye zireba isi zari zigeze ahakomeye. Abari baremeye 
imyizerere y’ubugorozi, barifatanyije kandi icyemezo bari bahuriyeho cyari iki ngo, « Reka 
twange iri tegeko. Mu bijyanye no gukora icyo umutimanama ugusaba, kuba ku ruhande 
rwa benshi sibyo bihabwa agaciro.”-Merle d’Aubigne, History of the Reformation, b. 13, 
ch.5. {INI 46.6} 

Iri hame tugomba kurishyigikira dukomeje no muri iki gihe cyacu. Ibendera ry’ukuri 
n’ubwisanzure mu by’iyobokamana ryazamuwe n’abatangije Itorero rivuga Ubutumwa 
Bwiza bafatanyije n’abahamya b’Imana mu binyejana byahise, muri iki gihe cy’intambara 
iheruka ni twe ryaragijwe. Inshingano yo kwita kuri iyi mpano ikomeye ifitwe n’abo Imana 
yahaye umugisha wo kumenya ijambo ryayo. Tugomba kwakira iryo jambo nk’umuyobozi 
w’ikirenga. Tugomba kwemera ubutegetsi bw’abantu nk’ubwashyizweho n’Imana kandi 
tukigisha ko kumvira amategeko yabwo ari inshingano yera. Ariko mu gihe amategeko ya 
leta anyuranye n’ibyo Imana itegeka tugomba kumvira Imana kuruta abantu. Ijambo 
ry’Imana rigomba gufatwa nk’irisumba amategeko yose y’abantu. “Niko Uwiteka avuga” 
ntibigomba gusimbuzwa “Niko Itorero rivuga” cyangwa ngo “Niko ubutegetsi bwa leta 
buvuga.” Ikamba rya Kristo rigomba gushyirwa hejuru kuruta amakamba y’abami bo ku isi. 
{INI 47.1} 

Ntabwo dusabwa kurwanya ubutegetsi. Amagambo yacu yaba avuzwe cyangwa ayanditswe, 
akwiriye kwitonderwa bitaba bityo tukaba twishyize mu mwanya w’abavuga ibizatuma 
dufatwa ko turwanya itegeko na gahunda. Ntitugomba kuvuga cyangwa gukora ikintu cyose 
cyatuma twifungira amayira bitari ngombwa. Dukwiriye kujya mbere mu izina rya Kristo 
twamamaza ukuri twabikijwe. Abantu baramutse batubujije gukora uyu murimo, dukwiye 
kubasubiza nk’uko intumwa zasubije ziti: “Niba ari byiza imberey ’lmana kubumvira kuruta 
Imana, nimuhitemo: kuko tutabasha kwiyumanganya ngo tureke kuvuga ibyo twabonye 
kandi twumvise. ” Ibyak 4:19, 20. {INI 47.2} 


42 



IGICE CYA 7 - UMUBURO KU BAKORESHA UBURYARYA 


(Iki gice gishingiye kn Byakozwe n ’lntumwa 4: 32-5:11) 

Igihe abigishwa bamamazaga ukuri k’ubutumwa bwiza muri Yerusalemu, Imana yatumye 
amagambo yabo abera benshi ubuhamya maze abantu benshi barizera. Abenshi muri aba 
bizera ba mbere bahitaga batandukanywa n’imiryago n’incuti bitewe n’ishyaka Abayahudi 
barwaniraga idini ryabo, maze biba ngombwa ko bahabwa ibibatunga n’aho bacumbika. 
{INI 48.1} 

Ibyanditswe biravuga biti, “nta mukene wababagamo” kandi bikavuga uburyo bakemuraga 
ibibazo byabo. Mu bizera, abari bafite amafaranga n’ubutunzi babitanganaga umunezero 
kugira ngo bakemure ibibazo byihutirwa. Bagurishaga amazu n’amasambu yabo, bakazana 
ibiguzi by’ibyo bagurishije bakabishyira intumwa, “nazo zikabigabanya abantu, umuntu 
wese agahabwa icyo akennye.” {INI 48.2} 

Uku kugira ubuntu ku ruhande rw’abizera kwari ingaruka yo gusukwa kwa Mwuka. 
Abemeye ubutumwa bwiza bose “bari bahuje umutima n’inama.” Umugambi wari 
ubashishikaje bari bahuriyeho wari uwo gutuma umurimo bahawe ugera ku musaruro 
mwiza; kandi kurarikira ntikwarangwaga mu mibereho yabo. Urukundo bari bafitiye 
abavandimwe babo n’ukuri bari baremeye rwarutaga gukunda amafaranga n’ubutunzi. 
Imirimo yabo yahamyaga ko baha imitima y’abantu agaciro gakomeye kuruta ubutunzi 
bw’isi. {INI 48.3} 

Bizakomeza kumera bityo igihe cyose Umwuka w’Imana azaba ari we wigaruriye imibereho 
y’umuntu. Abantu bose bafite imitima yuzuye urukundo rwa Kristo bazagera ikirenge mu 
cye, We wahindutse umukene ku bwacu kugira ngo muri ubwo bukene duhinduke abatunzi. 
Impano zose bahawe n’Imana, (amafaranga, igihe, no kumenyekana) bazazifata gusa 
nk’uburyo bwo gutuma umurimo wo kwamamaza ubutumwa bwiza utera imbere. Uko ni ko 
byari bimeze mu Itorero rya mbere; kandi mu Itorero ry’iki gihe iyo bigaragaye ko 
kubw’imbaraga ya Mwuka Muziranenge abizera bazinutswe iby’isi kandi bakemera 
kwitanga kugira ngo bagenzi babo bashobore kumva ubutumwa bwiza, ukuri kwamamazwa 
kuzatera impinduka ikomeye ku bakumva. {INI 48.4} 

Imyitwarire ya Ananiya na Safira yari ihabanye n’urugero rwatanzwe n’abizera rwo 
gutangana umutima ukunze. Ibyabaye kuri Ananiya na Safira byandikishijwe na Mwuka 
w’Imana, byasize ikizinga mu mateka y’Itorero rya mbere. Izi ngirwabigishwa zari zaragize 
amahirwe amwe n’abandi yo kumva ubutumwa bwiza bwabwirijwe n’intumwa. Bari hamwe 
n’abandi bizera igihe intumwa zamaraga gusenga maze aho bari bateraniye hakaba 
umushyitsi, bose bakuzuzwa Umwuka Wera. (Ibyak 4:31). Abari bateraniye aho bose bari 

baranyuzwe cyane; kandi kubw’imbaraga ya Mwuka w’Imana, Ananiya na Safira bari 
barasezeranye ko bazaha Uwiteka amafaranga yari kuva mu igurishwa ry’umutungo. {INI 
48.5} 

Nyuma yaho Ananiya na Safira bababaje Mwuka Muziranenge biyegurira gutegekwa 
n’umururumba. Batangiye kwicuza isezerano batanze maze mu kanya gato batakaza 
imbaraga y’umugisha yari yasusurukuje imitima yabo ikayishyiramo icyifuzo cyo gukora 
ibintu bihambaye ku bwa Kristo. Batekereje ko bari bahubutse ku buryo noneho bakwiye 
gusubira ku mwanzuro wabo. Babiganiyeho maze bafata umwanzuro wo kudasohoza ibyo 
basezeranye. Nyamara babonye ko abatanze imitungo yabo kugira ngo ifashe abavandimwe 
babo bakenye bari bubashywe cyane n’abizera, kandi kubwo guterwa isoni n’uko bagenzi 
babo bazabatahura, umutima wabo w’ubugugu watanganye ubwiko ibyo bari beguriye 
Imana. Bafashe icyemezo cyo kugurisha ibyabo bakagaragaza bya nyirarureshwa ko ibiguzi 
byabyo byose babishyize mu bubiko rusange nyamara mu by’ukuri bakisigaranira 
umugabane utubutse. Bityo bari kwibikira ibibatunga badahuriyeho n’abandi kandi 
bakanabona icyubahiro muri bagenzi babo. {INI 49.1} 

Nyamara Imana yanga uburyarya n’ikinyoma. Ananiya na Safira bakoresheje uburiganya 
mu mikoranire yabo n’Imana. Babeshye Mwuka Muziranenge maze icyaha cyabo 
gihanishwa igihano gikomeye kandi byihuse. Igihe Ananiya yazanaga ituro rye, Petero 
yaramubwiye ati: “Ananiya, ni iki gitumye Satani yuzuza umutima wawe kubeshya Umwuka 
Wera, ukisigariza igice cy’ibiguzi by’isambu? Ukiyifite, ntiyari iyawe? Kandi umaze 
kuyigura ibiguzi byayo ntibyari ibyawe ubyigengaho? Ni iki gitumye wigira inama yo 
gukora utyo? Si abantu ubeshye, ahubwo Imana niyo ubeshye. ” Ibyak 5:3, 4. {INI 49.2} 

“Ananiya abyumvise atyo, aragwa, umwuka urahera: ababyumvise bose bagira ubwoba 
bwinshi. ” Ibyak 5:5.Petero yarabajije ati “Ukiyifite, ntiyari iyawe?” Ibyak 5:4. Nta mbaraga 
zakoreshejwe kuri Ananiya ngo ahatirwe gutanga ibyo atunze kugira ngo bishyirwe mu 
mutungo rusange. Yari yabikoze ku bushake bwe nyamara mu kugerageza kubeshya 
abigishwa, yabeshye Ishoborabyose. {INI 49.3} 

“Hahise nk’amasaha atatu, umugore we arinjira, atazi uko byagenze; Petero aramubaza 
ati “Mbwira; mbese ibi biguzi ni byo mwaguze isarnbu?” Aramusubiza ati “Ye, ni byo.” 
Petero aramubaza ati: Ni iki gitumye muhuza inama yo kugerageza Umwuka w ’Umwami 
Imana? Dore ibirenge by’abamaze guhamba umugabo wawe bigeze ku muryango, nawe 
barakujyana. ” Muri ako kanya amugwa ku birenge, umwuka urahera. Ba basore binjiye, 
basanga amaze gupfa, baramujyana bamuhamba hamwe n’umugabo we. Itorero ryose 
n ’ababyumvise bose bagira ubwoba bwinshi. ” Ibyak 5:7-11. {INI 49.4} 

Nyirubwenge butagerwa yabonye ko uku kugaragara k’umujinya w’Imana byari ngombwa 
kugira ngo Itorero rigitangira ririndwe guteshuka ku mahame mbonera. Umubare wabo 
warushagaho kwiyongera. Muri uko kwiyongera huti huti kw’abizera bashya, Itorero riba 
ryaragize akaga iyo abagabo n’abagore barizagamo bari kugaragaza ko bakorera Imana 
nyamara baramya ubutunzi. Iki gihano bahanishijwe cyagaragaje ko abantu badashobora 
kubeshya Imana, ko ibona icyaha gihishwe mu mutima kandi ko Imana itanegurizwa izuru. 
Uyu wari umuburo uhawe Itorero kugira ngo ryirinde inzitwazo, uburyarya no kwiba Imana. 
{INI 50.1} 

Uru rugero rw’uburyo Imana yanga umururumba, uburiganya n’uburyarya ntabwo wari 
umuburo wahawe Itorero rya mbere gusa ahubwo unareba ibisekuru byose byo mu gihe 
kizaza. Ananiya na Safira babanje kurarikira. Icyifuzo cyo kwisigaraniza umugabane w’ibyo 
bari barasezeraniye Imana, cyabashoye mu buriganya n’uburyarya. {INI 50.2} 

Imana yatumye kwamamaza ubutumwa bwiza bigerwaho bishingiye ku mihati n’impano 
by’abantu bayo. Amaturo y’ubushake n’icyacumi ni byo byifashishwa mu gukora umurimo 
w’Uwiteka. Ku byo Imana yahaye umuntu, imusabaho umugabane runaka, ari wo icyacumi. 
Iha umuntu wese umudendezo wo kwiyemeza niba ashobora gutanga ibirenzeho. Nyamara 
igihe umutima wemejwe na Mwuka Muziranenge maze umuntu agasezerana kugira icyo 
atanga, usezeranye nta burenganzira na buke aba agifite ku byo yeguriye Imana. Ko 
amasezerano nk’aya akorewe abantu agaragara nk’adakuka; mbese ayo tugiranye n’Imana 
ntakomeye kurushaho? Mbese amasezerano akozwe n’umutimanama ni yo afite agaciro 
gake kurusha amasezerano yanditswe n’abantu? {INI 50.3} 

Iyo umucyo mvajuru urasiye mu mutima ufite imbaraga no kumurika kudasanzwe, ubugugu 
bwabaye akamenyero buvaho maze umuntu akaba yiteguye gutanga kubw’umurimo 
w’Imana. Ntihakagire uwibwira ko azashobora gusohoza amasezerano yatanze Satani 
atamurwanyije. Satani ntiyishimira kubona Ubwami bw’Umucunguzi ku isi bushinga imizi. 
Abwira abantu ko ibyo basezeraniye Imana ari byinshi cyane ku buryo byabadindiza mu 
mbaraga bashyira mu gushaka ubutunzi no kunezeza ibyifuzo by’imiryango yabo. {INI 
50.4} 

Imana ni yo ihira abantu ikabaha ubutunzi, kandi ibikora ityo kugira ngo abantu bashobore 
gutanga kubw’iterambere ry’umurimo wayo. Ni yo ivusha izuba ikavuba n’imvura. Ni yo 
ituma ibimera bibaho. Itanga ubuzima n’ubushobozi bwo kugera ku byo dukeneye. Imigisha 
yose dufite ituruka mu biganza byayo byuzuye ubuntu. Nk’ingaruka y’ibyo, Imana yifuza 
ko abagabo n’abagore bagaragaza gushima kwabo bagira icyo bayigarurira batanga 
icyacumi n’amaturo: ari amaturo yo gushima, amaturo y’ubushake n’ay’uko bavanweho 
urubanza rw’icyaha. Iyaba ibyo gukora umurimo w’Imana byazanwaga mu bubiko bwayo 

hakurikijwe gahunda y’Imana yo gutanga icyacumi cy’ibyungutswe n’amaturo y’ubushake, 
haboneka byinshi cyane byo guteza imbere umurimo w’Uwiteka. {INI 50.5} 

Nyamara imitima y’abantu inangizwa n’ubugugu kandi nk’uko byabaye kuri Ananiya na 
Safira, bagira ikigeragezo cyo kugumana igice cy’ibiguzi nyamara bakagaragaza bya nikize 
ko bubahirije ibyo Imana isaba. Abantu benshi baya umutungo wabo bikorera ibibanezeza. 
Abagabo n’abagore bareba ibibashimisha kandi bakanezeza irari ryabo, mu gihe bazanira 
Imana ituro rito batanabishaka. Bibagirwa ko umunsi umwe Imana izababaza gusobanura 
uko bakoresheje umutungo wayo; kandi ko itazigera yemera ibyo bashyira mu bubiko 
bwayo bidashyitse nk’uko itemeye ituro rya Ananiya na Safira. {INI 51.1} 

Uhereye ku gihano gikomeye cyahawe bariya babeshyi, Imana ishaka ko twiga uko yanga 
byimazeyo uburyarya ubwo ari bwo bwose n’ikinyoma. Mu gushaka kwerekana bya nikize 
ko batanze byose, Ananiya na Safira babeshye Mwuka Muziranenge maze ingaruka iba 
kubura ubugingo bwa none n’ubw’ahazaza. Iyo Mana yabahannye icyo gihe ni nayo uyu 
munsi iciraho iteka ibinyoma byose. Iminwa ibeshya ni ikizira kuri yo. Ivuga ko mu murwa 
Wera “hatazinjira ikintu gihumanye, cyangwa ukora ibizira, akabeshya.” Ibyahishuwe 
21:27. {INI 51.2} 

Nimureke dukomere ku kuvugisha ukuri kandi bihinduke umugabane w’ubugingo bwacu. 
Gufata ukuri nk’ibikino no kuguhindura tugira ngo guhwane n’imigambi y’ibyo umuntu 
ararikiye ni ukurimbura ukwizera. “Muhagarare mushikamye mukenyeye ukuri.” Abefeso 
6:14. Umuntu wese utavugisha ukuri aba agurisha ubugingo bwe mu isoko 
ry’imburamumaro. Ibinyoma bye bishobora kugaragara ko byafasha mu bihe bikomeye; 
ashobora kugaragara ko ibyo akora bitera imbere kuruta ibyo yari kunguka iyo aza 
gukoresha ukuri, nyamara agera aho atagira uwo yiringira. We nk’umubeshyi ntabwo aba 
akigirira icyizere ibyo abandi bamubwiye. {INI 51.3} 

Ku byerekeranye na Ananiya na Safira, icyaha cyo kuriganya Imana bagihaniwe vuba na 
bwangu. Icyo cyaha cyagiye gisubirwamo kenshi mu mateka y’Itorero kandi na n’ubu 
gikorwa na benshi. Nyamara nubwo kitakurikirwa n’ikintu kigaragarira amaso cyerekena ko 
Imana itacyishimiye, ntibisobanura ko muri iki gihe iki cyaha cyoroheje imbere y’Imana 
kuruta uko cyari kiri mu gihe cy’intumwa. Umuburo waratanzwe kuko Imana yerekanye 
neza uko yanga iki cyaha urunuka; kandi abantu bose birundurira mu buryarya 
n’umururumba bamenye neza ko barimbura ubugingo bwabo. {INI 51.4} 


46 



IGICE CYA 8 - IMBERE Y’URUKIKO RUKURU RW’ABAYAHUDI 


(Iki gice gishingiye mu Byakozwe n ’lntumwa 5:12-42) 

Umusaraba wari igikoresho cyo gukorezaho isoni no kwiciraho urw’agashinyaguro, 
nyamara ni wo wazaniye isi ibyiringiro n’agakiza. Abigishwa bari abantu boroheje, nta 
butunzi cyangwa intwaro bari bafite uretse ijambo ry’Imana. Nyamara bambaye imbaraga 
za Kristo, bagiye kwamamaza inkuru itangaje yo kuvuka kwa Yesu n’umusaraba we ndetse 
batsinda ababarwanyaga bose. Nubwo batari bafite icyubahiro cy’isi no kumenyekana, bari 
intwari zo kwizera. Mu kanwa kabo hasohokaga amagambo mvajuru yanyeganyeje isi. {INI 
52.1} 

Muri Yerusalemu ahari haganje urwikekwe rukomeye kandi hakaba imyumvire iteye urujijo 
ku byerekeye uwari warabambwe nk’umugome, niho abigishwa bakomereje kuvuga 
amagambo y’ubugingo bashize amanga, babwira Abayahudi iby’umurimo wa Kristo, 
icyamuzanye, kubambwa kwe, kuzuka hamwe no kujyanwa mu ijuru kwe. Abatambyi 
n’abatware b’urusengero batangajwe no kumva ubuhamya bwumvikana kandi 
budakebakeba bw’intumwa. Imbaraga y’Umukiza wazutse yari yasutswe ku bigishwa kandi 
umurimo wabo ukagendana n’ibimenyetso n’ibitangaza byatumaga buri munsi abizeye 
biyongera. Iruhande y’inzira aho abigishwa banyuraga hose, abantu baryamishaga abarwayi 
“k:u mariri no mu ngobyi, kugira ngo Petero nahanyura, nibura igicucu cye kigere kuri 
bamwe.” (Ibyak 4:15). Aho hazanwaga n’abatewe n’abadayimoni. Imbaga y’abantu 
yarabakikizaga kandi abakiraga bateraga hejuru basingiza Imana kandi bagaha icyubahiro 
izina ry’Umucunguzi. {INI 52.2} 

Abatambyi n’abatware b’urusengero babonye ko Kristo abarushije icyubahiro. Ubwo 
abasadukayo batizeraga umuzuko bumvaga intumwa zivuga ko Kristo yari yarazutse mu 
bapfuye, bararakaye cyane. Babonye ko niba intumwa zemerewe kubwiriza iby’Umukiza 
wazutse kandi zigakora ibitangaza mu izina rye, inyigisho yo kuvuga ko nta muzuko 
uzabaho yari kwangwa na bose maze igice cy’Abasadukayo kigasenyuka. Abafarisayo bo 
barakajwe n’uko inyigisho z’intumwa zari zigiye gusenya imihango ya kiyahudi kandi 
zigatuma ibitambo bita agaciro. {INI 52.3} 

Kugeza icyo gihe, ibyo bagerageje byose kugira ngo bakome mu nkokora ubutumwa 
bw’abagishwa byabaye imfabusa, nyamara kuva ubwo Abasadukayo n’Abafarisayo bemeza 
ko ubutumwa bw’abigishwa bwahagarara kuko bwemezaga ko ari bo bishe Yesu. 
Abatambyi bazabiranyijwe n’uburakari, bahereyeko basumira Petero na Yohana babashyira 
mu nzu y’imbohe. {INI 52.4} 

Abayobozi bo mu ishyanga ry’Abayahudi bari barananiwe gusohoza imigambi Imana yari 
ifitiye abantu yitoranyirije. Abo Uwiteka yari yarabikije ukuri kwe batatiye ishingano 
bahawe maze Imana itoranya abandi kugira ngo bakore umurimo wayo. Mu buhumyi 
bwabo, aba bayobozi bazabiranyijwe n’icyo bitaga uburakari bwera maze bahagurukira 
abarwanyaga inyigisho zabo bakundaga. Ntibashoboraga kwemera ko bishoboka ko bo 
ubwabo batasobanukiwe neza n’ijambo ry’Imana, cyangwa ko barisobanuye uko ritari 
cyangwa ngo bakoreshe Ibyanditswe uko bidakwiriye. Bakoraga nk’abantu badatekereza 
neza. Baravuze bati, “aba bigisha barimo bamwe b’abarobyi bafite burenganzira ki bwo 
kuvuga ibintu bihabanye n’inyigisho twigishije abantu?” Biyemeje guhagarika izo nyigisho 
maze abazamamazaga babashyira mu nzu y’imbohe. {INI 53.1} 

Abigishwa ntibigeze baterwa ubwoba cyangwa ngo bacibwe intege n’ibyo bagiriwe. Mwuka 
Muziranenge yabibukije amagambo Kristo yavuze ati: “Umugaragu ntaruta shebuja. Niba 
bandenganyije, namwe bazabarenganya: niba bitondeye ijambo ryanjye, n ’iryanyu na ryo 
bazaryitondera. Ariko ibyo byose bazabibagirira babahora izina ryanjye, kuko batazi 
Uwantumye uwo ari we. ” ” Bazabaca mu masinagogi, kandi igihe kigiye kuza, uzabica wese 
azibwira ko akoreye Imana umurimo. Ariko ibyo mbibabwiriye kugira ngo igihe cyabyo 
nikigera, muzibuke ko arijye wabibabwiye. ” Yohana 15:20-21; Yohana 16:2, 4 {INI 53.2} 

Imana yo mu ijuru, Umutware ukomeye w’ibibaho byose, yitaye ku kibazo cyo gufungwa 
kw’abigishwa kuko abantu barwanyaga umurimo we. Nijoro marayika w’Umwami 
yakinguye inzugi z’inzu y’imbohe, abwira abigishwa ati: “Nimugende muhagarare mu 
rusengero, mubwire abantu amagambo yose y’ubugingo ”. (Ibyak 5:19, 20). Iri tegeko ryari 
rinyuranye rwose n’amabwiriza yatanzwe n’abatware b’Abayahudi. Mbese abigishwa baba 
baravuze bati, ” Mbese dushobora gukora ibi tutarabaza abacamanza ngo baduhe 
uburenganzira?” Oya; Imana yari yarababwiye iti, “Nimugende”, maze barayumvira. 
“Binjira mu rusengero mu museke, barigisha. ”Ibyak 5:21. {INI 53.3} 

Ubwo Petero na Yohana bageraga ku bizera maze bakabasubiriramo uko umumalayika 
yabayoboye akabacisha hagati y’abasirikari barindaga inzu y’imbohe kandi akababwira 
gukomeza umurimo wari warahagaze, bagenzi babo baratangaye banarishima cyane. {INI 
53.4} 

Hagati aho, umutambyi mukuru n’abari bafatanyije na we “bahamagara abanyarukiko 
n’abakuru bose b’Abisirayeli” (Ibyak 5:21). Abatambyi n’abatware bari bariyemeje 
gushyira ku ntumwa icyaha cyo kwigomeka, bakanazirega kuba ari zo zishe Ananiya na 
Safira, ndetse n’ubugambanyi bwo kwambura abatambyi ubutware bwabo. Bizeraga ko ibi 
bizatuma abantu bahagurukira icyo kibazo maze bakagirira abigishwa nk’uko bari baragenje 
Yesu. Bari basobanukiwe ko abantu benshi batari baremeye inyigisho za Kristo bari 

barambiwe ubutegetsi bw’igitugu bw’abayobozi b’Abayahudi kandi bakifuza ko haba 
impinduka. Abatambyi batinyaga ko aba bantu batanyuzwe nibemera ukuri kwamamazwaga 
n’intumwa kandi bakemera ko Yesu ari we Mesiya, uburakari bw’abantu bose bwari kuba 
ku bayobozi mu by’idini, bityo akaba ari bo bagomba gusobanura iby’urupfu rwa Kristo. 
Biyemeje gufata ingamba zikomeye kugira ngo ibi bitaba. Igihe bahamagazaga imbohe 
kugira ngo zizanwe imbere yabo, batangajwe cyane no kubwirwa ko imiryango ya gereza 
bayisanze ikinze neza, abarinzi bahagaze imbere yayo nyamara ntaho wabona imbohe. {INI 
54.1} 

Mu kanya gato haje inkuru itangaje igira iti, “Dore, ba bantu mwashyize mu nzu y’imbohe 
bahagaze mu rusengero barigisha abantu. Maze uwo mutware n ’abasirikare baragenda, 
babazana ku neza, kuko batinyaga rubanda, ngo batabatera amabuye. ” Ibyak 5:25,26. {INI 
54.2} 

Nubwo intumwa zakuwe mu nzu y’imbohe mu buryo bw’igitangaza, ntabwo zari zirinzwe 
kugira ibyo zibazwa ndetse no guhanwa. Igihe Kristo yari kumwe nabo yari yarababwiye 
ati, “Ariko mwirinde; kuko bazabagambanira mu nkiko.” Mariko 13:9. Igihe Imana 
yabohererezaga umumarayika ngo abafungure, byari ikimenyetso cy’urukundo rwayo 
ndetse n’icyizere ibahaye ko iri hamwe nabo. Kuri bo iki cyari igihe cyo kubabazwa bazira 
Uwabahaye ubutumwa bwiza babwirizaga. {INI 54.3} 

Mu mateka y’abahanuzi n’intumwa tuhasanga ingero zikomeye zo kuba indahemuka ku 
Mana. Aho kugira ngo bice amategeko y’Imana, abahamya ba Kristo bihanganiye 
gufungwa, kugirirwa nabi ndetse n’urupfu ubwarwo. Amateka yasizwe na Petero na 
Yohana, ni ay’ubutwari nk’andi ayo ari yo yose yabayeho mu gihe cyo kwamamaza 
ubutumwa bwiza. Ubwo ku ncuro ya kabiri bari bahagaze imbere y’abantu bashakaga 
kubarimbura, nta bwoba, cyangwa gushidikanya kwigeze kugaragara mu magambo yabo no 
mu myifatire yabo. Igihe umutambyi mukuru yabazaga ati: “Ntitwabihanangirije cyane 
kutigisha muri rya zina? None dore mwujuje i Yerusalemu ibyo mwigisha; murashaka 
kudushyiraho amaraso ya wa muntu!” Petero yarabasubije ati: “Ibikwiriye ni ukumvira 
Imana kuruta abantu. ” (Ibyak 5:28, 29). Umumarayika uvuye mu ijuru ni we wabakuye mu 
nzu y’imbohe kandi anabategeka kujya mu rusengero kwigisha. Igihe bakurikizaga 
amabwiriza ya marayika bumviye itegeko ry’Imana kandi bakomeje kuryubahiriza batitaye 
ku cyo byari kubasaba cyose. {INI 54.4} 

Mwuka Muziranenge yaje ku bigishwa maze abaregwaga bahinduka abarega, bashinja 
abanyarukiko kuba barishe Kristo. Petero yaravuze ati: “Imanaya sogokuruzayazuye Yesu, 
uwo mwishe mu mubambye ku giti. Imana yaramuzamuye, imushyira iburyo bwayo, ngo abe 
Ukomeye n’Umukiza, aheshe Abisirayeri kwihana no kubabarirwa ibyaha. Natwe turi 

abagabo bo guhamya ibyo hamwe n ’Umwuka Wera, uwo Imanayahaye abayumvira. ” Ibyak 
5:30-32. {INI 55.1} 

Bityo Abayahudi barakajwe n’ayo magambo. Bahereyeko bafata icyemezo cyo gukoresha 
itegeko mu bubasha bwabo, kandi nta n’urundi rubanza rubayeho cyangwa ngo bahabwe 
uburenganzira n’abayobozi bakuru b’abaroma, bategeka ko izo mfungwa zicwa. Bari 
basanzwe bariho urubanza rw’amaraso ya Kristo, none ubwo bifuzaga cyane kwiyandurisha 
amaraso y’abigishwa be. {INI 55.2} 

Ariko mu bari bagize urukiko, harimo umuntu umwe washoboye kumva ijwi ry’Imana 
ryumvikaniraga mu magambo y’intumwa. Uwo muntu yitwaga Gamaliyeli, umufarisayo 
w’inyangamugayo kandi wari umuhanga akaba n’umutegetsi wo hejuru. Yabonye ko 
intambwe mbi abatambyi bashaka gutera izagira ingaruka zikomeye. Mbere yo kugira icyo 
abwira abari aho, yasabye ko imfungwa zisohorwa. Yari azi neza abo yavuganaga nabo; 
kandi yari azi ko abishe Kristo batazabura gusohoza imigambi yabo. {INI 55.3} 

Ababwirana ubwitonzi ati : ” Yemwe bagabo b’Abisirayeli, nimwitonde mumenye uko 
mugirira aba bantu. Muzi ko mu minsi yashize Teyuda yahagurutse, avuga yuko ari umuntu 
ukomeye; nuko abantu nka magana ane baramukurikira. Bukeye aricwa abamwumviraga 
bose baratatana, bahinduka ubusa. Hanyuma ye mu minsi yo kwandikwa haduka 
Umunyagariraya witwaga Yuda, agomesha abantu benshi, baramukurikira: na we aricwa, 
n ’abamwumviraga bose baratatana. Kandi none ndababwira nti: ‘Muzibukire aba bantu, 
mubarekure: kuko iyi nama n’ibyo bakora, nibiba bivuye ku bantu, bizatsindwa: ariko 
nibiba bivuye ku Mana, ntimuzabasha kubatsinda. Mwirinde mutazaboneka ko murwanya 
Imana. ”Ibyak 5:35-39. {INI 55.4} 

Abatambyi babonye ukuri kw’ibyo ababwiye bahera ko bemeranya na Gamaliyeli. Nyamara 
gupfukirana urwikekwe n’urwango rwabo ntibyari koroha. Bamaze gukubita intumwa no 
kuzikangisha urupfu kugira ngo ntizizongere na rimwe kubwiriza mu izina rya Yesu, bahera 
ko barazirekura ariko batabishaka. ‘Tntumwa ziva imbere y ’abanyarukiko zinejejwe n ’uko 
zemerewe gukorwa n’isoni bazihora iryo zina. Nuko ntizasiba kwigisha no kuvuga 
Ubutumwa Bwiza bwa Yesu Kristo iminsiyose mu rusengero n ’iwabo. ” Ibyak 5:41,42. {INI 
56.1} 

Mbere gato yo kubambwa kwa Kristo, yari yararaze abigishwa be amahoro ababwira ati: 
‘‘Mbasigiye amahoro, amahoro yanjye ndayabahaye. Icyakora simbaha nk’uko ab’isi 
batanga. Imitima yanyu ntihagarare kandi ntitinye. ” (Yohana 14:27). Aya mahoro ntabwo 
ari amahoro azanwa no gukora ibyo ab’isi bakora. Kristo ntiyigeze ashakira amahoro mu 
kuzura n’ikibi. Amahoro Kristo yasigiye abigishwa be n’ay’imbere mu mutima si ay’inyuma 

kandi aya mahoro yagombaga kuzabana n’abahamya be mu mvururu no mu makimbirane. 
{INI 56.2} 

Kristo yivuzeho ati: ” Mwe gutekereza ko nazanywe no kuzana amahoro mu isi: sinaje 
kuzana amahoro, ahubwo naje kuzana inkota. ” Matayo 10:34. Umwami w’Amahoro, ni we 
wari gutuma abantu batandukana. Uwari wazanywe no kwamamaza inkuru nziza no 
gushyira ibyiringiro n’ibyishimo mu mitima y’abana b’abantu, yashoje urugamba ruhatanira 
mu mutima rukabyutsa ibyifuzo bikomeye byo mu mutima w’umuntu. Aburira abayoboke 
be ati: “Mu isi mugira umubabaro. ” ” Bazabafata, babarenganye, babajyane mu 
masinagogi no mu mazuy’imbohe, babashyira abami n ’abategeka, babahora izina ryanjye ” 
” Muzagambanirwa n ’ababyeyi ndetse n ’abavandimwe, na bene wanyu n ’incuti zanyu, 
bazicisha bamwe muri mwe. ” Yohana 16:33; Luka 21:12,16. {INI 56.3} 

Ubu buhanuzi bwasohoye mu buryo bugaragara cyane. Agasuzuguro, umugayo n’ubugome 
bwose, ibyo Satani yashoboraga gushyira mu mitima y’abantu byageze ku bayoboke ba 
Yesu. Ibi kandi bizongera gusohora mu buryo bukomeye kuko umutima wa kamere ukiri 
umwanzi w’amategeko y’Imana kandi ntuzigera wumvira ibyo awutegeka. Muri iki gihe, 
abantu ntibumvira amahame ya Kristo kuruta uko byari bimeze mu gihe cy’intumwa. 
Urwango rwatumye habaho urusaku ngo, “Nabambwe!Nabambwe!”, akaba ari narwo 
rwatumye abigishwa batotezwa, ruracyakorera mu batumvira Imana. Umwuka umwe 
nk’uwatumye, mu Bihe by’Umwijima, abagabo n’abagore bafungwa, bagacirirwa mu 
mahanga ndetse bakicwa, umwuka wateguye iyicarubozo ryakorwaga n’Urukiko rw’Itorero 
Gatorika ry’i Roma rwahanaga abataremeraga inyigisho zaryo, umwuka wateguye kandi 
ushyira mu bikorwa ubwicanyi bwakorewe Mutagatifu Barutolomayo kandi ukenyegeza 
umuriro ahitwa Smithfield; uwo mwuka uracyakoresha imbaraga yuzuye urwango mu 
mitima itarahindutse mishya. Amateka y’ukuri kuva kera yigaragaje nk’intambara hagati 
y’icyiza n’ikibi. Umurimo wo kwamamaza Ubutumwa Bwiza wakomeje gutera imbere muri 
iyi si ubangamiwe no kurwanywa, kwicwa, kuba mu kaga kenshi no kubabazwa. {INI 56.4} 

Imbaraga yatumaga abantu bo mu gihe cyashize bemera gutotezwa bazira Kristo yari iyihe? 
Iyo mbaraga yari ubumwe bari bafitanye n’Imana, Mwuka Muziranenge na Kristo. 
Kunengwa no gutotezwa byatandukanyije benshi n’incuti zo ku isi nyamara ntibyigeze 
bibatandukanya n’urukundo rwa Kristo. Nta na rimwe umuntu ugeragezwa n’umugaru w’iyi 
si akundwa n’Umukiza we nk’igihe arenganywa azira ukuri. Kristo yaravuze ati, ” Nanjye 
nzamukunda mwiyereke. ” (Yohana 14:21). Igihe umwizera ahagaze imbere y’inkiko z’iyi si 
kubera ukuri, Kristo amuhagarara iruhande. Igihe ari mu nzu y’imbohe, Kristo 
aramwiyereka kandi agakomeresha umutima we urukundo rwe. Igihe yicwa azira Kristo, 
Umukiza aramubwira ati, “Bashobora kwica umubiri ariko ko ntacyo bashobora gutwara 

ubugingo. ” “Nimuhumure, nanesheje isi. ” “Ntutinye, kuko ndi kumwe nawe; ntukihebe, 
kuko ndi Imana yawe; nzajya ngukomeza, ni koko nzajya ngutabara; kandi nzajya 
nkuramiza ukuboko kw’iburyo, ni ko gukiranuka kwanjye. ” Yohana 16:33, Yesaya 41:10. 
{INI 57.1} 

“Abiringiye Uwiteka bameze nk’umusozi Siyoni, utabasha kunyeganyezwa, ahubwo uhora 
uhamye iteka ryose. Nk’uko imisozi igose i Yerusalemu, ni ko Uwiteka agota abantu be, 
uhereye none ukageza iteka ryose. ” ” Azacungura ubugingo bwabo abukize agahato 
n’urugomo; kandi amaraso yabo azaba ay’igiciro cyinshi imbere ye.” Zaburi 125:1, 2; 
Zaburi 72:14. {INI 57.2} 

” Uwiteka Nyiringabo azabarinda; ...Uwiteka Imana yabo izabakiza nk’ukiza umukumbi 
w ’abantu be: bazamera nk’amabuye meza atatse ku ikamba ashyizwe hejuru y ’igihugu cye. ” 
Zekariya 9: 15,16. {INI57.3} 

IGICE CYA 9 - ABADIYAKONI BARINDWI 


(Ikigice gishingiye mu Byakozive n ’lntumwa 6:1-7) 

“Muri iyo minsi umubare w’abigishwa ba Kristo ukomeje kwiyongera, habaye 
ubwumvikane buke hagati y’Abayahudi bavuga ikigereki n’abavuga ikinyarameya. 
Abavuga ikigereki bitotomberaga ko abapfakazi babo batitabwagaho, ngo bahabwe igaburo 
rya buri munsi uko bikwiye. ” Ibyak 6:1.[Bibiliya Ijambo ry’Imana] {INI 58.1} 

Itorero rya mbere ryari rigizwe n’abantu b’ingeri nyinshi bakomoka mu mahanga 
atandukanye. Igihe Mwuka Muziranenge yasukwaga ku munsi wa Pentekote, “muri 
Yerusalemu habaga Abayuda b ’abaturage b ’abanyadini, bari baraturutse mu mahanga 
yose ari munsi y’ijuru. ” (Ibyak 2:5). Muri abo bari bafite imyizerere ya giheburaho bari 
bateraniye i Yerusalemu harimo bamwe bitwaga abagiriki. Hagati y’aba Bagiriki 
n’Abayahudi bo muri Palesitina hari hamaze igihe kirekire harangwa ukutizerana 
n’urwango. {INI 58.2} 

Imitima y’abari barahindutse biturutse ku mirimo y’intumwa yarorohejwe kandi ihuzwa 
n’urukundo rwa Gikristo. Nubwo mbere bagiranaga urwikekwe, ubu bwo bose bari bahuje 
umutima. Satani yari azi ko atagira ubushobozi bwo guhungabanya iterambere ry’ukuri 
k’ubutumwa bwiza mu gihe ubu bumwe bukomeje kubaho. Yashatse gufatira urwaho ku 
ngeso za mbere z’ibitekerezo byabo. Yari yizeye ko nahera kuri izo ngeso azashobora 
kwinjiza ibitandukanya abantu mu Itorero. {INI 58.3} 

Ni nayo mpamvu igihe abigishwa biyongeraga umubare, umwanzi yashoboye kubyutsa 
urwikekwe rwa bamwe bari basanganwe ingeso yo kurebana ishyari abavandimwe babo mu 
kwizera kandi bagashakisha amakosa mu bayobozi babo mu by’umwuka. Byatumye 
“Abayuda ba kigiriki batangira kwitotombera Abaheburayo.” Ibyak 6:1. Impamvu yo 
kwitotomba yabaye kutitabwaho kw’abapfakazi bavuga ikigereki maze ntibahabwe igaburo 
rya buri munsi uko bikwiriye. Ubusumbane bwose bwari kuba bunyuranyije n’ubutumwa 
bwiza nyamara Satani yari yarageze ku ntego yo kubatera kutiringirana. Hagombaga 
gufatwa ingamba zihutirwa zo gukuraho ukutanyurwa kose kugira ngo umwanzi atagera ku 
nsinzi ye mu muhati wo guca ibice mu bizera. {INI 58.4} 

Abigishwa ba Yesu bari bageze mu mu ngorane z’ingutu mu mibereho yabo. Mu gihe 
cy’ubuyobozi bw’intumwa bwarangwaga n’ubushishozi, intumwa zakoreraga hamwe 
ziyobowe n’imbaraga ya Mwuka Muziranenge maze bigatuma umurimo wahawe 
abavugabutumwa bwiza ukura mu buryo bwihuse. Itorero ryakomezaga kwaguka ku buryo 
uku kwiyongera kw’abarigize kwanongereraga abayobozi baryo umutwaro uremereye. Nta 
muntu umwe cyangwa itsinda ry’abantu bari gukomeza kwihanganira iyi mitwaro bonyine 

badashyize mu kaga ahazaza heza h’Itorero. Byagaragaye ko hakenewe guha abandi bantu 
inshingano zakorwaga neza cyane n’abantu bake mu minsi yabanje y’Itorero. Ubu noneho 
intumwa zigeze aho zigomba gutera intambwe ikomeye mu gutunganya gahunda 
y’ivugabutumwa bwiza mu Itorero. Ibi intumwa zabikoze zifata zimwe mu nshingano zari 
zisanzwe zikora maze ziziha abandi. {INI 58.5} 

Igihe intumwa zateranyaga inama y’abizera, zari ziyobowe na Mwuka Muziranenge kugira 
ngo zishyireho gahunda ituma habaho imikorere myiza y’abakozi bose b’Itorero. Intumwa 
zaravuze ziti, igihe kirageze, aho abayobozi mu by’Umwuka bareberera Itorero bakwiye 
gukurwaho inshingano yo kugaburira abakene kugira ngo bisanzure mu murimo wo 
kubwiriza ubutumwa bwiza. Abo cumi na babiri baravuga bati: ” Nuko bene Data, 
mutoranye muri mwe abantu barindwi bashimwa, buzuye Umwuka Wera n’ubwenge, 
tubashyire kuri uwo murimo. Ariko twebweho tuzakomeza gusenga no kugabura ijambo 
ry’Imana. ” Ibyak 6:3-4. Iyi nama yarakurikijwe maze binyuze mu gusenga no mu 
kurambikaho ibiganza abantu barindwi batoranyirizwa gukora inshingano zabo 
nk’abadiyakoni. {INI 59.1} 

Gushyirwaho kw’aba barindwi kugira ngo bakore inshingano zidasanzwe byabaye 
umugisha ukomeye ku Itorero. Bitaga ku byo umuntu ku giti cye yari akeneye ndetse no ku 
nyungu z’umutungo rusange w’Itorero. Bityo kubwo gucunga umutungo bigengesereye no 
gutanga urugero rwo kubaha Imana, byatumye babera abayobozi bagenzi babo ubufasha 
bukomeye mu guhuriza hamwe inyungu zitandukanye z’Itorero mu itsinda ryunze ubumwe. 
{INI 59.2} 

Kuba iyi ntambwe yari muri gahunda y’Imana bigaragarira mu musaruro mwiza wahise 
uboneka. ‘‘Nuko ijambo ry’Imana rikomeza kwamamara, umubare w’abigishwa ugwira 
cyane i Yerusalemu, abatambyi benshi bumvira uko kwizera. ” Ibyak 6:7. Uku kwiyongera 
kw’abizera kwatewe n’umudendezo wahawe intumwa hamwe n’umwete n’ishyaka 
byagaragajwe n’abadiyakoni barindwi. Kuba aba badiyakoni bari baratoranyirijwe umurimo 
wihariye wo kwita ku bakene, ibyo ntibyabahezaga ngo bibabuze kwigisha ibyo kwizera. 
Ibiri amambu, bari bashoboye rwose kwigisha abandi ukuri kandi uwo murimo 
bakawukorana ubwitange no guharanira ko ugera ku nsinzi. {INI 59.3} 

Itorero rya mbere ryahawe umurimo wahoraga waguka: uwo murimo wari uwo gushinga 
amahuriro akwirakwiza umucyo no guhesha abantu imigisha aho ari ho hose hari abantu 
bifuzaga kwitangira gukora umurimo wa Kristo. Kwamamaza ubutumwa bwiza 
byagombaga gukwira ku isi yose, kandi intumwa zamamaza iby’umusaraba ntizari 
kwiringira ko zizasohoza inshingano yazo ikomeye keretse gusa igihe zari gukomeza kunga 
ubumwe bwa Gikristo bityo bagahishurira isi ko ari bamwe na Kristo mu Mana. Mbese 

Umuyobozi wabo wo mu ijuru ntiyari yarasabye Se ati: ” Data Wera ubarindire mu izina 
ryawe wampaye, ngo babe umwe, nk’uko natwe turi umwe. ”? Mbese ntiyari yaravuze ku 
bigishwa ati: “Ab ’isi barabanga, kuko atari ab ’isi”? Mbese ntiyariyaringinze Se agira ati, 
“ngo babe umwe rwose” , “ngo ab’isi bizere ko ari wowe wantumye”. Yohana 17:11, 14, 
23, 21. Imibereho yabo y’iby’umwuka n’imbaraga byari bishingiye ku kuba bari bunze 
ubumwe n’uwo wari warabatumye kwamamaza ubutumwa bwiza. {INI 59.4} 

Kuba bari bunze ubumwe na Kristo gusa ni byo byari gutuma abigishwa bagira ibyiringiro 
byo guhabwa imbaraga ya Mwuka Muziranenge yo kubana nabo ndetse no gukorana 
n’abamarayika bo mu ijuru. Bafashijwe n’izi ntumwa mvajuru bari kugaragariza isi ko 
bashyize hamwe kandi bakanesha mu rugamba barwanaga ubudasiba n’ingabo z’umwijima. 
Uko bari gukomeza gukorera hamwe, intumwa zo mu ijuru zari kubajya imbere 
zibafungurira inzira; imitima igategurirwa kwakira ukuri kandi abantu benshi bakagarurirwa 
Kristo. Igihe cyose bari gukomeza kunga ubumwe, Itorero ryari kujya mbere ari “Ryiza 
nk’ukwezi, rirabagirana nk’ikizubazuba, riteye ubwoba nk’igitero cy’ingabo zigendana 
ibendera. ” Indirimbo ya Salomo 6:10. Nta kintu na kimwe cyari kubangamira iterambere 
ry’Itorero. Itorero ryari kujya mbere ritsinda, risohoza neza inshingano ryahawe n’Imana yo 
kwamamaza ubutumwa bwiza ku b’isi. {INI 60.1} 

Gahunda y’imikorere y’Itorero i Yerusalemu yagombaga kubera urugero imikorere 
y’amatorero aho ari ho hose abavuga ukuri bagombaga guhindurira abantu kwakira 
ubutumwa bwiza. Abari barahawe inshingano yo kwita ku Itorero, ntibagombaga 
kuyikoresha ngo bakandamize Itorero ry’Imana ahubwo nk’abungeri b’abanyabwenge 
bagombaga “kuragira umukumbi w’Imana,... bawubera ibyitegerezo.” (1 Petero 5:2,3). 
Abadiyakoni bagombaga kuba “abantu bashimwa, buzuye Umwuka Wera n’ubwenge” 
(Ibyak 6:3). Aba bantu bagombaga gufatanyiriza hamwe bakajya mu ruhande ry’ukuri kandi 
bakagukomeraho bashikamye. Bityo bari gutuma umukumbi wose ugira imbaraga iwutera 
kunga ubumwe. {INI 60.2} 

Nyuma y’aho mu mateka y’Itorero rya mbere, ubwo mu bice bitandukanye by’isi amatsinda 
menshi y’abizera yahanzwe nk’amatorero, imikorere y’Itorero yarushijeho kunonosorwa 
kugira ngo gahunda n’imikoranire myiza ibeho. Buri muntu wese yasabwaga gukora neza 
inshingano ye. Buri wese yagombaga gukoresha neza impano yahawe. Bamwe bahawe na 
Mwuka Muziranenge impano z’umwihariko:- ” ubwa mbere intumwa, ubwa kabiri 
abahanuzi, ubwa gatatu abigisha, maze ishyiraho abakora ibitangaza, n ’abahawe impano 
zo gukiza indwara, n ’abahawe gufasha abandi, n ’abahawe gutwara, n ’abahawe kuvuga 
indimi nyinshi. ” lAbakorinto 12:28. Nyamara aba bose bagombaga gukora bahuje inama. 
{INI 60.3} 

“Icyakora, hariho impano z ’uburyo bwinshi, ariko Umwuka ni umwe. Kandi hariho uburyo 
bwinshi bwo kugabura iby ’lmana, ariko Umwami ni umwe. Hariho n ’uburyo bwinshi bwo 
gukora, ariko Imana ikorera byose muri bose ni imwe; umuntu wese agahabwa 
ikimwerekanaho Umwuka, kugira ngo bose bafashwe. Umwe aheshwa ijambo ry ’ubwenge 
n ’Umwuka, undi agaheshwa n ’uwo Mwuka ijambo ryo kumenya, undi agaheshwa n ’uwo 
Mwuka kwizera, undi agaheshwa n ’uwo Mwuka impano yo gukiza indwara, undi agahabwa 
gukora ibitangaza, undi agahabwa guhanura, undi agahabwa kurobanura imyuka, undi 
agahabwa kuvuga indimi nyinshi, undi agahabwa gusobanura indimi: ariko ibyo byose uwo 
Mwuka umwe ni we ubikorera muri bo, agabira umuntu wese uko ashaka. Nk ’uko umubiri 
ari umwe, ukagira ingingo nyinshi, kandi nk’uko ingingoz’umubirizose, n ’ubwo ari nyinshi, 
ari umubiri umwe, ni ko na Kristo ari. ” 1 Kor 12:4-12. {INI 61.1} 

Abahamagariwe gukora nk’abayobozi mu Itorero ry’Imana ku isi bafite inshingano 
itoroshye. Mu gihe Imana ari yo yayoboraga, ubwo Mose yageragezaga kwikorera 
inshingano ziremereye cyane ku buryo mu kanya gato zari kumunanira, Yetiro yamugiriye 
inama yo gukora gahunda nziza yo gutanga inshingano. Yetiro yamugiriye inama ati: “Ube 
ari wowe mushyikirwa w’amagambo w’abantu n ’lmana ujye ushyira Imana imanza zabo: 
kandi ujye ubigisha amategeko yayo n ’ibyoyategetse, ujye ubereka inzira bakwiriye gucamo 
n ’imirimo bakwiriye gukora. ” Yetiro yakomeje kumugira inama ko atoranya abantu bakora 
“nk’abatware b’ibihumbi, ab’amajana, abandi mirongo itanu itanu, abandi icumi icumi. ” 
Bagombaga “gucira abantu imanza ibihe byose, ” Kuva 18:19-22. Ibi byari gutuma Mose 
yoroherezwa mu nshingano zamurushyaga cyane zo kwita ku bibazo byinshi byoroheje 
byashoboraga gukemurwa n’abafasha batoranyijwe mu bandi. {INI 61.2} 

Igihe n’imbaraga by’abashyizwe n’Imana mu nshingano z’ubuyobozi mu Itorero, 
byagombye gukoreshwa mu bibazo by’ingutu bisaba ubwenge bw’umwihariko n’umutima 
wagutse. Ntabwo biri muri gahunda y’Imana ko aba bantu bagombye gukenerwa ngo 
bakemure ibibazo byoroheje byagombaga gukemurwa n’abandi babishoboye neza. Yetiro 
yagiriye Mose inama ati: “kandi urubanza rukomeye rwose bajye barukuzanira, ariko 
urubanza rworoheje abe ari bo baruca. Ni ho uziyorohereza umuruho na bo bazajya 
bafatanya nawe. Nugira utyo, Imana ikabigutegeka, uzabishobora, kandi ubu bwoko bwose 
buzajya ahabwo bufite amahoro. ” Kuva 18:22, 23. {INI 61.3} 

Mu gukurikiza iyi nama “Mose atoranya mu Bisirayeli bose abashoboye ubucamenza, 
abaha gutwara abantu, bamwe ngo batware igihumbi, abandi ngo batware ijana ijana, 
abandi ngo batware mirongo itanu itanu, abandi ngo batware icumi icumi. Bakajya bacira 
abantu imanza ibihe byose: Imanza zikomeye bazizaniraga Mose, ariko izoroheje bakazica 
ubwabo. ” Kuva 18:25, 26. {INI 62.1} 

Nyuma y’aho ubwo Mose yatoranyaga abayobozi mirongo irindwi bo gufatanya nawe 
inshingano zo kuyobora nk’abafasha be, Mose yaritonze ahitamo abantu bafite icyubahiro, 
gusobanukirwa n’ubunararibonye. Mu byo yabwiye aba bakuru igihe cyo kubeza, yavuze 
bimwe mu biranga umuntu kugira ngo abashe kuba umuyobozi w’ubwenge mu Itorero. 
Mose yaravuze ati: “Muburanirwe imanza za bene wanyu, mujye muca imanza zitabera 
iz’umuntu na mwene wabo, cyangwa iz’umuntu n’umunyamahanga umusuhukiyeho. 
Nimuca imanza, ntimukite ku cyubahiro cy’umuntu; aboroheje n’abakomeye mujye 
mubahwanya; ntimugatinye amaso y ’abantu, kuko Imana ari yo ibacisha urubanza. ” 
Gutegeka kwa kabiri 1:16,17. {INI 62.2} 

Umwami Dawidi, ari hafi kugera ku iherezo ry’ubwami bwe, yatongereye abari bafite 
inshingano ikomeye y’umurimo w’Imana muri icyo gihe. “Dawidi yateranije i Yerusalemu 
abatware ba Isirayeli bose, abatware b’imiryango n’abatware b’imitwe yakoreraga 
umwami bafata ibihe, n’abatware batwara ibihumbi n’abatwara amagana n’abatware 
b’ibintu byose n’amatungo by’umwami n’abahungu be, n’inkone, n’abagabo 
b ’abanyambaraga b ’intwari bose. ” Umwami w ’umusaza yarabihanangirije ati, “Imbere 
y’Abisirayeli bose, ari ryo teraniro ry’Uwiteka, kandi imbere y’Imana yacu yumva, 
mwitondere amategeko yosey’Uwiteka Imana yanyu. ” lNgoma 28:1, 8. {INI 62.3} 

Kuri Salomo, wahamagariwe inshingano ikomeye yo kuyobora, Dawidi yaramwihanangirije 
ati: ” Nawe Salomo mwana wanjye, umenye Imana ya So, ujye uyikorera n’umutima 
utunganye kandi ukunze; kuko Uwiteka agenzura imitima yose, akamenya ibyo imitima 
yibwira byose; numushaka, uzamubona, ariko numureka, azaguca iteka ryose. Nuko 
wirinde... shyiraho imbaraga ubikore. ” 1 Ngoma 28:9, 10. {INI 62.4} 

Aya mahame y’ubutungane n’ubutabera yagombaga gutwara abayobozi bo mu bwoko 
bw’Imana mu gihe cya Mose na Dawidi, ni nayo yagombaga gukurikizwa n’abahawe kwita 
ku Itorero rishya ry’Imana mu gihe cyo kwamamaza ubutumwa bwiza. Mu murimo wo 
gushyira ibintu muri gahunda mu matorero yose ndetse no gutoranya abantu bakwiriye bo 
gukora nk’abayobozi, intumwa zagendeye ku ngingo shingiro ziranga ubuyobozi zivugwa 
mu Byanditswe mu Isezerano rya Kera. Bakomeje gushyigikira ko umuntu uhamagariwe 
inshingano z’ubuyobozi mu Itorero agomba “kuba indakemwa, kubera ko ashinzwe ibintu 
byayo! Ntakwiye kuba mudakurwakwijambo cyangwa umunyamujinya, cyangwa umunywi 
w ’inzoga cyangwa umurwanyi cyagwa se umuntu wiruka ku nyungu zishingiye ku buhemu. 
Agomba kuba umuntu ukunda kwakira abashyitsi, kandi agakunda n ’icyitwa icyiza cyose. 
Agomba kuba ashyira mu gaciro, ari intungane n ’inyangamugayo kandi azi kwifata. 
Agomba kuba akomeye ku magambo adahinyuka ahuje n ’ibyo yigishijwe. Ubwo nibwo 

azashobom gukomeza abandi akoresheje inyigisho zishyitse, kandi agatsinda abamugisha 
impaka. ” Tito l:7-9.(Bibiliya Ijambo ry’Imana). (INI 62.5} 

Gahunda yari mu Itorero rya mbere rya Gikristo yatumye abarigize bakomeza gukorera 
hamwe nk’ingabo zatojwe imyifatire myiza zambaye intwaro z’Imana. Nubwo amatsinda 
y’abizera yari akwirakwiye hirya no hino, bose bari ingingo z’umubiri umwe; bagenda 
kumwe kandi bahuje. Igihe intonganya zavukaga mu Itorero ry’ahantu runaka nk’uko 
nyuma zavutse muri Antiyokiya n’ahandi maze abizera ntibashobore kubyumvikanaho 
hagati yabo, ntabwo bemeraga ko ibibazo nk’ibyo birema ibice mu Itorero. Ahubwo 
byajyanwaga mu nama rusange y’abizera bose yabaga igizwe n’abahagarariye abandi 
bavaga mu matorero y’ahantu hatandukanye hiyongeyeho intumwa, n’abakuru b’amatorero 
bafite inshingano z’ubuyobozi. Bityo, imbaraga za Satani zo gutera Itorero aho ryabaga riri 
hose zarwanyijwe n’uko bose bakoreraga hamwe, kandi imigambi y’umwanzi yo guca ibice 
no gusenya ikaburizwamo. {INI 63.1} 

“Kuko Imana itari iy’umuvurungano; ahubwo ari iy’amahoro. Nk’uko bimeze mu matorero 
yose y’abera.” lAbakorinto 14:33. Imana ishaka ko gahunda n’imigendekere y’uburyo 
ibintu bigomba gukorwa mu Itorero muri iki gihe bitatandukana n’uko byagendaga mu bihe 
bya kera. Ishaka ko umurimo wayo wajya mbere ugakorwa neza mu buryo bunonosoye 
kugira ngo iwushyireho ikimenyetso cy’uko iwemera. Umukristo agomba komatana n’undi, 
Itorero naryo rigafatanya n’irindi, umuntu ukorera Imana agakorana na Yo, buri mukozi 
wese akumvira Mwuka Muziranenge kandi bose bagashyira hamwe mu gushyira isi 
ubutumwa bwiza bw’ubuntu bw’Imana. {INI 63.2} 

IGICE CYA 10 - UMUKRISTO WA MBERE WAHOWE UKWIZERA KWE 


(Ikigicegishingiye mu Byakowe n ’lntumwa 6:5-15;7.) 

Sitefano wari uwa mbere mu badiyakoni barindwi, yari umuntu wuzuye ubutungane no 
kwizera. Nubwo yari Umuyahudi kavukire, yavugaga ikigereki kandi yari amenyereye 
imico n’imyitwaririre y’abagereki. Kubera iyi mpamvu yagize amahirwe yo kubwiriza 
ubutumwa bwiza mu nsengero z’Abayahudi bavugaga ikigereki. Yagiraga umurava mu 
gukorera Kristo kandi yavugaga ibyo kwizera kwe ashize amanga. Abigisha bakuru 
n’abazobereye mu mategeko bagiye impaka nawe mu ruhame batekereza ko bari 
bumutsinde bitabagoye, “nyamara ntibabasha gutsinda ubwenge n ’Umwuka 
bimuvugisha. ”Ibyak 6:10. {INI 64.1} 

Ntabwo yavuganaga imbaraga ya Mwuka Muziranenge gusa, ahubwo byanagaragaraga ko 
yize ubuhanuzi kandi akaba asobanukiwe iby’amategeko. Yashoboye kurwanirira ukuri 
yigishaga maze atsinda abamurwanyaga. Isezerano ryasohorejwe kuri we rigira riti, “Nuko 
mumaramaze mu mitima yanyu yuko mutazashaka ibyo mwireguza, icyo gihe kitaragera: 
kuko nzabaha ururimi n’ubwenge, ibyo abanzi banyu bose batazabasha kuvuguruza 
cyangwa gutsinda .” Luka 21:14,15. {INI 64.2} 

Abatambyi n’abategetsi babonye imbaraga yakoreshaga Sitefano mu kubwiriza bamwanga 
urunuka. Aho kugira ngo bicishe bugufi bumvire ukuri yababwiraga, biyemeje 
kumucecekesha bamwishe. Ibihe byinshi bari barahaye ruswa abategetsi b’Abaroma kugira 
ngo babahe uburenganzira bwo guca imanza no kwica imfungwa nk’uko byari mu muco 
w’igihugu cyabo. Abanzi ba Sitefano ntibashidikanyije ko bashobora kumwica bakoresheje 
iyo nzira batikururiye ingorane. Bahisemo kwirengera ingaruka zari kubaho maze baherako 
baramufata bamuzana imbere y’abagize urukiko rukuru ry’Abayahudi kugira ngo acirwe 
urubanza. {INI 64.3} 

Abahanga b’Abayahudi baturutse hirya no hino barahamagawe kugira ngo bavuguruze ibyo 
iyo mbohe yavugaga. Sawuli w’i Taruso nawe yari ahari kandi agira uruhare rukomeye mu 
kurwanya Sitefano. Yakoresheje imvugo ye nziza n’ubwenge bw’abigisha bakuru maze 
avuga ibintu bikomeye muri urwo rubanza, yemeza abantu ko Sitefano yigisha inyigisho 
ziyobya kandi ziteza akaga. Nyamara Pawulo yabonye muri Sitefano umuntu usobanukiwe 
neza n’umugambi w’Imana wo gukwirakwiza ubutumwa bwiza mu yandi mahanga. {INI 
64.4} 

Kubera ko abatambyi n’abategetsi batashoboraga gutsinda ubwenge bwa Sitefano, biyemeje 
kumutangaho urugero. Kugira ngo bimare urwango rukomeye bari bamufitiye, bari 
gukangisha abandi bantu bakababuza gukurikiza imyizerere ya Sitefano. Baguriye 

abahamya b’ibinyoma kugira ngo bemeze ko bamwumvise avuga amagambo asebya 
urusengero n’amategeko. Abo bahamya b’ibinyoma baravuze bati: “Twamwumvise avuga 
ati, ‘ Ye.su w’i Nazareti azasenya aha hantu, kandi azahindura imigenzo twahawe na 
MoseN Ibyak6:16. {INI 65.1} 

Igihe Sitefano yahagararaga imbere y’abacamanza kugira ngo asubize ibirego yaregwaga 
byo gutuka Imana, mu maso he harabagiranye ubwiza bw’Imana maze, “ Abicaye mu rukiko 
bose bamutumbiriye babona mu maso ha Sitefano hasa n’aha marayika .” Ibyak 6:15. 
Abantu benshi babonye uyu mucyo bahinze umushyitsi bipfuka mu maso ariko abategetsi 
bo bakomeje kwinangira mu kutizera n’urwikekwe. {INI 65.2} 

Igihe Sitefano yasabwaga kugira icyo avuga kuri ibyo birego aregwa, yatangiye 
kwisobanura mu ij wi ryiza kandi rituje rwumvikaniraga abari muri icyo cyumba cy’urukiko. 
Yireguje amagambo yakoze ku mitima y’abari aho bose, atangira abibutsa amateka 
y’ubwoko bw’Imana bwatoranijwe. Yaberetse ko asobanukiwe neza amateka y’Abayahudi 
ndetse n’ubusobanuro bwayo mu by’umwuka bwigaragarije muri Kristo. Yabasubiriyemo 
ubuhanuzi bwa Mose bwaganishaga kuri Mesiya buvuga buti: “ Uwiteka Imana yanyu, 
azabahagurukiriza umuhanuzi, uvuye muri bene wanyu umeze nkanjye, muzamwumvire. ” 
Yashyize ahagaragara ukuba indahemuka kwe ku Mana no ku myizerere ya Kiyahudi, ari 
nako yerekanaga ko amategeko Abayahudi biringiraga ko yabahesha agakiza atigeze 
ashobora gukiza Abisiraheli kuyoboka ibigirwamana. Yahuje Yesu Kristo n ’amateka yose 
y’Abayahudi. Yababwiye ku iyubakwa ry’urusengero rwubatswe na Salomo ndetse no ku 
magambo yavuzwe na Salomo na Yesaya bagira bati, ” Imana kuko ari yo Mwami w ’ijuru 
n ’isi, ntiba mu nsengero zubatswe n ’abantu; nk ’uko umuhanuziyabivuze ati, ‘Ijuru ni intebe 
yanjye, isi nayo ni intebe y’ibirenge byanjye. Muzanyubakira nzu ki ? Kandi aho 
nzaruhukira hazaba ari hantu ki kuko ibyo byose ukuboko kwanjye ari ko 
kwabiremye. ,,, Y esaya 66:1-2 {INI 65.3} 

Sitefano ageze kuri iyi ngingo, abantu barivivose. Igihe yerekanaga aho Kristo ahuriye 
n’ubuhanuzi ndetse avuze n’iby’urusengero, umutambyi yerekana umubabaro bya 
nyirarureshwa aherako atanyura ikanzu ye. Kuri Sitefano, iki gikorwa cyari ikimenyetso 
cy’uko mu gihe gito agiye gucecekeshwa by’iteka ryose. Abonye uburyo barwanya ibyo 
avuga amenya ko ari gutanga ubuhamya bwe bwa nyuma. Nubwo ikibwirizwa cye yari 
akigeze hagati, uwo mwanya yahise agisoza. {INI 65.4} 

Yahise ahagarika kuvuga iby’amateka maze ahindukirira abacamanza bari bazabiranyijwe 
n’uburakari aravuga ati, ” Yemwe abatagonda ijosi, mwe abatakebwe mu mitima no mu 
matwi, iteka murwanya Umwuka Wera! Uko ba sekuruza banyu bakoraga, ni ko namwe 
mukora. Ni nde mu bahanuzi ba sekuruza banyu batarenganyije? Bishe abavuze ibyo kuza 

kwa wa mukiranutsi bitari byaba, none namwe mwaramugambaniye muramwica: kandi ari 
mwe mwahawe amategeko n ’abamarayika, ntimwayitondera .” Ibyak 7:51-53. {INI 66.1} 

Kubera aya magambo, abatambyi n’abategetsi bazabiranyijwe n’uburakari. Bifashe 
nk’inyamaswa ishaka umuhigo nta bumuntu bubagaragaraho maze basumira Sitefano 
bahekenya amenyo. Sitefano abonye ubugome bamurebanaga, abona ko ibye birangiye 
ariko ntiyadohoka. Kuri we gutinya urupfu byari byamushizemo. Uburakari bw’abatambyi 
n’urusaku rw’ikivunge cy’abantu bari aho ntibyigeze bimutera ubwoba. Ibyari imbere ye 
byaje kuyoyoka bisimburwa n’iyerekwa. Yabonye amarembo y’ijuru akinguye maze 
yitegereje abona ubwiza bwo mu ijuru na Kristo ameze nk’uhagurutse ku ntebe yiteguye 
gukomeza umugaragu we. Sitefano avuga n’ijwi ryo kunesha ati: “ Dore, mbonye ijuru 
rikingutse, n’Umwana w’Umuntu ahagaze iburyo bw’Imana’\ Ibyak7:56. {INI 66.2} 

Ubwo yarondoraga ibyiza yari ahanze amaso, byatumye abanzi be bananirwa 
kubyihanganira. Bizibye amatwi kugira ngo batumva ibyo yababwiraga, “ basakuza cyane, 
bamugwirira icyarimwe, baramukurubana bamuvana mu murwa. ” Ibyak 7:58. “ 
Bakimutera amabuye, arambaza, aravuga ati: “MwamiYesu, akira umwuka wanjye. ” 
Arapfukamana, avuga ijwi rirenga ati: ‘Mwami, ntubabareho icyi cyaha. ’ Amaze kuvuga 
atyo, arasinzira. ” Ibyak 7:59, 60. {INI 66.3} 

Nta rubanza rukurikije amategeko bigeze bamucira ahubwo abategetsi b’Abaroma bahawe 
ruswa y’amafaranga menshi kugira ngo badakora iperereza kuri icyo kibazo. Ukwicwa kwa 
Sitefano azira ukwizera kwe byakoze ku mitima y’ababibonye bose. Urwibutso 
rw’ikimenyetso cy’Imana cyagaragaye mu maso ye n’amagambo ye yakabakabye imitima 
y’abayumvise; byasigaye mu bitekerezo by’ababibonye kandi bihamya ukuri yari 
yarababwiye. Urupfu rwe rwari ikigeragezo gikomeye ku Itorero, ariko rwabaye intandaro 
yo guhinduka kwa Sawuli kubera ibyo yari yabonye kuri Sitefano; ari ukwizera kwe, 
kudacogora n’ubwiza bwari bwaragaragaye mu maso he; bitashoboraga gusibangana mu 
bitekerezo bye. {INI 66.4} 

Mu rubanza n’urupfu rwa Sitefano, Sawuli yabigizemo umwete wuzuye umujinya ukabije. 
Nyuma y’aho yaje kurakazwa n’uko umutima we wamwemeje ukuntu Imana yahesheje 
Sitefano icyubahiro mu gihe abantu bo bamusuzuguraga. Sawuli yakomeje gutoteza Itorero 
ry’Imana, agahiga abantu bayo, akabasanga mu mazu yabo, maze akabashyira abatambyi 
n’abategetsi kugira ngo babafunge kandi babice. Umuhati we mu gukora iri totezwa wateye 
ubwoba bwinshi Abakristo b’i Yerusalemu. Ntacyo abayobozi b’Abaroma bakoze kugira 
ngo bahagarike icyo gikorwa cy’ubugome maze bagafasha Abayahudi rwihishwa kugira ngo 
biyunge nabo kandi babayoboke. {INI 67.1} 

Nyuma y’urupfu rwa Sitefano, Sawuli yatorewe kuba umwe mu bagize urukiko rukuru 
rw’Abayahudi bitewe n’uruhare yagize muri icyo gikorwa. Yamaze igihe ari igikoresho cya 
Satani mu kurwanya Umwana w’Imana. Nyamara bidatinze, uyu warenganyaga ubwoko 
bw’Imana yari agiye gukoreshwa mu kubaka Itorero yasenyaga. Urusha Satani imbaraga 
yari yaratoranyirije Sawuli kuzasimbura Sitefano wishwe. Sawuli kandi yari 
yaratoranyirijwe kuzabwiriza no kuzababazwa azira izina rya Yesu ndetse akanamamaza 
inkuru nziza y’agakiza kabonerwa mu maraso ye. {INI 67.2} 

IGICE CYA 11 - UBUTUMWA BWIZA I SAMARIYA 


(Iki gicegishingiye mu Byakozwe n ’lntumwa 8.) 

Nyuma y’urupfu rwa Sitefano muri Yerusalemu hadutse itotezwa rikomeye ryibasiye 
abemeye Kristo ku buryo “ bose batataniye mu bihugu by ’ i Yudaya n ’i Samariya. ” “Ariko 
Sawuli we akomeza guca igikuba mu Itorero, no kuryonona cyane; akinjira mu mazu yose, 
agafata abagabo n ’abagore, akabakurubana mu nzu y ’imbohe. ” Ku byerekeye ibi bikorwa 
by’ubugome, nyuma y’aho yaje kuvuga ati, “Ubwanjye nibwiraga ko nkwiriye gukora 
byinshi birwanya izina rya Yesu w’i Nazareti. No kubikora nabikoreraga i Yerusalemu, 
ngashyira abera benshi mu mazu y’imbohe, ...No mu masinagogi yose nabahanaga kenshi, 
nkabahata gutuka Yesu; kandi kuko nasazwaga cyane no kubarakarira, ni cyo cyanteraga 
kubarenganiriza no mu midugudu y’abanyamahanga. ” Ibyak 26:9-11. Bigaragarira mu 
magambo yavuzwe na Sawuli ko Sitefano atari we wenyine wishwe. “Kandi uko babicaga 
nemeraga ko babica ”. Ibyak 26:10. {INI 68.1} 

Muri iki gihe cy’akaga Nikodemu yagaragaje adatinye ko yizera Umukiza wabambwe. 
Nikodemu yari umwe mu bagize urukiko rukuru rw’Abayahudi kandi we kimwe n’abandi 
yari yarakangaranijwe n’inyigisho za Yesu. Kubera ko yari yariboneye imirimo itangaje 
y’Umukiza, yari yaremeye mu mutima we ko Yesu yari Uwatumwe n’Imana. Mu rwego 
rwo kugaragaza ishema yari afite ryo kumenyana n’Umwigisha w’Umunyagalileya, yari 
yarashatse uko aganira na Yesu mu ibanga. Mu kiganiro bagiranye, Umukiza yamuhishuriye 
inama y’agakiza n’umurimo wamuzanye ku isi, nyamara Nikodemu yari yarashidikanyije. 
Yabitse uko kuri mu mutima we, ariko mu gihe cy’imyaka itatu imbuto nke z’uko kuri zari 
zitangiye kugaragara. Nubwo Nikodemu atigeze yerekana ku mugaragaro ko yizera Kristo, 
akenshi igihe yari mu rukiko rukuru yari yaraburijemo imigambi mibisha y’abatambyi 
n’abanditsi yo kwica Umukiza. Amaherezo ubwo Kristo yabambwaga ku musaraba, 
Nikodemu yibutse ibyo yari yaramubwiye muri cya kiganiro cya nijoro bari ku musozi 
w’iminzenze, ubwo Yesu yamubwiraga ati, “Kandi nk’uko Mose yamanitse inzoka mu 
butayu, niko Umwana w’Umuntu akwiriye kumanikwa.” Yohana 3 :14. Ibyo byatumye 
Nikodemu abona ko Yesu ari Umucunguzi w’isi. {INI 68.2} 

Ari kumwe na Yosefu wo mu mugi wa Arimateya, Nikodemu yatanze ibyakoreshejwe mu 
gushyingura Yesu. Abigishwa bari baratinye kwigaragaza ko ari abayoboke ba Kristo, 
nyamara Nikodemu na Yozefu baje ku mugaragaro batanga ubufasha bwabo. Ubufasha 
bw’aba bagabo bakize kandi b’abanyacyubahiro bwari bukenewe cyane muri iyo saha 
y’umwijima. Bashoboye gukorera Shebuja icyo abigishwa b’insuzugurwa batashoboye 

gukora; kandi ubutunzi, icyubahiro n’igitinyiro bari bafite byabarinze ubugome 
bw’abatambyi n’abategetsi. {INI 68.3} 

Igihe Abayahudi bageragezaga kurimbura Itorero ryari rigitangira, Nikodemu yafashe iya 
mbere mu kurirwanirira. Nikodemu wari utacyihishira kandi ngo ashidikanye yakomeje 
abigishwa mu kwizera maze akoresha umutungo we afasha gushyigikira Itorero i 
Yerusalemu ndetse no guteza imbere umurimo wo kwamamaza ubutumwa bwiza. Abari 
baragiye bamwubaha mu yindi minsi noneho baramukwenye kandi baramutoteza maze 
ahinduka umukene, nyamara ntiyigeze acogora guhamya ukwizera kwe. {INI 69.1} 

Itotezwa ryabaye ku Itorero i Yerusalemu rwavuyemo kongerwa imbaraga ikomeye mu 
murimo wo kwamamaza ubutumwa bwiza. Umurimo w’ivugabutumwa wateraga imbere 
muri Yerusalemu ku buryo habayeho ingorane ko abigishwa bari kuhatinda cyane 
bakibagirwa inshingano Umukiza yari yarabahaye yo kujya ku mpera z’isi. Bibagiwe ko 
imbaraga zo kurwanya ikibi zituruka mu gukorana umwete bahangana nacyo, batangiye 
gutekereza ko nta wundi murimo ukomeye bafite nk’uwo kurinda Itorero ry’i Yerusalemu 
ibitero by’umwanzi. Aho kwigisha abizera bashya uburyo bwo gushyira Ubutumwa Bwiza 
abatarigeze babwumva, baguye mu kaga ko kuyoboka inzira yari gutuma abantu bose 
bibwira ko ibyo bakoze bihagije. Mu rwego rwo gutatanyiriza intumwa zayo hirya no hino 
aho zagombaga gukora umurimo ufasha abandi, Imana yemeye ko zitotezwa. Abizera 
birukanwa muri Yerusalemu “bajya hose, bamamaza ijambo ry’Imana. ” Ibyak 8:4. {INI 
69.2} 

Mu bo Umukiza yari yarahaye inshingano agira ati, “ Nuko mugende muhindure abantu bo 
mu mahanga yose abigishwa, “(Matayo 28:19) harimo abantu benshi boroheje b’uburyo 
bwose. Abo ni abagabo n’abagore bari barize gukunda Umwami wabo kandi bari 
baramaramaje gukurikira urugero rwe rwo kwitanga. Aba bose baciye bugufi hamwe 
n’abigishwa bari barabanye n’Umukiza mu gihe cy’umurimo we ku isi, bari baragiriwe 
icyizere gikomeye. Bagombaga kubwira abatuye isi inkuru nziza y’agakiza kabonerwa muri 
Kristo. {INI 69.3} 

Igihe batatanywaga n’akarengane bagiye buzujwe umwete wo kwamamaza ubutumwa. 
Basobanukiwe inshingano bafite ku murimo bahamagariwe. Bamenye ko mu biganza byabo 
bahafite umutsima w’ubugingo isi yari isonzeye; kandi bahatwaga n’urukundo rwa Kristo 
kugira ngo bamanyurire uwo mutsima abari bawukeneye bose. Uwiteka yabakoreragamo. 
Aho bajyaga hose abarwayi barakizwaga kandi abakene bakabwirizwa ubutumwa bwiza. 
{INI 69.4} 

Filipo umwe mu badiyakoni barindwi nawe yari mu birukanwe i Yerusalemu. ” Filipo 
ammanuka, ajya mu mudugudu w’i Samariya, ababwiriza ibya Kristo. Ab’aho benshi 
baraterana, bumva ibyo Filipo avuga n’umutima uhuye, bamwitayeho, bumvise kandi 
babonye ibimenyetso yakoraga. Kuko benshi muri bo bari bafite abadayimoni, babavamo 
basakuza cyane; n ’abari baremaye, n ’abacumbagira benshi barakizwa. Haba umunezero 
mwinshi muri uwo muduguduFlbyak 8:5-8. {INI 70.1} 

Ubutumwa Kristo yari yarabwiye umunyasamariyakazi uwo bari baraganiriye ku iriba rya 
Yakobo bwari bwareze imbuto. Amaze kumva amagambo ya Yesu, uwo mugore yari 
yarasanze abatuye uwo mugi avuga ati, ” Nimuze murebe umuntu umbwiye ibyo nakoze 
byose, murebe ahari ko ari Kristo. ” Abantu bajyanye n ’uwo mugore, bumva Yesu maze 
baramwizera. Bifuje cyane kumva ibindi yababwira maze baramwinginga ngo agumane 
nabo. Yamaranye nabo iminsi ibiri, maze “hizera abandi benshi baruta aba mbere, kuko 
biyumviye ijambo rye. ” Yohana 4:29,41. {INI 70.2} 

Igihe abigishwa bari birukanywe muri Yerusalemu bamwe bahawe amacumbi i Samariya. 
Abanyasamariya bakiye izo ntumwa zamamaza Ubutumwa bwiza, maze Abayahudi bari 
barahindutse babona umusaruro munini mu bo bahoze banga urunuka. {INI 70.3} 

Umurimo wa Filipo muri Samariya waranzwe no kugera ku nsinzi ikomeye, kandi 
kubw’ibyo, yoherejwe i Yerusalemu kugira ngo ajye kuhunganira. Nibwo intumwa 
zasobanukiwe neza n’amagambo ya Kristo, “...Kandi muzaba abagabo bo kumpamya, i 
Yerusalemu n ’i Yudaya yose n ’i Samariya no kugeza ku mperay’isi. ” Ibyak 1:8. {INI 70.4} 

Filipo akiri i Samariya, yayobowe n’umumarayika w’Imana kugira ngo “ahaguruke agende 
yerekeje mu majyepfo, afate umuhanda uva i Yerusalemu ikajya i GazaFilipo yarahagurutse 
aragenda ” Ibyak 8:26,27. Ntiyigeze yibaza kuri iryo hamagarwa cyangwa ngo ashidikanye 
kuko yari yarigishijwe uburyo bwo kumvira ubushake bw’Imana. {INI 70.5} 

“Nuko haza umunyetiyopiya w’inkone, umutware n’umunyabyuma w’ibintu byose bya 
Kandake, umugabekazi w’Abanyetiyopiya: yari yaragiye i Yerusalemu gusenga. 
Yasubiragayo yicaye mu igare rye, asoma igitabo cy’umuhanuzi Yesaya. ” Ibyak 8:27, 28. 
Uyu Munyetiyopiya yari umuntu w’umunyacyubahiro kandi uzwi cyane. Imana yabonye ko 
niyizera azashyira abandi uwo mucyo yakiriye kandi bigatuma abantu bemera ubutumwa 
bwiza kubera icyubahiro yari afite. Abamarayika b’Imana bafashaga uyu Munyetiyopiya 
washakaga umucyo no guhindukirira Umukiza. Afashijwe na Mwuka Muziranenge, 
Uwiteka yamuhuje n’uwagombaga kumuyobora ku mucyo. Filipo yayobowe ku 
Mumunyetiyopiya kugira ngo amusobanurire ubuhanuzi yasomaga. “Umwuka abwira 
Filipo ati: ‘Sanga ririya gare, ujyane na ryo ” (Ibyak 8:29). Filipo yegera inkone arayibaza 

ati: “Ibyo usoma ibyo urabyumva? Aramusubiza ati: ‘Nabibasha nte, ntabonye 
ubinsobanurira? ’ Yinginga Filipo ngoyurire bicarane. ” Ibyak 8:30,31- {INI 70.6} 

Ibyo iyo nkone yasomaga mu byanditswe byari ubuhanuzi bwa Yesaya buvuga kuri Kristo 
ngo: “Yajyanywe nk’intama bajyana mu ibagiro, kandi nk’uko umwana w ’intama ucecekera 
imbere y ’uwukemura ubwoya, ni ko atabumbuye akanwa ke. Ubwo yacishwaga bugufi, 
urubanza rwari rumukwiriye barumukuyeho; umuryango we uzamenyekana ute? Ko 
ubugingo bwe bukuwe mu isi ?”Ibyak 8:32,33. {INI 71.1} 

Iyo nkone ibaza Filipo iti : “Ayo magambo umuhanuzi yayavuze kuri nde? Yayivuzeho, 
cyangwa yayavuze ku wundi? Filipo aterura amagambo, ahera kuri ibyo byanditswe, 
amubwira ubutumwa bwiza bwa Yesu. ” Ibyak 8:34,35. Filipo amuhishurira ukuri gukomeye 
ko gucungurwa. {INI 71.2} 

Ubwo yasobanurirwaga Ibyanditswe Byera, iyo nkone yakozwe ku mutima, kandi igihe 
Filipo yari amaze kumusobanurira, ya nkone yari yiteguye kwemera umucyo yahawe. 
Ntabwo umwanya w’icyubahiro yari afite yawugize urwitwazo rwo kwanga ubutumwa 
bwiza. “Bakigenda mu nzira bagera ku mazi, iyo nkone iramubaza iti, ‘Dore amazi , 
ikimbuza kubatizwa ni iki?’ Filipo arayisubiza ati: ” Niba wizeye mu mutima wawe wose, 
birashoboka.” Na yo iti “Nizeye Yesu Kristo ko ari Umwana w’Imana.” Itegeka ko 
bahagarika igare, baramanukana bajya mu mazi bombi, Filipo n ’inkone arayibatiza. ” 
Ibyak 8:36-38. {INI71.3} 

“Bavuye mu mazi, Umwuka w Imana ajyana Filipo, inkone ntiyasubira kumubona; nuko 
ikomeza kugenda inezerewe. Ariko Filipo abonekera mu Azoto, agenda abwira abantu 
ubutumwa bwiza mu midugudu yose, kugeza aho yagereye i Kayisariya. ” Ibyak 8:39,40. 
{INI 71.4} 

Uyu munyetiyopiya yahagarariye abantu benshi bakeneye kwigishwa n’abavugabutumwa 
nka Filipo. Abantu bazumva ijwi ry’Imana maze bakajya aho batumwe. Hariho benshi 
basoma Ibyanditswe Byera ariko badashobora gusobanukirwa n’ubusobanuro bwabyo 
nyakuri. Ku isi yose abagabo n’abagore bahanze amaso ijuru. Amasengesho, amarira no 
kwinginga birazamuka bikajya mu ijuru biturutse mu mitima yifuza umucyo, ubuntu na 
Mwuka Muziranenge. Abantu benshi bari ku rugabano rw’ubwami bw’Imana bategereje 
gusa kwinjizwa. {INI 72.1} 

Umumarayika yayoboye Filipo ku muntu washakaga umucyo kandi wari witeguye kwakira 
ubutumwa bwiza. No muri iki gihe abamarayika bazayobora intambwe z’abo bakozi 
bazemerera Mwuka Muziranenge kugira ngo yeze indimi zabo kandi atunganye imitima 
yabo. Umumarayika watumwe kuri Filipo yashoboraga we ubwe kugira icyo akorera 

umunyetiyopiya, nyamara uko si ko Imana ikora. Umugambi wayo ni uko abantu bakorera 
bagenzi babo. {INI 72.2} 

Icyizere abigishwa ba mbere bagiriwe, bagiye bagisangira n’abizera bo mu bihe byose. Buri 
muntu wese wakiriye ubutumwa bwiza yahawe ukuri kwera kugira ngo nawe agushyikirize 
abatuye isi. Ibihe byose abantu b’indahemuka b’Imana bari abavugabutumwa bashize 
amanga, batangiraga ubutunzi bwabo guhesha icyubahiro izina rya Kristo kandi 
bagakoresha neza impano zabo mu murimo We. {INI 72.3} 

Umurimo w’ubwitange w’Abakristo mu gihe cyashize wagombye kutubera urugero kandi 
ukatubera intandaro y’ibyo twakora. Abagize Itorero ry’Imana bagomba kugira ishaka 
ry’imirimo myiza, bakitandukanya n’irari ry’iby’isi kandi bakagera ikirenge mu cya wa 
wundi wakoraga neza. Bagomba kwita ku bakeneye ubufasha, bakamenyesha abanyabyaha 
urukundo rw’Umukiza bafite imitima yuzuye ineza n’impuhwe. Umurimo nk’uyu usaba 
imbaraga nyinshi ariko uzana ingororano nziza cyane. Abawukora bafite umugambi utarimo 
uburyarya bazabona abantu biyegurira Umukiza kubera ko imbaraga ishyigikiye isohozwa 
ry’inshingano yatanzwe n’ijuru itajya itsindwa. {INI 72.4} 

Ntabwo umurimo wo gusohoza iyi nshingano ushinzwe umukozi wejejwe gusa. Umuntu 
wese wakiriye Kristo yahamagariwe gukora kugira ngo n’abandi bakizwe. “Umwuka 
n’Umugeni barahamagara bati : ‘Ngwino!’ Kandi uwumva nahamagare ati: ‘Ngwino!’ 
Ibyahishuwe 22:17. Inshingano yo gutanga ubu butumire ni iy’Itorero ryose. Umuntu wese 
wumvise iri rarika agomba kwamamaza ubu butumwa mu misozi no mu bikombe avuga ati: 
“Ngwino.” {INI 72.5} 

Ni ikosa rikomeye kwibwira ko umurimo wo gukiza imitima ushinzwe abapasitoro gusa. 
Umwizera ucishije bugufi watoranyijwe, uwo Nyir’uruzabibu yahaye umurimo ukomeye 
akorera abantu, akwiriye gukomezwa n’abo Uwiteka yahaye inshingano nyinshi cyane. 
Abayobozi mu Itorero ry’Imana bagomba kumenya ko inshingano Umukiza yatanze ireba 
abantu bose bizera izina Rye. Imana izohereza mu ruzabibu rwayo abantu benshi batigeze 
berezwa gukora umurimo wayo barambitsweho ibiganza. {INI 73.1} 

Abantu amagana menshi n’ibihumbi byinshi bumvise ubutumwa bw’agakiza bicaye ubusa 
ntacyo bakora mu gihe bagombye kuba bahugiye mu murimo. Abangaba Kristo arababwira 
ati, “Ni iki kibahagaritse hano umunsi wose nta cyo mukora? ”Arongera arababwira ati, 
“Namwe mujye mu ruzabibu rwanjye. ” Matayo 20:6,7. Kuki abantu benshi batitaba iri 
rarika? Mbese byaba biterwa n’uko batekereza ko bitabareba kubera ko badahagarara ku 
ruhimbi? Nimureke basobanukirwe ko hari umurimo mugari ugomba gukorerwa hanze 
y’uruhimbi kandi ugakorwa n’abakorerabushake babyiyemeje. {INI 73.2} 

Imana yategereje igihe kirekire ko umwuka wo gukora wakuzura Itorero ryose kugira ngo 
buri wese ayikorere akurikije uko ubushobozi bwe buri. Igihe abagize Itorero ry’Imana 
bazakora umurimo bashinzwe aho ukenewe hose haba iwabo cyangwa ahandi maze 
bagasohoza inshingano yo kwamamaza ubutumwa bwiza, isi yose izaherako iburirwe maze 
umwami Yesu agaruke ku isi afite imbaraga n’icyubahiro cyinshi. “Kandi ubu butumwa 
bwiza bw ’Ubwami buzigishwa mu isi yose, ngo bube ubuhamya bwo guhamiriza amahanga 
yose: ni bwo imperuka izaherako ize. ” Matayo 24:14. {INI 73.3} 

IGICE CYA 12 - UWATOTEZAGA AHINDUKA UMWIGISHWA 


(Iki gice gishingixje mu Byakozwe n ’lntumwa 9:1-18) 

Sawuli w’i Taruso yari umwe mu bayobozi bakomeye b’Abayahudi wamenyekanye ko 
yarakajwe cyane n’ukuntu umurimo wo kwamamaza ubutumwa bwiza wageraga ku nsinzi. 
Sawuli yari umwenegihugu w’umunyaroma kubwo kuhavukira, nyamara inkomoko ye yari 
Umuyahudi wari warigishirijwe n’abigisha bakomeye cyane i Yerusalemu. “Ndi uwo mu 
bwoko bw’Abisirayeli, ndi uwo mu muryango wa Benyamini, ndi Umuheburayo 
w’Abaheburayo, ndi Umufarisayo ku by’Amategeko; ku by’ishyaka narenganyaga Itorero, 
ku byo gukiranuka kuzanwa n’amategeko nari inyangamugayo. ” Abafilipi 3 :5,6. Abigisha 
bakuru bamurebaga nk’umusore bizeraga cyane kandi bari bamufiteho ibyiringiro bikomeye 
nk’umuntu ushoboye kandi ufite ishyaka ryo kurwanirira imyizerere ya kera. Kuzamurwa 
kwe akagirwa umwe mu bagize urukiko rukuru rw’Abayahudi byamushyize mu mwanya 
ukomeye. {INI 74.1} 

Sawuli yari yaragize uruhare runini mu kuburanisha no guhata Sitefano kwemera ibyo 
atigeze akora. Ibyigaragaje bikomeye byerekanaga ko Imana yari hamwe n’uwatotejwe 
byari byaratumye Sawuli ashidikanya ukuri k’uruhande yari yarabogamiyemo arwanya 
abayoboke ba Yesu. Yumvise akozwe ku mutima cyane. Mu gushoberwa kwe, yitabaje abo 
yiringiraga bari bafite ubwenge no gushyira mu gaciro. Ibyo abatambyi n’abanditsi 
bamubwiye byaje kumwemeza ko Sitefano yari yaratutse Imana, kandi ko Kristo Sitefano 
yabwirizaga yari umutekamutwe. Bamwemeje ko abafite inshingano zera bafite ukuri. {INI 
74.2} 

Sawuli yafashe umwanzuro bimugoye. Nyamara amaherezo ibyo yari yarize, uko yari 
asanzwe yumva ibintu, icyubahiro yahaga abari baramwigishije, n’uko yibonaga bitewe no 
kumenyekana cyane byatumye yinangira arwanya umutimanama we n’ubuntu bw’Imana. 
Amaze kwemera neza ko abatambyi n’abanditsi bari mu kuri, Sawuli yabaye mubi cyane 
mu kurwanya inyigisho z’abigishwa ba Kristo. Umurimo wo gutuma abagabo n’abagore 
bazira inenge bajyanwa mu nkiko aho bamwe bacirwaga urubanza rwo gufungwa ndetse 
abandi bakicwa bazira gusa kwizera Yesu; byatumye Itorero ryari rikiri rishya rijya mu 
gahinda no gusuhererwa. Byatumye kandi abantu benshi bahunga kugira ngo babone 
umutekano. {INI 74.3} 

Abakuwe i Yerusalemu n’ako karengane “bajya hose, bamamaza ijambo ry ’lmana (Ibyak 
8:4). Umwe mu mijyi bagiyemo ni Damasi aho abantu benshi bakiriye ukwizera 
gushya.Abatambyi n’abategetsi bari baratekereje ko ubwo buyobe buzahagarikwa no 
gukoresha imbaraga n’itoteza rikaze. Ni nabwo bumvise ko bagomba gukomereza ahandi 

bagasohoza ingamba zari zafatiwe i Yerusalemu zo kurwanya inyigisho nsha. Kubera 
umurimo udasanzwe bifuzaga gukora i Damasi, Sawuli yaritanze kugira ngo awukore. 
“Akomeza gukangisha abigishwa b ’Umwami ko bicwa, ajya ku mutambyi mukuru, amusaba 
inzandiko zo guha ab ’amasinagogi y ’i Damasiko, kugira ngo, nabona abantu b ’lnzira ya 
Yesu, abagabo cyangwa abagore, ababohe abajyane i Yerusalemu.” (Ibyak 9:1). Bityo 
“ahawe ububasha n’inshingano n’abatambyi bakuru” Sawuli w’i Taruso mu mbaraga za 
kimuntu kandi yuzuye ishyaka ririmo ubupfapfa, yakoze urugendo rutazibagirana kubera 
ibyamubayeho bidasanzwe byahinduye n’imibereho ye yose. (INI 74.4} 

Ku munsi wa nyuma w’urugendo rwe, saa sita, igihe abagenzi bananiwe bari hafi kugera i 
Damasi, bitegerezaga imirima irumbuka n’ubusitani bwiza byuhirwaga n’utugezi twavaga 
mu misozi ihakikije. Nyuma y’urugendo rurerure kandi rugoye, ibyo bitegerezaga 
byabasubizagamo intege. Igihe Sawuli n’abo bari kumwe barebaga icyo kibaya cyiza 
n’umugi wari aho, byaratunguranye nk’uko yaje kubivuga ati, ” Nkigenda ku manywa 
y’ihangu, Mwami, mbona umucyo uvuye mu ijuru, urusha uw’izuba, unsangana n’abo 
tugendana. ” (Ibyak 26:13). Uwo mucyo wararabagiranaga cyane ku buryo amaso y’umuntu 
atashoboraga kuwihanganira. Ubuhumyi n’ubwoba bifata Sawuli yikubita hasi yubamye. 
{INI 75.1} 

Igihe umucyo wari ukibagose, Sawuli yumvise ijwi rimubwira mu giheburayo riti: “Sawuli, 
Sawuli, undenganiriza iki? Arasubiza ati: “Uri nde Mwami? Umwami aransubiza ati: “Ndi 
Yesu uwo urenganya: Biragukomereye gutera imigeri ku mihunda. ” Ibyak 26:14,15. {INI 
75.2} 

Abari kumwe na Sawuli buzuye ubwoba kandi basaga n’abahumishijwe n’ubwinshi bw’uwo 
mucyo, bumvise ijwi ariko ntibabona uwavugaga. Nyamara Sawuli we yasobanukiwe 
n’amagambo yavuzwe, kandi ahishurirwa Uwavugaga- ari we Mwana w’Imana. Muri uwo 
Muntu w’icyubahiro wari umuhagaze imbere, Sawuli yabonyemo Uwabambwe. Ishusho yo 
mu maso h’Umukiza yiyanditse mu mutima wa Sawuli ubutazongera guhanagurika. 
Amagambo yabwiwe yakomye ku mutima we afite imbaraga ikomeye. Yamurikiwe 
n’umucyo utangaje wageze aho umwijima wari wihishe mu mutima we. Uwo mucyo 
wahishuye ubujiji n’amakosa byo mu mibereho ye ya kera unamwereka uko akeneye 
kumurikirwa na Mwuka Muziranenge. {INI 75.3} 

Sawuli yiboneye ko yakoreraga Satani mu gihe yatotezaga abayoboke ba Yesu. Yabonye 
neza ko uburyo yemeraga ukuri n’inshingano ze byari bishingiye ahanini ku cyizere yari 
afitiye abatambyi n’abatware. Yari yarabiringiye ubwo bamubwiraga ko igitekerezo 
cy’umuzuko wa Kristo cyari cyarahimbwe n’abigishwa. Noneho ubwo Yesu ubwe yari 
amwihishuriye, Sawuli yemeye ukuri kw’ibyo abigishwa bavugaga. {INI 75.4} 

Muri iyo saha yo kumurikirwa n’ijuru, ubwenge bwa Sawuli bwakoranye imbaraga nyinshi. 
Ibitekerezo bye byasobanukiwe neza n’ubuhanuzi bwo mu Byanditswe Byera. 
Yasobanukiwe ko uko Yesu yanzwe n’Abayahudi, ukubambwa kwe, umuzuko we no 
kuzamurwa mu ijuru, byari byaravuzwe n’abahanuzi kandi byahamyaga ko ari We Mesiya. 
Ikibwirizwa cya Sitefano igihe cy’urupfu rwe cyagarutse mu bitekerezo bya Sawuli, maze 
asobanukirwa ko Sitefano yari abonye “ubwiza bw’Imana” koko ubwo yavugaga ati, “Dore, 
mbonye ijuru rikingutse, n’Umwana w’umuntu ahagaze iburyo bw’Imana. ” Ibyak 7:55,56. 
Abatambyi bari baravuze ko aya magambo ari ugutuka Imana, ariko noneho Sawuli 
yamenye ko ari ukuri. {INI 76.1} 

Mbega uguhishurirwa uwatotezaga yagize! Noneho Sawuli yamenye neza ko Mesiya wari 
warasezeranywe yari yaraje ku isi ari Yesu w’ i Nazareti kandi ko yari yaranzwe ndetse 
abambwa n’abo yari yaje gukiza. Yamenye ko Umukiza yazukanye ukunesha akava mu mva 
kandi ko yazamutse akajya mu ijuru. Muri icyo gihe cyo guhishurirwa n’ijuru, Sawuli mu 
bwoba bwinshi yibutse ko Sitefano wari warahamije Umukiza wabambwe kandi wazutse, 
yitanze ubwe aba igitambo cyatumye nyuma y’aho abandi bayoboke ba Kristo bicwa 
urw’agashinyaguro. {INI76.2} 

Umukiza yari yarabwiye Sawuli abinyujije muri Sitefano wari ufite imitekerereze 
yumvikana neza. Sawuli wari Umuyuda usobanukiwe yari yariboneye ubwe umucyo 
w’ubwiza bwa Kristo ugaragara mu maso ha Sitefano hagasa n’ah’umumararayika. (Ibyak 
6:15). Sawuli yari yarabonye uko Sitefano yihanganiye abanzi be ndetse n’uko yabagiriye 
imbabazi. Yari yarabonye ukwitanga kuzuye ubutwari kw’abo yari yaratoteje 
akanabababaza cyane. Yari yarabonye bamwe bemera guhara ubuzima bwabo bishimye 
kubw’ukwizera kwabo. {INI 76.3} 

Ibi byose byari byarakanguye intekerezo za Sawuli kandi incuro nyinshi byahoraga 
bimukora ku mutima bimwemeza ko Yesu yari Mesiya wasezeranywe. Mu bihe nk’ibyo 
yamaraga amajoro atagohetse arwanya ibyo umutima wamwemezaga, kandi igihe cyose 
yavaga muri ibyo yemeza ko Yesu atari we Mesiya kandi ko abayoboke be bari abaka 
b’ababeshyi. {INI 76.4} 

Noneho Kristo yari yabwiye Sawuli mu ijwi rye bwite ati: “Sawuli, Sawuli, undenganiriza 
iki ? ” (Ibyak 26:14). Ku kibazo Sawuli yabajije ati, “Uri nde Mwami?”, rya jwi n’ubundi ni 
ryo ryamusubije riti, “Ndi Yesu, uwo urenganya.” Ahangaha Kristo ubwe yisanisha 
n’abantu be. Igihe yatotezaga abayoboke ba Kristo, Sawuli yari yararwanyije Umwami 
w’ijuru. Igihe yabashinjaga ibinyoma kandi akavuga ibibarwanya, yabaga ashinja ibinyoma 
kandi yibasiye Umukiza w’isi. {INI 76.5} 

Sawuli ntiyashidikanyije ko Uwavuganye na we ari Yesu w’i Nazareti, Mesiya wari 
warategerejwe kuva kera, Umuhoza n’Umucunguzi w’Abisiraheli. Sawuli ahinda 
umushyitsi yumiwe maze arabaza ati, “Mwami urashaka ko nkora iki? ” Umwami Yesu 
aramusubiza ati, “Haguruka, ujye mu mudugudu, uzabwirwa ibyo ukwiriye gukora ” Ibyak 
9:6. {INI 77.1} 

Wa mucyo umaze kugenda, Sawuli yarahagurutse maze yisanga yahindutse umpumyi. 
Ukurabagirana k’ubwiza bwa Kristo kwari kwinshi mu maso ye; bityo igihe kwari 
kuvanweho umwijima w’ijoro wabuditse mu maso ye. Yibwiye ko ubu buhumyi ari igihano 
ahawe n’Imana kubera ko yatotezaga cyane abayoboke ba Kristo. Mu mwijima 
w’icuraburindi yagendanaga akabakaba maze abari hamwe nawe bafite ubwoba no 
gutangara, “baramurandata, bamujyana i Damasiko ” Ibyak 9:8 {INI 77.2} 

Mu gitondo cy’uwo munsi wabayemo ibyo, Sawuli yari hafi kugera i Damasi yiyumvamo 
kwiyemera kubera icyizere umutambyi mukuru yari yaramugiriye. Yari yarahawe 
inshingano ikomeye cyane. Yatumwe gukurikirana inyungu z’idini y’Abayahudi kugira ngo 
niba bishoboka agenzure uko imyizerere yadutse ikwirakwira i Damasi. Yari yariyemeje ko 
ubutumwa bwe bugomba kugera ku nsinzi kandi yari ahanze amaso ibyo yibwiraga byari 
kuzaba imbere ye. {INI 77.3} 

Nyamara se ni mu buhe buryo uko yinjiye mu mujyi byari bitandukanye n’ibyo yibwiraga? 
Amaze guhuma, ari mu gihirahiro kandi umutima we umushinja atazi uko bizamugendekera, 
yagiye ku mwigishwa witwa Yuda aho yagiriye amahirwe yo gutekereza no gusenga 
yiherereye. {INI 77.4} 

Mu gihe cy’iminsi itatu Sawuli “ntiyarebaga, haba no kurya cyangwa kunywa.” Iyo minsi 
y’umubabaro yamubereye nk’imyaka myinshi. Incuro nyinshi n’umutima ushengutse, 
yibukaga uruhare yari yaragize mu rupfu rwa Sitefano. Afite agahinda kenshi yatekerezaga 
ku cyaha cye cyo kuba yaremeye kuyoborwa n’uburyarya bw’abatambyi n’abatware, ndetse 
n’igihe mu maso ha Sitefano harabagiranaga umucyo w’ijuru. Afite umubabaro n’umutima 
umenetse, yagumye gutekereza ibihe byinshi yirengagije ibyo yarebeshaga amaso ye n’ibyo 
yumvishaga amatwi ye byamugaragarizaga ukuri ahubwo agakomeza gutoteza abizeraga 
Yesu w’i Nazareti. {INI 77.5} 

Iyi minsi yo kwisuzuma no kwicisha bugufi mu umutima Sawuli yayimaze ari mu bwigunge. 
Abizera bari baraburiwe ku byerekeye umugambi wari uzanye Sawuli i Damasi, batinye ko 
yaba akiri wa wundi akaba agerageza kubashuka. Bityo, baramwitaje banga no kumwakira 
neza. Ntiyari anakeneye kujya ku Bayahudi batari barahindutse kuko abo ni bo yari 
yariyemeje gufatanya nabo mu gutoteza abizera. Ntiyari kubasanga rero kuko yari azi ko 


72 



batazategera amatwi ibyo yari kubabwira. Bityo yari ameze nk’utandukanyijwe n’abantu 
bose. Ahantu honyine yari yiringiye kubona ubufasha ni mu Mana y’inyambabazi, ari na Yo 
yahisemo gutakira n’umutima umenetse. {INI 77.6} 

Amasaha menshi Sawuli yamaze yihereranye n’Imana yonyine, yibutse amagambo amwe 
yo mu Byanditswe avuga ku kuza kwa mbere kwa Kristo. Yakurikiranye ubwo buhanuzi 
yitonze, afite ubwenge bwakanguwe no kwizera kwari muri we. Uko yatekerezaga ku 
busobanuro bw’ubwo buhanuzi yatangajwe n’ubuhumyi bwe bwa kera n’ubw’Abayahudi 
muri rusange. Ubwo buhumyi bwari bwaratumye banga Yesu wari Mesiya wasezeranywe. 
Mu iyerekwa rye nta na kimwe kitagaragaye imbere ye. Yamenye ko ibyo yari yarishizemo 
no kutizera kwe byari byaratwikiriye imyumvire ye mu by’umwuka kandi byari 
byaramubujije kubona ko Yesu w’i Nazareti yari Mesiya wahanuwe. {INI 78.1} 

Ubwo Sawuli yumviraga byimazeyo ibyo imbaraga ya Mwuka Muziranenge 
yamwemezaga, yabonye amakosa yakoze mu buzima bwe kandi asobanukirwa n’uburemere 
bw’ibyo itegeko ry’Imana risaba. Uwari umufarisayo wiyemeraga, wiringiraga ko akizwa 
n’imirimo ye myiza noneho yapfukamye imbere y’Imana afite kwicisha bugufi no 
kwiyoroshya nk’umwana muto, yicujije kwiyemera kwe kudafite agaciro kandi anasaba 
gukizwa binyuze mu byakozwe n’Umukiza wabambwe kandi akazuka. Sawuli yashakaga 
cyane kugirana ubumwe bushyitse no gusabana na Data wa twese n’Umwana; kandi kubwo 
kwifuza cyane kubabarirwa no kwemerwa, yerekeje gusenga kwe ku ntebe y’ubuntu. {INI 
78.2} 

Amasengesho y’uwo mufarisayo wicuzaga ntiyapfuye ubusa. Intekerezo ze n’umutima we 
byahinduwe n’ubuntu mvajuru kandi impano z’ubwenge yari afite zomatana n’imigambi 
ihoraho y’Imana. Kristo n’ubutungane bwe byamurutiye isi yose. {INI 78.3} 

Guhinduka kwa Sawuli ni igihamya gikomeye cy’imbaraga itangaje ya Mwuka 
Muziranenge yemeza abantu icyaha. Sawuli yari yarizeye adashidikanya ko Yesu w’i 
Nazareti yari yarahinyuye amategeko y’Imana kandi ko yigishije ko amategeko ntacyo 
amaze. Nyamara nyuma yo guhinduka kwe, Sawuli yabonye Yesu nk’uwari yaraje ku isi 
afite umugambi wo gushyigikira itegeko rya Se. Yemejwe mu mutima we ko Yesu ari we 
washyizeho gahunda y’ibitambo y’Abayuda. Yabonye ko ku musaraba igitambo nyakuri 
cyahahuriye n’ibyamushushanywaga, abona ko Yesu yari yarasohoje ubuhanuzi bwo mu 
Isezerano rya Kera bwerekezaga ku Mucunguzi w’Abisiraheli. {INI 78.4} 

Hari amahame y’ingenzi twahawe kandi tugomba guhora tuzirikana agaragara mu byo 
tubwirwa ku ihinduka rya Sawuli. Sawuli yari uwo Kristo yari yaragambiriye gukoresha 
umurimo ukomeye cyane, yari uwagombaga kuba “igikoresho Kristo yitoranyirije”; 

nyamara Umwami Yesu ntiyahise amubwira uwo murimo uwo ari wo. Yamufatiye mu nzira 
kandi amwemeza icyaha; nyamara igihe Sawuli yamubazaga ati: “Ushaka ko ngukorera iki 
Mwami?” Umukiza yahuje uwo Muyahudi n’Itorero rye aho azamenyeshwa icyo Imana 
imushaho. {INI 79.1} 

Umucyo utangaje weyuye umwijima mu mutima wa Sawuli, ni umurimo Uhoraho 
yamukoreye. Nyamara kandi hariho undi murimo abigishwa bagombaga kumukorera. Kristo 
yari yakoze umurimo wo kumwihishurira no kumwemeza; noneho ubu bwo Sawuli wari 
wihanye yari ageze aho agomba kwigira ku bo Imana yari yaratoranyirije kwigisha ukuri 
kwayo. {INI 79.2} 

Igihe Sawuli yari wenyine mu nzu ya Yuda yakomeje gusenga no kwinginga, maze Umwami 
Yesu abonekera “umwigishwa w’ i Damasiko witwaga Ananiya” amubwira ko Sawuli w’i 
Taruso ariho asenga kandi ko akeneye ubufasha. Umumarayika utumwe n ’ijuru 
yaramubwiye iti, “Haguruka ujye mu nzira yitwa Igororotse, ushakire mu nzu ya Yuda 
umuntu witwa Sawuli w ’i Taruso, kuko ubu ngubu asenga. Kandi na we abonye mu iyerekwa 
umuntu witwa Ananiya yinjira, amurambikaho ibiganza, kugira ngo ahumuke. ” Ibyak 
9:10,11. {INI 79.3} 

Ananiya ntiyihutiye kwemera amagambo ya marayika kuko inkuru zivuga uburyo Sawuli 
yatoteje bikomeye abizera b’i Yerusalemu zari zarakwiriye ahantu hose. Yatinyutse kwanga 
ajya impaka ati, “Mwami, uwo muntu numvise benshi bamuvuga, uko yagiriraga nabi abera 
bawe bari i Yerusalemu; kandi n ’ino afite ubutware, abuhawe n ’abatambyi bakuru, bwo 
kuboha abambaza izina ryawe. ” Ibyak 9:13,14. Nyamara itegeko yahawe ryari ntakuka ngo, 
“Genda, kuko uwo muntu ari igikoreshwa nitoranirije, ngo yogeze izina ryanjye imbere 
y’abanyamahanga n ’abami b ’Abisirayeli” Ibyak 9:15. {INI 79.4} 

Ananiya yumviye amabwiriza y’umumarayika maze ashaka umuntu wari umaze igihe gito 
yahigaga abantu bose bizera izina rya Yesu. Ananiya yahereyeho arambika ibiganza ku 
mutwe wa Sawuli aravuga ati, “Sawuli mwene Data, Umwami Yesu wakubonekereye mu 
nzira waturutsemo, arantumye ngo uhumuke wuzuzwe Umwuka Wera. “Uwo mwanya ibisa 
n ’imboneranyi bimuva ku maso, arahumuka, arahaguruka, arabatizwa. ” Ibyak 
9:17,18.Bityo Yesu yemereye ubuyobozi bw’Itorero rye maze Sawuli yinjizwa mu bakozi 
ba Kristo ku isi. Ubu noneho Kristo yari afite Itorero rimuhagarariye ku isi kandi ryari rifite 
umurimo wo kuyobora umunyabyaha wihanye mu nzira y’ubugingo. {INI 79.5} 

Abantu benshi bibwira ko umucyo n’uburambe bafite babikesha Kristo wenyine, kandi 
bakibwira ko ntaho bahuriye n’abayoboke bazwi ba Kristo ku isi. Yesu ni incuti 
y’abanyabyaha kandi ababazwa n’ibyago bahura nabyo. Afite ububasha bwose mu ijuru no 

ku isi nyamara yubaha abo yatoranyirije gukora umurimo wo kumurikira abantu kubagezaho 
inkuru y’agakiza. Ayobora abanyabyaha mu Itorero iryo yagize umuyoboro unyuramo 
umucyo wo kumurikira isi yose. {INI 80.1} 

Igihe Sawuli yari mu buhumyi bwe no mu gutsimbarara ku byo yari azi, yahishuriwe Kristo 
yarenganyaga. Yahujwe n’Itorero ari ryo mucyo w’isi. Muri ubu buryo Ananiya ahagarariye 
Kristo n’abakozi be ku isi bashyiriweho gukora mu cyimbo cye. Mu mwanya wa Kristo, 
Ananiya yakoze ku maso ya Sawuli kugira ngo ahumuke. Mu cyimbo cya Kristo kandi 
Ananiya yarambitse ibiganza bye kuri Sawuli maze amusabira mu izina rya Yesu, Sawuli 
ahabwa Mwuka Muziranenge. Byose bikorwa mu izina rya Kristo no mu butware bwe. 
Kristo ni we soko, Itorero rikaba umuyoboro wo kumwamamaza. {INI 80.2} 

IGICE CYA 13 - IMINSIYO KWITEGURA 


(Iki gice gishingiye mu Byakozrve n ’lntumwa 9:19-30) 

Pawulo amaze kubatizwa, yarariye maze “amarana iminsi n’abigishwa b’i Damasiho, 
aherako abwiriza ibya Kristo mu masinagogi, avuga ko Yesu ari Umwana w ’lmana. ” 
Yavuze ashize amanga ko Yesu w’i Nazareti ari we Mesiya wari warategerejwe igihe 
kirekire, “ko Kristo yapfiriye ibyaha byacu, nkuko byari byaranditswe, agahambwa, 
akazuka ku munsi wa gatatu. ” Nyuma yaho abonekera cumi na babiri n ’abandi. Pawulo 
yongeyeho ati, “Nuko nyuma y’abo bose nanjye arambonekera, kandi meze nk’uwavutse 
atagejeje igihe. ”1 Kor 15:3,4,8. {INI 81.1} 

Ibyo yababwiye bivuye mu buhanuzi byarumvikanaga, kandi umuhati yari afite wagaragaye 
ko ushyigikiwe n’imbaraga y’Imana ku buryo Abayahudi bumiwe badashobora kugira icyo 
bamusubiza. {INI 81.2} 

Amakuru yo guhinduka kwa Pawulo yatunguye Abayahudi cyane. Uwari yarafashe 
urugendo yerekeje i Damasi ahawe ubutware n’inshingano n’abatambyi bakuru kugira ngo 
afate kandi atoteze abizera, (Ibyak 26 :12) noneho ni we wabwirizaga ubutumwa bwiza 
bw’Umukiza wabambwe akazuka. Pawulo yanakomezaga amaboko y’abigishwa yari 
yaratentebutse kandi agakomeza gutuma abantu benshi bakira ukuri yari yarigeze kurwanya 
cyane. {INI 81.3} 

Pawulo yari asanzwe azwi ko ari umurwanashyaka w’idini ya kiyahudi kandi akaba umuntu 
udacogora gutoteza abayoboke ba Yesu. Umurava we, kwigenga kwe, kudacika intege kwe, 
impano ze n’imyigire ye byari kumushoboza gukora umurimo uwo ari wo wose. Yari azi 
kwisobanura mu buryo bwumvikana bitangaje ku buryo abo yavuganaga na bo 
batashoboraga kumuvuguruza. Noneho rero Abayahudi babonye uwo musore wari ufite 
isezerano ridasanzwe yifatanyije n’abo yahoze atoteza, kandi anabwiriza mu izina rya Yesu 
ashize amanga. {INI 81.4} 

Umujenerari uguye ku rugamba aba ari igihombo ku ngabo yayoboraga ariko urupfu rwe 
nta zindi mbaraga ruha abanzi. Nyamara igihe umuntu ukomeye asanze ingabo yarwanyaga, 
ntabwo abo bari kumwe bahomba icyo yabakoreraga gusa ahubwo abo asanze nabo baba 
bungutse cyane. Igihe Sawuli w’i Taruso yari yerekeje i Damasi, byari byoroshye ko 
Umwami Imana amutsinda muri iyo nzira maze uruhande rwatotezaga rugatakaza imbaraga 
nyinshi. Nyamara Imana mu mbabazi zayo ntiyamurokoye urupfu gusa ahubwo 
yaranamuhinduye maze ivana uwo muntu w’icyamamare mu ruhande rw’umwanzi ajya mu 
ruhande rwa Kristo. Pawulo wari uzi kwisobanura no kuvuga adashishira, Pawulo wari ufite 

imigambi ihamye akagira n’ubutwari butajegajega, yari afite ibyangombwa nyabyo byari 
bikenewe mu Itorero rya mbere. {INI 81.5} 

Igihe Pawulo yabwirizaga ibya Kristo i Damasiko, abamwumvise bose baratangaye 
baravuga bati, “Uyu si we warimburiraga i Yerusalemu abambaza iryo zina? Kandi 
icyamuzanye n’ino si ukugira ngo ababohe, abashyire abatambyi bakuru?” (Ibyak 9:21). 
Pawulo yababwiye ko guhindura ukwizera kwe bitatewe n’ubwaka, ko ahubwo byavuye ku 
byo yeretswe bitangaje. Mu kwigisha ubutumwa bwiza kwe, yasobanuye neza ubuhanuzi 
bwerekeye ku kuza mu isi kwa mbere kwa Yesu. Yerekanye neza ko ubu buhanuzi 
bwasohoreye kuri Yesu w’i Nazareti. Ukwizera kwe kwari gushingiye ku magambo y’ukuri 
y’ubuhanuzi. {INI 82.1} 

Ubwo Pawulo yakomezaga kubwira abari bamuteze amatwi bumiwe ko bakwiriye 
“kwihana no guhindukirira Imana, bagakora imirimo ikwiriye abihanye” (Ibyak 26 :20), 
“yongewe imbaraga maze yemeza Abayahudi bari batuye i Damasiko ko uwo Yesu ari we 
Kristo. Nyamara abenshi muri bo binangiye imitima banga kwemera ubutumwa bwe. Mu 
kanya gato ugutangarira uguhinduka kwe byahindutse urwango rukaze nk’urwo 
bagaragarije Yesu. Kurwanya Pawulo byarakaze cyane ku buryo atemerewe gukomeza 
umurimo yakoreraga i Damasiko. Intumwa ivuye mu ijuru yamutegetse kuba avuye aho 
igihe gito, akajya muri Arabiya (Gal 1:17) aho yabaye aturije. {INI 82.2} 

Ari wenyine mu butayu bwa Arabiya, Pawulo yahagiriye igihe gihagije cyo kwiga no 
kwihererana n’Imana mu mutuzo. Yatekereje ku byaranze imibereho ye ya kera yitonze 
maze arihana rwose. Yashatse Imana n’umutima we wose ntiyatuza kugeza amenye neza ko 
kwihana kwe kwemewe kandi ko icyaha cye cyababariwe. Yifuzaga cyane kugira icyizere 
ko Yesu azabana na we mu murimo yari agiye gukora. Yakuye mu mutima we ibyari 
bimurimo n’imigenzo yari yaratwaye imibereho ye maze ahabwa ubwenge buvuye ku Isoko 
y’ukuri. Yasabanye na Yesu maze amushikamisha mu kwizera kandi amusukaho ubwenge 
n’ubuntu bihebuje. {INI 82.3} 

Igihe intekerezo z’umuntu zisabanye n’Imana, umuntu ugira iherezo agasabana n’Uhoraho, 
umubiri, ibitekerezo, n’ubugingo bigira impinduka zitagereranywa. Muri uko gusabana 
n’Imana niho tubonera uburere buhanitse. Ubu ni uburyo Imana yihariye ikoresha kugira 
ngo ikuze ibitekerezo by’umuntu. “Noneho iyuzuze nayo” ubu nibwo butumwa Imana 
ibwira abantu (Yobu 22 :21). {INI 82.4} 

Inshingano ikomeye Pawulo yahawe igihe yavuganaga na Ananiya yakomeje kumubera 
umutwaro utsika umutima we. Ubwo Pawulo yumvaga amagambo ya Ananiya wamubwiye 
ati: “Sawuli, Mwenedata, humuka ” (Ibyak 22:13), bwari ubwa mbere Pawulo yitegereza mu 

maso h’uwo muntu w’umukiranutsi. Ananiya ayobowe na Mwuka Muziranenge yabwiye 
Sawuli ati, “Imanaya ba sogokuruza yagutoranirije kera kumenya ibyo ishaka, no kubona 
wa Mukiranutsi, no kumva ijwi riva mu kanwa ke: Kuko uzaba umugabo we wo guhamiriza 
abantu bose ibyo wabonye n ’ibyo wumvise. None ikigutinza ni iki? Haguruka ubatizwe, 
wiyuhagire ibyaha byawe, wambaje izina rye. ” Ibyak 22:13-16. {INI 82.5} 

Aya magambo yari ahuye n’ayo Yesu ubwe yavuze igihe yafatiraga Sawuli mu nzira ijya i 
Damasiko. Yesu yari yaravuze ati: “Ariko byuka uhagarare. Igituma nkubonekeye ni ukugira 
ngo nkugire umugaragu wanjye n ’umugabo wo guhamya ibyo ubonye kuri jye, kimwe n ’ibyo 
nzakwereka. Nzagutabara ngukize Abayahudi n ’abanyamahanga ngutumyeho. Ngutumye 
kubahumura amaso kugira ngo ubahindure, bave mu mwijima bagere mu mucyo, bave mu 
bushobozi bwa Satani bagarukire Imana, kugira ngo nibanyemera bababarirwe ibyaha, 
kandi bahabwe ku munani wagenewe abantu Imana yagize intore zayo. ” Ibyak 26:16-18. 
{INI 83.1} 

Mu gihe yatekerezaga kuri ibi mu mutima we, Pawulo yarushijeho gusobanukirwa neza 
umuhamagaro we wo “kuba intumwa ya Yesu Kristo nk’uko Imana yashatse” (lKor 1 :1). 
Umuhamagaro we ntiwari waraturutse ku “bantu cyangwa umuntu, ahubwo waturutse kuri 
Yesu Kristo n ’lmana Data wa twese. ” Gal 1:1. {INI 83.2} 

Umurimo ukomeye wari imbere ye watumye yiga Ibyanditswe Byera abishishikariye kugira 
ngo ashobore kubwiriza ubutumwa bwiza “atavugisha ubwenge bw ’amagambo, kugira ngo 
umusaraba wa Kristo udahinduka ubusa”, “ahubwo byari ibigaragaza Umwuka 
n’imbaraga,” kugira ngo ukwizera kw’abamwumva bose “kudashingira ku bwenge 
bw’abantu, ahubwo ku mbaraga z’Imana” 1 Kor 1 :17; 2:4,5. {INI 83.3} 

Uko Pawulo yashakishaga mu Byanditswe, yabonye ko uko ibihe byagiye bisimburana 
“ntabwo ari ab’ubwenge bw’abantu bahamagawe ari benshi; si abakomeye n’imfura 
nyinshi. Ahubwo Imana yatoranije abaswa bo mu isi, ngo ikoze isoni abanyabwenge: kandi 
yatoranije ibinyantege nke byo mu isi, ngo ikoze isoni ibikomeye; kandi n ’ibyoroheje byo 
mu isi n ’ibihinyurwa n ’ibitariho, Imana yarabitoranije ngo ihindure ubusa ibiriho: kugira 
ngo hatagira umuntu wirata imberey’Imana. ” (1 Kor 1:26-29). Yitegereje ubwenge bw’isi 
mu mucyo w’umusaraba, Pawulo “yagambiriye kutagira ikindi abamenyesha, keretse Yesu 
Kristo, ari we Yesu Kristo wabambwe” 1 Kor 2 :2. {INI 83.4} 

Mu bihe bye bya nyuma by’ivugabutumwa, nta na rimwe Pawulo yigeze yirengagiza isoko 
y’ubwenge bwe n’imbaraga ze. Nyuma y’imyaka myinshi dore uko yavuze ati: “Erega, ku 
bwanjye kubaho ni Kristo.” (Fil 1:21). Yongeye kuvuga ati: “Ndetse n’ibintu byose 
mbitekereza ko ari igihombo ku bw ’ubutunzi butagira akagero, ni bwo kumenya Kristo Yesu. 

Ku bw ’uwo nahombye ibyange byose, ndetse mbitekereza ko ari amase, kugira ngo ndonke 
Kristo, kandi mboneke ko ndi muri we, ntafite gukiranuka kwanjye, kuva mu mategeko, 
ahubwo mfite ukuzanwa no kwizera Kristo, ariko gukiranuka kuva ku Mana guheshwa no 
kwizera: kugira ngo mumenye, menye n ’imbaraga zo kuzuka kwe, no gufatanya imibabaro 
ye, no kujya nshushanywa no gupfa kwe. ” Filipi 3:8-10. {INI 83.5} 

Pawulo avuye muri Arabiya “yasubiye i Damasiko ” (Gal 1:7), “yigisha ashize amanga mu 
izina rya Yesu. ”Abayahudi bananiwe guhangana n ’ubwenge yavugishaga maze “bajya 
inama yo kumwica. ” (Ibyak 9:23). Amarembo y’umudugudu yari arinzwe bikomeye ku 
manywa na nijoro kugira ngo atabacika. Izi ngorane zatumye abigishwa bashaka Imana 
babikuye ku mutima maze amaherezo, “ijoro rimwe, baramujyana bamucisha mu nkike 
z’amabuye, bamumanurira mu gitebo. ” Ibyak 9:25. {INI 84.1} 

Amaze kuva i Damasiko acitse, Pawulo yagiye i Yerusalemu. Icyo gihe yari amaze imyaka 
itatu ahindutse. Umugambi ukomeye watumye akora uru rugendo, nk’uko nyuma y’aho 
yabyivugiye, ni uko yashakaga “gusura Kefa [Peteroj .” Gal 1:18. Ageze mu mudugudu aho 
yari azwi mbere nka “Sawuli watotezaga ”, yagerageje kwifatanya n ’abigishwa: ariko bose 
baramutinya, ntibemenra ko ari umwigishwa. ” Ibyak 9:26. {INI 84.2} 

Byakomereye abizera kwemera ko umufarisayo wari uzi ko nta yindi dini ifite ukuri nk’iye 
kandi wari warakoze ibishoboka ngo arimbure Itorero, ashobora guhinduka umuyoboke 
nyakuri wa Yesu. “Maze Barinaba aramujyana, amushyira intumwa, azisobanurira uko 
yabonye Umwami Yesu mu nzira, kandi uko yavuganye na we, n ’uko yavuze ashize amanga 
mu izina rya Yesu i Damasiko. ” Ibyak 9:27. {INI 84.3} 

Abigishwa bamaze kumva ibi bamwakiye nka mugenzi wabo. Nyuma y’igihe gito baje 
kubona ibihamya byinshi cy’uko ari Umukristo nyakuri. Uwari ugiye kuzatumwa ku 
banyamahanga noneho yari mu mugi aho abenshi mu bari barigeze gufatanya nawe babaga; 
kandi yifuzaga gusobanurira neza aba bayobozi b’Abayahudi ibyerekeranye n’ubuhanuzi 
bwerekeye Mesiya bwari bwarasohojwe no kuza kwa mbere k’Umukiza. Pawulo yabonye 
ko aba bigisha b’Abisiraheli yari yaramenyanye nabo mbere, bari bafite ukuri kandi ari 
inyangamugayo nk’uko nawe yari kera. Uko Pawulo yatekerezaga bagenzi be b’Abayahudi, 
yasanze yarabibeshyeho; yizeraga ko nabo bazahinduka vuba ariko siko byaje kugenda 
bituma yumva acitse intege. {INI 84.4} 

Nubwo ” yabwirije mu izina ry ’Umwami Yesu ashize amanga akaganira n ’Abayahudi 
bavuga ikigereki ajya impaka na bo, abari bahagarariye idini y ’Abayahudi banze kwizera 
ahubwo “bigeza ubwo bashatse kumwica. ” (Ibyak 9:26-29). Ibyo byatumye umutima we 
wuzura agahinda. Aba yaratanze n’ubugingo bwe, iyo ibyo biza kuba byatuma ageza bamwe 

ku kwakira ukuri. Yari afite ikimwaro atekereza uruhare yagize mu rupfu rwa Sitefano. 
Ababajwe no gusibanganya ibinyoma bari barashinje Sitefano, yashyigikiye ukuri Sitefano 
yari yarazize. {INI 84.5} 

Ababajwe n’abanze kwizera, Pawulo yari mu rusengero asenga nk’uko nyuma yabihamije, 
yabaye nk’urota maze intumwa ivuye mu ijuru iramubonekera iramubwira iti: “Ihute uve i 
Yerusalemu vuba, kuko batazemera ibyo umpamya.” Ibyak 22:18. {INI 85.1} 

Pawulo yifuzaga kuguma i Yerusalemu kugira ngo ahangane n’abamurwanyaga. Kuri we 
guhunga i Yerusalemu byari kugaragara nk’ubugwari. Byari kuba ari ubugwari niba 
kuhaguma byari gutuma ashobora kwemeza ukuri k’ubutumwa bwiza bamwe mu Bayahudi 
binangiye ndetse nubwo byari gutwara ubuzima bwe. Bityo yarasubije ati, “Mwami, nabo 
ubwabo bazi yuko nashyiraga abakwizeye mu nzu y ’imbohe, nkabakubitira mu masinagogi 
yose. Kandi ubwo bavushaga amaraso ya Sitefano wahamyaga ibyawe, nanjye nari mpari 
mbyishimiye, ndinda imyenda y’abamwicaga. ” (Ibyak 22:19, 20). Nyamara ntibyari bihuje 
n’ubushake bw’Imana ko umugaragu wayo ashyirira ubuzima bwe mu kaga ubusa; bityo 
intumwa ivuye mu ijuru iramusubiza iti, “Genda, kuko nzagutuma kure mu 
banyamahanga. ” Ibyak 22:21. {INI 85.2} 

Bamaze kumenya iby ’iri yerekwa, abizera bihutiye gucikisha Pawulo ava i Yerusalemu mu 
ibanga batinya ko yakwicwa. “Bamujyana i Kayisariya, bamwohereza i Taruso ” Ibyak 
9:30. {INI 85.3} 

Kugenda kwa Pawulo byahagaritse gatoya imvururu z’Abayahudi ku buryo Itorero ryagize 
agahenge igihe gito. Muri ako gahenge umubare w’abizera wiyongeyeho abantu benshi. 
{INI 85.4} 

IGICE CYA 14 - UMUNTU WASHATSE UKURI 


(Iki gice gishingiye mu Byakozwe n ’lntumwa 9:32 — 11:8) 

Mu rugendo rwe rw’ibwirizabutumwa, intumwa Petero yasuye abizera b’i Luda. Aha niho 
yakirije Ayineya wari umaze imyaka munani mu buriri bwe yararemaye. Petero 
yaramubwiye ati: “Ayineya, Yesu Kristo aragukijije, haguruka, wisasire. ” “Uwo mwanya 
arahaguruka. Abatuye i Luda n ’i Saroni bose bamubonye bahindukirira Umwami 
Yesu. ”Ibyak 9:34, 35. {INI 86.1} 

I Yopa, hafi y’i Luda, hari hatuye umugore witwaga Doruka wakundwaga cyane kubera 
imirimo myiza yakoraga. Yari intumwa ikwiriye ya Yesu kandi imibereho ye yari yuzuye 
ibikorwa by’ubugwaneza. Yamenyaga umuntu wese ukeneye umwambaro n’uwo ari we 
wese ukeneye kugirirwa impuhwe kandi yakoreraga abakene n’imbabare nta biguzi 
abasabye. Amaboko ye yakoraga kurusha kuvugisha ururimi. {INI 86.2} 

“Muri iyo minsi ararwara, arapfa. ’’Ibyak 9:37. Itorerory’i Yopa ribona ko rigize igihombo 
maze abizera bumvise ko Petero ari i Luda, bamutumaho abantu, ” bifuza ko atatinda kuza 
iwabo. ” “Petero arahaguruka, ajyana na bo. Asohoyeyo bamujyana muri icyo cyumba cyo 
hejuru, abapfakazi bose bahagarara iruhande rwe barira, berekana amakanzu n ’imyenda 
Doruka yababoheye akiriho. ” Ibyak 9:38, 39. Urebye imibereho yo kwita ku bandi Doruka 
yari yaragize, ntibitangaje kuba bararize, basesa amarira ku ntumbi. {INI 86.3} 

Ubwo Petero yarebaga umubabaro wabo umutima we wuzuye impuhwe. Yahereyeko asaba 
ko incuti za Doruka zari mu cyumba zimuririra zasohoka. Yarapfukamye asaba yinginga 
Imana gusubiza Doruka ubuzima n’amagara mazima. Yahindukiriye intumbi aravuga ati: 
“Tabita haguruka. Arambura amaso, abonye Petero, arabyuka aricara” Ibyak 9:40. 
Doruka yari yarakoreye Itorero umurimo ukomeye cyane maze Imana ibona ko ari byiza 
kumuzura kugira ngo ubuhanga n’imbaraga ze bikomeze kubera abandi umugisha kandi 
kugira ngo muri uku kwigaragaza kw’imbaraga yayo bitere umurimo wa Kristo kugira 
imbaraga. {INI 86.4} 

Igihe Petero yari akiri i Yopa, niho yahamagawe n’Imana ngo ajye i Kayisariya kwa 
Koruneliyo kumubwira ubutumwa bwiza. {INI 86.5} 

Koruneliyo yari umusirikari w’Umuroma wayoboraga abasirikare 100. Yari umukire, yari 
yaravutse mu muryango ukomeye kandi yari afite umwanya w’icyubahiro akanagirirwa 
icyizere. Yavutse ari umupagani, yari yaragize ibyo yiga kandi agira n’uburere yakira 
biturutse ku guhura n’Abayahudi. Bityo yari yaramenye Imana kandi yayisenganaga 
umutima w’ukuri akerekana ukuri ko kwizera kwe agirira impuhwe abakene. Hirya no hino 

yari azwi nk’umugiraneza kandi imibereho ye izira inenge yatumye amenyakana ko ari 
umuntu mwiza haba mu Bayahudi no mu Banyamahanga. Uko yitwaraga ku bandi byari 
umugisha ku bantu bose yahuraga nabo. Ibyanditswe bimuvuga nk’umuntu “w ’umunyadini 
wubahaga Imana n ’abo mu rugo rwe bose, wagiriraga abantu ubuntu bwinshi, agasenga 
Imana ubudasiba. ” Ibyak 10:2. {INI 86.6} 

Yizeraga Imana Umuremyi w’ijuru n’isi. Koruneliyo yubahaga Imana, akemera ubutware 
bwayo kandi akayigisha inama mu byo yakoraga byose mu mibereho ye. Yari indahemuka 
kuri Yehova mu mibereho y’iwe imuhira no mu mirimo y’ubutegetsi yakoraga. Yari 
yarubatse urutambiro rw’Imana iwe mu rugo kubera ko atatinyukaga kugerageza gushyira 
mu bikorwa imigambi ye cyangwa gukora inshingano ze adafashijwe n’Imana. {INI 87.1} 

Nubwo Koruneliyo yizeraga ibyo ubuhanuzi bwavugaga kandi akaba yari ategereje kuza 
kwa Mesiya, ntabwo yari azi ubutumwa bwiza nk’uko bwahishuriwe mu mibereho no mu 
rupfu bya Kristo. Ntabwo yari umwizera wo mu idini y’Abayahudi kandi abigisha bakuru 
bamubonaga nk’umupagani wanduye. Nyamara Imana yitegereza, ya yindi yavuze kuri 
Aburahamu iti, “ndamuzi”, yari izi na Koruneliyo maze imwoherereza ubutumwa buvuye 
mu ijuru. {INI 87.2} 

Igihe Koruneliyo yasengaga, umumarayika yaramubonekeye. Ubwo umumarayika 
yamuhamagaraga mu izina, yagize ubwoba ariko amenya ko iyo ntumwa ivuye ku Mana 
maze aravuga ati: “Ni iki Mwami? ” Ibyak 10:4. Umumarayika aramusubiza ati: “Gusenga 
kwawe n ’ubuntu bwawe byazamukiye kuba urwibutso imbere y ’lmana. Kandi none tuma 
abantu i Yopa, utumire umuntu witwa Simoni wahimbwe Petero. Acumbitse kwa Simoni 
w’umuhazi, urugo rwe ruri iruhande rw’inyanja. ” Ibyak 10:4-6. {INI 87.3} 

Ugusobanuka neza k’uku kurangirwa, ahavuzwe ndetse n’umurimo w’umuntu wari 
ucumbikiye Petero, byerekana ko Ijuru rizi amateka n’ibyo abantu bakora muri buri 
ntambwe y’ubuzima. Uko Imana izi ibyo umuntu woroheje ahura nabyo n’ibyo akora, ni 
nako izi iby’Umwami wicaye ku ntebe ye ya cyami. {INI 87.4} 

“Tuma abantu i Yopa, utumire umuntu witwa Simoni. ” Ibyak 10:5. Muri ubu buryo Imana 
yatanze igihamya cy’uburyo yitaye ku murimo wo kubwiriza ubutumwa bwiza no ku Itorero 
ryayo rigendera muri gahunda. Ntabwo umumarayika yoherejwe kubwira Koruneliyo 
iby’umusaraba. Ahubwo umuntu ugira intege nke kandi akageragezwa nka Koruneliyo 
ubwe, ni we wagombaga kumubwira iby’Umukiza wabambwe kandi wazutse. {INI 87.5} 

Imana ntihitamo abamarayika batigeze bacumura ngo bayihagararire mu bantu. Ahubwo 
ihitamo abantu basanzwe bameze nk’abo bashaka gukiza. Kristo yambaye ubumuntu kugira 
ngo abashe gushyikira inyokomuntu. Umukiza wambaye ubumana n’ubumuntu yari 

akenewe kugira ngo azanire isi agakiza. Na none kandi abagabo n’abagore bagiriwe icyizere 
kizira amakemwa cyo kubwiriza “ubutumwa bwiza bw ’ubutunzi bwa Kristo 
butarondoreka. ” Abefeso 3:8. {INI 88.1} 

Mu bwenge bwe, Uwiteka atuma abashakisha ukuri bahura na bagenzi babo bakuzi. Ni 
umugambi w’Imana ko abakiriye umucyo bawugeza ku bari mu mwijima. Abantu bavoma 
ku Isoko ikomeye y’ubwenge, bahindurwa ibikoresho n’umuyoboro ubutumwa bwiza 
bugaragarizamo imbaraga yabwo ihindura intekerezo n’imitima. {INI 88.2} 

Koruneliyo yumviye ibyo yeretswe. Umumarayika amaze kugenda, uwo mutware uyobora 
abasirikare ijana “yahamagaye abagaragu be babiri n’umusirikari w’umunyadini wo mu 
bamukoreraga iteka: abatuma i Yopa. ”Ibyak 10:7,8. {INI 88.3} 

Umumarayika amaze kuvugana na Koruneliyo, yasanze Petero i Yopa. Icyo gihe Petero 
yariho asengera hejuru y’inzu y’aho yari acumbitse, kandi dusoma ngo: ” arasonza, ashaka 
kurya, bakibyitegura aba nk’urota,” (Ibyak 10:10). Ntabwo Petero yari asonzeye gusa 
ifunguro ry’umubiri. Kubera ko yari hejuru y’inzu aho yashoboraga kureba umudugudu w’i 
Yopa no mu nkengero zawo, yifuje ko abantu bo mu gihugu cye bakizwa. Yari afite icyifuzo 
gikomeye cyo kubamenyesha ubuhanuzi buri mu Byanditswe bwerekeye imibabaro 
n’urupfu bya Kristo. {INI 88.4} 

Mu iyerekwa yagize, Petero “yabonye ijuru rikingutse, maze ikintu kiramanuka gisa 
n’umwenda w’umukomahasi, gifashwe ku binyita bine kijya hasi. Harimo inyamaswa 
z ’amoko yose zigenza amaguru ane, n ’ibikururuka hasi byose, n ’ibiguruka mu kirerere 
byose. Ijwi riramubwira riti: “Haguruka Petero, ubage urye. ” Petero ati: “Oya Mwami, 
kuko ntigeze kurya ikizira cyangwa igihumanya. ” Iryo jwi rimusubiza ubwa kabiri riti: 
“Ibyo Imana ihumanuye, wibyita ibizira. ” Biba bityo gatatu, icyo kintu giherako gisubizwa 
mu ijuru. ” Ibyak 10:11-16. {INI 88.5} 

Iri yerekwa ryaje rije gucyaha Petero no kumwigisha. Ryamuhishuriye umugambi w’Imana 
ko kubw’urupfu rwa Kristo, abanyamahanga bakwiriye kuba abaraganwa umugisha 
w’agakiza n’Abayahudi. Nta mwigishwa n’umwe wari warabwirije abanyamahanga 
ubutumwa bwiza. Mu bitekerezo byabo hari hakiri urusika rwabatandukanyaga 
n’abanyamahanga kandi rwari rwarasenywe n’urupfu rwa Kristo. Umurimo wabo wari 
waribanze ku Bayahudi, kubera ko bari barakumiriye Abanyamahanga bakabaheza ku 
migisha y’ubutumwa bwiza. Ubwo rero Uwiteka yashakaga kwigisha Petero iby’umugambi 
w’Imana wo kugera ku batuye isi bose. {INI 88.6} 

Benshi mu banyamahanga bari barishimiye ukubwiriza kwa Petero n’izindi ntumwa, kandi 
benshi mu Bayahudi bavuga ikigereki bari baramaze kwizera Kristo, ariko guhinduka kwa 
Koruneliyo kwagombaga kuba ingenzi cyane mu banyamahanga. {INI 89.1} 

Igihe cyari gisohoye kugira ngo Itorero rya Kristo ritangire icyiciro gishya cy’umurimo. 
Urugi Abayahudi benshi bihanye bari barakinze, bakingirana abanyamahanga noneho 
rwagombaga gukingurwa. Abanyamahanga bari bamaze kwemera ubutumwa bwiza 
bagombaga gufatwa kimwe n’abigishwa b’Abayahudi bitabaye ngombwa gukurikiza 
umuhango wo gukebwa. {INI 89.2} 

Mbega ukuntu Uwiteka yakoranye ubushishozi kugira ngo akureho urwikekwe 
rwagirirwaga abanyamahanga rwari rwarabaye akarande mu bitekerezo bya Petero abikuye 
mu myigire ye ya kiyahudi! Petero yerekwa igishura n’ibyari bikirimo, Imana yashakaga 
gukura uru rwikekwe mu bitekerezo bya Petero maze ikamwigisha ukuri gukomeye ko mu 
ijuru batarobanura ku butoni; ko Abayahudi n’abanyamahaga bose bafite agiciro kamwe 
imbere y’Imana, kandi ko kubwa Kristo abanyamahanga bashobora kuba abaragwa 
b’imigisha n’amahirwe bitangwa n’ubutumwa bwiza. {INI 89.3} 

Petero agitekereza ku busobanuro bw’iryo yerekwa, abantu boherejwe na Koruneliyo 
basesekara i Yopa, bahagarara imbere y’irembo ry’icumbi rye. Umwuka aramubwira ati: 
“Dore, abantu batatu baragushaka. Haguruka umanuke ujyane nabo udashidikanya, kuko 
ari jye ubatumye. ” Ibyak 10:19, 20. {INI 89.4} 

Kuri Petero, iri ryari itegeko rikomeye, kandi yatangiye inshingano yari ahawe agenda 
biguru ntege; nyamara ntiyatinyutse gusuzugura. Petero “yaramanutse, asanga abo bantu, 
arababwira ati: “Ni jyewe uwo mushaka: mwazanywe n’iki?” Bamubwiye inshingano 
ibazanye bagira bati: “Koruneliyo umutware utwara umutwe w ’abasirikare ijana, umuntu 
ukiranuka wubaha Imana, ushimwa n ’ubwoko bwose bw ’Abayuda, yabwirijwe na marayika 
wera kugutumira, ngo uze iweyumve amagambo yawe. ” Ibyak 10:21, 22. {INI 89.5} 

Mu kubahiriza amabwiriza avuye ku Mana, intumwa yabasezeraniye kujyana na bo. Mu 
gitondo cyakurikiyeho Petero yerekeje i Kayisariya aherekejwe na bagenzi be batandatu. 
Aba bose bantu bari kuba abahamya b’ibyo yagombaga kuvuga no gukora mu gihe yasuraga 
abanyamanga; kubera ko Petero yari azi ko azisobanura ku bijyanye no kudakurikiza 
inyigisho z’Abayahudi. {INI 89.6} 

Petero yinjiye mu nzu y’umunyamahanga, Koruneliyo ntiyamusuhuje nk’umushyitsi 
usanzwe; ahubwo yamusuhuje nk’umuntu wubahwa n’ijuru kandi yohererejwe n’Imana. Ni 
umuco w’iburasirazuba wo kunamira igikomangoma cyangwa undi munyacyubahiro 
ukomeye ndetse n’abana bunamira ababyeyi babo. Nyamara Koruneliyo, yasabwe 

n’icyubahiro yagombaga guha umuntu wari woherejwe n’Imana kugira ngo amwigishe, 
yapfukamiye intumwa aranayiramya. Petero yagize ubwoba, aherako afata ukuboko k’uwo 
mutware utwara abasirikari ijana, amuhagurutsa avuga ati: “Haguruka, nanj'ye ndi umuntu 
nka we. ’Tbyak 10:26. {INI 89.7} 

Igihe intumwa za Koruneliyo zari zagiye gukora inshingano yazo, uwo mutware 
w’abasirikari ijana, “yari yatumiye ab’umuryango we n’incuti ze za hafi.” kugira ngo nabo 
bumve ubutumwa bwiza bwabwirizwaga. Petero ahageze yasanze itsinda rinini rifite 
amatsiko yo kumva ibyo ababwira. {INI 90.1} 

Petero yabanje kubwira abari bahateraniye ko mu muco w’Abayahudi byari binyuranyije 
n’amategeko ko Abayahudi basabana n’abanyamahanga; bityo gukora ibyo byabaga ari 
ikizira. Yarababwiye ati: “Muzi yuko kizira ko Umuyuda yifatanya n’uw’ubundi bwoko, 
cyangwa ko amugenderara: ariko jyeweho Imana yanyeretse ko ntagira umuntu nita ikizira 
cyangwa igihumanya. Ni cyo cyatumye ntanga kuza, ntumiwe. None ndababaza icyo 
muntumiriye? ” Ibyak 10:28,29. {INI 90.2} 

Koruneliyo abatekerereza ibyamubayeho n’amagambo y’umumarayika aherako asoza agira 
ati: “Uwo mwanya ndagutumira, nawe wakoze neza ubwo uje. Nuko none turi hano twese 
imberey ’lmana, dushaka kumva ibyo UmwamiImanayagutegetse kutubwira. ” Ibyak 10:33. 
{INI 90.3} 

Petero aterura amagambo ati: “Ni ukuri, menye yuko Imana itarobanura ku butoni, ahubwo 
mu mahanga yose uyubaha agakora ibyo gukiranuka, iramwemera. ” Ibyak 10:34, 35. {INI 
90.4} 

Iryo koraniro ry’abantu bari bateze amatwi batuje, intumwa Petero yababwirije Kristo: 
imibereho ye, ibitangaza bye, kugambanirwa kwe no kubambwa, umuzuko we no kujyanwa 
mu ijuru, ndetse n’umurimo akora mu ijuru nk’umuvugizi n’umurengezi w’abantu. Ubwo 
Petero yerekezaga abari aho kuri Yesu nk’ibyiringiro byonyine by’umunyabyaha, nawe 
ubwe yasobanukiwe mu buryo byuzuye ubusobanuro bw’iyerekwa yari yagize maze 
umutima we ugurumanishwa n’umwuka w’ukuri yababwiraga. {INI 90.5} 

Uwo mwanya, ikiganiro cyarogowe no kumanuka kwa Mwuka Muziranenge. “Petero 
akivuga ibyo, Umwuka Wera amanukira abumvise ayo magambo bose. Abizeye bo mu 
bakebwe bajyanye na Petero barumirwa bose, kuko n ’abanyamahanga nabo bahawe 
Umwuka Wera, akaba abasutsweho; kuko bumvise bavuga izindi ndimi, bahimbaza Imana. ” 
{INI 90.6} 

“Maze Petero arababwira ati: “Aba ngaba bahawe Umwuka Wera nkatwe, ni nde ubasha 
kubima amazi ngo batabatizwa?” Ategeka ko babatizwa mu izina rya Yesu Kristo. ”Ibyak 
10:44-48. {INI 91.1} 

Uko ni ko ubutumwa bwiza bwagejejwe ku bimukira n’abanyamahanga bubahindura 
abaraganwa n’abera n’abantu bo mu nzu y’Imana. Uguhinduka kwa Koruneliyo 
n’ab’umuryango we byari umuganura w’umusaruro wagombaga gushyirwa hamwe. 
Biturutse muri uyu muryango, umurimo w’ubuntu wamamajwe muri uwo mudugudu 
w’abapagani. {INI91.2} 

Uyu munsi Imana irashaka abantu bakomeye itibagiwe n’aboroheje. Hariho abantu benshi 
bameze nka Koruneliyo, abantu Uwiteka yifuza gukoresha mu murimo we ku isi. Bagirira 
impuhwe abantu b’Uwiteka, nyamara baziritswe ku by’isi cyane ku buryo kwiyegurira 
Kristo bibasaba ubutwari. Hagomba gukoreshwa umwete udasanzwe kuri aba bantu bari mu 
kaga gakomeye kubera inshingano zabo. {INI 91.3} 

Imana ikeneye abakozi b’abanyakuri, bicisha bugufi bazageza ubutumwa bwiza ku bantu 
bakomeye. Hari ibitangaza bigomba gukorwa igihe hazabaho guhinduka nyakuri - ibyo ni 
ibitangaza tudashobora kwiyumvisha. Abantu bakomeye bo muri iyi si ntabwo bari kure 
cyane y’imbaraga y’Imana ikora ibitangaza. Niba abantu bakorana n’Imana bakoresha neza 
amahirwe bafite, bagakorana umurimo wabo ubutwari n’ubunyangamugayo, Imana 
izahindura abantu bafite imyanya y’icyubahiro, abanyabwenge n’abantu bafite ijambo mu 
bandi. Kubw’imbaraga ya Mwuka Muziranenge, abantu benshi bazemera amahame y’ijuru. 
Nibahindukirira ukuri, bazahinduka ibikoresho biri mu maboko y’Imana kugira ngo bageze 
umucyo ku bandi. Bazumva bafite umutwaro udasanzwe ku bandi bantu bo muri uru rwego 
rwirengagijwe. Igihe n’amafaranga bizegurirwa gukoreshwa umurimo w’Uwiteka kandi 
Itorero rizongererwa ubushobozi n’imbaraga nshya. {INI 91.4} 

Kubera ko Koruneliyo yumviraga amabwiriza yose yari yarahawe, Imana mu nyigisho zose 
yari yarahawe, Imana yatumye hari ibibaho kugira ngo amenye ukuri biruseho. Intumwa 
ivuye mu ijuru yoherejwe ku musirikare mukuru w’umuroma no kuri Petero kugira ngo 
Koruneliyo ashobore guhuzwa n’uwashoboraga kumuyobora ku mucyo mwinshi. {INI 
91.5} 

Hariho benshi muri iyi si bari hafi y’ubwami bw’Imana kurusha uko tubitekereza. Muri iyi 
si y’umwijima w’icyaha Uwiteka afite abantu benshi b’abanyacyubahiro azoherereza 
intumwa ze. Hirya no hino hari abazafata icyemezo cyo guhagararira Kristo. Abantu benshi 
bazaha agaciro ubwenge bw’Imana kurusha ikintu inyungu y’iby’isi iyo ari yo yose, kandi 

bazahinduka abatwaramucyo b’indahemuka. Bahaswe n’urukundo rwa Kristo, bazararikira 
abandi kumusanga. {INI 91.6} 

Igihe abavandimwe ba Petero muri Kristo b’i Yudaya bumvaga ko yagiye mu nzu 
y’umunyamahanga kandi akabwiriza abari bahateraniye, byarabatangaje kandi bibatera 
ikimwaro. Bagize ubwoba ko ubwo buryo, bwagaragaraga kuri bo nko kwigerezaho, 
buzagira ingaruka mu kuvuguruza inyigisho ze. Bongeye guhura na Petero, baramugaye 
bikomeye, baramubwira bati: ” Ko wagendereye abatakebwe, ugasangira na bo ? ”Ibyak 
11:3. {INI 92.1} 

Petero abasobanurira uko byagenze byose. Yabatekerereje ibyamubayeho byerekeranye 
n’iyerekwa; abamenyesha ko ryamubuzaga kongera gukurikiza umuhango watandukanyaga 
abakebwe n’abatakebwe no gufata abanyamahanga nk’abantu banduye. Yababwiye kandi 
itegeko yahwe ryo kujya ku banyamahanga, ababwira ibyo kuza kw’intumwa, iby’urugendo 
rw’i Kayisariya ndetse n’uko yahuye na Koruneliyo. Yongeye kubatekerereza ibyo 
yavuganye n’umuyobozi watwaraga abasirikare ijana aho uyu musirikare yari yaramubwiye 
iby’iyerekwa yari yarategekewemo gutuma kuri kuri Petero. {INI 92.2} 

Ababwira ibyamubayeho yaravuze ati, “Nteruye amagambo, Umwuka Wera 
arabamanukira nk’uko natwe yatumanukiye bwa mbere. Nibuka rya jambo ry’Umwami 
Yesu iryo yavugaga ati: ‘Yohana yababatirishaga amazi, ariko mwebweho muzabatirishwa 
Umwuka Wera. ’ Nuko, ubwo Imana yabahaye impano ihwanye n ’iyo natwe twahawe, ubwo 
twizeraga Umwami Yesu Kristo, ndi nde wo kuvuguruza Imana?” Ibyak 11:15-17. {INI 
92.3} 

Bumvise ibyo Petero avuze, baracecetse. Bamaze kwemera ko ibyo Petero ababwiye byari 
bihuje no gusohora kw’imigambi y’Imana, kandi ko imyumvire yabo no kwitarura abandi 
byari bihabanye n’inyigisho y’ubutumwa bwiza, bahimbaje Imana bati: “Nuko noneho 
Imana ihaye n ’abanyamahanga kwihana, kugira ngo nabo bahabwe ubugingo. ” Ibyak 
11:18. {INI 92.4} 

Bityo nta mpaka zibayeho, urwikekwe rwakuweho, guheza abandi kwari kwarashyizweho 
n’umuco wabaye akarande byararetswe kandi ubutumwa bwiza bufungurirwa inzira kugira 
ngo bwamamazwe mu banyamahanga. {INI 92.5} 

IGICE CYA 15 - GUKURWA MU NZU Y’IMBOHE 


(Iki gice gishingiye ku Byakozwe n ’lntumwa 12:1-23) 

Nuko muri icyo gihe umwami Herode afatira abo mu Itorero bamwe kubagirira nabi.” (Ibyak 
12:1). Ubutegetsi bwa Yudeya bwari mu maboko ya Herode Agiripa, wakoreraga 
Kalawudiyo, umwami w’abami w’Abaroma. Herode kandi yari umutegetsi wa Galileya. 
Yavugwaga ko yari yarahindukiriye imyizerere ya Kiyahudi kandi yasaga nk’umunyamwete 
mu kwitabira imihango yagenwaga n’amategeko ya Kiyahudi. Mu kwifuza kwemerwa 
n’Abayahudi, ndetse anafite ibyiringiro byo gukomera ku buyobozi bwe n’icyubahiro cye, 
Herode yashyize mu bikorwa ibyifuzo byabo atoteza Itorero rya Kristo. Yahinduraga 
umusaka amazu y’abizera, umutungo wabo akawangiza kandi yafungaga abayobozi 
b’Itorero. Yashyize mu nzu y’imbohe Yakobo umuvandimwe wa Yohana, kandi yohereza 
umuntu wo kumwicisha inkota nk’uko Herode wundi yari yaratumye umuhanuzi Yohana 
acibwa umutwe. Abonye ko abayahudi banejejwe n’ibyo yari yakoze yahereyeko afunga na 
Petero. {INI93.1} 

Ubwo bugome bwakozwe mu gihe cya Pasika. Igihe Abayahudi bizihizaga umunsi wo 
kurokorwa bavanwa mu Misiri kandi basa n’abagaragaza umuhati wo kubahiriza amategeko 
y’Imana, ni naho bicaga ihame ryose ryo muri ayo mategeko batoteza kandi bakica abizera 
Kristo. {INI 93.2} 

Urupfu rwa Yakobo rwateje umubabaro ukomeye n’ubwoba mu bizera. Igihe Petero nawe 
yafungwaga, Itorero ryose ryiyirije ubusa kandi rirasengera. {INI 93.3} 

Igikorwa cya Herode cyo kwica Yakobo cyakiriwe neza n’Abayahudi nubwo bamwe 
bivovoteye uburyo yishwe mu ibanga, bavuga ko iyo yicirwa mu ruhame byari gutera 
ubwoba abizera n’ababashyigikiye. Bityo, Herode yarekeye Petero mu buroko, ashaka 
kuzanezeza Abayahudi yicira Petero mu ruhame. Nyamara haje gutangwa inama ko atari 
byiza kuzana iyo ntumwa yari inararibonye kugira ngo yicirwe imbere y’abo bantu bose bari 
bateraniye i Yerusalemu. Bagize ubwoba ko nagaragara imbere y’abantu agiye kwicwa 
byari gutuma abantu bamugirira impuhwe. {INI 93.4} 

Abatambyi n’abakuru bagize ubwoba ko Petero ari busubiremo amwe mu magambo 
akomeye yari yarakanguriye abantu kenshi kwiga imibereho n’imico bya Kristo. Abatambyi 
n’abakuru bakoresheje ibitekerezo byabo byose ngo bavuguruze ibyo Petero yavugaga ariko 
bari barabinaniwe. Ishyaka Petero yarwaniraga Ubutumwa bwa Kristo ryari ryaratumye 
abantu benshi bakira ubutumwa bwiza ku buryo abategetsi batinye ko niba Petero ahawe 
amahirwe yo kuvuga ashyigikira ukwizera kwe imbere y’imbaga yari yaje i Yerusalemu 
gusenga, abantu bari gusaba umwami kurekura Petero. {INI 93.5} 


90 



Muri icyo gihe cy’inzitwazo nyinshi, iyicwa rya Petero ryagiye ryigizwa inyuma kugeza 
Pasika irangiye. Abagize Itorero bafashe igihe cyo kwisuzuma no gusenga bashikamye. 
Bakomeje gusengera Petero ubudasiba kubera ko biyumvishaga ko adshobora kurokoka. 
Babonye ko bageze aho Itorero rya Kristo rishobora gutsembwa niba nta bufasha 
budasanzwe bw’Imana babonye. {INI 94.1} 

Muri icyo gihe, abasengaga Imana bo mu bihugu byose bashakishaga urusengero rwari 
rwareguriwe gusengerwamo Imana. Urwo rusengero rwarabagiranaga izahabu n’amabuye 
y’agaciro, rwagaragazaga ubwiza n’isumbwe. Nyamara Yehova ntiyari akiboneka muri iyo 
ngoro y’igikundiro. Ishyanga rya Isiraheli ryari ryaratandukanye n’Imana. Igihe Kristo yari 
yegereje iherezo ry’umurimo we ku isi, yitereje bwa nyuma imbere h’iyo ngoro maze 
aravuga ati, « Dore inzu yanyu muyisigiwe ari umusaka ». Matayo 23:38. Kuva mbere 
kugeza icyo gihe, Yesu yari yarise urwo rusengero Inzu ya Se; nyamara ubwo Umwana 
w’Imana yarusohokagamo, Imana ntiyari ikirangwa muri iyo ngoro yari yarubakiwe 
icyubahiro cyayo. {INI 94.2} 

Umunsi wo kwicwa kwa Petero waje kwemezwa, nyamara kugeza icyo gihe abizera 
bakerekeza amasengesho yabo mu ijuru, kandi igihe bashyiraga umuhati wabo wose mu 
gusenga babishyizeho umutima basaba gutabarwa, abamarayika b’Imana bari barinze 
intumwa yari ifunzwe. {INI 94.3} 

Herode yibutse uko intumwa zari zaracitse mu nzu y’imbohe mbere, maze igihe Petero yari 
afunzwe Herode afata ingamba zikomeye. Kugira ngo birinde uburyo bwose bwatuma 
atoroka, Petero yari yarindishijwe abasirikari cumi na batandatu bamurindaga amanywa 
n’ijoro bagasimburana mu masaha atandukanye. Mu kumba gato yari afungiyemo, Petero 
yari hagati y’abasirikari babiri kandi yari aboheshejwe iminyururu ibiri buri munyururu 
uziritse ku kaboko ka buri musirikari. Ntiyashoboraga kuva aho ari batabimenye. Inzugi 
z’inzu y’imbohe zari zifunze bikomeye kandi hari imbere yazo hari abarinzi bakomeye ku 
buryo nta mahirwe yariho yo kurokorwa cyangwa gutoroka binyuze mu nzira za kimuntu. 
Nyamara aho ubushobozi bw’umuntu burangirira niho Imana itangirira. {INI 94.4} 

Petero yari afungiye mu kumba gato, inzugi zako zifungishije ibyuma kandi abasirikari bari 
barindishijwe kugira ngo iyo mfungwa irindwe neza. Ibyuma byari bifunze urugi ndetse 
n’abarinzi b’Abanyaroma byose mu buryo bugaragara byari byakuyeho inzira zose 
zishoboka z’ubufasha bwa kimuntu. Nyamara ibi nta kindi byari bibereyeho uretse gusa 
gutuma insinzi y’Imana mu kurokora Petero igaragara mu buryo bwuzuye. Herode yari 
yahagukiye kurwanya Ishoborabyose, bityo yagombaga gutsindwa bikomeye cyane. Mu 
kugaragaza ubushobozi bwayo, Imana yari igiye kurokora umuntu w’ingirakamaro 
Abayahudi bacuriraga umugambi wo kurimbura. {INI 94.5} 

Hari mu ijoro ribanziriza umunsi wari wateganyijwe ko Petero ari bwicwe. Umumarayika 
w’umunyambaraga yoherejwe avuye mu ijuru ngo aze kurokora Petero. Inzugi zikomeye 
zari zikingiranye umuziranenge w’Imana zafungutse nta bufasha bw’amaboko y’umuntu 
butanzwe. Umumarayika w’Isumbabyose yarinjiye maze inzugi zongera kwifunga 
zidasakuje. Yinjiye muri ako kumba maze asanga Petero aryamye asinziriye mu mahoro 
yahabwaga n’ibyiringiro yari afite. {INI 95.1} 

Umucyo wari ugose umumarayika wuzuye ako kumba ariko ntiwabasha gukangura Petero. 
Ntiyigeze akanguka bihagije kugira ngo abone uko icyumba arimo kimurikirwa n’umucyo 
mvajuru ndetse ngo anabone umumarayika uhagaze imbere ye afite ubwiza butagereranywa. 
Yakomeje gusinzira kugeza ubwo yumvise umumarayika amukoraho akamubwira ati, « 
Byuka n’ingoga ». Yumviye ibyo umumarayika amubwiye nta kubitekerezaho. Ubwo 
yabyukaga yazamuye amaboko ye maze yumva iminyururu yavuye ku maboko ye. {INI 
95.2} 

Ijwi ry’umumarayika watumwe n’ijuru ryongeye kumubwira riti,« Kenyera ukwete inkweto 
zawe. » maze Petero yongera kumvira atazuyaje akomeza gutumbira uwo mushyitsi yibwira 
ari mu nzozi cyangwa iyerekwa. Umumarayika yongeye kumutegeka ati, « Wifubike 
umwitero wawe, unkurikire. » Umumarayika yasohotse akurikiwe na Petero wari usanzwe 
agira amagambo menshi none ubu akaba yari yacecekeshejwe no kumirwa. Banyuze ku 
barinzi b’inzu y’imbohe bagera kuri rwa rugi rwari rufunze cyane maze ruhita rwikingura 
baratambuka rurongera rurikinga. Muri icyo gihe abarinzi baba ab’imbere cyangwa 
ab’inyuma bari aho batanyeganyega. {INI 95.3} 

Bageze ku rugi rwa kabiri narwo rwari rurinzwe imbere n’inyuma, rwikinguye nk’uko 
byagenze ku rwa mbere, nta rusaku rw’amapata cyangwa ibyuma byari birukinze. 
Barasohotse maze rwongera kwikinga rudasakuje. Banyuze mu irembo rya gatatu muri 
ubwo buryo maze bagiye kubona bibona mu nzira. Basohotse batavuga kandi nta jwi 
ry’intambwe zabo ryumvikanye. Umumarayika yagendaga imbere akikijwe n’umucyo 
urabagirana maze Petero wari wumiwe kandi acyibwira ko ari mu nzozi akurikira uwo 
mutabazi we. Bakurikiye inzira imwe maze inshingano ya wa mumarayika iba irarangiye 
ahita agenda Petero ntiyongera kumubona. {INI 95.4} 

Wa mucyo w’ijuru uhita ugenda maze Petero yumva ari mu mwijima ukomeye. Amaso ye 
yari yamenyeye uwo mwijima ariko utangira kugabanyuka maze yisanga ari mu nzira 
wenyine ahuhwa mu maso n’akayaga gakonje ka nijoro. Yamenye noneho ko yakuwe mu 
nzu y’imbohe akaba ari ahantu amenyereye muri uwo mujyi. Yamenye aho hantu nk’aho 
yari yarageze kenshi kandi ubwo yari ahaherutse yari yarifuje kuhatinda. {INI 95.5} 

Yagerageje kwibuka ibyari byamubayeho mu mwanya wari ushize. Yibutse uko yari 
yasinziriye, abohewe hagati y’abasirikare babiri bamukuyemo inkweto n’imyambaro ye. 
Yarisuzumye wese asanga yambaye neza. Amaboko ye yari yarabyimbishijwe n’iminyururu 
y’ibyuma bari bamwambitse yari yabyimbutse. Yabonye ko umudendezo arimo atari 
ukwibeshya, inzozi cyangwa iyerekwa, ko ahubwo umugisha nyakuri. Icyo gitondo ni cyo 
yagombaga kwicwamo ariko umumarayika yari yamuvanye mu nzu y’imbohe amurokora 
urupfu. Petero agaruye umutima, aribwira ati, “Noneho menye by’ukuri yuko Umwami 
Imana yatumye marayika wayo, ikankura mu maboko ya Herode, ikankiza ibyo ubwoko 
bw ’Abayuda bwategerezaga byose ” Ibyak 12:11. {INI 96.1} 

Petero yahise afata inzira yerekeza mu nzu abavandimwe be mu kwizera bari bateraniye 
bamusabira bakomeje. “Petero akomanga ku rugi rw’irembo; umuja witwaga Rode, ajya 
kubyumva. Amenya ijwi rya Petero, ibinezaneza bimubuza gukingura, nuko yirukanka 
asubira mu nzu, ababwira yuko Petero ahagaze ku irembo. Baramusubiza bati “Urasaze!” 
Ariko akomeza guhamya ko ari byo koko bati: “Ahubwo ni marayika we” Ibyak 12:13—15. 
{INI 96.2} 

«Ariko Petero akomeza gukomanga; bakinguye, basanga ari we koko, barumirwa. 
Arabamama, abasobanurira uko Umwami Imana yamukuye mu nzu y’imbohe.». Maze 
Petero arasohoka ajya ahandi. (Ibyak 12: 16,17). Ibyishimo no guhimbaza byuzuye imitima 
y’abizera kubera ko Imana yari yarumvise kandi igasubiza amasengesho yabo maze 
ikarokora Petero mu maboko ya Herode. {INI 96.3} 

Bukeye bw’aho abantu benshi bazanywe no kureba uko Petero ari bwicwe. Herode yohereje 
abasirikare bakuru ngo bajye kuzana Petero mu nzu y’imbohe. Bagombaga kumuzana 
aboshywe amaboko kandi arinzwe atari ukugira ngo atabacika gusa, ahubwo ari n’uburyo 
bwo gutinyisha abantu bifatanyaga nawe ndetse no kwerekana ubushobozi bw’umwami. 
{INI 96.4} 

Ubwo abarinzi bari bageze mu nzu y’imbohe bafashwe n’ubwoba babonye ko Petero 
yacitse. Byari byarasobanuwe neza ko uwo barinze nabura nabo bari bubure ubuzima 
bwabo, bityo kubera ibyo bari babaye maso mu buryo budasanzwe. Igihe abasirikare bakuru 
bazaga kujyana Petero, basanze abarinzi bakiri ku miryango y’inzu y’imbohe, ingufuri 
zigifunze kandi n’iminyururu ikiziritse ku bikonjo byabo basirikare bombi nyamara imbohe 
barinze yagiye. {INI 96.5} 

Herode amaze kubwirwa ko Petero yatorotse yahise ahindurirwa arakara cyane. Yategetse 
ko abari barinze inzu y’imbohe bicwa kubera ko batabaye indahemuka. Herode yari azi ko 
nta bushobozi bwa kimuntu bwari bwakijije Petero, nyamara yari yagambiriye kutemera ko 

imbaraga mvajuru yaburijemo gahunda ye maze yiyemeza kurwanya Imana ashize amanga. 
{INI 96.6} 

Nyuma y’igihe gito Petero akuwe mu nzu y’imbohe, Herode yagiye i Kayisariya. Igihe yari 
i Kayisariya yakoreye abaho umunsi mukuru ugamije gutuma abantu bamwubaha cyane 
ndetse bakamukomera amashyi. Uyu munsi mukuru wajemo abantu bakunda ibibanezeza 
baturutse impande zose, maze habaho kurya cyane no kunywa inzoga nyinshi. Nibwo muri 
uwo muhango wari uhambaye Herode yaje imbere y’abantu agira icyo ababwira mu mvugo 
nziza cyane. Yari yambaye ikanzu ishashagiranaho ifeza n’izahabu. Iyo kanzu yoherezaga 
imirasire y’izuba ku bamurebaga ikabahuma amaso. Yari umuntu ufite ubwiza buhebuje. 
Uburyo yagaragaranaga icyubahiro ndetse n’imbaraga zari mu mvugo ye nziza byatumye 
abari aho batwarwa mu buryo bukomeye. Intekerezo zabo zari zaguye ikinya bitewe n’ibiryo 
n’inzoga. Bari bahumwe amaso n’imitako yari ku myambaro ya Herode kandi batwarwa 
n’imvugo ye. Bagize umunezero ndengakamere maze bamuvugiriza impundu bavuga ko nta 
muntu washobora kugaragara nk’uko cyangwa ngo agire imvugo yuzuye ubutyoza nka we. 
Barakomeje bavuga ko bari basanzwe bamwubaha nk’umutegetsi none kuva ubwo bakaba 
bagiye kumuramya nk’imana. {INI 97.1} 

Bamwe mu bateraga hejuru icyo gihe baha icyubahiro umunyabyaha ruharwa, ni nabo bari 
barasakuje mu mu myaka mike yari ishize bavuga bati « Ntidushaka Yesu, Nabambwe! 
Nabambwe!. » Abayahudi bari baranze kwakira Kristo; uwari ufite imyambaro ya gikene 
kandi akenshi yabaga yandujwe n’urugendo, nyamara iyo myambaro niyo yari ifubitse 
umutima wuje urukundo mvajuru. Muri uko kwicisha bugufi kwagaragaraga inyuma, amaso 
yabo ntiyashoboraga kubonamo Umwami w’ubugingo n’icyubahiro nubwo imbaraga ya 
Kristo yari yarigaragarije mu byo yakoreye imbere yabo bitakorwa n’umuntu uwo ari we 
wese. Nyamara bari biteguye kuramya Herode nk’imana, umwami wirata, uwari ufite 
imyambaro myiza y’ifeza na zahabu nyamara itwikiriye umutima wanduye kandi 
w’ubugome. {INI 97.2} 

Herode yari azi ko atari we wari ukwiriye ikuzo n’icyubahiro bari bamuhaye nyamara 
yemeye ko abantu bamuramya nk’ikigirwamana. Yiyumvisemo insinzi kandi ubwibone 
bugurumanira mu mutima we maze bugaragara mu maso ubwo yumvaga batera hejuru bati 
: “Yemwe noneho ni ijwi ry’Imana, si iry’umuntu!” Ibyak 12:22. {INI 97.3} 

Nyamara muri uwo mwanya arahindurirwa biteye ubwoba. Mu maso hatangira guhinduka 
nk’ah’umuntu ugiye gupfa akaba ariho asamba. Nuko atangira kubira ibyuya byinshi 
umubiri wose. Ahagarara akanya gato nk’umuntu wumiwe kubera uburibwe n’ubwoba. 
Yahindukiriye incuti ze zari zafashwe n’ubwoba, maze avugana ijwi ry’amarembera ati: 
“Uwo mwasingizaga nk’imana urupfu ruramujyanye.” {INI 97.4} 

Afatwa n’umubabaro w’indengakamere maze bamukura aho yanyweraga kandi 
yiyerekaniraga. Mu mwanya muto wari ushize, ni we abantu benshi bari aho basingizaga 
kandi bakamuramya; none ubu asanze ari mu maboko y’Umutegetsi umurusha imbaraga. 
Yicwa n’agahinda, yibuka uko yatotezaga abayoboke ba Kristo; yibuka itegeko ryuzuye 
ubugome yatanze ryo kwica Yakobo w’umuziranenge kandi anibuka n’imigambi yari afite 
yo kwica intumwa Petero. Yibutse ukuntu yatuye uburakari bwe mu kwihorera yakoreye 
abari barinze inzu y’imbohe atabitekerejeho. Yumvise ko noneho Imana ihanganye nawe, 
nk’umuntu watotezaga Abakristo. Ntiyashoboye kubona ikimukiza ubwo bubabare 
bw’umubiri n’intimba yari afite ku mutima, kandi nta n’icyo yari yiringiye kubona. {INI 
98.1} 

Herode yasobanukiwe n’itegeko ry’Imana rivuga riti : “Ntukagire izindi mana mu maso 
yanjye” Kuva 20:3. Yamenye ko ubwo yemeraga ko abantu bamuramya, yujuje igikombe 
cyo gukiranirwa kwe maze atuma uburakari bwa Yehova bumusukwaho. {INI 98.2} 

Wa mumarayika wari wavuye mu ijuru aje gutabara Petero, ni nawe watumwe gusuka 
umujinya w’Imana kuri Herode no kumuciraho iteka. Umumarayika wakomanze Petero 
amukangura mu bitotsi, ni nawe waje akubita uwo mwami w’inkozi y’ibibi, amucisha 
bugufi kandi amugezaho igihano giturutse ku Ishoborabyose. Herode yapfuye ababazwa 
cyane mu ntekerezo no ku mubiri, Imana imucira urubanza ruhwanye n’ibyo yakoze. {INI 
98.3} 

Uku kugaragara k’ubutabera mvajuru kwahinduye ikintu gikomeye ku bantu. Inkuru yari 
yamamaye hose ivuga ko intumwa ya Kristo yari yarokowe mu nzu y’imbohe no mu rupfu 
mu buryo butangaje mu gihe uwamurenganyaga yari yagezweho n’umuvumo w’Imana. Iyo 
nkuru yatumye abantu benshi bizera Kristo. {INI 98.4} 

Ibyabaye kuri Filipo wayobowe n’umumarayika uvuye mu ijuru akajya aho yahuriye 
n’umuntu washakaga kumenya ukuri, ibyabaye kuri Koruneriyo wasuwe n’umumarayika 
amuzaniye ubutumwa buvuye mu ijuru, ibyabaye kuri Petero mu nzu y’imbohe, uko 
yaciriwe urubanza rwo gupfa ndetse n’uko umumarayika yamusohoye muri ya nzu 
y’imbohe- ibi byose bigaragaza uburyo ijuru rikurikiranira hafi cyane ibibera ku isi. {INI 
98.5} 

Ugusurwa n’umumarayika kwa bariya bantu kwari gukwiye gutera imbaraga n’ubutwari 
umukozi w’Imana. Muri iki gihe nk’uko byari biri mu gihe cy’intumwa, intumwa zivuye 
mu ijuru zikwiragira ku isi hose zihumuriza abafite umubabaro, zikarinda abatari bihana 
kandi zikagarurira Kristo abantu. Ntidushobora kubona izo ntumwa amaso ku maso, 
nyamara zibana natwe, zikatuyobora kandi zikaturinda. {INI 98.6} 

Ijuru ryegerejwe isi hifashishijwe urwo rwego rutagaragara rushinze ku isi mu gihe 
ubushorishori bwarwo bugeze ku ntebe ya cyami y’Uhoraho. Abamarayika bahora 
bazamuka abandi bamanuka uru rwego rufite ubwiza burabagirana, bashyira Data wo mu 
ijuru amasengesho y’abantu bakeneye gufashwa n’abababaye, kandi bakazanira abana 
b’abantu umugisha, ibyiringiro, ubutwari n’ubufasha. Aba bamarayika b’umucyo nibo 
batuma umuntu yumva asabana n’ijuru, bakatuzamura maze ibitekerezo byacu bikerekezwa 
ku bintu bitagaragara kandi bihoraho. Ntidushobora kubarebesha amaso ya kimuntu; 
ahubwo iyo turebesheje amaso ya Mwuka ni ho dushobora gutandukanya tukamenya 
iby’ijuru. Amatwi y’umwuka yonyine ni yo ashobora kumva injyana y’amajwi yo mu ijuru. 
{INI 98.7} 

“Marayika w ’Uwiteka abambisha amahema yo kugota abamwubaha, akabakiza ” ( Zaburi 
34:70. Imana ni yo yohereza abamarayika bayo kugira ngo bakure intore zayo mu 
kangaratete kandi bazirinde, “mugiga igendera mu mwijima, cyangwa kurimbura gutsemba 
ku manywa y’ihangu” Zaburi 91:6. Incuro nyinshi abamarayika bagiye baganira n’abantu 
nk’uko umuntu aganira n’incuti ye, kandi barabayoboye babajyana ahantu hari umutekano. 
Incuro nyinshi kandi amagambo y’abamarayika atera ubutwari yavuguruye imitima 
igwaguza y’abantu b’indahemuka maze atuma ibitekerezo byabo birenga ibintu byo ku isi. 
Ayo magambo atera ubutwari yatumye kandi kubwo kwizera, abo bantu bitegereza 
amakanzu yera azahabwa abaneshi igihe bazaba bakikije intebe yera y’ubwami. {INI 99.1} 

Kwegera abageragezwa n’abababaye ni umurimo w’abamarayika. Ntibigera bahwema 
gukorera abo Kristo yapfiriye. Igihe abanyabyaha bayobowe mu kwiyegurira Umukiza, 
abamarayika bajyana inkuru nziza mu ijuru maze mu ngabo zo mu ijuru hakaba ibyishimo 
byinshi. “Ndababwira yuko mu ijuru bazishimira batyo umunyabyaha umwe wihannye, 
kumurutisha abakiranuka mirongo urwenda n’icyenda badakwiriye kwihana. ” Luka 15:7. 
Amakuru avuga ku nsinzi yose twagezeho twirukana umwijima kandi tumenyekanisha 
Kristo hirya no hino ajyanwa mu ijuru. Iyo icyo gikorwa kivuzwe imbere ya Data wa twese, 
ibyishimo bisaba ingabo zo mu ijuru zose. {INI 99.2} 

Abatware n’abafite ubushobozi bo mu ijuru bitegereza intambara y’ibicantege abagaragu 
b’Imana barimo. Mu gihe Abakristo bakikije ibendera ry’Umucunguzi wabo bakomeza 
urugendo bajya kurwana intambara nziza yo kwizera, izindi nsinzi ziragenda zigerwaho 
kandi n’ amakamba mashya aragenda atsindirwa. Abamarayika bose bo mu ijuru bakorera 
abicisha bugufi, ari bo bwoko bw’Imana buyizera; kandi uko abakozi b’Uwiteka ku isi 
baririmba indirimbo zabo zo gusingiza Imana, umutwe w’abaririmbyi bo mu ijuru ufatanya 
na bo guhimbaza Imana n’Umwana wayo muri izo ndirimbo. {INI 99.3} 

Dukeneye gusobanukirwa umurimo w’abamarayika biruseho kurusha uko twari tuwuzi. 
Byaba byiza kwibuka ko buri mwana w’Imana wese akorana n’ibiremwa byo mu ijuru. 
Ingabo z’umucyo kandi z’inyambaraga zitagaragara zita ku bicisha bugufi kandi biyoroheje, 
bizera bakanasaba gusohorezwa amasezerano y’Imana. Abakerubi n’abaserafi ndetse 
n’abamarayika bafite imbaraga zitagereranywa bahagarara iburyo bw’Imana, “bose ari 
imyuka iyikorera, itumwa gukora umurimo wo gufasha abazaragwa agakiza.» Abaheburayo 
1:14. {INI 99.4} 

IGICE CYA 16 - UBUTUMWA BWIZA MURI ANTIYOKIYA 


(Iki gice gishingiye mu Byakozwe n ’lntumwa 11:19-26; 13:1-3) 

Nyuma y’aho itoteza ritumye abigishwa bava muri Yerusalemu, ubutumwa bwiza 
bwakwirakwiye vuba vuba mu turere dukikije Palesitina ku buryo udutsinda duto tw’abizera 
twagiye dushingwa mu midugudu ikomeye. Bamwe mu bigishwa « bagera i Foyinike n’i 
Kupuro no muri Antiyokiya babwiriza ubutumwa ». Imirimo yabo yari yibanze cyane cyane 
ku Baheburayo n’Abayahudi bavuga ikigiriki. Aba bari bafite imiryango migari ku buryo 
muri icyo gihe wabasangaga hafi mu midugudu yose yo ku isi. {INI 100.1} 

Mu hantu havuzwe aho ubutumwa bwiza bwakiranwe umunezero harimo Antiyokiya yari 
umudugudu munini wo muri Siriya. Ubucuruzi bukomeye bwaberaga muri uwo mujyi wari 
utuwe cyane bwatumaga abantu benshi baturutse mu bihugu bitandukanye bawuzamo. 
Uretse ibyo, Antiyokiya wari umudugudu uzwi nk’ahantu harangwa abantu bakunda iraha 
n’ibibanezeza bitewe n’uko hari ahantu haba ubuzima bwiza, hakikijwe n’ibintu 
by’uburanga, harangwa ubukire, umuco n’ibindi byarushagaho kuba byiza. Mu bihe 
by’intumwa uyu mudugugu wari warahindutse uwo kwinezeza n’ingeso mbi. {INI 100.2} 

Ubutumwa bwiza bwabwirijwe muri Antiyokiya mu ruhame n’abigishwa bamwe baturutse 
i Kupuro n’i Kurene baje babwiriza iby’Umwami Yesu. “Ukuboko kw’Umwami kuba 
kumwe na bo, abantu benshi barizera, bahindukirira Umwami. ” Ibyak 11:21. {INI 100.3} 

« Iyo nkuru irumwikana, igera mu matwi y’Itorero ry’i Yerusalemu, batuma Barinaba muri 
Antiyokiya. Asohoyeyo, kandi abonye ubuntu bw’Imama aranezerwa, abahugura bose ati: 
“Mugume mu Mwami Yesu mumaramaje mu mitima yanyu. ” Ibyak 11:22,23. {INI 100.4} 

Ibyo Barinaba yakoreye muri Antiyokiya byahawe imigisha myinshi kandi abantu benshi 
biyongereye ku bizera. Abonye ko umurimo ujya mbere, Barinaba yumvise akeneye 
umufasha ukwiriye kugira ngo umurimo waguke kubw’amahirwe Imana itanze. Yahereyeko 
ajya i Taruso gushaka Pawulo, uwo nyuma yo kuva i Yerusalemu hari hashize iminsi mike 
akorera i Siriya n’i Kilikiya, yigisha “iby’ukwizera yarimburaga kera.” Gal 1:21, 23. 
Barinaba yashoboye kubona Pawulo maze amuhendahendera kugarukana nawe nk’incuti 
ngo ajye kumufasha umurimo. {INI 100.5} 

Mu mujyi wari utuwe cyane wa Antiyokiya Pawulo yahabonye ahantu heza cyane ho 
gukorera. Kwiga kwe, ubwenge n’umwete byatumye haba impinduka ikomeye mu baturage 
b’uwo mujyi n’abawuzagamo bityo agaragaza ko ari igisubizo cy’ubukene bwa Barinaba. 
Aba bigishwa bombi bakoranye umurimo bafatanyije mu bunyangamugayo igihe 

cy’umwaka, bituma abantu benshi bamenya Yesu w’i Nazareti, Umucunguzi w’isi. {INI 

100 . 6 } 

Muri Antiyokiya niho abigishwa bitiwe Abakirisito bwa mbere. Bahawe iri zina kubera ko 
Kristo ari we wari insanganyamatsiko y’ibyo babwirizaga, ibyo bigishaga ndetse n’ibiganiro 
byabo. Bahoraga bavuga ibyari byarabaye mu minsi y’umurimo we akiri ku isi, igihe 
abigishwa be bari bafite umugisha wo kubana na we. Nta kurambirwa, bibandaga ku 
nyigisho ze n’ibitangaza bye byo gukiza abantu. Bavuganaga agahinda n’amarira 
iby’umubabaro we mu gashyamba ka Gitsemane, uko yagambaniwe, uko yaciriwe 
urubanza, uko yishwe, ukwihangana no kwicisha bugufi yagaragaje ubwo abanzi be 
bamwicaga urw’agashinyaguro ndetse n’impuhwe nk’iz’Imana yagaragaje ubwo yasabira 
abamutotezaga. Umuzuko we, kujyanwa mu ijuru kwe n’umurimo we mu ijuru nk’Umuhuza 
w’Imana n’abantu bacumuye ni byo byigisho bishimiraga gutindaho. Abapagani babitaga 
Abakristo kubera ko babwirizaga Kristo kandi amasengesho yabo bakayerekeza ku Mana 
babinyujije muri We. {INI 101.1} 

Imana ni yo yabahaye iryo zina ry’Abakristo. Iri ni izina rya cyami rihabwa abantu bose 
biyegurira Kristo. Iri zina niryo Yakobo yaje kwandikaho nyuma agira ati: “Ariko dore 
mwebweho mwasuzuguye umukene. Mbese ye, abatunzi si bo babatwaza igitugu, 
bakabakurubanira mu nkiko? Si bo batuka ryazina ryiza mwitirirwa? ” Yakobo 2:6,7. Kandi 
Petero nawe yaravuze ati : «Ariko umuntu nababazwa azira kuba Umukristo ntagakorwe 
n ’isoni, ahubwo ahimbaze Imana kubw ’iryo zina. » « Ubwo mutukwa babahora izina rya 
Kristo murahirwa, kuko Umwuka w ’ubwiza aba kuri mwe, ari weMwuka w ’Imana.» lPetero 
4:16, 14. {INI 101.2} 

Abizera bo muri Antiyokiya babonye ko Imana yifuza gukorera mu mibereho yabo 
“ikabatera gukunda no gukora ibyo yishimira. ” Abafilipi 2:13. Bitewe n’uko bari batuye 
hagati y’abantu bahaga agaciro gake iby’iteka ryose , bashatse uko bakurura intekerezo 
z’abantu bicisha bugufi mu mitima, kandi kandi bagatanga ubuhamya bwiza bwerekeye uwo 
bakundaga kandi bakoreraga. Mu murimo bakoranaga kwicisha bugufi bigiyemo 
kwishingikiriza ku mbaraga ya Mwuka Muziranenge kugira ngo ijambo ry’ubugingo ryere 
imbuto. Bityo, mu ngendo zitandukanye bakoraga mu mibereho yabo, buri munsi bagendaga 
bahamya ukwizera Kristo kwabo. {INI 101.3} 

Urugero rw’abayoboke ba Kristo muri Antiyokiya rwagombye kubera icyitegerezo buri 
mwizera utuye mu mijyi minini yo ku isi muri iki gihe. {INI 101.4} 

Mu gihe biri muri gahunda y’Imana ko abakozi batoranyijwe, bejejwe kandi bafite impano 
bagombye gushyirwa mu mijyi ikomeye ituwe cyane kugira ngo bahakorere, ni nako ari 

umugambi w’Imana ko abagize Itorero batuye muri iyi mijyi, bazakoresha impano Imana 
yabahaye mu murimo wo gukiza abantu. Hari imigisha itabarika Imana ibikiye abiyeguriye 
byimazeyo umuhamagaro wayo. Uko aba bakozi bagerageza kugarura imitima ya benshi 
kuri Kristo, bazabona ko abantu benshi batashoboraga kugerwaho mu bundi buryo biteguye 
kwemera ibyo umuntu w’umunyamuhati ukorana ubushishozi abigisha. {INI 101.5} 

Umurimo w’Imana mu isi muri iki gihe ukeneye abantu bazima bahagarariye ukuri kwa 
Bibiliya. Abakozi batoranyijwe bonyine ntabwo bahagije kugira ngo basohoze inshingano 
yo kuburira imijyi minini. Ntabwo Imana iri guhamagara abapasitoro gusa, ahubwo 
iranahamagara abaganga, abaforomo, ababwiririshabutumwa ibitabo, abigisha ba Bibiliya 
n’abandi bakorerabushake bafite impano zitandukanye basobanukiwe ijambo ry’Imana 
kandi bazi imbaraga y’ubuntu bwayo kugira ngo bazirikane ubukene bw’imijyi itaraburiwe. 
Igihe kirahita vuba kandi hari byinshi bigomba gukorwa. Buri mukozi wese yagombye 
guhaguruka kugira ngo amahirwe dufite muri iki gihe abashe gukoreshwa neza biruseho. 
{INI 102.1} 

Imirimo Pawulo yakoranye na Barinaba muri Antiyokiya yamukomeje mu kwemera kwe ko 
Uwiteka yamuhamagariye gukora umurimo udasanzwe mu banyamahanga. Igihe Pawulo 
yahindukaga, Uwiteka yari yaravuze ko azagirwa umubwiriza ku banyamahanga, “kugira 
ngo abahumurire amaso, na bo bahindukire bave mu mwijima bajye mu mucyo, bave no mu 
butware bwa Satani bajye ku Mana, bahereko bababarirwe ibyaha byabo, baraganwe 
n’abejejwe no kunyizera.” (Ibyak 26:18). Umumarayika wabonekeye Ananiya yari 
yaramubwiye ibya Pawulo ati, «Genda kuko uwo muntu ari igikoreshwa nitoranirije, ngo 
yogeze izina ryanjye imbere y’abanyamahanga n’abami n’Abisirayeli» (Ibyak 9:15). Na 
nyuma y’aho, mu mibereho ye ya Gikristo, ubwo Pawulo ubwe yasengeraga mu rusengero 
rw’i Yerusaremu, yari yarasuwe n’umumarayika uvuye mu ijuru wamutegetse ati, “Genda, 
kuko nzagutuma kure mu banyamahanga. ” Ibyak 22:21. {INI 102.2} 

Muri ubwo buryo, Uwiteka yari yaratumye Pawulo kwinjira mu murimo wagutse mu 
banyamahanga. Kugira ngo ategurirwe gukora uyu murimo wagutse kandi ukomeye, Imana 
yari yaramwiyegereje inamwereka ubwiza n’ikuzo by’ijuru. Yari yarahawe umurimo wo 
kumenyekanisha « ibanga » ryahishwe « uhereye kera kose » (Abaroma 16:25), 
kubamenyesha - ” ubwiru bw’ibyo ishaka» (Abefeso 1 :9). Pawulo aravuga ati, ” Ubwo 
ntibwamenyeshejwe abana b’abantu mu bindi bihe, nk’uko muri iki gihe intumwa ze zera 
n’abahanuzi babuhishuriwe n’Umwuka: yuko abanyamahanga ari abaraganwa natwe, 
kandi bakaba ingingo z ’umubiri umwe natwe, abaheshejwe n ’ubutumwa bwiza kuzagabana 
natwe muri Kristo Yesu ibyasezeranyijwe. Nanjye nahindutse umubwiriza wabwo...Nubwo 
noroheje cyane hanyuma y’abera bose, naherewe ubwo buntu kugira ngo mbwirize 

abanyamahanga ubutumwa bwiza bw ’ubutunzi bwa Kristo butarondoreka; njijure bose ngo 
bamenye uburyo iby ’ubwiru bikwiriye kugenda, ari bwo bwahishwe n ’lmanayaremye byose 
uhereye kera kose; kugira ngo muri iki gihe abatware n ’abafite ubushobozi bwo mu ijuru 
mu buryo bw’umwuka bamenyeshwe n’Itorero ubwenge bw’Imana bw’uburyo bwinshi, 
nk’uko yabigambiriye kera kose muri Kristo Yesu Umwami wacu. ” Abefeso 3:5-11. {INI 
102.3} 

Imana yahiriye cyane imirimo Pawulo na Barinaba mu gihe cy’umwaka bamaranye 
n’abizera muri Antiyokiya. Nyamara nta n’umwe muri bo wari warererejwe gukora 
umurimo w’ibwirizabutumwa bwiza mu buryo buzwi. Mu mibereho yabo ya Gikristo bari 
bageze aho Imana yari igiye kubashinga gukomeza umurimo ukomeye aho bagombaga 
gukenera ubufasha bunyuze mu Itorero. {INI 103.1} 

«Mu Itorero ryo mu Antiyokiya hariho abahanuzi n ’abigisha, ari bo Barinaba na Simoni 
witwaga Nigeru na Lukiyosi w’umunyakurene na Manayeni... na Sawuli. Ubwo basengaga 
Umwami Imana biyiriza ubusa, Umwuka Wera yarababwiye ati: Mundobanurire Barinaba 
na Sawuli, bankorere umurimo mbahamagariye gukora.’ » Ibyak 13 :1, 2. Mbere yuko 
boherezwa nk’intumwa mu bapagani, izi ntumwa zeguriwe Imana binyuze mu kwiyiriza 
ubusa, gusenga no kurambikwaho ibiganza. Bityo Itorero ryabahawe uburenganzira, atari 
ubwo kwigisha ukuri gusa, ahubwo no kubatiza no kuyobora amatorero babifitiye 
uburenganzira busesuye bw’abavugabutumwa. {INI 103.2} 

Itorero rya Gikristo ryari ryinjiye mu gihe gikomeye. Umurimo wo kwamamaza ubutumwa 
bwiza mu banyamahanga wagombaga gutangirana imbaraga, kandi umusaruro wari kuvamo 
ni uko Itorero ryari kwinjirwamo n’abantu benshi rigakomera. Intumwa zari 
zarahamagariwe gukora uwo murimo zari guhura n’izi nzitizi: Urwikekwe, kutemerwa 
n’ishyari. Inyigisho zabo zerekeye gusenya urusika rwari rumaze igihe kirekire 
rutanduakanya Abayahudi n’abanyamahanga, zari gutuma baregwa ubuyobe maze ububasha 
bwabo nk’abavugabutumwa bwiza bukagirwaho ikibazo n’Abayahudi benshi 
b’abanyamuhati kandi bizera. Imana yari yarabonye mbere ingorane abagaragu bayo bari 
barahamagariwe guhangana nazo, bityo kugira ngo umurimo wabo uzashobore gutsinda 
ingorane, Imana yahishuriye Itorero iriha amabwiriza yo gutoranya abo bigishwa mu 
ruhame kugira ngo bakore umurimo w’ubugabura. Ugutoranywa kwabo bwari uburyo bwo 
kumenyesha abantu muri rusange ko Imana ibashyizeho kugira ngo bajye kubwira 
abanyamahanga ubutumwa bwiza. {INI 103.3} 

Pawulo na Barinaba bari baratumwe n’Imana ubwayo, kandi umuhango wo kubarambikaho 
ibiganza nta bushobozi bushya byabongereyeho. Ibyo byerekanaga gusa ko umuntu 
ashyizwe mu murimo kandi byari uburyo bwo kuzirikana ububasha yari afite muri uwo 

murimo. Kubw’icyo gikorwa, umurimo w’Imana washyirwagaho ikimenyetso cy’Itorero. 
{INI 103.4} 

Iki gikorwa cyari gisobanuye ibintu bikomeye cyane ku Muyahudi. Igihe umugabo 
w’Umuyahudi yahaga imigisha abana be, yabarambikaga ibiganza ku mitwe mu buryo 
bw’icyubahiro. Igihe itungo ryabaga ryahiswemo ngo ritangweho igitambo, umutambyi 
yarirambikaga ibiganza ku mutwe. Ubwo Barinaba na Pawulo barambikwagaho ibiganza 
n’abagabura bo mu Itorero rya Antiyokiya, kubera icyo gikorwa, basabye Imana gusuka 
umugisha wayo ku ntumwa yari yaratoranyije, bayisaba kubafasha kurangiza umurimo 
wihariye yabashinze. {INI 104.1} 

Hashize igihe kirekire umuhango wo kurobanura abantu hakoreshejwe kurambikwaho 
ibiganza waje guteshwa agaciro cyane. Iki gikorwa cyaje guhabwa agaciro kadafitiwe 
ubusobanuro, maze gifatwa nk’aho hari imbaraga iza ku bakorewe uwo muhango, maze iyo 
mbaraga igahita ibaha ubushobozi bwo gukora imirimo iyo ari yo yose yerekeranye 
n’ubugabura. Nyamara igihe Pawulo na Barinaba batoranywaga, nta kintu na kimwe 
cyerekana ko hari imbaraga bahawe n’icyo gikorwa cyo kurambikwaho ibiganza. Ikivugwa 
gusa ni igikorwa cyoroheje cyo gutoranywa kwabo barambitsweho ibiganza ndetse n’icyo 
byamaze ku murimo wabo mu gihe cyakurikiyeho. {INI 104.2} 

Ibintu byabaye bijyaniranye no gutoranywa na Mwuka Muziranenge kwa Pawulo na 
Barinaba kugira ngo bakore umurimo w’umwihariko, bigaragaza neza ko Uhoraho akorera 
mu bagaragu be yatoranyirije mu Itorero ryayo rigendera kuri gahunda. Mu myaka yabanje 
ubwo Umukiza ubwe yahishuriraga Pawulo bwa mbere umugambi Imana imufitiye, Pawulo 
yahise ahuzwa n’abari bagize Itorero rishya ryari i Damasiko. Ikindi kandi, Itorero ry’ i 
Damasiko ntiryamaze igihe rifite urujijo ku byerekeye ibintu byihariye byabaye kuri uwo 
mufarisayo wari warahindutse. Noneho ubwo igihe cyari kigeze kugira ngo ya nshingano 
Pawulo yahawe n’Imana ishyirwe mu bikorwa mu buryo bwuzuye, Mwuka Muziranenge 
yongeye guhamya ko Pawulo ari igikoresho cyahiswemo kugira ngo abwire abanyamahanga 
ubutumwa bwiza. Bityo rero Mwuka Muziranenge yahaye Itorero umurimo wo 
kumutoranya we na mugenzi we barambitsweho ibiganza. Ubwo abayobozi b’Itorero i 
Antiyokiya ” basengaga Umwami Imana biyiriza ubusa, Umwuka Wera yarababwiye ati: 
‘Mundobanurire Barinaba na Sawuli, bankorere umurimo mbahamagariye gukora. Ibyak 
13:2. {INI 104.3} 

Imana yashyize Itorero ryayo ku isi irigira umuyoboro inyuzamo umucyo kandi binyuze 
muri uwo muyoboro, Imana imenyesha abantu imigambi n’ubushake byayo. Nta n’umwe 
mu bagaragu bayo yemerera gukora ibyo yihariye kandi binyuranye n’imibereho y’Itorero 
ubwaryo. Nta n’ubwo iha umuntu umwe ubwenge bwo kumenya ubushake ifitiye Itorero 

ryayo ryose, ngo Itorero (umubiri wa Kristo) ryo rirekerwe mu mwijima. Mu burinzi bwayo, 
Imana ishyiraho abagaragu bayo ngo bakorane n’Itorero ryayo kugira ngo bigirire icyizere 
gike ahubwo biringire cyane abandi Imana ikoresha kugira ngo bateze umurimo wayo 
imbere. {INI 104.4} 

Mu Itorero hagiye habaho abantu bahora bashaka kuba ibyigenge. Aba bantu basa n’abatazi 
ko uwo mwuka w’ubwigenge uyobora umuntu kwiyishingikirizaho cyane no kwiringira 
ibitekerezo bye bwite aho kugira ngo yumvire inama ndetse ahe agaciro ibitekerezo 
by’abavandimwe be mu kwizera ariko by’umwihariko iby’abari mu myanya Imana 
yabashyiriyemo kugira ngo bayobore ubwoko bwayo. Imana yahaye Itorero ryayo ubutware 
n’ubushobozi bidasanzwe. Ibyo kandi nta muntu uwo ari we wese ushobora gushimirwa 
kubyirengagiza cyangwa kubisuzugura kuko ukoze ibyo aba asuzuguye ijwi ry’Imana. {INI 
105.1} 

Ababona ko ibitekerezo byabo ari byo biruta ibindi bari mu kaga gakomeye ko kurimbuka. 
Gutandukanya abantu nk’abo n’imiyoboro y’umucyo, ari bo bantu Imana yashyiriyeho 
kugira ngo bubake kandi bagure umurimo wayo ku isi, ni umugambi wizwe neza wa Satani. 
Kwirengagiza cyangwa gusuzugura abo Imana yashyiriyeho gukora inshingano 
z’ubuyobozi mu byerekeye gusakaza ukuri, ni uguhakana abo yereje gufasha, gutera 
ubutwari no gukomeza ubwoko bwayo. Umuntu wese ukora mu murimo w’Imana 
akirengagiza bariya batoranyijwe n’Imana kandi agatekereza ko umucyo uzamugeraho nta 
handi unyuze uretse kuba uturutse ku Mana ako kanya, uwo muntu aba yishyize aho 
umwanzi yamushukira akanamugusha. {INI 105.2} 

Imana mu bwenge bwayo yateguye ko binyuze mu isano ihamye ikwiye gukomezwa 
n’abizera bose, Umukristo azafatanya n’undi Mukristo kandi n’Itorero rigafatanya n’irindi. 
Muri ubwo buryo abakozi b’abantu bazashobozwa gukorana n’Imana. Buri mukozi wese 
azumvira Mwuka Muziranenge kandi abizera bose bazahuriza imbaraga hamwe muri 
gahunda kugira ngo babwire isi ubutumwa bwiza bw’ubuntu bw’Imana. {INI 105.3} 

Pawulo yafashe umunsi wo gutoranywa arambitsweho ibiganza mu ruhame nk’umunsi 
uranga intangiriro y’igihe gishya kandi gikomeye mu buzima bwe mu murimo yahawe. 
Kuva icyo gihe niho yatangiye kubara intangiriro y’imibereho ye nk’intumwa mu Itorero 
ryaGikristo. {INI 105.4} 

Igihe umucyo w’ubutumwa bwiza warasiraga muri Antiyokiya, umurimo ukomeye 
wakomezwaga gukorwa n’intumwa zari zarasigaye i Yerusalemu. Buri mwaka, mu gihe 
cy’iminsi mikuru, Abayahudi benshi bavuye impande zose bazaga i Yerusalemu mu 
rusengero gusenga. Bamwe muri aba bagenzi bari abantu bubahiriza cyane idini yabo kandi 

biga ubuhanuzi mu buryo bwimbitse. Bari bategereje kandi bifuza kuza kwa Mesiya 
wasezeranyijwe ari we byiringiro bya Isirayeli. Igihe Yerusalemu yari yuzuyemo abo bantu 
baturutse hirwa no hino, intumwa zabwirije ibya Kristo zishize amanga nubwo zari zizi ko 
ziri gushyira ubuzima bwazo mu makuba. Mwuka w’Imana yashyize ikimenyetso cye ku 
mirimo yabo maze abantu benshi barizera. Aba bizera bashya basubiye iwabo mu bice 
bitandukanye byo ku isi, maze babiba imbuto z’ukuri mu mahanga yose no mu miryango 
inyuranye. {INI 106.1} 

Mu ntumwa ziyemeje gukora uwo murimo harimo Petero, Yakobo na Yohana, bumvaga 
bafite ishema ry’uko Imana yabatoranyije kugira ngo babwirize Kristo mu baturanyi babo. 
Bakoranye ukwizera n’ubushishozi, bahamya ibyo bari barabonye n’ibyo bumvise, 
bahamagarira abantu kwakira « ijambo ryahanuwe » (2 Petero 1 :19), bafite umuhati wo 
kwemeza abo mu muryango wa Isirayeli bose .. .ko “Ye.su uwo Abayahudi babambye, Imana 
yamugize Umwami na Kristo. ” (Ibyak 2:36). {INI 106.2} 

IGICE CYA 17 - INTEGUZA Z’UBUTUMWA BWIZA 


(Iki gice gishingiye mu Byakozwe n ’lntumwa 13:4-52) 

Pawulo na Barinaba bamaze kurambikaho ibiganza n’abavandimwe babo mu kwizera b’i 
Antiyokiya, « batumwe n ’Umwuka Wera bajya i Selukiya. Batsukiraho barambuka, bafata 
i Kupuro.» Ibyak 13:4. Uko niko Pawulo na Barinaba batangiye urugendo rwabo rwa mbere 
rw’ivugabutumwa. {INI 107.1} 

Kupuro hari ahantu hamwe muho abizera bari barahungiye bavuye i Yerusalemu bitewe 
n’itotezwa ryakurikiye urupfu rwa Sitefano. I Kupuro niho abantu bamwe bari baravuye 
maze bajya muri Antiyokiya, « babwiriza ubutumwa bwiza bw’Umwami Yesu. » Ibyak 
11:20. Barinaba ubwe yakomokaga i Kupuro, maze we na Pawulo baherekejwe na Yohana 
Mariko wari mwene wabo wa Bamaba basura iki kirwa. Ibyak 4:36. {INI 107.2} 

Nyina wa Yohana Mariko yari yaremeye idini ya Gikristo, kandi urugo rwe i Yerusalemu 
rwari icumbi ry’abigishwa. Muri urwo mgo niho bahora iteka bizeye kuhakirirwaga neza 
kandi bakaharuhukira. Rimwe muri uko gusura iwabo nibwo Yohana Mariko yasabye 
Pawulo na Barinaba ko yabaherekeza mu mgendo rwabo rw’ivugabutumwa. Yumvise 
ubuntu bw’Imana mu mutima we maze yifuza ko yakwimndurira bumndu mu murimo 
w’ivugabutumwa. {INI 107.3} 

Bageze i Salamini « bamamaje ijambo ry ’lmana mu masinagogiy’Abayuda... Baromboreza 
muri icyo kirwa cyose bagera i Pafo, basangayo umukonikoni w’Umuyuda, umuhanuzi 
w ’ibinyoma witwa Bariyesu, ari kumwe n ’umutware Serugiyo Pawulo wari umunyabwenge. 
Uwo ahamagaza Barinaba na Sawuli, ashaka kumva ijambo ry’Imana. Ariko Eruma 
w’umukonikoni (izina rye ni ko risobanurwa) abagisha impaka, ashaka kuyobya uwo 
mutware ngo atizera. ” Ibyak 13:5-8. {INI 107.4} 

Ntabwo Satani yakwemera ko Ubwami bw’Imana bwimikwa ku isi, atabanje kuburwanya. 
Ingabo z’umubi zihora ubudacogora ku mgamba rwo kurwanya abakozi bashyiriweho 
kwamamaza ubutumwa bwiza, kandi izo mbaraga z’umwijima zikunze gukora cyane igihe 
ukuri kubwirizwa abantu b’ibyamamare kandi b’inyangamugayo. Ibyo nibyo byabaye igihe 
Semgiyo Pawulo wari umuyobozi w’i Kupuro yumvaga ubutumwa bwiza. Uwo mutware 
niwe wari watumye ku ntumwa kugira ngo abashe kumenya ubutumwa zigishaga, none ubu 
imbaraga z’umubi zakoreraga mu mupfumu witwaga Eluma, zagishije abigishwa impaka 
kugira ngo zibuze Semgiyo kwizera bityo umugambi w’Imana we gusohora. {INI 107.5} 

Uko niko umwanzi Satani akora kugira ngo akomeze kugumisha abantu b’abanyacyubahiro 
mu ruhande rwe, kandi abo bantu baramutse bahindutse bajyaga gukorera Imana umurimo 

mwiza. Nyamara umubwiriza w’ubutumwa bwiza w’inyangamugayo ntabwo akwiriye 
gutinya ko ari butsindwe n’umwanzi kubera ko afite amahirwe yo guhabwa imbaraga zivuye 
mu ijuru kugira ngo ahangane n’ibyo Satani amuteza byose. (INI 108.1} 

Nubwo Pawulo yari abangamiwe na Satani, yagize ubutwari bwo gucyaha umuntu umwanzi 
yakoreragamo. « Maze Sawuli, ari we Pawulo, yuzuye Umwuka Wera, aramutumbira ati: 
“Wa muntu we, wuzuye uburiganya n’ububi bwose, wa mwana wa Satani we, wa mwanzi 
w’ibyo gukiranuka we, ntuzarorera kugoreka inzira z’umwami Imana zigororotse? Nuko 
dore, ukuboko k’Umwami kuraguhannye, uraba impumyi, utarora izuba, ubimarane iminsi. 
» Ibyak 13:9-12. {INI 108.2} 

Uwo mupfumu yari yarihumye amaso kugira ngo atareba ibihamya by’ubutumwa bwiza 
maze Uwiteka mu burakari bwe buzira amakemwa ateza ubuhumyi amaso y’umubiri y’uwo 
mupfumu. Yatumye atabona umucyo w’izuba. Ntabwo ubwo buhumyi bwabaye ubw’igihe 
cyose ahubwo bwamaze igihe runaka kugira ngo uwo mupfumu aburirwe yihane kandi 
asabe Imana imbabazi yari yari yakojeje isoni bibabaje bene ako kageni. Urujijo yarimo 
rwatumye iby’ubukonikoni bwe bitabasha kubera inkomyi inyigisho za Kristo. Kuba 
byarabaye ngombwa ko uyu mupfumu agenda akabakaba bitewe n’ubuhumyi yarimo, ibi 
byahamije ko ibitangaza byose intumwa zari zarakoze, nyamara Eluma akabisuzugura, byari 
byarakozwe n’imbaraga y’Imana. Wa mutware yatsinzwe n’ukuri kw’inyigisho z’intumwa 
yemeye ubutumwa bwiza. {INI 108.3} 

Ntabwo Eluma yari yarize nyamara yakoraga umurimo wa Satani mu buryo butangaje. 
Ababwiriza ukuri kw’Imana bazasakirana n’uburyarya bw’umwanzi mu buryo 
butandukanye. Rimwe na rimwe ubwo buryarya buzigaragariza mu bantu bize ariko cyane 
cyane mu bantu b’injiji, abo Satani yatoje kuba ibikoresho bye bikomeye byo kuyobya 
abantu. Ni inshingano y’umukozi wa Kristo guhagarara mu mwanya we nk’indakemwa, 
yubaha Imana kandi ashikamye mu mbaraga z’ubushobozi bwayo. Bityo azashobora kubuza 
amahwemo ingabo za Satani kandi azineshe mu izina ry’Umwami Yesu. {INI 108.4} 

Pawulo na bagenzi be bakomeje urugendo rwabo bajya i Peruga y’i Pamfiliya. Banyuze mu 
nzira iruhije, bahura n’ibirushya n’inzitizi kandi bari bugarijwe n’amakuba impande zose. 
Mu mijyi no mu birorero banyuragamo ndetse no mu mayira bacagamo bonyine, wasangaga 
bakikijwe n’ingorane zigaragarira amaso n’izitagaragara. Nyamara Pawulo na Barinaba bari 
barize kwiringira imbaraga ikiza y’Imana. Imitima yabo yari yuzuye urukundo bari batiyite 
abarimbuka. Nk’abashumba b’indahemuka bashakaga intama zazimiye, ntabwo bigeze 
bitekerezaho ngo bishakire ubuzima bwiza ubwabo. Baretse inarinjye maze igihe bari 
barushye, bashonje kandi bahuye n’imbeho ntibacika intege. Bari bagamije ikintu kimwe 
gusa ari cyo “agakiza k’abantu bari barazimiriye kure y’umukumbi.” {INI 108.5} 

Aha niho Mariko yagiriye ubwoba acika intege maze amara igihe yarasezeye ku mugambi 
we wo kwiyegurira umurimo w’Uwiteka n’umutima we wose. Kubera ko atari amenyereye, 
yaciwe intege n’akaga no kwigomwa byari muri iyo nzira. Yari yarakoze neza mu gihe nta 
bibazo byari bihari, ariko noneho ubwo akenshi akaga kari kamwugarije, ntiyashoboye 
kwihanganira izo ngorane nk’umusirikare mwiza wa Kristo. Yagombaga kubanza kwiga 
guhangana n’ingorane no gutotezwa ndetse no kwangwa afite umutima w’ubutwari. Uko 
intumwa zakomezaga kandi zikagenda zihura n’ingorane zikomeye cyane byatumye Mariko 
agira ubwoba kandi atakaza ubutwari bwose yari afite. Yanze gukomeza urugendo ahubwo 
agaruka i Yerusalemu. {INI 109.1} 

Uku gusubira inyuma kwa Mariko kwatumye Pawulo amutekerezaho nabi ndetse bimara 
igihe. Ku rundi ruhande Barinaba we yagerageje kumubabarira kubera ko Mariko yari 
ataramenyera. Barinaba yababajwe n’uko Mariko atagombye kureka gukora umurimo 
w’ivugabutumwa kubera ko yamubonagamo ubushobozi bumuhesha kuba umukozi 
w’ingirakamaro wa Kristo. Kwita kuri Mariko kwa Barinaba byatanze umusaruro mu myaka 
yakurikiyeho kuko uyu musore yiyeguriye Imana n’umurimo wo kwamamaza ubutumwa 
bwiza ahantu hagoye. Bitewe n’umugisha w’Imana no guhugurwa na Barinaba, yahindutse 
Mariko umukozi w’ingirakamaro. {INI 109.2} 

Nyuma y’aho Pawulo yaje kwiyunga na Mariko maze amwakira nk’umukozi mugenzi we. 
Yanasabye Abanyakolosi kumwakira nk’umukozi mugenzi we “kubw’ubwami bw’Imana, 
kandi “wamuhumurije.” Abakolosayi 4:11. Na none kandi mbere gato y’urupfu rwe, 
Pawulo yavuze ko Mariko “yamugirira umumaro wo kunkorera.” 2Timoteyo 4:11. {INI 
109.3} 

Mariko amaze kugenda, Pawulo na Barinaba basuye Antiyokiya i Pisidiya maze ku munsi 
w’Isabato bajya mu rusengero rw’Abayahudi baricara. “Bamaze gusoma mu mategeko no 
mu byahanuwe, abakuru b ’isinagogi babatumaho bati, ‘Bagabo bene Data, niba mufite 
amagambo yo guhugura abantu, nimuyatubwire.” (Ibyak 13:15). Pawulo asabwe kugira 
icyo avuga, “Arahaguruka arabamama, arababwira ati, ‘Bagabo b’Abisirayeli, namwe 
abubaha Imana, nimwumve.” (Ibyak 13:16). Hakurikiyeho ikiganiro cyiza. Yakomeje 
kubabwira amateka y’uburyo Uwiteka yagenjereje Abayuda kuva igihe yabavanaga mu 
buretwa bwo mu Misiri ndetse n’uburyo Umukiza yari yarasezeranwe ko azava mu 
muryango wa Dawidi. Yavuze ashize amanga ati, ” Mu rubyaro rw’uwo ni ho Imana 
yakomoreye Abisirayeli Umukiza Yesu, nk’uko yabisezeranije. Yohana yamubanjirije, 
ataraza, yigisha ubwoko bw’Abasirayeli bwose iby’umubatizo wo kwihana. Nuko Yohana 
yenda kurangiza urugendo rwe, arababaza ati, ‘Mutekereza ko ndi nde? ’ Ati ‘Si ndi we; 
ahubwo hariho uzaza hanyuma yanjye, ntibinkwiriye ko napfundura udushumi tw ’inkweto 

zo mu birenge bye. ” (Ibyak 13:23-25). Bityo Pawulo afite imbaraga abwiriza ibya Yesu, 
Umukiza w’abantu ari na we Mesiya wahanuwe. (INI 109.4} 

Amaze gutangaza ibi, Pawulo yaravuze ati Bene Data, bana b ’umuryango wa Aburahamu, 
namwe abubaha Imana, kuri twe niho ijambo ry’ako gakiza ryatumwe. Kuko abatuye i 
Yerusalemu n ’abakuru babo batamenye uwo, cyangwa amagambo y ’ubuhanuzi asomwa ku 
masabato yose, nicyo cyatumye babusohoza, ubwo bamuciraga urubanza rwo gupfa. ” Ibyak 
13:26, 27. {INI 110.1} 

Pawulo ntiyagingimiranyije kwerura ngo avuge ukuri kwerekeye uko abayobozi 
b’Abayahudi banze Umukiza. Pawulo yaravuze ati, “ kandi n’ubwo babuze impamvu zo 
kumwicisha, basaba Pilato kumwica. Bamaze gusohoza ibyanditswe kuri we byose, 
bamumanura ku giti, bamushyira mu mva. Ariko Imana iramuzura. Iminsi myinshi 
abonekera abajyanaga na we, ava i Galiliya ajya i Yerusalemu, abo ni bo bagabo bo 
kumuhamya ubu imberey’abo bantu. ”Ibyak 13:28-31. {INI 110.2} 

Intumwa Pawulo yakomeje avuga ati, ” Natwe turababwira inkuru nziza y’isezerano 
ryasezeranijwe ba sogokuruza, yuko Imana ari twe yabisohorejeho, twebwe abana babo, 
ubwo yazuraga Yesu; nk’uko byanditswe muri Zaburiya kabiri, ngo ‘Uri Umwana wanjye, 
uyu munsi ndakubyaye. ’ Kandi kuko yamuzuye ubutazasubira mu iborero, ni cyo cyatumye 
avuga atya ati, ‘Nzabaha imigishaya Dawidi itazakuka. ‘No muri Zaburiyindiyaravuze ati, 
‘Ntuzakundire Uwera wawe ko abora. ’ Kuko Dawidi amaze gukora ibyo Imana yashatse mu 
gihe cye, arasinzira, ashyirwa kuri ba sekuruza, arabora; ariko uwo Imana yazuye, 
ntarakabora. ”Ibyak 13:32-37. {INI 110.3} 

Amaze kubabwira yeruye uko ubuhanuzi bwavugaga kuri Mesiya bwasohoye, Pawulo 
yababwirije ku kwihana no kubabarirwa ibyaha bibonerwa mu byo Yesu Umukiza wabo 
yakoze. Yaravuze ati, “Nuko bagabo bene Data, mumenye ko ari muri uwo tubabwira 
kubabarirwa ibyaha: kandi uwizera wese atsindishirizwa na we mu bintu byose, ibyo 
amategeko ya Mose atabashaga kubatsindishiriza.” Ibyak 13:38, 39. {INI110.4} 

Mwuka w’Imana yaherekeje amagambo yavuzwe maze abantu bumva bakozwe ku mutima. 
Amagambo ya Pawulo yerekezaga ku buhanuzi bwo mu Isezerano rya Kera kandi 
akanavuga ko ibyo byasohoreye muri Yesu w’i Nazareti, yatumye abantu batsindwa mu 
mitima bifuza ukuza k’Umukiza wasezeranyijwe. Amagambo ya Pawulo atera ibyiringiro 
avuga ko “inkuru nziza” y’agakiza ari iy’Abayahudi n’abanyamahanga yatumye 
abatarabarwaga mu rubyaro rwa Aburahamu ku mibiri bagira ibyiringiro n’ibyishimo. {INI 
110.5} 

Igihe Abayahudi bari basohotse mu rusengero, Abanyamahanga barasabye ngo bazongere 
kubabwira ayo magambo ku Isabato ikurikiyeho. “Iteraniro risohotse, benshi mu Bayuda 
n ’ababakurikije bakubaha Imana, bakurikira Pawulo na Barinaba; na bo bavugana na bo, 
barabahugura ngo bashishikarire kuguma mu buntu bw’Imana. ” Ibyak 13:43. {INI 111.1} 

Ikangura ryakozwe n’amagambo ya Pawulo ari muri Antiyokiya y’i Pisidiya ryatumye ku 
Isabato yakurikiyeho, “ab ’umudugudu hafi ya bose bateranira kumva ijambo ry ’lmana. 
Ariko Abayuda babonye ko abantu ari benshi bagira ishyari, bagisha impaka ibyo Pawulo 
avuga bamutuka. ” Ibyak 13:44, 45. {INI 111.2} 

“Pawulo na Barinaba bavuga bashize amanga bati “Byari bikwiriye ko muba ari mwe 
mubanza kubwirwa ijambo ry’Imana, ariko none ubwo muryanze, kandi ntimwirebe ko 
mukwiriye ubugingo buhoraho, ngaho duhindukiriye abanyamahanga. Kuko uku ari ko 
Umwami yadutegetse ati, ‘Ngushyiriyeho kuba umucyo w’abanyamahanga, ngo ujyane 
agakiza kurinda ugeza ku mpera y’isi. ” Ibyak 13:46, 47. {INI 111.3} 

“Abanyamahanga babyumvise batyo barishima bahimbaza ijambo ry’Imana, abari 
batoranirijwe ubugingo buhoraho bose barizera.” Ibyak 13:48. Abanyamahanga 
barishimye cyane kubera ko Kristo yabafashe nk’abana b’Imana maze batega amatwi ijambo 
ryabwirizwaga buzuye gushima. Abizeye bari bafite umwete wo kubwira abandi ubutumwa 
bwiza, nuko “Ijambo ry’Umwami Yesu rikwira muri icyo gihugu cyose. ” Ibyak 13:49. {INI 
111.4} 

Imyaka myinshi mbere y’icyo gihe, ubuhanuzi bwari bwaragaragaje uyu musaruro uzava 
mu banyamahanga, nyamara abantu ntibari barasobanukiwe ubwo buhanuzi neza. 
Umuhanuzi Hoseya yari yaravuze ati: “Ariko iherezo, umubare w’Abisirayeli uzangana 
n ’umusenyi wo ku nyanja, utabasha kugerwa haba no kubarika; kandi aho babwirirwaga 
ngo, ‘Ntimuri ubwoko bwanjye ’, bazahabwirirwa ngo, ‘Muri abana b ’lmana ihoraho. ’ 
Hoseya yari yarongeye aravuga ati, “Nzamubiba ku isi, abe uwanjye, kandi nzababarira 
utabonye imbabazi. Nzabwira abatari ubwoko bwanjye nti, ‘Muri ubwoko bwanjye ’. Na bo 
bazavuga bati ‘UriImanayacu. ’” Hoseya 1:10; 2:23. {INI 111.5} 

Igihe Umukiza ubwe yari mu murimo we ku isi yaravuze ko ubutumwa bwiza 
buzamamazwa mu banyamahanga. Mu mugani w’uruzabibu, yabwiye Abayahudi banga 
kwihana ati: “Ni cyo gitumye mbabwira y’uko ubwami bw’Imana muzabunyagwa, 
bugahabwa ishyanga ryera irnbuto zabwo. ” Matayo 21:43. Bityo, amaze kuzuka yahaye 
abigishwa be inshingano yo kujya “ku isi yose ” no “kwigisha amahanga yose. ” Nta muntu 
bari gusiga batamuburiye, ahubwo bagombaga “kwigisha abaremwe bose ubutumwa 
bwiza” Matayo 28:19; Mariko 16:15. {INI 111.6} 

Bahindukiriye abanyamahanga muri Antiyokiya ya Pisidiya, Pawulo na Barinaba 
ntibahwemye gukorera abayahudi aho ari ho hose babonaga amahirwe yo gutegwa amatwi. 
Nyuma y’aho Pawulo na bagenzi be babwirije ubutumwa bwiza Abayahudi 
n’Abanyamahanga i Tesalonike, i Korinto, muri Efeso no mu yindi midugudu ikomeye. 
Nyamara kuva icyo gihe imbaraga zabo bazerekeje ku kubaka Ubwami bw’Imana mu 
bihugu by’abanyamahanga. Aho hari mu bantu bari baramenye ho gato cyangwa batigeze 
bamenya Imana y’ukuri n’Umwana wayo. {INI 111.7} 

Ibitekerezo bya Pawulo n’abakozi bagenzi be byari byerekejwe ku “batari bafite Kristo, 
batandukanijwe n’Ubwisirayeri, ari abashyitsi ku masezerano y’ibyasezeranijwe, nta 
byiringiro bafite by ’ibizaba, ahubwo bari mu isi badafite Imana Rurema. ” Binyuze mu 
gukorera abanyamahanga kw ’intumwa zidacogora, “abari kure kera ” bamenye ko “bigijwe 
hafi n ’amaraso ya Kristo, ” kandi ko kubwo kwizera igitambo cye gikuraho ibyaha 
bashobora guhinduka “ubwoko bumwe n’abera, ndetse bakaba abo mu nzu y’Imana.” 
Abefeso 2:12, 13, 19. {INI 112.1} 

Pawulo yakomeje umurimo we afite ukwizera, akora adahwema kugira ngo ubwami 
bw’Imana bwubakwe mu bari barasuzuguwe n’abigisha b’Abisirayeli. Buri gihe yererezaga 
Kristo Yesu nk’“Umwami w’abami n ’Umutware urwara abatware.” (lTimoteyo 6:15), 
kandi akingingira abizeye “gushorera imizi muri We, bubatswe muri we, kandi bakomejwe 
no kwizera. ” Kol 2:7. {INI 112.2} 

Ku bizera, Kristo ni we rufatiro rw’ukuri. Kuri iri buye rizima, niho Abayahudi 
n’abanyamahanga bashobora kubaka. Ni ibuye rigari cyane kandi rikomeye bihagije ku 
buryo rishobora kwihanganira umutwaro n’ingorane z’abatuye isi bose. Iki ni ikintu Pawulo 
ubwe yari asobanukiwe neza. Mu minsi ya nyuma y’umurimo we, igihe yabwiraga itsinda 
ry’abanyamahanga b’abizera bari barashikamye mu rukundo bakundaga ukuri k’ubutumwa 
bwiza, Intumwa Pawulo yaranditse iti: “Kuko mwubatswe ku rufatiro rw’intumwa 
n ’abahanuzi, ariko Kristo Yesu ni we buye rikomeza imfuruka. ” Abefeso 2:20. {INI 112.3} 

Uko ubutumwa bwiza bwamamaraga muri Pisidiya, Abayahudi batizera bo muri Antiyokiya 
mu buhumyi bwabo “ Boheje abagore b’icyubahiro bubaha Imana n’abakuru b’uwo 
mudugudu, bagira ngo barenganye Pawulo na Barinaba, babirukane mu gihugu cyabo. ” 
Ibyak 13:50. {INI 112.4} 

Intumwa ntizaciwe intege n’uko gufatwa zityo; ahubwo zibutse amagambo ya Shebuja wari 
waravuze ati: “Namwe muzahirwa ubwo bazabatuka bakabarenganya, bakababeshyera 
ibibi byinshi babampora. Muzanezerwe, muzishime cyane kuko ingororano zanyu ari 

nyinshi mu ijuru, kuko ari ko barenganyije abahanuzi ba mbere. ” Matayo 5:11, 12. {INI 
112.5} 


Ubutumwa bwiza bwamamaraga hose maze intumwa zikumva zisabwe n’ubutwari. 
Umurimo bakoreye mu Banyapisidiya muri Antiyokiya weze imbuto nyinshi, maze abizera 
bahasize kugira ngo bakomeze umurimo wo kwamamaza ubutumwa bwiza bonyine mu gihe 
gito, “nabo buzura ibyishimo kandi buzura Mwuka Muziranenge.” {INI 112.6} 


lii 


IGICE CYA 18 - KUBWIRIZA MU BANYAMAHANGA 


(Iki gice gishingiye mu Byakozwe n ’lntumwa 14:1-26) 

Bavuye muri Antiyokiya i Pisidiya, Pawulo na Barinaba bagiye Ikoniyo. Ahangaha nk’uko 
byagenze muri Antiyokiya, Pawulo na Barinaba batangiye kwigishiriza mu rusengero rw 
’Abayahudi. Bahakuye umusaruro mwinshi ku buryo ‘Abayahudi n ’abagiriki benshi cyane 
bizeye. ” (Ibyak 14:1). Nyamara muri Ikoniyo kimwe n’ahandi intumwa zakoreye, “Abayuda 
batizeye boheje imitima y’abanyamahanga, bangisha Pawulo abavandimwe be mu 
kwizera. ”Ibyak 14:2. {INI 113.1} 

Nyamara Intumwa ntizigeze ziteshuka ku nshingano zazo kuko abantu benshi bemeraga 
ubutumwa bwiza bwa Kristo. Nubwo bari bahanganye no kurwanywa, kugirirwa ishyari no 
gufatwa uko batari, bakomeje umurimo wabo “bavuga bashize amanga, biringiye umwami 
Yesu, ” kandi ” Imana ihamya ijambo ry ’ubuntu bwayo, ibaha gukora ibimenyetso 
n’ibitangaza. ” Ibyak 14:3. Ibi bihamya bigaragaza kwemerwa n’ijuru byagize icyo bikora 
gikomeye ku bantu bari biteguye guhinduka, maze abemeye ubutumwa bwiza bariyongera. 
{INI 113.2} 

Ukwamamara k’ubutumwa bwavugwaga n’intumwa kwatumye Abayahudi batizera buzura 
ishyari n’urwango maze baherako biyemeza guhagarika umurimo Pawulo na Barinaba 
bakoraga. Bakoresheje ibinyoma no gukabya maze bituma abategetsi batinya ko umugi 
wose wajya mu kaga ko kwigomeka n’imvururu. Bavuze ko abantu benshi bari kwifatanya 
n’intumwa ndetse babereka ko ibyo ari imigambi iri gukorwa mu ibanga kandi yateza akaga. 
{INI 113.3} 

Kubera ibi birego, abigishwa bahoraga bazanwa imbere y’abategetsi; nyamara ukwiregura 
kwabo kwarumvikanaga, ndetse basobanuraga ibyo bigisha mu buryo busobanutse kandi 
bwumvikana maze ababumvaga bakabashyigikira. Nubwo abacamanza bari babafiteho isura 
mbi bari barabumviseho, ntibigeze batinyuka kubaciraho iteka. Icyo babashije 
gusobanukirwa gusa ni uko inyigisho za Pawulo na Barinaba zaganishaga abantu ku kuba 
indakemwa n’abantu bubahiriza amategeko y’igihugu ku buryo amabwiriza na gahunda 
by’uwo mujyi byari kurushaho kugenda neza mu gihe abantu bari kwemera ukuri intumwa 
zigishaga. {INI 113.4} 

Bitewe n’urwango abigishwa bahuye narwo, byatumye ubutumwa bw’ukuri burushaho 
kwamamara; Abayahudi babonye ko umuhati wabo wo kubangamira umurimo w’abigisha 
watumye umubare w’abakira imyizerere mishya biyongera. “Abantu bo muri uwo 
mudugudu birema ibice, bamwe bajya ku Bayuda, abandi bajya ku ntumwa. ” Ibyak 14:4. 
{INI 113.5} 

Bamaze kubona aho ibintu byerekezaga, abayobozi bo mu Bayahudi bararakaye cyane ku 
buryo biyemeje kugera ku mugambi wabo bifashishije imidugararo. Bifashishije abantu 
b’abapfapfa, abantu bazi guteza urusaku bityo bashobora guteza akaduruvayo maze 
babyitirira inyigisho z’abigishwa. Bibwiraga ko nibifashisha iki kirego cy’ikinyoma, 
abacamanza bazabafasha kugira ngo bagere ku mugambi wabo. Bagambiriye ko abigishwa 
batabona amahirwe yo kwiregura kandi ko abantu bazabavumbukira bagatera Pawulo na 
Barinaba amabuye, bityo imirimo bakoraga igahagarara burundu. {INI 114.1} 

Abantu bari incuti z’intumwa nubwo batari abizera, baziburiye iby’imigambi mibisha 
y’Abayahudi maze bazisaba ko zitigaragaza imbere y’inkozi z’ibibi ko ahubwo zikwiriye 
guhunga zigakiza ubuzima bwazo. Pawulo na Barinaba bakoze uko basabwe maze bava 
muri Ikoniyo mu ibanga, bahasiga abizera bonyine kugira ngo babe bakomeje gukora 
umurimo by’igihe gito. Nyamara ntibagiye burundu ahubwo bagambiriye kuzagaruka 
imivurungano imaze gucogora kugira ngo basoze umurimo bari baratangiye. {INI 114.2} 

Mu bihe byose ndetse n’ahantu hose, intumwa z’Imana zagiye zihamagarirwa guhangana 
no kurwanywa n’abantu biyemeje kwanga umucyo w’ijuru. Akenshi hifashishijwe kuvugwa 
uko batari no gushinjwa ibinyoma, abanzi b’ubutumwa bwiza bagiye basa nk’aho batsinze, 
bagafunga imiryango intumwa z’Imana zashoboraga kunyuramo kugira ngo zigere ku bantu. 
Nyamara iyi miryango ntishobora gukingwa burundu, kandi akenshi uko abagaragu b’Imana 
bagiye bagaruka nyuma y’igihe gito kugira ngo bakomeze imirimo yabo, Uwiteka 
yabakoreye ibikomeye, abashoboza gushinga inzibutso zihesha izina rye icyubahiro. {INI 
114.3} 

Intumwa zirukanwe Ikoniyo n’itotezwa maze zijya i Lusitira n’i Derube muri Likawoniya. 
Iyi mijyi yari ituwe n’abantu b’abapagani kandi b’abapfumu, nyamara muri bo harimo 
bamwe bifuzaga kumva no kwemera ubutumwa bwiza. Intumwa ziyemeje gukorera 
umurimo wazo aho hantu ndetse n’ahahakikije, zishaka kwirinda gufatwa nabi no gutotezwa 
n’Abayahudi. {INI 114.4} 

I Lusitira, nta rusengero rw’Abayahudi rwari ruhari nubwo hari Abayahudi bake bari muri 
uwo mujyi. Abaturage benshi b’i Lusitira basengeraga mu rusengero rweguriwe 
ikigirwamana cya Zewu. Igihe Pawulo na Barinaba basesekaraga muri uwo mujyi maze 
abaturage b’i Lusitira barabakikije, babasobanurira ukuri koroheje k’ubutumwa bwiza ku 
buryo abantu benshi bashatse ukuntu bahuza izi nyigisho n’imyizerere yabo ya gipfumu 
bakoreshaga baramya Zewu. {INI 114.5} 

Intumwa zagerageje kwigisha aba bantu iby’Imana Rurema n’Umwana wayo ari we Mukiza 
w’inyokomuntu. Icyo bakoze mbere ni ukwereka abantu imirimo itangaje y’Imana ari yo 

izuba, ukwezi, inyenyeri, uko ibihe byiza bikurikirana, imisozi minini itwikiriwe n’urubura, 
ibiti birebire n’ibindi bintu bitandukanye kandi bitangaje bidukikije byerekanaga ubuhanga 
burenze ubwenge bwa kimuntu. Intumwa zifashishije iyi mirimo y’Ushoborabyose, zatumye 
ibitekerezo by’abapagani biganishwa ku Mutware ukomeye utegeka ibyaremwe byose. {INI 
114.6} 

Pawulo na Barinaba bamaze gusobanura neza aya mahame shingiro y’ukuri kwerekeye 
Umuremyi, babwiye Abanyalusitira ibyerekeye Umwana w’Imana wavuye mu ijuru akaza 
ku isi yacu kubera ko yakunze abana b’abantu. Bavuze ibyerekeye ubuzima bwe n’umurimo 
yakoze, uko yanzwe n’abo yaje gukiza, uko yaciriwe urubanza, uko yabambwe, umuzuko 
we n’uko yazamuwe akajya mu ijuru kugira ngo avuganire umuntu. Uko ni ko Pawulo na 
Barinaba babwirije ubutumwa bwiza i Lusitira buzuye Mwuka n’imbaraga y’Imana. {INI 
115.1} 

Igihe kimwe ubwo Pawulo yatekererezaga abantu iby’umurimo wa Kristo nk’umuvuzi 
w’abarwayi n’imbabare, yabonye umuntu umugaye wari wicaye mu bari bamuteze amatwi. 
Uwo muntu yari amuhanze amaso maze yakira amagambo ye kandi arayemera. Pawulo 
yagiriye uwo muntu impuhwe, maze abona ko ” afite kwizera kwamuhesha gukizwa. ” Ibyak 
14:9. Mu maso y’abo bantu basengaga ibigirwamana, Pawulo yategetse uwo muntu 
umugaye guhagararira ku birenge bye yemye. Mbere y’icyo gihe uwo muntu yashoboraga 
kwicara gusa ariko ako kanya yahise yumvira ibyo Pawulo amutegetse maze abasha 
guhagarara bwa mbere mu buzima bwe. Ukwizera yari afite kwamuteye imbaraga maze 
uwari yararemaye “Arabandaduka aratambuka. ” Ibyak 14:10. {INI 115.2} 

“Abahateraniye babonye icyo Pawulo akoze, bavuga ijwi rirenga mu Runyalukayoniya, bati 
“Imana zitumanukiyemo zishushanije n’abantu.” Ibyak 14:11. Iyi mvugo yari ihwanye 
n’umugenzo wabo wemeraga ko rimwe na rimwe ibigirwamana byasuraga isi. Barinaba 
bamwise Zewu; ari yo Se w’ibigirwamana. Bamwise batyo babitewe n’ubwiza bwe, 
icyubahiro, ubugwaneza no kugira neza byagaragaraga mu maso ye. Pawulo we biringiye 
ko ari Herume, “kubera ko ari we wakundaga gufata ijambo, ” umwizerwa ushabutse 
w’intyoza uvuga amagambo y’imbuzi kandi abinginga. Ibyak 14:12. {INI 115.3} 

Abanyalusitira bifuje gushima intumwa maze basaba umutambyi wa Zewu guha intumwa 
icyubahiro. “Nuko azana ku irembo ibimasa bitatse indabyo, kubera ko we na rubanda 
bashakaga gutura ibitambo izo Ntumwa.” Ibyak 14:13. Pawulo na Barinaba bifuzaga 
ikiruhuko, ntibari bazi iby’iyi myiteguro. Nyamara nyuma y’akanya gato, Pawulo na 
Barinaba baje kumva urusaku rw’indirimbo n’urwamo rw’ibyishimo by’abantu benshi bari 
baje mu nzu bari bacumbitsemo. {INI 115.4} 


114 



Igihe intumwa zari zimaze kumenya impamvu y’uko gusurwa n’urusaku rwo guhimbarwa 
rwari rubiherekeje, “zashishimuye imyenda yazo, ziturumbukira muri rubanda ” zishaka 
guhagarika ibindi byashoboraga kuba. Mu ijwi rirenga ryarutaga urusaku rw ’abo bantu, 
Pawulo yabasabye ko baceceka maze uwo mwanya bagiceceka aravuga ati, ” Mwa bagabo 
mwe ni iki gitumye mugira mutyo? Natwe turi abantu buntu, tumeze nkamwe, kandi 
turababwira ubutumwa bwiza ngo mureke ibyo bitagira icyo bibamarira, muhindukirire 
Imana ihoraho, yaremye ijuru n’isi n’inyanja n’ibirimo byose; ari na Yo yakundiye 
amahanga yose mu bihe byashize kugendera mu migenzo yayo. Ariko ntiyirekera aho itagira 
icyo kuyihamya, kuko yabagiriraga neza mwese, ikabavubira imvura yo mu ijuru, ikabaha 
imyaka myiza, ikabahaza ibyokurya, ikuzuza imitima yanyu umunezero.” Ibyak 14:15-17. 
{INI 115.5} 

Nubwo intumwa zabahakaniye ko zitari imana, ndetse Pawulo agakoresha umuhati kugira 
ngo yerekeze ibitekerezo by’abo bantu ku Mana y’ukuri ikwiriye kuramywa yonyine, 
guhindura ibitekerezo bya bariya bapagani kugira ngo bareke umugambi wabo wo gutamba 
ibitambo byasaga n’ibidashoboka. Abo bantu bari bamaramaje bizera ko Pawulo na 
Barinaba ari imana rwose, kandi bari batwawe cyane ku buryo batifuzaga kwemera amakosa 
yabo. Ibyanditswe bivugako, “byabaruhije cyane. ” Ibyak 14:18. {INI 116.1} 

Abanyalusitira batekereje ko bari barebesheje amaso yabo imbaraga itangaje yakoreshwaga 
n’intumwa. Bari barabonye umuntu umugaye utari warigeze ashobora kugenda akizwa maze 
akishimira kugira amagara mazima n’imbaraga. Pawulo amaze kubahendahenda no 
kubasobanurira yitonze ibyerekeye umurimo we na Barinaba nk’abahagarariye Imana yo 
mu ijuru n’Umwana wayo, Imana Umuvugizi mukuru; ni ho abantu batsinzwe maze bareka 
imigambi yabo. {INI 116.2} 

Imirimo ya Pawulo na Barinaba i Lusitira yahagaritswe bitunguranye n’ubugizi bwa nabi 
bw’ “Abayuda bavuye mu Antiyokiya no mu Ikoniyo,” bari baramaze kumva uburyo 
umurimo w’intumwa wajyaga imbere mu Banyakoniya maze biyemeza kuzikurikirana no 
kuzitoteza. Aba Bayahudi bageze i Lusitira, bahise babiba mu bantu umwuka mubi wari 
wuzuye ibitekerezo byabo. Hakoreshejwe amagambo yo gusebanya no kunegura, abari 
bamaze akanya gato bafata Pawulo na Barinaba nk’ibiremwa mvajuru baje kwemezwa ko 
mu by’ukuri Pawulo na Barinaba ari babi kurenza abicanyi kandi ko bakwiriye gupfa. {INI 
116.3} 

Gucika intege kwabaye ku Banyalusitira bitewe n’uko bitabashobokeye gutambira intumwa 
ibitambo, kwabateye kurwanya Pawulo na Barinaba bafite ubwaka nk’ubwo bari 
barabakiranye nk’imana. Babishishikarijwe n’Abayahudi, bateguye umugambi wo 
gukoresha imbaraga bagatera Pawulo na Barinaba. Abayahudi babategetse kutazatuma 

Pawulo abona umwanya wo kuvuga, bitewe n’uko bemezaga ko Pawulo yayobya abantu 
aramutse abonye ayo mahirwe. {INI 116.4} 

Hashize akanya gato, imigambi mibisha y’abanzi b’ubutumwa bwiza yashyizwe mu 
bikorwa. Abanyalusitira bemereye imbaraga y’umubi kubakoresha maze buzura uburakari 
bwa Satani, bafata Pawulo kandi nta mpuhwe bamufitiye bamutera amabuye. Pawulo 
yatekereje ko ubuzima bwe bugeze ku iherezo. Byatumye uwo mwanya yibuka urupfu rwa 
Sitefano n’uruhare rwuzuye ubugome we ubwe yari yararugizemo. Afite ibikomere byinshi 
kandi ahinda umushyitsi kubw’uburibwe, yikubise hasi maze abo bantu bari barakaye 
“bamukurubanira inyumay ’umudugudu, bibwira koyapfuye. ” Ibyak 14:19. {INI 116.5} 

Muri iki gihe cy’umwijima kandi cy’ibigeragezo itsinda ry’abizera b’i Lusitira bari barizeye 
Yesu biturutse ku murimo w’ibwirizabutumwa wakozwe na Pawulo na Barinaba, bakomeje 
kuba indahemuka n’abanyakuri. Uko kubarwanya kuzuye ubupfapfa no kubatoteza mu 
bugome bikozwe n’abanzi babo byatumye ukwizera kw’abo Banyalusitira gukomera maze 
ubwo bari bageze mu makuba no gukwenwa, bagaragaje ubudahemuka bwabo maze bafite 
agahinda bakikiza uwo batekerezaga ko yapfuye. {INI 117.1} 

Igihe bari bari mu maganya, baje gutangazwa no kubona intumwa Pawulo yegura umutwe 
uwo mwanya ihaguruka isingiza Imana. Ku bizera, uku kusubizwamo imbaraga 
k’umugaragu w’Imana kwafashwe nk’igitangaza cy’imbaraga mvajuru kandi kiba 
nk’ikimenyetso Imana ishyize ku guhindura imyizerere kwabo. Banezerewe mu buryo 
butangaje kandi basingiza Imana bafite ukwizera kwavuguruwe. {INI 117.2} 

Muri abo bari barahindukiye i Lusitira, kandi biboneye imibabaro ya Pawulo, harimo umwe 
wari kuzaba umukozi ukomeye wa Kristo kandi wari kuzafatanya n’intumwa ibigeragezo 
n’ibyishimo biba bitegereje umurimo utangiye ahantu hakomeye. Uyu uvugwa yari umusore 
witwaga Timoteyo. Igihe Pawulo yakurubanwaga akajyanwa hanze y’umudugudu, uyu 
mwigishwa w’umusore yari mu bantu bahagaze iruhande rwe ameze nk’intumbi ndetse 
anamubona azanzamuka, afite ibikomere kandi yuzuye amaraso nyamara asingiza Imana 
kuko yari yemerewe kubabazwa azira Kristo. {INI 117.3} 

Umunsi wakurikiye uguterwa amabuye kwa Pawulo, we na Barinaba bagiye i Derube. 
Umurimo wabo wagiriye umugisha aho i Derube ku buryo abantu benshi bakiriye Kristo 
nk’Umukiza. Nyamara “bamaze kubwira abantu ubutumwa bwiza muri uwo mudugudu no 
guhindura benshi,” yaba Pawulo cyangwa Barinaba nta n’umwe wishimiye gukomereza 
umurimo ahandi batabanje gukomeza ukwizera kw’abahindutse bari barasize bonyine aho 
bari bamaze igihe gito babwirije ubutumwa. Bityo, batitaye ku makuba azababaho “basubiye 
i Lisitira na Ikoniyo na Antiyokiya, bakomeza abigishwa ba Kristo baho, babatera umwete 

kugira ngo bakomere ku kwizera.” Abantu benshi bari baremeye inkuru nziza y’ubutumwa 
bwiza bituma batukwa kandi barwanywa. Aba rero nibo Pawulo na Barinaba bashakaga 
gushikamisha mu kwizera kugira ngo umurimo wakozwe ukomeze kujya mbere. {INI 
117.4} 

Nk’ingingo ikomeye mu mikurire mu by’umwuka y’abantu bashya bahindutse, mu 
kubayobora kugendera muri gahunda y’ubutumwa bwiza intumwa zabikoranye ubwitonzi. 
Muri Likawoniya na Pisidiya ahari abizera hose, hari amatorero afite gahunda. Muri buri 
torero hashyizweho abayobozi, kandi gahunda ikwiye n’uburyo bw’imukorere nabyo 
bishyirwaho kugira ngo habeho imigendekere ikwiye y’ibintu byose bifitanye isano 
n’imibereho myiza mu by’umwuka y’abizera. {INI 117.5} 

Ibi byari bihuje na gahunda y’ubutumwa bwiza yo guhuriza abizera bose mu mubiri umwe; 
muri Kristo, kandi Pawulo yitondeye gukurikiza iyi gahunda mu murimo we. Abo 
kubw’umurimo we yari yaratumye bemera Kristo nk’Umukiza aho babaga bari hose 
bagiraga igihe bagahangirwaho iterero. Ndetse n’igihe abizera babaga ari umubare muto, ibi 
byarakorwaga. Abakristo bigishij we gufashanya, bakibuka isezerano rivuga ngo, “Kuko aho 
babiri cyangwa batatu bateraniye mu izina ryanjye, nanjye mba ndi hagati yabo. ” Matayo 
18:20. {INI 118.1} 

Pawulo ntiyigeze yibagirwa amatorero yahanzwe. Mu bitekerezo bye, kwita kuri aya 
matorero byakomeje kumubera umutwaro wiyongera cyane. Uko itsinda ry’abizera ryabaga 
ari rito kose, ntibyamubuzaga guhora arihangayikiye. Pawulo yariyoroshyaga akita ku 
matorero mato azi ko ayo matorero akeneye kwitabwaho mu buryo bw’umwihariko kugira 
ngo abayarimo bashikame mu kuri kandi bigishwe kugaragariza ababakikije ubupfura 
n’umuhati wo kutikunda. {INI 118.2} 

Mu mihati yabo yose yo kuvuga ubutumwa, Pawulo na Barinaba bifuzaga gukurikiza 
urugero rwa Kristo rwo kwitanga mu bushake n’ubudahemuka no gukorera abantu abikuye 
ku mutima. Bakangutse cyane, bafite umwete, batananirwa, ntibigeze babogama cyangwa 
ngo bishakire ibiboroheye ahubwo babibye imbuto y’ukuri basenga kandi bakora 
ubudahwema. Mu gihe intumwa zabibaga imbuto, zakoranaga ubwitonzi mu guha 
amabwiriza y’ingenzi abajyaga mu ruhande rwabo bakemera ubutumwa bwiza. Uyu mwuka 
wo gukorana ubwitonzi no kubaha Imana watumye mu bitekerezo by’abigishwa bashya 
hasigara hazirikana akamaro k’ubutumwa bwiza. {INI 118.3} 

Igihe abantu b’abiringirwa kandi bafite ubushobozi nka Timoteyo bahindukaga, Pawulo na 
Barinaba bashakaga cyane uko babereka akamaro ko gukora mu ruzabibu. Igihe intumwa 
zabasigaga zikajyaga gukorera ahandi, ukwizera kw’abo bantu ntikwigeraga gucogora 

ahubwo kwariyongeraga. Bari barigishijwe neza kugendera mu nzira y’Uwiteka kandi 
baranamenyeshejwe uko bakwiriye gukorana ubwitange, badakebakeba, bafite 
ukwihangana kubw’agakiza k’abandi bantu. Uku guhugurwa kw’abantu bashya bihanye 
kwari intambwe ikomeye yafashije Pawulo na Barinaba kugera ku musaruro ushimishije 
ubwo babwirizaga ubutumwa bwiza mu banyamahanga. {INI 118.4} 

Urugendo rwa mbere rw’ivugabutumwa rwari hafi kurangira. Pawulo na Barinaba bamaze 
kwegurira Imana amatorero mashya, bagiye i Pamfiliya, maze “bamaze kuvuga ijambo 
ry ’lmana i Peruga, baramanuka bajya mu Ataliya, barambuka bafata muri Antiyokiya. ” 
Ibyak 14:25, 26. {INI 118.5} 

IGICE CYA 19 - ABAYAHUDI N’ABANYAMAHANGA 


(Iki gice gishingiye mu Byakozwe n ’lntumwa 15:1-35) 

Bageze Antiyokiya muri Siriya aho bari barohererejwe ngo bajye gukora umurimo, Pawulo 
na Barinaba bahise bagira amahirwe yo guteranya abizera no kubasubiriramo ” ibyo Imana 
yakoranye nabo byose, n ’uko yugururiye abanyamahanga irembo ryo kwizera. ” (Ibyak 
14:27). Itorero ry’i Antiyokiya ryari rigari kandi ryarakuraga cyane. Antiyokiya yari ihuriro 
ry’ibikorwa by’ivugabutumwa kandi itsinda ry’abizera baho ryari rimwe mu matsinda 
akomeye mu matsinda y’abizera. Iryo torero ryari rigizwe n’abantu b’ingeri nyinshi 
bakomoka mu Bayahudi n’Abanyamahanga. {INI 119.1} 

Mu gihe Pawulo na Barinaba bafatanyaga n’abavugabutumwa n’abakorerabushake i 
Antiyokiya bafite umuhati wo kugarurira abantu benshi Kristo, Abayahudi bamwe bavuye i 
Yudaya “bo mu gice cy’Abafarisayo” bashoboye kwinjiza ikibazo mu bantu cyaje gutuma 
mu Itorero haba amakimbirane maze bitera abizera b’abanyamahanga kugira ubwoba no 
gucika intege. Aba bigisha b’Abayahudi bashimangiraga ko kugira ngo umuntu akizwe 
agomba gukebwa kandi agakurikiza amategeko yose y’imihango. {INI 119.2} 

Pawulo na Barinaba bahise bahangana n’izi nyigisho z’ibinyoma vuba vuba kandi barwanya 
ko zakwigishwa Abanyamahanga. Ku rundi ruhande, benshi bo mu bizera b’Abayahudi bo 
muri Antiyokiya bagiye ku ruhande rw’abo bari bavuye i Yudaya. {INI 119.3} 

Abayahudi bahindutse ntabwo bari biteguye gukora umurimo vuba nk’uko ubuntu 
bw’Imana bwafunguraga inzira. Uhereye ku musaruro waturutse ku murimo Pawulo na 
Barinaba bakoreye mu Banyamahanga, byagaragaraga ko umubare w’abanyamahanga 
bihana uzasumba cyane uw’Abayahudi bihana. Abayahudi batinyaga ko niba 
abanyamahanga badategetswe kubahiriza amabwiriza n’imihango byo mu mategeko yabo 
kugira ngo babone kwemerwa mu Itorero, ibintu by’umwihariko byarangaga ishyanga ryabo 
(ari byo kugeza icyo gihe byabatandukanyaga n’abandi bantu) amaherezo bitari kuzongera 
kugaragara mu bantu bakiriye ubutumwa bwiza. {INI 119.4} 

Abayahudi bahoraga birata inshingano bahawe n’Imana. Abenshi mu Bayahudi bari 
barizeye Kristo bari bacyibwira ko kuva Imana yarashyizeho uburyo Abaheburayo bagomba 
kuramya, ntibyari gushoboka ko yakwemera impinduka zaba ku byo yavuze. Bashimangiye 
ko amategeko n’imihango by’Abayahudi bikwiye kwinjizwa mu mihango y’idini ya 
Gikristo. Ntibumvaga neza ko ibitambo byose nta kindi byashushanyaga uretse urupfu 
rw’Umwana w’Imana rwagaragaje uwo ibyo bitambo byashushanyaga kandi nyuma yarwo 
imihango yo mu gihe cya Mose ikaba itari igifite agaciro. {INI 119.5} 

Mbere y’uko Pawulo ahinduka yirebaga nk’umuziranenge “wari inyangamugayo ku 
byarekeye ubutungane buzanwa n’amategeko” (Fil 3:6). Nyamara amaze guhinduka mu 
mutima yasobanukiwe neza intego y’Umukiza nk’Umucunguzi w’abantu bose baba 
Abanyamahanga n’Abayahudi. Yari yaramenye kandi itandukaniro riri hagati y’ukwizera 
kuzima n’uburyo bupfuye bwo kugendera mu mihango. Mu mucyo w’ubutumwa bwiza, 
imigenzo n’imihango ya kera yahawe Abisirayeli yari yaragize ubusobanuro bushya kandi 
bwimbitse. Icyo byerekezagaho cyari cyararangiye kandi abariho mu gihe cyo kwamamaza 
ubutumwa bwiza bari barahawe umudendezo wo kudakurikiza iyo mihango. Nyamara ku 
bijyanye n’amategeko cumi y’Imana adahinduka, Pawulo yayubahirizaga mu mwuka 
nk’uko yanditswe. (INI 120.1} 

Mu Itorero ry’i Antiyokiya ikibazo cyerekeranye no gukebwa cyateje impaka nyinshi 
n’amakimbirane. Amaherezo abagize Itorero batinye ko izo mpaka nizikomeza 
zizabazanamo kwirema ibice, bafashe Pawulo na Barinaba hamwe n’abandi bantu bafite 
inshingano mu Itorero, maze babohereza i Yerusalemu kugira ngo icyo kibazo bakiganire 
n’intumwa n’abakuru. Aho i Yerusalemu bari kuhahurira n’intumwa zivuye mu matorero 
atandukanye ndetse n’abari baje kwizihiza iminsi mikuru yari yegereje. Hagati aho impaka 
zose zagombaga guhagarara kugeza igihe umwanzuro wa nyuma utangiwe mu nama 
rusange. Uyu mwanzuro rero wagombaga kwemerwa hose n’amatorero atandukanye mu 
gihugu cyose. {INI 120.2} 

Bari mu nzira berekeje i Yerusalemu, Pawulo na Barinaba basuye abizera bo mu midugudu 
banyuragamo maze bakabakomeza bifashishije ibyababagaho mu murimo w’Imana ndetse 
no guhinduka kw’Abanyamahanga. {INI 120.3} 

I Yerusalemu ni ho intumwa zituritse muri Antiyokiya zahuriye n’abizera bo mu matorero 
atandukanye bari baje mu nama rusange. Aba bizera babwiwe uburyo umurimo 
w’ivugabutumwa mu banyamahanga wageze ku musaruro mwiza. Bityo, babasobanuriye 
neza iby’urujijo rwari rwaravutse kubera ko Abafarisayo bamwe bihanye bari baragiye i 
Antiyokiya bakavuga ko kugira ngo abanyamahanga bahindutse bakizwe bagomba gukebwa 
kandi bakubahiriza amategeko ya Mose. {INI 120.4} 

Iki kibazo cyateye impaka ndende mu iteraniro. Ku byerekeranye cyane n’ikibazo cyo 
gukebwa hariho n’abandi benshi basabaga ko cyakwiganwa ubwitonzi. Ikindi kibazo 
cyagombaga kwigwaho cyari uburyo abantu bakwifata ku byerekeye kurya inyama 
zaterekereshejwe. Abenshi mu banyamahanga bihanye bari batuye hagati y’abantu b’injiji 
kandi b’abapagani bahoraga batura ibigirwamana ibitambo. Abatambyi bakoraga muri uku 
kuramya kwa gipagani bakoraga ubucuruzi bukomeye bagurisha ku maturo baturwaga, 
maze Abayahudi batinya ko abanyamahanga bahindutse bagura ibintu byatuwe 

ibigirwamana maze bigatuma Ubukristo bugira isura mbi. Kubw’ibyo bafatiye ingamba iyo 
mihango yo gusenga ibigirwamana. {INI 120.5} 

Ikindi kandi, abanyamahanga bari bamenyereye kurya inyama z’inyamaswa zanizwe mu 
gihe Abayahudi bo bari barahawe amabwiriza n’Imana ko igihe bicaga itungo kugira ngo 
barirye, bagombaga kwitonda bakamenya ko amaraso yarivuyemo. Igihe bitabaye bityo izo 
nyama ntizafatwaga ko zitunganye. Imana yari yarahaye Abayahudi aya mabwiriza ifite 
umugambi wo kurinda ubuzima bwabo. Abayahudi babonaga ko kurya ibyokurya birimo 
amaraso ari icyaha. Bemezaga ko amaraso ari ubuzima kandi ko kuvusha amaraso byari 
ingaruka y’icyaha. {INI 121.1} 

Ku rundi ruhande, Abanyamahanga bo bafataga amaraso avuye mu itungo batambye maze 
bakayakoresha mu gutegura ifunguro. Abayahudi ntibashoboraga kwemera guhindura 
umuco bari bararazwe n’Imana. Kubw’ibyo rero, niba Umuyahudi yari kuzasangirira 
n’umunyamahanga ku meza amwe, byari gutuma Umuyahudi agwa mu kantu kandi 
agakozwa isoni n’umunyamahanga. {INI 121.2} 

Abanyamahanga ariko cyane cyane Abagiriki, bari bagitwarwa n’irari cyane, kandi hariho 
ingorane ko bamwe batari barahindutse mu mitima, bari kugaragaza ko bizera ariko 
batararetse ingeso zabo mbi. Abayahudi b’Abakristo ntibashoboraga kwihanganira ingeso 
mbi n’abapagani batabonaga ko ari ubugome. Abayahudi rero bafashe ko ari ngombwa ko 
gukebwa no kubahiriza amategeko y’imihango byakubahirizwa n’Abanyamahanga bihanye 
kugira ngo bibe igihamya cy’uko bihanye by’ukuri kandi bitanze. Bizeraga ko ibi ngibi byari 
kurinda ko nyuma y’aho mu Itorero haza abantu bari kuyoboka ukwizera nyamara 
batahindutse by’ukuri mu mitima, bakazagayisha umurimo kubwo gutwarwa n’irari 
n’ingeso mbi. {INI 121.3} 

Ingingo zitandukanye zatanzwe mu gukemura ikibazo nyamukuru cyari gihari zazaniye 
ingorane zikomeye abari mu nama. Nyamara mu by’ukuri, Mwuka Muziranenge yari 
yarakemuye iki kibazo cyabaye intandaro y’umwanzuro umutekano ndetse n’imibereho 
by’Itorero rya Gikristo byari gushingiraho. {INI 121.4} 

“Bamaze umwanya bajya impaka, Petero arahaguruka arababwira ati “Bavandimwe, muzi 
yuko kera Imana yantoranyije muri mwe ngo ntangaze Ubutumwa bwayo bwiza mu 
banyamahanga, kugira ngo babwumve babwemere. ” (Ibyak 15:7). Yaberetse ko Mwuka 
Muziranenge yari yarakemuye icyo kibazo bajyagaho impaka ubwo yamanukiraga 
Abanyamahanga batakebwe n’Abayahudi mu mbaraga ingana. Yabibukije iyerekwa yagize 
ubwo Imana yamushiraga imbere igishura cyari cyuzuye inyamaswa z’amoko zigenza 
amaguru ane maze imutegeka kuzibaga akarya. Igihe yahakanaga akemeza ko atigeze arya 

ikintu gisanzwe cyangwa gihumanye, yahawe igisubizo ngo, “Ibyo Imana ihumanuye, 
wibyita ibizira. ”Ibyak 10:15. {INI 121.5} 

Petero yabatekerereje ubusobanuro bwimbitse bw’aya magambo yari yarabwiwe akimara 
guhamagarirwa kujya ku mutware w’abasirikare ijana kugira ngo amwigishe iby’ukwizera 
Kristo. Ubu butumwa bwerekanye ko Imana itarobanura ku butoni ko ahubwo yemera 
abayubaha bose. Petero yababwiye uburyo yatangaye igihe yabwiraga amagambo y’ukuri 
abantu bari bateraniye kwa Koruneriyo maze akabona Mwuka Muziranenge aza ku bari 
bamuteze amatwi baba Abayahudi ndetse n’Abanyamahanga. Umucyo n’ubwiza 
byagaragaye ku Bayahudi bakebwe ni nabyo byagaragaye mu maso y’Abanyamahanga 
batakebwe. Ibi byose byari umuburo Imana ihaye Petero ko atagomba kugira umuntu afata 
ko aciye munsi y’undi kubera ko amaraso ya Kristo ashobora kweza umuntu ho inenge yose. 
{INI 122.1} 

Igihe kimwe mbere y’aho, Petero yari yarabwiye abavandimwe be mu kwizera ibijyanye no 
guhinduka kwa Koruneriyo n’incuti ze anababwira uko yasabanye na bo. Ubwo yabwiraga 
abo bantu uburyo Mwuka Muziranenge yamanukiye Abanyamahanga, yaravuze ati, “Nuko, 
ubwo Imana yabahaye impano ihwanye n ’iyo natwe twahawe, ubwo twizeraga Umwami 
Yesu Kristo, ndi nde wo kuvuguruza Imana? ” (Ibyak 11:17). Yakomeje kuvugana imbaraga 
ashize amanga ati, “Imana irondora imitima y’abantu yarabahamije, ubwo yabahaye 
Umwuka Wera, nk’uko yamuduhaye natwe; ntiyashyiraho itandukaniro ryacu na bo, 
ahubwo yogesheje imitima yabo kwizera. Nuko ni iki gitumye mugerageza Imana, 
mwikoreza abigishwa imitwaro, ba sogokuruza batashoboye kwikorera, ndetse natwe ni 
uko? ” (Ibyak 15:8-10). Uyu mutwaro ntabwo wari Amategeko Cumi nk’uko abantu bamwe 
barwanya ibyo ayo mategeko asaba babyemeza. Ahangaha Petero yavugaga ku mategeko 
y’imihango yari yarakuweho no kubambwa kwa Kristo. {INI 122.2} 

Ijambo rya Petero ryatumye abari aho bihangana maze batega amatwi Pawulo na Barinaba. 
Pawulo na Barinaba bababwiye ibyababayeho igihe bakoreraga mu Banyamahanga. 
“Abahateraniye bose barahora, bumva uko Barinaba na Pawulo babatekereza ibimenyetso 
n ’ibitangaza byose Imanayabahaye gukora mu banyamahanga. ” Ibyak 15:12. {INI 122.3} 

Yakobo nawe yatanze ubuhamya yemeza ko byari umugambi w’Imana guha 
Abanyamahangaamahirwe n’imigisha bimwe nk’ibyaribyarahawe Abayahudi. {INI 122.4} 

Mwuka Muziranenge yabonye ko atari byiza guhatira abanyamahanga bahindutse 
kubahiriza amategeko y’imihango kandi ibyo intumwa zaterezaga kuri iki kibazo byari 
bihuje n’ibya Mwuka w’Imana. Yakobo yari ayoboye inama maze atanga umwanzuro wa 

nyuma avuga ati, ” Ni cyo gitumye ku bwanjye ntegeka ko tureka kurushya abo mu 
banyamahanga bahindukirira Imana. ” Ibyak 15:19. {INI 123.1} 

Ibi byatumye impaka zirangira. Duhereye kuri ibi tubona impamvu ivuguruza inyigisho 
y’Itorero Gatulika ry’i Roma ivuga ko Petero yari umuyobozi w’Itorero. Abagiye bemeza 
ko ari abasimbura be (abapapa), nta shingiro ry’ibyo bavuga riri mu Byanditswe. Nta na 
kimwe mu mibereho ya Petero gishimangira ibivugwa ko yashyizwe hejuru y’abandi 
bayoboke ba Kristo nk’umusimbura w’Isumbabyose. Iyaba abo bavugwa ko ari abasimbura 
ba Petero bari barakurikije urugero rwe, bari guhora iteka baranejejwe no kuringanira 
n’abavandimwe babo mu kwizera. {INI 123.2} 

Ahangaha bigaragara ko Yakobo ari we watoranyijwe kugira ngo atangaze umwanzuro iyo 
nama yafashe. Ni we wemeje ko amategeko y’imihango, ariko cyane cyane iryo gukebwa, 
atagomba guhatirwa Abanyamahanga cyangwa ngo bategekwe kuyakurikiza. Yakobo 
yashatse kwemeza abavandimwe be mu kwizera ko igihe Abanyamahanga bahindukiriraga 
Imana bari baragize uguhinduka gukomeye mu mibereho yabo. Bityo abantu bagombaga 
kwitonda kugira ngo batabahungabanya bakoresheje ibibazo bifite agaciro gake biteza 
impagarara no gushidikanya. Bitabaye bityo Abanyamahanga bari gucika intege zo 
gukurikira Kristo. {INI 123.3} 

Nyamara Abanyamahanga bihanye bagombaga kuzibukira imihango yari ihabanye 
n’amahame ya Gikristo. Intumwa n’abakuru bemeranyije kwandikira Abanyamahanga 
bababwira ko bakwiriye kwirinda inyama zaterekerejwe ibigirwamana, bakirinda 
ubusambanyi, kurya amatungo yahotowe cyangwa amaraso. Bagombaga gusabwa 
gukurikiza amategeko no kugira imibereho itunganye. Bagombaga kumenyeshwa kandi ko 
abari baravuze ko gukebwa ari ngombwa batabiherewe uburenganzira n’intumwa. {INI 
123.4} 

Abanyamahanga bohererejwe Pawulo na Barinaba nk’abagabo bari barahaze amagara yabo 
kubw’Umwami Yesu. Abari mu nama bohereje Yuda na Sila bajyana na Pawulo na Barinaba 
kugira ngo bajye kubwira Abanyamahanga icyemezo cy’inama imbona nkubone: ‘‘Umwuka 
Wera hamwe natwe twashimye kutabikoreza undi mutwaro wose keretse ibi bikwiriye: 
kwirinda inyama zaterekerejwe ibishushanyo bisengwa, n ’amaraso, n ’ibinizwe, no 
gusambana; ibyo nimubyirinda, muzaba mukoze neza. ” (Ibyak 15:28, 29). Abo bagaragu 
bane b’Imana boherejwe Antiyokiya bafite ibaruwa n’ubutumwa bwagombaga guhagarika 
amakimbirane yose kuko iryo ryari ijwi ry’Imana ryavugiraga ku isi. {INI 123.5} 

Inama yafashe umwanzuro kuri iki kibazo yari igizwe n’intumwa n’abigisha bari baragize 
uruhare mu guhanga amatorero ya Gikristo y’Abayahudi n’Abanyamahanga. Harimo 

n’abandi bantu batumwe bavuye ahantu hatandukanye. Abakuru baturutse i Yerusalemu 
n’abahagarariye abandi baturutse Antiyokiya bari bahari, kandi n’amatorero yari akomeye 
cyane nayo yari ahagarariwe. Inama yayobowe mu buryo bukurikije amabwiriza arimo 
kumurikirwa ndetse hanagaragara icyubahiro kiranga Itorero ryashyizweho n’ubushake 
bw’Imana. Mu myanzuro yabo bose babonye ko Imana ubwayo yari yarasubije icyo kibazo 
ikoresheje guha Abanyamahanga Mwuka Muziranenge. Bityo, babonye ko gukurikiza 
amabwiriza ya Mwuka ari uruhare rwabo. {INI 124.1} 

Abakristo bose ntibahamagawe mu gufatira umwanzuro iki kibazo. “Intumwa n’abakuru 
b’amatorero,” abantu bafite ijambo mu bandi kandi bashyira mu gaciro baranditse maze 
batanga itegeko ridakuka ryaje kwemerwa n’amatorero ya Gikristo muri rusange. Nyamara, 
abantu bose siko bashimishijwe n’uwo mwanzuro. Hariho igice kimwe cy’abizera 
b’abanyeshyari kandi biyemeraga banze uwo mwanzuro. Aba bantu biyemeje kwiha 
inshingano yo gukora umurimo. Bishoye mu kwivovota no kunegurana, banacura imigambi 
mishya mu gushaka uburyo bwo kudindiza umurimo w’abo Imana yari yaratoranyirije 
kwigisha ubutumwa bwiza. Kuva mu Itorero rya mbere, izi nzitizi zagiye zibaho kandi 
Itorero rizakomeza guhura na zo kugeza ku mperuka. {INI 124.2} 

Yerusalemu wari umurwa mukuru w’Abayahudi kandi aho niho harangwaga guheza abandi 
no kubatekereza uko batari. Abayahudi b’abakristo bari batuye hafi y’urusengero 
basubizaga ibitekerezo byabo inyuma, bakabona akarusho n’amahirwe bafite nk’ishyanga 
ry’Abayahudi. Igihe babonaga ko Itorero rya Gikristo rigenda ryitandukanya n’imihango 
n’imigenzo bya Kiyahudi kandi bakabona ko mu gihe gito agaciro gakomeye imigenzo ya 
kiyahudi yari ifite kagiye gutakara bitewe n’umucyo wo kwizera kwadutse, benshi 
barakariye Pawulo cyane nk’umuntu watumye habaho izo mpinduka. Ndetse n’abigishwa 
bose ntabwo bari biteguye kwakirana umutima mwiza uwo mwanzuro wafashwe n’inama. 
Bamwe bari bafitiye ishyaka amategeko y’imihango, kandi barebaga Pawulo nabi kuko 
batekerezaga ko amahame ye yerekeye kubahiriza amategeko ya kiyahudi yari yoroheje. 
{INI 124.3} 

Ibyemezo byafatiwe mu nama rusange byazaniye icyizere abizera b’abanyamahanga maze 
umurimo w’Imana urushaho kugenda neza. Itorero ryo muri Antiyokiya ryari rifite 
amahirwe yo kubana na Yuda na Sira, aba bakaba bari intumwa z’umwihariko zari 
zagarukanye n’intumwa zivuye mu nama y’i Yerusalemu. ” Yuda na Sira nabo ubwabo bari 
abahanuzi, bahuguza bene Data amagambo menshi, barabakomeza. ” (Ibyak 15:32). Aba 
bagabo bubahaga Imana batinze muri Antiyokiya bahamara igihe gito. ” “Pawulo na 
Barinaba na bo baguma mu Antiyokiya, bigisha abantu bababwira ijambo ry’Umwami Yesu 
bafatanije n’abandi benshi. ” Ibyak 15:35. {INI 124.4} 

Nyuma y’aho, ubwo Petero yasuraga Itorero ryo muri Antiyokiya, abantu benshi bamugiriye 
icyizere bitewe n’ubwitonzi yagaragaje mu kwitwara ku banyamahanga bahindutse. 
Yahamaze igihe gito ahakorera ibijyanye n’umucyo Imana yamuhaye. Yaje gutsinda 
imitekereze mibi yari afite ku banyamahanga maze asangira n’abanyamahanga bahindutse. 
Nyamara igihe Abayahudi bamwe bagiriraga ishyaka amategeko y’imihango bavaga i 
Yerusalemu, Petero yahereye ko ahindura uko yitwaraga ku banyamahanga bihanye. “Nuko 
abandi Bayuda na bo bose baryaryana na we, ndetse ibyo bituma na Barinaba ayobywa 
n ’uburyarya bwabo. ” (Abagalatiya 2:13). Izi ntege nke zagaragariye ku bantu b’abayobozi 
bubahwaga kandi bagakundwa, zasize ishusho ibabaje mu bitekerezo by’abizera 
b’Abanyamahanga. Itorero ryari rigiye gucikamo ibice. Nyamara Pawulo warebaga 
ingaruka zigiye kugera ku Itorero bitewe n’imyitwarire mibi ya Petero, yahereyeko 
amucyahira mu ruhame kubera uko kwiyoberanya kwe. Pawulo yacyahiye Petero imbere 
y’Itorero amubwira ati, “Ubwo wowe Uri Umuyuda, ukifata nk’abanyamahanga, ntiwifate 
nk’Abayuda, ni iki gituma uhatira abanyamahanga kwifata nk’Abayuda? ” Abagalatiya 
2:13, 14. {INI 125.1} 

Petero amaze kubona ikosa yaguyemo, uwo mwanya yahise akora uko ashoboye kose kugira 
ngo arikosore. Imana yo imenyera iherezo mu itangiriro, yemeye ko Petero agaragaza intege 
nke zo mu mico ye kugira ngo uyu Petero wari uhuye n’ikigeragezo abone ko ntacyo yari 
afite muri we cyo kwiratana. Abantu b’indakemwa kurusha abandi nabo bazibeshya igihe 
bazaba bari bonyine. Imana yanabonye ko mu gihe kizaza abantu bamwe bazayoba maze 
bahe Petero, ndetse n’abandi bavuga ko bamukurikiye, icyubahiro n’ububasha bifitwe 
n’Imana yonyine. Nyamara ibi bivugwa byerekena intege nke za Petero byari gukomeza 
kuba igihamya kigaragaza ko yashoboraga kwibeshya, akanashukwa kandi ko nta sumbwe 
yari afite ku zindi ntumwa. {INI 125.2} 

Amateka y’uku kuva mu mahame atunganye ni umuburo ukomeye ku bantu bafite imyanya 
ikomeye mu murimo w’Imana kugira ngo batazateshuka ahubwo bazashikame ku ihame. 
Uko inshingano zihawe umuntu ziba zikomeye kandi akagira n’umwanya wo gutanga 
gahunda no gutegeka, ni nako aba afite ingorane zo kugira ibyo yangiza iyo atagendeye mu 
nzira y’Uwiteka kandi ngo akore akurikiza imyanzuro yafashwe n’inama rusange y’abizera. 
{INI 125.3} 

Nyuma yo gutsindwa kose kwabaye kuri Petero; nyuma yo kugwa akongera akagaruka mu 
nzira, uko yabanye na Kristo, uburyo yari azi uko Umukiza yakurikizaga amahame y’ukuri 
adakebakeba; nyuma y’inyigisho zose yari yarahawe, impano zose, ubumenyi ndetse no 
kwamamara yari yaragize bitewe no kubwiriza no kwigisha ijambo ry’Imana; mbese 
ntibitangaje kubona uko Petero yari kwirengagiza amahame y’ubutumwa bwiza kubera 

gutinya abantu cyangwa kugira ngo yibonere icyubahiro? Mbese ntibitangaje kubona uko 
yashoboraga kugwaguza mu kuyoboka ukuri? Imana ihe buri muntu wese gusobanukirwa 
n’intege nke ze, no kutishobora kwe kugira ngo ashobore kwiyambutsa agere ku mwaro 
amahoro. {INI 125.4} 

Mu murimo we, akenshi byabaga ngombwa ko Pawulo akora ari wenyine. Yari yarigishijwe 
n’Imana mu buryo budasanzwe kandi ntiyahangaraga kugira icyo yemera gitesha agaciro 
amahame y’ukuri. Akenshi umutwaro wabaga umuremereye ariko Pawulo agakomeza 
gushikama ashyigikiye ukuri. Yabonye ko Itorero ritagomba kuba munsi y’ubuyobozi 
bw’imbaraga za kimuntu. Imigenzo n’ibihimbano by’abantu ntibigomba gusimbura ukuri 
kwahishuwe. Ubutumwa bwiza ntibugomba gukomwa mu nkokora n’ibyo abantu 
bitekerereza cyangwa ibyo bishakira, hatitawe ku myanya iyo ari yo yose bafite mu Itorero. 
{INI 126.1} 

Pawulo yari yariyeguriye gukora umurimo w’Imana n’imbaraga ze zose. Yari yarakiriye 
ukuri k’ubutumwa bwiza buvuye mu ijuru kandi mu gihe cyose yamaze akora umurimo we, 
yakomeje gukorana n’ijuru. Yari yarigishijwe n’Imana ku birebana n’inzitizi zidakwiye zo 
kunaniza Abanyamahanga b’Abakristo. Bityo, igihe abantu bafite imyizerere ya Kiyahudi 
bazanaga ikibazo kijyanye no gukebwa mu Itorero rya Antiyokiya, Pawulo yamenye icyo 
Mwuka w’Imana atekereza ku byerekeye iyo nyigisho maze afata icyemezo cyatumye 
amatorero akurwa mu bubata bw’imigenzo ya Kiyahudi. {INI 126.2} 

Nubwo Pawulo ubwe yari yarigishijwe n’Imana, ntiyigeze agira impungenge z’inshingano 
ye. Igihe yashakaga kuyoborwa n’Imana yabaga yiteguye kumenya ubutware bwahawe 
abizera basangiye gusabana mu Itorero. Yumvaga akeneye kugirwa inama, kandi igihe 
havukaga ibibazo bikomeye yanezezwaga no kubishyira imbere y’Itorero kandi akifatanya 
n’abavandimwe be mu kwizera bagasaba Imana kugira ngo ibahe ubwenge bwo gufata 
umwanzuro ukwiye. Pawulo yaravuze ati, “Abahanura nibo bagenga impano bahawe. 
Imana si iy’umuvurungano, ahubwo ni iy’amahoro. Nk’uko bisanzwe mu matorero yose 
y’intoreza Kristo. ” 1 Kor 14:32,33. [Bibiliya Ijambo ry’Imana]. {INI 126.3} 

Na Petero, yigishije ko bose bagomba “kubahana.” bafatanyirije imbaraga hamwe mu 
Itorero. lPetero 5:5. {INI 126.4} 

IGICE CYA 20 - KWEREREZA UMUSARABA 


(Iki gice gishingiye mu Byakozwe n ’lntumwa 15:36-41; 16:1-6) 

Nyuma yo kumara iminsi abwiriza ubutumwa i Antiyokiya, Pawulo yasabye mugenzi we 
bakoranaga ko bafata urundi rugendo bakajya kubwiriza ubutumwa ahandi. Pawulo yabwiye 
Barinaba ati: “Dusubire tugenderere bene Data bo mu midugudu yose, aho twavuze ijambo 
ry’Umwami Yesu, tumenye uko bameze. ” Ibyak 15:36. {INI 127.1} 

Pawulo na Barinaba bari bafitiye impuhwe abantu bari bamaze igihe gito bemeye ubutumwa 
bwiza babwirizaga. Bityo bifuje kongera kubona abo bantu. Iki cyifuzo nticyigeraga kiva 
mu bitekerezo bya Pawulo. Ndetse n’igihe yabaga yagiye kubwiriza ubutumwa kure y’aho 
yakoreye mbere, mu mutima we yakomezaga kuzirikana umutwaro wo kwingingira aba 
bahindutse gukomeza kuba abizerwa, “baba abaziranenge babitewe no gutinya Imana. ” (2 
Kor 2:1). Yahoraga agerageza kubafasha kugira ngo bahinduke Abakristo bashobora 
kwifasha ubwabo, bakura, bakomeye mu kwizera, bafite ishyaka kandi bihaye Imana 
n’umutima wabo wose ndetse biyeguriye umurimo wo gusakaza ubwami bwayo. {INI 
127.2} 

Barinaba yari yiteguye kujyana na Pawulo ariko yifuzaga ko bajyana na Mariko wari 
wongeye gufata umwanzuro wo kwiyegurira mu murimo w’ivugabutumwa. Nyamara ibi 
Pawulo yarabyanze. “Yatekereje ko atari byiza kujyana n ’umuntu wari warabasize igihe 
bari bamukeneye mu rugendo rwabo rwa mbere rw ’ivugabutumwa. ” (Ibyak 15:38). Ntabwo 
Pawulo yashoboye kubabarira Mariko kubw’intege nke yagize zo guta umurimo kugira ngo 
yibere imuhira amerewe neza. Yababwiye ko umuntu nk’uwo ufite ukwihangana guke 
adakwiriye mu murimo usaba kwihangana, kwiyanga, ubutwari, kwiyegurira Imana, 
ukwizera ndetse no kuba yiteguye kwitanga byaba na ngombwa agatanga ubuzima bwe. 
Habaye intonganya zikomeye ku buryo Pawulo na Barinaba batandukanye. Barinaba 
yakomeje gutsimbarara ku gitekerezo cye maze ajyana na Mariko. “Nuko bagira intonganya 
nyinshi, bituma batandukana; Barinaba ajyana Mariko, atsukiraho, arambuka, afata i 
Kupuro. Pawulo na we atoranya Sila, avayo, bene Data bamaze kumuragiza ubuntu 
bw’Umwami Yesu. ” Ibyak 15:39, 40. {INI 127.3} 

Pawulo na Sila bakomeje urugendo bagera i Siriya n’i Silisiya maze bakomeza amatorero 
yaho. Amaherezo baje kugera i Derube na Lusitira mu ntara ya Likayoniya. I Lusitira niho 
Pawulo yari yaraterewe amabuye nyamara twongera kumubona ari aho yari yaragiriye 
amakuba. Yari ahangayikishijwe no kureba ukwihanganira ibigeragezo kw’abari baremeye 
ubutumwa bwiza binyuze mu murimo we. Ahageze ntiyakozwe n’isoni kuko yasanze 
abizera b’i Lusitira barashikamye imbere y’ababarwanyaga bikomeye. {INI 127.4} 

I Lusitira niho Pawulo yongeye guhurira na Timoteyo wari warabonye imibabaro Pawulo 
yari yarahagiriye ubwo yasozaga urugendo yahagiriye bwa mbere. Ibyabaye kuri Pawulo 
byari byarasigaye mu bitekerezo bya Timoteyo ku buryo uko igihe cyahitaga byakomeje 
gushinga imizi muri we kugeza igihe yemereye ko kwirundurira mu murimo 
w’ibwirizabutumwa ari inshingano ye. Umutima we wari womatanye n’uwa Pawulo kandi 
yifuzaga gusangira imiruho nawe amufasha uko inzira ikinguwe. {INI 128.1} 

Sila wajyanaga na Pawulo mu murimo, yari umukozi wahuye n’ibigeragezo, yari afite 
impano y’Umwuka w’ubuhanuzi; nyamara umurimo wagombaga gukorwa wari mugari ku 
buryo hari hakenewe guhugura abandi bakozi kugira ngo bakorane umurava. Pawulo 
yabonye ko Timoteyo ari umuntu wemeye umurimo w’ivugabutumwa; umuntu utari ufite 
ubwoba bwo kubabazwa no gutotezwa kandi wifuzaga kwigishwa. Nyamara Pawulo 
ntiyigeze afata umwanya wo guhugura Timoteyo ku byerekeye umurimo 
w’ibwirizabutumwa atabanje gusobanukirwa neza ibijyanye n’imico ye n’imibereho ye ya 
mbere y’icyo gihe. {INI 128.2} 

Se wa Timoteyo yari umugiriki naho nyina akaba umuyahudikazi. Timoteyo yari yaramenye 
Ibyanditswe kuva mu bwama bwe. Ubupfura yaboneye imuhira bwaragaragaraga. Ukwizera 
kwa nyina na nyirakuru kwari gushingiye ku byanditswe byera, kwamubereye urwibutso 
ruhoraho rumwereka umugisha ubonerwa mu gukora ibyo Imana ishaka. Ijambo ry’Imana 
niryo aba bagore bubahaga Imana bagendeyeho bayobora Timoteyo. Imbaraga z’umwuka 
zo mu myigisho bari baramwigishije zatumye agira imvugo itunganye kandi ntiyanduzwa 
n’ingeso mbi zari zimukikije. Abigisha ba Timoteyo bo mu rugo bari barafatanyije n’Imana 
mu kumutegura kwihanganira ibirushya. {INI 128.3} 

Pawulo yabonye ko Timoteyo ari umwizerwa, ko ashikamye kandi akaba umunyakuri maze 
aherako aramutoranya kugira ngo ajye afatanya na we mu murimo no mu ngendo. Abigisha 
ba Timoteyo bo mu bwana bwe banejejwe no kubona umwana bareze afatanya n’intumwa 
ikomeye. Igihe Timoteyo yahamagarwaga n’Imana kugira ngo abe umwigisha yari umusore 
kandi amahame yagenderagaho yari yarakomejwe n’uburere yahawe akiri muto ku buryo 
yari akwiriye kuba umufasha wa Pawulo. Nubwo yari muto, yakoze inshingano ze afite 
ubwitonzi bwa Gikristo. {INI 128.4} 

Mu rwego rwo gufata ingamba, Pawulo yaritonze agira Timoteyo inama yo gukebwa; atari 
uko Imana yabisabye, ahubwo ari ukugira ngo urwikekwe Abayahudi bashoboraga kugira 
maze bakarwanya umurimo wa Timoteyo ruveho. Mu murimo we, Pawulo yagombaga kuva 
mu mujyi ajya mu wundi, mu bihugu byinshi kandi akenshi yagiraga amahirwe yo kubwiriza 
ibya Kristo mu nsengero z’Abayahudi kimwe n’ahandi abantu bateraniraga. Iyo bijya {INI 
128.5} 

kumenyekana ko uwo bafatanyije umurimo adakebwe, umurimo we wari kugira inkomyi 
cyane ziturutse ku rwikekwe rw’Abayahudi. Aho Pawulo yajyaga hose yagiye ahura 
n’impaka no kurenganywa bikomeye. Yifuzaga kumenyesha ubutumwa bwiza Abayahudi 
basangiye ukwizera kimwe n’abanyamahanga. Bityo yagerageje mu buryo bushoboka 
bwose bwo gukuraho inzitwazo zose zatuma bamurwanya. Nubwo yahaga agaciro 
urwikekwe rw’Abayahudi, yizeraga kandi yigishaga ko gukebwa no kudakebwa ntacyo 
bimaze ko ahubwo ubutumwa bwiza bwa Kristo ari byose. {INI 129.1} 

Pawulo yakundaga Timoteyo “nk’umwana we nyakuri yibyariye mu kwizera.” 
(lTimoteyol:2). Akenshi Pawulo nk’intumwa ikomeye yajyanaga n’uwo mwigisha ukiri 
muto akamubaza ibyerekeye amateka y’Ibyanditswe, kandi uko bavaga ahantu hamwe bajya 
ahandi, Pawulo yaritondaga akamwigisha uburyo bwo gukora umurimo ukagenda neza. Uko 
Pawulo na Sila bakoranaga na Timoteyo, bashimangiraga ibyari byarageze mu bwenge bwe 
bijyanye no kwera no gukomera k’umurimo w’umubwirizabutumwa bwiza. {INI 129.2} 

Mu murimo we, Timoteyo yahoraga agisha Pawulo inama akanakenera inyigisho ze. 
Ntiyayoborwaga n’amarangamutima; ahubwo yatekerezaga ku bintu yitonze kandi buri 
ntambwe yose ateye yaribazaga ati, “Mbese iyi ni yo nzira y’Uwiteka?” Mwuka 
Muziranenge yamubonye nk’umuntu washoboraga kuremwa no guhindurwa urusengero 
rwo guturwamo n’Imana. {INI 129.3} 

Igihe inyigisho za Bibiliya zishingiweho mu mibereho ya buri munsi, zizana impinduka 
ikomeye kandi izamara igihe mu mico y’umuntu. Izi nyigisho ni zo Timoteyo yize kandi 
akazishyira mu bikorwa. Nta mpano zihariye zikomeye yari afite nyamara umurimo wari 
ufite agaciro kubera ko, mu murimo wa shebuja, yakoreshaga ubushobozi yahawe n’Imana. 
Kuba yari amenyeye kubaha Imana byamutandukanyije n’abandi bizera maze bituma 
yubahwa. {INI 129.4} 

Abantu bakora umurimo wo gukiza imitima bakwiriye kumenya Imana mu buryo 
bwimbitse, bwuzuye, kandi bwumvikana kuruta uko bayimenya igihe bakora imirimo 
isanzwe. Bagomba gukoresha imbaraga zabo zose mu murimo wa Databuja. Bemeye 
umuhamagaro ukomeye kandi utunganye. Igihe bagize abantu bungutse mu murimo wabo 
bakwiriye gushikama ku Mana, buri munsi bakakira ubuntu n’imbaraga biva ku isoko 
y’imigisha yose. “Kuko ubuntu bw’Imana, buzanira abantu bose agakiza, bwabonetse, 
butwigisha kureka kutubaha Imana, n’irari ry’iby’isi, bukatwigisha kujya twirinda, 
dukiranuka, twubaha Imana mu gihe cya none, dutegereje ibyiringiro by ’umugisha, ni byo 
kuzaboneka k’ubwiza bwa Yesu Kristo, ni we Mana yacu ikomeye n’Umukiza, 
watwitangiriye kugira ngo aducungure mu bugome bwose, kandi yuhagirire abantu kugira 
ngo babe ubwoko bwe bwite, bugira ishyaka ry’imirimo myiza. ” Tito 2:11-14. {INI 129.5} 

Mbere yo gukomeza urugendo rwabo bajya ahantu hashya, Pawulo na bagenzi be babanje 
gusura amatorero yari yarashinzwe i Pisidiya no mu turere tuhakikije. “Bakinyura mu 
mudugudu, bagenda babwira ab ’aho ibyo intumwa n ’abakuru b ’i Yerusalemu bategetse, 
ngo babyitondere. Nuko amatorero akomerera mu byo kwizera, umubare wabo ukomeza 
kugwira iminsiyose. ” Ibyak 16:4, 5. {INI 130.1} 

Pawulo yumvise ko afite inshingano ikomeye ku bantu bihanye mu gihe yamamazaga 
ubutumwa bwiza. Ibirenze ibindi byose, yifuzaga ko baba abiringirwa. Yaravuze ati, 
“Mwerekane ijambo ry’ubugingo; kugira ngo mbone uko nzirata ku munsi wa Kristo, yuko 
ntirukiye ubusa, kandi nkaba ntaruhijwe n’ubundi.” Abafilipi 2:16. Yahangayikishwaga 
n’umusaruro wavuye mu murimo we w’ivugabutumwa. Yumvaga ko n’agakiza ke ubwe 
kari mu kaga mu gihe ananiwe gisohoza inshingano ye ndetse n’Itorero rikananirwa 
gukorana nawe mu murimo wo gukiza abantu. Yari azi ko kubwiriza byonyine bidahagije 
kugira ngo abizera bigishwe gushikama ku ijambo ry’ubugingo. Yari azi ko kubana nabo 
intambwe ku ntambwe no kwigana nabo itegeko ku itegeko bizatuma bigishwa kujya mbere 
mu murimo wa Kristo. {INI 130.2} 

Ni ihame ryemerwa na bose ko igihe cyose umuntu yanze gukoresha imbaraga yahawe 
n’Imana, izo mbaraga zigwa umugese maze zikayoyoka. Ukuri kutagaragajwe mu mibereho 
kandi kutagejejwe ku bandi, gutakaza imbaraga yako itanga ubugingo no gukira. Iyi ni yo 
mpamvu Pawulo yari afite ubwoba ko yananirwa kumurukira Imana umuntu wese 
atunganye muri Kristo. Ibyiringiro bya Pawulo byo kuragwa ijuru byaragabanyukaga iyo 
yabonaga ugutsindwa uko ari ko kose kumubayeho kwazabyara ingaruka zo gutuma Itorero 
rifata urugero rw’umuntu aho kugendera kurw’Imana. Ubumenyi bwe, kuba intyoza kwe, 
ibitangaza yakoze, uko yeretswe iby’ibihe bidashira igihe yazamurwaga mu ijuru rya gatatu; 
byose byari kuba imfabusa iyo abo yakoreraga baza kuva mu buntu bw’Imana bitewe no 
kutaba umwizerwa mu murimo we. Kubw’ibyo, akoresheje amagambo ye ndetse 
n’urwandiko, yiginze abari baremeye Kristo abasaba gukurikira inzira izabashoboza agira 
ati, “Kugira ngo mutabaho umugayo cyangwa uburyarya, mube abana b ’lmana batagira 
inenge, hagati y ’ab ’igihe kigoramye cy ’ubugoryi, abo mubonekeramo nk ’amatabaza mu isi, 
mwerekane ijambo ry’ubugingo,... ” Abafilipi 2:15,16. {INI 130.3} 

Buri mugabura nyakuri w’ijambo ry’Imana yiyumvamo inshingano iremereye yo gutuma 
abizera ashinzwe bakura mu by’umwuka, akagira icyifuzo gikomeye cy’uko bazaba abakozi 
bafatanya n’Imana. Amenya ko kugira ngo Itorero rigubwe neza bishingira ku gukora neza 
umurimo yahawe n’Imana. Akora ashishikaye kandi atarambirwa ashaka ko abizera 
bakwifuza kuzana abantu kuri Kristo, yibuka ko umuntu wese wiyongereye mu Itorero 

agomba kuba umukozi mushya wiyongeye mu murimo wo gushyira inama y’agakiza mu 
bikorwa. {INI 130.4} 

Pawulo, Sila na Timoteyo bamaze gusura amatorero y’i Pisidiya no ku nkengero zaho, 
barakomeje bagana “i Fuligiya no mu ntara ya Galatiya” maze bahamamaza inkuru nziza 
y’agakiza bafite imbaraga nyinshi. Abanyagalati bari barirunduriye mu gusenga 
ibigirwamana; ariko intumwa zababwirije, banezejwe n’ubutumwa bwabasezeranyaga 
umudendezo wo kubakura mu bubata bw’icyaha. Pawulo na bagenzi be bamamaje inyigisho 
zo kugirwa intungane kubwo kwizera igitambo cya Kristo gikuraho ibyaha. Bagaragaje 
Kristo nk’uwabonye uburyo inyokomuntu yaguye igeze ahabi, maze aza gucungura abagabo 
n’abagore, abaho imibereho yubaha amategeko y’Imana kandi yishyura igihano cyo 
kutumvira. Bityo binyuze mu mucyo w’umusaraba, abantu benshi batari barigeze bamenya 
Imana y’ukuri, batangiye gusobanukirwa n’uburemere bw’urukundo rw’Imana Data. {INI 
131.1} 

Uko niko abanyagalatiya bigishijwe ukuri shingiro kwerekeye, ” Data wa twese” ” 
n ’Umwami wacu Yesu Kristo, witangiye ibyaha byacu, ngo aturokore iki gihe kibi cya none, 
nk’uko Imana Data wa tweseyabishatse. ” “Barumvise barizera ” bahabwa Mwuka w ’lmana 
maze bahinduka “abana b ’lmana babiheshejwe no kwizera Kristo. ” Abagalatiya 1:3,4; 3:2, 
26. {INI 131.2} 

Uburyo Pawulo yabayeho ari mu Banyagalatiya bwari buteye ku buryo nyuma y’aho 
yashoboye kuvuga ati, “Ndabinginga, mumere nkanjye. ” Abagalatiya 4:12. Iminwa ye yari 
yarakojejweho ikara ryaka rivuye ku rutambiro, ashobozwa gutsinda ubusembwa 
bw’umubiri kandi ahabwa imbaraga zo kwerekana Yesu we byiringiro rukumbi 
by’umunyabyaha. Abamwumvise bamenye ko yari yarabanye na Yesu. Yari afite imbaraga 
mvajuru kandi yari ashoboye kugereranya iby’umwuka n’ibindi by’umwuka no gusenya 
indiri za Satani. Imitima y’abantu yashenguwe n’uburyo Pawulo yababwiye iby’urukundo 
rw’Imana nk’uko rwahishuriwe mu gitambo cy’Umwana wayo w’ikinege maze bituma 
abantu benshi babaza bati: “Nkore iki ngo nkizwe?” {INI 131.3} 

Ubu buryo bwo kwamamaza ubutumwa bwiza ni bwo bwaranze umurimo wa Pawulo igihe 
cyose yakoreraga mu Banyamahanga. Buri gihe yaberekezaga ku musaraba w’i Kaluvari. 
Mu myaka yakurikiyeho y’imibereho ye yaravuze ati: “Kuko tutabwiriza abantu ibyacu, 
ahubwo tubabwiriza ibya Kristo Yesu ko ari we Mwami, natwe tukaba abagaragu banyu ku 
bwa Yesu. Imana yategetse umucyo kuva, uturutse mu mwijima, ni yo yaviriye mu mitima 
yacu, kugira ngo imurikishe ubwenge bwo kumenya ubwiza bw’Imana buri mu maso ha 
Yesu Kristo. ” 2 Kor 4:5, 6. {INI 131.4} 

Mu minsi ya mbere y’Ubukristo, intumwa zatoranyijwe zamamaje inkuru nziza y’agakiza 
ku barimbuka, ntibigeze bagira igitekerezo cyo kwikuza ngo bibangamire kugaragaza Kristo 
wabambwe. Ntibigeze bararikira ubutware cyangwa kwishyira imbere. Inarinjye yabo 
bayihishe mu Mukiza, bashyira hejuru inama ikomeye y’agakiza, n’imibereho ya Kristo we 
Nkomoko n’Umusozo by’iyi nama. Kristo wa wundi uko yari ari ejo ari ko ari uyu munsi 
kandi akaba ari ko azahora iteka ryose, ni bwo butumwa bwabatsikaga umutima 
babwirizaga. {INI 131.5} 

Iyaba muri iki gihe abigisha ijambo ry’Imana bakomezaga kwerereza umusaraba wa Kristo, 
umurimo wabo warushaho kugera ku musaruro ushimishije. Iyaba abanyabyaha 
bayoborwaga ku kureba ku musaraba rimwe bivuye ku mutima, iyaba mu buryo bushyitse 
bashoboraga gusobanukirwa Umukiza wabambwe, bazamenya uburebure bw’imbabazi 
z’Imana n’ububi bukomeye bw’icyaha. {INI 132.1} 

Urupfu rwa Kristo rwerekana urukundo rw’Imana ruhebuje yakunze umuntu. Urupfu rwe ni 
ingwate y’agakiza kacu. Kuvana umusaraba mu Mukristo byaba gukura izuba mu kirere. 
Umusaraba utwegereza Imana, ukatwunga na Yo. Mu mpuhwe nyinshi z’urukundo 
rw’umubyeyi, Yehova areba umubabaro Umwana we yihanganiye kugira ngo akize 
inyokomuntu urupfu rw’iteka ryose, maze akatwemera mu Mwana we akunda. {INI 132.2} 

Iyo hatabaho umusaraba, nta buryo umuntu yari kungwa na Data wa twese. Ibyiringiro 
byacu byose niwo bishingiyeho. Kuri wo ni ho umucyo w’urukundo rw’Umukiza umurika 
uturuka kandi igihe umunyabyaha ari ku birenge by’umusaraba agahanga amaso ye 
Uwapfuye kugira ngo amukize, ashobora kwishima bitavugwa kubera ko ibyaha bye 
bibabariwe. Igihe apfukamye munsi y’umusaraba yizeye, aba ageze ahantu haruta ahandi 
umuntu ashobora kugera. {INI 132.3} 

Binyuze mu musaraba tumenya ko Data wo mu ijuru adukunda urukundo rutarondoreka. 
Mbese dushobora gutangazwa n’impamvu Pawulo yavuze ati: “Ariko jyeweho sinkiratana 
ikindi, keretse umusaraba w’Umwami wacu Yesu Kristo”? Abagalatiya 6:14. Ni amahirwe 
yacu kwiratana umusaraba, ni amahirwe yacu kandi kwiyegurira burundu uwatwitangiye. 
Bityo, biturutse ku mucyo uva i Kaluvari umurika mu maso yacu, natwe dushobora kugenda 
tukajya guhishurira uyu mucyo abari mu mwijima. {INI 132.4} 

IGICE CYA 21 - MU NTARA ZA KURE 


(Iki gicegishingiye mu Byakozwen ’lntumwa 16:7-40) 

Igihe cyari gisohoye kugira ngo inkuru nziza yamamazwe hakurya y’imipaka ya Aziya Nto. 
Inzira yategurirwaga Pawulo na bene se kugira ngo bambuke bajye mu Burayi. Bageze i 
Tirowa ku nkengero z’inyanja ya Mediterane, byageze nijoro Pawulo arerekwa abona 
umugabo w’umunyamakedoniya, ahagaze amwinginga ati : “Ambuka, uze i Mahedoniya 
udutabare. ” Ibyak 16:9. {INI 133.1} 

Iryo hamagara ryari itegeko kandi ryasabaga ko adatindiganya. Luka waherekeje Pawulo, 
Sira na Timoteyo mu rugendo rwose bagiriye mu Burayi, aravuga ati, “Amaze kurota izo 
nzozi, uwo mwanya dushaka kujya i Makedoniya, kuko tumenye yuko Imana iduhamagariye 
kubabwira ubutumwa bwiza. Nuko dutsukira i Tirowa, turaromboreza tujya i Samotirake; 
bukeye bwaho tugera i Neyapoli; tuvayo, tugera i Filipi, ni umudugudu wa mbere wo mu 
ntaray’iMakedoniya, wubatswe n ’Abaroma bahimukiye. ” (Ibyak 16:10-12). Luka akomeza 
avuga ati: “Ku munsi w’isabato tuva mu mugi tujya ku mugezi, ahantu twaterezaga ko 
abantu basengera. Nuko turicara tuganira n ’abagore bari bahakoraniye. Umwe muri bo 
witwaga Lidiya wo mu mugi wa Tiyatira, yari umucuruzi w ’imyenda itukura ihenda. Yari 
asanzwe asenga Imana maze adutega amatwi, kuko Nyagasani yamuhaye umutima wo kwita 
ku byo Pawulo yavugaga.” Ibyak 16:13,14. (BII) Lidiya yakiriye ukuri anezerewe. Uwo 
mugore n’abo mu rugo rwe barahindutse maze barabatizwa, nuko aherako yingingira 
intumwa gucumbika iwe. {INI 133.2} 

Igihe intumwa zamamazaga iby’umusaraba zagendaga zikora umurimo wazo wo kwigisha, 
umukobwa waraguraga wari uhanzweho na dayimoni yabakurikiye asakuza ati: “Aba bantu 
ni abagaragu b ’lmana Isumbabyose, kandi barababwira inzira y ’agakiza. Iminsi myinshi 
akomeza kubigenza atyo. ” Ibyak 16:17,18. {INI 133.3} 

Uyu mukobwa yari igikoresho gikomeye cya Satani, wari waratumye ba shebuja bakira 
cyane kubera ubupfumu bwe. Ibyo yakoraga byari byaratumye gusenga ibigirwamana bigira 
agaciro. Satani yamenye ko ubwami bwe butewe maze, akoresha uriya mukobwa kugira ngo 
arwanye umurimo w’Imana, yiringiye ko azavanga uburyarya bwe n’ukuri kwigishwaga 
n’abamamazaga ubutumwa bwiza. Amagambo uyu mugore yavuze yagaragaraga nk’aho ari 
meza, nyamara yari igitutsi ku kuri kwigishwaga. Yarangazaga ibitekerezo by’abantu 
ntibyite ku nyigisho z’intumwa kandi agahesha ubutumwa bwiza agaciro gake, kandi 
kubw’ayo magambo abantu benshi bizeye ko abantu bavugaga buzuye Mwuka n’imbaraga 
y’Imana nabo bakoreshwaga n’umwuka umwe nk’uwo wakoreshaga iyo ntumwa ya Satani. 
{INI 133.4} 

Intumwa zamaze igihe zihanganira uku kurwanywa, maze Pawulo akoreshejwe na Mwuka 
Muziranenge, ategeka uwo mwuka mubi kuva muri uwo mukobwa. Guhita aceceka byemeje 
abantu ko intumwa ari abagaragu b’Imana kandi na dayimoni yazimenye bityo akaba 
yumviye itegeko ryazo. {INI 134.1} 

Umwuka mubi amuvuyemo kandi yongeye kugarura ubwenge; wa mukobwa yahisemo 
guhinduka umuyoboke wa Kristo. Ba shebuja bababajwe no kubura inyungu 
bamubonagaho. Babonye ko ibyiringiro byose byo kubonera amafaranga muri ubwo 
bupfumu byari bigeze ku iherezo kandi ko aho bakuraga inyungu hagiye gufungwa mu 
mwanya muto niba intumwa zemerewe gukomeza umurimo wo kwamamaza ubutumwa 
bwiza. {INI 134.2} 

Abandi bantu benshi bo muri uwo mujyi bari banezejwe no kunguka amafaranga binyuze 
mu bushukanyi bwa Satani. Aba bantu batinye imbaraga yari gutuma umurimo wabo 
uhagarara, barwanyije byimazeyo abagaragu b’Imana. Bajyanye intumwa imbere 
y’abacamanza barazirega ngo: «Aba Bayuda, bahagarika imitima cyane y’abo mu 
mudugudu wacu; kandi bigisha imigenzo tuzira kwemera cyangwa kuyikora, kuko turi 
Abaroma.» Ibyak 16:20, 21. {INI 134.3} 

Abantu benshi bari aho barasakuje cyane maze bahagurukira kurwanya abigishwa. Urusaku 
rw’abo bantu benshi rwaganje abategetsi maze baca imyenda y’intumwa, banategeka ko 
intumwa bazigirira nabi. “Bamaze kubakubita inkoni nyinshi, babashyira mu nzu y’imbohe, 
bategeka umurinzi kubarinda cyane. Na we, ategetswe atyo, abajugunya mu nzu yo hagati, 
akomeza amaguruyabo mu rnbago. ” Ibyak 16: 23, 24. {INI 134.4} 

Intumwa zarababaye cyane bitewe n’uburyo basize zifunzwemo, nyamara ntizigeze 
zivovota. Ahubwo mu ijoro ry’icuraburindi kandi ribabaje bari muri iyo gereza, 
bakomezanyaga bakoresheje amasengesho kandi bakaririmba basingiza Imana kubera ko 
basanzwe ko bakwiriye gukozwa isoni kubw’umurimo w’Imana. Imitima yabo yari 
inezejwe n’urukundo rw’ukuri kandi rwimbitse bari bafitiye umurimo w’Umucunguzi 
wabo. Pawulo yatekereje akarengane yateje abigishwa ba Kristo, kandi yashimishijwe n’uko 
amaso ye yari yarahumuwe ndetse n’umutima ugakangurirwa kumva ukuri gukomeye 
yasuzuguraga. {INI 134.5} 

Izindi mbohe zatangajwe no kumva amajwi y’abasenga bakanaririmba yaturukaga mu 
cyumba cy’imbere muri gereza. Bari bamenyereye kumva urusaku rwa nijoro rw’imiborogo, 
kwivovota no kuvuma. Nyamara mbere y’iki gihe ntibari barigeze bumva amasengesho 
n’indirimbo ziva muri icyo cyumba cyijimye. Abarinzi ba gereza n’imbohe baratangaye 

kandi bibaza abo bantu abo ari bo. Abantu bari bakonje, bishwe n’inzara kandi bakubiswe 
cyane nyamara bagashobora kwishima. {INI 135.1} 

Muri icyo gihe, abacamanza basubiye iwabo bishimira ko ingamba zihuse n’imyanzuro 
bafashe byabashije guhagarika umuvurungano. Nyamara bari mu nzira, baje kumva ayandi 
makuru yerekeye imico n’umurimo by’abantu bari baciriye urubanza rwo gukubitwa no 
gufungwa. Babonye wa mukobwa wari wabohowe mu mbaraga za Satani kandi batangazwa 
no guhinduka kwagaragaraga mu maso ye no mu mico ye. Mu gihe cyari cyarashize, uwo 
mukobwa yari yarateje ibibazo byinshi muri uwo mudugudu none ubu yari atuje kandi afite 
amahoro. Babonye ko bari bahanishije bariya bantu babiri igihano kibabaje cyashyizweho 
n’itegeko ry’Abaroma, baricujije maze biyemeza ko mu gitondo barategeka ko intumwa 
zirekurwa mu ibanga kandi zikava mu mudugudu ziherekejwe, bakazigeza aho zitahura 
n’ibyago bitewe n’imvururu za rubanda. {INI 135.2} 

Mu gihe abantu bari abagome kandi bafite inzika ndetse batitaye ku nshingano zikomeye 
bari bafite, Imana yo ntiyari yaribagiwe kugirira abagaragu bayo ubuntu. Ijuru ryose ryari 
ryitaye ku bantu bagirirwaga nabi kubwa Kristo kandi abamarayika boherezwaga gusura 
inzu y’imbohe. Igihe bazaga isi yaratigise. Inzugi za gereza zari zifunze cyane zarakingutse; 
iminyururu yo ku maboko no ku maguru iradohoka iva mu maboko n’amaguru y’intumwa 
maze umucyo mwinshi wuzura mu nzu y’imbohe. {INI 135.3} 

Umurinzi w’inzu y’imbohe yari yarumvise amasengesho n’indirimbo by’intumwa zari 
zifunzwe maze aratangara. Igihe binjizwaga mu buroko, uwo murinzi yari yarabonye 
inguma zabo zikibyimbye kandi zivirirana kandi nawe ubwe yari yarashyize ibirenge byabo 
hagati y’imbago. Yari yaribwiye ko azumva bataka kandi baniha, ariko yumvise indirimbo 
z’ibyishimo no guhimbaza. Uwo murinzi yari yasinziye ari kumva amajwi y’izo ndirimbo 
maze aza gukangurwa n’umutingito ndetse no kunyeganyega kw’inkuta z’inzu y’imbohe. 
{INI 135.4} 

Yakangukiye hejuru maze acibwa intege no kubona inzugi zose z’inzu y’imbohe zikinguye. 
Yatewe ubwoba n’uko imbohe zacitse. Yahereyeko yibuka ukuntu mu ijoro ryabanje yari 
yarindishijwe Pawulo na Sira, bityo amenya ko ubuhemu bwe buri buhanishwe urupfu. 
Yuzuye agahinda mu mutima maze yiyumvisha ko icyiza ari uko yakwiyica aho kugira ngo 
yicwe urw’agashinyaguro. Yakuye inkota ye maze ari hafi yo kwisogota nibwo yumvise 
ijwi rya Pawulo amubwira amuhumuriza ati: “Wikwigirira nabi, twese turi hano’’ (Ibyak 
16:28). Buri muntu yari mu mwanya we, ahagaritswe n’imbaraga y’Imana yari yagaragariye 
muri iyo mbohe imwe. {INI 135.5} 

Ubugome umurinzi w’inzu y’imbohe yari yaragiriye intumwa ntibwatumye zimurakarira. 
Pawulo na Sira bari bafite umwuka wa Kristo, nta mwuka wo kwihorera bagiraga. Imitima 
yabo yari yuzuye urukundo rw’Umukiza, bityo nta mwanya yari ifitiye urwango 
ababarenganyaga. {INI 136.1} 

Umurinzi w’inzu y’imbohe yarambitse inkota ye hasi, afata itabaza maze yihutira kujya mu 
cyumba cy’imbohe cy’imbere. Yifuzaga kureba abo bantu bari baragiriwe ubugome ariko 
bo bakitura ineza abo ari bo. Ageze aho intumwa zari ziri, yikubise imbere yazo azisaba 
imbabazi. Yabakuye muri ako kumba kijimye maze abagejeje ahari umucyo arababaza ati, 
“Batware nkwiriye gukora nte kugira ngo nkire? ” Ibyak 16:30. {INI 136.2} 

Umurinzi w’inzu y’imbohe yari yahinze umushyitsi igihe yabonaga uburakari bw’Imana 
bwigaragariza mu mutingito. Igihe yatekerezaga ko imbohe zacitse, yari yiteguye 
kwiyicisha inkota ye; ariko ubu ibi bintu byose byari bifite ingaruka ntoya ugereranyije 
n’ibintu bishya kandi bitangaje byakoze ku bitekerezo bye, ndetse n’icyifuzo cye cyo kugira 
amahoro n’ibyishimo byerekanywe n’intumwa nubwo zari mu mubabaro no kugirirwa nabi. 
Yabonye umucyo w’ijuru mu maso yabo; yamenye ko Imana yari yaje gukiza ubugingo 
bwabo mu buryo bw’igitangaza kandi n’amagambo ya wa mukobwa wari ufite dayimoni 
agaruka mu bitekerezo bye. Ayo magambo yari aya ngo: “ Aba bantu ni abagaragu b ’lmana 
Isumbabyose, kandi barababwira inzira y’agakiza. ”Ibyak 16:17. {INI 136.3} 

Afite kwicisha bugufi kwimbitse, yasabye intumwa kumwereka inzira y’ubugingo. 
Baramusubije bati, “Izere umwami Yesu, urakira ubwawe n’abo mu rugo rwawe. 
Bamubwira ijambo ry’Umwami Yesu n’abo mu rugo rwe bose.” (Ibyak. 16:31, 32). 
Umurinzi w’inzu y’imbohe yogeje inguma z’intumwa, arazigaburira, ibyo birangiye 
aherako abatizanywa n’abo mu rugo rwe bose. Imbaraga itunganya yasakaye mu zindi 
mbohe maze intekerezo zabo bose zitegura gutegera amatwi ukuri intumwa zavugaga. 
Bemeye ko Imana Pawulo na Sira bakoreraga ari yo yababohoye mu buryo bw’igitangaza. 
{INI 136.4} 

Abaturage b’i Filipi bari baratinyishijwe cyane n’umutingito, maze mu gitondo igihe 
abayobozi b’inzu y’imbohe babwiraga abacamanza ibyari byabaye mu ijoro, baratangaye 
baherako bohereza abasirikare ngo bajye kurekura intumwa. Ariko Pawulo yaravuze ati: 
“Badukubitiye imbere y’abantu, nta rubanza rwadutsinze, kandi turi Abaroma, badushyira 
mu nzu y’imbohe. None barashaka kudukuramo rwihishwa? Reka da! Ahubwo abe ari bo 
baza ubwabo, badusohore. ”Ibyak 16:37. {INI 137.1} 

Pawulo na Sila bari abaturage b’Abanyaroma, kandi uretse gusa igihe yabaga yakoze icyaha 
gikabije ubugome, gukubita umuroma cyangwa kumuvutsa uburenganzira bwe bidaciye mu 

rubanza, byari binyuranye n’amategeko. Pawulo na Sila bari barashyizwe mu nzu y’imbohe 
ku mugaragaro, bityo banze kurekurwa mu ibanga abacamanza batagize ubusobanuro 
bwumvikana batanga. {INI 137.2} 

Igihe abatware babwirwaga icyifuzo cy’intumwa, bafashwe n’ubwoba batinya ko intumwa 
zizarega ku mwami w’abami maze byajya ku nzu y’imbohe basaba Pawulo na Sila imbabazi 
kubera babarenganyije ndetse n’ubugome babagiriye. Baherako bo ubwabo babavana mu 
nzu y’imbohe, babasaba no kuva muri uwo mudugudu. Abacamanza batinye uburyo abantu 
bemera intumwa kandi batinya n’Imbaraga yari yaje gutabara izi nzirakarengane. {INI 
137.3} 

Iyo bakurikiza amabwiriza Kristo yari yarabahaye, intumwa ntabwo zagombaga 
kwihambira ahantu zitifuzwaga. ‘'Bamaze gusohoka mu nzu y ’imbohe, binjira mwa Ludiya, 
babona beneData, barabahugura, baragenda. ” Ibyak 16:40. {INI 137.4} 

Intumwa ntizigeze zicuza ko zaruhiye ubusa i Filipi. Zari zarahuye no kurwanywa kwinshi 
n’akarengane; ariko uko batabawe n’Imana, bakabona uguhinduka k’umurinzi w’inzu 
y’imbohe n’abo mu rugo rwe; byasimbuye agasuzuguro n’umubabaro bari barihanganiye. 
Inkuru yo gushyirwa mu nzu y’imbohe kwabo barenganyijwe no gufungurwa kwabo mu 
buryo bw’igitangaza byasakaye hose muri iyo ntara. Byatumye umurimo w’intumwa 
umenyekana mu bantu benshi batari kuzigera bagerwaho n’intumwa. {INI 137.5} 

Imirimo Pawulo yakoreye i Filipi yatumye hashingwa Itorero ry’abizera bakomezaga 
kwiyongera cyane. Umwete we no kwitanga ndetse n’ubushake bwe bwo kubabazwa ku 
bwa Kristo, byateye impinduka ikomeye mu bantu bari bamaze guhinduka. Bahaye agaciro 
ukuri intumwa zari zaritangiye cyane kandi biyegurira umurimo w’Umucunguzi wabo 
byimazeyo. {INI 137.6} 

Pawulo mu nyandiko ye yandikiye Abanyafilipi, yerekanye ko Itorero ry’i Filipi ritigeze 
risimbuka akarengane. Abivuga muri aya magambo ati, “Kuko mutahawe kwizera Kristo 
gusa, ahubwo mwahawe no kubabazwa ku bwe: mufite kwa kurwana 

mwambonanaga.” Nyamara bari bashikamye mu kwizera ku buryo Pawulo avuga ati, 
‘‘Nshima Imana yanjye iteka, uko mbibutse, kandi uko mbasabiye mwese iteka ryose, 
mbasabira nezerewe, kuko mwafatanije nanjye umurimo wo kwamamaza ubutumwa bwiza, 
muhereye ku munsi wa mbere, mukageza na n’ubu. ” Abafilipi 1:29-30; 3-5. {INI 138.7} 

Mu mijyi ikomeye ahantu hose intumwa z’ukuri zihamagarirwa gukorera, haba intambara 
ikomeye hagati y’imbaraga z’icyiza n’iy’iz’ikibi. Pawulo yaravuze ati : ‘‘Kuko tudakirana 
n ’abafite amaraso n ’umubiri; ahubwo dukirana n ’abatware n ’abafite ubushobozi 

n’abategeka iyi si y ’umwijima. ” (Abefeso 6:12). Kugeza ku mperuka y’ibihe, hazahoraho 
intambara hagati y’Itorero ry’Imana n’abayobowe n’abamarayika babi. {INI 138.1} 

Abakristo ba mbere bahamagarirwaga kenshi guhangana n’imbaraga z’umwijima imbona 
nkubone. Yifashishije amayeri n’akarengane, umwanzi yagerageje kubateshura ku kwizera 
nyakuri. Muri iki gihe ubwo imperuka y’ibintu byose byo ku isi irushaho kwegereza, Satani 
arakoresha imbaraga zidasanzwe kugira ngo yigarurire isi. Arategura gahunda nyinshi 
kugira ngo yigarurire intekerezo z’abantu no kubarangaza abavana mu kuri kw’ingenzi 
kubayobora ku gakiza. Muri buri mujyi, abambari be bakora ubutaruhuka barema udutsiko 
tw’abarwanya amategeko y’Imana. Umushukanyi ukomeye ari ku murimo kugira ngo ateze 
urujijo no kwigomeka, kandi abantu bariho buzuzwa umurava udahuje n’ubwenge. {INI 
138.2} 

Gusayisha mu byaha biragenda bigera ku rwego rwo hejuru bitigeze bigeraho mbere, ariko 
abavugabutumwa bwiza benshi bararangurura bati : “Amahoro n’umutuzo.” Nyamara 
intumwa z’Imana z’indahemuka zigomba kujya mbere zishikamye mu murimo wazo. 
Zambaye ubwiza bw’ijuru, zigomba gukomeza kujya imbere zishize ubwoba kandi zinesha, 
zitigera zicogora ku rugamba kugeza igihe buri muntu wese uri aho zishobora kugera azakira 
ubutumwa bw’ukuri bugenewe iki gihe. {INI 138.3} 

IGICE CYA 22 - TESALONIKE 


(Iki gice gishingiye mu Byakozwe n ’lntumwa 17:1-10) 

Bamaze kuva i Filipi, Pawulo na Sila berekeje i Tesalonike. Aha i Tesalonike bahagiriye 
amahirwe yo kubwiriza abantu benshi mu masinagogi y’Abayahudi. Ukuntu basaga 
byagaragazaga ibimenyetso by’uko bari bagiriwe nabi mu mwanya wari ushize bityo 
byasabaga ko batanga ubusobanuro bw’ibyari byababayeho. Babibasobanuriye batishyira 
hejuru ahubwo bahesha Imana ikuzo yo yari yabakuye mu nzu y’imbohe. (INI 139.1} 

Mu kubwiriza abanyatesalonike, Pawulo yifashishije ubuhanuzi bwo mu Isezerano rya Kera 
bwerekeye Mesiya. Mu murimo wa Kristo, yari yarafunguye intekerezo z’abigishwa be ku 
bijyanye n’ubu buhanuzi: ” Atangirira kuri Mose no ku bahanuzi bose, abasobanurira mu 
byanditswe byose ibyanditswe kuri we. ” (Luka 24:27) Mu kubwiriza ibya Kristo, Petero 
yakuraga ibihamya ibyo yavugaga mu Isezerano rya Kera. Sitefano na we ni uko yari 
yarabigenje, kandi na Pawulo mu murimo we w’ivugabutumwa yifashishaga ibyanditswe 
byari byarahanuye ivuka, imibabaro, urupfu, umuzuko no gusubira mu ijuru bya Kristo. 
Akoresheje ubuhamya bwa Mose n’abahanuzi yerekanye neza ko Yesu w’i Nazareti ari we 
Mesiya; kandi ko ijwi rya Kristo ari ryo ryavugiraga mu bakurambere n’abahanuzi kuva mu 
gihe cy’ Adamu. {INI 139.2} 

Ubuhanuzi bushyitse kandi bufite icyo buganishaho bwari bwaratanzwe buvuga ku kuza 
k’Uwasezeranwe. Adamu yari yarahawe isezerano ry’uko Umucunguzi azaza. Iteka Satani 
yari yaraciriweho ngo: ‘‘Nzashyira urwango hagati yawe n’uyu mugore, no hagati 
y ’urubyaro rwawe n ’urwe: ruzagukomeretsa umutwe nawe uzarukomeretsa agatsinsino, “ ( 
Itangiriro 3:15) ryari isezerano ryo gucungurwa kwagombaga kubonerwa muri Kristo, 
ryahawe ababyeyi bacu ba mbere. {INI 139.3} 

Aburahamu yari yarahawe isezerano ko mu rubyaro rwe hazakomoka Umukiza w’isi. 
Yabibwiwe muri aya magambo: ” kandi mu rubyaro rwawe ni mo amahanga yose yo mu isi 
azaherwa umugisha.” “Nyamara Imana ntirakavuga iti, ‘Imbyaro’, nko kuvuga benshi, 
ahubwo iti, “Ni urubyaro rwawe”, nko kuvuga umwe, ari we Kristo.” Itang. 22:18, 
Abagalatiya 3:16. {INI 139.4} 

Mose ari hafi gusoza umurimo we nk’umuyobozi n’umwigisha w’Abisiraheli, yahanuye mu 
buryo bwumvikana ibya Mesiya wagombaga kuzaza. Mose yabwiye iteraniro ry’ingabo 
z’Abisiraheli ati, “Uwiteka Imana yawe izabahagurukiriza umuhanuzi umeze nkanjye, 
ukomotse hagati muri mwe, muri bene wanyu, azabe ari we mwumvira. ” Kandi Mose 
yahamirije Abisiraheli ko Imana ubwayo ari Yo yarabimuhishuriye igihe yari ku musozi 
Horebu. Imana yari yaramubwiye iti, ” Nzabahagurukiriza umuhanuzi umeze nkawe, 

ukomotse muri bene wabo; nzashyira amagambo yanjye mu kanwa ke, ajye ababwira ibyo 
mutegetse byose. ” Gutegeka 18:15, 18. {INI 139.5} 

Mesiya yagombaga kuba uwo mu muryango wa cyami, kuko mu buhanuzi bwa Yakobo 
Uwiteka yaravuze ati, ” Inkoni y’ubwami ntizava kuri Yuda, inkoni y’ubutware ntizava 
hagatiy’ibirenge bye, Nyirayo ataraza; Uwo ni we amahanga azumvira. ” Itangiriro 49:10. 
{INI 140.1} 

Yesaya na we yarahanuye ati: “Umwami azaba nk’umushibu ushibitse ku gishyitsi cya 
Yesayi, azaba nk’ishami rirumbutse ryameze ku mizi yacyo.” Ezayi 11:1 .(BII) “Mutege 
amatwi, muze aho ndi, munyumve, ubugingo bwanyu bubone kubaho; nanjye nzasezerana 
namwe isezerano rihoraho, ni ryo mbabazi zidahwema Dawidi yasezeranijwe. Dore 
mutanze ho umugabo wo guhamiriza amahanga, akaba umwami w’amoko n’umugaba 
wayo. Dore uzahamagara ishyanga utazi, kandi n ’iryari ritakuzi rizakwirukiraho kubwo 
Uwiteka Imana yawe, ku bw’Uwera wa Isirayeli, kuko azaba aguhaye icyubahiro. ” Yesaya 
55:3-5. {INI 140.2} 

Yeremiya na we yahamije Umucunguzi wari kuzaza nk’Igikomangoma cyo mu nzu ya 
Dawidi ati: “Dore iminsi izaza, ubwo nzumburira Dawidi Ishami rikiranuka, azima abe 
umwami, kandi akorane ubwenge, azasohoza imanza zitabera no gukiranuka mu gihugu. Ni 
ko Uwiteka avuga. Mu gihe cye Yuda azakizwa, kandi Isirayeli azibera amahoro; iri ni ryo 
zina rya Shami rizitwa: UWITEKA GUKIRANUKA KWACU ” “Kuko Uwiteka avuze ngo: 
‘Ntabwo Dawidi azabura uwo kuraga ingoma ya Isirayeli; n ’abatambyi b ’Abalewi na bo 
ntibazabura umuntu imbere yanjye wo gutamba ibitambo byoswa, n’uwo kosa amaturo 
y’ifu, n ’uwo kujya atamba iteka. ” Yeremiya 23:5, 6; 33:17, 18. {INI 140.3} 

Ndetse n’aho Mesiya yari kuzavukira hari harahanuwe: ” Ariko wowe, Betelehemu Efurata, 
uri mutoya mu bihumbi by’i Buyuda, muri wowe ni ho hazava uzaba umwami wa Isirayeli, 
akansanga, imirambagirireye ni iy’iteka, uhereye kera kose. ” Mika 5:1 {INI 140.4} 

Umurimo Umukiza yagombaga gukorera ku isi wari warasobanuwe neza: “Umwuka 
w ’Uwiteka azaba kuri we, Umwuka w ’ubwenge n ’uw ’ubuhanga, Umwuka wo kujya inama 
n ’uw ’imbaraga, Umwuka wo kumenya Uwiteka n ’uwo kumwubaha. ”. Uwasizwe 
yagombaga, ” kubwiriza abagwaneza ubutumwa bwiza; kuvura abafite imvune mu mutima, 
no kumenyesha imbohe ko zibohowe, no gukingurira abari mu nzu y ’imbohe, kumenyesha 
abantu umwaka w ’imbabazi z ’Uwiteka, n ’umunsi Imana izahoreramo inzigo, no guhoza 
abarira bose, no gushyiriraho itegeko ab ’i Siyoni barira, ryo kubaha ikamba mu cyirnbo 
cy ’ivu, n ’amavuta yo kunezerwa mu cyimbo cy ’umutima wihebye, kugira ngo bahereko 

bitwe ibiti byo gukiranuka byatewe n ’Uwiteka ngo bimuheshe icyubahiro. ” ( Yesaya 11:2, 
3; 61:1-3). {INI 140.5} 

“Dore umugaragu wanjye ndamiye, uwo natoranije, umutima wanjye ukamwishimira. 
Mushyizeho Umwuka wanjye; azazanira abanyamahanga gukiranuka. Ntazatongana, 
ntazasakuza, kandi ntazumvikanisha ijwi rye mu nzira. Urubingo rusadutse ntazaruvuna, 
kandi n’urumuri rucumba ntazaruzimya; ahubwo azazana gukiranuka by’ukuri. 
Ntazacogora, ntazakuka umutima, kugeza aho azasohoreza gukiranuka mu isi; n ’ibirwa 
bizategereza amategekoye. ” Yesaya 42:1-4. {INI 141.1} 

Akoresheje amagambo afite imbaraga, Pawulo yahereye ku Byanditswe mu Isezerano rya 
Kera abemeza ko, ” Kristo yagombaga kubabazwa no kuzuka mu bapfuye.” Mbese Mika 
ntiyari yarahanuye ko, “Bazakubitisha umucamanza w’Isirayeli inkoni ku itama?” Mbese 
Yesaya ntiyari yarahanuye iby’Uwasezeranywe, ati, “Abakubita nabategeye umugongo, 
n’imisaya nyitegera abampfura uruziga; kandi mu maso hanjye sinahahishe gukorwa 
n’isoni no gucirwa amacandwe. ” Yesaya 50:6. Binyuze mu mwanditsi wa Zaburi, Kristo 
yariyarahanuye uko abantu bazamugenza ati, "... Ndi ruvumwa mu bantu, nsuzugurwa na 
bose. Abandeba bose baranseka, bakanshinyagurira; barampema, bakanzunguriza imitwe, 
bati: ‘Bishyire ku Uwiteka amukize, Abimukuremo, kuko amwishimira. ” “Mbasha kubara 
amagufwa yanjye yose; bandeba bankanuriye amaso. Bagabana imyenda yanjye, bafindira 
umwambaro wanjye. ” “Mpindutse umushyitsi kuri bene Data, n ’umunyamahanga kuri bene 
mama. Kuko ishyaka ry ’inzu yawe rindya; ibitutsi by ’abagutuka byaguye kuri jye. Ibitutsi 
byamenaguye umutima, ndarwaye cyane: nashatse uwangirira imbabazi, ariko ntihaboneka 
n’umwe; nashatse abo kumara umubabaro, ndababura. ” Zaburi 22:6-8, 17,18; 69:8, 9, 20. 
{INI 141.2} 

Mbega uburyo ubuhanuzi bwa Yesaya bwavugaga ku mibabaro n’urupfu rwa Kristo bwari 
mu kuri! Umuhanuzi Yesya yarabajije ati, ” Ni nde wizeye ibyo twumvise? Kandi ukuboko 
k’Uwiteka kwahishuriwe nde? Kuko yakuriye imbere ye nk’ikigejigeji, nk’igishyitsi 
cyumburira mu butaka bwumye; ntiyari afite ishusho nziza cyangwa igikundiro, kandi ubwo 
twamubonaga, ntiyari afite ubwiza bwatuma tumwifuza. Yarasuzugurwaga, akangwa 
n ’abantu; yari umunyamibabaro wamenyereye intimba; yasuzugurwaga nk’umuntu abandi 
bima amaso, natwe ntitumwubahe. {INI 141.3} 

“Ni ukuri, intimba zacu ni zo yishyizeho, imibabaro yacu ni yo yikoreye; ariko twebweho 
twamutekereje nk’uwakubiswe n’Imana, agacumitwa nayo, agahetamishwa n’imibabaro. 
Nyamara ibicumuro byacu ni byo yacumitiwe, yashenjaguriwe gukiranirwa kwacu, igihano 
kiduhesha amahoro cyari kuri we, kandi imibyimba ye niyo adukirisha. ” {INI 141.4} 

Twese twayobye nk’intama zazimiye, twese twabaye intatane; Uwiteka amushyiraho 
gukiranirwa kwacu twese. Yararenganye, ariko yicisha bugufi, ntiyabumbura akanwa ke, 
amera nk’umwana w’intama bajyana kubaga, cyangwa nk’uko intama icecekera imbere 
y’abayikemura, ni ko atabumbuye akanwa ke. Guhemurwa no gucirwaho iteka ni byo 
byamukujeho; mu bo igihe cye, ni nde witayeho ko yakuwe mu isi y’abazima, akaba 
yarakubitiwe ibicumuro by’ubwoko bwe?” (Yesaya 53:1-8.) {INI 141.5} 

Ndetse n’uburyo yagombaga gupfa bwari bwaragaragajwe. Nk’uko inzoka y’icyuma yari 
yaramanitswe mu butayu, ni ko Umucunguzi wari kuzaza yari kuzamanikwa, “kugira ngo 
umwizera wese atarimbuka, ahubwo ahabwe ubugingo buhoraho. ” Yohana 3:16. “Kandi 
bazambaza bati: ‘Izo nguma zo mu biganza byawe wazikomerekejwe n’iki?’ Na we 
azabasubiza ati: ‘Izi nguma nazikomerekeye mu nzu y’incuti zanjye. ” Zakariya 13:6. {INI 
142.1} 

” Bategetse ko ahambanwa n ’abanyabyaha, yari kumwe n ’umutunzi mu rupfu rwe; nubwo 
atagiraga urugomo, kandi ntagire uburyarya mu kanwa ke. Ariko Uwiteka yashimye 
kumushenjagura, yaramubabaje, ubwo ubugingo bwe buzitambaho igitambo cyo gukuraho 
ibyaha, azabona urubyaro, azarama, ibyo Uwiteka ashaka bizasohozwa neza n’ukuboko 
kwe. ” Yesaya 53:9-10. {INI 142.2} 

Nyamara uwagombaga kwicwa n’amaboko y’abanyabyaha, yanagombaga kuzuka atsinze 
icyaha n’urupfu. Ahumekewe n’Ishoborabyose, Umuririmbyi waririmbaga neza wo mu 
ishyanga rya Isiraheli yari yarahamije ibyishimo bizaba mu gitondo cy’umuzuko. 
Yavuganye ibyishimo ati, ” Ni cyo gituma umutima wanjye unezerwa, ubwiza bwanjye 
bukishima, kandi n ’umubiri wanjye uzagira amahoro. Kuko utazareka ubugingo bwanjye 
ngo bujye ikuzimu, kandi utazakundira umukunzi wawe ko abona kubora. ” Zaburi 16:9, 10. 
{INI 142.3} 

Pawulo yerekanye uburyo Imana yari yarahuje umurimo w’ubutambyi n’ubuhanuzi 
bwerekezaga ku wagombaga ” kujyanwa nk’umwana w’intama bajyana kubaga. ” Mesiya 
yari gutanga ubugingo bwe nk’ “Igitambo cyo gukuraho ibyaha.” Yitegereje mu myaka 
myinshi kugeza ku byari kuzaba igihe Umukiza yari gutambwaho igitambo, umuhanuzi 
Yesaya yari yarahamije ko Umwana w ’intama w ’lmana ” yasutse ubugingo bwe, akageza 
ku gupfa, akabaranwa n’abagome, akishyiraho ibyaha bya benshi; kandi agasabira 
abagome.” Yesaya53:7, 10, 12. {INI 142.4} 

Umukiza wavuzwe mu buhanuzi yagombaga kuza, ataje nk’umwami w’igihe gito kugira 
ngo avane ishyanga ry’Abayahudi mu bubata bw’abatware b’isi babatwazaga igitugu. 
Ahubwo yaje nk’umuntu mu bandi bantu, agira imibereho ya gikene no kwicisha bugufi, 

kandi amaherezo arasuzugurwa, arangwa ndetse aricwa. Umukiza wari warahanuwe mu 
byanditswe mu Isezerano rya Kera yagombaga kwitangaho igitambo mu mwanya 
w’inyokomuntu yacumuye. Muri we ibitambo byamushushanyaga byahurijwe mu gitambo 
nyakuri, kandi urupfu rwe ku musaraba rwagombaga guha agaciro ubukungu 
bw’Abayahudi. (INI 142.5} 

Pawulo yabwiye Abayahudi b’i Tesalonike ibyerekeye ishyaka yagiriraga amategeko 
y’imihango kandi anababwira n’ikintu gitangaje cyamubayeho ageze ku irembo ry’i 
Damasiko. Mbere yo guhinduka kwe, yirataga ubutungane yakomoraga kuri ba sekuruza, 
ibyo bikaba byari ibyiringiro bidafite ishingiro. Ukwizera kwe ntikwari kwarigeze gushinga 
imizi muri Kristo kuko yari yarashyize ibyiringiro bye mu migenzo n’imihango. Ishyaka 
yari afitiye amategeko ryari ryaratandukanyijwe no kwizera Kristo kandi ntacyo ryari 
rimaze. Igihe yirataga ko ari intungane mu byo gukora imirimo itegetswe n’amategeko, yari 
yanze Uwahesheje amategeko agaciro. {INI 142.6} 

Igihe Pawulo yahindukaga, ibintu byose byari byarahindutse. Yesu w’i Nazareti, uwo 
yarenganyaga yibasira abayoboke be bazira inenge, yamubonekeye nka Mesiya 
wasezeranwe. Uwarenganyaga yamubonye ameze nk’Umwana w’Imana, uwari waraje ku 
isi mu rwego rwo gusohora k’ubuhanuzi kandi mu mu buzima bwe, akaba ari we wujuje 
ibintu byose byavuzwe n’Ibyanditswe Byera. {INI 143.1} 

Igihe Pawulo yamamazaga ubutumwa bwiza mu rusengero i Tesalonike ashize amanga, 
umucyo mwinshi warashe ku busobanuro nyakuri bw’imigenzo n’imihango yari ifitanye 
isano n’imirimo yakorwaga mu rusengero. Yatumye ibitekerezo by’abamwumvaga birenga 
ibyaberaga ku isi no ku murimo wa Kristo mu ijuru, byerekera ku gihe azaba arangije 
umurimo we w’ubuhuza maze Kristo akagaruka mu mbaraga no mu ikuzo rihebuje akimika 
ubwami bwe ku isi. Pawulo yizeraga ukugaruka kwa Kristo; bityo mu buryo busobanutse 
neza, yavuze ukuri kujyanye no kugaruka kwa Kristo ku buryo uko kuri kwiyanditse mu 
bitekerezo by’abantu benshi bamwumvise ubutazahanagurika. {INI 143.2} 

Pawulo yabwirije Abanyatesalonike ku masabato atatu akurikiranye, ajya impaka na bo mu 
Byanditswe byerekeranye n’ubuzima, urupfu, umuzuko, umurimo we wo mu ijuru, n’ikuzo 
ry’igihe kizaza rya Kristo, “Umwana w’intama watambwe uhereye ku kuremwa kw’isi. ” 
Ibyah 13:8. Yerereje Kristo, uwo ugusobanukirwa neza n’umurimo we ari urufunguzo 
rukingura Ibyanditswe mu Isezerano rya Kera, rugatuma umuntu agera ku butunzi 
bukomeye bubirimo. {INI 143.3} 

Ubwo ukuri k’ubutumwa bwiza kwamamazwaga i Tesalonike n’imbaraga ikomeye, abantu 
benshi bakwitayeho. “ Bamwe muri bo barabyemera, bifatanya na Pawulo na Sila, 

n ’Abagiriki bubaha Imana benshi na bo ni uko, n ’abagore b ’icyubahiro batari bake. ” Ibyak 
17:4. {INI 143.4} 

Nk’uko byagenze ahandi hantu intumwa zabanje, Pawulo na Sila bahuye no kubarwanya 
gukomeye. ‘Ariko Abayuda batizeraga babagirira ishyari . ” Ibyak 17:5. Abo Bayahudi 
ntibari bishimiye ubutegetsi bw’i Roma kuko mbere y’aho gato, bari barigaragambije i 
Roma. Abanyaroma babarebanaga urwikekwe kandi bari babujijwe kugira umudendezo. 
Babonye amahirwe yo kwisunga ibyo bihe kugira ngo bongere bakundwe kandi banagirire 
nabi intumwa n’abayobokaga Ubukristo. {INI 143.5} 

Bagambiriye kugera kuri ibi bifatanya n’ “Abagabo babi b’inzererezi” ari bwo buryo 
bakoresheje mu “Gutera imidugararo mu mudugudu.” Bibwiye ko bari bubone intumwa, 
“bateye inzu ya Yasoni,” ariko ntibashoboye kubona Pawulo na Sila. “Bababuze, 
bakurubana Yasoni na bene se bamwe, babajyana imbere y’abatwara umudugudu, 
barasakuza bati: ‘‘Abubitse ibihugu byose baje n’ino, Yasoni arabacumbikira. Aba bose 
bagomeye amategeko ya Kayisari, bavuga ko hariho undi Mwami witwa Yesu. ” Ibyak 
17:6,7. {INI 144.1} 

Pawulo na Sila badashoboye kuboneka, kugira ngo amahoro aboneke abacamanza baboshye 
abizera baregwaga. Batinye imidugararo yindi yashoboraga kubaho, ‘‘bene Data bahise 
bohereza Pawulo na Sila i Beroya. ” Ibyak 17:10. Muri iki gihe, abigisha ukuri kutamamaye 
ntibakwiriye gucika intege, niba rimwe na rimwe batakirwa neza ndetse n’abavuga ko ari 
Abakristo nk’uko byagendekeye Pawulo na bagenzi be ubwo habonekaga bamwe bavuye 
mu bo babwirizaga ubutumwa bwiza. Intumwa zamamaza iby’umusaraba zigomba gutwara 
intwaro yo kuba maso no gusenga kandi zikajya imbere zifite kwizera n’ubutwari, zikorera 
iteka mu izina rya Yesu. Zigomba kwerereza Kristo nk’umuvugizi w’umuntu mu buturo 
bwo mu ijuru. Zikerereza Kristo uwo ibitambo byose byo mu Isezerano rya Kera 
byerekezagaho, kandi uwo binyuze mu gitambo cye cy’impongano, abishe amategeko 
y’Imana bashobora kubona amahoro n’imbabazi. {INI 144.2} 

IGICE CYA 23 -1 BEROYA NA ATENE 

(Iki gice gishingiye mu Byakozwe n ’lntumwa 17:11-34) 

IBeroya Pawulo yahabonye Abayahudi bifuzaga gucukumbura ukuri yigishaga. Luka 
yabavuzeho ati: “Ariko abo bo bari beza kuruta abo i Tesalonike, kuko bakiranye ijambo 
ry ’hnana umutima ukunze, bashaka mu byanditswe iminsi yose, kugira ngo bamenye yuko 
ibyo bababwiye ari iby ’ukuri koko. Nuko benshi muri bo barizera, n ’abagore b ’icyubahiro 
b’Abagiriki, n’abagabo batari bake. ” Ibyak 17:11, 12. {INI 145.1} 

Ntabwo ab’i Beroya bemeye ko intekerezo zibangamirwa n’ibyo batekerezaga ubwabo. 
Bifuzaga gucukumbura ukuri kw’inyigisho intumwa zabwirizaga. Bigaga Bibiliya 
bidaturutse ku matsiko, ahubwo bayigaga ari ukugira ngo bamenye ibyari byaranditswe kuri 
Mesiya wasezeranwe. Bashakishaga mu byanditswe buri munsi, kandi uko bagereranyaga 
ibyanditswe n’ibindi byanditswe. Abamarayika bo mu ijuru bababaga iruhande, 
bakamurikira intekerezo zabo kandi bakemeza imitima yabo. {INI 145.2} 

Ahantu hose ukuri k’ubutumwa bwiza bwamamazwa, abantu mu by’ukuri bifuza gukora 
ibitunganye bayoborwa mu gushakashaka kwimbitse mu Byanditswe. Mu bihe bisoza 
amateka y’iyi si, iyaba ababwirwa ukuri kubakangura bakurikizaga urugero rw’ab’i Beroya, 
bagashakashaka Ibyanditswe buri munsi kandi bakagereranya ijambo ry’Imana n’ubutumwa 
babwiwe, ahari abantu bake bubaha amategeko y’Imana haboneka umubare munini. 
Nyamara igihe ukuri kwa Bibiliya kutazwi na benshi kwigishijwe, abantu benshi ntibemera 
gukora iri kugenzura. Nubwo badashobora kugisha impaka inyigisho zumvikana zo mu 
Byanditswe, nta bushake berekana bwo kugenzura ibihamya bahawe. Nubwo izo nyigisho 
ziba ari ukuri, abantu bamwe bemeza ko kwemera umucyo mushya cyangwa kutawemera 
ntacyo bitwaye. Bityo bagakomeza kwihambira ku migani inejejwe y’ibihimbano umwanzi 
akoresha kugira ngo ayobye abantu. Ibitekerezo byabo byijimishijwe n’ibinyoma kandi 
bagatandukana n’ijuru. {INI 145.3} 

Abantu bose bazacirwa urubanza hakurikijwe umucyo bahawe. Uwiteka yohereza intumwa 
ze zitwaye ubutumwa bw’agakiza kandi ababwumva bazabazwa uko bafata amagambo 
y’abagaragu be. Abashaka ukuri babikuye ku mutima bazitonda bagenzure inyigisho 
bahabwa bayobowe n’ijambo ry’Imana. {INI 145.4} 

Abayahudi batizera b’i Tesalonike, buzuye ishyari n’urwango bangaga intumwa, 
ntibanyuzwe no kuzirukana mu mudugudu wabo. Bazikurikiye i Beroya maze bazitereza 
rubanda. Abavandimwe b’intumwa mu kwizera batinye ko Pawulo niba agumye i Beroya 
ashobora kugirirwa nabi, bamwohereje Atene aherekejwe na bamwe mu bantu b’ i Beroya 
bari bamaze kwizera. Nuko akarengane gakurikirana abigisha b’ukuri uko bavaga mu 
mudugudu bajya mu wundi. Abanzi ba Kristo ntibashoboraga kubuza ubutumwa bwiza 
kwamamara, ariko bashoboye gutuma umurimo w’intumwa urushako kugora. Nubwo yari 
yugarijwe no kurwanywa ndetse n’amakimbirane, Pawulo yakomeje gutwaza ajya imbere, 
yiyemeje gusohoza umugambi w’Imana nkuko yawuhishuriwe mu iyerekwa yagiriye i 
Yerusalemu: “Genda kuko nzagutuma kure mu banyamahanga.” Ibyak 22:21. Kuva i 
Beroya huti huti byavukije Pawulo amahirwe yari yarifuje yo gusura bene se b’i Tesalonike. 
{INI 145.5} 

Ageze Atene, Pawulo yatumye bene se b’i Beroya kuri Sila na Timoteyo kugira ngo bahite 
bamusanga Atene bidatinze. Timoteyo yari yarageze i Beroya mbere yo kugenda kwa 
Pawulo kandi we na Sila bari barasigariye gukomeza umurimo wari warahatangiwe ndetse 
no kwigisha abayoboke bashya amahame yo kwizera. {INI 146.1} 

Umugi wa Atene wari umurwa mukuru w’ubupagani. Muri uyu mujyi Pawulo ntiyahuye 
n’injiji n’abemera gato nk’i Lusitira, ahubwo yahahuriye n’abantu b’ibyamamare kubera 
ubwenge n’umuco byabo. Aho wageraga hose wahabonaga amashusho y’ibigirwamana 
byabo n’ay’intwari zo mu mateka yabo n’ubusizi. Wabonaga kandi inyubako nziza 
n’ibishushanyo by’ubukorokori n’ubugeni byerekanaga ikuzo ry’igihugu no kuramya 
ibigirwamana by’abapagani byari byaramamaye. Abantu banezezwaga cyane n’ubwiza 
bw’ibintu by’ubukorokori n’ubugeni. Ingoro n’insengero binini cyane kandi byubatswe mu 
bikoresho bihenze cyane byabonekaga ahantu hose. Insinzi n’imirimo by’abantu 
b’ibirangirire byibukirwaga ku bishushanyo by’ubugeni n’ubukorokori. Ibi byose 
byatumaga Atene iba ahantu hagaragara cyane ibintu by’ubugeni n’ubukorokori. {INI 
146.2} 

Igihe Pawulo yitegerezaga ubwiza buhebuje bwari bumukikije kandi akabona uwo mujyi 
wose wareguriwe gusenga ibigirwamana, ibitekerezo bye byagiriye Imana ishyaka kuko 
yabonaga ko bayambuye icyubahiro cyayo, kandi umutima we ugirira impuhwe abatuye 
Atene kuko batari bazi Imana nyakuri nubwo bari abanyabwenge mu muco wabo. {INI 
146.3} 

Intumwa Pawulo ntiyayobejwe n’ibyo yabonye muri uwo mujyi wari ihuriro ry’ubuhanga. 
Kamere ye mu by’umwuka yari nzima mu gukururwa n’ubutunzi bw’ijuru ku buryo 
ibyishimo n’icyubahiro by’ubutunzi butazashira byatumye ibyiza byari bimukikije nta 
gaciro bigira mu maso ye. Ubwo yitegerezaga ubwiza bwa Atene, yabonye imbaraga z’uwo 
mujyi zareshyaga abakunda ubukorikori n’ubuhanga, bityo ibitekerezo bye bikangukira 
cyane guha agaciro umurimo ukomeye wari imbere ye. {INI 146.4} 

Muri iyu mujyi ukomeye, aho Imana itaramywaga, Pawulo yababajwe n’uko yari wenyine 
yifuza kugirirwa impuhwe no gufashwa na bagenzi be bakoranaga. Kuko gukenera kuba 
hamwe n’incuti byari bimuhangayikishije, Pawulo yumvise ari mu bwigunge. Mu rwandiko 
yandikiye Abanyatesalonike yagaragaje uko amerewe muri aya magambo: “Twasigaye mu 
Atenayi twenyine. ” (lTes 3:1). Inzitizi zagaragaraga nk’aho zimukomereye gusimbuka zari 
imbere ye, zamucaga intege mu gihe yageragezaga kugera ku mitima y’abantu. {INI 147.1} 

Igihe Pawulo yari agitegereje Sila na Timoteyo, ntiyicaye ntacyo akora. “Nuko agira impaka 
mu isinagogi y ’Abayuda n ’abubaha Imana, kandi no mu iguriro iminsi yose ajya impaka 

n’abamusangaga.” (Ibyak 17:17). Ariko umurimo we w’ingenzi mu Atene wari uwo 
kubwira inkuru nziza y’agakiza abantu batigeze bamenya Imana n’umugambi ifitiye 
inyokomuntu yacumuye. Intumwa Pawulo yari hafi guhangana n’ubupagani bwari 
bwaratwaye intekerezo z’abantu. {INI 147.2} 

Abantu bakomeye bo mu Atene ntibifuzaga ko Pawulo, (umwigisha woroheje wabwiraga 
abantu amahame mashya kandi y’inzaduka), yabigishiriza mu ruhame rw’abatuye uwo 
mujyi. Bamwe muri abo bantu bashatse Pawulo maze baraganira. Hashize akanya gato 
abantu benshi barabakikiza baje kubumva. Bamwe bari biteguye guseka Pawulo nk’umuntu 
wari uciye bugufi cyane kuri bo mu by’imibereho myiza no mu bwenge, bityo bamumwaza 
bavuga bati: “Uyu munyamagambo aravuga iki?” Abandi bati, “ubanza ari uwigisha 
abantu imana z ’inzaduka. ” Babivugiye batyo “kuko yavugaga ubutumwa bwiza bwa Yesu 
n’ubwo kuzuka. ” Ibyak 17:18. {INI 147.3} 

Mu bantu bahuriye na Pawulo mu isoko harimo “bamwe mu banyabwenge bitwa 
Abepikureyo, n’abandi bitwa Abasitoyiko;” ariko abo banyabwenge n’abandi bose bahuye 
na Pawulo, baje gusanga ko afite ubwenge burenze ubwabo. Imbaraga y’ubwenge bwe 
yatumaga abanyabwenge bamwubaha; mu gihe imitekerereze ye ishyize mu gaciro 
n’imbaraga zari mu mvugo nziza ye byakururaga intekerezo z’abantu bose bari bamuteze 
amatwi. Abamwumvaga baje kumenya ko atari umutangizi, ahubwo yari ashoboye 
kwemeza abantu b’ingeri zose akoresheje ingingo zishyigikira inyigisho yigishaga. Bityo 
rero, intumwa Pawulo yahagaze ashikamye, aca bugufi asanga abamugishaga impaka mu 
mitekerereze yabo, akagenda ahuza imitekerereze yabo n’iye, ubwenge bwabo n’ubwe 
ndetse n’imvugo nziza. {INI 147.4} 

Abapagani bamurwanyaga bamweretse ibyabaye kuri Sokarate, wari waraciriwe urwo gupfa 
kubera ko yigishaga imana z’inzaduka. Bityo bagiriye Pawulo inama yo kudashyira 
ubugingo bwe mu makuba nk’uko byagendekeye Sokarate. Nyamara ibyo intumwa Pawulo 
yavugaga byanyuze abantu, kandi ubwenge bwe bushyitse butuma bamwubaha kandi 
baramushima. Ntiyigeze acecekeshwa n’ubwenge cyangwa imvugo isobetse 
by’abanyabwenge. Babonye ko yamaramaje gusohoza umugambi we muri bo wo kubabwira 
amateka ye, mu buryo bwose, biyemeje kumutega amatwi. {INI 147.5} 

Kubw’ibyo, bamujyanye ku musozi w’ikigirwamana cya Marisi (bahitaga “Areyopago”). 
Aha hantu hari hamwe mu hantu hubahwa cyane muri Atene yose, kandi amakoraniro 
yahaberaga n’ibitekerezo byahatangirwaga byatumaga abantu bahubaha mu buryo 
budasanzwe ku buryo abantu bamwe bahatinyaga cyane. Aha niho akenshi ibibazo bifitanye 
isano n’iyobokamana byasuzumirwaga n’abantu bakoraga nk’abacamanza barangiza 

imanza zijyanye n’ibibazo bikomeye byaba iby’imico mbonera n’iby’ubutegetsi. {INI 
148.1} 

Ara aha hantu aho yari yitaruye urusaku rw’imbaga y’abantu n’impaka zuzuye 
umuvurungano, intumwa Pawulo yashoboraga kumvwa nta kirogoya. Yari akikijwe 
n’abasizi, abanyabukorikori ndetse n’abacurabwenge- aribo intiti n’abanyabwenge bo muri 
Atene. Baramubajije bati: “Mbese twashobora kumenya izo nyigisho nshya uvuga izo ari 
zo? Ko uzanye amagambo y’inzaduka mu matwiyacu! Nuko rero turashaka kuyamenya ayo 
ariyo. ” Ibyak 17:19, 20. {INI 148.2} 

Muri icyo gihe gikomeye, intumwa Pawulo yari atuje kandi ashikamye. Umutima we wari 
uremerewe n’ubutumwa bw’ingenzi kandi amagambo yavaga mu kanwa ke yemezaga 
abamwumvaga ko atari umuntu uvuga ibyo adasobanukiwe. Yarababwiye ati, “Bagabo 
b’Abanyatenayi, mbonye muri byose ko mukabije kwibanda mu by’idini. Ubwo 
nagendagendaga, nitegereza ibyo musenga, nasanze igicaniro cyanditsweho ngo ‘ICY’ 
IMANAITAMENYWA. ’Nuko iyo musenga mutayizi niyo mbabwira. ” (Ibyak 17: 22, 23). 
Nubwo bari abanyabwenge kandi bafite ubumenyi rusange, ntabwo bari bazi Imana yaremye 
isanzure. Nyamara hariho bamwe bifuzaga gusobanukirwa biruseho. Bageragezaga gushaka 
Uhoraho. {INI 148.3} 

Pawulo yarambuye ukuboko kwe akwerekeza ku ngoro yuzuye ibigirwamana maze 
ababwira icyari kumuri ku mutima. Yashyize ahagaragara ubuyobe buri mu by’idini 
y’Abanyatene. Abahanga bakomeye bari mu bantu bari bamuteze amatwi batangajwe 
n’imitekerereze ye. Yaberetse ko asobanukiwe imirimo yabo y’ubukorikori, inyandiko zabo 
n’idini yabo. Yatunze urutoki ibishushanyo n’ibigirwamana byabo, maze avuga ko Imana 
itagereranywa n’ibishusho byahimbwe n’umuntu. Ibi bishushanyo bibajwe ntibyashoboraga 
kwerekana ikuzo rya Yehova mu myumvire iyo ari yo yose. Yabibukije ko ibyo bishushanyo 
bitari bifite ubugingo, ko ahubwo byategekwaga n’imbaraga y’umuntu, ko biva aho biri 
igihe gusa bisunitswe n’amaboko y’abantu; bityo rero ababiramyaga barushaga agaciro 
cyane ibyo bintu baramyaga. {INI 148.4} 

Pawulo yerekeje intekerezo z’abo basengaga ibigirwamana bari bamuteze amatwi hirya 
y’idini yabo y’ibinyoma abaganisha ku gusobanukirwa Imana neza. Iyo Mana ni yo bari 
barise “Imana itamenywa” Ibyak 17:23. Iyi Mana yababwiraga ntiyari ibeshejweho 
n’umuntu, ntacyo yari ikeneye kiva mu maboko y’abantu kugira ngo cyongere imbaraga 
n’icyubahiro byayo. {INI 149.1} 

Abantu batwawe no gutangarira ibyo Pawulo yavugaga bijyanye n’imico y ’lmana nyakuri, 
ibijyanye n ’imbaraga yayo yo kurema ndetse no kubaho k’ubutegetsi bwayo. Mu mvugoye 

yumvikana intumwa Pawulo yaravuze ati, “Imana yaremye isi n ’ibiyirimo byose, Iyo kuko 
ari yo Mwami w’ijuru n’isi, ntiba mu nsengero zubatswe n’abantu; kandi ntikorerwa 
n’amaboko y’abantu, nk’ugira icyo akennye, kuko ari yo yahaye bose ubugingo no 
guhumeka n ’ibindi byose. ” Ibyak 17:24, 25. Ijuru ntiryari rinini bihagije kugira ngo Imana 
irikwirwemo, mbega ukuntu ingoro zubatswe n’intoki z’abantu zari ntoya! {INI 149.2} 

Muri icyo gihe cy’ivangura hagati y’abantu n’abandi, igihe uburenganzira bwa muntu 
butubahirizwaga, Pawulo yagaragaje ukuri gukomeye kwerekana ko abantu ari 
abavandimwe avuga ati, “Kandi yaremye amahanga yose y ’abantu, bakomoka ku muntu 
umwe, ibakwiza mu isi yose. ” (Ibyak 17:26). Mu maso y’Imana abantu bose barareshya, 
kandi buri muntu wese akwiriye kubaha Umuremyi. Intumwa Pawulo yerekanye uburyo 
binyuze mu byo Imana ikorera umuntu byose, umugambi wayo w’ubuntu n’imbabazi 
bimeze nk’urudodo rw’izahabu. “Ni na yo yashyizeho ibihe by’imyaka ko bikuranwa uko 
yategetse, igabaniriza abantu ingabano z ’aho batuye, kugira ngo bashake Imana, ngo ahari 
babashe kuyibona bakabakabye; kandi koko ntiri kure y ’umuntu wese muri twe. ” Ibyak 
17:26, 27. {INI 149.3} 

Yitanzeho ingero z’ibintu bikomeye biranga umuntu, abivuga akoresheje amagambo atiye 
ku musizi wabo bwite bemeraga maze asobanura Imana ihoraho nk’Umubyeyi, uwo bari 
babereye abana. Yaravuze ati: ” Kuko ari muri yo dufite ubugingo bwacu, tugenda, turiho; 
nk’uko bamwe bo mu bahimbyi b’indirimbo banyu bavuze bati, ‘Turi urubyaro rwayo.’ 
Nuko rero ubwo turi urubyaro rw ’lmana, ntidukwiriye kwibwira yuko Imana isa n ’izahabu 
cyangwa ifeza, cyangwa ibuye cyangwa ikindi kibajijwe n’ubukorikori bw’abantu 
n’ubwenge bwabo. {INI 149.4} 

“Nuko iyo minsi yo kujijwa Imana yarayirengagije; ariko noneho itegeka abantu bose bari 
hose kwihana.” (Ibyak 17:28-30). Mu myaka y’umwijima yabanjirije kuza kwa Kristo, 
Imana yari yarirengagije ugusenga ibigirwamana kw’abapagani; ariko ubu bwo ibinyujije 
mu Mwana wayo, yoherereje abantu umucyo w’ukuri; kandi yari itegereje ko bihana 
bakakira agakiza. Abihana ntibagombaga kuva mu bakene n’abacishije bugufi gusa, ahubwo 
no mu banyabwenge bishyira hejuru ndetse no mu bikomangoma byo ku isi. “Kuko 
yashyizeho umunsi wo gucira ho urubanza rw’ukuri rw’abari mu isi bose, izarucisha 
umuntu yatoranije: kandi ibyo yabihamirije abantu bose ubwo yamuzuye ”. Igihe Pawulo 
yavugaga iby’umuzuko w’abapfuye, “bamwe barabineguye, abandi bati ‘Uzabitubwira 
ubundi. ’ Ibyak 17:31, 32. {INI 149.5} 

Uko niko umurimo w’intumwa Pawulo warangiye muri Atene, ahari icyicaro cy’inyigisho 
za gipagani bitewe n’uko abanyatene biziritse ku gusenga ibigirwamana kwabo bagatera 
umugongo umucyo w’iyobokamana nyakuri. Igihe abantu banyuzwe mu buryo bwose 

n’ibyo bigereyeho ubwabo, nta kindi kirenze icyo baba bakeneye. Nubwo biratanaga 
ubwenge n’amajyambere, Abanyatene barushagaho kuba babi ndetse no kunezezwa 
n’uruvange rw’amayobera ari mu kuramya ibigirwamana. {INI 150.1} 

Mu bantu bumvise amagambo ya Pawulo harimo bamwe imitima yabo yemejwe n’ukuri 
bagejejweho, nyamara ntibashoboraga kwicisha bugufi kugira ngo bemere Imana n’inama 
y’agakiza. Nta magambo aboneye, nta n’imbaraga z’ibitekerezo by’umuntu byabasha 
guhindura umunyabyaha. Imbaraga y’Imana yonyine ni yo ishobora gutuma umutima 
wakira ukuri. Umuntu ukomeza kwinangira agakerensa imbaraga zayo ntashobora gukizwa. 
Abagiriki bashakishaga ubwenge, nyamara ubutumwa bw’umusaraba bwari ubupfu kuri bo 
kuko bahaga agaciro ubwenge bwabo bwite kurusha ubwenge mvajuru. {INI 150.2} 

Kwiratana ubuhanga n’ubwenge bya kimuntu bishobora kuba ari byo byabaye impamvu yo 
gutuma ubutumwa bwiza bugera ku musaruro muke mu Banyatene. Abantu b’isi 
b’abanyabwenge basanga Kristo nk’abanyabyaha bazimiye, bazahinduka abanyabwenge 
mu by’agakiza; ariko abamusanga nk’abanyacyubahiro, biratana ubwenge bwabo bwite, 
ntibazashobora kwakira umucyo n’ubumenyi Kristo wenyine ashobora gutanga. {INI 
150.3} 

Uko niko Pawulo yahanganye n’ubupagani bwo mu gihe cye. Umurimo yakoreye muri 
Atene ntabwo wose yabaye impfabusa. Diyonisiyo, umwe mu baturage bari bazwi cyane, 
hamwe n’abandi bake bemeye ubutumwa bwiza maze bifatanya n’abizera. {INI 150.4} 

Ibyahumetswe bitugaragariza imibereho y’Abanyatene. Abo nubwo bari bafite ubumenyi, 
iterambere n’ubukorikori bari barirunduriye mu ngeso mbi ku buryo byabaye ngombwa ko 
Imana, ibinyujije mu mugaragu wayo, igaragaza uburyo irwanya kuramya ibigirwamana 
ndetse n’ibyaha by’ishyanga ryishyiraga hejuru kandi rikumva ryihagije. Amagambo 
y’intumwa Pawulo, uko imyifatire ye isobanurwa ndetse n’ahari bamuzengurutse nk’uko 
byavuzwe n’ibyanditswe byera, byagombaga kubwirwa ab’ibihe byose byakurikiyeho, 
bikababera ibihamya by’ibyiringiro bye bitajegajega, ubutwari bwe mu bwigunge no mu 
kaga ndetse n’insinzi yagejeje ku Bukristo igihe yari ku cyicaro cy’ubupagani. {INI 150.5} 

Amagambo ya Pawulo afite ubutunzi bw’ubwenge Itorero rikeneye. Yari mu mwanya 
yashoboraga kuba yaravuze amagambo yari kurakaza abari bamuteze amatwi b’abibone 
kandi bikamuzanira ingorane. Iyo imvugo ye ijya kwahuranya ikarwanya yeruye 
ibigirwamana byabo ndetse n’abantu bakomeye bo mu mudugudu, aba yaragize ibyago byo 
kugenzwa nka Sokarate. Ariko kubera ubushishozi buturutse ku rukundo rw’Imana, 
yayoboye ibitekerezo byabo yitonze abikura ku bigirwamana bya gipagani, abahishurira 
Imana nyakuri batari barigeze kumenya. {INI 151.1} 

Muri iki gihe ukuri ko mu Byanditswe gukwiriye gushyikirizwa abantu bakomeye b’isi 
kugira ngo bashobore guhitamo kumvira amategeko y’Imana cyangwa kuyoboka umutware 
w’umwijima. Imana ibashyira imbere ukuri kw’iteka ryose- ari ko kuri kuzatuma baba 
abanyabwenge mu by’agakiza, ariko ntibahatira kukwemera. Igihe banze ukuri, Imana 
irabareka kugira ngo bahage imbuto z’ibikorwa byabo. (INI 151.2} 

“Ijambo ry’umusaraba ku barimbuka ni ubupfu; ariko kuri twebwe abakizwa, ni imbaraga 
z’Imana; kuko byanditswe ngo ‘Nzarimbura ubwenge bw’abanyabwenge, n ’ubuhanga 
bw’abahanga nzabuhindura ubusa.’” “Ahubwo Imana yatoranije abaswa bo mu isi, ngo 
ikoze isoni abanyabwenge: kandi yatoranije ibinyantege nke byo mu isi, ngo ikoze isoni 
ibikomeye; kandi n ’ibyoroheje byo mu isi n ’ibihinyurwa n ’ibitariho, Imana yarabitoranije 
ngo ihindure ubusa ibiriho.” 1 Abakorinto 1:18,19,27,28. Abantu benshi b’intiti 
n’abategetsi, abantu b’ibyamamare mu isi, muri iyi minsi iheruka bazanga umucyo kuko 
ubwenge bw’isi butamenyesha umuntu Imana. Nyamara abagaragu b’Imana bakwiriye 
gukoresha amahirwe ayo ari yo yose kugira ngo bamenyeshe abo bantu ukuri. Bamwe 
bazemera ubujiji bwabo mu kumenya iby’Imana, bemere kwicisha bugufi bigire ku birenge 
bya Yesu we Mwigisha mukuru. {INI 151.3} 

Mu muhati wose wo gushaka kugera ku bantu b’inzego zo hejuru, umukozi w’Imana 
akeneye ukwizera gukomeye. Ibyo arebesha amaso bishobora kugaragara nk’inkomyi 
nyamara mu gihe cy’umwijima ukomeye nibwo umucyo wo mu ijuru uzamumurikira. 
Imbaraga z’abakunda Imana kandi bakayikorera zizagenda zihinduka nshya umunsi ku 
wundi. Ubumenyi bw’Isumbabyose buba hamwe nabo kugira ngo igihe basohoza imigambi 
yayo be guteshuka. Nimureke aba bakozi bakomeze gushikama ku kwizera batangiranye 
kugeza ku iherezo, bibuka ko umucyo w’ukuri kw’Imana ukwiriye kurasira mu mwijima 
ubundikiye iyi si yacu. Nta gucika intege mu murimo w’Imana gukwiriye kubaho. Ukwizera 
k’umukozi watoranyijwe kugomba gutsinda ikigeragezo cyose ahuye na cyo. Imana 
ishobora kandi yifuza gusukira abagaragu bayo imbaraga zose bakeneye no kubaha ubwenge 
kugira ngo barangize neza inshingano zabo. Ku bantu bayiringira, Imana izabakorera 
ibirenze cyane gusohoza ibyo batekereza. {INI 151.4} 

IGICE CYA 24 - KORINTO 


(Iki gice gishingiye ku Byakozwe n ’lntumwa 18:1-18) 

Mu kinyejana cya mbere cy’Igihe cy’Ubukristo, Korinto wari umwe mu mijyi minini atari 
mu Bugiriki gusa; ahubwo no ku isi yose. Abagiriki, Abayahudi, Abanyaroma hamwe 
n’abagenzi bavuye hirya no hino wasangaga buzuye mu mihanda y’uwo mujyi bazanywe 
n’ubucuruzi no kwinezeza. Korinto yari ihuriro rikomeye ry’ubucuruzi, wari uri uherereye 
ahantu horoshye kugera uturutse mu ntara zose z’ubwami bwa Roma kandi hari ahantu 
h’ingenzi hashingwa inzibutso z’Imana n’ukuri kwayo. {INI 152.1} 

Akwila na Purisikila bari bamwe mu Bayahudi bari batuye i Korinto kandi aba baje 
guhinduka abakozi b’abanyamuhati ba Kristo. Pawulo amaze kunyurwa n’imico yabo 
“yabanye nabo. ” Ibyak 18:3. {INI 152.2} 

Mu itangiriro ry’umurimo we muri uru rugendo, Pawulo yabonye ko impande zose hari 
inzitizi zikomeye ku iterambere ry’umurimo we. Abanyakorinto hafi ya bose bari 
barirunduriye mu bigirwamana. Venisi cyari ikigirwamana cy’ikigore cyari gikunzwe kandi 
kukiramya byajyanaga n’imigenzo n’imihango y’urukozasoni. Abanyakorinto bari 
barahindutse ibyamamare cyane no mu bapagani kubera ibyaha by’urukozasoni. Nta kindi 
bari bitayeho kirenze kwinezeza no kwishimisha by’icyo gihe. {INI 152.3} 

Igihe yabwirizaga ubutumwa bwiza i Korinto, Pawulo yakoresheje uburyo butandukanye 
n’ubwo yakoresheje ari Atene. Ubwo yari Atene yagerageje kuvugana na bo agendeye ku 
mico y’abari bamuteze amatwi; yari yaragiye ahera ku mitekerereze yabo nawe akababwira 
imiterereze ye, agahuza ubumenyi bwabo n’ubwe ndetse n’ubuhanga bwabo n’ubwe. 
Arebye igihe ahamaze akabona n’ukuntu inyigisho ze muri Atene zageze ku musaruro muke, 
yiyemeje gufata indi gahunda y’umurimo muri Korinto, agakoresha imbaraga ze kugira ngo 
yigarurire intekerezo z’abatari bagize icyo bitaho. Yiyemeje kutababwira amagambo yo 
kubemeza no kujya impaka na bo ndetse no ” kutagira ikindi amenyesha ” abanyakorinto, 
“keretse Yesn Kristo, ari we Yesn Kristo wabambwe. N’ibyo yababwirizaga “ntibyari 
amagambo y’ubwenge yo kwemeza abantu, ahubwo byari ibigaragaza Umwuka 
n’imbaraga. ” lKor 2:2, 4. {INI 152.4} 

Yesu, uwo Pawulo yifuzaga kuvugira imbere y’Abagiriki mu mujyi wa Korinto ko ari 
Kristo, yari Umuyahudi wavukiye mu muryango woroheje, arererwa mu mudugudu wari 
uzwi ho gukabya mu byaha. Yari yaranzwe n’ishyanga rye kandi nyuma aza kubambwa 
nk’umugizi wa nabi. Abagiriki bizeraga ko inyokomuntu ikeneye kuzahurwa, nyamara 
bafataga kwiga iby’ubucurabwenge n’ubuhanga nk’aho ari bwo buryo bwonyine bwageza 
umuntu ku gushyirwa hejuru nyakuri kandi agahabwa icyubahiro. Mbese Pawulo ni we wari 

kubemeza ko kwizera imbaraga z’uyu Muyahudi bafataga nk’umuswa ari byo byari 
kuzahura kandi bigahesha icyubahiro imbaraga z’umuntu? {INI 152.5} 

Ku bantu benshi bo muri iki gihe, umusaraba w’i Kaluvari ubibutsa ibintu byera. Mu 
ntekerezo zabo bumva ibyabereye ku musaraba ari ibintu byera. Ariko mu gihe cya Pawulo 
umusaraba wari ikintu abantu banga kandi giteye ubwoba. Kubwiriza ko Umukiza 
w’inyokomuntu ari umuntu wapfuye abambwe ku musaraba, byagombaga kumutera 
gusuzugurwa no kurwanywa. {INI 153.1} 

Pawulo yari asobanukiwe neza n’uburyo ubutumwa bwe bwari gufatwa n’Abayahudi 
n’Abagiriki b’i Korinto. Yaravuze ati: “Twebweho tubabwiriza ibya Kristo wabambwe: uwo 
ku Bayuda ni ikigusha, ku banyamahanga ni ubupfu.” (lKor 1:23). Mu Bayahudi 
bamwumvaga harimo benshi bari kurakazwa n’ubutumwa yari agiye kwamamaza. Mu 
myumvire y’Abagiriki bo, amagambo ye yari ubusazi. Bashoboraga kumubona nk’umuntu 
ufite ubwenge buke kubwo kugeregeza kwerekana uburyo umusaraba ufitanye isano no 
kuzahurwa cyangwa agakiza k’inyokomuntu. {INI 153.2} 

Nyamara kuri Pawulo umusaraba ni wo wari ikintu kimwe gifite agaciro kuruta ibindi. Kuva 
amaze gufatirwa mu murimo we wo gutoteza abayoboke b’Umunyanazareti wabambwe, 
ntiyigeze acogora guha umusaraba icyubahiro. Icyo gihe yari yarahishuriwe urukundo 
rw’Imana ruhebuje, nk’uko rwagaragarijwe mu rupfu rwa Kristo; kandi uguhinduka 
gutangaje kwari kwarabaye mu buzima bwe kwatumye inama ze n’imigambi ye yose bihuza 
n’ijuru. Kuva icyo gihe yahindutse umuntu mushya muri Kristo. Yari azi mu byo yari 
yaragiye ahura na byo ko iyo umunyabyaha abonye urukundo rwa Data wo mu ijuru, nk’uko 
rwagaragaye mu gitambo cy’Umwana we, maze akiyegurira imbaraga y’Imana ngo 
imuyobore, habaho guhinduka k’umutima kandi kuva icyo gihe Kristo akamubera byose 
muri byose. {INI 153.3} 

Igihe yahindukaga, Pawulo yuzujwe icyifuzo gikomeye cyo gufasha bagenzi be guhanga 
amaso Yesu w’ i Nazareti nk’Umwana w’Imana nzima, ufite ubushobozi bwo guhindura no 
gukiza. Kuva icyo gihe ubugingo bwe bwose yabweguriye kwerekana urukundo n’imbaraga 
by’Uwabambwe. Umutima we wuje impuhwe yawugaragarizaga abantu b’inzego zose. 
Yaravuze ati: “Abagiriki n’abatari Abagiriki, abanyabwenge n’abaswa, mbafiteho 
umwenda.” (Abaroma 1:14). Urukundo yakundaga Imana nyir’icyubahiro, iyo yari 
yaratotereje intungane atazibabarira, ni rwo rwari ihame riyobora 

imyitwarire ye, kandi rukaba n’imbaraga imutera gukora. Igihe yacikaga intege ari mu nzira 
yo gusohoza inshingano ye, guhanga amaso umusaraba n’urukundo rutangaje 

rwahagaragarijwe byabaga bihagije kugira ngo bikangure ibitekerezo bye kandi ngo 
ashobore gukomeza mu nzira yo kwiyanga. {INI 153.4} 

Nimurebe intumwa Pawulo abwiriza mu rusengero i Korinto, ajya impaka mu nyandiko za 
Mose n’abahanuzi, kugeza igihe ageze ku ntego yo kubwira abamwumvaga ukuza kwa 
Mesiya wasezeranwe. Nimumwumve asobanura umurimo w’Umucunguzi nk’umutambyi 
mukuru w’inyokomuntu, uwo binyuze mu gutanga ubugingo bwe ho igitambo yagombaga 
kuba icyiru cy’icyaha rimwe by’iteka ryose kandi nyuma agakomereza umurimo we mu 
buturo bwo mu ijuru. Abari bateze Pawulo amatwi bashobojwe gusobanukirwa ko Mesiya 
bari barifuje ukuza kwe, yari yaraje; kandi ko urupfu rwe ari rwo ibitambo byose 
byerekezagaho. Basobanukiwe kandi ko umurimo we mu buturo bwo mu ijuru werekanaga 
kandi ugasobanura umurimo w’ubutambyi wa Kiyahudi. {INI 154.1} 

Pawulo, yahamirije Abayahudi yuko Yesu ari we Kristo. (Ibyak 18:5). Yahereye mu 
Byanditswe by’Isezerano rya Kera abereka ko nk’uko ubuhanuzi n’ibyo Abayahudi bari 
bategereje byavugaga, Mesiya yagombaga kuzaba uwo mu rubyaro rwa Aburahamu na 
Dawidi. Bityo yerekana ibisekuruza bya Yesu bihereye ku mukurambere Aburahamu 
ugakomeza no kuri Dawidi. Yasomye ubuhamya bw’abahanuzi ku byerekeranye n’imico 
n’umurimo bya Mesiya wasezeranywe, uko azakirwa n’uko azagenzwa ku isi. Yaberetse ko 
ubwo buhanuzi bwose bwari bwarasohoreye mu buzima, umurimo n’urupfu rwa Yesu w’i 
Nazareti. {INI 154.2} 

Pawulo yerekanye ko Kristo yari yaraje gukiza mbere na mbere ishyanga ryari ritegereje 
ukuza kwa Mesiya nko kuzura n’icyubahiro by’ishyanga ryabo. Ariko iryo shyanga ryari 
ryaranze uwari kuba yarabahaye ubugingo, rihitamo undi muyobozi ingoma ye yari 
kuzarangirira mu rupfu. Yagerageje kumenyesha abari bamuteze amatwi ko kwihana 
konyine ari ko kwashoboraga gukiza ishyanga ry’Abayahudi kuva mu kurimbuka kwari 
kubategereje. Yahishuye ubujiji bwabo bwo kudasobanukirwa ibyerekeranye 
n’ubusobanuro bw’ibyo Byanditswe birataga kandi bakihesha ikuzo ko babisobanukiwe 
neza. Yamaganye kwitwara nk’ab’isi kwabo, gukunda ibyubahiro, kwiyerekana n’ubugugu 
bukabije. {INI 154.3} 

Pawulo afite imbaraga ya Mwuka, yabatekerereje inkuru yo guhinduka kwe kwabaye mu 
buryo bw’igitangaza n’icyizere cye mu Byanditswe mu Isezerano rya Kera byari 
byarasohoreye muri Yesu w’i Nazareti. Pawulo yavuganye ishema, kandi abamwumvaga 
bashoboye gusobanukirwa ko yakundishaga umutima we wose Umukiza wabambwe kandi 
akazuka. Babonye ko ibitekerezo bye byari bihurijwe muri Kristo kandi ko imibereho ye 
yari yomatanye n’Umwami we. Amagambo ye yarashimwaga uretse gusa abangaga urunuka 
idini ya Gikristo nibo batavanwaga mu byimbo n’ayo magambo. {INI 154.4} 

Ariko Abayahudi b’i Korinto birengagije ibihamya byumvikana neza Pawulo aberetse, maze 
banga kumva irarika rye. Umwuka watumye banga Kristo, ni nawo wabujuje umujinya 
n’uburakari bagiriye umugaragu we; kandi iyo Imana itaza kumurinda mu buryo 
bw’umwihariko kugira ngo akomeze yamamaze ubutumwa bwiza mu banyamahanga, 
bagombaga kuba baramuhitanye. {INI 155.1} 

“Na bo bamugisha impaka, batuka Yesu, akunkumura imyenda ye, arababwira ati : 
‘Amaraso yanyu ababeho; jyeweho ntandiho; uhereye none ngiye ku banyamahanga. ’ 
Aherako avayo, yinjira mu nzu y’umuntu witwaga Titiyo Yusito, wubahaga Imana, inzuye 
yari ihererenye n’isinagogi. ” Ibyak 18:6, 7. {INI 155.2} 

Sila na Timoteyo bari bavuye i Makedoniya baje gufasha Pawulo, kandi bafanyirije hamwe 
bigisha abanyamahanga. Pawulo na bagenzi be babwirije Abapagani n’Abayahudi ko Kristo 
ari Umukiza w’inyokomuntu yacumuye. Birinze kuvuga ku nyigisho zikomeye maze izo 
ntumwa zamamazaga iby’umusaraba zibanda ku mico y’Umuremyi w’isi ari we Mutegetsi 
w’ikirenga w’isanzure. Imitima yabo yagurumanaga urukundo rw’Imana n’Umwana wayo, 
maze bingingira abapagani gutumbira igitambo gihebuje cyatanzwe mu cyimbo cy’umuntu. 
Bari bazi ko igihe abo bantu bari bamaze igihe kirekire barindagirira mu mwijima 
w’ubupagani babonye umucyo uturuka ku musaraba w’i Karuvali, bashoboraga kuzanwa ku 
Mucunguzi. Umukiza yari yaravuze ati: “Nanjye nimanikwa hejuru y ’isi, nzireherezaho 
abantu bose. ” Yohana 12:32. {INI 155.3} 

Muri Korinto, abavugabutumwa bwiza bahabonye ingorane zikomeye zateraga ubwoba abo 
babwirizaga kandi ni kubwo gusobanukirwa inshingano bari bafite byatumye bavuga ukuri 
nk’uko kuri muri Yesu. Ubutumwa bwabo bwarumvikanaga, bworoshye kandi burasa ku 
ntego. Bwari impumuro y’ubugingo itanga ubugingo cyangwa impumuro y’urupfu itanga 
urupfu. Ubutumwa bwiza ntibwagaragariraga mu mu magambo yabo gusa, ahubwo no mu 
buzima bwa buri munsi. Abamarayika bafatanyaga na bo; kandi ubuntu n’imbaraga 
by’Imana bikagaragarira mu bantu benshi bahindukaga. “Ariko Kirisipo, umutware 
w ’isinagogi, yizerana Umwami Yesu n ’abo mu rugo rwe bose; n ’Abakorinto benshi bumvise 
Pawulo na bo barizera barabatizwa. ” Ibyak 18:8. {INI 155.4} 

Urwango Abayahudi bahoraga bagaragarizaga intumwa rwahereyeko ruriyongera. Aho 
kugira ngo bemere, aba barwanyaga Pawulo kandi banangiye imitima barakajwe no 
guhinduka no kubatizwa kwa Kirisipo. Ntibashoboraga kugira ibyo bavuga byavuguruza 
ibibwirizwa bya Pawulo; maze babibuze bifashisha guhimba ibinyoma no kumurwanya mu 
ibanga. Batutse ubutumwa bwiza n’izina rya Yesu. Mu burakari bwabo budafite aho 
bushingiye nta magambo asharira n’uburyo bubi bwose batakoresheje. Ntibashoboraga 
guhakana ko Yesu yari yarakoze ibitangaza ariko bavugaga ko yabikoreshwaga n’imbaraga 

ya Satani kandi banemeza bashize amanga ko n’imirimo itangaje Pawulo akora na we 
ayikoreshwa n’imbaraga yakoreshaga Yesu. {INI 155.5} 

Nubwo Pawulo yabonye umusaruro mwiza i Korinto, ubugome yabonye kandi yumvise 
muri uwo mujyi wari warasaye mu byaha byamucaga intege. Ukwitwara nabi yabonye mu 
banyamahanga n’agasuzuguro n’ibitutsi Pawulo yatutswe n’Abayahudi byamushenguye 
umutima cyane. Yashidikanyije ku gitekerezo cyo kugerageza kubaka Itorero ahereye kubyo 
yari ahasanze. {INI 156.1} 

Igihe yiteguraga kuva muri uwo mujyi kugira ngo ajye ahandi heza kandi ashaka 
gusobanukirwa n’inshingano ye, Uwiteka yaramwiyeretse mu iyerekwa aramubwira ati : 
“Ntutinye, ahubwo uvuge, we guceceka, kuko ndi kumwe na we, kandi nta muntu uzagutera 
kukugirira nabi, kuko mfite abantu benshi muri uyu mudugudu. ” (Ibyak 18:9, 10). Pawulo 
yasobanukiwe ko iryo ari itegeko ahawe ryo kuguma i Korinto kandi ko ari n’ubwishingizi 
Uwiteka amuhaye ko azakuza imbuto zabibwe. Akomejwe kandi atewe ubutwari, yakomeje 
gukorera i Korinto afite umwete no kwihangana. {INI 156.2} 

Imihati y’intumwa ntiyari ihagarariye ku kuvugira mu ruhame; hariho benshi batashoboraga 
kuba baragezweho muri ubwo buryo. Yamaze igihe kirekire yigisha ava ku rugo ajya ku 
rundi ari nako yimenyereza kubana n’imiryango. Yasuraga abarwayi n’abashavuye, 
agakomeza imbabare kandi agaha icyubahiro abakandamijwe. Kandi mu byo yavugaga 
byose n’ibyo yakoraga yererezaga izina rya Yesu. Uko niko yakoraga, ” afite intege nke, 
atinya, kandi ahinda umushyitsi mwinshi. ” (lKor 2:3). Yahindishwaga umushyitsi no 
gutinya ko inyigisho ze zagaragaza ubumuntu aho kugaragaza ubumana. {INI 156.3} 

Nyuma y’aho Pawulo yaravuze ati: “Icyakora, ubwenge tubuvuga mu batunganijwe rwose, 
ariko ubwo bwenge si ubw’iki gihe, cyangwa ubw’abatware b ’iki gihe bashiraho. Ahubwo 
tuvuga ubwenge bw’ubwiru bw’Imana, ari bwo bwenge bwahishwe, Imana yaringanije 
ibihe byose bitarabaho, ngo buduheshe icyubahiro. Mu batware b ’iki gihe nta wabumenye; 
kuko iyo babumenya, ntibaba barabambye Umwami w’icyubahiro. Ariko, nk’uko 
byanditswe ngo; ‘Ibyo ijisho ritigeze kureba, n’ibyo ugutwi kutigeze kumva, ibitigeze 
kwinjira mu mutima w ’umuntu, ibyo byose Imana yabyiteguriye abayikunda. ’ Ariko Imana 
yabiduhishurishije umwuka wayo: kuko Umwuka arondora byose, ndetse n ’amayoberane 
y’Imana. Mbese ni nde mu bantu wamenya ibyo undi atekereza, keretse Umwuka wa wa 
wundi umurimo? N’iby ’lmana ni ko biri; nta wabimenya keretse umwuka wayo. {INI 156.4} 

Ariko twebweho ntitwahawe ku mwuka w ’iyi si, ahubwo twahawe uwo Mwuka uva ku Mana, 
kugira ngo tumenye ibyo Imana yaduhereye ubuntu, ari byo tuvuga; ariko ntitubivugisha 

amagambo akomoka mu bwenge bw’abantu, ahubwo tubivugisha akomoka ku Mwuka, 
dusobanuza iby’Umwuka iby’umwuka bindi. ” lKor 2:6-13. {INI 157.1} 

Pawulo yabonye ko atari yihagije we ubwe, ahubwo Mwuka Muziranenge wuzuye umutima 
we niwe watumaga ibitekerezo by’abantu biyoborwa ku kumvira Kristo. Yivuzeho ati: 
‘‘Tugendana mu mubiri iteka urupfu rwa Yesu, ngo ubugingo bwa Yesu na bwo 
bugaragarire mu mibiri yacu.” (2 Kor 4:10). Kristo ni we wari ipfundo ry’inyigisho za 
Pawulo. Yaravuze ati: “ndiho; nyamara si jye uriho, ahubwo ni Kristo uriho muri jye. ” Gal 
2:20. Inarinjye yaratwikiriwe maze Kristo arahishurwa kandi arererezwa. {INI 157.2} 

Pawulo yari intyoza. Mbere y’uko ahinduka yahoraga ashaka gukurura abamuteze amatwi 
akoresheje imvugo ye yuzuye ubutyoza, nyamara ubu bwo ibi byose yarabiretse. Aho kugira 
ngo akoreshe ibisigo n’ibyo yitekerereje byagombaga kunezeza kandi bikanyura ibitekerezo 
by’ababyumva nyamara ntibigire icyo bikora ku mibereho y’abantu ya buri munsi. Mu 
gukoresha imvugo yoroheje, Pawulo yashakaga kugeza ku bantu ukuri guhesha ubugingo. 
Kuvuga ukuri wifashishije ibitekerezo by’ibihimbano bishobora gutera gutwarwa, ariko 
ukuri kwigishijwe muri ubu buryo ntigutanga ibyo kurya bikenewe mu gukomeza umwizera 
mu ntambara ahura na zo mu buzima. Ubukene bwihutirwa n’ibigeragezo by’iki gihe abantu 
bahura na byo, bigomba kwitabwaho hifashishijwe amabwiriza mazima kandi agomba 
gushyirwa mu bikorwa aboneka mu mahame shingiro y’Ubukristo. {INI 157.3} 

Imihati ya Pawulo muri Korinto yagize umusaruro. Abantu benshi baretse gusenga 
ibigirwamana biyegurira gukorera Imana nzima maze haboneka Itorero rinini rishingwa 
munsi y’ibendera rya Kristo. Bamwe barakijijwe bava mu banyamahanga bari barasayishije 
mu ngeso mbi maze bahinduka inzibutso z’imbabazi z’Imana n’ubushobozi bw’amaraso ya 
Kristo bwo kweza umunyabyaha. {INI 157.4} 

Uko Pawulo yakomezaga gutsinda yamamaza Kristo byatumye Abayahudi batizera 
bahagurukira kurushaho kwiyemeza kumurwanya. Bahagurukiye hamwe ” bahuza inama; 
nuko batera Pawulo bamujyana imbere y’intebe y’imanza,” ya Galiyo wari umutware wo 
muri Akaya muri icyo gihe. Bizeraga ko nk’uko byari byagenze mbere, abategetsi 
bazifatanya nabo, maze bavuga mu majwi aranguruye kandi barakaye batangira kurega 
intumwa Pawulo bavuga bati: “Uyu yemeza abantu gusenga Imana mu buryo budahura 
n’amategeko. ”Ibyak 18:12, 13. {INI 157.5} 

Idini ya Kiyahudi yari irinzwe n’ubutegetsi bwa Roma bityo abaregaga Pawulo batekerezaga 
ko nibamushyiraho icyaha cyo kwica amategeko y’idini yabo, Roma yari kumubaha kugira 
ngo bamucire urubanza. Bari biringiye kumwicisha. Ariko Galiyo yari inyangamugayo 
maze yanga guhinduka igikoresho cy’Abayahudi b’abanyeshyari n’amayeri. Arambiwe 

ubwaka bwabo no kwigira intungane kwabo, yanze kwita ku kirego cyabo. Igihe Pawulo 
yiteguraga kugira icyo avuga ngo yiregure, Galiyo yamubwiye ko atari ngombwa. Galiyo 
yahindukiriye abaregaga Pawulo barakaye, aravuga ati : “Iyo haba hariho igicumuro 
cyangwa icyaha kibi, haba habonetse impamvu ko mbihanganira kubumva: ariko, ubwo 
hariho impaka z’amagambo n’iz’amazina n’iz’amategeko yanyu, nimubyirangirize; 
sinshaka guca urubanza rw’ibyo: ni ibyanyu. Abirukana imbere y’intebe y’imanza. ” Ibyak 
18:14-16. {INI 158.1} 

Abayahudi n’Abagiriki bari bategerezanyije amatsiko icyemezo cya Galiyo; bityo guhita 
yirukana urubanza nk’utitaye ku nyungu z’abantu kandi arakaye, cyari ikimenyetso ku 
Bayahudi kugira ngo bareke ibyo barimo. {INI 158.2} 

Icyemezo cy’umutware cyahumuye amaso y’imbaga y’abantu basakuzaga bashyigikiye 
Abayahudi. Ku ncuro ya mbere ubwo Pawulo yakoreraga imirimo ye mu Burayi, imbaga 
y’abantu yifatanyije nawe. Bakiri imbere ya Galiyo, kandi nawe ntiyagira icyo abikoraho, 
bahereye ko bavumbukira abari ku isonga mu kurega Pawulo. “Abagiriki bose bafata 
Sositeni, umutware w’isinagogi, bamukubitira imbere y’intebe y’imanza. Ariko Galiyo 
ntiyabyitaho. ” (Ibyak 18:17). Uko niko Ubukristo bwabonye insinzi. {INI 158.3} 

“Nuko nyumay’ibyo Pawulo amarayo iyindi minsi myinshi. ” Ibyak 18:18. Iyo intumwa iza 
kwirukanwa i Korinto muri icyo gihe, abihanye bakizera Yesu baba barashyizwe mu kaga. 
Abayahudi baba barakoze ibishoboka byose bagakoresha amahirwe bari babonye, ndetse 
bakaba banarimbura Ubukristo muri ako gace. {INI 158.4} 

IGICE CYA 25 - INZANDIKO KU BANYATESALONIKE 


(Iki gice gishingiye ku Rwandiko rwa 1 n ’urwa 2 Abanyatesaloniki) 

Igihe Pawulo yari i Korinto, ukuhagera kwa Sila na Timoteyo bavuye i Mekedoniya 
byaramukomeje cyane. Bamuzaniye “inkuru nziza y’ibyo kwizera n’urukundo” by’abari 
baremeye ukuri igihe abavugabutumwa bwiza basuraga Tesalonike bwa mbere. Umutima 
wa Pawulo wagiriye impuhwe abo bizera bari barashikamye ku Mana nubwo babaye mu 
bigeragezo bikomeye n’amakuba. Yifuje kubasura ku giti cye ariko kuko bitashobokaga, 
yahisemo kubandikira. {INI 159.1} 

Muri uru rwandiko yandikiye Itorero ry’i Tesalonike, intumwa Pawulo yashimiye Imana 
kubera inkuru nziza yo kwiyongera k’ukwizera kwabo. Yaranditse ati: “Bene Data, 
duhumurizwa ku bwanyu no kwizera kwanyu mu mubabaro wacu wose n ’amakuba; kuko 
none turi bazima, ubwo muhagaze mushikamye mu Mwami. Mbese ni shimwe ki twabasha 
kwitura Imana, kubw’ibyishimo byose tubishimira imbere y’Imana yacu? Dusabira cyane 
ku manywa na nijoro, kugira ngo tubarebe twuzuze ibyasigaye ku kwizera kwanyu. ” 
lAbatesalonike 3:7-10. {INI 159.2} 

“Mwese tubashimira Imana iminsi yose, tubasabira uko dusenze, twibuka iteka imirimo 
yanyu yo kwizera, n’umuhati w’uruundo mugira, no kwihangana kubwo kwiringira 
Umwami wacu Yesu Kisto, imbere y’Imana yacu ni yo Data wa twese. ” lTes 1:2-3. {INI 
159.3} 

Abenshi mu bizera b’i Tesalonike “bari barimuye ibigirwamana bemera gukorera Imana 
nyakuri kandi nzima. ” (lTes 1:9). Bari barakiriye ijambo ry’Imana mu makuba menshi; ” 
kandi imitima yabo “yari yuzuye ibyishimo by’Umwuka Wera.” (lTes 1:6, 7). Intumwa 
Pawulo yavuze ko mu budahemuka bwabo bayobokaga Uwiteka “bakaba icyitegererezo 
cy’abizera bose b’i Makedoniya no mu Akaya. ” (lTes 1:7). Aya magambo yo kubashima 
bari bayakwiye. Yaranditse ati : “Kuko muri mwe ariho havuye ubwaku bw’ijambo 
ry ’Umwami wacu; icyakora, ntibwageze i Makedoniya no mu Akaya honyine, ahubwo hose 
kwizera kwanyu mwizera Imana kwaramamaye. ” lTes 1:8. {INI 159.4} 

Abizera b’i Tesalonike bari abavugabutumwa nyakuri. Imitima yabo yari ifite umwete wo 
gukorera Umukiza wari warabakijije ubwoba bwo gutinya “umujinya uzatera.” Imibereho 
yabo yari yarabayemo guhinduka gutangaje kubw’ubuntu bwa Kristo, kandi ijambo 
ry’Uwiteka ryabavugiwemo ryagize imbaraga. Ukuri kwigishijwe kwigaruriye imitima ya 
benshi maze abantu benshi biyongera ku mubare w’abizera. {INI 159.5} 

Muri uru rwandiko rwa mbere, Pawulo yavuze ku buryo yakoze umurimo mu 
Banyatesalonike. Yavuze ko atashatse kubona abayoboke akoresheje kubeshya cyangwa 
uburyarya. “Nk’uko Imana yatwemereye kugira ngo tube abo guhabwa ubutumwa bwiza, ni 
ko tubuvuga. Ntituvuga nk’abashaka kunezeza abantu, keretse Imana, igerageza imitima 
yacu. Ntitwigeze tuvuga ijambo ryo gushyeshya, nk’uko mubizi, cyangwa ngo tugire 
urwiyerurutso rwo kwifuza inyungu muri mwe: Imana ni yo dutanze ho umugabo. Kandi 
ntitwashatse icyubahiro mu bantu, naho haba muri mwe, cyangwa mu bandi ; nubwo 
twabashaga kubaremerera kuko turi intumwa za Kristo. Ahubwo twitonderaga muri mwe, 
nkuko umurezi akuyakuya abana be. Ni cyo cyatumye mudutera imbabazi, tukabakunda 
cyane, tukishimira kutabaha ubutumwa bwiza gusa, ahubwo no kubaha ubugingo bwacu, 
kuko mwatubereye inkoramutima cyane. ” 1 Tes 2:4-8 {INI 159.6} 

Intumwa Pawulo yarakomeje ati: ” Mwebwe n ’lmana ni mwe ntanzeho abagabo b ’uburyo 
twameranaga namwe abizera, turi abera, dukiranuka, kandi tutariho umugayo: kandi 
nk’uko mubizi, twahuguraga umuntu wese muri mwe, tukabahumuriza no kubihanangiriza, 
nk ’uko se w ’abana agirira abana be; kugira ngo mugende uko bikwiriye ab ’lmana, ari yo 
ibahamagarira kujya mu bwami bwayo n’ubwiza bwayo. ” lTes 2:10-12. “Icyo dushimira 
Imana ubudasiba, ni uko ubwo twabahaga ijambo ry’ubutumwa bwiza, ari ryo jambo 
ry’Imana, mutaryemeye nk’aho ari ijambo ry’abantu, ahubwo mwaryemeye nk’ijambo 
ry’Imana, nk’uko riri koko, kandi rigakorera muri mwe abizera.” “Ibyiringiro byacu ni iki, 
cyangwa ibyishimo, cyangwa ikarnba ryo kwirata? Si mwebwe se, mu masoy’Umwami wacu 
Yesu ubwo azaza? Kuko ari mwe cyubahiro cyacu n ’ibyishimo byacu. ” lTes 2:13, 19. {INI 
160.1} 

Mu rwandiko rwe rwa mbere yandikiye abizera b’Abanyatesalonike, Pawulo yaharaniye 
kubahugura ku byerekeye mu by’ukuri uko abapfuye bamera. Yavuze ko abapfuye baba 
basinziriye ari ntacyo bazi. “Ariko bene Data, ntidushaka ko mutamenya iby ’abasinziriye, 
mutababara nka ba bandi badafite ibyiringiro. Ubwo twemeye yuko Yesu yapfuye, akazuka, 
abe ari ko twizera ko Imana izazana na Yesu, asasinziriye muri we. Kuko Umwami ubwe 
azaza, amanutse ava mu ijuru, aranguruye ijwi rirenga, hamwe n’ijwi rya marayika 
ukomeye, n ’impanda y’Imana; nuko abapfiriye muri Kristo ni bo bazabanza kuzuka. Maze 
natwe abazaba bakiriho basigaye, duhereko tujyananwe nabo tuzamurwe mu bicu, 
gusanganira Umwami mu kirere. Nuko rero tuzabana n’Umwami iteka ryose. ” lTes 4:13, 
14, 16. {INI 160.2} 

Abanyatesalonike bari barakiranye umunezero igitekerezo kivuga ko Kristo yari agiye kuza 
guhindura abizera bari bakiri bazima akabajyana. Bari bararinze neza ubuzima bw’incuti 
zabo kugira ngo badapfa bakabura umugisha bari bategereje kubona igihe cyo kuza 

k’Umwami wabo. Nyamara babonaga abo bakunda babakurwamo umwe umwe. Bityo 
Abanyatesalonike bari baragiye basezera ku ncuti zabo zapfuye bafite intimba nyinshi, 
batiringiye kuzongera kubabona. {INI 160.3} 

Igihe urwandiko rwa Pawulo rwafungurwaga kandi rugasomwa, amagambo ahishura uko 
abapfuye bamera yazaniye abagize Itorero ibyishimo byinshi no guhumurizwa. Pawulo 
yerekanye ko abazaba bakiriho Yesu aje batazatanga abasinziriye muri Yesu kubona 
Umwami. Ijwi rya marayika ukomeye n’impanda y’Imana bizagera ku basinziriye; maze 
abapfiriye muri Kristo babanze kuzuka mbere yuko abazaba bakiriho bahabwa kudapfa. 
“Maze natwe abazaba bakiriho basigaye, duhereko tujyananwe na bo tuzamuwe mu bicu, 
gusanganira Umwami mu kirere. Nuko rero tuzabana n’Umwami iteka ryose. Nuko 
mumaranishe imibabaro kubwirana ayo magambo. ” lTes 4:17,18. {INI 160.4} 

Ibyiringiro n’ibyishimo iki cyizere cyazaniye Itorero rishya ry’i Tesalonike ntidufite uko 
twabyishimira. Barizeye kandi bakunda cyane urwandiko bohererejwe n’umubyeyi 
wababyaje ubutumwa bwiza maze imitima yabo irushaho kumukunda. Yari yarababwiye 
ibyo bintu mbere; ariko icyo gihe ibitekerezo byari bikirwana no gusobanukirwa inyigisho 
zasaga n’aho ari nshya kandi zitamenyerewe. Bityo ntibitangaje kuba bimwe mu byo 
babwiwe bitari byarakoze ku ntekerezo zabo. Nyamara bari basonzeye ukuri maze 
urwandiko rwa Pawulo rubaha ibyiringiro bishya n’imbaraga, no kwizera gushikamye 
ndetse n’urukundo rwimbitse mu wazanye ubugingo no kudapfa kubw’urupfu rwe. {INI 
161.1} 

Ubu noneho banezejwe no kumenya ko incuti zabo zizeraga zizava mu bituro zikazukira 
kuba mu bwami bw’Imana iteka ryose. Umwijima wari warabuditse ku bituro wavanyweho. 
Umucyo mushya watamirij we ukwizera kwa Gikristo maze babona ikuzo rishya mu buzima, 
urupfu n’umuzuko bya Kristo. {INI 161.2} 

Pawulo yaranditse ati : ” Abe ari ko twizera yuko Imana izazanana na Yesu abasinziririye 
muri we.” (lTes 4:14). Abantu benshi basobanura uyu murongo bavuga ko abasinziriye 
bazavana na Kristo mu ijuru; nyamara Pawulo yavugaga ko nk’uko Kristo yazuwe mu 
bapfuye, ari ko Imana izahamagara intungane zisinziriye zive mu bituro byazo maze izijyane 
mu ijuru. Mbega guhumurizwa gukomeye n’ibyiringiro bihebuje! Atari ku Itorero ry’i 
Tesalonike gusa, ahubwo no ku Bakristo bose aho baba bari hose. {INI 161.3} 

Igihe Pawulo yakoreraga i Tesalonike, yari yararangije kubasobanurira neza ingingo ijyanye 
n’ibimenyetso by’ibihe, yerekana ibizabaho mbere yuko Umwana w’umuntu atunguka mu 
bicu byo mu ijuru ku buryo atatekereje ko ari ngombwa kwandika magambo arambuye 
ibyerekeye iyi ngingo. Ahubwo yerekeje ku nyigisho yari yarigishije. Yaravuze ati: 


162 



“Iby ’ibihe n ’iminsi, ntimugomba kubyandikirwa, kuko ubwanyu muzi neza yuko umunsi 
w ’Umwami wacu uzaza nk’uko umujura aza nijoro, ubwo bazaba bavuga bati, ‘Ni amahoro, 
nta kibi kiriho?’Ni bwo kurimbuka kuzabatungura. ” lTes 5:1-3. {INI 161.4} 

Muri iki gihe, hari abantu benshi mu isi birengagiza ibimenyetso bigaragara Kristo yatanze 
kugira ngo biburire abantu ibyerekeye ukuza kwe. Bashaka uko bacecekesha ibyo babona 
kandi bazi mu gihe ibimenyetso by’imperuka bisohora byihuta kandi isi ikaba isatira igihe 
Umwana w’umuntu azahishurirwa ku bicu by’ijuru. Pawulo yigisha ko kutita ku bimenyetso 
bizabanziriza kugaruka kwa Kristo ari icyaha. Abangaba bafiye icyaha cyo kwirengagiza 
Pawulo abita abana b’ijoro n’ab’umwijima. Atera ubutwari abari maso muri aya magambo: 

Ariko mwebweho, bene Data, ntimuri mu mwijima, ngo uwo munsi uzabatungure 
nk’umujura: kuko mwese muri abana b’umucyo n’abana b’amanywa. Ntituri ab’ijoro 
cyangwa ab’umwijima. Nuko rero twe gusinzira nk’abandi, ahubwo tube maso twirinde 
ibisindisha. ” lTes 5:4-6. {INI 161.5} 

Inyigisho za Pawulo kuri iyi ngingo ni ingirakamaro cyane ku iterero ryo muri iki gihe cyacu 
by’umwihariko. Abantu bariho mu gihe cyegereje ukugaruka kwa Yesu, bari bakwiye 
kwakirana imbaraga aya magambo ya Pawulo: “Ariko twebweho, ubwo turi ab ’amanywa, 
twirinde ibisindisha, twambaye kwizera n’urukundo nk’icyuma gikingira igituza, kandi 
twambaye ibyiringiro byo kuzabona agakiza nk’ingofero. Kuko Imana itatugeneye 
umujinya, ahubwo yatugeneye guheshwa agakiza n ’Umwami wacu Yesu Kristo, wadupfiriye 
kugira ngo nituba turi maso, cyangwa nituba dusinziriye, tuzabaneho na we. ” lTes 5:8-10. 
{INI 162.1} 

Umukristo uri maso ni Umukristo ukora, ushakana umwete gukora icyo ashoboye cyose 
kugira ngo umurimo w’ivugabutumwa bwiza utere imbere. Uko urukundo afitiye 
Umucunguzi we rwiyongera, ni nako n’urwo afitiye bagenzi be rumera. Ahura n’ibigeragezo 
bikomeye nk’ibyo Shebuja yahuye nabyo; nyamara ntiyemerera amakuba kwangiza 
intekerezo ze cyangwa gusenya amahoro y’umutima we. Azi ko igihe ikigeragezo 
cyihanganiwe, kizamutunganya kandi kirusheho kumwegereza Kristo. Abafatanyije 
imibabaro na Kristo ni nabo bahozwa na we kandi amaherezo basangira ikuzo rye. {INI 
162.2} 

Mu rwandiko yandikiye Abanyatesalonike Pawulo yakomeje agira ati : ” Ariko bene Data, 
turabingingira kugira ngo mwite ku bakorera muri mwe, babategekera mu Mwami wacu, 
babahana. Mububahe cyane mu rukundo ku bw ’umurimo wabo. Mugirirane amahoro. ” 1 
Tes 5:12, 13. {INI 162.3} 

Abizera b’i Tesalonike bari babangamiwe n’abantu babazaniraga ibitekerezo n’inyigisho 
byuzuye ubwaka. Bamwe “bakoraga nta gahunda ahubwo ... berekana ko ari ba 
kazitereyemo.” Itorero ryari ryarahawe gahunda nziza ryakurikizaga kandi hari 
harashyizweho abayobozi bakoraga ari abavugabutumwa n’abadiyakoni. Nyamara hariho 
bamwe b’ibyigenge kandi bahubukaga banze kumvira abari mu myanya y’ubuyobozi mu 
Itorero. Ntabwo basabaga uburenganzira bwo gukurikiza ibitekerezo byabo gusa ahubwo 
basabaga no kugaragariza Itorero ibitekerezo byabo mu ruhame. Pawulo abonye ibyo, 
yakanguriye Abanyatesalonike kubaha abari baratorewe kuba mu myanya y’ubuyobozi mu 
Itorero. {INI 162.4} 

Kubwo kwifuza ko abizera b’i Tesalonike bajya bagenda bubaha Imana, intumwa Pawulo 
yabingingiye kugaragaza kubaha Imana mu mibereho yabo ya buri munsi. Yaranditse ati: 
“Nuko, bene Data, ibisigaye turabinginga tubahugurira mu Mwami Yesu, kugira ngo, 
nk ’uko mwabwiwe natwe uko mukwiriye kugenda no kunezeza Imana, mube ari ko mugenda, 
ndetse murusheho. Muzi amategeko twahawe n ’Umwami Yesu kubategeka, ayo ari yo. Icyo 
Imana ishaka ni iki: ni ukwezwa kwanyu no kwirinda gusambana. ” “Imana 
ntiyaduhamagariye kwanduzwa, ahubwo yaduhamagariye kwezwa.” lTes 4:1-3, 7. {INI 
163.1} 

Intumwa Pawulo yumvaga ko afite inshingano ikomeye ku mibereho myiza y’iby’umwuka 
y’abari barihanye kubw’umurimo we. Icyo yabifurizaga cyari uko barushaho kumenya 
Imana imwe nyakuri na Yesu Kristo uwo Imana yohereje. Akenshi mu murimo we 
w’ivugabutumwa yahuraga n’amatsinda mato y’abagabo n’abagore bakundaga Yesu maze 
agapfukamana na bo agasenga asaba Imana kubigisha uko bakomatana na Yo. Akenshi 
yabagiraga inama y’uburyo bwiza bageza ku bandi umucyo w’ukuri k’ubutumwa bwiza. 
Kandi akenshi igihe yatandukanaga n’abo yabaga yarigishije, yasabaga Imana kubarinda 
ikibi no kubafasha kugira ngo babe abavugabutumwa badakebakeba kandi bakorana 
umwete. {INI 163.2} 

Ikintu kimwe mu bihamya bikomeye bigaragaza uguhinduka nyakuri ni urukundo dukunda 
Imana n’umuntu. Abemera Yesu nk’Umucunguzi wabo bakunda abo bahuje uko kwizera 
urukundo rutari urumamo. Uko ni ko byari bimeze ku bizera b’i Tesalonike. Intumwa 
Pawulo yaranditse ati: “Ariko rero, ibyo gukunda bene Data, ntimugomba kubyandikirwa, 
kuko ubwanyu mwigishijwe n ’lmana gukundana; ndetse musigaye mukundana na beneData 
bose b ’i Makedoniya hose. Ariko bene Data turabahugurira kugira ngo murusheho kugira 
urukundo rusaze: kandi mugire umwete wo gutuza, mutari ba kazitereyemo, mukoreshe 
amaboko yanyu, nk ’uko twabategetse, kugira ngo mugendane ingeso nziza ku bo hanze, 
mudafite icyo mukennye. ” lTes 4:9-12. {INI 163.3} 

“Namwe Umwami wacu abuzuze, abasesekaze gukundana no gukunda abandi bose, nk’uko 
natwe twabakunze: kugira ngo abakomeze imitima, itabaho umugayo, yere mu maso 
y’Imanayacu, niyo Data wa twese, ubwo Umwami wacu Yesu azazana n’abera be bose. ” 
lTes 3:12, 13. {INI 163.4} 

Kandi turabahugura, bene Data, kugira ngo mucyahe abica gahunda, mukomeze 
abacogora, mufashe abadakomeye, mwihanganire bose. Murebe hatagira uwitura undi 
inabi yamugiriye, ahubwo mujye mukurikiza icyiza iteka mu byo mugirirana no mu byo 
mugirira abandi bose. Mwishime iteka; musenge ubudasiba, mu bibaho byose muhore 
mushima, kuko ari byo Imana ibashakaho muri Kristo Yesu. ” lTes 5:14-18. {INI 163.5} 

Pawulo yagiriye Abanyatesalonike inama yo kudahinyura impano y’ubuhanuzi muri aya 
magambo : ” Ntimukazimye Umwuka w ’lmana, kandi ntimugahinyure ibihanurwa; ahubwo 
mugerageze byose, mugundire ibyiza. ” (lTes 5:19-21). Yaritonze yerekana itandukaniro riri 
hagati y’ukuri n’ibinyoma. Yabingingiye “kwirinda ikibi n’igisa na cyo cyose; ” maze asoza 
urwandiko rwe n ’isengesho asaba Imana ngo ibeza rwose kugira ngo “umwuka, ubugingo, 
n’umubiri birindwe, bitazabaho umugayo ubwo Umwami wacu Yesu Kristo azaza. 
Yongeyeho ati, “Ibahamagara ni iyo kwizerwa; no kubikora izabikora. ” lTes 5:23, 24. {INI 
163.6} 

Inyigisho zerekeranye no kugaruka kwa Kristo Pawulo yoherereje Abanyatesalonike mu 
rwandiko rwe rwa mbere, zari zihuje rwose n’ibyo yari yarigishije mbere. Nyamara 
amagambo ye yumviswe nabi na bamwe mu bizera b’i Tesalonike. Bumvise ko avuga 
ibyiringiro by’uko we ubwe azaba akiriho akibonera ukugaruka k’Umukiza. Kubyizera 
gutya byabateye umunezero n’ubushyuhe mu mitima. Abari bamaze igihe birengagiza 
inshingano zabo, bakomeje gushimangira ibitekerezo byabo by’ubuyobe. {INI 164.1} 

Mu rwandiko rwe rwa kabiri, Pawulo yashatse gukosora imyumvire yabo mibi ku nyigisho 
ze ndetse anashaka kubereka neza icyo yashakaga kuvuga. Yongeye kugaragaza ibyiringiro 
afite mu budahemuka bwabo, ndetse anabashimira ko ukwizera kwari gushikamye kandi ko 
urukundo bakundanaga n’urwo bakundaga umurimo wa Shebuja rwari rwinshi. Yababwiye 
ko yagendaga abaratira amatorero yandi abatanga nk’urugero rw’abantu bihangana bafite 
ukwizera gukomeye kwihanganira akarengane no kubabazwa. Yazamuye intekerezo zabo 
azigeza ku gihe cyo kugaruka kwa Kristo, ubwo abantu b’Imana bazaruhuka imihati yabo 
n’ibibahagarika imitima. Yaranditse ati: ” Ni cyo gituma ubwacu tubirata mu matorero 
y ’lmana, turata kwihangana kwanyu no kwizera mu byo murenganywa byose n ’amakuba 
mushinyiriza... kandi na mwe abababazwa kubitura kuzaruhukana natwe, ubwo Umwami 
Yesu azahishurwa, ava mu ijuru, azanye n ’abamarayika b ’ubutware bwe, hagati y ’umuriro 
waka, ahore inzigo abatamenye Imana n ’abatumvira ubutumwa bwiza bw ’Umwami wacu 

Yesu. Bazahanwa igihano kibakwiriye, ni cyo kurimbuka kw’iteka ryose, bakoherwa ngo 
bave imbere y’Umwami no mu bwiza bw’imbaraga ze, ... Ni cyo gituma tubasabira iteka, 
ngo Imana yacu ibatekereze ko mumeze nk’uko bikwiriye abahamagawe na Yo, kandi 
isohoreshe imbaraga imyifurize myiza yose n ’imirimo yanyu yose iva ku kwizera: kugira 
ngo izina ry’Umwami wacu Yesu rihimbarizwe muri mwe, namwe mumuhimbarizwe, nk’uko 
ubuntu bw’Imanayacu n’ubw’Umwami Yesu Kristo buri. ” 2 Tes 1:4, 7, 8, 9, 11, 12. {INI 
164.2} 

Nyamara mbere yo kugaruka kwa Kristo, hari ibintu bikomeye mu by’idini byavuzwe 
n’ubuhanuzi bigomba kubaho. Intumwa Pawulo yaravuze ati, ” Kugira ngo mutanambuka 
vuba mukava mu bwenge, cyangwa ngo muhagarike imitima, naho mwaba mubitewe 
n ’umwuka cyangwa n ’ijambo cyangwa n ’urwandiko rukekwa ko ruvuye kuri twe, bihamya 
yuko umunsi w’Umwami wacu umaze gusohora. Ntihakagire umuntu uboshya uburyo 
bwose, kuko uwo munsi utazaza, kurya kwimura Imana kutabanje kubaho, kandi urya 
munyabugome atarahishurwa, ni we mwana wo kurimbuka, ni umubisha wishyira hejuru 
y ’icyitwa imana cyose cyangwa igisengwa, kugira ngo yicare mu rusengero rw ’lmana, 
yiyerekane ko ari Imana. ” 2Tes 2:2-4. {INI 164.3} 

Amagambo ya Pawulo ntiyagombaga gusobanurwa nabi. Abantu ntibagombaga kwigishwa 
ko, kubwo guhishurirwa kudasanzwe, Pawulo yari yaraburiye Abanyatesalonike ko Kristo 
aje ako kanya. Kuvuga atyo byari gutera urujijo mu byo kwizera; kuko iyo habayeho 
kudasohora kw’icyo umuntu yiteze akenshi bitera ukutizera. Intumwa Pawulo yabagiriye 
inama yo kutakira ubutumwa bumeze butyo nk’ubuvuye kuri we. Yakomeje ashimangira ko 
ubutegetsi bw’Ubupapa bwagombaga kuzaharuka bukarwanya ubwoko bw’Imana. Byari 
kuba iby’ubusa ku Itorero kwitega ukuza k’Umwami wabo mbere y’uko ubu bubasha 
bw’ubupapa bukora umurimo wabwo wo kurimbura no gutuka Imana. Pawulo yarababajije 
ati: “Ntimwibukayuko nababwiye ibyo nkiri kumwe namwe?” 2Tes 2:5. {INI 165.1} 

Hari ibigeragezo bikomeye byagombaga kugariza Itorero nyakuri. Ndetse n’igihe intumwa 
Pawulo yandikaga, “amayoberane y’ubugome” yari yaratangiye gukora. Ibintu byari 
kuzabaho mu bihe byari imbere byari ” kuba mu buryo bwo gukora kwa Satani, gufite 
imbaraga zose n’ibimenyetso n ’ibitangaza by’ibinyoma. ... n’ubuhenzi bwose gukiranirwa 
ku barimbuka. ” 2Tes 2:9, 10. {INI 165.2} 

By’umwihariko, ibyo Pawulo yavuze byerekeye abantu banga “gukunda ukuri,” bifite 
agaciro gakomeye. Yavuze ku bantu bose bari kuzanga ubutumwa bw’ukuri nkana ati: “Ni 
cyo gituma Imana izaboherereza ubushukanyi bukomeye cyane, ngo bizere ibinyoma: kugira 
ngo abatizeye iby’ukuri bose, bakishimira gukiranirwa, bacirwe ho iteka. ” (2Tes 2:11, 12). 
Abantu ntibashobora kwanga imiburo Imana iboherezanya imbabazi ngo be guhanwa. 

Imana ikura Mwuka wayo ku bakomeza kwinangira bakirengagiza iyi miburo, maze 
ikabarekera ibinyoma bakunda. {INI 165.3} 

Nukorero Pawulo yerekanye umurimo w’ubugome w’imbaraga y’ikibi wagombaga 
kuzakomeza mu binyejana byinshi by’umwijima n’akarengane mbere yo kugaruka kwa 
Kristo. Abizera b’i Tesalonike bari baragize ibyiringiro by’uko bagiye guhita bacungurwa, 
ubu noneho basabwe gukora umurimo wari imbere yabo bafite ubutwari no kubaha Imana. 
Intumwa Pawulo yababwiye ko batagomba kwirengagiza inshingano zabo cyangwa ngo 
babe aho gusa bategereze ntacyo bakora. Nyuma y’ubwuzu bwinshi bari bafite bibwira ko 
bagiye guhita bacungurwa, ibikorwa byo mu buzima bwa buri munsi no kurwanywa 
bagombaga guhura nako byari kwikuba kabiri. {INI 165.4} 

Bityo, yabasabye gushikama mu kwizera agira ati: “Nuko rero bene Data, muhagarare 
mushikamye, mukomeze inyigisho mwigishijwe, n’aho zaba ari izo mwigishijwe, 
n ’amagambo yacu cyangwa n ’urwandiko rwacu. Nuko, Umwami wacu Yesu Kristo ubwe, 
n ’lmana Data wa twese yadukunze, ikaduha ihumure ry ’iteka ryose n ’ibyiringiro byiza, ku 
bw’ubuntu bwayo, ihumurize imitima yanyu, ibakomereze mu mirimo yose myiza, 
n ’amagambo yose meza. ” ” Ariko Umwami ni uwo kwizerwa, ni we uzakomeza mwebwe, 
abarinde Umubi. Kandi ibyanyu tubyiringijwe n ’Umwami, yuko ibyo dutegetse mubikora, 
kandi muzajya mubikora. Umwami ayobore imitimayanyu, ayerekeze ku rukundo rw Imana, 
no ku kwihangana kwa Kristo. ” 2Tes 2:15-17; 3:3-5. {INI 166.1} 

Umurimo abizera bakoraga bari barawuhawe n’Imana. Kubwo kuyoboka ukuri 
badakebakeba, umucyo bari barabonye bagombaga kuwushyira abandi. Intumwa Pawulo 
yabasabye kudacogora gukora neza, maze yitangaho urugero rwo gukora imirimo y’igihe 
gito yo muri iyi si ashishikariye kandi akanakorana umurimo wa Kristo umwete mwinshi. 
Yanenze abari barirunduriye mu bunebwe no gutwarwa bidafite umumaro, maze abategeka 
”gukorana ituza, ngo babone uko barya ibyo kurya byabo ubwabo. ” (2Tes 3:12). Yabwiye 
Itorero kwitandukanya n’umuntu wese wari gutsimbarara mu kutita ku nyigisho z’abakozi 
b’Imana. Yongeyeho ati: “Ariko ntimumutekereze ko ari umwanzi wanyu, ahubwo 
mumuhugure nka mwene So. ” 2Tes 3:15. {INI 166.2} 

Pawulo yasoresheje uru rwandiko isengesho asaba ko hagati y’imiruho yo mu buzima 
n’ibigeragezo, amahoro y’Imana n’ubuntu bw’Umwami Yesu Kristo bibabera ihumure 
n’inyunganizi. {INI 166.3} 


167 



IGICE CYA 26 - APOLO ARI KORINTO 


(Iki gice gishingiye mu Byakozwe n ’lntumwa 18:18-28) 

Pawulo amaze kuva i Korinto, yakurikijeho gukomereza umurimo we muri Efeso. Yari mu 
rugendo yerekeje i Yerusalemu mu munsi mukuru wari wegereje, bityo ntiyagombaga 
gutinda mu Efeso. Yagiye impaka n’Abayahudi mu rusengero maze baranyurwa ku buryo 
bamwingingiye gukomeza umurimo we muri bo. Umugambi yari afite wo gusura 
Yerusalemu wamubujije gutinda ariko abasezeranira kuzagaruka “Imana nibashaka.” 
(Ibyak 18:21). Akwila na Purisikila bari baramuherekeje ajya mu Efeso; aherako abasiga yo 
kugira ngo bakomeze gukora umurimo yari yaratangiye. {INI 167.1} 

Muri icyo gihe “hariho Umuyuda witwaga Apolo, wavukiye mu Alekizanderiya; bukeye 
agera mu Efeso. Yari umuntu w ’intyoza w ’umunyabwenge, kandi akaba n ’umuhanga mu 
byanditswe .” Ibyak 18:24. Apolo yari yarumvise kubwiriza kwa Yohana Umubatiza, yari 
yarabatijwe umubatizo wo kwihana, kandi yari umuhamya nyakuri ko umurimo 
w’umuhanuzi utari warapfuye ubusa. Ibyanditswe bivuga ko Apolo yari ” yarigishijwe 
Inzira y’Umwami Yesu; yagiraga umwete mwinshi mu mutima, avuga ibya Yesu, kandi 
abyigisha neza: arikoyari azi umubatizo wa Yohana gusa. ” Ibyak 18:25. {INI 167.2} 

Akiri mu Efeso, Apolo “yatangiye kuvugira mu masinagogi ashize amanga.” Mu bantu bari 
bamuteze amatwi harimo Akwila na Purisikila. Aba bamaze kubona ko atari 
yarasobanukiwe neza umucyo w’ubutumwa bwiza, ” bamujyanye iwabo, bamusobanurira 
inzira y ’lmana, kugira ngo arusheho kuyimenya neza. ” (Ibyak 18:26). Mu kwigisha kwabo 
yasobanukiwe neza Ibyanditswe maze ahinduka umwe mu bantu bakomeye cyane 
bamamaza ukwizera kwa Gikristo. {INI 167.3} 

Apolo yifuzaga gukomeza akajya mu Akaya, maze abavandimwe be mu kwizera bo mu 
Efeso ” bandikira abigishwa ngo bamwakire” nk’umwigisha ukurikiza amahame y’Itorero 
rya Kristo. Yagiye i Korinto, aho yabwiririzaga mu ruhame n’urugo ku rundi, ” agatsinda 
Abayuda;... abereka mu byanditswe yuko Yesu ari we Kristo. ” (Ibyak 18:28). Pawulo yari 
yarabibye imbuto y’ukuri; Apolo nawe arayivomerera. Umusaruro umurimo wa Apolo 
wagezeho mu kubwiriza ubutumwa bwiza watumye bamwe mu bizera baha isumbwe 
imirimo ye kurusha iya Pawulo. Uku kugereranya umuntu n’undi byazanye amacakubiri mu 
Itorero yaje kubera imbogamizi ikomeye iterambere ry’umurimo wo kwamamaza 
ubutumwa bwiza. {INI 167.4} 

Mu gihe cy’umwaka umwe n’igice Pawulo yari yaramaze i Korinto, yari yarigishije 
ubutumwa bwiza mu buryo bworoshye. Yari yaragiye mu Banyakorinto “atari umuhanga 
w’intyoza yo kuvuga cyangwa ufite ubwenge buhebuje, ahubwo yagiye atinya kandi ahinda 

umushyitsi, “akavuga ibigaragaza umwuka n’imbaraga” kugira ngo “kwizera kwabo 
kudahagararira ku bwenge bw ’abantu, ahubwo mu mbaraga z ’lmana. ” lKor 2:1,4, 5. {INI 
167.5} 

Pawulo yari yarakoze ibishoboka agahuza uburyo bw’imyigishirize ye n’uko Itorero rimeze. 
Nyuma yaje kubasobanurira ati: “Bene Data, sinabashije kuvugana namwe nk’uvugana 
n’ab’Umwuka, ahubwo navuganye namwe nk’uvugana n’aba kamere, cyangwa abana 
b ’impinja bo muri Kristo. Nabaramije amata, sinabagaburiye ibyokurya bikomeye: kuko 
mwari mutarabibasha kandi na none ntimurabibasha. ” (lKor 3:1, 2). Abenshi mu bizera 
b’i Korinto bagendaga basobanukirwa buhoro buhoro ibyo yihatiraga kubigisha. Iterambere 
bari bafite mu bumenyi bw’iby’Umwuka ntiryari bihwanye n’amahirwe bari baragize. Mu 
gihe bagombaga kuba bari ku rwego rwo hejuru mu by’imibereho ya Gikristo kandi bakaba 
bashobora gusobanukirwa no gukurikiza ukuri kwimbitse kw’ijambo ry’Imana, bari bari ku 
rwego nk’urwo abigishwa bari bariho igihe Kristo yababwiraga ati: “Ndacyafite ibyo 
kubabwira byinshi, ariko ubu ntimubasha kubyihanganira.” (Yohana 16:12). Ishyari, 
urwikekwe no kuregana byari byarahumye imitima y’abizera benshi b’i Korinto bibuza 
Mwuka Muziranenge gukora umurimo we mu buryo bwuzuye, kandi ari we “urondora 
byose, ndetse n ’amayoberaney’Imana. ” (lKor 2:10). Uko bagaragaraga nk’abanyabwenge 
mu by’isi kose, bari impinja mu kumenya Kristo. {INI 168.1} 

Wari umurimo wa Pawulo kwigisha Abanyakorinto bahindutse, akabahugura mu nyigisho 
zibanze z’ukwizera kwa Gikristo. Byari byaramubereye ngombwa kubigisha nk’abantu 
batagira icyo bazi ku mikorere y’imbaraga mvajuru mu mutima. Muri icyo gihe 
ntibashoboye gusobanukurwa n’ubwiru bw’agakiza: kuko “umuntu wa kamere atemera 
iby’Umwuka w’Imana: kuko ari ubupfu kuri we akaba atabasha kubimenya, kuko 
bisobanurwa mu buryo bw ’Umwuka. ” (lKor 2 :14). Pawulo yari yarakoresheje imbaraga ze 
zose abiba imbuto abandi bagombaga kuvomerera. Abamukurikiye bagombaga gukomereza 
aho yari agereje, bagatanga umucyo wa Mwuka n’ubumenyi mu gihe gikwiye bakurikije 
uko Itorero ryari rishoboye kuwihanganira. {INI 168.2} 

Igihe intumwa Pawulo yatangiraga umurimo we i Korinto, yabonye ko akwiriye gutangirana 
ubwitonzi mu kuvuga ukuri gukomeye yifuzaga kwigisha. Yari azi ko mu bamuteze amatwi 
hashobora kubamo abantu biratana inyigisho z’ubuhanga bwa kimuntu, abashyigikiye 
uburyo bupfuye bwo kuramya, bagendaga bashakisha nk’impumyi, bibwira ko barabona mu 
byaremwe inyigisho zashoboraga kuvuguruza ukuri k’ubugingo bw’umwuka kandi budapfa 
nk’uko bwahishuwe mu Byanditswe. Yari azi kandi ko abasesengura inyigisho bazakora 
uko bashoboye kose bakavuguruza ubusobanuro bwa Gikristo bw’ijambo ryahishuwe, kandi 
ko abahakanyi bashoboraga gukwena ubutumwa bwiza bwa Kristo. {INI 168.3} 

Uko yaharaniraga kuyobora abantu ku musaraba, Pawulo ntiyigeze acyaha mu buryo 
buziguye abari barishoye mu ngeso y’ubusambanyi cyangwa kubereka uko icyaha cyabo 
cyari kibi cyane imbere y’Imana Yera. Aho gukora atyo, yabagaragarije umugambi nyakuri 
w’ubuzima kandi agerageza kwerekeza intekerezo zabo ku nyigisho z’Umwigisha wo mu 
ijuru. Igihe izo nyigisho zakiriwe zagombaga kubakura mu gutwarwa n’ibinezeza by’isi 
n’icyaha maze zikabageza mu kubonera n’ubutungane. Yibanze cyane ku kubaha Imana mu 
myifatire ndetse no ku butungane bugomba kugerwaho n’abazahabwa umwanya mu ngoma 
y’Imana. Yifuzaga kuzabona umucyo w’ubutumwa bwiza bwa Kristo weyura umwijima 
wari mu ntekerezo zabo kugira ngo barebe ukuntu imigirire yabo mibi ari urukozasoni mu 
maso y’Imana. Kubw’ibyo ingingo ikomeye yabigishije yari Kristo wabambwe. Yashakaga 
kubereka ko icyo bakwiriye kwiga bashishikaye ndetse n’umunezero wabo uruta iyindi ari 
ukuri gutangaje kw’agakiza kabonerwa mu kwihana ukemera Imana no kwizera Umwami 
Yesu Kristo. {INI 169.1} 

Umunyabwenge ahunga umucyo w’agakiza kuko uwo mucyo ukoza isoni inyigisho 
yiratana. Umuntu watwawe n’iby’isi yanga kwakira agakiza kubera ko kamutandukanya 
n’ibigirwamana bye by’iby’isi. Pawulo yabonye ko imico ya Kristo igomba gusobanuka 
mbere yuko abantu bamukunda kandi bakarebesha umusaraba amaso yo kwizera. Aha niho 
hagomba gutangirira icyo cyigisho kizaba ubumenyi n’indirimbo by’abacunguwe mu bihe 
bidashira. Mu mucyo w’umusaraba wonyine niho wabonera agaciro nyakuri k’ubugingo 
bw’umuntu. {INI 169.2} 

Imbaraga itunganya y’ubuntu bw’Imana ihindura kamere y’umuntu. Abantu buzuye irari 
ry’iby’isi ntibashobora gushimishwa n’iby’ijuru; imitima yabo ya kamere kandi itejejwe 
ntabwo yakwigera inezezwa n’ibitunganye kandi bizira inenge byo mu ijuru; ku buryo 
biramutse bishobotse ko abantu nk’abo bahinjira, nta kintu na kimwe cyatuma banezerwa. 
Ibintu bigenga umutima wa kamere bigomba kwigarurirwa n’ubuntu bwa Kristo mbere yuko 
umunyabyaha aba akwiriye kujya mu ijuru no kunezerezwa no kuba mu muryango 
w’abamarayika bazira inenge. Igihe umuntu apfuye ku cyaha akihutira kwakira ubuzima 
bushya muri Kristo, urukundo mvajuru rwuzura umutima we, imyumvire ye igatunganywa; 
akanywa ku isoko idakama y’umunezero n’ubwenge, umucyo w’umunsi w’iteka ukarasira 
mu nzira anyuramo, kuko ahorana n’Umucyo w’ubugingo. {INI 169.3} 

Pawulo yari yarashatse gukangurira ibitekerezo bya bene se b’i Korinto ko we 
n’abavugabutumwa bafatanyije umurimo bari abantu batumwe n’Imana ngo bigishe ukuri; 
ko bose basenyeraga umugozi umwe kandi ko bose bari bishingikirije ku Mana kugira ngo 
umurimo wabo ugire umusaruro. Impaka zari zaravutse mu Itorero zerekeye ibyagezweho 
n’abavugabutumwa batandukanye ntizari ziri muri gahunda y’Imana, ahubwo zari ingaruka 

zo gukunda imico y’umutima wa kamere. Pawulo yaravuze ati, “Ubwo umuntu umwe avuga 
ati: ‘Jyeweho ndi uwa Pawulo ’; undi akavuga ati: ‘Jyeweho ndi uwa Apolo ’; ntibigaragaza 
ko muri aba kamere? Mbese ye, Apolo ni iki? Kandi Pawulo ni iki? Si abagaragu batumye 
mwizera, nk’uko Imanayabahaye umurimo? Ni jye wateye imbuto, Apolo na we arazuhira, 
ariko Imana ni yo yazikujije. Nuko utera, nta cyo aba ari cyo, cyangwa uwuhira, keretse 
Imana ikuza. ” lKor 3:4-7. {INI 169.4} 

Pawulo ni we wari warabwirije ubutumwa bwiza i Korinto bwa mbere kandi ni nawe wari 
warahahanze Itorero. Uyu wari umurimo Imana yari yaramushinze gukora. Nyuma y’aho 
abandi bakozi barahamusanze bayobowe n’Imana, baza gukora inshingano yabo. Imbuto 
zabibwe zagombaga kuvomererwa kandi ibi ni byo Apolo yagombaga gukora. Yakurikiye 
Pawulo mu murimo we, akagenda atanga inyigisho ziruseho kandi agafasha imbuto yabibwe 
ngo ikure. Yashyikiriye imitima y’abantu ariko Imana ni yo yatumye ikura. Ntabwo ari 
imbaraga y’umuntu, ahubwo imbaraga y’Imana ni yo ihindura imico. Ababiba 
n’abavomerera sibo batuma imbuto ikura; bakorera munsi y’ukuboko kw’Imana nk’abakozi 
bashyizweho nayo, bafatanyije na Yo mu murimo wayo. Icyubahiro n’ikuzo bizana no 
kugera ku musaruro mwiza biba iby’Umukozi Mukuru. {INI 170.1} 

Abagaragu b’Imana bose ntibafite impano zimwe, nyamara bose ni abakozi bayo. Buri wese 
agomba kwigira ku Mwigisha Mukuru maze agaherako akamenyesha abandi ibyo yamenye. 
Imana yahaye buri muntu wese mu ntumwa zayo umurimo wihariye. Hari impano 
zitandukanye nyamara abakozi bose bakwiriye gukorera hamwe bayobowe n’imbaraga 
itunganya ya Mwuka Muziranenge. Uko bamenyesha abantu ubutumwa bwiza bw’agakiza, 
benshi bazemera kandi bahindurwe n’imbaraga y’Imana. Igikoresho muntu gihishanywe na 
Kristo mu Mana, kandi Kristo akagaragara nk’umutware ukomeye hagati y’ibihumbi cumi 
kuko ari we ufite igikundiro. {INI 170.2} 

“Utera n’uwuhira barahwanye, kandi umuntu wese azahembwa nk’uko yakoze umurimo 
we: kuko twembi Imana ari yo dukorera; namwe mukaba umurima w ’lmana, n ’inzu yayo. ” 
(lKor 3:8, 9). Muri iri somo intumwa Pawulo agereranya Itorero n’umurima uhinzwe, aho 
abakozi bakora, bita ku mizabibu yatewe n’Uhoraho no ku nyubako izakura igahinduka 
ingoro izira inenge y’Uhoraho. Imana ni yo Mukozi Mukuru kandi yahaye buri muntu wese 
umurimo we. Abantu bose bagomba gukora bahagarikiwe na yo bakayireka igakora kandi 
igakorera mu bakozi bayo. Ibaha uburyo n’ubuhanga, kandi iyo bumviye guhugura kwayo 
atuma imihati yabo igera ku nsinzi. {INI 170.3} 

Abagaragu b’Imana bagomba gukorera hamwe, bafatanyije mu buryo bwo kwiyoroshya no 
kubahana, “kuby ’icyubahiro, umuntu wese ashyira imbere mugenzi we. ” Abaroma 12:10. 
Nta gusebanya gukwiye kubaho, nta gusenya umurimo w’undi; kandi nta macakubiri 

akwiriye kubaho. Buri muntu wese Uhoraho yashinze ubutumwa afite umurimo 
w’umwihariko agomba gukora. Buri wese afite uko ateye yihariye atashobora kwinjizwa mu 
wundi muntu. Nyamara buri muntu agomba gukora yuzuzanya na bagenzi be. Mu murimo 
wabo, abakozi b’Imana bagomba kuba umwe. Nta n’umwe ukwiriye kwishyira hejuru ngo 
yigire icyitegererezo, ngo asebye abakozi bagenzi be cyangwa ngo abafate ko baciye bugufi 
ye. Ari munsi y’ubutware bw’Imana, buri wese agomba gukora umurimo ashinzwe, 
akubahwa, agakundwa kandi agaterwa ubutwari n’abandi bakozi. Bose bafatanyije bagomba 
gukomeza umurimo bakawurangiza. {INI 171.1} 

Aya mahame yavuzweho cyane mu rwandiko rwa mbere Pawulo yandikiye Itorero ry’i 
Korinto. Intumwa Pawulo yerekeza ku “bakozi ba Kristo, ” nk’ «ibisonga byeguriwe ubwiru 
bw’Imana,» kandi avuga ku murimo wabo ati: “Kandi ibisonga bishakwaho ko biba 
abanyamurava. Ni cyo gituma kuri jye bitagira icyo bintwara rwose gucirwa urubanza 
namwe cyangwa n ’abanyarukiko b ’abantu; kuko ndetse nanjye ubwanjye nticira urubanza, 
kuko ari nta cyo niyiziho; nyamara si icyo kinsindishiriza: ahubwo Umwami ni we unshira 
urubanza. Ni cyo gituma mudakwiriye guca urubanza rw’ikintu cyose, igihe cyarwo 
kitarasohora, kugeza ubwo Umwami wacu azaza, agatangaza ibyari byahishwe mu 
mwijima, kandi akagaragaza n’imigambi yo mu mitima. Ubwo ni bwo umuntu wese 
azahabwa n ’lmana ishimwe rimukwiriye. ” lKor 4:1; 2-5. {INI 171.2} 

Nta muntu n’umwe wahawe inshingano yo gucira urubanza abakozi b’Imana batandukanye. 
Uhoraho wenyine ni we mucamanza w’umurimo w’umuntu kandi azaha buri wese igihembo 
kimukwiriye. {INI 171.3} 

Intumwa Pawulo akomeza yerekeza ku kugereranya imirimo ye n’iya Apolo agira ati, “Nuko 
beneData, ibyo mbyigereranijeho, jyewe na Apolo, ku bwanyu, nk’ubacira umugani; kugira 
ngo ibyo mvuze kuri twe bibigishe kudatekereza ibirenze ibyanditswe, hatagira umuntu 
wihimbaza, arwana ishyaka ry’umwe, agahinyura undi. Mbese ni nde wabatandukanije 
n ’abandi? Kandi icyo mufite mutahawe ni igiki? Ariko niba mwaragihawe, ni iki gituma 
mwirata nk’abatagihawe? ” lKor 4:6, 7. {INI 171.4} 

Pawulo yagaragarije Itorero akaga n’imiruho we na bagenzi be bagiye bihanganira mu 
murimo bakoreraga Kristo. Yaravuze ati: “Kugeza na n’ubu twishwe n’inzara n’inyota, 
kandi twambaye ubusa, dukubitwa ibipfunsi, turi inzererezi, clukoresha amaboka yacu 
imirimo y ’imiruho. Iyo badututse, tubasabira umugisha; iyo turenganyijwe, turihangana; 
iyo dushebejwe turinginga. Kugeza ubu twagizwe nk’umwavu w’isi, n’ibiharurwa byose. 
Ibyo simbyandikiye kubakoza isoni, ahubwo mbyandikiye kubahugura, nk’abana banjye 
nkunda; kuko nubwo mufite muri Kristo ababayobora inzovu, ntimufite ba so benshi. Ni jye 
wababyaje ubutumwa bwiza muri Kristo Yesu. ” lKor 4:11-15 {INI 171.5} 

Uwohereza ababwirizabutumwa bwiza nk’intumwa ze arasuzugurwa iyo mu bumva 
hagaragaye gukundwakaza umuvugabutumwa umwe bigatuma habaho kutemera ibyo undi 
mwigisha akora. Uhoraho yoherereza abantu be ubufasha, atari igihe cyose babushatse, 
ahubwo ari uko babukeneye. Ibyo biterwa n’uko abantu bareba hafi kandi bakaba batabasha 
kumenya icyabagirira umumaro kuruta ibindi. Ntabwo ari kenshi ko umubwiriza w’ibyiza 
umwe yagira ibyangombwa byose bikenewe byo gutunganya Itorero ngo ryuzuze ibyo 
Ubukristo busaba byose. Kubw’ibyo, kenshi Imana yoherereza abagize Itorero abandi 
bavugabutumwa, buri wese afite ubushobobzi bwe abandi batari bafite. {INI 172.1} 

Itorero ryari rikwiriye kwakira aba babaragu ba Kristo ribyishimiye nk’uko ryakwakira 
Kristo ubwe. Abagize Itorero bari bakwiriye kungukira mu buryo bushoboka bwose mu 
nyigisho buri muvugabutumwa ashobora kubagezaho azikuye mu ijambo ry’Imana. Ukuri 
kuzanwa n’abagaragu b’Imana gukwiriye kwemerwa no kwakiranwa umutima wo kwicisha 
bugufi, ariko nta muvugabutumwa ugomba kugirwa ikigirwamana. {INI 172.2} 

Binyuze mu buntu bwa Kristo, abakozi b’Imana bagirwa intumwa z’umucyo n’umugisha. 
Kubera gusenga mu kuri no kwihangana, bahabwa impano ya Mwuka Muziranenge maze 
bakajya imbere baremerewe n’umutwaro wo gukiza imitima y’abantu, imitima yabo yuzuye 
ishyaka ryo kwamamaza insinzi y’umusaraba, bazabona umusaruro w’imirimo yabo. 
Bamaramaje kutagaragaza ubwenge bwa kimuntu no gukwishyira hejuru, bazakora 
umurimo utazasenywa n’ibitero bya Satani. Abantu benshi bazava mu mwijima bagere mu 
mucyo kandi amatorero menshi azahangwa. Abantu bazahinduka atari kubw’abantu ahubwo 
ari kubwa Kristo. Inarinjye izibagirana; Yesu wenyine, Umuntu w’i Kaluvari, ni we 
uzagaragara. {INI 172.3} 

Abakorera Kristo muri iki gihe bashobora kugaragaza ibintu bimwe biboneye byagaragajwe 
n’abamamaje ubutumwa bwiza mu gihe cy’intumwa. Imana yiteguye guha abagaragu bayo 
imbaraga uyu munsi nk’uko yari yiteguye kuziha Pawulo na Apolo, Sila na Timoteyo, 
Petero, Yakobo na Yohana. {INI 172.4} 

Mu gihe cy’intumwa, hariho abantu bayobye bavugaga ko bizera Kristo ariko banga guha 
intumwa ze icyubahiro. Bavuze ko batakurikiye umwigisha w’umuntu; ko ahubwo mu 
buryo butaziguye bigishijwe na Kristo badafashijwe n’abagabura b’ubutumwa bwiza. 
Bumvaga bihagije mu bitekerezo kandi badashaka kumvira icyo Itorero rivuga. Abantu 
nk’abo bari bari mu kaga gakomeye ko gushukwa. {INI 172.5} 

Imana yashyize mu Itorero, abantu batandukanyije impano nk’abafasha yitoranyirije, kugira 
ngo bitewe no guhuza ubwenge bw’abantu benshi igitekerezo cya Mwuka gishobore 
kugerwaho. Abantu bagendera bishingikirije ku bintu bikomeye biranga imico yabo, 

bakanga gufatanya n’abandi bagize uburambe mu murimo w’Imana, bazahumishwa no 
kwiyemera, bananirwe gutandukanya ukuri n’ikinyoma. Si byiza gutoranya abantu nk’abo 
ngo babe abayobozi mu Itorero; kuko bashobora gukurikira imyumvire n’imigambi yabo 
ntibite ku bitekerezo by’abavandimwe babo muri Kristo. Byoroheye umwanzi gukorera mu 
bantu, bakeneye inama buri gihe, nyamara bagakora umurimo wo kuyobora abandi 
bakoresheje imbaraga zabo bwite, batigeze biga kwicisha bugufi kwa Kristo. {INI 173.1} 

Ibyo twibwira ko bitunganye byonyine ntabwo bihagije kugira ngo bituyobore mu 
nshingano zacu. Kenshi umwanzi yemeza abantu kwizera ko Imana ari yo ibayoboye kandi 
mu by’ukuri bakurikiye ibyo umuntu yitekerereje. Ariko nituba maso kandi tukajya inama 
na bagenzi bacu, tuzasobanukirwa n’ubushake bw’Imana; kuko isezerano ari iri ngo, 
“Abicisha bugufi azabayobora mu byo gukiranuka. Abicisha bugufi azabigisha inzira ye. ” 
Zaburi 25:9. {INI 173.2} 

Mu Itorero rya Gikristo rya mbere habayeho abantu bamwe banze kwemera yaba Pawulo 
cyangwa Apolo, ahubwo bemeza ko Petero ari we muyobozi wabo. Bemeje ko Petero yari 
yarabaye incuti magara ya Kristo igihe yari ku isi; mu gihe Pawulo we icyo gihe yatotezaga 
abizera. Ibitekerezo byabo n’uko babonaga ibintu byari byarabogamye. Ntiberekanye 
ubuntu bushyitse, ubugira neza n’imbabazi byagaragazaga ko Kristo atuye mu mutima. {INI 
173.3} 

Hariho akaga ko uyu mwuka wo kwiremamo ibice uzazana ingaruka mbi cyane mu Itorero 
rya Gikristo, maze Pawulo abwirizwa n’Imana kuvuga amagambo y’umuburo ukomeye no 
kubacyaha. Ku bavugaga bati: “Jyeweho ndi uwa Pawulo. ” undi akavuga ati: “Ariko jyewe 
ho ndi uwa Apolo”; undi akavuga ati : “Jyeweho ndi uwa Kefa”; undi ati : “Jyeweho ndi 
uwa Kristo,” intumwa Pawulo yarababajije ati:“Mbese Kristo yagabanyijwemo ibice? 
Pawulo ni we wababambiwe? Cyangwa mwabatijwe mu izina rya Pawulo?” Yarabasabye 
ati: “Nuko ntihakagira umuntu wirata abantu: kuko byose ari ibyanyu, naho yaba Pawulo, 
cyangwa Apolo, cyangwa Kefa, cyangwa isi, cyangwa ubugingo, cyangwa urupfu, cyangwa 
ibiriho, cyangwa ibizaba; byose ni ibyanyu, namwe muri aba Kristo; Kristo na we ni 
uw’Imana” 1 Kor 1:12-13; 3:21-23. {INI 173.4} 

Pawulo na Apolo barumvikanaga. Apolo yacitse intege kandi agira agahinda kubera 
amacakubiri yari mu Itorero ry’i Korinto. Ntiyitaye ku gukundwakaza bamugaragarije 
cyangwa ngo abishigikire, ahubwo yahereyeko ahita ava aho hantu hari ibibazo. Nyuma 
y’aho ubwo Pawulo yamusabaga kongera gusura i Korinto, yaranze ntiyongera kuhakorera 
bimara igihe kirekire kugeza ubwo Itorero ryari rimaze kugera ku rwego rwiza mu 
by’umwuka. {INI 173.5} 

IGICE CYA 27 - EFESO 


(Iki gice gishingiye mu Byakozwe n ’lntumwa 19:1-20) 

Igihe Apolo yabwirizaga i Korinto, Pawulo yasohoje isezerano rye ryo gusubira mu Efeso. 
Yari yarasuye i Yesusalemu ahamara igihe gito kandi yari yaramaze iminsi myinshi i 
Antiyokiya ari ho yabanje gukorera. Bityo yambukanyije Aziya Ntoya, “anyara mu gihugu 
cy’i Galatiya n’i Furugiya” (Ibyak 18:23), asura amatorero yari yarahanze ubwe 
anakomereza abizera mu kwizera. {INI 174.1} 

Mu gihe cy’intumwa igice cy’uburengerazuba cya Aziya Ntoya cyari kizwi nk’intara 
y’Abaroma yo muri Aziya. Efeso, yari umurwa mukuru w’icyo gice, yari isangano rikomeye 
ry’ubucuruzi. Icyambu cyaho cyari cyuzuye amato kandi inzira zaho zari zuzuye abantu 
bavuye mu bihugu byose. Nk’uko i Korinto hari hameze, Efeso hari ahantu hagaragara ko 
hazatanga umusaruro mu ibwirizabutumwa bwiza. {INI 174.2} 

Muri icyo gihe Abayahudi bari batataniye mu bihugu byateye imbere, muri rusange bari 
bategereje kuza kwa Mesiya. Igihe Yohana Umubatiza yabwirizaga, abantu benshi bari 
baraje i Yerusalemu mu minsi mikuru y’umwaka, bagiye ku nkengero za Yorodani 
kumwumva. Aho ngaho bari barahumvise Yesu yamamazwa nk’Uwasezeranywe kandi bari 
barajyanye iyo nkuru nziza mu mpande zose z’isi. Uko ni ko Imana yateguriye inzira 
umurimo w’intumwa. {INI 174.3} 

Ageze mu Efeso, Pawulo yabonye bene se cumi na babiri, kandi nk’uko byagendekeye 
Apolo, bari barabaye abigishwa ba Yohana umubatiza ndetse bunguka ubumenyi bwerekeye 
umugambi wa Kristo. Ntibari bafite ubushobozi nk’ubwa Apolo; ariko bari bafite ukuri 
kumwe no kwizera kumwe bashaka kwamamaza ubumenyi bari barakiriye. {INI 174.4} 

Aba bavandimwe mu kwizera ntacyo bari bazi ku murimo wa Mwuka Muziranenge. Igihe 
Pawulo yababazaga niba barahawe Mwuka Muziranenge, barasubije bati, “Ntabwo twari 
twumva yuko Umwuka Wera yaje.” Pawulo ababajije ati, “Mwabatijwe mubatizo ki? 
“Baramusubije bati, ni ” Umubatizo wa Yohana. ” Ibyak 19:2, 3. {INI 174.5} 

Bityo intumwa Pawulo yabagaragarije ukuri gukomeye kw’ishingiro ry’ibyiringiro bya 
Gikristo. Yababwiye iby’ubuzima bwa Kristo akiri ku isi n’iby’urupfu rwe 
rw’agashinyaguro rukojeje isoni. Yababwiye uko Umutware w’ubugingo yari yarashenye 
ibihindizo by’igituro akazuka atsinze urupfu. Yasubiye mu nshingano Umukiza yahaye 
abigishwa be ati, “Nahawe ubutware bwose mu ijuru no mu isi. Nuko mugende muhindure 
abantu bo mu mahanga yose abigishwa, mubabatiza mu izina rya Data wa twese n ’Umwana 
n’Umwuka Wera.” (Matayo 28:18, 19). Yababwiye kandi n’isezerano rya Kristo ry’uko 

azohereza Umufasha, uwo ibimenyetso n’ibitangaza byagombaga gukorwa kubw’imbaraga 
ze, kandi abatekerereza uko iri sezerano ryari ryarasohoye ku munsi wa Pentekote. {INI 
174.6} 

Abavandimwe mu kwizera bategeye amatwi amagambo ya Pawulo bayitayeho, 
babyishimiye kandi banezerewe cyane. Kubwo kwizera, bakiriye ukuri gutangaje 
kw’igitambo gihongerera ibyaha cya Kristo maze bamwakira nk’Umucunguzi wabo. 
Bahereyeko babatizwa mu izina rya Yesu, kandi ubwo Pawulo ” yabarambikagaho 
ibiganza,” banahawe umubatizo wa Mwuka Muziranenge wabashoboje kuvuga indimi 
z’ayandi mahanga no guhanura. Bityo bari bafite ubushobozi bwo gukora 
nk’ababwirizabutumwa mu Efeso no mu nkengero zaho, kandi bagakomeza bakajya 
kwamamaza ubutumwa bwiza muri Aziya Ntoya. {INI 175.1} 

Ni kubwo gukunda umutima wo kwicisha bugufi no kwemera kwigishwa byatumye aba 
bagabo bunguka imibereho yabashoboje kugenda bakajya gusarura imirima yeze. Urugero 
rwabo rutanga icyigisho gikomeye ku Bakristo. Hari abantu benshi bagira iterambere rito 
mu mibereho y’iby’Imana kubera ko bumva bihagije ku buryo badaca bugufi ngo bige. 
Banezezwa n’ubumenyi bw’amajyejuru bw’ijambo ry’Imana. Ntibifuza guhindura ukwizera 
kwabo cyangwa uko bakora, bityo ntibagire umuhati wo kwakira umucyo urenzeho. {INI 
175.2} 

Iyaba abayoboke ba Kristo bashakaga ubwenge babikuye ku mutima, bayoborwa mu mirima 
ikungahaye y’ukuri batigeze bamenya na mba. Umuntu wese uziyegurira Imana burundu 
azayoborwa n’ukuboko kwayo. Ashobora kuba ari uworoheje kandi bigaragara ko adafite 
impano; ariko niba yumvira inama yose iva ku bushake w’Imana n’umutima ukunda kandi 
wiringira, imbaraga ze zizatunganywa, zihabwe icyubahiro, zikomezwe kandi ubushobozi 
bwe buzongerwa. Uko aha agaciro inyigisho z’ubwenge mvajuru, azahabwa inshingano 
yera; azashobozwa gutuma imibereho ye ihesha Imana icyubahiro n’umugisha ku batuye isi. 
“Guhishurirwa amagambo yawe kuzana umucyo, guha abaswa ubwenge.” Zaburi 119:130. 
{INI 175.3} 

Muri iki gihe hari abantu benshi batazi umurimo Mwuka Muziranenge akorera mu mitima 
nk’uko abizera bo muri Efeso bari bameze, nyamara nta kuri kwigishwa mu ijambo ry’Imana 
mu buryo byumvikana neza nk’uku. Abahanuzi n’intumwa batinze kuri iyi ngingo. Kristo 
ubwe adukangurira kurebera ku gukura kw’ibimera nk’imfashanyigisho itwereka umurimo 
wa Mwuka w’Imana mu gukomeza ubuzima bw’ibya Mwuka. Amatembagiti y’umuzabibu 
azamuka ava mu mizi, agakwirakwizwa mu mashami, bigatuma habaho gukura no kurabya 
ndetse no kubyara imbuto. Uko ni ko imbaraga itanga ubugingo ya Mwuka Muziranenge 
iva ku Mukiza, ikuzura umuntu ikavugurura ibitekerezo n’ibyo umuntu akunda, kandi 

ikanatuma ibitekerezo bigezwa ku kumvira ubushake bw’Imana, igashoboza uyakiriye 
kwera imbuto z’agaciro kenshi z’imirimo myiza. {INI 175.4} 

Umuhanzi w’ubu bugingo bw’ibya Mwuka ntaboneshwa amaso, kandi imbaraga z’ubwenge 
bwa kimuntu ntizishobora gusobanura uburyo nyabwo ubwo bugingo butangwa kandi 
bukabungabungwa. Nyamara iteka imikorere ya Mwuka ihuza n’ijambo ryanditswe. Nk’uko 
bimeze mu mibereho y’iby’umubiri ni nako bimeze mu mibereho y’iby’umwuka. Ubuzima 
bw’umubiri burindwa buri mwanya n’imbaraga y’Imana nyamara ntibubeshwaho 
n’igitangaza gihutiyeho ahubwo binyura mu gukoresha imigisha yashyizwe hafi yacu. Uko 
ni ko imibereho y’iby’umwuka ibeshwaho no gukoresha ubwo buryo Imana yatanze. Niba 
umuyoboke wa Kristo ashaka gukura ngo abe ” umuntu ushyitse, ugeze ku rugero rushyitse 
rw’igihagararo cya Kisto,” (Abefeso 4:13) agomba kurya ku mutsima w’ubugingo no 
kunywa ku mazi y’agakiza. Agomba kuba maso, agasenga, agakora, kandi mu bintu byose 
akumvira amabwiriza y’Imana ari mu ijambo ryayo. {INI 176.1} 

Hari irindi somo dushobora kwigira ku byabaye kuri bariya Bayahudi bihanye. Igihe 
babatizwaga na Yohana, ntibari basobanukiwe bihagije n’icyazanye Yesu nk’Uwishyizeho 
icyaha cy’abantu. Bari batsimbaraye ku mafuti akomeye. Nyamara umucyo urushijeho 
kumurika, bemeye Kristo nk’Umucunguzi wabo banezerewe, kandi kubw’iyi ntambwe 
bateye, yazanye guhinduka mu byo bari bashinzwe. Uko bakiraga ukwizera nyakuri ni nako 
habayeho guhinduka mu mibereho yabo. Kubw’igihamya cy’uku guhinduka, ndetse no 
kuzirikana ukwizera Kristo kwabo, bahereyeko bongera kubatizwa mu izina rya Yesu. {INI 
176.2} 

Nk’uko byari umuco we, Pawulo yari yaratangiye umurimo we mu Efeso, atangira abwiriza 
mu i Sinagogi y’Abayahudi. Yakomeje kuhakorera ahamara amezi atatu “ajya impaka na 
bo, abemeza iby’ubwami bw’Imana.” Mbere yakiranywe ubwuzu; ariko nk’uko n’ahandi 
byagenze, nyuma y’aho gato, baramurwanyije cyane. “ Bamwe binangiye imitima, banga 
kwizera batukira inziraya Yesu imbere y’abantu. ” (Ibyak 19:9). Bakomeje kwinangira mu 
kwanga ubutumwa bwiza, intumwa Pawulo yahagaritse kubwiririza mu isinagogi. {INI 
176.3} 

Mwuka w’Imana yari yarakoranye na Pawulo kandi amukoreramo mu murimo yakoreraga 
bene wabo. Ibihamya bihagije byari byaratanzwe kugira ngo byemeze abantu bose bifuzaga 
kumenya ukuri babikuye ku mutima. Nyamara abantu benshi bemeye kuyoborwa n’ibyo 
bitekererezaga no kutizera, maze banga kumvira ibihamya bifatika bahawe. Atinye ko 
ukwizera kw’abari barihanye kwashyirwa mu kaga no gukomeza kwifatanya n’abo 
barwanyaga ukuri, Pawulo yitandukanyije na bo maze ateranyiriza abigishwa mu itsinda, 

akomeza kubahugurira mu ruhame mu ishuri rya Turano wari umwigisha w’ikirangirire. 
{INI 176.4} 

Nubwo hari “abamurwanyaga benshi”, Pawulo yabonye ko “yugururiwe irembo rinini rijya 
mu mirimo ikomeye. ” (lKor 16:9). Efeso ntiwari umugi mwiza kurusha iyindi gusa, ahubwo 
wari waranasayishije mu byaha kurusha indi mijyi yo muri Aziya. Ubupfumu no kwinezeza 
kuby’umubiri byari byarabaye gikwira mu baturage. Abagome bo mu nzego zose bari 
barahawe intebe mu nsengero kandi n’ingeso mbi by’indengakamere zariyongeraga cyane. 
{INI 177.1} 

Efeso wari umugi wari ikimenyabose mu gusenga ikigirwamanakazi cyitwaga Aritemi 
(Diyane). Ingoro y’icyo kigirwamanakazi cy’Abanyefeso yari ifite ubwiza bwamamaye 
muri Asiya yose no ku isi. Ubwiza butangaje bw’iyo ngoro, bwayigize icyiratanwa cy’uwo 
mujyi ndetse n’igihugu cyose. Umuco karande wari waremeje ko ikigirwamana cyari muri 
iyo ngoro cyaguye kivuye mu kirere. Kuri icyo kigirwamana hari handitsweho inyuguti 
zanditswe mu buryo bw’ibimenyetso bizeraga ko zifite imbaraga ikomeye. Ibitabo byinshi 
byari byaranditswe n’abanyefeso bitanga ubusobanuro n’uburyo ibyo bimenyetso 
bikoreshwa. {INI 177.2} 

Mu bantu bacukumburaga muri ibyo bitabo bikomeye harimo abakonikoni benshi bagiraga 
uruhare rukomeye ku ntekerezo z’abo bantu baramyaga igishushanyo cyari muri iyo ngoro. 
{INI 177.3} 

Ari mu murimo we muri Efeso, Pawulo yahawe impano mvajuru z’umwihariko. Imbaraga 
y’Imana yaherekeje imihati ye maze abantu benshi bakizwa indwara z’imibiri. “ Imana 
yakoreshaga amaboko ya Pawulo ibitangaza bikomeye. Ndetse bashyiraga ku barwayi 
ibitambaro n’imyenda bivuye ku mubiri we, bagakira indwara zabo, abadayimoni 
bakabavamo.”(Ibyak 19:11, 12). Uko kwigaragaza kw’imbaraga idasanzwe kwari 
gukomeye cyane mu buryo butigeze bubaho muri Efeso, kandi kwari guteye ku buryo 
bitashoboraga kwiganwa n’ubuhanga bw’abakonikoni n’abapfumu. Kubera ko ibi bitangaza 
byakorwaga mu izina rya Yesu w’i Nazareti, abantu bagize amahirwe yo kubona ko Imana 
yo mu ijuru ifite ubushobozi burenze ubw’abakonikoni baramyaga ikigirwamanakazi 
Diyane. Uko ni ko Uhoraho yahesheje icyubahiro umugaragu wayo ndetse n’imbere 
y’abasengaga ibyo bigirwamana, maze imushyira hejuru cyane y’abakonikoni bakomeye 
kurutaabandi kandi bubashywe. {INI 177.4} 

Ariko Ufite ubutware ku myuka mibi kandi akaba yari yarahaye abagaragu ubushobozi kuri 
iyo myuka, yari hafi gukoza isoni no gutsinda abasuzuguye kandi bagatuka izina Rye ryera. 
Itegeko rya Mose ryari ryarabujije kuyoboka ubupfumu ku buryo uwarirengagaho 

yagombaga gupfa. Nyamara uko ibihe byahaga ibindi, ubupfumu bwari bwaragiye 
bukorerwa mu ibanga n’Abayuda bagomye. Igihe Pawulo yasuraga Efeso, muri uwo mujyi 
harimo “inzererezi zimwe zo mu Bayuda,” zibonye ibitangaza Pawulo yakoraga, “na zo 
zirukanaga abadayimoni, zihimbira kuvugira izina ry’Umwami Yesu ku batewe 
n’abadayimoni.” Hari ibyakozwe n’“abahungu barindwi b’umuyuda witwaga Sikewa, 
umwe mu batambyi bakuru.” Babonye umuntu wari uhanzweho na dayimoni, baramubwiye 
bati, “Turagutegetse mu izina rya Yesu, uwo Pawulo avuga.” Ariko dayimoni arabasubiza 
ati: “Ye.su ndamuzi, na Pawulo ndamumenye, ariko mwebweho muri ba nde? Nuko umuntu 
warimo dayimoni uwo abasimbukira bombi arababasha, arabanesha, bigeza ubwo bahunga 
muri iyo nzu bambaye ubusa bakomeretse. ” Ibyak 19:13-16. {INI 177.5} 

Bityo, igihamya cy’ubutungane bw’izina rya Kristo cyaragaragaye kandi n’ibyago 
byashoboraga kugwirira umuntu wese uvuga izina rye adafite kwizera ko umurimo 
w’Umukiza wakomokaga ku Mana. “ Bose baterwa n’ubwoba, kandi izina rya Yesu 
rishyirwa hejuru. ” Ibyak 19:17. {INI 178.1} 

Ingingo zari zarahishwe zahise zishyirwa ku mugaragaro. Mu kwemera Ubukristo, bamwe 
mu bizera ntibari bararetse imigenzo yabo burundu. Bari bagikomeje gukora 
iby’ubukonikoni ku rwego runaka. Noneho ubu ubwo bari bamaze kwemezwa ikosa ryabo, 
“benshi mu bizera baraje, batura ibyaha byabo, bavuga n’ibyo bakoze.” Uwo murimo mwiza 
warakomeje ugera no ku bapfumu; maze “ abakoraga iby ’ubupfumu batari bake bakoranya 
ibitabo byabo, maze babitwikira imbere ya rubanda. Babaze agaciro k’ikiguzi cy’ibyo 
bitabo, basanga gahwanye n ’igihembo cy ’imibyizi ibihumbi mirongo itanu. Bityo inkuru za 
Nyagasani zikomeza kwamamara n ’imbaraga, zirahama. ” Ibyak 19:19, 20. {INI 178.2} 

Mu gutwika ibitabo byabo by’ubupfumu, Abanyefeso bahindutse berekanye ko bazinutswe 
ibintu byabashimishaga. Bari barakojeje Imana isoni babinyujije mu bupfumu, maze 
bashyira ubugingo bwabo mu kaga nyamara bagaragaje kuzinukwa ubwo bupfumu batwika 
ibyo bitabo. Uko ni ko batanze igihamya cyo guhinduka nyakuri. {INI 178.3} 

Ibyo bitabo by’ubupfumu byari birimo amategeko n’uburyo bwo kuvugana n’imyuka mibi. 
Yari amategeko agenga kuramya Satani, akaba n’amabwiriza bakurikizaga bamusaba 
ubufasha no kugira ibyo bamenya bimuturutseho. Iyo abigishwa bagumana ibyo bitabo bari 
kuba bishyize mu bishuko; kandi iyo babigurisha bari kuba bashyize igishuko imbere 
y’abandi. Bari barasezereye ubwami bw’umwijima kandi ntibigeze bashidikanya gusenya 
imbaraga zabwo uko byari kumera kose. Uko niko ukuri kwatsinze imyumvire mibi 
y’abantu ndetse n’urukundo bakundaga amafaranga. {INI 178.4} 

Kubwo kwigaragaza kw’imbaraga ya Kristo, Ubukristo bwagiriye insinzi ikomeye mu 
cyicaro cy’ubupfumu. Ibyari byabaye byamamaye hose cyane ku rwego Pawulo 
atabitekerezagaho. Inkuru yaturutse mu Efeso ikwira hose ku buryo ibya Kristo byahawe 
agaciro gakomeye. Nyuma y’igihe kirekire intumwa Pawulo arangije umurimo we, ibyo 
byabaye byakomeje kuba mu ntekerezo z’abantu kandi byakomeje kwihanisha benshi 
bemera ubutumwa bwiza. {INI 178.5} 

Bitekerezwa ko ibyerekeranye n’ubupfumu byavuyeho mbere y’amajyambere no kujijuka 
byo mu kinyejana cya makumyabiri. Nyamara ijambo ry’Imana ndetse n’ubuhamya 
bukomeye bw’ibigaragara bivuga ko ubupfumu bukorwa muri iki gihe rwose nk’uko 
bwakorwaga mu gihe cya kera cy’abakonikoni. Uburyo bwa kera bw’ubupfumu, mu 
by’ukuri ni bumwe n’ubw’iki gihe buzwi nk’uburyo bugezweho bwo gukorana n’imyuka 
y’abapfuye. Satani aragenda yigarurira intekerezo z’abantu batabarika abiyereka 
yiyoberanyije mu ishusho y’incuti zabo zapfuye. Ibyanditswe bivuga ko “ abapfuye ntacyo 
bazi .” Umubwiriza 9:5. Intekerezo zabo, urukundo rwabo, urwango rwabo byose 
byararangiye. Abapfuye ntibashyikirana n’abazima. Nyamara mu buriganya bwe bwa kera, 
Satani akoresha aya mayeri kugira ngo yigarurire intekerezo z’abantu. {INI 179.1} 

Hifashishijwe gukorana n’imyuka y’abapfuye, benshi mu barwayi, abapfushije ababo 
n’abanyamatsiko bavugana n’imyuka mibi. Abantu bose bagerageza kugenza batyo bari mu 
kaga. Ijambo ry’ukuri ry’Imana rivuga uko Imana ibabona. Mu bihe bya kera Imana 
yaciriyeho iteka umwami wagiye kugisha inama umupfumu: “ Mbese icyatumye mujya 
kuraguza Balizebubi, ikigirwamana cya Ekuroni, ni uko nta Mana iri muri Isirayeli? Icyo 
ni cyo gitumye Uwiteka avuga ngo ‘Ntuzabyuka ku gisasiro uryamyeho, ahubwo uzapfa, nta 
kibuza’ ” 2Abami 1:3, 4. {INI 179.2} 

Abapfumu bo mu bihe by’ubupagani bafite icyo bahuriraho n’uburyo bwo gukorana 
n’imyuka y’abapfuye, abaraguza imitwe n’abaragurira abandi ibyiza bizababaho byo muri 
iki gihe. Amajwi yumvikaniye mu Endori no muri Efeso aracyakomeza kumvikana ayobya 
abana b’abantu. Iyaba inyegamo yakurwaga imbere y’amaso yacu, twabona abamarayika 
babi bakoresha amayeri yabo yose kugira ngo bashuke abantu kandi babarimbure. Ahantu 
hose hagaragaye gukora kw’imbaraga ituma abantu bibagirwa Imana, Satani aba 
ahakoreshareza imbaraga ze zo kuriganya. Iyo abantu bemeye kugengwa nawe bisanga 
bamaze guta ubwenge no guhumana mu mitima. Umuburo intumwa Pawulo yahaye Itorero 
rya Efeso wagombye kwitabwaho n’ubwoko bw’Imana muri iki gihe. “ Ntimukifatanye 
n ’imirimoy’ab ’umwijima itagira umumaro, ahubwo muyihane. ” Abefeso 5:11. {INI 179.3} 

IGICE CYA 28 - IMINSI Y’IMIRUHO N’IBIGERAGEZO 


(Iki gice gishingiye mu Byakozwe n ’lntumwa 19:21-41; 20:1) 

Efeso yabaye isangano ry’umurimo wa Pawulo mu gihe cy’imyaka irenga itatu. Itorero 
yahahanze ryarakuraga cyane, maze ubutumwa bwiza buturuka muri uyu mujyi busakara 
mu ntara ya Aziya haba mu Bayahudi n’Abanyamahanga. {INI 180.1} 

Pawulo yari yaratekereje gukora urundi rugendo rwo kwamamaza ubutumwa bwiza. 
“Pawulo agambirira mu mutima we kunyura i Makedoniya na Akaya, ngo ajye i 
Yerusalemu, yibwira ati: ‘Nimara kugerayo, nkwiriye kureba n ’i Roma na ho. ” Bihuye 
n’uyu mugambi “Atuma abamufashaga babiri, ari bo Timoteyo na Erasito, kujya i 
Makedoniya. ” (Ibyak 19:21, 22). Nyamara yumvise ko umurimo wo muri Efeso wari 
ugikeneye ko ahaba, yafashe icyemezo cyo kuhaguma kugeza umunsi wa Pentekote 
urangiye. Nyamara hari ikintu cyabaye cyatumye yihutira kugenda. {INI 180.2} 

Incuro imwe mu mwaka, hari imihango idasanzwe yabaga mu mujyi wa Efeso yo kubahiriza 
ikigirwamanakazi cya Aritemi. Iyi mihango yakururaga imbaga y’abantu bavuye impande 
zose z’intara. Muri iki gihe ibirori byakorwaga mu byishimo birenze kamere. {INI 180.3} 

Iki gihe cy’ibirori cyari ikigeragezo ku bari bamaze kwemera ubutumwa bwiza. Itsinda 
ry’abizera ryari ryarahuriye mu ishuri rya Turano bari imbogamizi muri ibyo birori, bityo 
barasuzugurwaga, bakanegurwa kandi bakabatuka uko bishakiye. Imirimo ya Pawulo yari 
yaratesheje agaciro imisengere ya gipagani, maze ingaruka yabyo iba kugabanyuka 
kugaragara kw’abazaga mu minsi mikuru y’igihugu ndetse haba no kugabanyuka k’ubwuzu 
bw’abaramyaga Aritemi. Uruhare rw’inyigisho za Pawulo rwaragiye rurenga abayobotse 
ukwizera bazwi. Abantu benshi batari baremeye inyigisho nshya ku mugaragaro baje 
kumurikirwa bigeza ubwo batongeye kwiringira ibigirwamana byabo. {INI 180.4} 

Hariho indi mpamvu yo kutanyurwa. Muri Efeso hari hamaze kuvuka ubucuruzi bukomeye 
kandi buzana inyungu zivuye mu bintu bakoraga by’ibishushanyo bisa n’urusengero 
n’igishushanyo cya Aritemi. Abari barayobotse ubu bucuruzi, babonye inyungu zabo 
zigabanyuka maze bose bemeza ko iryo hinduka riturutse ku byo Pawulo yakoraga. {INI 
180.5} 

Demetiriyo wacuraga ibishushanyo by’urusengero mu ifeza, yateranyirije abo bakoranaga 
uwo mwuga maze arababwira ati: “Mwa bagabo mwe, muzi yuko ubutunzi bwacu buva kuri 
uyu mwuga. Murareba kandi murumva yuko atari mu Efeso honyine ahubwo no mu Asiya 
hafi ya hose, Pawulo uwo yoheje abantu benshi, akabahindura ati: ‘ imana zaremwe 
n ’abantu si imana nyakuri. ’ Nuko uretse ko umwuga wacu wajya mu kaga ugahinyurwa, 

n ’urusengero rw ’imanakazi ikomeye Arutemi na rwo rwahinyurwa, kandi iy ’abo mu Asiya 
bose n ’abari mu isi yose basenga yakurwaho icyubahiro cyayo gikomeye. ” Aya magambo 
yabyukije ubwaka bw’abantu. “Na bo babyumvise batyo bagira umujinya mwinshi, 
barasakuza bati: ‘Arutemiy’Abefeso irakomeye! ” Ibyak 19:25-28. {INI 180.6} 

Ibyo Demetiriyo yavuze byahise bimenyekana vuba. ” Maze umudugudu wose 
uravurungana.”(lbyak 19:29). Bashakishije Pawulo ariko ntibashobora kumubona. 
Abavandimwe be mu kwizera bamaze kumenya akaga kari kibasiye Pawulo, bahise 
bamucikisha bamukura aho hantu. Abamarayika b’Imana bari boherejwe kugira ngo 
bamurinde kuko igihe cye cyo gupfa azize ukwizera kwe cyari kitaragera. {INI 181.1} 

Uruvunge rw’abatuye uwo mujyi bananiwe kubona uwari wabarakaje, “ bafashe Gayo na 
Arisitariko b ’Abanyamakedoniya, bagendanaga na Pawulo, ” barabakurubana babajyana 
mu kibuga cy’ikinamico.'’'’ Ibyak 19:29. {INI 181.2} 

Aho Pawulo yari yihishe ntabwo hari kure maze mu kanya gato amenya ko abavandimwe 
be yakundaga bari mu kaga. Yiyibagije uko umutekano we wari umeze, yifuza guhita ajya 
mu kibuga cy’ikinamico ngo agire icyo abwira abateye umuvurungano. Ariko “Abigishwa 
baramubuza.” Gayo na Arisitariko ntabwo ari bo abantu bashakishaga; nta n’ubwo 
babagiriye nabi. Nyamara iyo Pawulo yigaragaza imbere yabo bakamuca iryera, byari 
kubyutsa umujinya wabo ku buryo nta muntu wari gushobora gukiza ubugingo bwe. {INI 
181.3} 

Pawulo yari acyifuza kugaragaza ko ashigikiye ukuri imbere y’imbaga y’abantu; ariko yaje 
gucibwa intege n’ubutumwa bw’imbuzi buturutse kuri cya kibuga cy’ikinamico. “Ndetse 
na bamwe bo mu bategetsi b ’incuti ze bamutumaho, bamusaba kudahinguka ku kibuga. ” 
Ibyak 19:31. (BII) {INI 181.4} 

Umuvurungano wari ugikomeje muri icyo kibuga. “ Nuko abo mu iteraniro bamwe basakuza 
ukwabo abandi ukwabo, badahuriye ku kintu kimwe, kuko iteraniro ryari rivurunganye, 
abenshi batari bazi igitumye baterana .” (Ibyak 19:32). Kuba Pawulo na bamwe mu 
bagendanaga nawe barakomokaga mu Baheburayo byarakaje Abayahudi bituma berekana 
ku mugaragaro ko batamushyigikiye ndetse n’umurimo we. Bihitiyemo umuntu umwe muri 
bo wo kuvugira icyo kibazo imbere y’abantu. Uwahiswemo kugira ngo avuge ni 
Alekizanderi, umwe mu bacuzi b’imiringa, uwo Pawulo yaje kuvugaho nyuma y’aho ko “ 
Yamugiriye inabi nyinshi .” 2Timoteyo 4:14. Alekizanderi yari umugabo wari ufite 
ubushobozi maze akoresha imbaraga ze zose kugira ngo yerekeze umujinya w’abantu wose 
kuri Pawulo na bagenzi be. Nyamara abantu babonye ko ari Umuyahudi baramwamagana, 

maze “bose basakuriza icyarimwe, bamara nk’amasaha abiri, bati: ‘Arutemi y’Abefeso 
irakomeye!” Ibyak 19:34. {INI 181.5} 

Amaherezo bananiwe baraceceka, haba ituza ry’akanya gato. Maze umunyamabanga 
w’umugi acecekesha abantu kandi kubera umurimo yakoraga bituma bamutega amatwi. 
Yegereye abantu mu bitekerezo byabo maze ababwiye ko nta mpamvu y’iyo mivurungano 
yariho. Yavuganye nabo yifashishije ibyo bazi aravuga ati: “ Bagabo bo mu Efeso, ni nde 
utaziyuko umudugudu w ’Abefeso ari wo urinda urusengero rw’imanakazi ikomeye Arutemi 
n’igishushanyo cyamanutse mu ijuru? Nuko kuko ari ntawe ubasha guhakana ibyo, 
mukwiriye guhora, ntimuhutireho kugira icyo mukora mutitonze: kuko muzanye aba bantu, 
batibye ibyo mu rusengero, kandi batatutse imanakazi yacu. Nuko Demetiriyo n ’abacuzi 
bari kumwe na we, niba bafite uwo barega, hariho iminsi yagenewe kuburanirwamo, kandi 
n ’abacamanza barahari, baregane. Ariko rero niba hari ikindi mushaka, kizategekerwa mu 
rukiko rusanzwe. Erega ubu turi mu kaga ko kuregwa ubugome, kuko nta mpamvu y ’iyi 
mivurungano ihari, twakwireguza. Avuze ibyo asezerera iteraniro .” Ibyak 19:35-41. {INI 
182.1} 

Mu magambo ye, Demetiriyo yari yavuze ati: “Uyu mwuga wacu uri mu kaga.” Aya 
magambo ahishura impamvu nyakuri yo kuvurungana kwabaye mu Efeso ndetse anerekana 
intandaro yo gutotezwa kwakurikiranye intumwa mu murimo wazo. Demetiriyo na bagenzi 
be b’abacuzi babonye ko ubucuruzi bwabo bwo gucura ibishushanyo buri mu kaga bitewe 
no kwigisha no kwamamaza ubutumwa bwiza. Umutungo abatambyi b’abapagani ndetse 
n’abanyamyuga binjizaga wari mu kaga bituma bahagurukira kurwanya Pawulo bivuye 
inyuma. {INI 182.2} 

Icyemezo cy’umunyamabanga w’umugi ndetse n’abandi bari bafite imirimo ikomeye muri 
uwo mugi cyari cyaragaragaje ko Pawulo ari umwere, ko nta kintu yakoze kinyuranyije 
n’itegeko. Iyi yari indi nsinzi y’Ubukristo butsinda ikinyoma n’ubupfumu. Imana yari 
yarahagurukije umucamanza ukomeye wo kuburanira intumwa yayo no gucecekesha abantu 
bigaragambyaga. Umutima wa Pawulo wuziye gushima Imana kuko ubuzima bwe 
bwarinzwe kandi ko Ubukristo butari bwagayishijwe mu Efeso n’imivurungano. {INI 
182.3} 

“ Imidugararo imaze gushira, Pawulo atumira abigishwa, arabahugura, abasezeraho, 
avayo, ajya i Makedoniya .” (Ibyak 20:1). Mu rugendo rwe yaherekejwe na bene se babiri 
b’inyangamugayo bo muri Efeso ari bo Tukiko na Tirofimo. {INI 182.4} 

Imirimo ya Pawulo mu Efeso yari isojwe. Yari yarahakoreye umurimo nta kuruhuka, 
ahagirira ibigeragezo byinshi n’umubabaro ukomeye. Yari yarigishije abantu mu ruhame no 

mu ngo, abahugura kandi ababurira n’amarira menshi. Yakomeje kurwanywa n’Abayahudi 
batigeze bahwema kumutereza rubanda. {INI 182.5} 

Mu gihe yari ahanganye n’abamurwanyaga, agakomeza gukora umurimo wo kwamamaza 
ubutumwa bwiza afite umwete udacogora, kandi akarinda inyungu z’Itorero ryari rikiri rito 
mu kwizera, ni nako yari afite umutwaro uremereye w’amatorero menshi mu mutima we. 
{INI 183.1} 

Amakuru avuga ubuyobe mu matorero yari yarahanze yamuteraga agahinda kenshi. 
Yatinyaga ko byazagaragara ko yari kuba yararuhiye ubusa. Igihe yamenyaga inzira 
zakoreshejwe mu kurwanya umurimo we, yararaga amajoro menshi atagohetse, asenga 
kandi atekereza. Igihe yabaga abonye uburyo kandi abona ko bikwiye, yandikiraga 
amatorero akayahana, akayagira inama, akayaburira kandi akayakomeza. Muri izi nzandiko, 
ntabwo Pawulo atinda ku bigeragezo yahuye na byo, nyamara hari aho yagiye avuga ku 
miruho n’imibabaro yagize ku bwa Kristo. Gukubitwa no gufungwa, imbeho, inzara 
n’inyota, ingorane yahuye nabyo ari ku butaka no mu nyanja, ari mu mugi no mu butayu; 
byose biturutse muri bene wabo, mu bapagani ndetse no bizera b’icyitiriro; ibi byose 
yabyihanganiye kubw’ubutumwa bwiza. “Yashinjwe ibinyoma, ” “akozwa isoni ”, 
“asuzugurwa muri byose, ” ” yabujijwe amahoro, ” “yaratotejwe, ” “yabujijwe amahwemo 
impande zose, ” “aba mu kaga buri gihe, ” “agahora atangwa ngo yicwe ku bwa Kristo. ” 
{INI 183.2} 

Mu muraba udatuza w’abamurwanyaga, mu rusaku rukomeye rw’abanzi be ndetse no 
gutereranwa n’incuti ze, iyi ntumwa y’intwari yari igiye gucika intege. Nyamara yasubije 
amaso inyuma areba i Karuvali, maze n’imbaraga nshya, akomeza kwamamaza 
Uwabambwe. Yagendaga mu nzira isize amaraso Kristo yari yaranyuzemo mbere. Ntiyigeze 
areka urugamba kugeza igihe yarambikiye intwaro ze ku birenge by’Umucunguzi. {INI 
183.3} 

IGICE CYA 29 - UBUTUMWA BW’IMBUZI NO KWINGINGA 


(Iki gice gishingiye ku Rwandiko rwa 1 rwandikiwe Abanyakorinti) 

Urwandiko rwa mbere rwandikwe Itorero ry’i Korinto rwanditswe na Pawulo mu minsi 
iheruka igihe yamaze muri Efeso. Nta bandi bantu yumvaga yitayeho cyane cyangwa ngo 
abakorere n’umuhati adacogora nk’abizera b’i Korinto. Pawulo yakoreye mu Banyakorinto 
mu gihe cy’umwaka n’igice, abaganisha ku Mukiza wabambwe akanazuka nk’inzira 
yonyine y’agakiza, kandi ababwira ko bagomba kwishingikiriza ku mbaraga ihindura 
y’ubuntu bw’Umukiza. Mbere yo kwakirwa mu Itorero ababaga bemeye Ubukristo, Pawulo 
yabaga yarabanje kubahugura ku byerekeye amahirwe n’inshingano z’Umukristo wizeye, 
kandi yari yaragerageje kubafasha kuba indahemuka ku ndahiro batanze igihe babatizwaga. 
{INI 184.1} 

Pawulo yari azi neza intambara umuntu wese agomba kurwana n’abakozi ba Sekibi bahora 
bashaka gushuka no kugusha abantu mu mutego. Bityo Pawulo yari yarakoze ubudacogora 
akomeza abakiri bato mu kwizera. Yari yarabararikiye kwiyegurira Imana burundu kuko 
yari azi igihe umuntu atitanze atyo, icyaha kiba gihawe intebe, irari n’ibyifuzo bigakomeza 
kurwanira gutegeka kandi ibigeragezo bigatera umutimanama kuba mu rujijo. {INI 184.2} 

Kwitanga kugomba kuba kuzuye. Buri wese w’umunyantege nke, ushidikanya kandi uri ku 
rugamba wiyegurira Imana burundu, ashyirwa mu mubano utaziguye n’imbaraga 
zimubashisha gutsinda. Ijuru rimuba hafi kandi mu gihe cyose cyo kugeragezwa no mu 
bukene, ashyigikirwa kandi agafashwa n’abamarayika b’abanyampuhwe. {INI 184.3} 

Abizera b’Itorero ry’i Korinto bari bakikijwe no gusenga ibigirwamana no kwinezeza 
k’uburyo bukabije. Igihe intumwa Pawulo yari hamwe nabo, ibyo byabakururaga nta 
bubasha bukomeye byari bibafiteho. Ukwizera gushikamye kwa Pawulo, amasengesho ye 
yuzuye imbaraga, amagambo akomeye yo guhugura ndetse hakiyongeraho n’imibereho 
irangwa no kubaha Imana, ibyo byose byari byarabafashije kwanga inarijye kubwa Kristo 
aho kwishimira ibinezeza by’ibyaha. {INI 184.4} 

Nyamara Pawulo amaze kugenda, habayeho ibintu bibi; urukungu rwari rwarabibwe 
n’umwanzi rwaje kugaragara mu ngano, maze bitinze urukungu rutangira kwera imbuto 
mbi. Iki cyari igihe cyo kugeragezwa gukomeye ku Itorero ry’i Korinto. Pawulo ntiyari akiri 
hamwe na bo ngo abakangurire kugira umwete kandi ngo abafashe mu mihati yabo yo 
kubaho imibereho ijyanye n’ubushake bw’Imana. Bityo buhoro buhoro, benshi bagiye 
batezuka ntibagire icyo bitaho maze bemerera kamere kubategeka. Uwahoraga 
abashishikariza kugera ku rwego rw’ubutungane ntiyari akiri hamwe na bo maze abantu 

batari bake bari bararetse ingeso zabo mbi igihe bahindukaga, bisuburira mu byaha bikojeje 
isoni by’ubupagani. {INI 184.5} 

Pawulo yari yarandikiye Itorero mu magambo make, yinginga abizera “kutifatanya” 
n’abantu bari gutsimbarara mu bikorwa by’urukozasoni; nyamara benshi mu bizera bumvise 
nabi ibyo Pawulo yavuze, bajya impaka ku byo yavuze baherako basuzugura inama ye. {INI 
185.1} 

Itorero ryoherereje Pawulo urwandiko rimusaba inama ku bintu binyuranye ariko ntibagira 
icyo bavuga ku byaha bikomeye byari muri bo. Nyamara, Pawulo yamenyeshejwe na 
Mwuka Muziranenge ko abanditse bahishe imiterere nyakuri y’Itorero kandi ko urwo 
rwandiko bwari uburyo bwo kumukuramo ingingo abarwanditse bari kwifashisha mu 
gushigikira imigambi yabo bwite. {INI 185.2} 

Muri icyo gihe mu Efeso haje abizera bo mu muryango wa Kilowe, wari umuryango wa 
Gikristo uzwi cyane i Korinto. Pawulo yababajije uko ibintu byari bimeze maze bamubwira 
ko Itorero ryigabanyijemo ibice. Ukutumvikana kwari kwarabayeho igihe Apolo yabasuraga 
kwari kwararushijeho kwiyongera. Abigisha b’ibinyoma bayoboraga abizera gusuzugura 
inyigisho za Pawulo. Amahame n’amabwiriza bw’ubutumwa bwiza byari byaragoretswe. 
Ubwirasi, gusenga ibigirwamana no gutwarwa n’iruba byiyongeraga cyane mu bigeze kuba 
abantu bagira ishyaka mu mibereho ya Gikristo. {INI 185.3} 

Pawulo yumvise ibyo, yabonye ko ibyari bimuteye ubwoba bukomeye byari byararenze 
urugero. Ariko ibi ntibyigeze bimutera gutekereza ko yaruhiye ubusa. Yasabye Imana inama 
afite agahinda mu mutima kandi abogoza amarira. Aba yarahise yishimira kujya gusura 
Korinto, iyo iyi iza kuba inzira y’ubwenge yo gukurikiza. Nyamara yari azi ko ukurikije uko 
byari bimeze icyo gihe, abizera ntibari kungukira mu murimo we. Bityo yahereye ko 
yohereza Tito ngo amutegurire inzira yo kuzabasura nyuma y’aho. Bityo, Pawulo 
yirengagije ibyamubabazaga bitewe n’abo bantu bari barasayishije, maze umutima we 
awushikamisha ku Mana, bityo yandikira Itorero ry’i Korinto rumwe mu nzandiko zihugura 
kandi zifite imbaraga kuruta izindi mu nzandiko ze. {INI 185.4} 

Yatangiye gusubiza ibibazo bitandukanye byabajijwe n’Itorero abisobanura neza, kandi 
ashimangira amahame rusange yari kubageza ku rwego rwo hejuru mu by’umwuka 
baramutse bayitondeye. Bari bari mu kaga kandi ntiyashoboraga kwihanganira igitekerezo 
cyamubuzaga kugera ku mitima yabo muri icyo gihe gikomeye. N’umutima wiyoroheje, 
yababuriye ku byerekeranye n’amakuba bari barimo, kandi abacyahira ibyaha byabo. 
Yongeye kuberekeza kuri Kristo kandi ashaka kongera kubagaruramo ubushyuhe bwo 
kwitanga nk’uko bari bameze mbere. {INI 185.5} 

Urukundo rukomeye Pawulo yari afitiye abizera b’i Korinto rwagaragariye mu ndamutso 
zuzuye ukwiyoroshya yoherereje Itorero. Yerekeje imibereho yabo ku gutera umugongo 
gusenga ibigirwamana, bakaramya kandi bagakorera Imana nyakuri. Yabibukije impano za 
Mwuka Muziranenge bari barahawe, kandi abereka ko yari amahirwe yabo gukomeza 
imibereho ya Gikristo kugeza igihe bazashyikira ubutungane no kwera bya Kristo. 
Yaranditse ati: “ Kuko muri byose mwatungiwe muri we, mu byo muvuga byose no mu 
bwenge bwose, kuko ubuhamya twahamije Kristo bwakomejwe muri mwe; bituma mutagira 
impano yose mubura, mutegereza guhishurwa k’Umwami wacu Yesu Kristo. Ni we 
uzabakomeza kugeza ku mperuka, kugira ngo mutazabaho umugayo ku munsi w ’Umwami 
wacu Yesu Kristo. ” 1 Kor 1:5-8. {INI 186.1} 

Pawulo yavuze ku macakubiri yari yaradutse mu Itorero ry’i Korinto yeruye kandi asaba 
abizera kuyacikaho. Yongeye kwandika ati: ” Ariko bene Data, ndabingingira mu izina 
ry’Umwami wacu Yesu Kristo, kugira ngo mwese muvuge kumwe; kandi he kugira ibice 
biremwa muri mwe, ahubwo muhurize hamwe rwose, muhuje imitima n ’inama. ” lKor 1:10. 
{INI 186.2} 

Intumwa Pawulo yumvise afite umudendezo mu kubabwira uburyo ndetse n’umuntu 
wamubwiye iby’amacakubiri yari mu Itorero. Yaravuze ati, “kuko, bene Data, nabwiwe 
ibyanyu n ’abo kwa Kilowe, yuko habonetse intonganya muri mwe. ” lKor 1:11. {INI 186.3} 

Pawulo yari intumwa yayoborwaga na Mwuka. Ukuri yigishaga abandi yari 
yaraguhishuriwe “mu iyerekwa” nyamara igihe cyose Uwiteka ntiyahitaga amuhishurira uko 
abantu be bari bameze. Muri iki gihe abantu bari bahangayikishijwe n’imibereho myiza 
y’Itorero ry’i Korinto kandi bakaba barabonye ibibi byinjira mu Itorero, bari barabwiye 
Pawulo iki kibazo. Biturutse ku guhishurirwa n’Imana yari yarahawe mbere, Pawulo yari 
yiteguye kugira icyo avuga ku miterere y’urwo rukurikirane rw’ibintu. Nubwo Uwiteka 
atamuhaye guhishurwa gushya kubw’icyo gihe kidasanzwe yarimo, abashakaga umucyo 
babikuye ku mutima bemeye ubutumwa bwe nk’ubuvuye kuri Kristo. Uwiteka yari 
yaramweretse ingorane n’amakuba byari kuzavuka mu matorero, kandi uko ibyo bibi 
byiyongeraga, Pawulo yamenyaga ubusobanuro bwabyo. Yari yarashyiriweho kurwanirira 
Itorero. Yagombaga kurinda abantu nk’uzabibazwa n’Imana. None se ntibyari bikwiriye ko 
akomeza kwita ku byo bamugezagaho byerekeranye no kwikorera ibyo bishakiye 
n’amacakubiri byari bibarimo? Amagambo yo kubacyaha yaboherereje yari yaranditswe 
ayobowe na Mwuka w’Imana nk’uko byari byarabaye no ku zindi nzandiko ze izo ari zo 
zose. {INI 186.4} 

Intumwa Pawulo ntacyo yavuze ku bigisha b’ibinyoma bashakaga kurimbura imbuto 
z’umurimo we. Kubera umwijima n’amacakubiri byari mu Itorero, yirinze kubarakaza 

avuga abo bigisha b’ibinyoma. Yatinyaga ko bamwe bazazinukwa ukuri burundu. 
Yaberekeje ku murimo yakoreraga hagati muri bo nk’uw’“umwubatsi mukuru w’ubwenge,” 
wari warashinze urufatiro abandi bubakiyeho. Nyamara ntabwo ubwe yigeze yishyira 
hejuru; kuko yavuze ati: “kuko twembi Imana ari yo dukorera. ” (lKor 3:9). Ntiyigeze 
agaragaza ubwenge bwe bwite ahubwo yazirikanye ko imbaraga mvajuru yonyine ari yo 
yamushoboje kwigisha ukuri mu buryo bunezeza Imana. Yomatanye na Kristo, Pawulo 
umwigisha ukomeye mu bigisha bose, yashobojwe kumenyekanisha inyigisho z’ubwenge 
mvajuru zahuzaga n’ubukene bw’abantu b’ingeri zose, kandi zagombaga gukoreshwa ibihe 
byose, ahantu hose no mu mibereho yose. {INI 186.5} 

Mu bintu bibi byari bikomeye cyane byari byaragwiriye mu bizera b’i Korinto harimo 
ugusubira mu mico myinshi ikojeje isoni y’ubupagani. Umuntu umwe wari warihanye yari 
yarasubiye inyuma cyane ku buryo yanicaga amabwiriza yoroheje y’imyitwarire myiza 
n’abapagani bubahirizaga. Intumwa Pawulo yasabye Itorero gukura “uwo munyabyaha” 
hagati muri bo. Yarabahuguye ati: ” Ntimuziy ’uko agasemburo gake gatubura irobe ryose ? 
Nuko nimwiyezeho umusemburo wa kera, kugira ngo mube irobe rishya; mube mutakirimo 
umusemburo wa kera. ” lKor 5:6, 7. {INI 187.1} 

Ikindi kibi gikomeye cyari cyarabyutse mu Itorero ni uko abizera bajyaga kuregana mu 
butegetsi. Hari harashyizweho uburyo bwinshi bwo gukemura ibibazo bikomeye byari mu 
bizera. Kristo ubwe yari yaratanze inama zumvikana z’uburyo ibibazo nk’ibyo byagombaga 
gukemurwa. Umukiza yari yaratanze inama ati: “Mwene so nakugirira nabi, ugende 
umumenyeshe icyaha cye mwiherereye: nakumvira, uzaba ubonye mwene so. Ariko 
natakumvira, umuteze undi cyangwa babiri, ngo ‘Ijambo ryose rikomere mu kanwa 
k’abagabo babiri cyangwa batatu. ’ Kandi niyanga kumvira abo, uzabibwire Itorero: 
niyanga kuryumvira na ryo, azakubeho nk’umupagani cyangwa umukoresha w’ikoro. 
Ndababwira ukuri yuko ibyo muzahambira mu isi bizaba bihambiriwe mu ijuru, kandi ibyo 
muzahambura mu isi bizaba bihambuwe no mu ijuru. ” Matayo 18:15-18. {INI 187.2} 

Abizera b’Abanyakorinto bari barirengagije iyi nama igaragara, Pawulo yabandikiye mu 
buryo bwo kubakangura no kubacyaha. Yarabajije ati: “Iyo umuntu wo muri mwe afite icyo 
apfa na mugenzi we, mbese ahangara kuburanira ku bakiranirwa? Ntaburanire ku bera? 
Ntimuzi yuko abera bazacira ab’isi urubanza? Kandi ubwo ari mwe muzacira ab’isi 
urubanza, ntimushobora no guca imanza z ’ibintu bito hanyuma y ’ibindi? Ntimuzi ndetse 
yuko tuzacira n’abamarayika urubanza? Nkaswe iby’ubu bugingo! Nuko rero niba mufite 
imanza zo gucibwa zerekeye ku by ’ubu bugingo, ni iki gituma mubishyiraho abatagira icyo 
bahuriyeho n ’ltorero, ngo abe ari bo bazica? Ibyo mbivugiye kubakoza isoni. Mbese koko, 
nta munyabwenge n’umwe uba muri mwe, wabasha gucira bene se urubanza? Ahubwo 

mwene Data akaburana na mwene Data wundi, kandi baburanira ku batizera? Nuko 
mumaze kubonekaho icyaha rwose, kuko muburana musubiranamo. Mbese ni iki gituma 
mudahitamo ahubwo kugirirwa nabi?... Ariko ni mwe ubwanyu mugirirana nabi, 
muhuguzanya, kandi abo mugirira mutyo ni bene Data. Ntimuzi yuko abakiranirwa 
batazaragwa ubwami bw’Imana. ” lKor 6:1-9. {INI 187.3} 

Satani ahora ashaka kwinjiza kutiringirana, kwirema ibice n’uburyarya mu bwoko 
bw’Imana. Akenshi tuzahura n’ikigeragezo cyo kumva ko uburenganzira bwacu 
bwavogewe, ndetse ibyo ntibizabura kuba n’igihe nta mpamvu nyayo yo gutekereza gutyo. 
Abakunda inarinjye kuruta uko bakunda Kristo n’umurimo we bazashyira inyungu zabo 
imbere kandi bazakora ibishoboka byose ngo batazivirira kandi ngo ze kubangamirwa. 
Ndetse benshi bagaragara nk’Abakristo b’inyangamugayo, ubwibone no kwiyemera 
bibabuza gusanga mu ibanga abo batekereza ko bari mu makosa kugira ngo babaganirize 
mu mwuka wa Kristo kandi ngo basabirane. Igihe batekereje ko bahemukiwe 
n’abavandimwe babo mu kwizera, bamwe bazajya kubarega mu butegetsi aho gukurikiza 
itegeko ry’Umukiza. {INI 188.1} 

Abakristo ntibari bakwiriye kwitabaza inkiko mu gukemura ibyo batumvikanaho bishobora 
kuvuka mu bagize Itorero. Ibyo bibatandukanya bikwiriye gukemurirwa muri bo ubwabo 
cyangwa bigakemurwa n’Itorero hakurikijwe inama Kristo yatanze. Nubwo hashobora 
kuboneka kurenganywa, umuyoboke w’Umugwaneza kandi wiyoroshya ari we Yesu, 
azemera “guhuguzwa” aho kugira ngo agaragarize ab’isi ibyaha bya mwene se bahuje 
Itorero. {INI 188.2} 

Kuregana mu nkiko kuba hagati y’abavandimwe mu kwizera bisebya umurimo wo 
kwamamaza ukuri. Abakristo bajya kuregana mu mategeko bateza Itorero gusekwa n’abanzi 
baryo kandi batuma imbaraga z’umwijima zitsinda. Bongera gukomeretsa Kristo kandi 
bakamukoreza isoni mu ruhame. Igihe birengagije ubuyobozi bw’Itorero, baba basuzuguye 
Imana yahaye Itorero ubutware rifite. {INI 188.3} 

Muri uru rwandiko Pawulo yandikiye Abanyakorinto, yakoze uko ashoboye kose kugira ngo 
abereke imbaraga ya Kristo yo kubarinda ikibi. Yari azi ko nibemeranya n’ibyo 
bamenyeshejwe, bajyaga gukomerera mu mbaraga y’Ishoborabyose. Mu buryo bwo 
kubafasha gutandukana no kuba mu bubata bw’icyaha bakakira ubutungane bwuzuye 
bubaha Uwiteka, Pawulo yabashishikarije kumvira amabwiriza y’uwo bari bariyeguriye 
igihe bahindukaga. Yaravuze ati: “Muri aba Kristo, ntimuri abanyu ... kuko mwaguzwe 
igiciro. Bityo muhe Imana ikuzo mu mibiri yanyu no mu mwuka wanyu kuko ari 
iby’Imana.” {INI 188.4} 

Intumwa Pawulo yerekanye neza ingaruka zo kureka imibereho y’ubutungane no kwera 
bakajya mu bikorwa bibi bya gipagani. Yaranditse ati: “Ntimwishuke; abahehesi, cyangwa 
abasenga ibishushanyo, cyangwa abasambanyi... cyangwa abajura, cyangwa abifuza, 
cyangwa abasinzi, cyangwa abatukana, cyangwa abanyazi; bene abo ntibazaragwa ubwami 
bw’Imana. ” (lKoro 6:9-10). Yabasabye gutegeka ukwifuza kwabo n’ipfa ryabo. Yarabajije 
ati: “Mbese ntimuzi yuko imibiri yanyu ari insengero z ’Umwuka Wera, uri muri mwe, Uwo 
mufite wavuye ku Mana? ” lKor6:19. {INI 188.5} 

Nubwo Pawulo yari umunyabwenge wo mu rwego rwo hejuru, imibereho ye yagaragazaga 
ubushishozi budasanzwe bwatumaga abona ibintu vuba, akagira impuhwe mu mutima kandi 
agasabana n’abandi. Ibi byamushobozaga gukangura imico yabo myiza ndetse 
bikabashishikariza guharanira kugera ku rwego rwo yo hejuru rw’imibereho. Umutima we 
wari wuzuye urukundo nyakuri yari afitiye abizera b’i Korinto. Yifuzaga ko bagaragaza 
ubutungane bwo mu mutima bwari kubakomeza bagahangana n’ibigeragezo. Yari azi ko 
bazabangamirwa n’abayoboke ba Satani kuri buri ntambwe y’urugendo rwa Gikristo kandi 
ko bazarwana nabo buri munsi. Bagombaga kwirinda ubuhendanyi bw’umwanzi, 
bakarwanya ingeso za kera n’imigirire ya kamere kandi bakaba maso basenga. Pawulo yari 
azi ko imibereho yo mu rwego rwo hejuru rwa Gikristo yagerwaho binyuze gusa mu gusenga 
cyane no gukomeza kuba maso, kandi ibi nibyo yagerageje gucengeza mu bitekerezo byabo. 
Nyamara nanone Pawulo yari azi ko muri Kristo wabambwe ari ho bahererwa imbaraga 
ihagije yo guhindura umuntu kandi ko muri we ariho bashobozwa n’Imana gutsinda 
ibigeragezo byose biganisha mu bibi. Bafite ukwizera Imana nk’ingabo ibakingira ndetse 
bagatwara ijambo ryayo nk’intwaro yabo ku rugamba, bagombaga guhabwa imbaraga 
y’imbere mu mutima izabashoboza gutsinda ibitero by’umwanzi. {INI 189.1} 

Abizera b’i Korinto bari bakeneye kumenyera ibintu by’Imana mu buryo bwimbitse. 
Ntabwo bari bazi icyo gutumbira ubwiza bwayo bivuga ndetse no guhindurwa uva mu 
mibereho imwe ujya mu yindi. Icyo bari barabonye ni imirasire ya mbere y’ubwo bwiza 
bwayo. Icyo Pawulo yabifurizaga cyari uko bakuzuzwa ubutungane bw’Imana, 
bagakurikizaho kumenya uwo imirambagirire ye yari imeze nk’umuseke, kandi bagakomeza 
kumenya ibye kugeza ubwo binjiye mu manywa y’ihangu yo kwizera gutunganye kuva mu 
butumwa bwiza. {INI 189.2} 


193 




194 



IGICE CYA 30 - GUHAMAGARIRWA KUGERA KU RUGERO RWO HEJURU 


(Iki gice gishingiye ku Rwandiko rwa 1 nvandikiwe Abanyakorinti) 

Mu byiringiro byo kwemeza ibitekerezo by’abizera b’i korinto akamaro ko kwitegeka, 
kwirinda kudakebakeba n’ishyaka ridacogora mu murimo wa kristo, mu rwandiko 
yabandikiye, pawulo yagereranyije intambara y’umukristo n’isiganwa ry’abiruka 
n’amaguru ryaberaga hafi y’i korinto. mu mikino yose yakorerwaga mu bagiriki n’abaroma, 
gusiganwa abantu biruka n’amaguru byari ibya kera cyane kandi byahabwaga agaciro cyane. 
abami, abanyacyubahiro n’abategetsi bazaga kureba ayo marushanwa. urubyiruko ruturuka 
mu miryango itandukanye rwarayitabiraga kandi ntirwaburaga gukoresha imbaraga no 
kwitondera amabwiriza ya ngombwa kugira ngo babone ibihembo. {INI 190.1} 

Amarushanwa yagengwaga n’amabwiriza akomeye atarashoboraga kujuririrwa igihe 
wayishe. abifuzaga ko amazina yabo yashyirwa mu bazarushanirwa igihembo bagombaga 
kubanza kwitoza bikomeye. gutwarwa n’ipfa ryashoboraga kwangiza umubiri cyangwa 
ukundi kwinezeza kwashoboraga kugabanya imbaraga z’ubwenge n’iz’umubiri byari 
bibujijwe cyane. kugira ngo umuntu yizere gutsinda muri iri rushanwa ryasabaga imbaraga 
n’umuvuduko, imihore y’umubiri yagombaga kuba ifite imbaraga kandi inanutse kandi 
n’imyakura ikaba ikora neza. umwanya wose wagombaga kuba werekeje ku ntego, 
intambwe yose ikaba yihuta kandi idakebakeba; imbaraga z’umubiri zagombaga kugera ku 
rwego rwo hejuru. {INI 190.2} 

Igihe abarushanwaga bahagararaga imbere y’imbaga y’abantu yabaga ibategereje, amazina 
yabo yarasomwaga kandi bagahabwa amabwiriza ajyanye no gusiganwa. batangiriraga 
rimwe maze guhangwa amaso y’abaje kubareba bikabatera kwiyemeza kubona insinzi. 
abashinzwe imikino babaga bicaye hafi y’aho batangirira n’aho barangiriza kugira ngo 
bakurikirane irushanwa kuva mu itangiriro ryaryo kugera ku musozo kandi ngo bashobore 
guha igihembo uwatsinze nyakuri. igihe umuntu yageraga aho irushanwa rirangirira ari uwa 
mbere ariko yishe amabwiriza y’isiganwa, ntiyahembwaga. {INI 190.3} 

Muri aya marushanwa habagamo ingorane zikomeye. abantu bamwe ntibakiraga ubumuga 
mu buzima bayakuragamo. byari ibisanzwe ko bamwe bagwa mu nzira, bakava amaraso mu 
kanwa no mu mazuru kandi rimwe na rimwe hari uwapfaga ari hafi kurangiza ngo ahembwe. 
nyamara kuba umuntu yahakura ubumuga mu buzima bwe bwose cyangwa urupfu 
ntibyarebwaga nk’akaga gakomeye umuntu yakwishyiramo igihe arangamiye icyubahiro 
cyahabwaga uwatsinze irushanwa. {INI 190.4} 

Igihe utsinze yageraga aho isiganwa rirangirira, abantu benshi babaga bahari bakomaga mu 
mashyi amajwi akumvikana mu misozi yabaga ihakikije. mu maso y’ababaga baje kureba 

ibirori, ushinzwe gutanga ibihembo yaheraga ko akamuha ibimenyetso by’insinzi byabaga 
ari ikamba ry’icyubahiro cyangwa ishami ry’umukindo yatwaraga mu kuboko kw’iburyo. 
icyubahiro cy’uwatsinze cyaririmbwaga mu gihugu hose; ababyeyi be nabo bahabwaga 
icyubahiro ndetse n’umugi yabaga atuyemo warubahwaga kubera wabaga warabyaye 
umuntu ukomeye mu gusiganwa nk’uwo. {INI 191.1} 

Mu kuvuga kuri uko gusiganwa akakugereranya n’intambara ya gikristo, pawulo 
yashimangiye kwitegura gukenewe kugira ngo abarushanwa bagere ku nsinzi. imyiteguro 
yabagamo imyitwarire myiza, kurya ibyokurya bikwiriye ndetse no kwirinda. yaravuze ati: 
“umuntu wese urushanwa yirinda muri byose” (lkor 9:25). abasiganwa barekaga ikintu 
cyose bifuza cyashoboraga guca intege imbaraga z’umubiri, kandi binyuze mu myitwarire 
idakebakeba batozaga umubiri ngo ugire imbaraga kandi wihangane bityo umunsi 
w’irushanwa nugera bazashobore gukoresha imbaraga zabo zose. mbega uburyo ari ingenzi 
cyane ko umukristo ubona ko inyungu z’iteka ryose agamije zibangamiwe akwiriye 
kwegurira ipfa n’irari rye mu bushake bw’imana! ntakwiriye na rimwe kwemera 
kurangazwa n’ibishimisha n’ibinezeza n’imibereho yoroheje. ingeso ze zose n’ibyo akunda 
bigomba kugengwa n’imyifatire idakebakeba. intekerezo zimurikiwe n’inyigisho ziva mu 
ijambo ry’imana kandi zikayoborwa na mwuka wayo nizo zihinduka umugenga w’imikorere 
yacu. {INI 191.2} 

Mu gihe ibi byose bimaze gukorwa, umukristo agomba gukoresha imbaraga zishoboka zose 
kugira ngo agere ku nsinzi. mu mikino y’i korinto, igihe byabaga bigeze mu minota mike 
iheruka irushanwa, abarushanwaga bakoreshaga imbaraga nyinshi cyane kugira ngo 
umuvuduko utagabanyuka. ni ko bimeze no ku mukristo. uko yegera aho irushanwa 
rirangirira niko azakomezanya ishyaka riruseho no kwiyemeza kurusha igihe yatangiriye 
isiganwa. {INI 191.3} 

Pawulo yerekana itandukaniro riri hagati y’ikamba ry’icyubahiro gishira rihabwa umuntu 
watsinze irushanwa ryo gusiganwa n’ikuzo ryo kudapfa rizahabwa umuntu uzatsinda 
isiganwa rya gikristo. aravuga ati, “bagenzereza batyo kugira ngo bahabwe ikamba 
ryangirika, naho twebwe tugenzereza dutyo kugira ngo duhabwe iritangirika ” (1 kor 9:25). 
kugira ngo umuntu atsindire igihembo cyangirika, abagiriki basiganwaga ntibinubiraga 
gukoresha umubiri imyitozo inaniza no gukurikiza imyitwarire basabwa. turaharanira 
guhabwa igihembo gifite agaciro kanini, ari cyo kamba ry’ubugingo buhoraho. mbega 
uburyo urugamba rwacu rwari rukwiye kwitonderwa kurutaho, mbega uburyo twari 
dukwiye kwitanga no kwiyanga! {INI 191.4} 

Mu rwandiko pawulo yandikiye abaheburayo agaragaza umugambi umwe rukumbi wari 
ukwiriye kuranga isiganwa ry’umukristo uharanira ubugingo buhoraho. yaranditse ati: 


196 



“twiyambure ibituremerera byose n ’icyaha kibasha kutwizingiraho vuba, dusiganirwe aho 
dutegekwa twihanganye dutumbira yesu wenyine, ari we banze ryo kwizera kandi ari we 
ugusohoza rwose. ” (heb 12:1, 2). irari, uburyarya, gutekereza nabi, kuvuga nabi no kwifuza 
kubi, ni imitwaro umukristo akwiriye kwiyambura kugira ngo azatsindire ukudapfa. icyo 
byadusaba cyose, buri ngeso cyangwa akamenyero bijyana umuntu mu cyaha kandi 
bigasuzuguza kristo bigomba kurekwa. ntabwo umugisha w’ijuru ushobora kugera ku muntu 
uwo ari we wese wica amahame y’iteka yo gukora ibitunganye. icyaha kimwe gikomeje 
gukorwa kirahagije kugira ngo cyonone imico kandi kikayobya abandi. {INI 192.1} 

Umukiza yaravuze ati: “ukuboko kwawe nikugucumuza uguce. ibyiza ni uko wakwinjira mu 
bugingo usigaranye ukuboko kumwe, biruta ko wajya muri gehinomu y’umuriro utazima 
ufite amaboko yombi. n ’ikirenge cyawe, nikigucumuza, ugice: ibyiza ni uko wakwinjira mu 
bugingo usigaranye ikirenge kimwe, biruta ko wajugunywa muri gehinomu ufite ibirenge 
byombi. ” mariko 9:43-45. {INI 192.2} 

Niba kugira ngo umubiri ukire urupfu, ukuguru cyangwa ukuboko bikwiriye gucibwa, 
cyangwa ijisho rikanogorwa, mbega uburyo birushijeho ko umukristo yari akwiriye 
kuzibukira icyaha kirimbura ubugingo! {INI 192.3} 

Abarushanwaga bari mu mikino ya kera, ighe babaga bamaze kwitanga no gukurikiza 
imyitwarire ihamye, ntabwo babaga bizeye insinzi. pawulo yarabajije ati: “ntimuziyuko mu 
birori abasiganwa biruka bose, ariko ugororerwa akaba umwe? ” (lkor 9:24). nyamara, uko 
abasiganwa bashyiraga imbaraga zabo zose n’umutima wabo mu irushanwa, igihembo 
cyahabwaga umuntu umwe gusa. ukuboko kumwe gusa niko kwakiraga ikamba ritatse. 
bamwe bakoresha imbaraga zishoboka zose kugira ngo bahabwe igihembo, ariko igihe 
babaga bagiye kugisingira, undi yabasigagaho akanya gato cyane akacyegukana. {INI 
192.4} 

Uko si ko bimeze mu ntambara ya gikirsto. ku iherezo ry’irushanwa, nta muntu n’umwe 
ukurikiza amabwiriza uzigera abura igihembo yari arangamiye. nta n’umwe uri mu kuri 
kandi wihangana utazagera ku nsinzi. isiganwa ntiritsinda uzi kwiruka cyane cyangwa ngo 
urugamba rutsinde umunyambaraga gusa. umukiranutsi w’umunyantege nke kuruta abandi 
kimwe n’umunyambaraga ukomeye, bashobora kwambara ikamba ry’ikuzo ryo kudapfa. 
binyuze mu mbaraga z’ubuntu bw’imana, abantu bose begurira imibereho yabo kugendera 
mu bushake bwa kristo bashobora gutsinda. gushyira mu bikorwa amahame ari mu ij ambo 
ry’imana, mu bintu byose umuntu ahura nabyo mu mibereho ye, akenshi bifatwa nk’aho nta 
gaciro bifite -bigafatwa nk’ikintu kidafite akamaro cyo kwitabwaho. nyamara twitegereje 
uko biri, nta kintu kizafasha cyangwa ngo kibe intaza gikwiye kwitwa gitoya. buri gikorwa 
cyose cyongera uburemere ku munzani ugaragaza gutsinda cyangwa gutsindwa mu 

mibereho yacu kandi igihembo gihabwa abatsinze kizaba gihwanye n’imbaraga n’ubwitange 
bazaba barakoresheje. {INI 192.5} 

Intumwa pawulo yigereranyije n’umuntu usiganwa, akananiza buri rugingo rw’umubiri 
kugira ngo abone igihembo. aravuga ati: “nuko nanjye ndiruka, ariko si nk’utazi aho ajya, 
nkubitana ibipfunsi ariko si nk’uhusha. ahubwo mbabaza umubiri wanjye nywukoza 
uburetwa, ngo ahari ubwo maze kubwiriza abandi nanjye ubwanjye ntaboneka ko 
ntemewe. ” (lkor 9:26, 27). kugira ngo atiruka atazi iyo ajya cyangwa ngo apfe kwiruka mu 
isiganwa rya gikiristo, pawulo yagize kwitoza gukomeye. amagambo ngo “mbabaza umubiri 
wanjye,” asobanuye kwifata cyane cyangwa kwigomwa ibyifuzo by’umubiri, irari n’ibyo 
umuntu akunda. {INI 193.1} 

pawulo yatinyaga ko yasigara agaragara ko ataboneye kandi amaze kubwiriza abandi. 
yabonye ko niba mu mibereho ye adashyize mu bikorwa amahame yizeraga kandi 
yabwirizaga, ibyo yari gukorera abandi byari kumubera imfabusa. ibiganiro bye, uko abantu 
bamwemeraga, kuba yaranze gutegekwa n’irari rye, byagombaga kwerekana ko idini ye itari 
amagambo gusa, ko ahubwo ari umubano muzima agirana n’imana buri munsi. intego imwe 
rukumbi yari imbere ye kandi yaharaniraga kugeraho yari “ugukiranuka kuva ku mana 
kuzanwa no kwizera kristo. ” abafilipi 3:9. {INI 193.2} 

Pawulo yari azi ko intambara yarwanaga n’ikibi itazarangira akiriho. yabonye ko akeneye 
kwirinda bikomeye kugira ngo ibyifuzo by’isi bitanesha ishyaka ry’umwuka. yakomeje 
kurwanya ibya kamere n’imbaraga ze sose. yakomeje gutumbira icyo yashakaga guhabwa 
kandi yaharaniraga kugera kuri iyi ntego yubahiriza itegeko ry’imana. amagambo ye, ibyo 
yakoraga n’irari rye byose byagengwaga na mwuka w’imana. {INI 193.3} 

Uyu mugambi umwe rukumbi wo guharanira gutsindira ubugingo buhoraho ni wo pawulo 
yifuzaga ko wagaragarira mu mibereho y’abizera b’i korinto. yari azi ko kugira ngo bagere 
ku rugero kristo abifuriza, bari bafite urugamba mu mibereho yabo bagombaga kurwana 
badatezuka. yabingingiye kurwana bakurikije amategeko, bagaharanira ubutungane 
n’imyitwarire myiza buri munsi. yabasabye kwiyambura ikibaremereye cyose no gukomeza 
berekeza ku ntego y’ubutungane bubonerwa muri kristo. {INI 193.4} 

Pawulo yeretse abanyakorinto imibereho y’abisirayeli ba kera, abereka imigisha bahawe 
kubwo kubaha kwabo ndetse n’ibihano byakurikiye kutumvira kwabo. yabibukije uburyo 
butangaje abaheburayo bayobowe bavanwa mu misiri barinzwe n’igicu ku manywa 
n’inkingi y’umuriro nijoro. uko ni ko bambukijwe inyanja itukura mu mahoro mu gihe 
abanyamisiri bose barohamye ubwo bageragezaga kwambuka muri ubwo buryo. kubera ibi 
bikorwa imana yari yarazirikanye isirayeri nk’itorero ryayo. “bose bagasangira bya 

byokurya by ’umwuka na bya byokunywa by ’umwuka, kuko banywaga ku gitare cy ’umwuka 
cyabakurikiraga, kandi icyo gitare cyari kristo. ” (1 kor 10:3, 4). mu ngendo zabo zose, 
abaheburayo bari bayobowe na kristo. igitare cyakubiswe cyashushanyaga kristo 
wagombaga kuzavushwa amaraso kubera ibyaha kugira ngo umugezi w’agakiza utembe ku 
bantu bose. {INI 194.1} 

Nubwo imana yagaragarije abaheburayo ineza, nyamara kubera kurarikira ibinezeza bari 
barasize mu misiri kandi kubera icyaha cyabo no kwigomeka, bagezweho n’urubanza 
rw’imana. intumwa pawulo yashishikarije abizera b’i korinto kwigira ku byabaye kuri 
isirayeri. yaravuze ati: ‘‘ariko ibyo byababereyeho kugira ngo bitubere akabarore, ngo 
tutifuza ibibi nk’uko bo babyifuje” (1 kor 10:6). yaberetse uko gukunda kwinezeza mu by’isi 
byari byarateguriye inzira ibyaha byatumye imana ibahana. igihe abana ba isirayeri bicaraga 
bakarya kandi bakanywa, nyuma bagahagurutswa no gukina, nibwo baretse ubwoba bwo 
gutinya imana bari baragize igihe bumvaga itanga amategeko, maze bacura inyana 
y’izahabu yo gusimbura imana, baherako barayiramya. nyuma yo gukora umunsi mukuru 
wo kwinezeza wajyanye no kuramya baari, niho abenshi mu baheburayo bishoye mu 
busambanyi. uburakari bw’imana bwarakongejwe, maze ku itegeko ryayo “bituma abantu” 
ibihumbi makumyabiri na bitatu” bicwa n’icyorezo umunsi umwe. {INI 194.2} 

Intumwa pawulo yabwiye abanyakorinto ati: “nuko rero uwibwira ko ahagaze, yirinde 
atagwa.” iyo birata kandi bakiyiringira, bakirengagiza kuba maso no gusenga, bari kugwa 
mu cyaha gikomeye bakihamagarira kugubwaho n’uburakari bw’imana. nyamara pawulo 
ntiyari kubemerera kudohoka cyangwa gucika intege. yabahaye icyizere ati: “imana ni iyo 
kwizerwa kuko itazabakundira kugeragezwa ibiruta ibyo mushobora, ahubwo hamwe 
n ’ikibagerageza izabacira akanzu, kugira ngo mubone uko mubasha kucyihanganira “l kor 
10:13 {INI 194.3} 

Pawulo yingingiye abavandimwe be mu kwizera kwibaza icyo amagambo n’ibikorwa byabo 
bishobora gukora ku bandi no kutagira icyo bakora, kabone nubwo cyaba ari cyiza, cyasa 
n’aho gishyigikira gusenga ibigirwamana cyangwa kigakomeretsa ugushidikanya 
kw’abashobora kuba ari abanyantege nke mu kwizera. yaravuze ati: “namwe iyo murya 
cyangwa munywa cyangwa mukora ikindi kintu cyose, mujye mukorera byose guhimbaza 
imana. ntimukabere abayuda ikigusha, cyangwa abagiriki cyangwa itorero ry ’imana. ” 1 
kor 10: 31,32. {INI 195.1} 

Amagambo y’imbuzi intumwa pawulo yabwiye itorero ry’i korinto ni ay’ibihe byose kandi 
by’umwihariko aratureba muri iki gihe cyacu. igihe yavugaga ibyo gusenga ibigirwamana, 
ntibyari bisobanuye kubiramya gusa, kwiyitaho gusa, gukunda ibinezeza, gutwarwa 
n’umururumba n’irari. kwizera kristo gusa, kwirata kumenya ukuri ntibigira umuntu 

umukristo. idini rishaka gusa gushimisha umuntu mu byo abona, mu byo yumva, n’ibyo 
arya, cyangwa rikemerera abantu gukora ibyo bishakiye ntabwo ari idini rya kristo. {INI 
195.2} 

Mu kugereranya itorero n’umubiri w’umuntu, intumwa pawulo yagaragaje isano ikomeye 
kandi irimo gukora mu bwuzuzanye yagombye kuba hagati y’abagize itorero rya gikristo 
bose. yaranditse ati: “kuko mu mwuka umwe twese ari mo twabatirijwe kuba umubiri umwe, 
naho twaba abayuda cyangwa abagiriki, naho twaba imbata cyangwa ab’umudendezo. 
kandi twese twujujwe umwuka umwe. umubiri si urugingo rumwe ahubwo ni nyinshi. 
ikirenge cyavuga kiti ‘ko ntari ikiganza sindi uwo ku mubiri ’, ibyo ntibyatuma kiba kitari 
icyo ku mubiri. kandi ugutwi kwavuga kuti ‘ ko ntari ijisho, sindi uwo ku mubiri ’, ibyo 
ntibyatuma kuba kutari uko ku mubiri. mbese iyo umubiri wose uba ijisho, kumva kwabaye 
he? iyo wose uba kumva, kunukirwa kwaba he? ariko imana yashyize ingingo mu mubiri 
izigenera aho ishatse zose uko zingana. mbese noneho iyo zose ziba urugingo rumwe, 
umubiri uba warabaye he? ariko noneho ingingo ni nyinshi, naho umubiri ni umwe. ijisho 
ntiribasha kubwira ikiganza riti ‘nta cyo umariye ’, cyangwa umutwe ngo ubwire ibirenge 
uti ‘nta cyo mumariye. ’... imana yateranije umubiri hamwe, urugingo rukennye icyubahiro 
iruha icyubahiro kiruta izindi, kugira ngo umubiri utirema ibice, ahubwo ingingo zigirirane. 
urugingo rumwe iyo rubabaye, ingingo zose zibabarana na rwo, cyangwa iyo urugingo 
rumwe ruhawe icyubahiro ingingo zose zishimana narwo. nuko rero muri umubiri wa kristo, 
kandi umuntu wese wo muri mwe ni urugingo rwawo. ” 1 kor 12:13-27 {INI 195.3} 

Nuko rero, mu magambo yabereye abagabo n’abagore isoko y’ibitekerezo no kubakomeza 
kuva igihe cy’intumwa pawulo kugeza n’ubu, pawulo yagaragaje akamaro k’urukundo 
rukwiriye kugirwa n’abayoboke ba kristo agira ati: “nubwo navuga indimi z’abantu 
n’iz’abamarayika, ariko singire urukundo, mba mpindutse nk’umuringa uvuga cyangwa 
icyuma kirenga. kandi nubwo nagira impano yo guhanura, nkamenya ibihishwe byose 
n ’ubwenge bwose, kandi nubwo nagira kwizera kose nkabasha gukuraho imisozi, ariko 
singire urukundo, nta cyo mba ndi cyo. kandi nubwo natanga ibyanjye byose, ngo ngaburire 
abakene, ndetse nkitanga ubwanjye ngo ntwikwe ariko singire urukundo, nta cyo 
byamarira. ” 1 kor 13:1-3. {INI 196.1} 

Urwego rwo hejuru mu kwizera umuntu yakwirata uko rwaba rumeze kose, niba umutima 
we utuzuye gukunda imana na bagenzi be, uwo ntabwo ari umwigishwa nyakuri wa kristo. 
nubwo yagira kwizera gukomeye ndetse n’imbaraga yo gukora ibitangaza ariko adafite 
urukundo, ukwizera kwe kuba nta gaciro gufite. ashobora kwerekana ko afite ubugwaneza 
bwinshi, ariko niba ashobora no gutanga ibyo atunze byose kugira ngo agaburire abakene 
nyamara abitewe n’indi mpamvu itari urukundo nyakuri, iki gikorwa nticyatuma yemerwa 

n’imana. ashobora kugira ishyaka ryo gupfa azize ukwizera kwe, nyamara niba bidatewe 
n’urukundo, imana izamureba nk’umuntu ufite ubwaka watwawe cyangwa indyarya ifite 
icyo igamije. “Urukundo rurihangana rukagira neza, urukundo ntirugira ishyari, urukundo 
ntirwirarira, ntirwihimbaza. ” (1 kor 13:4). {INI 196.2} 

Ibyishimo biboneye bituruka mu gucishwa bugufi. imico idakebakeba kandi y’ubupfura 
yubatse ku rufatiro rwo kwihangana, urukundo no kwiyegurira ubushake 
bw’imana.urukundo “ntirukora ibiteye isoni, ntirushaka ibyarwo, ntiruhutiraho, 
ntirutekereza ikibi ku bantu.” urukundo rumeze nk’urwa kristo rwishimira imigambi 
n’ibikorwa by’abandi. ntabwo rugaragaza amakosa yabo atari ngombwa; ntirwumva 
amazimwe, ahubwo rutekereza ibyiza by’abandi. {INI 196.3} 

Urukundo “ntirwishimira gukiranirwa kw’abandi, ahubwo rwishimira ukuri; rubabarira 
byose, rwizera byose, rwiringira byose, rwihanganira byose. ” (1 kor 13:6, 7). uru rukundo 
“ntirwigeze rutsindwa.” ntirushobora guta agaciro karwo; ni umuco mvajuru. nk’ubutunzi 
butagira akagero, nyirarwo azarwinjirana mu marembo y’umurwa w’imana. {INI 196.4} 

“Ariko noneho hagumyeho kwizera n’ibyiringiro n’urukundo, ibyo uko ari bitatu, ariko 
ikiruta ibindi ni urukundo. ” 1 kor 13:13. {INI 196.5} 

Mu guta agaciro kw’imico mbonera kwabaye mu bizera b’i korinto, habayeho bamwe bari 
bararetse amahame shingiro yo kwizera kwabo. bamwe bari barakabije bageza ubwo 
bahakana umuzuko. pawulo yahanganye n’ubu buyobe akoresheje igihamya kigaragara 
kidashidikanywaho cy’umuzuko wa kristo. yavuze ko nyuma yo gupfa rwe, kristo “yazutse 
ku munsi wa gatatu nk’uko ibyanditswe byari byarabivuze. ” kandi amaze kuzuka 
“yabonekeye kefa maze akabonekera abo cumi na babiri, hanyuma akabonekera bene data 
basaga magana atanu muri abo benshi baracyariho n’ubu ariko bamwe barasinziriye. 
yongeye kubonekera yakobo, abonekera n ’izindi ntumwa zose. kandi nyuma ya bose nanjye 
arambonekera. ” 1 kor 15:4-8 {INI 197.1} 

Intumwa pawulo afite imbaraga zemeza abamwumva, yagaragaje ukuri gukomeye 
k’umuzuko. yaravuze ati: “niba ntawe uzuka, na kristo ntarakazuka, kandi niba kristo 
atazutse ibyo tubwiriza ni iby’ubusa, no kwizera kwanyu kuba kubaye uk’ubusa. ndetse 
natwe tuba tubonetse ko turi abagabo bo guhamya imana ibinyoma, kuko twayihamije yuko 
yazuye kristo, uwo itazuye niba abapfuye batazuka. niba abapfuye batazuka, na kristo 
ntarakazuka, kandi niba kristo atazutse kwizera kwanyu ntikugira umumaro, ahubwo 
muracyari mu byaha byanyu. kandi niba bimeze bityo, n ’abasinziriye muri kristi 
bararimbutse. niba muri ubu bugingo kristo ari we twiringiye gusa, tuba duhindutse abo 


201 



kugirirwa impuhwe kuruta abandi bantu bose. ariko noneho kristo yarazutse, ni we 
muganura w’abasinziriye. ” 1 kor 15:13-20. {INI 197.2} 

Pawulo yerekeje intekerezo z’abavandimwe be mu kwizera b’i korinto ku nsinzi yo mu 
gitondo cy’umuzuko ubwo intungane zisinziriye zizakanguka, kuva ubwo zikabana 
n’umwami iteka ryose. yaravuze ati: “dore mbamenere ibanga: ntituzasinzira twese, 
ahubwo twese tuzahindurwa mu kanya gato, ndetse mu kanya nk’ako guhumbya, ubwo 
impanda y’imperuka izavuga. impanda izavuga koko, abapfuye bazurwe ubutazongera 
kubora natwe duhindurwe, kuko uyu mubiri ubora ukwiriye kwambikwa kutabora, kandi uyu 
mubiri upfa ukwiriye kuzambikwa kudapfa. ariko uyu ubora numara kwambikwa kutabora, 
n’uyu upfa ukambikwa kudapfa, ni bwo hazasohora rya jambo ryanditswe ngo, ‘urupfu 
rumizwe no kunesha. ’ ‘wa rupfu we, kunesha kwawe kuri he? wa rupfu we urubori rwawe 
ruri he?....imana ishimwe iduha kunesha kubw’umwami wacuyesu kristo” 1 kor 15:51-57. 
{INI 197.3} 

Insinzi itegereje indahemuka ni iy’icyubahiro cyinshi. intumwa pawulo abonye ibyari 
imbere y’abizera b’i korinto, yashatse kubashyira imbere ibibazahura bikabakura mu 
kwikunda n’irari, maze aberekeza ku kugira imibereho ifite ibyiringiro byo kuzabaho 
ubudapfa. yabashishikarije kuba indahemuka ku muhamagaro wabo uruta iyindi muri kristo. 
yarabinginze ati: “nuko bene data bakundwa, mukomere mutanyeganyega murushaho iteka 
gukora imirimo y’umwami, kuko muzi yuko umuhati wanyu atari uw’ubusa ku mwami. 
lkor 15:58. {INI 197.4} 

Noneho intumwa pawulo, mu buryo bunonosoye kandi bwumvikana, yakoze ibishoboka 
byose ngo akosore ibitekerezo n’imigirire bipfuye kandi bibi byari byarahawe icyicaro mu 
itorero ry’i korinto. yababwiye yeruye nyamara abafitiye urukundo. mu miburo ye no 
kubacyaha, umucyo uturutse ku ntebe y’imana warabamurikiraga kugira ngo uhishure 
ibyaha bihishwe byangizaga imibereho yabo. mbese uwo mucyo wari kwakirwa ute? {INI 
198.1} 

Amaze kohereza urwandiko, pawulo yatinye ko ibyo yari yaranditse byazakomeretsa cyane 
abo yifuzaga gukiza. yagiraga ubwoba bwatumaga rimwe na rimwe yifuza cyane kuba 
yakuraho amagambo yari yaravuze. abameze nka pawulo bumva ko bafite inshingano ku 
matorero cyangwa ibigo bakunda, bashobora gushima agahinda ke no kumva hari icyo 
yishinja. {INI 198.2} 

Abagaragu b’imana bikoreye umutwaro wo gukora umurimo wayo muri iki gihe hari icyo 
bazi ku mibereho nk’iyo y’umurimo, intambara no guhangayika byabaye ku ntumwa nkuru. 
pawulo yababajwe n’amacakubiri yari mu itorero, asakirana no kudashimwa no 

kugambanirwa guturutse kuri bamwe yatekerezaga ko bazamugirira impuhwe kandi 
bakamushyigikira. yabonaga akaga k’amatorero yari yarahaye icyaha intebe, byamubereye 
ngombwa ko ashaka ibihamya byo gucyaha, kandi muri ibi byose yanagiraga ubwoba ko 
ashobora kuba yakoranye ubukana bwinshi. yabaga atengurwa n’ubwoba ategereje kubona 
inkuru ivuga ukuntu ubutumwa bwe bwakiriwe. {INI 198.3} 

IGICE CYA 31 - UBUTUMWA BWAKIRIWE 


(Iki gice gishingiye ku Rwandiko rwa 2 rwandikiwe Abanyakorinti) 

Avuye mu Efeso, Pawulo yafashe urundi rugendo rw’ivugabutumwa. Muri urwo rugendo 
yari yizeye kongera gusura aho yari yarigeze gukorera mu Burayi. Yatinze i Tirowa igihe 
gito “abwiriza ubutumwa bwiza bwa Kristo” maze abona abantu bamwe bari biteguye gutera 
amatwi ubutumwa bwe. Nyuma y’aho yaje kuvuga iby’umurimo yahakoreye agira ati: 
“Nakinguriwe urugi n’Umwami wacu.” (2 Kor 2:12). Nyamara nubwo umurimo we i 
Tirowa wagendaga neza, ntiyashoboraga kuhatinda. “Guhagarika umutima kubera 
amatorero yose”, ariko by’umwihariko Itorero ry’i Korinto, byari bimuremereye mu 
mutima. Yari yariringiye ko azabona Tito i Tirowa kandi akamubaza uko abavandimwe be 
mu kwizera b’i Korinto bakiriwe amagambo y’inama no gucyaha yari yarabandikiye 
nyamara ntibyamushobokeye. Yanditse ku byamubayeho agira ati: “Nabuze uko nduhura 
umutima wanjye kuko ntasanzeyo Tito mwende Data. ” (2 Kor 2:13). Yahereye ko ava i 
Tirowa arambuka ajya i Makedoniya, aho yahuriye na Timoteyo i Filipi. {INI 199.1} 

Muri iki gihe yari ahagaritse umutima kubera Itorero ry’i Korinto, Pawulo yiringiraga ko 
bizagenda neza cyane, nyamara incuro nyinshi yagiraga agahinda kenshi mu mutima 
atekerezaga ko inama n’imiburo bye bitumvikanye neza. Yaje kwandika ati: “Imibiri yacu 
ntirakaruhuka na hato, ahubwo twababajwe uburyo bwose. Inyuma hari intambara, imbere 
hari ubwoba. Ariko Imana ihumuriza abicisha bugufi, yaduhumurishije kuza kwa Tito. ” 2 
Kor 7:5, 6. {INI 199.2} 

Iyi ntumwa y’indahemuka yazanye inkuru inejeje ko hari uguhinduka gutangaje kwari 
ryarabaye mu bizera b’i Korinto. Benshi bari baremeye inama zari mu rwandiko rwa Pawulo 
kandi bari barihanye ibyaha byabo. Imibereho yabo ntiyari ikiri igisebo ku Bukristo, ahubwo 
yari yaragize uruhare runini mu gutuma habaho kubaha Imana. {INI 199.3} 

Intumwa Pawulo yuzuye ibyishimo, yoherereje abizera b’i Korinto urundi rwandiko 
rwerekana ibyishimo yari afite mu mutima bitewe n’umurimo mwiza wabakorewemo. 
Yarababwiye ati: “Nubwo urwandiko nabandikiye rwaba rwarabateye agahinda, sinicuza 
ko narwanditse. Nari ngiye kubyicuza igihe mbonye ukuntu rwabateye agahinda akanya 
gato.2 Kor 7:8 {INI 199.4} 

Igihe yari ahagaritswe umutima n’uko amagambo ye atazahabwa agaciro, rimwe na rimwe 
Pawulo yicuzaga impamvu yabandikiye yeruye kandi abashaririye. Yakomeje agira ati: 
“None ndishimye. Icyakora sinishimishijwe n ’uko mwagize agahinda, ahubwo ni uko ako 
gahinda kabateye kwihana, kuko mwagize agahinda ko mu buryo bw ’lmana ngo mutagira 
icyo mubura ku bwacu. Agahinda ko mu buryo bw Imana gatera kwihana kuticuzwa. ” (2 

Kor 7:9, 10). Uko kwihana kuzanwa mu mutima n’ubuntu mvajuru, kuzatuma habaho 
kwicuza icyaha no kukireka. Izo ni zo mbuto intumwa yavuze ko zari zarabonetse mu 
mibereho y’abizera b’i Korinto. Pawulo yarabandikiye ati: “Mbega ibyiza mwazaniwe 
n ’agahinda gahuje n ’ibyo Imana ishaka! Mbega umwete kabateye wo kwita ku byabaye ngo 
mwiregure! Mbega ukuntu kabateye kurakara no guhagarika umutima! Mbega ibyifuzo 
n’ishyaka kabateye ngo mwemere guhana uwagize nabi! ... ”2 Kor 7:11 (Bibiliya Ijambo 
ry’Imana). (INI 200.1} 

Pawulo yamaze igihe afite umutwaro ku mutima we kubera amatorero. Uwo mutwaro wari 
uremereye cyane ku buryo kuwihanganira byari bimukomereye. Abigisha b’ibinyoma bari 
baragerageje kumwangisha abizera no gushimangira inyigisho zabo bwite zigasimbura ukuri 
k’ubutumwa bwiza. Impungenge no gucika intege byari bigose Pawulo bigaragarira muri 
aya magambo: “...Twaremerewe cyane kuruta ibyo dushobora ndetse bigatuma twiheba ko 
tuzapfa. ” 2 Kor 1:8. {INI 200.2} 

Ariko noneho ubu impamvu imwe yo kugira impungenge yakuweho. Igihe Pawulo yumvaga 
inkuru nziza ko urwandiko yandikiye Abanyakorinto barwemeye, yavuze aya magambo yo 
kwishima ati: “Hashimwe Imana y ’Umwami wacu Yesu Kristo ari yo na Se, ari na yo Data 
wa twese w’imbabazi n’hnana nyir’ihumure ryose, iduhumuriza mu makuba yacu yose 
kugira ngo natwe tubone uko duhumuriza abari mu makuba yose, tubahumurisha ihumure 
twahawe n’hnana, kuko nk’uko ibyo Kristo yababajwe byadusesekayeho cyane, ni ko no 
guhumurizwa kwatugwijijwemo na Kristo. Iyo tubabazwa tuba tubabarizwa kugira ngo 
muhumurizwe no gukizwa, kandi iyo duhumurizwa, tuba duhumurijwe no kugira ngo 
muhumurizwe namwe, mubone uko mwihanganira imibabaro imwe n ’iyo natwe tubabazwa. 
Ni cyo gituma ibyo tubiringiyeho bishikamye, kuko tuzi yuko ubwo mufatanije imibabaro 
mufatanije no guhumurizwa. ” 2 Kor 1:3-7. {INI 200.3} 

Mu kugaragaza ibyishimo yatewe no kongera guhinduka kw’Abanyakorinto no gukurira mu 
buntu kwabo, Pawulo yashimiye Imana uku guhinduka k’umutima n’imibereho. Yaravuze 
ati: “Ariko Imana ishimwe kuko ihora iturangaje imbere, ikaduha kuneshereza muri Kristo 
no gukwiza hose impumuro nziza yo kuyimenya, kuko turi impumuro nziza ya Kristo ku 
Mana hagatiy’abakira n ’abarimbuka. ” 2 Kor 2:14, 15. {INI 200.4} 

Byari umuco w’icyo gihe ko umusirikari mukuru utsinze urugamba atahukana abo 
yafasheho iminyago. Icyo gihe hateganywaga abagomba gutwara imibavu kandi igihe 
abasirikari bagarukanaga insinzi bagenda kuri gahunda, impumuro y’imibavu ku 
bafashweho iminyago yari impumuro y’urupfu yerekanaga ko igihe cyo kwicwa kwabo 
cyegereje. Ariko ku bafashwe nk’imbohe bababariwe n’ababafashe, batagomba kwicwa, iyo 
yari impumuro y’ubugingo kubera ko yaberekaga ko bari hafi kubohorwa. {INI 201.1} 

Icyo gihe Pawulo yari yuzuye ukwizera n’ibyiringiro. Yiyumvisemo ko Satani atashoboraga 
gutsinda umurimo w’Imana i Korinto, bityo mu magambo yo gushima, yagaragaje ishimwe 
ryari mu mutima we. Pawulo n’abakozi bagenzi be bari kwizihiza insinzi yabo ku banzi ba 
Kristo n’ukuri, bagendana umwete mushya bakajya kwamamaza Umukiza. Nk’umubavu 
uhumura neza, impumuro y’ubutumwa bwiza yagombaga gukwirakwizwa ku isi yose. 
Ubutumwa bwari kubera impumuro y’ubugingo itanga ubugingo abari kwemera Kristo; 
ariko ku bari gukomeza kwinangira mu kutizera, ubutumwa bwari kubabera impumuro 
y’urupfu izana urupfu. {INI 201.2} 

Amaze kubona ukuntu umurimo wagukaga, Pawulo yaratangaye ati: “Kandi ibyo ni nde 
ubikwiriye.” Ni nde ushobora kubwiriza ibya Kristo ku buryo abanzi be batabona impamvu 
igaragara yo gusebya intumwa cyangwa ubutumwa itwaye? Pawulo yifuje gushishikariza 
abizera inshingano ikomeye y’umurimo wo kwamamaza ubutumwa bwiza. Ubudakemwa 
mu kubwiriza Ijambo ry’Imana bifatanije n’imibereho itunganye kandi idakebakeba, ni byo 
byonyine bishobora gutuma imihati y’abagabura b’ijambo ry’Imana yemerwa n’Imana 
kandi ikagirira abantu akamaro. Abagabura b’ijambo ry’Imana b’iki gihe cyacu bumva ko 
umurimo ubaremereye cyane, bashobora kuvuga nka Pawulo bati: “Kandi ibyo ni nde 
ubikwiriye?” {INI 201.3} 

Hari bamwe bari barashinje Pawulo ko mu rwandiko rwe rwa mbere yisingizaga we ubwe. 
Pawulo yavuze kuri iyi myumvire abaza abagize Itorero niba barasobanukiwe 
n’icyabimuteye. Yarababajije ati: “Mbese noneho dutangiye kongera kwiyogeza? Cyangwa 
dukwiriye inzandiko zo kutwogeza mwandikiwe cyangwa zanditswe na mwe nk’uko abandi 
bamwe bajya bazishaka? ” (2 Kor 3:1). Abizera bajyaga ahandi hantu akenshi batwaraga 
inzandiko z’ubuhamya zivuye mu Itorero bari basanzwe babarizwamo; ariko abayobozi, 
abahanze ayo matorero bo ibi ntibyabarebaga. Abizera b’ i Korinto bari barakuwe mu 
gusenga ibigirwamana bakayoboka ukwizera kuvugwa n’ubutumwa bwiza, ubwabo nibo 
bari inzandiko zo guhamya Pawulo yari akeneye. Kuba barakiriye ukuri ndetse no 
guhinduka kwari kwarabaye mu mibereho yabo, byari ubuhamya bugaragaza ubudakemwa 
bw’imirimo ye n’ubushobozi bwe bwo gutanga inama, gucyaha no guhendahenda abantu 
nk’umubwiriza watumwe na Kristo. {INI 201.4} 

Pawulo yafataga abavandimwe be mu kwizera b’i Korinto nk’abahamya be. Yaravuze ati: 
“Ni mwe rwandiko rwacu rwanditswe mu mitima yacu, urwo abantu bose bamenya 
bakarusoma. Kandi koko biragaragara ko muri urwandiko rwa Kristo rwanditswe natwe, 
rutandikishijwe wino ahubwo rwandikishijwe Umwuka w ’lmana Ihoraho, rutanditswe ku 
bisate by’amabuye ahubwo rwanditswe ku by’inyama, ni byo mitimayanyu. ” 2 Kor 3:2, 3. 
{INI 202.1} 

Guhinduka kw’abanyabyaha no kwejeshwa ukuri kwabo ni cyo gihamya gikomeye 
umubwiriza w’ijambo ry’Imana ashobora kugira cyerekana ko Imana yamuhamagariye uwo 
murimo. Icyerekana ko ari intumwa cyanditswe ku mitima y’abo bahindutse kandi 
bigahamywa n’imibereho yabo yahinduwe mishya. Kristo we byiringiro by’ikuzo, atura 
muri bo. Umubwiriza w’ijambo ry’Imana akomezwa n’ibi bimenyetso by’umurimo we. 
{INI 202.2} 

Muri iki gihe abagabura batowe na Kristo bakwiriye kugira ubuhamya nk’ubwo Itorero ry’i 
Korinto ryagaragarije mu mirimo ya Pawulo. Ariko nubwo muri iki gihe hari ababwiriza 
benshi, habuze cyane abagabura bashoboye kandi bera- abantu buzuye urukundo rwabaga 
mu mutima wa Kristo. Ubwibone, kwiyemera, gukunda iby’isi, gushakisha amakosa mu 
bandi, gusharira n’irari ni imbuto zerwa n’abantu benshi bavuga ko bemera idini ya Kristo. 
Imibereho yabo, ihabanye cyane n’imibereho y’Umukiza, akenshi yerekana ubuhamya 
buteye agahinda bw’imiterere y’umurimo w’ivugabutumwa watumye bahinduka. {INI 
202.3} 

Nta cyubahiro gikomeye umuntu yagira cyaruta kwemerwa n’Imana nk’umubwiriza 
w’ubutumwa bwiza. Nyamara abo Uwiteka aha umugisha w’imbaraga no guhirwa mu 
murimo we ntabwo birata. Bazi ko bagomba kumwishingikirizaho rwose, basobanukiwe ko 
bo ubwo nta mbaraga bafite. Bifatanyije na Pawulo baravuga bati: “Si uko twihagije ubwacu 
ngo dutekereze ikintu cyose nk’aho ari twe cyaturutseho, ahubwo tubashishwa n ’lmana. Ni 
yo yatubashishije kuba ababwiriza b ’isezerano rishya. ” 2 Kor 3:5, 6. {INI 202.4} 

Umubwiriza nyakuri akora umurimo wa Shebuja. Yumva umumaro w’umurimo we, 
akabona ko, haba ku Itorero no ku isi, asegagaseye isano nk’iyo Kristo yasegagaseye. Akora 
atadohoka ngo ayobore abanyabyaha ku buzima bw’igiciro kandi buhebuje kugira ngo 
bazahabwe ingororano y’umuneshi. Iminwa ye ikozwaho ikara ryaka umuriro ryo ku 
rutambiro, kandi yerereza Yesu we byiringiro rukumbi by’umunyabyaha. Abamwumva 
bamenya ko yiyegereje Imana mu isengesho rivuye ku mutima kandi rifite icyo rihindura. 
Mwuka Muziranenge abana na we, umutima we ukumva umuriro ubeshaho, uva mu ijuru 
kandi agashobora kugereranya iby’umwuka n’iby’umwuka bindi. Ahabwa imbaraga zo 
gusenya ibihome bya Satani. Igihe abwira abantu urukundo rw’Imana, imitima irameneka 
maze benshi bakabaza bati: “Nkore iki kugira ngo nkizwe?” {INI 202.5} 

“Nuko rero, ubwo dufite uwo murimo wo kugabura iby ’lmana kubw ’imbabazi twagiriwe, 
ntiducogora ahubwo twanga ibiteye isoni bikorwa rwihishwa, tutagendera mu buriganya 
kandi tutagoreka ijambo ry ’lmana, ahubwo tuvuga ukuri tweruye bigatuma umuntu wese 
adushimisha umutima we imbere y’Imana. Ariko niba ubutumwa bwiza twahawe 
butwikiriwe, butwikiririwe abarimbuka ari bo batizera, abo imana y ’iki gihe yahumiye 

imitima, kugira ngo umucyo w ’ubutumwa bw ’ubwiza bwa Kristo, ari we shusho y ’lmana 
utabatambikira. Kuko tutabwiriza abantu ibyacu, ahubwo tubabwiriza ibya Kristo Yesu ko 
ari we Mwami, natwe tukaba abagaragu banyu ku bwa Yesu. Imana yategetse umucyo kuva 
uturutse mu mwijima, ni yo yaviriye mu mitima yacu, kugira ngo imurikishe ubwenge bwo 
kumenya ubwiza bw Imana buri mu maso ha Yesu Kristo. ” 2Kor 4:1-6. {INI 203.1} 

Muri ubwo buryo, intumwa Pawulo yerekanye ubuntu n’imbabazi by’Imana bigaragarira 
mu cyizere mvajuru yagiriwe nk’umubwiriza wa Kristo. Kubw’imbabazi nyinshi z’Imana 
zitagira akagero, Pawulo na bene se bari barakomejwe mu ngorane, mu byago no mu 
makuba. Ntabwo bigeze bashaka guhuza kwizera n’inyigisho byabo n’ibyifuzo 
by’ababumvaga, cyangwa ngo bareke kuvuga ukuri kwa ngombwa kwerekezaga ku gakiza 
kugira ngo batume inyigisho zabo zikundwa b’abantu. Bari baragaragaje ukuri mu buryo 
bworoshye kandi bwumvikana, bagasenga kugira ngo abantu bemezwe mu mitima kandi 
bahinduke. Kandi bari barakoze ibishoboka byose ngo imyitwarire yabo ibe ihuye 
n’inyigisho zabo kugira ngo ukuri bigishaga gushobore kwigaragariza intekerezo z’umuntu 
wese. {INI 203.2} 

Pawulo yakomeje agira ati: ‘‘Ariko dufite ubwo butunzi mu nzabya z’ibumba, kugira ngo 
imbaraga zisumba byose zibe iz’Imana zidaturutse kuri twe.” (2Kor 4:7). Imana 
yashoboraga kuba yaramamaje ukuri kwayo ikoresheje abamarayika batacumuye; nyamara 
uyu ntabwo ari wo mugambi wayo. Ihitamo abantu, abantu bafite ubusembwa ngo babe 
ibikoresho mu gusohoza imigambi yayo. Ubutunzi butagereranywa bwashyizwe mu nzabya 
z’ibumba. Imigisha y’Imana igomba kugezwa ku batuye isi binyuze mu bantu. Binyuze muri 
bo kandi, ikuzo ryayo rigomba kumurika mu mwijima w’icyaha bantu. Mu ivugabutumwa 
ryuje urukundo, bagomba gusanga abanyabyaha n’abakene bakabayobora ku musaraba. Mu 
murimo wabo wose, bakwiriye guha ikuzo, icyubahiro no gusingiza usumba byose. {INI 
203.3} 

Pawulo yerekeje ku mibereho ye bwite, yerekana ko mu guhitamo umurimo wa Kristo atari 
yarawujyanywemo n’impamvu zo kwikunda kuko inzira ye yari yaragiye yugarizwa 
n’ingorane n’ibigeragezo. Yaranditse ati: “Dufite amakuba impande zose, ariko 

ntidukuka imitima, turashobewe ariko ntitwihebye, turarenganywa ariko ntiduhanwa, 
dukubitwa hasi ariko ntidutsindwa rwose. Tugendana mu mubiri iteka urupfu rwa Yesu, ngo 
ubugingo bwa Yesu na bwo bugaragarire mu mibiriyacu. ” 2 Kor 4:8-10. {INI 203.4} 

Pawulo yibukije abavandimwe be mu kwizera ko we n’abakozi bagenzi be nk’intumwa za 
Kristo, bahoraga mu kaga. Imiruho bihanganiye yagendaga igabanya imbaraga zabo. 
Yaranditse ati: “Kuko twebwe abazima dutangwa iteka ngo dupfe baduhora Yesu, kugira 

ngo ubugingo bwa Yesu na bwo bugaragarire mu mibiri yacu izapfa. Nuko rero urupfu ni 
rwo rukorera muri twe, naho muri mwebwe ubugingo ni bwo bubakoreramo. ” (2 Kor 4:11, 
12). Muri uko kubabazwa umubiri binyuze mu bukene n’imiruho, imibereho y’aba bakozi 
ba Kristo yahamanyaga n’urupfu rwa Kristo. Nyamara icyabateraga urupfu nicyo 
cyazaniraga ubugingo bw’umwuka n’ubuzima Abanyakorinto bizeraga ukuri bakagirwa 
abaragwa b’ubugingo buhoraho. Kubera ibyo, abayoboke ba Kristo bagombaga 
kwigengesera kugira ngo kubwo gusuzugura no kudakundana, batongera imiruho 
n’ibigeragezo by’abakozi ba Kristo. {INI 204.1} 

Pawulo yakomeje agira ati: “Ariko dufite uwo mutima wizera uvugwa mu byanditswe ngo 
Nizeye, ni cyo cyatumye mvuga ’, natwe turizeye nicyo gituma tuvuga. ” (2 Kor 4:13). Pawulo 
yari yaremeye rwose ko ukuri yashinzwe kwamamaza ari ukuri nyako, bityo nta kintu na 
kimwe cyashoboraga gutuma agoreka ijambo ry’Imana cyangwa ngo ahishe ibyo yemeraga 
mu mutima we. Ntiyishakiraga ubutunzi, icyubahiro no kwinezeza yemeranya 
n’imitekerereze y’isi. Nubwo yari mu kaga ko kwicwa azira ukwizera yari yarabwirije 
Abanyakorinto, ntabwo yigeze atinya kuko yari azi ko Uwari warapfuye hanyuma akazuka 
ari we uzamuzura mu bapfuye kandi akazamwerekana imbere ya Data wa twese. {INI 
204.2} 

Yaravuze ati: “Burya ibyo byose bibaho ku bwanyu, kugira ngo uko ubuntu bw’Imana 
burushaho gusaga, abe ari ko n’ishimwe rya benshi rirushaho gusaga ngo Imana 
ihimbazwe. ” (2 Kor 4:15). Ntabwo intumwa zabwirije ubutumwa bwiza kugira ngo zishyire 
hejuru. Ahubwo ibyiringiro byo gukiza abantu ni byo byatumye barundurira imibereho yabo 
mu gukora uyu murimo. Kandi ibi byiringiro ni byo byatumye badacika intege bitewe 
n’akaga kabatinyishaga cyangwa umubabaro barimo. {INI 204.3} 

Pawulo yaravuze ati: “Ni cyo gituma tudacogora, kandi nubwo umuntu wacu w’inyuma 
asaza, umuntu wacu w’imbere ahora ahinduka mushya uko bukeye. ” (2 Kor 4:16). Pawulo 
yumvaga imbaraga y’umwanzi, nyamara nubwo imbaraga ze z’umubiri zagendaga 
zigabanyuka, yavuze ubutumwa bwiza bwa Kristo zidahemuka kandi zitagamburura. Iyi 
ntwari y’umusaraba, yambaye intwaro zose z’Imana, yakomeje kujya imbere mu ntambara. 
Amagambo ye y’ubutwari yamuhinduye umuneshi mu rugamba. Yahanze amaso ye ku 
ngororano izahabwa indahemuka, maze atera hejuru mu ijwi ryo gutsinda ati: ” Kuko 
kubabazwa kwacu kw’igihwayihwayi kw’akanya ka none kwiyongeranya, kuturemera 
ubwiza bw’iteka ryose bukomeye. Natwe ntitureba ku bitaboneka kuko ibiboneka ari 
iby’igihe gito, naho ibitaboneka bikaba iby’iteka ryose. ” 2Kor4:17, 18. {INI 204.4} 

Amagambo y’irarika rya Pawulo yari ay’ukuri kandi akora k mutima ku buryo yatumye 
abizera b’i Korinto bongera kuzirikana urukundo rutagira akagero rw’Umucunguzi wabo. 

Yaranditse ati: “Kuko muzi ubuntu bw’Umwami wacu Yesu Kristo ukoyari umutunzi, maze 
agahinduka umukene ku bwanyu kugira ngo ubukene bwe bubatungishe. ” (2 Kor 8:9). Muzi 
aho yamanutse ava, no gucishwa bugufi yamanutse akageraho. Amaze kuyoboka inzira yo 
kwiyanga no kwitanga, ntabwo yigeze areba impande kugeza igihe yatangiye ubugingo bwe. 
Ntabwo yigeze agira ikiruhuko na kimwe hagati y’umusaraba n’ikamba. {INI 205.1} 

Incuro nyinshi Pawulo yasubiye mu magambo yagiye avuga kugira ngo abazasoma 
urwandiko rwe bazashobore gusobanukirwa neza uburyo butangaje Umukiza yicishije 
bugufi ku bwabo. Pawulo yerekanye Kristo nk’uko yari ari igihe yari ku rwego rumwe 
n’Imana ndetse agahabwa ikuzo n’abamarayika. Intumwa yavuze inzira Kristo yanyuzemo 
kugeza ubwo yageze ku rwego rwo hasi cyane rwo gucishwa bugufi. Pawulo yari azi ko 
Abanyakorinto nibasobanukirwa igitambo gitangaje cyatanzwe na Nyiricyubahiro wo mu 
ijuru, ukwikunda kose kwari guhezwa mu mibereho yabo. Yerekanye ukuntu Umwana 
w’Imana yiyambuye ikuzo rye, yihitiramo kwambara kamere muntu maze yicisha bugufi 
nk’umugaragu, arumvira yemera gupfa “ndetse urupfu rwo ku musaraba, ” (Abafilipi 2:8) 
kugira ngo akure umuntu mu gusyigingira maze amugeze mu byiringiro, ibyishimo n’ijuru. 
{INI 205.2} 

Iyo twize imico y’Imana mu mucyo w’umusaraba tubona impuhwe, kwiyoroshya 
n’imbabazi bivanze n’ubutungane n’ubutabera. Ku ntebe y’ubwami tuhabona Ufite inkovu 
mu biganza, ku birenge no mu rubavu. Izo nkovu ni ibimenyetso by’imibabaro yihanganiye 
kugira ngo yunge umuntu n’Imana. Tubona Data wa twese, Uhoraho, utuye mu mucyo 
utegerwa nyamara utwakira binyuze mu byo Umwana we yakoze. Igicu cyo kwihorera 
cyagaragazaga umubabaro no kubaho nta byiringiro gusa, mu mucyo umurikaga uva ku 
musaraba iki gicu gihishura amagambo y’Imana ivuga iti: “Urakabaho, munyabyaha, 
urakabaho! Mwe abicuza, bantu bizera, murakabaho! Natanze incungu! {INI 205.3} 

Iyo twitegereje Kristo, twishingikiriza ku rukundo rutagereranywa. Tugira umuhati wo 
kuvuga iby’uru rukundo ariko ntitubone uko turuvuga. Tuzirikana imibereho ye ku si, 
igitambo yadutangiye, umurimo akorera mu ijuru nk’umuvugizi wacu n’amazu ari 
gutegurira abamukunda, bityo tugaherako dutangara tuti, ‘Mbega uburebure bw’igihagararo 
n’uburebure bw’ikijyepfo by’urukundo rwa Kristo!’ “Muri iki ni mo urukundo ruri: si uko 
twebwe twakunze Imana, ahubwo ni uko Imana ari yo yadukunze, igatuma Umwana wayo 
kuba impongano y’ibyaha byacu.” “Nimurebe urukundo ruhebuje Data wa twese 
yadukunze, rwatumye twitwa abana b ’lmana. ” lYohana 4:10; 3:1. {INI 206.1} 

Uru rukundo rugereranywa n’umuriro wera, rugurumana ku rutambiro rw’umutima wa buri 
mwigishwa nyakuri wese. Ku isi ni ho urukundo rw’Imana rwahishuriwe muri Kristo. Ku 
isi kandi ni ho abana b’Imana bagomba kugaragariza uru rukundo binyuze mu mibereho 

izira amakemwa. Bityo abanyabyaha bazayoborwa ku musaraba kugira ngo bitegereze 
Umwana w’Intama w’Imana. {INI 206.2} 

IGICE CYA 32 - ITORERO RITANGANA UBUNTU 


Mu rwandiko rwe rwa mbere yandikiye Itorero ry’i Korinto, Pawulo yahaye abizera 
amabwiriza agendana n’amahame rusange agenga gushyigikira umurimo w’Imana ku isi. 
Igihe yandikaga ku by’imirimo yabakoreye, yarabajije ati: {INI 207.1} 

” Ni nde wigeze kuba umusirikare akitunga? Ni nde utera uruzabibu ntarye imbuto zarwo? 
Cyangwa se ni nde uragira ishyo ntarikame? Mbese ibyo mbivuze nk’umuntu gusa, cyangwa 
amategeko na yo ntavuga atyo? Byanditswe mu mategeko ya Mose ngo “Ntugahambire 
umunwa w ’inka ihonyora ingano. ” Mbese inka ni zo Imana yitaho gusa, cyangwa se 
yabivuze ku bwacu? Yee, si ugushidikanya byanditswe ku bwacu, kuko umuhinzi akwiriye 
guhinga afite ibyiringiro, kandi umuhuzi akwiriye guhura yiringira ko azahabwaho. ” {INI 
207.2} 

Intumwa Pawulo yakomeje kubaza agira ati: “Mbese ubwo twababibyemo iby’Umwuka, 
ntibikwiriye ko tubasaruramo ibyo gutunga umubiri? Abandi ko bafite ubwo butware kuri 
mwe, nkanswe twebwe? Ariko ntituragakoresha ubwo butware, ahubwo twihanganira byose 
kugira ngo tutabera inkomyi ubutumwa bwiza bwa Kristo. Ntimuzi yuko abakora imirimo 
yo mu rusengero batungwa n ’iby’urusengero, kandi abakora imirimo y’igicaniro 
bakagabana iby’igicaniro? N’Umwami wacu ni ko yategetse, ko abavuga ubutumwa bwiza 
batungwa n ’ubutumwa. ” 1 Kor 9:7-14. {INI 207.3} 

Hano intumwa Pawulo yerekezaga kuri gahunda y’Uwiteka yo kwita ku batambyi bakoraga 
mu ngoro y’Imana. Ababaga baratoranyirijwe uyu murimo wera, bafashwaga n’abo 
basangiye kwizera bagejejeho imigisha y’iby’umwuka. “Abo mu rubyaro rwa Levi ni bo 
beguriwe umurimo wo gusohoza ibitambo, ni na bo bonyine Amategeko yashinze kwaka 
rubanda kimwe cya cumi.” Heb 7:5. (Bibiliya Ijambo ry’Imana). Umuryango wa Lewi 
watoranyijwe n’Uwiteka kugira ngo ukore imirimo yera ijyanye n’ingoro y’Imana 
n’ubutambyi. Umutambyi yari yaravuzweho atya: “Kuko ari we Uwiteka Imana yawe 
yatoranirije mu miryango yawe yose guhagarara, agakora umurimo wera mu izina 
ry’Uwiteka we n ’urubyaro rwe iteka ryose. ” (Guteg 18:5). Icyacumi cy’ibyungutswe byose 
cyasabwaga n’Uwiteka ko ari icye bwite, kandi Uwiteka yafataga kutagitanga nk’ubujura. 
{INI 207.4} 

Iyi gahunda yo gushyigikira umurimo w’Imana ni yo Pawulo yerekezagaho igihe yavugaga 
ati: “N’Umwami wacu ni ko yategetse, ko abavuga ubutumwa bwiza batungwa 
n ’ubutumwa. ” Na nyuma yaho igihe yandikiraga Timoteyo, Pawulo yaravuze ati: “Umukozi 
akwiriye guhembwa ” 1 Timoteyo 5:18. {INI 207.5} 

Gutanga icyacumi wari umugabane umwe muri gahunda y’Imana yo gushyigikira umurimo 
wayo. Impano nyinshi n’amaturo byari byarasobanuwe neza n’Imana. Mu mikorere ya 
Kiyuda, abantu bari barigishijwe kugira umutima wo kuba abanyabuntu mu gushyigikira 
umurimo w’Imana no guha ubufasha ababukeneye. Mu bihe bimwe by’umwihariko 
hatangwaga amaturo y’ubushake. Mu gihe cy’isarura n’imiganura, imbuto zeze mbere mu 
murima -zaba ibinyampeke, imizabibu, n’amavuta- byari byareguriwe kuba ituro riturwa 
Uwiteka. Guhumba no gusarura ibyasigaraga mu mpera z’umurima byarekerwaga abakene. 
Imiganura y’ubwoya bw’intama bwabonekaga igihe intama zakemurwaga n’imiganura 
y’impeke mu gihe cy’isarurwa ry’ingano byahabwaga Uwiteka. Uko ni nako byari bimeze 
ku buriza bw’amatungo yose kandi habagaho ikiguzi cyo gucungura umuhungu w’imfura. 
Imbuto z’umuganura zagombaga gushyirwa Uwiteka mu buturo bwera kandi zari zigenewe 
abatambyi. {INI 208.1} 

Muri iyi gahunda yo gutanga icyacumi, Uwiteka yashakaga kwigisha Abisirayeli ko agomba 
kuba nyambere muri byose. Muri ubwo buryo bibukijwe ko Imana ari Yo nyiri imirima 
yabo, imikumbi n’amashyo byabo ; ko ari Yo ibavushijiriza izuba kandi akabavubira imvura 
byatumaga imyaka yabo ikura ndetse ikeza umusaruro. Ikintu cyose bari batunze cyari 
icy’Imana; naho bo bakaba ibisonga by’umutungo wayo. {INI 208.2} 

Si umugambi w’Imana ko Abakristo bafite amahirwe arenze cyane ay’ishyanga rya Isirayeli 
ryari rifite batanga ibiri hasi y’ibyo Abisirayeli batangaga. Umukiza yaravuze ati: 
“Uwahawe byinshi wese, azabazwa byinshi; n’uweguriwe byinshi, ni we bazarushaho 
kwaka byinshi. ” (Luc 12:48). Kugira ubuntu byasabwaga Abaheburayo bwari uburyo bwo 
gutuma ishyanga ryabo ryunguka, ariko muri iki gihe umurimo w’Imana ukorwa ku isi yose. 
Kristo yashyize ubutunzi bw’ubutumwa bwiza mu biganza by’abayoboke be kandi 
yabahaye inshingano yo kwamamaza inkuru nziza y’agakiza ku batuye isi bose. Ni iby’ukuri 
ko inshingano zacu ziruta iz’Abisirayeli ba kera. {INI 208.3} 

Uko umurimo w’Imana ugenda waguka ni ko guhamagarirwa kuwitabira biziyongera. 
Kugira ngo iri hamagarwa risubizwe, Abakristo bakwiriye kumvira itegeko rivuga riti, 
“Nimuzane imigabane ya kimwe mu icumi ishyitse, mubishyire mu bubiko, inzu yanjye 
ibemo ibyokurya.” (Malaki 3 :10). Iyaba abiyita Abakristo bazaniraga Imana icyacumi 
n’amaturo byabo bakiranutse, inzu yayo y’ubutunzi yakuzura. Ntabwo habaho ibiterane byo 
kumurika ibintu bitandukanye, ibitaramo bya tombora n’ibirori byo kwishimisha kugira ngo 
haboneke amafaranga yo gushyigikira ubutumwa bwiza. {INI 208.4} 

Abantu bashukishwa gukoresha umutungo wabo mu kwinezeza, mu guhaza ipfa, 
kwirimbisha no gutunganya neza aho batuye. Abizera benshi ntibazuyaza gutanga 
byimazeyo no gusesagura amafaranga bayatanga kuri ibi. Nyamara igihe basabwe gutanga 

ibijya mu mutungo w’Uwiteka kugira ngo umurimo we kuri iyi si ujye mbere, bashaka 
urwitwazo. Ahari kubera gutekereza ko nta kundi bashobora gukora, batanga udufaranga 
duke cyane ugereranyije n’ayo batanga binezeza mu bitagira umumaro. Ntiberekana 
urukundo nyakuri bafitiye umirimo wa Kristo kandi ntibashishikajye n’agakiza k’abantu. 
Mbega uburyo bitangaje ko imibereho ya Gikristo ya bene abo bantu irangwa n’ubugwingiri 
no kurwaragura! {INI 209.1} 

Umuntu ufite umutima ugurumana urukundo rwa Kristo, gufasha mu iterambere 
ry’umurimo uruta iyindi kandi wera wahawe umuntu wo kugaragariza isi ubutunzi 
bw’ubugwaneza, imbabazi n’ukuri, ntabwo azabifata ko inshingano ye gusa ahubwo 
azabifata nk’umunezero. {INI 209.2} 

Umwuka w’ubugugu ni wo uyobora abantu gukoresha umutungo w’Imana mu kunezeza 
irari ryabo, kandi uyu mwuka Imana iwanga urunuka muri iki gihe nk’uko yabinyujije mu 
muhanuzi wayo igacyaha ubwoko bwayo igira iti: “Mbese umuntu yakwima Imana ibyayo? 
Ariko mwebwe mwarabinyimye. Nyamara murabaza muti ‘Twakwimye iki? ’ Mwanyimye 
imigabane ya kimwe mu icumi n ’amaturo. Muravumwa wa muvumo; kuko ishyanga ryose 
uko mungana mwanyimye ibyange. ” Malaki 3:8, 9. {INI 209.3} 

Umwuka wo gutangana ubuntu ni umwuka w’ijuru. Uyu mwuka ugaragarira cyane mu 
gitambo cya Kristo ku musaraba. Data wo mu ijuru yatanze Umwana we w’ikinege ku 
bwacu; kandi Kristo amaze gutanga ibyo yari afite byose, yaritanze ubwe kugira ngo umuntu 
akizwe. Umusaraba w’i Kaluvari ukwiriye gutera umuyoboke wese w’Umukiza gutangana 
ubuntu. Ihame ryagaragarijwe ku musaraba ni ugutanga, gutanga. “Kuko uvuga ko ahora 
muri we, akwiriye na we kugenda nk’ukoyagendaga. ” 1 Yohana 2:6 {INI 209.4} 

Ku rundi ruhande, umwuka w’ubugugu ni umwuka wa Satani. Ihame rigaragarira mu 
mibereho y’ab’isi ni uguhabwa. Biringira kugira umunezero no kumererwa neza; ariko 
basarura ubutindi n’urupfu. {INI 209.5} 

Igihe cyose Imana igiha abana bayo imigisha, bategetswe kuyigarurira umugabane isaba. 
Ntabwo bakwiye kugarurira Uwiteka umugabane abasaba gusa, ahubwo bakwiriye kuzana 
mu bubiko bwe n’ituro ryo gushima, ari ryo turo ry’ubushake. Bakwiriye gutura umuremyi 
wabo imiganura y’impano zabo batanganye ubuntu- ari zo ibyo batunze by’inyamibwa 
n’umurimo mwiza bakoreye Imana bitanze bafite imitima inezerewe. Ubwo nibwo bazabona 
imigisha myinshi. Imana ubwayo izatuma imitima yabo imera nk’umurima uvomererwa 
ufite amazi adakama, kandi igihe umusaruro mwinshi wa nyuma uzaba uhunikwa, imiba 
bazaba barashobojwe kuzanira Shebuja izaba igihembo cy’uburyo bakoresheje impano 
bahawe batikubira. {INI 210.1} 

Intumwa z’Imana zatoranyijwe ziri mu murimo ukomeye, ntizikwiriye na rimwe guhatwa 
kujya ku rugamba bifashishije umutungo wabo batabonye ubufasha burimo impuhwe no 
kunganirwa by’abo bahuje kwizera. Ni ishingano y’abagize Itorero kugirira neza abareka 
imirimo yabo kugira ngo bashobore kwitangira gukora umurimo w’ivugabutumwa. Igihe 
abavugabutumwa bashyigikiwe n’abazera, umurimo urushaho kujya mbere. Nyamara igihe 
abantu badatanga ubufasha bwabo bitewe n’ubugugu bwabo, amaboko y’abavugabutumwa 
aratentebuka kandi akenshi umurimo w’ingirakamaro bagombaga gukora uradindira. {INI 
210 . 2 } 

Imana ntiyishimira abiyita abayoboke bayo nyamara bagatuma abakozi bayo batoranyirijwe 
gukora umurimo wayo bababara kubera kubura ibyo bakeneye mu mibereho yabo igihe bari 
gukora umurimo wayo. Abo banyabugugu bazabibazwa, atari uko bakoresheje umutungo 
w’Uwiteka gusa ahubwo n’uko baciye intege kandi imikorere yabo igatera agahinda 
abagaragu b’Imana bakiranuka. Abahamagariwe gukora umurimo w’ivugabutumwa, maze 
mu kwitaba iryo rarika bakareka byose kugira ngo birundurire mu murimo w’Imana, 
bakwiriye kubona ibihembo bihagije byo kwitanga kwabo kugirango bashobore kwitunga 
kandi batunge n’imiryango yabo. {INI 210.3} 

Mu mirimo itandukanye ikorwa ku isi, yaba iy’ubwenge cyangwa iy’amaboko, abakozi 
badahemuka bashobora kubona ibihembo byiza. Mbese umurimo wo kwamamaza ukuri no 
kuyobora abantu kuri Kristo ntufite agaciro kanini kurusha undi murimo wose usanzwe? Ese 
abiyeguriye gukora uyu murimo ntibakwiriye kugenerwa ibihembo bikwiriye? Iyo 
tugereranyije ibyiza biba ku bwenge no ku mubiri bikomoka ku murimo dukora, dusanga ko 
iby’ijuru bifite agaciro gahabanye n’ak’iby’isi. {INI 210.4} 

Kugira ngo mu bubiko habemo umutungo wo kunganira umurimo w’ivugabutumwa, ndetse 
no kugira ngo ibikenewe mu gufasha uyu murimo bigerweho, ni ngombwa ko abantu 
b’Imana batanga banezerewe kandi badahatwa. Abagabura b’ijambo ry’Imana bafite 
inshingano ikomeye yo guhora bereka amatorero ibikenewe mu murimo w’Imana kandi 
bakayigisha gutangana ubuntu kandi badahatwa. Igihe ibi byirengagijwe kandi amatorero 
ntashobore gutanga kugira ngo afashe abandi, ntabwo bituma umurimo w’Uwiteka 
uhazaharira gusa; ahubwo n’abizera bavutswa imigisha bagombaga kubona. {INI 211.1} 

Ndetse n’abakene bakwiye kuzanira Imana amaturo yabo. Bagomba kugabana ku buntu bwa 
Kristo bigomwa kugira ngo bafashe abafite ubukene bwinshi kurusha ubwabo. Impano 
y’umukene, imbuto yo kwiyanga kwe igera imbere y’Imana nk’umubavu uhumura neza. 
Buri gikorwa cyose cyo kwitanga gikomeza umwuka wo kugira ubuntu mu mutima 
w’utanze, bigatuma yomatana n’Uwari umukire ariko agahinduka umukire ku bwacu kugira 
ngo ku bw’ubukene bwe duhinduke abakire. {INI 211.2} 

Igikorwa cy’umupfakazi watuye uduceri tubiri ari natwo twonyine yari afite, cyanditswe 
kugira ngo gitere ubutwari abifuza gukoresha impano zabo kugira ngo bafashe umurimo 
w’Imana n’ubwo bahanganye n’ubukene. Kristo yakanguriye abigishwa be kuzirikana uyu 
mugore wari waratanze “icyo yari atezeho amakiriro.” (Mariko 12:44). Yahaye agaciro 
impano y’uwo mugore kurusha amaturo menshi y’abo batangaga nta kwigomwa. Mu 
butunzi bwabo bwinshi bari batanze umugabane mutoya. Kugira ngo atange ituro rye, uyu 
mupfakazi yigomwe n’ibyagombaga kumubeshaho, yizera ko Imana ari yo izamuha ibyo 
akeneye. Umukiza yamuvuzeho ati, “Ndababwira ukuri, yuko uriya mupfakazi atuye byinshi 
kuruta ibyo abandi bose batuye. ” (Mariko 12:43). Muri ubwo buryo Yesu yigishije ko 
agaciro k’impano katabarirwa ku kuntu ingana, ahubwo gaterwa n’igitanzwe ndetse 
n’impamvu iteye umuntu gutanga. {INI 211.3} 

Intumwa Pawulo mu ivugabutumwa rye mu matorero, ntiyigeze acogora mu mihati ye yo 
gutera kwifuza gukora ibintu bikomeye mu murimo w’Imana mu mitima y’abahindutse. 
Incuro nyinshi yabashishikarizaga gutangana umutima ukunze. Igihe yabwiraga abakuru 
b’Itorero bo mu Efeso ibyerekeye imirimo yari yarakoreye muri bo, yaravuze ati, 
“Nababereye ikitegererezo muri byose, yuko ariko namwe mukwiriye gukora imirimo, ngo 
mubone uko mufasha abadakomeye, no kwibuka amagambo Umwami Yesu yavuze ati 
“Gutanga guhesha umugisha kuruta guhabwa. ” (Ibyak 20:35). Yandikiye Abanyakorinto 
ati “Ubiba nke, azasarura bike; naho ubiba nyinshi, azasarura byinshi. Umuntu wese atange 
nk ’uko abigambiriye mu mutima we, atinuba kandi adahatwa, kuko Imana ikunda utanga 
anezerewe. ” 2Kor 9:6, 7. {INI 211.4} 

Hafi y’abizera bose b’i Makedoniya bari abakene mu butunzi bw’iyi si, nyamara imitima 
yabo yari yuzuye gukunda Imana n’ukuri kwayo kandi mu gushyigikira ubutumwa bwiza 
batangaga bishimye. Igihe amaturo ya rusange yakusanyirizwaga mu matorero 
y’abanyamahanga kugira ngo bafashe abizera b’Abayahudi, gutangana ubugwaneza 
kw’abizera b’i Makedoniya kwatanzweho urugero ku yandi matorero. Igihe yandikiraga 
abizera b’i Korinto, Pawulo yakanguriye intekerezo zabo “ubuntu bw’Imana amatorero y’i 
Makedoniya yahawe. Bakigeragezwa cyane n ’amakuba menshi, umunezero wabo uhebuje 
n ’ubukene bwabo bwinshi byasesekariyemo ubutunzi, ku bw ’iby ’ubuntu batanze. Babutanze 
ku bwende bwabo, ... ndetse no kurenza ibyo bashoboye, batwingingira cyane kugira ngo 
twakire ubuntu bwabo batanze, babone uko bafatanya umurimo wo gukenura abera. ” 2 Kor 
8:1-4. {INI 212.1} 

Ubwo bushake bwo kwitanga abizera b’i Makedoniya bagaragaje bwaje ari ingaruka yo 
kwitanga kwabo n’umutima wose. Bayobowe na Mwuka w’Imana “babanza kwitanga 
ubwabo biha Umwami ” (2 Kor 8:5), maze hanyuma bagira ubushake bwo gufata ku butunzi 

bwabo batangana umutima ukunze bashyigikira ubutumwa bwiza. Ntabwo byari ngombwa 
kubahatira gutanga ahubwo banezejwe no kugira ayo mahirwe yo kwigomwa ndetse n’ibyari 
kubabeshaho kugira ngo bashobore gufasha abandi. Igihe Pawulo yageragezaga kubabuza 
bamwingingiraga kwemera ituro ryabo. Mu kwiyoroshya kwabo no kuba indahemuka 
n’urukundo bari bafitiye bene se, bishimiye kwigomwa maze buzuzwa gutangana ubuntu. 
{INI 212.2} 

Igihe Pawulo yoherezaga Tito i Korinto kugira ngo ajye gukomeza abizera baho, 
yamushishikarije kwigisha iryo Torero kugira ubuntu bagatanga, kandi mu rwandiko rwe 
yandikiye abizera yongeyeho kubibasaba ubwe. Yarabinginze ati: “Nuko rero, nk’uko 
musaga muri byose, ari ukwizera, no kuvuga neza, no kumenya, no kugira umwete, no 
kudukunda, mube ariko murushaho kugirira umwete uwo murimo wo kugira ubuntu nawo. ” 
“Nuko rero mubirangize, kugira ngo, nk ’uko mwakunze kubyemera, abe ariko mubisohoza 
mukurikije ibyo mufite; kuko iyo umuntu yemeye gutanga akurikije ibyo afite, ibyo 
birahagije; nta we ukwiriye gutanga ibyo adafite. ” “Kandi rero Imana ishobora 
kubasazaho ubuntu bwose, kugira ngo murusheho gukora ibyiza byose, mufite ibibahagije 
muri byose; ...muzatungishwa muri byose, ngo mugire ubuntu bwose, butume Imana 
ihimbazwa.” 2Kor8:7, 11, 12; 9:8-11. {INI 212.3} 

Kugira ubuntu butikanyiza byashyize Itorero rya mbere mu byishyimo; kuko abizera bari 
bazi ko imihati yabo yafashaga mu gutuma ubutumwa bwiza bugera ku bakiri mu mwijima. 
Gutangana ubuntu kwabo kwahamije ko bataherewe ubuntu bw’Imana ubusa. Ni iki 
cyashoboraga gutuma bagira ubwo buntu bwo gutanga uretse kwezwa na Mwuka? Mu maso 
y’abizera ndetse n’abatizera cyari igitangaza cy’ubuntu. {INI 213.1} 

Kugubwa neza mu by’umwuka byomatanye no gutangana ubuntu kwa Gikristo. Abayoboke 
ba Kristo bakwiriye kunezezwa n’amahirwe bafite yo kugaragariza mu mibereho yabo ineza 
y’Umucunguzi wabo. Uko baha Uwiteka bagira icyizere ko ubutunzi bwabo bubabanziriza 
mu bikari by’ijuru. Mbese abantu bashobora gutuma umutungo wabo ugira umutekano? 
Reka bawushyire mu biganza by’Uwabambwe. Mbese bashobora kunezezwa n’ubutunzi 
bwabo? Reka babukoreshe mu guhesha imigisha abaneke n’abababaye. Mbese bifuza 
kongera umutungo wabo? Reka bumvire icyo ijuru ribategeka riti, “Wubahishe Uwiteka 
ubutunzi bwawe n ’umuganura w ’ibyo wunguka byose. Ni bwo ibigega byawe bizuzuzwa, 
kandi imivureyawe izasendera imitobe. ” (Imigani 3:9, 10). Reka bifuze kugundira ubutunzi 
bwabo bitewe n’ubugugu, ibyo bizaba igihombo cy’iteka ryose. Nyamara reka umutungo 
wabo uhabwe Imana bityo kuva uhabwa ikimenyetso cyayo. Ushyirwaho ikimenyetso cyo 
kudahinduka kwayo. {INI 213.2} 

Imana iravuga iti, ”Murahirwa, mwa babiba mu nkuka z ’amaziyose mwe. ” (Yesaya 32:20). 
Gukomeza gutanga impano z’Imana aho ari ho hose mu murimo w’Imana cyangwa 
gukemura ubukene bw’inyokomuntu ntabwo bikenesha. ‘‘Hari umuntu utanga akwiragiza, 
nyamara akarushaho kunguka; kandi hari uwimana birenza urugero, ariko we bizamutera 
ubukene gusa. ” (Imigani 11:24). Umubibyi yongera imbuto ze igihe abiba. Ni nako bimeze 
ku bantu b’indahemuka mu gutanga impano z’Imana. Iyo batanga biyongerera imigisha. 
Imana yatanze isezerano iti, “Mutange namwe muzahabwa; urugero rwiza rutsindagiye, 
rucugushije, rusesekaye, ni rwo muzagererwa. ” Luka 6:38. {INI 213.3} 

IGICE CYA 33 - GUKORA MU GIHE KIRUHIJE 


Nubwo Pawulo yitondaga akabwira abo yari yarihanishije imyigisho zishyitse zo mu 
Byanditswe zerekeye uburyo bukwiye bwo gushigikira umurimo w’Imana, kandi nubwo we 
nk’umuvugabutumwa bwiza yavugaga ko “atemerewe kuruhuka” (1 Kor 9:6) ngo akore 
imirimo isanzwe kugira ngo yitunge, mu bihe bitandukanye igihe yabwirizaga ubutumwa 
mu mijyi minini, yakoze imirimo y’ubukorikori kugira ngo yitunge. (INI 214.1} 

Mu Bayuda gukoresha amaboko ntabwo byafatwaga nk’ikintu kidasanzwe cyangwa gitesha 
agaciro. Binyuze muri Mose, Abaheburayo bari barategetswe kumenyereza abana babo 
gukoresha amaboko yabo kandi kwemerera urubyiruko gukura rusuzugura gukora imirimo 
y’amaboko, byafatwaga nk’icyaha. Nubwo umwana yagombaga kwigishwa ngo ategurirwe 
gukora umurimo wera, yagombaga kumenya ko ubuzima bwo gukora ari ingenzi. Umusore 
wese yaba afite ababyeyi b’abakire cyangwa b’abakene, hari imyuga yigishwaga. Ababyeyi 
birengagizaga iyi nshingano ku bana babo bafatwaga ko bagomeye Uwiteka. Nk’uko uyu 
muco wabisabaga, Pawulo yari yarize umwuga wo kuboha amahema. {INI 214.2} 

Mbere yo guhinduka umwigishwa wa Kristo, Pawulo yari afite umwanya wo hejuru ku 
buryo atari akeneye gukoresha amaboko kugira ngo abone ibimutunga. Nyamara nyuma 
y’aho amaze gukoresha ibyo yari afite byose mu guteza umurimo wa Kristo imbere, rimwe 
na rimwe yifashishaga umwuga we kugira ngo abone uko abaho. By’umwihariko uku niko 
yabigenzaga igihe yabaga akorera ahantu bashoboraga kutamwumva neza. {INI 214.3} 

I Tesalonike ni ho hambere dusoma ko Pawulo yakoresheje amaboko ye kugira ngo yitunge 
igihe yabwirizaga ijambo ry’Imana. Igihe yandikiraga Itorero ry’abizera b’aho, yabibukije 
ko “ashobora kuba yarababereye umutwaro” ndetse yongeyeho ati: “Bene Data, mwibuke 
umuhati wacu n’imiruho, nk’uko twababwirije ubutumwa bwiza bw’Imana, dukora ku 
manywa na nijoro, kugira ngo hatagira uwo muri mwe turemerera. ” (1 Tes 2:6, 9). Na none 
kandi mu rwandiko rwa kabiri yabandikiye, yavuze ko igihe bari hamwe nabo, we 
n’umukozi mugenzi we wari hamwe nawe “batigeze bagira uwo barya iby’ubusa.” 
Yaranditse ati, ” Twakoraga ku manywa na nijoro kugira ngo tutagira umuntu muri mwe 
turemerera. Icyakora, si uko tudafite ubutware, ahubwo ni ukugira ngo tubiheho 
icyitegererezo, ngo mugere ikirenge mu cyacu. ” 2 Tes 3:8, 9. {INI 214.4} 

Pawulo yari yarasanze abantu banze gukoresha amaboko yabo i Tesalonike. Iri tsinda ry’aba 
bantu niryo Pawulo yaje kwandikaho nyuma agira ati: “Twumvise yuko hariho bamwe bo 
muri mwe bagenda bica gahunda, batagira icyo bakora, ahubwo bakaba ba kazitereyemo. 
Nuko rero, abameze batyo turabategeka tubihanangiriza mu Mwami Yesu Kristo, gukorana 
ituza, ngo babone uko barya ibyo kurya byabo ubwabo. ” Igihe yakoreraga i Tesalonike, 

Pawulo yari yaritondeye kugaragariza bene abo bantu urugero rukwiriye. Yaranditse ati, 
“Kuko iki ari cyo twabategetse tukiri kumwe namwe, ngo umuntu wese wanga gukora 
ntakarye. ” 2 Tes 3:11, 12, 10. {INI 214.5} 

Mu bihe byose, Satani yagerageje kugwabiza imihati y’abagaragu b’Imana akoresheje 
kwinjiza umwuka w’ubwaka mu Itorero. Uko ni ko byari bimeze mu gihe cya Pawulo, kandi 
ni nako byagenze mu binyejana byakurikiyeho mu gihe cy’Ubugorozi. Wycliffe, Luther 
ndetse n’abandi benshi bahesheje isi umugisha kubera ibyo bakoraga no kwizera kwabo, 
bahuye n’amayere umwanzi yakoreshaga kugira ngo ayobore mu bwaka abantu bagiraga 
umwete w’indengakamere, abantu batari ku rugero rukwiriye kandi batejejwe. Abantu 
bayobye bigishije ko kugera ku butungane nyakuri bijyana intekerezo z’umuntu maze 
bikazirenza ibitekerezo by’isi maze bikayobora abantu ku kwirinda kugira umurimo bakora. 
Abandi bakabyaga ku masomo amwe yo mu Byanditswe, bigishije ko gukora ari icyaha; 
bakigisha ko Abakristo badakwiriye gutekereza ibyerekeranye imibereho yabo n’imiryango 
yabo by’igihe gito, ko ahubwo bakwiriye kurundurira imibereho yabo yose mu by’Umwuka. 
Inyigisho n’icyitegererezo by’intumwa Pawulo bicyaha iyo mitekerereze ikabije. {INI 
215.1} 

Igihe Pawulo yari i Tesalonike ntabwo yakuraga ibimwunganira mu murimo w’amaboko ye 
gusa. Nyuma yaho ubwo yavugaga ku byamubayeho muri uwo mujyi yandikiye abizera b’i 
Filipi abashimira impano bamwohereje igihe yari i Tesalonike avuga ati, “Ndetse n’i 
Tesalonike, mwoherejeyo ibyo kunkenura, si rimwe risa. ” (Abafilipi 4:16). Nubwo yakiriye 
ubu bufasha, yaritondaga agatanga urugero rwo kwihangana imbere y’Abanyatesalonike 
kugira ngo hatagira umuntu n’umwe wabona impamvu yo kumurega kwifuza, kandi ngo 
n’abari bafite inyigisho z’ubwaka zerekeye gukoresha amaboko bacyahwe mu buryo 
bufatika. {INI 215.2} 

Igihe Pawulo yasuraga i Korinto bwa mbere, yisanze ari hagati y’abantu bagiraga 
urwikekwe ku mpamvu zigenza abantu batahasanzwe. Abagiriki babaga ku nkengero 
y’inyanja bari abacuruzi babikundaga. Igihe kirekire bari barimenyereje uko ubucuruzi 
bukorwa, ku buryo bari barageze aho bemera ko inyungu ikomoka ku Mana, kandi ko 
kunguka haba hakoreshejwe uburyo bwiza cyangwa uburiganya byari byemewe. Pawulo 
yari amenyereye imiterere yabo, bityo ntiyashoboraga kubaha icyuho cyo kuvuga ko 
yabwirizaga ubutumwa bwiza kugira ngo yikirire. Yashoboraga kuba yaratse ubufasha abari 
bamuteze amatwi b’i Korinto; nyamara ubwo burenganzira yari afite ntiyabukoresheje 
kugira ngo umumaro we n’insinzi yari agamije nk’umubwiriza bitangizwa no kumutekereza 
nabi ko yabwirizaga ubutumwa bwiza kugira ngo abone inyungu. Yashatse gukuraho inzitizi 

zose kugira ngo batamwumva nabi, kandi ngo ubutumwa bwe budatakaza imbaraga. {INI 
215.3} 

Pawulo amaze igihe gito ageze i Korinto, yahasanze “Umuyuda witwaga Akwila, wavukiye 
i Ponto, wari uvanye mu Italiya vuba n ’umugore we Purisikila. ” (Ibyak 18:2-4). Aba “bari 
bahuje umwuga na Pawulo.” Kubera ko Kilawudiyo yari yarategetse Abayahudi bose kuva 
i Roma, Akwila na Purisikila bari baraje i Korinto bahashinga ubucuruzi bwabo bwo kuboha 
amahema. Pawulo yagenzuye imibereho yabo maze amaze kumenya ko bubahaga Imana 
kandi bashakaga kwirinda ibyabakururira kwifatanya n’abari babakikije, “yabanye nabo, 
bakorana imirimo...Agira impaka mu isinagogi amasabato yose, yemeza Abayuda 
n’Abagiriki. ” (Ibyak 18:2-4). {INI 216.1} 

Nyuma y’aho, Sila na Timoteyo basanze Pawulo i Korinto. Aba bavandimwe be mu kwizera 
bazanye ubufasha bwo gushyigikira umurimo buturutse mu matorero y’i Makedoniya. {INI 
216.2} 

Mu rwandiko rwa kabari yandikiye abizera b’i Korinto, akaba yararwanditse amaze 
kuhashinga Itorero rikomeye, Pawulo yagiye asubira mu buryo yitwaraga muri bo. 
Yarabajije ati, “Nabagejejeho Ubutumwa bwiza nta gihembo mbaka, nicishije bugufi kugira 
ngo mwe mushyirwe hejuru. Mbese icyo ni icyaha? Natungwaga n’amatorero ya Kristo 
y’ahandi- kwari nko kuyasahura kugira ngo mwebwe mbone uko mbakorera. Iyo nagiraga 
icyo nkenera igihe nari iwanyu, nta muntu n’umwe nigeze ndushya ngira icyo mwaka. 
Abavandimwe baturutse muri Masedoniya nibo bamaze ubukene bwose nari mfite. Bityo ku 
buryo bwose nirinze kubarushya kandi nzakomeza kubyirinda. Nshingiye ku kuri kwa Kristo 
kundimo, nta wuzambuza kwiratana ibyo ngibyo mu karere kose ka Akaya. ” 2 Kor 11:7-10. 
(Bibiliya Ijambo ry’Imana). {INI 216.3} 

Pawulo avuga impamvu yari yaritwaye atya igihe yari i Korinto. Kwari ukugira ngo atazaha 
urwaho “abashaka impamvu” zo kumugaya. (2 Kor 11:12). Igihe yabohaga amahema 
yakomezaga kwamamaza ubutumwa bwiza. We ubwe avuga iby’imirimo ye ati, “Ni ukuri 
nakoze ibimenyetso byerekana ko ndi intumwa, mbikorera hagati yanyu nihangana cyane, 
ni byo bimenyetso n’ibitangaza n’imirimo ikomeye.” Kandi arongera akavuga ati, “Mbese 
ayandi matorero yabarushije iki keretse yuko ubwanjye ntababereye ikirushya: 
mumbabarire iryofuti. Dore ubu ni ubwa gatatu nitegura kuza iwanyu: kandi sinzababera 
ikirushya. Si ibyanyu nshaka, ahubwo ni mwe ... Ku bwanjye nanezezwa cyane no gutanga 
ibyanjye, ndetse no kwitanga rwose, nitangira ubugingo bwanyu.” 2 Kor 12:12-15. {INI 
216.4} 

Mu gihe kirekire cy’umurimo we w’ivugabutumwa mu Efeso, aho yakomeje gukora 
umurimo muri iyo ntara yose mu myaka itatu, Pawulo yongeye gukora umwuga we. Muri 
Efeso kimwe n’i Korinto, intumwa Pawulo yanezejwe no kubona Akwila na Purisikila bari 
baramuherekeje igihe yasubiraga muri Aziya asoje urugendo rwe rwa kabiri 
rw’ivugabutumwa. {INI 216.5} 

Hari bamwe barwanyije gukoresha amaboko kwa Pawulo, bavuga ko bitajyanye n’umurimo 
w’umubwirizabutumwa bwiza. Ni mpamvu ki Pawulo, umubwiriza wo mu rwego rwo 
hejuru, yagombaga gufatanya gukoresha amaboko no kubwiriza ijambo ry’Imana. Mbese 
umukozi ntiyari akwiriye gutungwa n’umurimo we? Kuki yagombaga kumara igihe aboha 
amahema agakoresha igihe yagombye gukoresha mu bifite akamaro kurutaho? {INI 217.1} 

Nyamara Pawulo we ntiyigeze abona ko icyo gihe cyari imfabusa. Ubwo yakoranaga na 
Akwila, yakomeje komatana n’Umwigisha Mukuru, ntapfushe ubusa amahirwe yo guhamya 
Umukiza no gufasha abari bakeneye ubufasha. Ibitekerezo bye buri gihe byashakaga 
iby’Umwuka. Yahuguye abakozi bagenzi be mu by’umwuka kandi anatanga urugero rwo 
gukora. Yari umukozi ukora vuba, agakorana ubuhanga n’umuhati, “ahirimbana mu 
mutima, kandi akorera Umwami. ” (Abaroma 12:11). Igihe Pawulo yakoraga umwuga we, 
yahuraga n’abantu atari kuzashobora guhura nabo. Yerekaga bagenzi be ko ubuhanga mu 
mirimo y’ubukorikori isanzwe ari impano itangwa n’Imana, yo itanga impano n’ubwenge 
bwo kuyikoresha mu buryo bukwiriye. Yigishije ko no mu mihati ya buri munsi Imana 
igomba guhabwa icyubahiro. Imiganza bye byari byarakomejwe n’imihati yo gukora 
ntibyigeze bigira icyo bitwara imbaraga zo kurarika kwe kuje impuhwe nk’umubwiriza 
w’Umukristo. {INI 217.2} 

Rimwa na rimwe Pawulo yakoraga amanywa n’ijoro atari ukugira ngo yifashe gusa, ahubwo 
ari ukugira ngo afashe bagenzi be bakoranaga. Yagabanaga ibyo yungukaga na Luka, kandi 
agafasha Timoteyo. Ibihe bimwe yarasonzaga kugira ngo ashobore kumara ubukene 
bw’abandi. Ntabwo yari umunyabugugu. Ari hafi gusoza umurimo we, mu gihe yasezeraga 
ku bakuru b’amatorero bo mu Efeso, i Mileto, yashoboraga kuzamura ibiganza bye bifite 
amabavu imbere yabo akavuga ati, “Sinifuje ikintu cy’umuntu wese, ari ifeza cyangwa 
izahabu cyangwa imyenda. Ubwanyu muzi yuko aya maboko yanjye ari yo yankenuraga 
ibyo nkennye n’abo twari turi kumwe. Nababereye ikitegererezo muri byose, yuko ariko 
namwe mukwiriye gukora imirimo, ngo mubone uko mufasha abadakomeye, no kwibuka 
amagambo Umwami Yesuyavuze ati ‘Gutanga guhesha umugisha kuruta guhabwa. ’” Ibyak 
20:33-35. {INI 217.3} 

Niba abagabura bumva ko bahanganye n’imiruho n’ubukene kubw’umurimo wa Kristo, reka 
barebe kure mu bitekerezo byabo basure aho Pawulo yakoreraga. Reka bazirikane ko igihe 

uyu muntu watoranyijwe n’Imana yabaga aboha amahema, yabaga akorera ibyokurya 
yungutse mu mirimo ye nk’intumwa. (INI 217.4} 

Umurimo ni umugisha ntabwo ari umuvumo. Umwuka w’ubunebwe ukuraho kubaha Imana 
kandi ukababaza Mwuka w’Imana. Ikidendezi kidatemba giteza akaga, ariko isoko nziza 
itemba ikwirakwiza ubuzima n’umunezero ku butaka. Pawulo yari azi ko abirengagiza 
umurimo w’amaboko badatindakugira intege nke. Yifuje kwigisha abagabura bakiri abasore 
ko mu gukoresha amaboko yabo bagatoza imihore y’umubiri wabo, bizatuma bakomera 
bagashobora kwihanganira ingorane n’ubukene byari bibategereje aho bazamamariza 
ubutumwa bwiza. Yabonye kandi ko inyigisho ze bwite zari kubura gukomera n’imbaraga 
iyo adakoresha ingingo zose z’umubiri mu buryo bukwiriye. {INI 218.1} 

Abantu b’abanebwe bahomba imibereho itagereranywa ibonerwa mu gukora neza imirimo 
y’ubuzima busanzwe. Uretse bake gusa, abantu benshi baberaho gusa kurya inyungu Imana 
ibaha mu mbabazi zayo. Bibagirwa kuzanira Imana amaturo yo gushima ava mu bintu 
yabashinze. Bibagirwa ko mu gukoresha neza itaranto Imana yabahaye bagomba kuba 
abakozi batanga umusaruro kandi bakawukenera. Iyaba basobanukirwaga umurimo Uwiteka 
yifuza ko bakora nk’abafasha be ntibakwanze inshingano. {INI 218.2} 

Akamaro k’abasore bumva ko bahamagarirwa n’Imana kubwiriza, gashingiye cyane ku 
buryo binjira mu mirimo yabo. Abatoranyijwe n’Imana ngo bakore umurimo 
w’ivugabutumwa bazagaragaza ko guhamagarwa kwabo gufite agaciro kandi mu buryo 
bwose bushoboka bazifuza guhinduka abakozi babishoboye. Bazaharanira kunguka 
imibereho izatuma bategura, bakagira gahunda kandi bakabishyira mu bikorwa. Mu rwego 
rwo guha agaciro umuhamagaro wabo wera, binyuze mu kwiyubaha, bazarushaho 
guhinduka nka Shebuja bagaragaza ubugwaneza bwe, urukundo rwe n’ukuri kwe. Kandi 
uko berekana ukuri mu guteza imbere itaranto bashinzwe, Itorero ryagombye kubafasha mu 
buryo bukwiye. {INI 218.3} 

Ntabwo abantu bose bumva ko bahamagariwe umurimo wo kubwiriza bakwiriye 
gushimishwa n’uko bo n’imiryango batungwa n’Itorero ibihe byose. Hari ingorane ko 
bamwe badafite uburambe mu murimo bashobora kwangizwa n’ibihendo 
by’ababahamagarira kwishimira gutungwa n’Itorero batagize icyo bakora ku ruhande 
rwabo. Umutungo wagenewe kwamamaza umurimo w’Imana ntugomba kumarwa n’abantu 
bifuza kubwiriza gusa kugira ngo babone ubufasha bityo bakuze ingeso yo kwikunda babaho 
ubuzima bworoshye. {INI 218.4} 

Abasore bifuza gukoresha impano zabo mu murimo w’ivugabutumwa, bazabona inyigisho 
yo kubafasha mu rugero rwa Pawulo ari i Tesalonike, i Korinto, Efeso n’ahandi. Nubwo 

Pawulo yari intyoza mu kuvuga, kandi yaratoranyijwe n’Imana kugira ngo akore umurimo 
wihariye, nta na rimwe yigeze areka umurimo w’amaboko, cyangwa ngo yigere ananirwa 
kwitangira umurimo yakundaga. Yandikiye Abanyakorinto ati, « Kugeza na n ’ubu twishwe 
n ’inzara n ’inyota, kandi twambaye ubusa, dukubitwa ibipfunsi, turi inzererezi, dukoresha 
amaboko yacu imirimo y ’imiruho. Iyo badututse, tubasabira umugisha, iyo turenganijwe 
turihangana.» 1 Kor4:ll, 12. {INI 219.1} 

Pawulo nk’umwe mu bigisha bakomeye, yakoze imirimo icishije bugufi ndetse n’imirimo 
y’icyubahiro yishimye. Mu murimo yakoreraga Shebuja, hari igihe byabaga ngombwa 
agakora umwuga we abikunze. Nyamara, yahoraga yiteguye kureka uwo murimo we kugira 
ngo ahangane n’abanzi b’ubutumwa bwiza cyangwa ngo arusheho kubona uburyo 
budasanzwe bwo kugarura abantu kuri Yesu. Umwete we no gukora byari ugucyaha 
abashakaubuzimabw’ubunebwe kandi bifuzakwiberaho muburyo bworoshye. {INI 219.2} 

Pawulo yatanze urugero rurwanya imyumvire ivuga ko ubutumwa bwiza bushoboraga 
kwamamazwa neza gusa n’abadafite indi mirimo y’amaboko. Yaje kumvwa n’abagize 
Itorero. Yatanze urugero mu buryo bufatika yerekana icyagombaga gukorwa 
n’abakorerabushake bitanze bari bari ahantu hatandukanye, aho abantu batari bamenyereye 
ukuri k’ubutumwa bwiza. Ibyo yakoraga byashishikarije abantu benshi biyoroheje bakora 
maze bagira icyifuzo cyo gukora icyo bashoboye kugira ngo umurimo w’Imana ujye mbere 
kandi banibesheho bakora imirimo yabo ya buri munsi. Ntabwo Akwila na Purisikila bigeze 
bahamagarirwa gutanga igihe cyabo cyose ngo bagikoreshe mu murimo wo kwamamaza 
ubutumwa bwiza, nyamara aba bakozi bicishije bugufi bakoreshejwe n’Imana maze 
bayobora neza Apolo mu nzira y’ukuri. Uwiteka akoresha abantu batandukanye kugira ngo 
umugambi we usohozwe, kandi igihe bamwe bafite impano z’umwihariko batoranyijwe 
kugira ngo bakoreshe imbaraga zabo zose mu murimo wo kwigisha no kubwiriza ubutumwa 
bwiza, abandi benshi batigeze barambikwaho ibiganza bya kimuntu batoranywa, 
bahamagarirwa kugira uruhare rukomeye mu murimo wo gukiza abantu. {INI 219.3} 

Hariho umurimo munini uri imbere y’umukozi wamamaza ubutumwa bwiza kandi yifasha. 
Benshi bashobora kunguka imibereho ifite agaciro kanini mu ivugabutumwa mu gihe bakora 
igihe gito cyo gukoresha amaboko, kandi hifashishijwe ubu buryo abakozi bakomeye 
bashobora gutezwa imbere kugira ngo bakore umurimo ukomeye ahantu hakenewe. {INI 
220 . 1 } 

Umugaragu w’Imana witanga ukora atarambirwa, avuga ijambo ryayo n’amahame yayo, 
aba afite umutwaro uremereye ku mutima we. Ntabwo abarira umurimo we ku masaha. 
Ntabwo ibihembo bye ari byo bimutera uko yifata mu murimo we, cyangwa ngo areke 

inshingano ye kubera ibihe bitameze neza. Yahawe inshingano n’ijuru kandi ategereza 
igihembo azahabwa igihe umurimo yashinzwe uzaba urangiye. {INI 220.2} 

Ni umugambi w’Imana ko abakozi nk’abo batandukanywa no guhangayika kutari ngombwa, 
kugira ngo bagire amahirwe yuzuye yo kumvira ibyo Pawulo yasabye Timoteyo ati, “Ibyo 
ujye ubizirikana, kandi abe ari byo uhugukiramo. ” (lTimoteyo 4:15). Nubwo bakwiye 
kwitonda bagakoresha intekerezo n’umubiri bihagije kugira ngo bikomeze kugira imbaraga, 
ntabwo ari umugambi w’Imana ko bamara igihe cyabo kirekire bakora umurimo w’iby’isi. 
{INI 220.3} 

Aba bakozi b’indahemuka nubwo bifuza gutanga ibyabo ndetse nabo bakitanga 
kubw’ubutumwa bwiza, ntabwo bakingiwe ibigeragezo. Mu gihe bahuye n’ingorane 
bakaremererwa n’umubabaro kubera ko Itorero ritashoboye kubaha ubufasha bukwiriye mu 
by’ubukungu, bamwe muri bo bibasirwa n’umushukanyi. Iyo babonye ko ibyo bakora 
bihawe agaciro gake, bacika intege. Mu by’ukuri bategereza igihe bazabona igihembo 
gikwiranye n’ibyo bakora kandi bikabashimisha; nyamara muri icyo gihe imiryango yabo 
igomba kurya no kwambara. Iyaba bashoboraga kwibwira ko inshingano bahawe n’ijuru 
bayikuweho, bajya gukoresha amaboko yabo bafite ubushake. Nyamara babona ko igihe 
bafite ari icy’Imana nubwo abagombaga gutanga ibibafasha bihagije batabibona neza. 
Birinda ibigeragezo byatuma bagera ahantu bifuza ibya mirenge kandi bagakomeza gukora 
kugira ngo bateze imbere umurimo bakunda kurusha ubuzima ubwabwo. Ariko kugira ngo 
babigereho, bashobora kwihatira gukurikiza urugero rwa Pawulo maze bagakoresha igihe 
gito bakoresha amaboko ari nako bakomeza gukora umurimo wabo w’ivugabutumwa. 
Ntabwo bakora ibi kugira ngo bateze imbere inyungu zabo bwite, ahubwo ni inyungu 
z’umurimo w’Imana ku si. {INI 220.4} 

Hariho ibihe bimwe bigaragara ko umugaragu w’Imana adashobora gukora umurimo 
ukenewe gukorwa bitewe no kubura ibyo kumwunganira kugira ngo akomeze gukora 
umurimo ukomeye. Bamwe batinya ko bifashishje ibyo bafite batashobora gukora ibyo 
batekereza byose ko ari inshingano bagomba gusohoza. Nyamara nibajya mbere mu 
kwizera, agakiza k’Imana kazahishurwa kandi no kugumbwa neza bizaherekeza imihati 
yabo. Uwabwiye abayoboke be kujya mu mpande zose z’isi ni nawe uzakomeza buri mukozi 
wumvira itegeko rye ashaka kwamamaza ubutumwa bwe. {INI 221.1} 

Mu guteza imbere umurimo we, ntabwo igihe cyose Uwiteka ahishurira ibintu byose 
abagaragu be mu buryo bwuzuye. Rimwe na rimwe agerageza icyizere cy’abantu be atuma 
habaho ibibatera gukomeza bajya imbere mu kwizera. Akenshi abashyira mu nzira 
zifunganye kandi zo kugeragezwa maze akabategeka gukomeza no mu gihe ibirenge byabo 
bisa n’aho bikandagiye mu mazi ya Yorodani. Ni mu bihe nk’ibi, ubwo amasengesho 

y’abagaragu b’Imana aba azamuka ajya kuri yo mu kwizera kutajegajega, nibwo Imana 
ibafungurira inzira ikabazana ahantu hagari. {INI 221.2} 

Igihe intumwa z’Imana zisobanukiwe n’inshingano yazo mu bijyanye n’ahantu hakennye 
mu ruzabibu rw’Uwiteka, ndetse no mu mwuka wa Shebuja zigakora zitarambirwa ngo 
abantu bahinduke, abamarayika b’Imana bazazitegurira inzira kandi n’ibikenewe kugira ngo 
umurimo ukomeze ujye mbere bizatangwa. Abakiriye umucyo bazatangana ubuntu kugira 
ngo bashyigikire umurimo wakozwe mu cyimbo cyabo. Bazasubiza buri hamagara ryose 
risaba ubufasha batangana umutima ukunze kandi Mwuka w’Imana azagenderera imitima 
yabo kugira ngo bashigikire umurimo w’Uwiteka atari hafi y’iwabo gusa ahubwo no mu 
turere twa kure. Muri ubwo buryo abakorera ahandi hantu bazahabwa imbaraga, kandi 
umurimo w’Uwiteka uzajya mbere binyuze mu nzira yateganyije ubwe. {INI 221.3} 

IGICE CYA 34 - UMURIMO WERA 


Mu buzima n’inyigisho bye Kristo yatanze urugero ndakemwa rw’umurimo ukoranywe 
kutikanyiza ufite isoko yawo ku Mana. Mu mibereho yayo, Imana ntiyihugiraho. Mu kurema 
isi, no kubeshaho ibintu byose, Imana ihora yita ku bantu. “Kuko ategeka izuba rye kurasira 
ababi n’abeza, kandi abakiranuka n’abakiranirwa abavubira imvura.” (Matayo 5:45). 
Umurimo nk’uyu ni wo Data wa twese yahaye Umwana we. Yesu yahawe kuyobora 
inyokomuntu, maze yitangaho urugero rwigisha icyo gukorera abandi bisobanuye. 
Imibereho ye yose yarangwaga no kwitangira umurimo. Yafashije bose kandi akorera bose. 
{INI 222.1} 

Kenshi na kenshi Yesu yagerageje gushyira iri hame mu bigishwa be. Igihe Yakobo na 
Yohana basabaga guhabwa isumbwe, Yesu yaravuze ati, “Ahubwo ushaka kuba mukuru 
muri mwe ajye aba umugaragu wanyu, kandi ushaka kuba uw ’imbere muri mwe, ajye aba 
imbata yanyu: nk’uko Umwana w’Umuntu ataje gukorerwa, ahubwo yaje gukorera abandi 
no gutangira ubugingo bwe kuba incunguya benshi. ” Matayo 20:26-28. {INI 222.2} 

Kuva Yesu asubiye mu ijuru, yakomeje umurimo we ku isi akoresheje intumwa yatoranyije. 
Akoresha izo ntumwa akabwira abana b’abantu kandi akabakorera ibyo bakeneye. 
Umuyobozi ukomeye w’Itorero ahagarikira umurimo we akoresheje abantu bejejwe 
n’Imana kugira ngo bayihagararire. {INI 222.3} 

Umwanya w’abahamagawe n’Imana kugira ngo bakore bakurikije ijambo ry’Imana 
n’amahame yayo bityo bubake Itorero ryayo, ni umwanya ujyana n’inshingano ikomeye. 
Mu cyimbo cya Kristo, bagomba kwingingira abagabo n’abagore kwiyunga n’Imana, kandi 
bashobora gusoza inshingano yabo gusa igihe babonye ubwenge n’imbaraga mvajuru. {INI 
222.4} 

Abagabura ba Kristo ni abarinzi mu by’Umwuka ku bantu bashinzwe. Umurimo wabo 
wagereranyijwe n’uw’abarinzi. Mu bihe bya kera, akenshi abarinzi bashyirwaga ku nkike 
z’imidugudu ahirengeye bakitegereza ahantu hakomeye hagombaga kurindwa, kandi 
bakaburira abantu ko umwanzi ari hafi. Umutekano w’abari imbere mu mudugudu bose 
wabaga ushingiye ku budahemuka bw’abarinzi. Mu bihe bitandukanye bizwi, abarinzi bari 
bategetswe guhamagarana kugira ngo bamenye ko bose bari maso kandi ko nta waba 
yagwiririwe n’amakuba. Urusaku rw’ibyishimo cyangwa urwo gutanga umuburo rwavaga 
ku muntu rujya ku wundi, buri wese agasubira mu byo undi avuze kugeza ubwo urusaku 
rusakaye umudugudu wose. {INI 222.5} 

Uhoraho abwira buri mugabura wese w’ijambo rye ati: “Nuko rero, mwana w’umuntu, 
nagushyiriyeho kuba umurinzi w’umuryango wa Isirayeli; nuko wumve ijambo riva mu 

kanwa kanjye, ubanyihanangirize. Nimbwira umunyabyaha nti ‘Wa munyabyaha we, gupfa 
ko uzapfa ’, maze nawe ntugire icyo uvuga cyo kuburira umunyabyaha ngo ave mu nzira ye, 
uwo munyabyaha azapfa, azize ibyaha bye, ariko amaraso ye ni wowe nzayabaza. Ariko 
nuburira umunyabyaha ngo ahindukire ave mu nzira ye, ...uzaba ukijije ubugingo bwawe. ” 
Ezekiyeli 33:7-9. {INI 223.1} 

Amagambo y’umuhanuzi agaragaza inshingano ikomeye y’abantu bashyizweho nk’abarinzi 
b’Itorero ry’Imana, ibisonga by’ubwiru bw’Imana. Bagomba guhagarara nk’abarinzi ku 
nkike za Siyoni kugira ngo bavuze impuruza ko umwanzi ari hafi. Abantu bari mu kaga ko 
kugwa mu bigeragezo kandi bazarimbuka keretse gusa abakozi b’Imana nibaba indahemuka 
ku nshingano yabo. Niba kubera impamvu runaka barabaye ibipfamatwi mu by’umwuka ku 
buryo badashobora kumenya amakuba; kandi abantu bakarimbuka bitewe n’uko 
batashoboye kubaburira, Imana izababaza amaraso y’abo barimbutse. {INI 223.2} 

Kuba hafi y’Imana no kumvira Mwuka wayo, ni amahirwe y’abarinzi bo ku nkike za Siyoni 
kugira ngo Imana ishobore gukorera muri bo maze bamenyeshe abagabo n’abagore akaga 
bashobora guhura nako kandi babayobore aho bagomba guhungira. Baba indahemuka mu 
kubaburira ibyerekeye ingaruka zo gucumura kwabo kandi bakaba n’indahemuka mu 
kurinda inyungu z’Itorero. Nta na rimwe bakwiriye gucogora kuba maso. Umurimo wabo 
ni umurimo usaba gukoresha ubushobozi bwabo bwose., Amajwi yabo akwiriye 
kurangurura bavuza impanda kandi ntibakwiriye kuvuza n’ijwi na rimwe ryo gushidikanya. 
Ntibagomba gukorera igihembo, nyamara nta kundi babigenza kuko babona ko bazagusha 
ishyano niba batabwirije ubutumwa bwiza. Batoranyijwe n’Imana kandi bejeshejwe 
amaraso bityo bagomba gutabara abantu bakabakiza kurimbuka kwegereje. {INI 223.3} 

Umubwiriza ukorana na Kristo azazirikana ukwera k’umurimo we, anahangayikishwe 
n’umuruho n’igitambo gikenewe kugira ngo awukore neza. Ntabwo yishakira ibyo 
kwinezeza cyangwa kumererwa neza ubwe. Ntabwo yikanyiza. Iyo ashaka intama zazimiye 
ntabona ko we ubwe ananiwe, akonje cyangwa afite inzara. Imbere ye ahafite intego imwe 
yo gukiza icyazimiye. {INI 223.4} 

Umuntu ukorera munsi y’ibendera risize amaraso rya Emanweli azasabwa gukora ibintu 
bizasaba umuhati w’ubutwari no kwihangana. Nyamara umusirikari w’umusaraba ahagarara 
ashikamye ku ruhembe rw’imbere ku rugamba. Iyo umwanzi amurwanyije, uwo musirikare 
ahungira ku gihome gikomeye kugira ngo afashwe, kandi uko abwira Uwiteka amasezerano 
yo mu ijambo rye, ahabwa imbaraga mu nshingano agomba gukora. Abona ko akeneye 
imbaraga ziva mu ijuru. Insinzi agenda ageraho ntabwo zituma yishyira hejuru, ahubwo 
bimutera kurushaho kwishingikiriza cyane ku Ushoborabyose. Igihe yishingikirije kuri iyo 

Mbaraga, ashobozwa kuvuga ubutumwa bw’agakiza afite imbaraga ku buryo bukora ku 
mitima y’abandi. {INI 223.5} 

Uwigisha ijambo ry’Imana agomba buri gihe gusabana n’Imana asenga kandi yiga Ijambo 
ryayo, kuko muri byo ari ho hari isoko y’imbaraga. Gusabana n’Imana bizatuma imirimo 
y’umubwiriza igira imbaraga irenze iy’ibyo abwiriza. Ntabwo akwiriye kwemera kuvutswa 
iyi mbaraga. Mu kuri kudashidikanywaho, agomba gusaba Imana kumuha imbaraga no 
kumukomeza mu mirimo no mu bigeragezo kandi ikamukoza ikara ryaka ku munwa. Kenshi 
intumwa za Kristo zifata iby’ijuru nk’ibintu byoroheje. Abantu nibagendana n’Imana 
izabahisha mu Rutare. Igihe bahishe bashobora kubona Imana nk’uko Mose yayibonye. 
Kubw’imbaraga n’umucyo Imana itanga bashobora kurushaho gusobanukirwa no gukora 
ibirenze ibyo ibitekerezo byabo bigira aho bigarukira byabonaga ko bishoboka. {INI 224.1} 

Uburiganya bwa Satani bukoreshwa cyane mu kurwanya abacitse intege. Igihe umubwiriza 
ahuye n’ibikangisho bimuca intege, niyereke Imana ibyo akeneye byose. Pawulo yiringiye 
Imana byuzuye igihe ijuru ryahinduka nk’irimukingirijwe n’umuringa. Pawulo yari 
asobanukiwe n’ibijyanye n’imibabaro kurenza abantu benshi; nyamara nimwumve ukuntu 
yavugije impundu zo gutsinda atera intambwe yerekeje mu ijuru kandi yari yugarijwe 
n’ibigeragezo n’intambara. Yaravuze ati, “Kuko kubabazwa kwacu kw’igihwayihwayi 
kw’akanya ka none kwiyongeranya kuturemera ubwiza bw’iteka ryose bukomeye. Natwe 
ntitureba ku biboneka, ahubwo tureba ku bitaboneka: kuko ibiboneka ari iby’igihe gito, 
naho ibitaboneka bikaba ari iby’iteka ryose. ” (2 Kor 4:17, 18). Amaso ya Pawulo yahoraga 
atumbiriye ibitaboneka kandi by’iteka ryose. Abonye ko yarwanaga n’imbaraga zidasanzwe, 
yishyize mu maboko y’Imana kandi aha niho imbaraga ze zari zishingiye. Mu kureba 
Itabonwa niho hakomoka imbaraga n’ubutwari by’umutima kandi imbaraga z’isi zirwanya 
intekerezo n’imico zigatsindwa. {INI 224.2} 

Umupasitoro akwiye gusabana n’abantu ashinzwe kugira ngo namenyerana nabo ashobore 
kumenya uburyo ahuza inyigisho ze n’ubukene bwabo. Igihe umubwiriza abwirije, ni ho 
umurimo we uba utangiye. Hari umurimo yihariye agomba gukora. Akwiriye gusura abantu 
mu ngo zabo, aganira kandi asengana nabo mu kuri no kwicisha bugufi. Hari abantu bari mu 
miryango itazagezwaho ukuri kw’ijambo ry’Imana keretse gusa ibisonga by’ubuntu bwayo 
nibyinjira mu ngo zabo bikabaganisha mu nzira ijya mu ijuru. Ariko imitima y’abakora uyu 
murimo ikwiriye gukangukira mu gusabana n’umutima wa Kristo. {INI 224.3} 

Hari byinshi bisobanukira muri iri tegeko rivuga riti: “Sohoka ugende mu nzira 
nyabagendwa no mu mihora, ubahate kwinjira, kugira ngo urugo rwanjye rwuzure. ” (Luka 
14:23). Reka abagabura b’ijambo ry’Imana bigishe ukuri mu miryango, begera abo 
bashinzwe kandi uko bakorana n’Imana, ni ko izabambika imbaraga y’umwuka. Kristo 

azabayobora mu murimo wayo, abahe amagambo bavuga azashinga imizi mu mitima 
y’ababatega amatwi. Ni amahirwe ya buri mugabura wese gushobora kuvuga nka Pawulo 
ati, “Kuko ntikenze mbabwira ibyo Imana yagambiriye byose. ” “Kandi muzi yuko ari nta 
jambo ribafitiye akamaro nikenze kubabwira cyangwa kubigishiriza imbere ya rubanda no 
mu ngo zanyu rumwe rumwe, ... kwihana imbere y’Imana, no kwizera Umwami Yesu 
Kristo. ” Ibyak 20:27, 20, 21. {INI 225.1} 

Umukiza yagendaga ava ku rugo ajya rundi, avura abarwayi, ahoza abarira, ahumuriza 
abababaye, abwira ubutumwa bw’amahoro abihebye. Yafataga abana bato mu maboko ye 
akabaha umugisha kandi akabwira amagambo y’ibyiringiro kandi akomeza ababyeyi 
b’abagore barushye. Mu kwiyoroshya no mu bugwaneza adacongora yahuye n’umubabaro 
n’ingorane by’uburyo bwose by’abantu. Yari umugaragu w’abantu bose. Ibyokurya bye 
n’ibyo kunywa bye byari uguha ibyiringiro n’imbaraga abo yahuraga nabo bose. Uko 
abagabo n’abagore bumvaga ukuri kwavaga mu kanwa ke gutandukanye n’imigenzo 
n’amahame byigishwaga n’abigisha bakuru, ibyiringiro byasabaga imitima yabo. Mu 
nyigisho ze harimo ukuri kwatumaga amagambo ye agira imbaraga yemeza imitima. {INI 
225.2} 

Abagabura b’iby’Imana bagomba kwiga uburyo Kristo yakoreshaga kugira ngo bavome mu 
nzu y’ububiko bw’ijambo rye ibizamara ubukene mu by’umwuka bw’abo bashinzwe. Ubwo 
nibwo buryo bwonyine bashobora gusohoza inshingano yabo. Umwuka umwe nk’uwari 
muri Kristo igihe yahuguraga abantu ababwira inyigisho yahoraga ahabwa, ugomba kuba 
isoko y’ubumenyi bw’abagabura n’ibanga ry’imbaraga zabo mu gukora umurimo 
w’Umukiza ku isi. {INI 225.3} 

Abantu bamwe bakora mu ivugabutumwa bananiwe kugera ku nsinzi bitewe n’uko batigeze 
biyegurira umurimo w’Uwiteka burundu. Abagabura b’ijambo ry’Imana ntibakwiriye 
kugira izindi nyungu ku ruhande zinyuranye n’umurimo ukomeye wo kuyobora abantu ku 
Mukiza. Abarobyi Kristo yahamagaye bahise bata inshundura zabo baramukurikira. 
Abagabura b’ijambo ry’Imana ntibashobora gukorera Imana umurimo wemewe kandi ngo 
bikorere umutwaro uremereye wo gukora ibijyanye n’inyungu zabo bwite. Ayo 
maharakubiri y’ibyo umuntu agamije yijimisha imyumvire yabo y’iby’Umwuka. Intekerezo 
n’umutima biba byuzuyemo iby’isi maze umurimo wa Kristo ugafata umwanya wa kabiri. 
Bakora umurimo w’Imana bashingiye ku bibabaho mu mibereho yabo aho kugira ngo 
ibibabaho byose bigendere kubyo Imana ibasaba. {INI 225.4} 

Imbaraga z’umugabura w’ijambo ry’Imana zose zirakenewe kubw’umuhamagaro we 
ukomeye. Imbaraga ze ziruta izindi ni iz’Imana. Ntabwo akwiriye kujya mu bimurangaza 
cyangwa mu nyungu zindi zizamuteshura ku murimo we ukomeye. Pawulo yaravuze ati: 

“Nta waba umusirikari, kandi ngo yishyire mu by’ubu bugingo, ngo abe akinejeje 
uwamwandikiye ubusirikare. ” (2 Timoteyo 2:4). Uko niko intumwa Pawulo yashimangiye 
uko umubwiriza akeneye kwitanga byimazeyo mu murimo wa Shebuja. Umugabura 
w’Ijambo ry’Imana wiyeguriye Imana burundu yanga gukora undi murimo ushobora 
kumubera inkomyi mu kwitangira kuzuza inshingano ye yera. Ntaharanira icyubahiro 
cyangwa ubutunzi by’isi; ahubwo umugambi we rukumbi ni ukubwira abandi iby’Umukiza 
witanze kugira ngo aheshe abantu ubutunzi bw’ubugingo buhoraho. Icyifuzo cye gikomeye 
si ukurunda ubutunzi muri iyi si, ahubwo ni ukugaragariza ukuri kw’iteka ryose abatagira 
icyo bitaho n’abatubaha. Ashobora gukururirwa kujya mu bintu bimusezeranya inyungu 
y’ikirenga y’iby’isi, ariko kuri ibyo bigeragezo akwiriye gusubiza ati: “Kandi umuntu 
byamumarira iki gutunga ibintu byose byo mu isi, niyakwa ubugingo bwe?” Mariko 8:36. 
{INI 226.1} 

Satani yashyize ubu bushukanyi imbere ya Kristo, azi yuko niyemera, isi itazigera 
icungurwa. Na none kandi mu kwiyoberanya kunyuranye, muri iki gihe ashyira icyo 
kigeragezo imbere y’abagabura azi yuko abarashukwa na cyo batazasohoza inshingano 
yabo. {INI 226.2} 

Ntabwo ari ubushake bw’Imana ko abagabura b’ijambo ryayo bamaranira kugira ubutunzi. 
Ku byerekeye iyi ngingo Pawulo yandikiye Timoteyo ati: “Kuko gukunda impiya ari umuzi 
w’ibibi byose. Hariho abantu bamwe bazirarikiye, barayoba, bava mu byo kwizera, 
bihandisha imibabaro myinshi. Ariko wehoho, muntu w ’lmana, ujye uhunga ibyo: ahubwo 
ukurikizegukiranuka, kubahaImana, kwizera, urukundo, kwihangana, n’ubugwaneza. ”Mu 
byo akora no mu byo avuga, intumwa ya Kristo ikwiriye “kwihanangiriza abatunzi bo mu 
by ’iki gihe, kugira ngo be kwibona, cyangwa kwiringira ubutunzi butari ubwo kwizigirwa, 
ahubwo biringire Imana, iduha byose itimana, ngo tubinezererwe; kandi bakore ibyiza, 
babe abatunzi ku mirimo myiza, babe abanyabuntu bakunda gutanga, bibikire ubutunzi 
buzaba urufatiro rwiza mu gihe kizaza, kugira ngo babone uko basingira ubugingo 
nyakuri. ” 1 Timoteyo 6:10,11, 17-19. {INI 226.3} 

Imibereho y’intumwa Pawulo n’inyigisho ze zijyanye no kwera k’umurimo w’umubwiriza 
ni isoko y’ubufasha no kugambirira by’abari mu murimo w’ivugabutumwa. Umutima wa 
Pawulo wagurumanaga urukundo yakundaga abanyabyaha kandi imbaraga ze zose 
yazishyize mu murimo wo gukiza abandi. Ntihigeze habaho umukozi umurusha kwiyanga 
no kwihangana. Imigisha yabonye yayihaye agaciro mu kuyikoresha ahesha abandi 
umugisha. Nta na rimwe yigeze atakaza amahirwe yari afite yo kuvuga iby’Umukiza 
cyangwa gufasha abari mu kaga. Yavaga ahantu ajya ahandi, abwiriza ubutumwa bwiza bwa 

Kristo kandi agahanga amatorero. Igihe cyose yahuraga n’abashobora kumwumva 
yageragezaga kurwanya ikibi kandi akagarura abantu mu nzira y’ubutungane. {INI 226.4} 

Pawulo ntiyibagiwe amatorero yari yarahanze. Igihe yabaga amaze gukora urugendo 
rw’ivugabutumwa, we na Barinaba basubiraga inyuma bagasura amatorero bari barahanze, 
bagatoranya abantu muri ayo matorero bo gutoza kugira ngo babafashe kwamamaza 
ubutumwa bwiza. {INI 227.1} 

Ibi byerekeranye n’umurimo wa Pawulo bifite inyigisho y’ingenzi ku bavugabutumwa bo 
muri iki gihe. Guhugurira urubyiruko umurimo w’ivugabutumwa Pawulo yabigize 
umugabane umwe w’umurimo we. Yajyanaga nabo mu ngendo z’ivugabutumwa maze muri 
ubwo buryo bakagira icyo bunguka cyabashobozaga kuzuza inshingano y’ubuyobozi nyuma 
yaho. Igihe yatandukanaga nabo, yakomezaga kumenya uko umurimo wabo ugenda kandi 
inzandiko yandikiye Timoteyo na Tito ni ibihamya byerekana ukuntu yabifurizaga cyane ko 
batera imbere. {INI 227.2} 

Abakozi b’iki gihe bafite uburambe mu kazi bakora umurimo w’icyubahiro iyo batoza 
abakozi bakiri bato bakabikoreza imitwaro aho kugira ngo bagerageze kuyikorera yose 
bonyine. {INI 227.3} 

Pawulo nta gihe na kimwe yigeze yibagirwa inshingano ze nk’umubwiriza wa Kristo. Nta 
n’ubwo yigeze yibagirwa ko niba abantu bashobora kuzimira biturutse ku kutiringirwa kwe, 
Imana yari kuzabimubaza. Yavuze ku butumwa bwiza ati: “Iryo nahindukiye umubwiriza, 
nkurikije ubusonga Imana yampaye ku bwanyu, kugira ngo mbwirize abantu ijambo 
ry ’lmana ryose, ari ryo bwa bwiru bwahishwe, uhereye kera kose n ’ibihe byose, ariko none 
bukaba bwarahishuriwe abera bayo, abo Imana yishimiye kumenyesha ubutunzi bw’ubwiza 
bw ’ubwo bwiru bwageze mu banyamahanga; ni bwo Kristo uri muri mwe, ni byo byiringiro 
by ’ubwiza. Ni we twamamaza, tuburira umuntu wese, tumwigisha ubwenge bwose; kugira 
ngo tumurikire Imana umuntu wese, amaze gutunganiriza rwose muri Kristo: icyo ni cyo 
gituma nkora cyane, ndwanana umwete, nk’uko Imbaraga ze ziri zinkoreramo cyane.” 
Abakolosayi 1:25-29. {INI 227.4} 

Aya magambo agaragariza Umukozi wa Kristo intego yo hejuru akwiye kugeraho. Nyamara 
iyi ntego ishobora kugerwaho n’abemera kuyoborwa n’Umwigisha Mukuru kandi bigira mu 
ishuri rya Kristo buri munsi. Imbaraga iturutse ku Mana nta rubibi igira, kandi 
umuvugabutumwa ufite ibyo akeneye cyane maze akihererana n’Uwiteka, ashobora 
kwizezwa ko azahabwa ikizabera abamwumva impumuro y’ubugingo itanga ubugingo. 
{INI 227.5} 

Inyandiko za Pawulo zerekana ko umubwirizabutumwa bwiza akwiriye kuba urugero 
rw’ukuri yigisha, “ntagire igisitaza ashyira mu nzira y’umuntu wese, kugira ngo umurimo 
utagira umugayo.” Ku byerekeye umurimo we bwite, Pawulo yadusigiye ishusho yawo mu 
rwandiko yandikiye abizera b’i Korinto. Yaranditse ati: “Ahubwo ku kintu cyose twihe 
agaciro, nk’abakozi b’Imana bagabura ibyayo; twihangana cyane mu makuba, mu 
mibabaro, mu byago, mu biboko, mu mazu y’imbohe, mu midugararo, no mu mihati; tuba 
maso, twirirwa ubusa, dufite umutima uboneye, dufite ubwenge, tutarambirwa, tugira neza, 
dufite Umwuka Wera, dufite n’urukundo rutaryarya; tuvuga ijambo ry’ukuri, dufite 
imbaraga z ’lmana, kandi dufite intwaro zo gukiranuka z ’iburyo n ’iz ’ibumoso; mu cyubahiro 
no mu buhemu, mu mugayo no mu ishimwe. Dutekerezwa ko turi abashukanyi, ariko turi 
ab ’ukuri; dutekerezwa ko turi abatamenyekana, nyamara turi ibirangirire; imberey ’lmana, 
dusa n ’abagiye gupfa, ariko dore turi bazima; dusa n ’abahanwa, ariko ntitwicwa; dusa 
n’abababara ariko twishima iteka; dusa n’abakene, nyamara dutungisha benshi, dusa 
n ’abatagira icyo bafite nyamara dufite byose. ” 2 Kor 6:3, 4-10. {INI 228.1} 

Yandikiye Tito ati: “N’abasore ni uko, ubahugure kudashayisha; wiyerekane muri byose 
nk’ikitegererezo cy’imirimo myiza, kandi mu iyigisha ryawe, ugaragaze uko uboneye, 
udapfa gutera waraza; n ’ijambo ryawe ribe rizima ritariho umugayo, kugira ngo umuntu 
uri mu ruhande rw’ababisha amware, atabonye ikibiyakuvuga. ” Tito 2:6-8. {INI 228.2} 

Nta kintu na kimwe gifite agaciro gakomeye mu maso y’Imana kuruta abagabura bayo 
bagenda ahantu hasuzuguritse ku isi babiba imbuto z’ukuri, barindiriye umusaruro. Uretse 
Kristo, nta muntu n’umwe ushobora gupima uguhangayika kw’abagaragu be mu gihe 
bashaka inzimizi. Abaha Mwuka we, kandi kubw’imihati yabo, abantu bakurwa mu cyaha 
bakajya mu butungane. {INI 228.3} 

Imana irahamagara abantu bifuza kureka imirima yabo, ubucuruzi bwabo ndetse byaba 
ngombwa bagasiga n’imiryango yabo kugira ngo bahinduke abavugabutumwa bayo kandi 
guhamagara kwayo kuzasubizwa. Mu bihe byahise habayeho abantu barehejwe n’urukundo 
rwa Kristo n’ubukene bw’abazimiye maze bareka kumererwa neza mu miryango yabo no 
kubana n’incuti zabo, ndetse n’abagore n’abana babo, bajya mu bindi bihugu mu basengaga 
ibigirwamana n’abari batuye mu mashyamba kugira ngo bamamaze ubutumwa 
bw’imbabazi. Mu kugerageza gukora uwo murimo, benshi batakaje ubuzima bwabo; 
nyamara abandi bagiye bahagurutswa kugira ngo bakomeze umurimo. Muri ubwo buryo, 
buhoro buhoro, umurimo wa Kristo wakomeje kujya imbere kandi imbuto yabibanwe 
agahinda yatanze umusaruro mwinshi cyane. Kumenya Imana byaramamajwe bigera kure 
cyane kandi ibendera ry’umusaraba ryazamuwe mu bihugu by’abapagani. {INI 228.4} 

Kugira ngo umunyabyaha umwe ahinduke, umubwiriza agomba gukoresha ibyo afite byose 
mu buryo bwimazeyo. Umuntu Imana yaremye kandi Kristo yacunguye, afite agaciro kanini 
kubera ubushobozi buri imbere ye, amahirwe mu by’Umwuka yagenewe, ubushobozi 
abasha igihe asubijwemo ubugingo n’ijambo ry’Imana, ndetse no kudapfa ashobora 
kubonera mu byiringiro biri mu butumwa bwiza. Kandi niba Kristo yararetse intama 
mirongo cyenda n’icyenda kugira ngo ashake kandi akize intama imwe yazimiye, twebwe 
dushobora kugaragazwa ko turi mu kuri dute igihe dukora ibiri munsi y’ibyo? Mbese ntabwo 
ari ukwirengagiza gukora nk’uko Kristo yakoze, kwitanga nk’uko yitanze, mbese si 
ugutatira inshingano yera, mbese si igitutsi ku Mana? {INI 229.1} 

Umutima w’umugabura nyakuri wuzuyemo kwifuza gukiza abantu. Akoresha igihe 
n’imbaraga, ntabwo ahunga umuhati wuzuye imiruho kubera ko abona ko abandi bagomba 
kumva ukuri kwatumye agira ibyishimo, amahoro n’umunezero. Mwuka wa Kristo 
amubaho. Arinda abantu nk’ugomba kuzababazwa. Ahanga amaso ku musaraba w’i 
Kaluvari, akitegereza Umukiza wabambwe, akishingikiriza ku buntu bwe yizeye ko Kristo 
azabana nawe kugeza ku iherezo kandi ko azamubera ingabo imukingira, imbaraga ze 
n’ubushobozi bwe maze agakorera Imana abikuye ku mutima. Ashaka uko yakiriza Yesu 
imitima agahamagara abazimiye afite kwinginga kuvanze n’amasezerano y’urukundo 
rw’Imana, kandi mu ijuru ashyirwa mu mubare w’ “abahamagawe, batoranyijwe kandi 
bakiranuka. ” Ibyahishuwe 17:14. {INI 229.2} 

IGICE CYA 35 - AGAKIZA KU BAYAHUDI. 


(Iki gice gishingiye ku Rwandiko rwandikiwe Abanyaroma) 

Nyuma yo gutinda cyane kudatewe n’ubushake bwe, amaherezo Pawulo yaje kugera i 
Korinto; ahantu kera yari yarakoreye umurimo umugoye, kandi igihe kimwe akaba yari 
yarahitayeho cyane. Yabonye ko benshi mu bizera ba mbere bamukundaga nk’umuntu wa 
mbere wari warabazaniye umucyo w’ubutumwa bwiza. Igihe yaramutsaga aba bigishwa 
kandi akabona ubunyangamugayo n’umwete byabo; yashimishijwe n’uko umurimo yari 
yarakoreye i Korinto utari warabaye imfabusa. {INI 230.1} 

Abizera b’i Korinto, bari barigeze guta umurongo w’umuhamagaro wabo muri Kristo, 
noneho bari bariyongereye imbaraga z’imico ya Gikristo. Amagambo yabo n’ibikorwa 
byabo byagaragazaga imbaraga ihindura y’ubuntu bw’Imana kandi icyo gihe noneho bari 
barahindutse imbaraga ikomeye ihagarariye icyiza muri uwo mujyi wari icyicaro 
cy’ubupagani n’ubupfumu. Muri bagenzi be yakundaga no muri aba bari barahindutse 
b’abizerwa; niho Pawulo wari unaniwe kandi ahagaritse umutima yaboneye ikiruhuko. {INI 
230.2} 

Mu gihe yari i Korinto, Pawulo yabonye umwanya wo gushaka ahantu hashya kandi hagutse 
ho gukorera umurimo. Urugendo yagombaga gukora ajya i Roma rwagize umwanya 
ukomeye mu bitekerezo bye. Kubona kwizera kwa Gikristo gushora imizi mu mujyi 
ukomeye nk’uwo wari icyamamare muri icyo gihe, byari bimwe ku byiringiro n’imigambi 
ikomeye yahozaga ku mutima. Itorero ryari ryaramaze guhangwa i Roma; kandi Pawulo 
yifuzaga gufatanya n’abizera baho mu murimo wagombaga gukorwa muri Italiya no mu 
bindi bihugu. Kugira ngo ategurire inzira imirimo yari azakorera muri aba bavandimwe be 
mu kwizera kandi n’abenshi muri bo yari atabazi, yaboherereje urwandiko rubamenyesha 
umugambi we wo gusura Roma ndetse n’ibyiringiro yari afite byo kuzamura ibendera 
ry’umusaraba muri Esipanye. {INI 230.3} 

Mu rwandiko yandikiye Abanyaroma, Pawulo agaragaza amahame akomeye y’ubutumwa 
bwiza. Yaberetse uruhande ahagazemo ku bijyanye n’ibibazo byabuzaga amahwemo 
amatorero y’Abayahudi n’abatari Abayahudi; maze abereka ko ibyiringiro n’amasezerano 
byari byaragenewe Abayahudi byaje guhabwa n’abatari Abayahudi. {INI 230.4} 

Mu buryo bwumvikana cyane kandi bwuzuye imbaraga, intumwa Pawulo yabagejejeho 
inyigisho zo kugirwa intungane binyuze mu kwizera Kristo. Yizeraga ko ayandi matorero 
azafashwa n’izo nyigisho yoherereje Abakristo b’i Roma. Mbega ukuntu atashoboraga 
kubona neza impinduka zikomeye zizaterwa n’amagambo ye! Mu bihe byose ukuri 
gukomeye ko kugirwa intungane kubwo kwizera kwagiye guhagarara nk’umucyo uri mu 

mpinga y’umusozi kugira ngo uyobore mu nzira y’ubugingo abanyabyaha bihana. Uyu 
mucyo ni wo wirikanye umwijima wari mu bitekerezo bya Maritini Luteri maze 
umuhishurira imbaraga y’amaraso ya Kristo yo kweza icyaha. Uyu mucyo wayoboye 
imbaga y’abantu bari baremerewe n’ibyaha ubaganisha ku isoko nyakuri y’imbabazi 
n’amahoro. Buri Mukristo wese akwiye gushima Imana kubera urwandiko rwandikiwe 
Itorero ry’i Roma. {INI 230.5} 

Muri uru rwandiko, Pawulo yisanzuye avuga ubutumwa bwari bumuremereye yari afitiye 
Abayahudi. Kuva yahinduka, yari yarifuje gufasha abavandimwe be mu kwizera 
b’Abayahudi kugira ngo basobanukirwe neza n’ubutumwa bwiza. Yaravuze ati: “Ibyo 
umutima wanjye wifuza, n ’ibyo nsabira Abisirayeli ku Mana, ni ukugira ngo bakizwe. ” 
Abaroma 10:1. {INI 231.1} 

Ntabwo icyifuzo Pawulo yari afite cyari icyifuzo gisanzwe. Yahoraga asaba Imana ngo igire 
icyo ikorera Abisirayeli bari baranze kwemera Yesu w’i Nazareti nka Mesiya wasezeranwe. 
Yahamirije abizera b’i Roma ati: “Ndavuga ukuri muri Kristo, simbeshya, kuko umutima 
wanjye uhamanya nanjye mu Mwuka Wera, yuko mfite agahinda kenshi n’umubabaro 
udatuza mu mutima wanjye. Ndetse nakwiyifuriza kuvumwa no gutandukanywa na Kristo 
ku bwa bene wacu, ari bo b ’umuryango wanjye ku mubiri; kuko ari Abisirayeli, umugabane 
wabo ukaba uwo guhinduka abana b’Imana, no guhabwa icyubahiro, n’amasezerano, 
n ’amategeko, n ’imihango yo gukorera Imana; ni bo bakomotse kuri ba sogokuruza ndetse 
ni bo Kristo yakomotseho ku mubiri; niwe utegeka byose, ni nawe Mana ishimwe iteka ryose. 
” Abaroma 9:1-5. {INI 231.2} 

Abisirayeri bari abantu batoranyijwe n’Imana kugira ngo ibakoreshe maze ihe umugisha 
inyokomuntu yose. Imana yari yaratoranyije abahanuzi benshi muri bo. Aba bahanuzi bari 
baravuze ukuza k’Umucunguzi wari kuzangwa kandi akicwa n’abari bakwiye kumumenya 
mbere nk’Uwasezeranwe. {INI231.3} 

Umuhanuzi Yesaya, yitegereje mu binyejana byashize kandi ahamya uko abahanuzi bagiye 
bangwa maze amaherezo Umwana w’Imana nawe akangwa. Yesaya yanahumekewemo 
kugira ngo yandike ibyerekeye kwemera Umucunguzi kw’abatari barigeze na rimwe 
babarirwa mu bana ba Isirayeli. Pawulo yifashishije ubu buhanuzi aravuga ati: “Kandi 
Yesaya ashira amanga cyane, aravuga ati, “Nabonywe n’abatanshatse, neretswe 
abatambaririje. ” Ariko ku Bisirayeli aravuga ati, “Ubwoko butumva kandi butongana 
nabutegeraga amaboko umunsi ukira. ” Abaroma 10:20, 21. {INI 231.4} 

Nubwo Isirayeli yanze Umwana wayo, Imana yo ntiyigeze ibanga. Umva uko Pawulo 
akomeza avuga kuri iyi ngingo: “Nuko ndabaza nti ‘Mbese Imana yaciye ubwoko bwayo? ’ 

Reka da! Kuko nanjye ndi Umwisirayeli wo mu rubyaro rwa Aburahamu, wo mu muryango 
wa Benyamini. Imana ntiyaciye ubwoko bwayo yamenye kera. Ntimuzi icyo ibyanditswe 
bivuga kuri Eliya, uburyo yivovoteye Abisirayeli, abarega ku Mana? Ati, “Mwami, bishe 
abahanuzi bawe, basenya n’ibicaniro byawe, nanjye nsigaye jyenyine, kandi barashaka 
kunyica. ” Mbese Imana yamushubije iki? Yamushubije iti: “Nisigarije abantu ibibumbi 
birindwi batarapfukamira Bali. ” Nuko rero uko ni ko bikimeze no muri iki gihe; hariho 
abantu bakeya basigaye batoranijwe kubwo ubuntu. ” Abaroma 11:1-5. {INI 232.1} 

Isirayeli yari yarasitaye maze iragwa; nyamara ibi ntibyatumye idashobora kongera 
kubyuka. Ku kibazo Pawulo yabajije ati “Mbese basitariye kugwa rwose?”, yaje gusubiza 
ati: “Ntibikabeho! Ahubwo kugwa kwabo kwatumye agakiza kagera ku banyamahanga, 
kugira ngo bitere Abisirayeli ishyari. Ariko, ubwo kugwa kwabo kwabereye abari mu isi 
ubutunzi, kandi gutuba kwabo kukabera abanyamahanga ubutunzi, nkanswe kugwira 
kwabo! Ariko ndababwira mwebwe abanyamahanga, yuko nubahiriza umurimo wanjye, 
kuko ndi intumwa ku banyamahanga, kugira ngo ahari nteze ishyari kuri bene wacu, mbone 
uko nkiza bamwe muri bo. Ubwo gucibwa kwabo guhesheje abari mu isi kwiyunga n ’lmana, 
kugarurwa kwabo ntikuzaba kuzuka?” Abaroma 11:11-15. {INI 232.2} 

Wari umugambi w’Imana ko ubuntu bwayo bwahishurirwa abanyamahanga kimwe 
n’Abisirayeli. Ibi byari byaravuzwe neza mu buhanuzi bwo mu Isezerano rya Kera. Mu byo 
Pawulo avuga akoresha bimwe mu bivugwa muri ubu buhanuzi. Yarabajije ati: “Mbese 
umubumbyi ntategeka ibumba, ngo mu mugoma umwe abumbemo urwabya rumwe rwo 
gukoresha iby ’icyubahiro, n ’urundi bwo gukoresha ibiteye isoni? None se bitwaye iki, niba 
Imana, nubwo yashatse kwerekana umujinya wayo no kugaragaza imbaraga zayo, 
yihanganiranye imbaraga zayo nyinshi inzabya z’umujinya zari zikwiriye kurimbuka; 
kugira ngo yerekanire ubutunzi bw ’ubwiza bwayo ku nzabya z ’imbabazi, izo yiteguriye 
ubwiza uhereye kera, ari zo twebwe abo yahamagaye, atari mu Bayuda bonyine, ahubwo no 
mu banyamahanga? Nk’uko yavugiye no mu kanwa ka Hoseya, iti : Abatari ubwoko 
bwanjye nzabita ubwoko bwanjye, kandi uwari inyungwakazi nzamwita inkundwakazi . 
Kandi aho hantu babwiriwe ngo: ‘Ntimuri ubwoko bwanjye’, ni ho bazitirirwa abana 
b’Imana ihoraho. ” Abaroma 9:21-26. Hoseya 1:10. {INI 232.3} 

Nubwo Isirayeli nk’ishyanga yaguye, muri bo hasigaye bamwe b’indakemwa bagombaga 
gukizwa. Mu gihe Umukiza yazaga hariho abagabo n’abagore b’indahemuka bari 
barakiranye umunezero ubutumwa bwa Yohana Umubatiza, kandi bari barayobowe kongera 
kwiga ubuhanuzi bwerekeye Mesiya. Igihe Itorero rya mbere rya Gikristo ryashingwaga, 
ryari rigizwe n’abo bayahudi b’abizerwa bamenye ko Yesu w’i Nazareti ari we bari 
barategereje ukuza kwe. Aba basigaye ni bo Pawulo aba avugaho iyo yandika ati: “Ubwo 

ifu y ’umuganura ari iyera, n ’irobe na ryo ni ko riri: kandi ubwo igishyitsi ari icyera, 
n’amashami ni ko ari. ” Abaroma 11:16. {INI 232.4} 

Pawulo agereranya abasigaye mu Bisirayeli n’igiti cy’umunzenze cyiza cyahwanyuweho 
amwe mu mashami yacyo. Agereranya abanyamahanga n’amashami yavuye ku giti kinini 
cy’umunzenze cyo mu gasozi yatewe ku giti cy’umwimerere. Yandikiye abizera bo mu 
banyamahanga ati: “Ariko niba amashami amwe yarahwanyuwe, nawe uri umunzenze wo 
ku gasozi, ukaba waratewe nk’ingurukira hagatiy ’amashami, ugasangira nayo amakakama 
y’igishyitsi cya elayo, ntukirarire ngo ugaye ayo mashami. Niba wirarira uyagaya, wibuke 
yuko atari igishyitsi kimeze kuri wowe, ahubwo ni wowe umeze ku gishyitsi. Ahari wavuga 
uti: ‘Amashami yahwanyuriwe kugira ngo nterweho. ’ Ni koko: kutizera ni ko 
kwayahwanyuje, none nawe kwizera ni ko kuguteyeho. Ntukibone, ahubwo utinye; kuko 
ubwo Imana itababariye amashami ya kavukire, nawe ntizakubabarira. Nuko urebe kugira 
neza kw’Imana kandi no kutabera kwayo: ku baguye ni ukutabera; ariko kuri wowe ni 
ukugira neza, nuguma muri uko kugira neza kwayo: kuko nutagira utyo, nawe 
uzahwanyurwa. ” Abaroma 11:17-22. {INI 233.1} 

Binyuze mu kutizera no kwanga umugambi Imana yari ibafitiye, Isirayeli nk’ishyanga yari 
yaratandukanye n’Imana. Nyamara Imana yari ishoboye kongera guhuza amashami yari 
yarahanyuwe ku giti cy’umwimerere ikayafatanya n’igiti cy’ukuri cya Isirayeli-ari bo bitwa 
abasigaye baranambye ku Mana ya ba sekuru. Intumwa Pawulo avuga kuri aya mashami 
yahwanyuwe ati: “Kandi ba bandi na bo, nibatagundira kutizera kwabo, bazaterwa 
nk’ingurukira: kuko Imana ishobora kubagaruraho. Ko wahwanyuwe ku giti cyavutse ari 
umunzenze, ugaterwa nk’ingurukira kuri elayo nziza utavutseho, nkaswe ba bandi beneyo, 
ntibazarushaho cyane guterwa mu elayo yabo? Bene Data, kugira ngo mutabona uko 
mwirata, ndashaka ko mumenya iby’iri banga: Abisirayeli bamwe banangiwe imitima, ariko 
si bose, kugeza ubwo abanyamahanga bazinjira mu Itorero, bakagera ku mubare ushyitse. ” 
Abaroma 11:23-25. {INI 233.2} 

“Nibwo Abisirayeli bose bazakizwa, nk’uko byanditswe ngo, ‘Umukiza azava i Siyoni, 
azakura muri Yakobo kutubaha Imana.’ Iryo ni ryo sezerano mbasezeranije, ubwo 
nzabukuraho ibyaha.’ Ku by’ubutumwa bwiza, babaye abanzi b’Imana ku bwanyu; ariko ku 
byo gutoranywa n’Imana, bayifiteho igikundiro ku bwa ba sekuruza: kuko impano z’Imana 
no guhamagara kwayo bitavuguruzwa. Nk’uko mwebwe mwagomeraga Imana kera, ariko 
none mukaba mubabariwe kubw’ubugome bwabo; ni ko na bo bagomye ubu, kugira ngo 
imbabazi mwagiriwe zibaheshe na bo kubabarirwa: kuko Imana yabumbiye hamwe abantu 
bose mu bugome, kugira ngo ibone uko ibababarira bose. {INI 233.3} 

“Mbega uburyo ubutunzi n’ubwenge n’ubumenyi by’Imana bitagira akagero! Imigambi 
yayo ntihishurika, n’inzira zayo ntizirondoreka. Ni nde wamenya ibyo Uwiteka atekereza? 
Cyangwa ngo abe umujyanama we? Ni nde wabanje kumuha, ngo azamwiture? Kandi byose 
ari we bikomokaho, akabibeshaho, akaba ari na we tubikesha? Icyubahiro kibe icye iteka 
ryose. ” Abaroma 11:26-32, 33-36. {INI 234.1} 

Bityo Pawulo yerekana ko Imana ishoboye ryose guhindura imitima y’Abayahudi 
n’iy’abanyamahanga, no guha umuntu wese wizera Kristo imigisha yasezeraniwe Isirayeli. 
Pawulo asubira mu byavuzwe na Yesaya byerekeye ubwoko bw’Imana agira ati: “Umubare 
w’abana ba Isirayeli, naho waba nk’umusenyi wo ku nyanja, igice gito kizaba gisigaye ni 
cyo kizarokoka: kuko Umwami azasohoza ijambo rye mu isi, akarirangiza bidatinze, kandi 
akarigabanya. Kandi nk’uko Yesaya yavuze kera ati, ‘Iyaba Umwami Nyiringabo 
atadushigarije imbuto, tuba twarabaye nk’i Sodomu, tukagereranywa n’i Gomora.” 
Abaroma 9:27-29. {INI 234.2} 

Igihe Yerusalemu yasenywaga n’urusengero rugahindurwa amatongo, Abayahudi benshi 
barajyanywe bajya gukora nk’abacakara mu bihugu by’abapagani. Bari baratatanyirijwe mu 
mahanga nk’ibintu bidafite agaciro byatawe iruhande rw’ubutayu. Mu myaka igihumbi na 
magana inani Abayahudi bajarajaye bava ahantu hamwe bajya ahandi mu isi yose, kandi nta 
na hamwe bahawe amahirwe yo kongera gusubirana icyubahiro bahoranye nk’ishyanga. 
Bakinwe ku mubyimba, baranzwe kandi baratotezwa kandi uko ikinyejana cyashiraga ikindi 
kikaza, umurage wabo wagiye uba umubabaro. {INI 234.3} 

Nubwo Abayahudi nk’ishyanga bavumwe igihe bangaga Yesu w’i Nazareti, mu bihe byose 
hari abagabo n’abagore b’Abayahudi b’indahemuka babayeho bubaha Imana kandi banyuze 
mu bihe biruhije batuje. Imana yahumurije umitima yabo mu mibabaro kandi yabarebanye 
impuhwe mu bihe by’akaga bari barimo. Imana yumvise amasengesho y’umubabaro 
y’abayishakanaga umutima wabo wose kugira ngo basobanukirwe ijambo ryayo. Bamwe 
bigishijwe kubona ko Umunyanazareti ucishije bugufi abakurambere babo banze kandi 
bakabamba ari we Mesiya nyakuri wa Isirayeli. Igihe intekerezo zabo zasobanukirwaga 
n’ubuhanuzi bari bamenyereye bwari bumaze igihe bwarijimishijwe n’imigenzo 
n’ubusobanuro bwabwo bufuditse, imitima yabo yuzujwe gushima Imana kubw’impano 
itabona uko ivugwa iha buri muntu wese uhitamo kwemera Kristo nk’Umukiza we bwite. 
{INI 234.4} 

Iri tsinda ry’abantu niryo Yesaya yerekezagaho mu buhanuzi bwe avuga ati, “Igice gito 
kizaba gisigaye ni cyo kizarokoka. ” Kuva mu gihe cya Pawulo kugeza ubu, Imana yagiye 
ihamagara Umuyahudi kimwe n ’umunyamahanga ikoresheje Mwuka Muziranenge. Pawulo 
yaravuze ati: “Kuko Imana itarobanura abantu ku butoni.” Abaroma 2 :11. Intumwa 

Pawulo yitekerejeho nk’“urimo umwenda Abagiriki n’abatari Abagiriki” kimwe 
n’Abayahudi; nyamara ntiyigeze areka kuzirikana amahirwe Abayahudi barushaga abandi, 
by’umwihariko kubera ko “babikijwe ibyavuzwe n’Imana. ” Abaroma 3 :2. Yaravuze ati, 
“Ubutumwa bwiza ni imbaragay’Imana ihesha uwizeye wese gukizwa, uhereye ku Muyuda, 
ukageza ku Mugiriki: Kuko muri bwo ari na mo gukiranuka kuva ku Mana guhishurirwa, 
guheshwa no kwizera, kugakomezwa na ko, nk’uko byanditswe ngo. ‘Ukiranuka 
azabeshwaho no kwizera.’ ” (Abaroma 1:16, 17). Ubu butumwa bwiza bwa Kristo, 
buhwanye ku muyuda no ku munyamahanga, ni bwo Pawulo yavuzeho mu rwandiko 
yandikiye Abaroma ahamya ko butamukoza isoni. {INI 234.5} 

Igihe ubu butumwa bwiza uko bwakabaye buzabwirwa Abayahudi, benshi bazemera ko 
Kristo ari Mesiya. Mu bagabura b’Abakristo harimo bake gusa bumva ko bahamagariwe 
kwigisha Abayahudi; nyamara abo bagiye birengagizwa kenshi kimwe n’abandi bose, 
bagomba kugezwaho ubutumwa bw’imbabazi n’ibyiringiro muri Kristo. {INI 235.1} 

Mu isozwa ryo kwamamaza ubutumwa bwiza, igihe hari umurimo udasanzwe ugomba 
gukorerwa amatsinda y’abantu basanzwe basuzugurwa, Imana yiteze ko intumwa zayo zita 
by’umwihariko ku Bayahudi zisanga mu mpande zose z’isi. Kubera ko Ibyanditswe mu 
Isezerano rya Kera bihuza n’Isezerano Rishya mu gusobanura umugambi uhoraho w’Imana, 
ibi bizabera benshi mu Bayahudi nk’umuseke w’irema rishya, bibabere umuzuko 
w’ubugingo. Uko bitegereza Kristo wo mu gihe cy’itangira ryo kwamamaza ubutumwa 
bwiza avugwa mu Byanditswe mu Isezerano rya Kera, kandi bakabona uburyo Isezerano 
Rishya risobanura neza Ibyanditswe mu Isezerano rya Kera, ibitekerezo byabo bisinziriye 
bizakanguka kandi bazamenya ko Kristo ari Umukiza w’isi. Kubwo kwizera, benshi 
bazakira Kristo nk’Umucunguzi wabo. Aya magambo azasohorezwa kuri bo ngo: “Icyakora 
abamwemeye bose, bakizera izina rye, yabahaye ubushobozi bwo kuba abana b ’lmana. ” 
Yohana 1:12. {INI 235.2} 

Mu Bayahudi hariho bamwe nka Sawuli w’i Taruso bakomeye mu byanditswe, kandi aba ni 
bo bazamamazanya imbaraga ikomeye ko itegeko ry’Imana ridahinduka. Imana ya Isirayeli 
izatuma ibi bibaho mu bihe byacu. Ukuboko kwayo ntikwaheze ngo ananirwe gukiza. Uko 
abagaragu bayo bakora mu kwizera bakita kuri abo birengagijwe kandi basuzuguwe igihe 
kirekire, agakiza kayo kazahishurwa. {INI 235.3} 

“Ni cyo gituma Uwiteka wacunguye Aburahamu avugira inzu ya Yakobo ati: ‘Noneho 
Yakobo ntazakorwa n’isoni; kandi mu maso he ntihazasuherwa. Kandi we n’abana be 
nibabona ibyo nkorera muri bo, bazeza izina ryanjye; ni koko bazeza Uwera wa Yakobo, 
kandi bazatinya Imana ya Isirayeli, n ’abayoba mu mitima na bo bazahinduka abajijutse, 
n’abinuba bazemera kubwirizwa. ” Yesaya 29:22-24. {INI 235.4} 

IGICE CYA 36 - UBUHAKANYII GALATIYA 


(Iki gice gishingiye ku rwandiko rwandikiwe Abanyagalati) 

Igihe Pawulo yari agitinze i Korinto, yari afitiye impungenge amatorero amwe yari 
yarahanzwe. Bitewe n’uruhare rw’abigisha b’ibinyoma bari barabonetse mu bizera b’i 
Yerusalemu; amacakubiri, ubuyobe no kwinezeza byarushagaho kwiyongera mu bizera b’i 
Galatiya. Aba bigisha b’ibinyoma bavangavangaga imigenzo ya kiyahudi n’ukuri 
k’ubutumwa bwiza. Birengagije icyemezo cy’inama rusange yabereye i Yerusalemu maze 
basaba ko abanyamahanga bahindutse bakubahiriza amategeko y’imihango. {INI 236.1} 

Ibintu byari bigeze iwa ndabaga. Ibibi byari byarinjijwe mu matorero y’i Galatiya 
byarushijeho kongera umurego mu kuyasenya. {INI 236.2} 

Pawulo yashengutse umutima kandi abuzwa amahoro n’ubwo buyobe bwari mu bantu yari 
yarigishije neza amahame y’ubutumwa bwiza. Yahereyeko yandikira abizera bari 
barayobejwe, yerekana inyigisho z’ibinyoma bari baremeye kandi acyaha cyane abarekaga 
ukwizera. Amaze kuramutsa Abanyagalatiya muri aya magambo ati, “Ubuntu bube muri 
mwe n ’amahoro, biva ku Mana Data wa twese no ku Mwami wacu Yesu Kristo ”, yakomeje 
abacyaha muri aya magambo: {INI 236.3} 

“Ndatangazwa n ’uko mwimuye vuba mutyo, mukareka uwabahamagariye guhabwa ubuntu 
bwa Kristo, mukajya ku bundi butumwa: nyamara si ubundi, ahubwo ni ikincli. Hariho 
abantu babahagarika umutima, bagashaka kugoreka ubutumwa bwiza bwa Kristo. Ariko 
nihagira ubabwiriza ubutumwa butari ubwo twababwirije, ari twe, cyangwa ndetse 
marayika uvuye mu ijuru, avumwe.” (Gal 1:6-8). Inyigisho za Pawulo zari zihuje 
n’Ibyanditswe kandi Mwuka Muziranenge yari yarahamije imirimo ye bityo aburira 
abavandimwe be kwirinda gutegera amatwi inyigisho zinyuranye n’ukuri yari yarabigishije. 
{INI 236.4} 

Intumwa Pawulo yasabye abizera b’i Galatiya kuzirikana imibereho yabo ya mbere mu 
buzima bwa Gikristo. Yaravuze ati: “Yemwe Bagalatiya b’abapfapfa, ni nde wabaroze, 
mweretswe Yesu Kristo nk’ubambwe ku musaraba mu maso yanyu? Ibi byonyine ni byo 
nshaka ko mumbwira. Mbese imirimo itegetswe n ’amategeko ni yo yabahesheje Umwuka, 
cyangwa se ni uko mwumvise mukizera? Muri abapfapfa mutyo? Mwatangiye iby’Umwuka, 
none mubiherukije iby’umubiri? Ya mibabaro myinshi mwayibabarijwe ubusa? Niba yari 
iy’ubusa koko. Mbese ibaha Umwuka, igakora ibitangaza muri mwe, ibikoreshwa n’uko 
mukora imirimo itegetswe n’amategeko cyangwa ni uko mwumvise mukizera?” Gal 3:1-5. 
{INI 236.5} 

Bityo Pawulo yaregeye abizera b’i Galatiya imitimanama yabo bwite kandi ashaka uko 
yabahagarika mu byo bari barimo. Yishingikirije ku mbaraga y’Imana ikiza kandi yanga 
kwemera inyigisho z’abigisha bayobye. Intumwa Pawulo yagerageje kwereka abahindutse 
ko bayobejwe cyane; ariko ko nibagarukira kwizera kwa mbere bari bafite mu butumwa 
bwiza bashobora gutsinda umugambi wa Satani. Yashikamye mu ruhande rw’ukuri 
n’ubutungane; kandi ukwizera kwe gukomeye n’icyizere yari afitiye ubutumwa 
yabwirizaga, byafashije benshi bari baracogoye mu kwizera maze bagarukira kumvira 
Umukiza. {INI 237.1} 

Mbega uko uburyo Pawulo yandikiye Itorero ry’i Korinto butandukanye n’ubwo 
yakoresheje yandikira Abanyagalati! Itorero ry’i Korinto yaricyahanye ubwitonzi 
n’ubugwaneza, ariko ku matorero y’i Galati yo yakoresheje amagambo akarishye yo 
gucyaha. Abanyakorinto bari baratsinzwe n’ibigeragezo. Bayobejwe n’ubucakura bwuzuye 
ubuhanga bw’abigisha bigishaga ibinyoma byari byihishe mu kuri. Bari baraguye mu rujijo 
kandi barataye umutwe. Kubigisha gutandukanye ikinyoma n’ukuri byasabaga ubwitonzi no 
kwihangana. Iyo Pawulo ajya gukoresha ubukana no guhubuka aba yarashenye icyizere yari 
yiteze mu bo yifuzaga gufasha. {INI 237.2} 

Mu matorero y’i Galatiya, ikinyoma kigaragara cyagendaga gihabwa intebe kigasimbura 
ubutumwa bwiza. Kristo we rufatiro nyakuri rwo kwizera yarirengagijwe maze agaciro 
gahabwa imihango ya Kiyahudi yari itakijyanye n’igihe. Intumwa Pawulo yabonye ko 
abizera b’i Galatiya nibakizwa ako kaga kari kabugarije, hagombaga gufatwa ingamba 
zikomeye ndetse n’imiburo irushijeho gukomera igatangwa. {INI 237.3} 

Icyigisho gikomeye kiri aha ni uko buri mugabura wa Kristo akwiriye gushingira ibikorwa 
bye ku mibereho y’abo ashaka kugarurira Kristo. Ubugwaneza, kwihangana, gufata 
ibyemezo no kudahuzagurika byose bikenewe mu buryo bumwe; nyamara ibi bigomba 
gukoreshwa mu buryo butandukanye. Gukorana neza n’abantu bafite ibitekerezo 
binyuranye, ukorera mu bihe bitandukanye, ni umurimo usaba ubwenge n’ibitekerezo 
bimurikiwe kandi byejejwe na Mwuka w’Imana. {INI 237.4} 

Mu rwandiko Pawulo yandikiye abizera b’i Galatiya, yabagejejeho muri make ibijyanye no 
guhinduka kwe ndetse n’imibereho ye ya Gikristo ya mbere. Mu kwifashisha ubu buryo, 
yifuzaga kwerekana ko yayobowe ku kubona no gusobanukirwa ukuri gukomeye 
k’ubutumwa bwiza binyuze mu kwigaragaza kudasanzwe kw’imbaraga mvajuru. Pawulo 
yifashishije amabwiriza yahawe n’Imana ubwayo kugira ngo aburire Abanyagalati kandi 
anabahane mu buryo bwiza. Ntabwo yanditse ategwa kandi ashidikanya, ahubwo yari afite 
kwizera gushikamye n’ubumenyi bushyitse. Yagaragaje neza itandukaniro riri hagati yo 

kwigishwa n’umuntu no kwakira inyigisho ziturutse kuri Kristo mu buryo butaziguye. {INI 
237.5} 

Intumwa Pawulo yashishikarije Abanyagalati kwitandukanya n’abayobozi 
b’abanyabinyoma bari barabayobeje bityo bagahindukirira ukwizera kwari kwaraherekejwe 
n’ibihamya bitabeshya byo kwemerwa n’Imana. Abantu bari baragerageje kubavana mu 
kwizera ubutumwa bwiza kwabo, bari indyarya, abanduye mu mutima kandi bangiritse mu 
mibereho yabo. Idini yabo yari igizwe n’imihango myinshi biringiraga ko barakura 
kwemerwa n’Imana mu kuyikora. Ntibifuzaga ubutumwa bwiza bwasabaga abantu kumvira 
ijambo ry’Imana. “... umuntu utabyawe ubwa kabiri, ntabasha kubona ubwanii bw’Imana. ” 
(Yohana 3:3). Biyumvishaga ko idini ishingiye ku ihame nk’iryo ribasaba kwitanga birenze 
urugero bityo batsimbarara ku binyoma byabo, bishuka bagashuka n’abandi. {INI 238.1} 

Nk’uko byari bimeze mu minsi y’aba bigisha b’Abayahudi, gusimbuza ubutungane 
bw’umutima n’ubw’imibereho imihango igaragarira amaso y’idini, biracyashimisha kamere 
itarahindutse. Nk’uko byari bimeze kera, ubu hariho abayobozi mu by’umwuka 
b’abanyabinyoma abo abantu benshi bategera amatwi inyigisho zabo babishishikariye. 
Kuyobya intekerezo z’abantu akazivana ku byiringiro by’agakiza kabonerwa mu kwizera 
Kristo no kumvira amategeko y’Imana, ni umugambi Satani yateguye neza. Mu bihe byose 
byabayeho, umwanzi mukuru agerageza guhuza ibigeragezo n’ibintu abo ashaka gushuka 
bakunda kubogamiramo. Mu bihe by’intumwa, yashoye Abayahudi guha isumbwe 
amategeko y’imihango banga Kristo. Muri iki gihe turimo, atera benshi bitwa ko ari 
Abakristo (bagaragaza ko bubaha Kristo) gusuzugura amategeko y’Imana no kwigisha ko 
ashobora kwirengagizwa ntihabeho guhanwa. Ni inshingano ya buri mugaragu w’Imana 
wese kuvuguruza abo bagoreka ukwizera ashikamye kandi adakebakeba ndetse akagaragaza 
ibinyoma byabo akoresheje ijambo ry’ukuri adatinya. {INI 238.2} 

Mu muhati we wo kongera kwigarurira icyizere ku bavandimwe be b’i Galatiya, Pawulo 
yashimangiye umwanya yari afite nk’intumwa ya Kristo. Yavuze ko we ubwe ari intumwa 
“itari iy’abantu cyangwa iy’umuntu ahubwo yashyizweho na Yesu Kristo n’Imana Data 
yamuzuye mu bapfuye.” Inshingano ye ntiyari yarayihawe n’abantu ahubwo yatumwe 
n’Umutware usumba bose wo mu ijuru. Uyu mwanya yari afite wari waremejwe n’inteko 
rusange yabereye i Yerusalemu kandi ibyemezo byayivuyemo ni byo Pawulo yari 
yaragendeyeho mu mirimo yose yari yarakoreye mu banyamahanga. {INI 238.3} 

Igihe Pawulo yatangaga igihamya ko “atari arutwa n’intumwa zikomeye”, ntabwo 
yabikoreye kwishyira hejuru ahubwo yashakaga kwerereza ubuntu bw ’lmana. ” 
(2Abakorinto 11:5). Abashakaga kudaha agaciro umuhamagaro n’umurimo we barwanyaga 
Kristo nyir’ubuntu n’imbaraga byagaragariye muri Pawulo. Kurwanywa n’abanzi be 

kwatumye Intumwa Pawulo yihatira gufata icyemezo cyo gukomera ku mwanya we 
n’ubutware bwe. {INI 239.1} 

Pawulo yasabye abari barigeze kumenya imbaraga y’Imana mu mibereho yabo 
guhindukirira urukundo rwa mbere bari bafitiye ukuri k’ubutumwa bwiza. Yifashishije 
ingingo zidashidikanywaho, ababwira amahirwe bari bafite yo guhinduka abagabo 
n’abagore bafite umudendezo muri Kristo, uwo abiyegurira Imana burundu bose bambikwa 
ikanzu y’ubutungane bwe binyuze mu buntu bwe bukuraho ibyaha. Yemeje ko umuntu wese 
uzakizwa agomba kumenya iby’Imana by’ukuri kandi ku giti cye. {INI 239.2} 

Amagambo akomeye yo kwinginga y’intumwa Pawulo ntiyapfuye ubusa. Mwuka 
Muziranenge yakoranye imbaraga ikomeye ku buryo abari barayobye bagarutse ku kwizera 
ubutumwa bwiza kwabo kwa mbere. Kuva ubwo bakomerejwe mu mudendezo Kristo yari 
yarabahaye. Imbuto za Mwuka zatangiye kugaragara mu mibereho yabo. Izo mbuto ni 
“urukundo, ibyishimo, amahoro, kwihangana, kugira neza, ingeso nziza, kwizera, 
gukiranuka, kugwa neza no kwirinda. ” (Abagalatiya 5 :22-23). Izina ry’Imana ryahawe 
icyubahiro kandi muri iyo ntara yose abantu benshi biyongereye ku mubare w’abizera. {INI 
239.3} 

IGICE CYA 37 - PAWULO AJYA I YERUSALEMU BWA NYUMA 


(Iki gice gishingiye ku Byakozwe n ’lntumwa 20:4-21:16). 

Pawulo yifuzaga cyane kugera i Yerusalemu mbere ya Pasika kugira ngo ashobore guhura 
n’abantu baturukaga hirya no hino ku isi baje muri uwo munsi mukuru. Yari yaragize 
icyizere ko igihe kimwe azahinduka igikoresho cyo gukuraho imyumvire ya bene wabo 
batizeraga kugira ngo bayoborwe ku kwemera umucyo ukomeye w’ubutumwa bwiza. 
Yifuzaga kandi guhura n’Itorero ry’i Yerusalemu kugira ngo abashyikirize impano 
zoherejwe n’amatorero y’abanyamahanga ngo zihambwe abavandimwe babo mu kwizera 
b’abakene b’i Yudaya. Muri uku gusura yiringiraga gutuma habaho ubumwe bukomeye 
hagati y’Abayahudi n’abanyamahanga bahindukiriye kwizera. {INI 240.1} 

Arangije umurimo we w’i Korinto, yiyemeje kwambuka yerekeza ku cyambu kimwe cyo 
ku nkengero za Palesitina. Imyiteguro yose yari yarakozwe kandi igihe yari hafi kwinjira 
mu bwato nibwo yamenyeshejwe iby’imigambi mibisha y’Abayahudi bashakaga kumwica. 
Mu bihe byari byarashize, aba bantu barwanyaga ukwizera bari baragerageje mu buryo 
bwose gutuma umurimo w’intumwa Pawulo uhagarara. {INI 240.2} 

Iterambere ryabaga mu murimo w’ibwirizabutumwa ryongeye kubyutsa uburakari 
bw’Abayahudi. Hirya no hino haturukaga inkuru zivuga ku gukwirakwira kw’inyigisho 
nshya zatumaga Abayahudi babohorwa ku kubahiriza imigenzo y’amategeko y’imihango 
kandi n’abanyamahanga bagahabwa uburenganzira bungana nk’abana ba Aburahamu. Igihe 
Pawulo yabwirizaga i Korinto, yavuze ingingo zimwe nk’izo yakoresheje mu nzandiko 
yabandikiye. Amagambo ashimangira yavuze agira ati, “ntihariho Umugiriki cyangwa 
Umuyuda, uwakebwe cyangwa utarakebwe, ” (Abakolosayi 3:11) yafashwe n’abanzi be ko 
ari ugutuka Imana maze baherako biyemeza kumucecekesha. {INI 240.3} 

Pawulo amaze kuburirwa ibyerekeye uwo mugambi mubisha, yafashe umwanzuro wo kujya 
i Makedoniya. Umugambi we wo kugera i Yerusalemu mbere ya Pasika kugira ngo ayitabire 
yagombaga kuwureka nyamara yari yizeye ko Pentekote izaba ahari. {INI 240.4} 

Abajyanaga na Pawulo na Luka ni “Sopatero w 7 Beroya, na Arisitariko na Sekondo b ’i 
Tesalonike, na Gayo w ’i Derube, na Timoteyo na Tukiko na Tirofimo bo mu Asiya. ” (Ibyak 
20:4). Pawulo yari yitwaje amafaranga menshi cyane yahawe n’amatorero 
y’abanyamahanga. Pawulo yari afite umugambi wo gushyikiriza aya mafaranga abari 
bashinzwe ivugabutumwa i Yudaya. Kubera iyi mpamvu yakoze gahunda yo kujyana na 
ziriya ntumwa zari ziharariye abandi ziturutse mu matorero atandukanye yatanze izi mpano 
kugira ngo bamuherekeze i Yerusalemu. {INI 240.5} 

Pawulo ageze i Filipi, yarahatinze kugira ngo yubahirize Pasika. Luka wenyine ni we 
wasigaranye na we maze abandi bari kumwe na we barakomeza bajya i Tirowa aba ari ho 
bamutegerereza. Mu bantu Pawulo yari yaratumye bahinduka, Abanyafilipi nibo bari bafite 
urukundo ruhebuje n’umutima w’ukuri kandi mu gihe cy’iminsi munani Pawulo yamaranye 
na bo mu minsi mikuru yanezejwe no kubana na bo mu mahoro no mu busabane. {INI 
241.1} 

Pawulo na Luka barambutse bava i Filipi bagera i Tirowa aho basanze bagenzi babo nyuma 
y’iminsi itanu maze bamarana iminsi irindwi n’abizera baho. {INI 241.2} 

Bigeze ku mugoroba wa nyuma wo kuba i Tirowa abavandimwe mu kwizera “bateraniye 
hamwe bamanyagura imitsima. ” (Ibyak 20:7). Kubera ko umwigisha wabo bakundaga yari 
hafi gutandukana na bo, byatumye haza abantu benshi birenze uko byari bidasanzwe. 
Bateraniye mu ” cyumba cyo hejuru” mu igorofa rya gatatu. Kubera urukundo no kubitaho 
cyane byatumye Pawulo abwiriza kugeza mu gicuku. {INI 241.3} 

Muri rimwe mu madirishya yari akinguye hari hicaye umusore witwaga Utuko. Utuko yari 
yicaye aho hantu hateje akaga arasinzira aza kugwa hasi ku mbuga. Muri uwo mwanya 
ibintu byabaye induru n’urujijo. Utuko yazamuwe mu nzu yo hejuru yapfuye maze abantu 
benshi bamukikiza bavuza induru kandi bamuririra. Ariko Pawulo anyura mu bantu bari 
bafite ubwoba, aramuhobera maze asengana umutima ushengutse asaba Imana kugira ngo 
imugarurire ubuzima. Gusaba kwe kwarasubijwe. Ijwi ry’intumwa ryumvikanye riruta 
amarira n’imiborogo y’abari aho. Yaravuze ati: “Mwiboroga, kuko ubugingo bwe 
bumurimo. ” Abizera bongeye guteranira mu cyumba cyo hejuru banezerewe. Basangiye 
ifunguro maze Pawulo “akomeza kubaganiriza byinshi kugeza mu museso. ” Ibyak 20:11. 
{INI 241.4} 

Ubwato Pawulo na bagenzi be bari bagiye gukomezanya urugendo bwari hafi kugenda maze 
bahereyeko bihutira kubujyamo. Nyamara intumwa Pawulo we yahisemo gukurikira inzira 
y’ubusamo yo ku butaka iva i Tirowa ijya Aso aho yahuriye na bagenzi be. Ibyo byatumye 
abona igihe gito cyo kuvugana n’Imana no gusenga. Ibijyanye n’ingorane n’akaga bijyana 
n’igihe cyo gusura yari agiye kugirira i Yerusalemu, uko amatorero yaho yamubonaga 
n’umurimo we kimwe n’uko amatorero yari ameze ndetse n’inyungu z’umurimo wo 
kubwiriza ubutumwa bwiza mu tundi turere; ibyo byose byari bimuhagaritse umutima maze 
abona amahirwe yo gukoresha uyu mwanya udasanzwe wo gusaba Imana imbaraga ngo 
imuyobore. {INI 241.5} 

Igihe abagenzi bamanukaga mu bwato bava Aso bahitaga ku mujyi wa Efeso aho Pawulo 
yari yarakoreye umurimo. Pawulo yari yarifuje cyane gusura Itorero ryaho kuko yari afite 

amabwiriza n’inama by’ingenzi yagombaga kubagezaho. Amaze kubitekerezaho yiyemeje 
kwihuta kuko yifuzaga ko ” niba bishoboka, umunsi wa Pentekote wazaba ari i 
Yerusalemu. ” Ibyakozwe 20:16. Nyamara bageze i Mileto nko mu birometero mirongo ine 
n’umunani uvuye mu Efeso, yabwiwe ko bishoboka ko yavugana n’abizera mbere y’uko 
ubwato butsuka. Uwo mwanya yahise atuma ku bakuru b’amatorero abasaba kwihutira kuza 
i Mileto kugira ngo babonane mbere yo gukomeza urugendo rwe. {INI 242.1} 

Bahereye ko baza maze ababwira amagambo akomeye, amagambo akora ku mutima yo 
kubahugura no kubasezeraho. Yarababwiye ati: “Ubwanyu muzi uko nabanaga namwe iteka 
ryose, uhereye umunsi natangiriye kujya mu Asiya, nkorera Umwami nicisha bugufi cyane, 
kandi ndira, nterwa ibingerageza n ’inama z ’Abayuda. Kandi muzi y ’uko ari nta jambo 
ribafitiye akamaro nikenze kubabwira cyangwa kubigishiriza imbere ya rubanda no mu ngo 
zanyu rumwe rumwe. Nahamirije Abayuda n ’Abagiriki kwihana imberey ’lmana, no kwizera 
Umwami Yesu Kristo. ” Ibyak 20:18-21. {INI 242.2} 

Pawulo yari yarerereje amategeko y’Imana. Yari yarerekanye ko muri yo nta mbaraga irimo 
yo gukiza abantu ngo ibakure mu gihano cyo kutumvira. Abantu b’inkozi z’ibibi bagomba 
kwihana ibyaha byabo kandi bakicisha bugufi imbere y’Imana, Iyo batumye uburakari 
bwayo bubazaho kubera kutubahiriza amategeko yayo. Bagombaga kandi kwizera amaraso 
ya Kristo nk’uburyo bwonyine rukumbi bwo kubabarirwa. Umwana w’Imana yapfuye ari 
igitambo cyabo kandi yari yarazamuwe mu ijuru kugira ngo ahagarare imbere ya Data wa 
twese nk’umuvugizi wabo. Kubwo kwihana no kwizera bashoboraga gukurwaho gucirwaho 
iteka kubera icyaha kandi kubw’ubuntu bwa Kristo bagashobozwa kumvira amategeko 
y’Imana kuva ubwo. {INI 242.3} 

Pawulo yakomeje avuga ati: “None dore, ngiye i Yerusalemu, mboshwe mu mutima; 
ibizambaho ngezeyo simbizi; keretse yuko Umwuka Wera ampamiriza mu midugudu yose, 
yuko ingoyi n ’imibabaro bintegererejeyo. Ariko sinita ku bugingo bwanjye, ngo nibwire ko 
ari ubw’igiciro kuri jye, kuko nkwiriye kurangiza urugendo rwanjye n’umurimo nahawe 
n ’Umwami Yesu wo guhamya ubutumwa bwiza bw ’ubuntu bw ’lmana. None dore, nzi yuko 
mutazongera kumbona, abo nanyuzemo mwese mbabwiriza iby’ubwami bw’Imana. ” Ibyak 
20:22-25. {INI 242.4} 

Pawulo ntiyari yiteguye gutanga ubu buhamya; ariko igihe yavugaga, Mwuka Muziranenge 
yamujeho amwemeza iby’ubwoba yari afite ko ubwo bwari ubwa nyuma abonanye 
n’abavandimwe be mu kwizera bo mu Efeso. {INI 242.5} 

“Ni cyo gituma mbahamiriza uyu munsi yuko amaraso ya bose atandiho, kuko ntikenze 
mbabwira ibyo Imana yagambiriye byose. ” (Ibyak 20:26, 27). Pawulo ntiyatewe ubwoba no 

kuba yakomeretsa abantu mu magambo, cyangwa ngo yifuze gukundwa no gushimagizwa 
ku buryo byamutera kwirinda kuvuga amagambo Imana yamuhaye ngo abigishe, ababurire 
cyangwa abahugure. Muri iki gihe, Imana yifuza ko abagaragu bayo babwiriza ijambo ryayo 
kandi bagashyira mu bikorwa ibyo iryo jambo risaba badatinya. Umugabura wa Kristo 
ntakwiriye kwigisha abantu ukuri kubanezeza gusa ngo ye kubabwira ukundi kuri gushobora 
kubatoneka. Akwiriye kuba maso akita ku buryo imico y’abantu igenda itera imbere. Igihe 
abonye ko bamwe mu mukumbi bagundiriye icyaha, nk’umwungeri udahemuka agomba 
kubabwira impanuro ziva mu ijambo ry’Imana zihuje n’ikibazo bafite. Igihe abaretse ngo 
bakomeze mu kwiyemera kwabo atababuriye, azabazwa ubugingo bwabo. Umugabura 
usohoza inshingano ye ikomeye agomba kwigisha abantu ashinzwe inyigisho nyazo 
zigendanye na buri ngingo yose y’ukwizera kwa Gikristo, akabereka icyo bagomba kuba 
cyo n’icyo bagomba gukora kugira ngo ku munsi w’Imana bazahagarare ari intungane. 
Uwigisha ukuri w’indahemuka gusa ni we ku iherezo ry’umurimo we uzasobora kuvuga nka 
Pawulo ati, “Amaraso ya bose ntandiho. ” Ibyak 20:26. {INI 243.1} 

Intumwa Pawulo yagiriye inama abavandimwe be mu kwizera ati: “Mwirinde ubwanyu, 
murinde n’umukumbi wose Umwuka Wera yabashyiriyeho kuba abarinzi, kugira ngo 
muragire Itorero ry’Imana, iryo yaguze amaraso yayo. ” (Ibyak 20:28). Iyaba abagabura 
b’ubutumwa bwiza bahoraga bazirikana ko abo babwiriza ari abaguzwe amaraso ya Kristo, 
basobanukirwa byimbitse n’agaciro k’umurimo wabo. Bagomba kwirinda ubwabo 
bakarinda n’umukumbi baragijwe. Urugero rwabo bwite rugomba kwerekana no 
gushimangira inyigisho zabo. Nk’abigisha b’iby’inzira y’ubugingo, ntibakwiye gutanga 
icyuho cyo gutuma ukuri gutukwa. Nk’abahagarariye Kristo, bakwiriye gukomeza guhesha 
izina rye icyubahiro. Kubwo gusenga kwabo, imibereho yabo itunganye n’ibiganiro byabo 
birangwa no kubaha Imana bakwiriye kugaragaza ko bahamagariwe umurimo w’agaciro 
kanini babikwiriye. {INI 243.2} 

Intumwa Pawulo yahishuriwe akaga kari kuzibasira Itorero rya Efeso. Yaravuze ati: “Nzi 
yuko, nimara kuvaho, amasega aryana azabinjiramo, ntababarire umukumbi. Kandi muri 
mwe ubwanyu hazaduka abantu bavugira ibigoramye kugira bakururire abigishwa inyuma 
yabo. ” (Ibyak 20:29, 30). Pawulo yarebye ahazaza maze ahindishwa umushitsi n’ibitero 
Itorero ryari rigiye kuzahangana na byo biturutse ku banzi b’imbere muri ryo n’abandi 
b’inyuma yaryo. Pawulo ashize amanga, yasabye abavandimwe be mu kwizera kuba maso 
bakarinda icyizere Imana yabagiriye. Mu rwego rwo kubaha urugero yaberekeje ku mirimo 
yakoreye muri bo atadohoka. Yaravuze ati: “Nuko rero mube maso, mwibuke yuko namaze 
imyaka itatu ndahwema ku manywa na nijoro guhugura umuntu wese muri mwe, ndira. {INI 
243.3} 

Pawulo yakomeje avuga ati: “Kandi none mbaragije Imana n’ijambo ry’ubuntu bwayo 
ribasha kububaka no kubahana ibiragwa n ’abejejwe bose. Sinifuje ikintu cy ’umuntu wese, 
ari ifeza cyangwa izahabu cyangwa imyenda. ” (Ibyak 20:31-33). Bamwe mu bizera bo mu 
Efeso bari abakungu, nyamara Pawulo ntiyari yarigeze na rimwe kubashakamo inyungu ye 
bwite. Mu butumwa bwe ntiyigeze agaragaza ibyo akenye kandi ngo ashishikarize abantu 
kwita ku nyungu ze bwite. Yaravuze ati: “Ubwanyu muzi yuko aya maboko yanjye ari yo 
yankenuraga ibyo nkennye n ’abo twari turi kumwe. ” (Ibyak 20:34). Mu mirimo ye iruhanije 
n’ingendo nyinshi yagenze kubw’umurimo wa Kristo, ntiyashoboraga kwimara ubukene 
gusa ahubwo yagiraga icyo azigamira gufasha bagenzi be bakoranaga ndetse n’abakene 
babikwiriye. Ibi yabishobojwe gusa no kwitanga cyane mu gukora ndetse n’ubutunzi yari 
yarizigamiye. Yashoboraga rwose kwitangaho urugero avuga ati, « Nababereye 
icyitegererezo muri byose, yuko ari ko namwe mukwiriye gukora imirimo, ngo mubone uko 
mufasha abadakomeye, no kwibuka amagambo Umwami Yesu yavuze ati: ‘Gutanga 
guhesha umugisha kuruta guhabwa. ’ {INI 244.1} 

“Amaze kuvuga atyo, arapfukama, asengana na bo bose. Bose bararira cyane, Pawulo 
bamugwa mu ijosi, baramusoma. Cyane cyane bababajwe n’ijambo yababwiye yuko 
batazongera kumubona. Nuko baramuherekeza, bamugeza ku nkuge. ” Ibyak 20:35-37. {INI 
244.2} 

Pawulo na bagenzi be bavuye i Mileto batsukiraga mu “nkuge baromboreza bajya i Kosi, 
maze ku munsi ukurikiyeho bafata i Rodo, bavayo bafata i Patara, ” ku nkombey’amajyepfo 
y’iburengerazuba bwa Asiya Ntoya, aho basanze “inkuge yendaga kwambuka ijya i 
Foyinike bayikiramo, baratsuka baragenda.” (Ibyak 21:1,2). Bageze i Tiro aho inkuge 
yakurirwagamo imitwaro n’abantu, bahasanze abigishwa bamwe bemerewe kumarana nabo 
iminsi irindwi. Biturutse kuri Mwuka Muziranenge, aba bigishwa baburiwe ibijyanye 
n’akaga Pawulo yari agiye kuzagirira i Yerusalemu, maze bamusaba “ko adakwiriye kujya 
i Yerusalemu. ” (Ibyak 21:4.) Nyamara intumwa Pawulo ntiyigeze yemerera ubwoba bwo 
gutinya imibabaro no gushyirwa mu nzu y’imbohe bumuteshura ku mugambi we. {INI 
244.3} 

Ku iherezo ry’icyumweru yamaze i Tiro, abavandimwe mu kwizera bose hamwe n’abagore 
babo n’abana babo baherekeje Pawulo bamugeza ku bwato maze mbere yuko yinjiramo, 
bapfukama ku mwaro barasenga. Yarabasabiye nabo baramusabira. {INI 244.4} 

Bakomeje urugendo rwabo bagana mu majyepfo, maze bageze i Kayisariya “binjira mu nzu 
ya Filipo umubwiriza w’ubutumwa bwiza, n’umwe muri ba bandi barindwi, bacumbika 
iwe.” (Ibyak 21:8). Muri uru rugo Pawulo yahamaze iminsi mike afite amahoro kandi 

yishimye. Uwo ni wo wabaye umudendezo nyawo wa nyuma yagombaga kwishimira igihe 
kirekire. {INI 244.5} 

Luka avuga ko igihe Pawulo yari agitinze i Kayisariya, “haje umuhanuzi witwaga Agabo 
avuye i Yudaya. ” Luka aravuga ati, “Ageze aho turi, yenda umushumi wa Pawulo, 
awibohesha amaguru n’amaboko, aravuga ati: ‘Umwuka Wera avuze ngo ‘Nyir’uyu 
mushumi ni ko Abayuda bazamubohera i Yerusalemu, bamutange mu maboko 
y’abapagani. ” Ibyak 21:10, 11. {INI 245.1} 

Luka akomeza avuga ati: “Tubyumvise, twebwe n ’abantu b ’aho turamwinginga ngo atajya 
i Yerusalemu. ” Ariko Pawulo ntiyashoboraga kureka inzira y ’umurimo we. Yagombaga 
gukurikira Kristo byaba ngombwa akajya mu nzu y ’imbohe ndetse akanapfa. Yaravuze ati: 
“Ni iki gitumye murira mukamena umutima? Uretse kuboherwa i Yerusalemu gusa, niteguye 
no gupfirayo kubw’izina ry’Umwami Yesu. ” (Ibyak 21:13). Babonye ko bamubabaje kandi 
nta cyo byahinduye ku mugambi we, abavandimwe be mu kwizera bahagaritse 
kumwinginga maze baravuga bati: “Ibyo Umwami ashaka bibeho.” Ibyak 21:14. {INI 
245.2} 

Igihe cyarageze maze umwanya muto yagombaga gutinda i Kayisariya uba urarangiye maze 
Pawulo na bagenzi be bava aho berekeza i Yerusalemu baherekejwe na bamwe mu 
bavandimwe babo mu kwizera. Imitima yabo yari ihangayikishijwe cyane no gutekereza 
ingorane zari zibategereje. {INI 245.3} 

Mbere y’icyo gihe, nta na rimwe Pawulo yari yarigeze ajya i Yerusalemu n’umutima ufite 
agahinda atyo. Yari azi ko azahura n’incuti nke n’abanzi benshi. Yari hafi kwinjira mu mujyi 
wari waranze kandi warishe Umwana w’Imana; umudugudu wari urindirijwe umujinya 
w’Imana. Yibutse uko we ubwe yagiriraga urwango rukomeye abayoboke ba Kristo, 
yagiriye impuhwe bene wabo bayobejwe. Mbega uburyo atiringiraga cyane ko ashobora 
kubafasha! Umujinya wuzuye ubuhumyi wari warigeze kugurumanira mu mutima we ubwe, 
ni wo noneho wagurumanaga mu mitima y’ishyanga ryose ryahagurukiye kumurwanya 
n’imbaraga zitagereranywa. {INI 245.4} 

Nta n’ubwo Pawulo yashoboraga kwishingikiriza ku mpuhwe n’ubufasha by’abavandimwe 
be mu kwizera. Abayahudi batigeze bahinduka bari baragiye bamukurikirana, ntibigeze 
bahwema gukwirakwiza amakuru mabi i Yerusalemu bakoresheje kwivugira ubwabo 
cyangwa kwandika inzandiko ku byerekeye Pawulo n’umurimo we. Abantu bamwe ndetse 
bo mu ntumwa n’abakuru b’amatorero bari barafashe ayo makuru nk’ukuri ntibagerageza 
kuyavuguruza kandi ntibanerekane ko bifuza gukorana na we. {INI 245.5} 

Nubwo Pawulo yari hagati y’ibimuca intege, ntiyigeze yiheba. Yizeraga ko Ijwi ryari 
ryaravuganye n’umutima we bwite ryari kuvugana n’imitima ya bene wabo, kandi ko 
Umutware wakundwaga n’abigishwa bagenzi be kandi bakamukorera azahuriza imitima 
yabo n’uwe mu murimo wo kwigisha ubutumwa bwiza. {INI 245.6} 

IGICE CYA 38 - PAWULO ARIIMFUNGWA 


(Iki gice gishingiye mu Byakozwe n ’lntumwa 21:17 — 23:35) 

Tugeze i Yerusalemu, bene Data batwakirana umunezero. “Bukeye bwaho Pawuloyinjirana 
natwe kwa Yakobo; abakuru bose bari bahari. ” Ibyak 21:17. {INI 246.1} 

Iki gihe niho Pawulo na bagenzi be bashikirije ku mugaragaro abayobozi b’umurimo b’i 
Yerusalemu inkunga yatanzwe n’amatorero y’Abanyamahanga kugira ifashe abakene bo mu 
bavandimwe babo mu kwizera b’Abayahudi. Guteranya iyi nkunga byatwaye igihe kinini 
Pawulo n’abakozi bagenzi be, bibasaba guhangayika n’umurimo uruhije. Ingano y’iyo 
nkunga yari irenze kure ibyo abakuru b’amatorero b’i Yerusalemu bari biteze, yagaragazaje 
ukwitanga no kwigomwa bikomeye cyane ku ruhande rw’abanyamahanga bizera. {INI 
246.2} 

Aya maturo y’ubushake yerekanaga urukundo abanyamahanga bahindutse bari bafitiye 
umurimo w’Imana wakorwaga muri gahunda ku isi yose kandi yagombaga kwakirwa na 
bose bishimye. Nyamara byagaragariraga Pawulo na bagenzi be ko no mu bo bari bahagaze 
imbere harimo bamwe batashoboraga kunezezwa n’umwuka w’urukundo rwa kivandimwe 
rwatumye izo mpano zitangwa. {INI 246.3} 

Mu myaka yabanje y’umurimo wo kwamamaza ubutumwa bwiza mu banyamahanga, 
bamwe mu bayobozi b’abizera b’i Yerusalemu bihambiriye ku myumvire yabo 
n’imitekerereze bari basanganywe, ntabwo bigeze bafatanya na Pawulo na bagenzi be. Mu 
mpungenge zo gukomeza imigenzo n’imihango imwe yabo idafite agaciro, bari baratakaje 
umugisha bagombaga kugira ndetse n’uwari kuba ku murimo bakundaga binyuze mu muhati 
wo guhuriza hamwe ibyiciro byose by’umurimo w’Uwiteka. Nubwo bifuzaga cyane 
kubungabunga inyungu z’Itorero rya Gikristo, bari barananiwe kugendana n’igihe mu 
kwakira imigisha Imana yatangaga ndetse mu myumvire yabo ya kimuntu, bagerageje 
gushyira inzitizi nyinshi zitari ngombwa ku bakozi b’Imana. Bityo hahagurutse agatsiko 
k’abantu batari bamenyereye impinduka zariho n’ubukene bwihariye bwari bufitwe 
n’abakoreraga mu turere twa kure, nyamara bakomezaga kuvuga ko bafite ubushobozi bwo 
gutegeka abavandimwe babo mu kwizera bo muri utwo turere gukurikiza uburyo bumwe 
bwihariye bwo gukora umurimo. Biyumvishaga ko umurimo wo kubwiriza ubutumwa 
bwiza ugomba gukorwa hakurikijwe uko batekereza. {INI 246.4} 

Hari hashize imyaka myinshi abizera b’i Yerusalemu, hamwe n’intumwa zavuye mu 
matorero yandi yari ku isonga, basuzumanye ubwitonzi ibibazo byateraga impungenge byari 
byaravutse byerekeranye n’uburyo bwakoreshwaga n’ababwirizaga mu banyamahanga. 
Ibyari byaravuye muri iyi nama ni uko abavandimwe mu kwizera bari barahurije hamwe mu 

gushyiraho amabwiriza yumvikana neza yerekeye imihango n’imigenzo imwe harimo no 
gukebwa, maze bayoherereza amatorero. Muri iyi nama rusange ni ho abavandimwe mu 
kwizera bari barahurije hamwe ku koherereza amatorero ya Gikristo Barinaba na Pawulo 
nk’abakozi bakwiye kwemerwa na buri mwizera wese. {INI 246.5} 

Mu bantu bari muri iyi nama hariho bamwe bari baranenze cyane imikorere y’izi ntumwa 
zari zifite inshingano ikomeye wo kwamamaza ubutumwa bwiza mu banyamahanga. Ariko 
muri iyo nama, ibitekerezo byabo ku byerekeye umugambi w’Imana byari byaragutse maze 
bafatanya n’abavandimwe babo mu kwizera gufata imyanzuro myiza yatumye abizera bose 
bashyira hamwe. {INI 247.1} 

Nyuma y’aho, ubwo byagaragaraga ko abihanye bo mu banyamahanga biyongera cyane, 
habayeho bamwe mu bizera bakomeye b’i Yerusalemu bongeye gutsimbarara ku myumvire 
yabo ya mbere yarwanyaga imikorere ya Pawulo na bagenzi be. Iyi myumvire yagiye igira 
imbaraga uko imyaka yahitaga indi igataha kugeza igihe bamwe mu bayobozi bemeje ko 
kuva ubwo umurimo wo kubwiriza ubutumwa bwiza ugomba gukorwa hakurikijwe 
ibitekerezo byabo bwite. Iyo Pawulo ahuza uburyo yakoreshaga na gahunda y’imikorere 
bashakaga bari gushyigikira umurimo we bitaba bityo ntibawurebe neza cyangwa ngo 
bawutere inkunga. {INI 247.2} 

Aba bantu bari barirengagije ko Imana ari yo mwigisha w’abantu bayo. Ntibari bakizirikana 
ko buri mukozi wayo wese agomba kubona icyigisho cye bwite mu gukurikira Umuyobozi 
wavuye mu ijuru, atagombye gukenera kuyoborwa n’abantu; kandi ko abakozi ba Kristo 
batagomba guhindurwa hakurikijwe ibitekerezo by’umuntu ko ahubwo basanishwa 
n’Imana. {INI 247.3} 

Mu murimo we w’ivugabutumwa, intumwa Pawulo yari yarigishije abantu “ibitari 
amagambo y’ubwenge yo kwemeza abantu, ahubwo byari ibigaragaza Umwuka 
n’imbaraga.” (lKor 2:4). Ukuri yamamazaga yari yaraguhishuriwe na Mwuka 
Muziranenge, “kuko Umwuka arondora byose, ndetse n’amayoberane y’Imana. Mbese ni 
nde mu bantu wamenya ibyo undi atekereza, keretse umwuka wa wa wundi umurimo? 
N’iby’Imana ni ko biri; nta wabimenya keretse Umwuka wayo....”. Pawulo yaravuze ati, 
“Ibyo ni byo tuvuga; ariko ntitubivugisha amagambo akomoka mu bwenge bw’abantu, 
ahubwo tubivugisha akomoka ku Mwuka, dusobanuza iby ’Umwuka iby ’Umwuka bindi. ” 1 
Kor 2:10-13. {INI 247.4} 

Mu murimo we w’ivugabutumwa, Pawulo yayoborwaga n’Imana. Muri icyo gihe na none, 
yaritondaga cyane agakora akurikije imyanzuro y’inama rusange yabereye i Yerusalemu 
maze umusaruro uba uw’uko amatorero ” yakomereye mu byo kwizera, umubare wabo 

ukomeza kugwira iminsi yose. ” (Ibyak 16:5). Nubwo hari bamwe batifatanyije na we, 
yahumurijwe mu mutima we ko yari yarakoze umurimo we wo gushimangira umwuka wo 
kubaha, kugira ubuntu, n’urukundo rwa kivandimwe mu bo yahinduje ubutumwa bwiza 
nk’uko byagaragaye uwo munsi mu nkunga zatanganye ubushake yashyikirije abakuru 
b’amatorero b’Abayahudi. (INI 247.5} 

Amaze kwerekana za mpano, Pawulo “yabatekerereje ibyo Imana yamuhaye gukora mu 
banyamahanga. ” Uku kurondora uko ibintu byagenze byatumye ababyumvaga bose, ndetse 
n ’abashidikanyaga, bemera ko umugisha wo mu ijuru wari warabanye nawe mu mirimo 
yakoze. “Na bo babyumvise bahimbaza Imana. ” (Ibyak 21:20). Babonye ko uburyo Pawulo 
yakoragamo umurimo we bwari bwaremejwe n’Imana. Inkunga zari zaratanganwe umutima 
ukunze zari imbere yabo yongereye agaciro ubuhamya Pawulo yabahaga bujyanye 
n’ubunyangamugayo bw’amatorero mashya yari yarahanzwe mu banyamahanga. Hari 
abantu, nubwo babarirwaga mu bashinzwe umurimo i Yerusalemu, bari baravuze ko hafatwa 
ingamba zo kugenga imikorere. Babonye umurimo w’ivugabutumwa wa Pawulo mu buryo 
bushya kandi bemera ko bari baranyuze mu nzira itari iy’ukuri. Bemeye ko bari barabaswe 
n’imico n’imigenzo ya Kiyahudi kandi ko umurimo wo kubwiriza ubutumwa bwiza wari 
waradindijwe no kudasobanukirwa kwabo ko urusika rwatandukanyaga Umuyahudi 
n’Umunyamahanga rwari rwarasenywe n’urupfu rwa Kristo. {INI 248.1} 

Aya yari amahirwe adasanzwe ku bayobozi bose b’abizera kugira ngo mu by’ukuri bature 
ko Imana yari yarakoreye muri Pawulo kandi ko ibihe byinshi bari barayobye bemera ko 
inkuru zavaga ku banzi be zibyutsa ishyari n’urwikekwe byabo. Nyamara aho kugira ngo 
bahurize hamwe umuhati wo kurengera uwari waragiriwe nabi, bamugiriye inama 
yerekanaga ko bari bagikomeje kwihambira ku kumva ko Pawulo ari we wari ufite uruhare 
mu rwikekwe rwariho. Ntabwo bigeze bahagarara ngo bajye ku ruhande rwa Pawulo bityo 
bakore ibishoboka byose kugira ngo bereke abatari baragezweho n’urwo rwikekwe aho bari 
baribeshye. Ahubwo bashatse kumvikana bamugira inama yo gukomeza inzira bumvaga ko 
yari gukuraho impamvu iyo ari yo yose yo kutumvikana. {INI 248.2} 

Ku buhamya bwa Pawulo baravuze bati: “Urareba, nawe mwene Data, uburyo abo mu 
Bayuda bizeye ari ibihumbi byinshi, kandi bose bagira ishyaka ry’amategeko. Babwiwe 
ibyawe, yuko wigisha Abayuda bose bari mu banyamahanga kureka gukurikiza Mose, 
ukavuga yuko badakwiriye gukeba abana babo cyangwa gukomeza imihango y ’Abayuda. 
None tugire dute, ko batari bubure kumvayuko waje? Nuko genza utya, nk’uko tukubwira. 
Dore dufite abagabo bane bahize umuhigo. Ubajyane, mwerezwe hamwe, ubatwerere 
ibikwiriye, mwiyogosheshe. Nuko bose bazamenya yuko ibyo bumvaga bakuvuga ari 
ibinyoma: ahubwo ko na we ugenza neza witondera amategeko yose. Ariko abizeye bo mu 

banyamahanga bo, twanditse ibyo twanoganije, ko birinda ibiterekerejwe ibishushanyo 
bisengwa, n ’amaraso, n ’ibinizwe n ’ubusambanyi. ” Ibyak 21:20-25. {INI 248.3} 

Abavandimwe mu kwizera ba Pawulo bizera ko nakurikiza inama bamuhaye, aragaragaza 
ibitandukanye rwose n’amakuru mabi yamuvuzweho. Bamwemeje ko umwanzuro w’inama 
yari yarabereye i Yerusalemu werekeye iby’abanyamahanga bahindutse ndetse n’amategeko 
y’imihango wari ugifatwa ko ari mwiza. Nyamara icyo gihe inama bamugiriye ntiyari ihuye 
n’uwo mwanzuro. Mwuka w’Imana si we watanze iyi nama ahubwo yari ingaruka 
y’ubwoba. Abayobozi b’Itorero b’i Yerusalemu bari bazi ko nihabaho kutubahiriza 
amategeko y’imihango, Abakristo bari kwikururira urwango rw’Abayahudi kandi 
bakihamagarira akarengane. Urukiko rukuru rw’Abayahudi rwakoraga ibishoboka byose 
kugira ngo rubangamire kwamamara k’ubutumwa bwiza. Hatoranyijwe abantu bo 
gukurikirana intumwa, ariko Pawulo by’umwihariko, kandi na none kugira ngo barwanye 
umurimo wazo mu buryo bwose. Iyo abizera Kristo bahamwa n’icyaha imbere y’urukiko 
rukuru rw’Abayahudi ko bica amategeko, bari kubona byihuse igihano gikomeye nk’abantu 
bahakana imyizerere ya Kiyahudi. {INI 249.1} 

Benshi mu Bayahudi bari baremeye ubutumwa bwiza bari bakinambye ku kubahiriza 
amategeko y’imihango kandi ntibapfaga kwemera kuyihara mu buryo bworoshye kuko 
bifuzaga kurebwa neza na bene wabo, bagakuraho urwikekwe rwariho no kubayobora ku 
kwizera Kristo nk’Umucunguzi w’isi. Pawulo yabonye ko mu gihe cyose benshi mu 
bayobozi b’Itorero i Yerusalemu bakomeje kumugiraho urwikekwe, bari gukomeza gukora 
babangamira impinduka yateraga mu bantu. Yumvise ko aramutse abonye uburyo abemeza 
bagahindukirira ukuri; yari gukuraho inzitizi ikomeye yari ibangamiye iterambere 
ry’ubutumwa bwiza mu bindi bice. Nyamara Imana ntiyamwereye kubakorera ibyo 
bamusabaga byose. {INI 249.2} 

Iyo dutekereje ku cyifuzo gikomeye cya Pawulo cyo kumvikana n’abavandimwe mu 
kwizera, tugatekereza ukwiyoroshya yagaragarizaga abanyantege nke mu kwizera, 
icyubahiro yahaga intumwa zari zarabanye na Kristo, ndetse na Yakobo mwene se wa Yesu 
Kristo, tugatekereza umugambi we wo gihinduka byose kuri bose atagize ihame ryo kwizera 
kwe yishe; mu gihe dutekereje kuri ibi byose, ntabwo bitangaje kubona ko yahatirwaga 
kureka inzira ihamye kandi idakebakeba yari yarakurikiye kugeza icyo gihe. Nyamara aho 
kugira ngo asohoze umugambi yifuje, icyo imihati ye yo kuzana amahoro yagezeho ni 
uguhagurutsa imvururu, byihutisha imibabaro yari yaramuvuzweho maze atandukana 
n’abavandimwe be mu kwizera bituma Itorero ribura imwe mu nkingi zikomeye, kandi 
bitera agahinda imitima y’Abakristo aho bari bari hose. {INI 249.3} 

Ku munsi wakurikiyeho Pawulo yatangiye gukurikiza inama y’abakuru b’amatorero. 
Abagabo bane bari bahize umuhigo w’Umunaziri (Kubara 6), iby’uyu muhigo byari bisa 
n’ibyasibanganye, bajyanywe na Pawulo mu rusengero, “avuga igihe iminsi yo kwezwa 
izashirira, ari bwo igitambo cy’umuntu wese muri bo kizatangwa.” (Ibyak 21:26). Ibitambo 
bimwe bikomeye byo kwezwa byagombaga kuzatangwa. {INI 250.1} 

Abagiriye Pawulo inama yo gukora atyo, ntabwo bigeze batekereza amakuba akomeye yari 
guhura nayo. Muri icyo gihe, Yerusalemu yari yuzuye abantu bari baje kuramya baturutse 
impande zose. Mu gusohoza inshingano Imana yari yaramuhaye, Pawulo yari yaragejeje 
ubutumwa bwiza ku Banyamahanga, yari yarasuye myinshi mu mijyi minini cyane y’icyo 
gihe kandi yari azwi neza n’abantu ibihumbi byinshi bari baraturutse mu bice bindi byo mu 
mahanga bari baraje i Yerusalemu mu munsi mukuru. Muri abo harimo abangaga Pawulo 
urunuka, kandi kuri we kwinjira mu rusengero rubanda rwose rwateranye byari ugushyira 
ubuzima bwe mu kaga. Iminsi myinshi yarinjiraga kandi agasohoka anyuze mu babaga baje 
gusenga ntihagire umumenya; ariko mbere yuko basoza icyo gihe cyihariye ubwo 
yaganiraga n’umutambyi ibyerekeye ibitambo byagombaga gutangwa, yaje kumenywa 
n’Abayahudi bamwe bari baravuye muri Asiya. {INI 250.2} 

N’uburakari nk’ubw’abadayimoni aba Bayahudi baramusumiye barasakuza bati, “Bagabo 
ba Isirayeli, nimudutabare! Uyu ni wa muntu wigisha hose abantu bose gusuzugura ubu 
bwoko n’amategeko n’aha hantu.” (Ibyak 21:28). Mu gihe abantu bari baje gutabara, 
hiyongeyeho ikindi kirego ngo, “kandi yazanye n ’Abagiriki mu rusengero, ahumanya aha 
hantu hera. ” Ibyak 21:28 {INI 250.3} 

Hakurikijwe itegeko rya Kiyahudi, kwinjira mu bikari by’ingoro y’Imana k’umuntu 
utarakebwe cyari icyaha gihanishwa urupfu. Abantu bari barabonye Pawulo mu mudugudu 
ari hamwe na Tirofimo wo muri Efeso, kandi baje guhwihwisa ko yari yamwinjije mu 
rusengero. Ariko ibi byavugwaga ntiyari yabikoze kandi kuba Pawulo yari Umuyahudi, 
kwinjira mu rusengero kwe nta tegeko yari yishe. Nyamara nubwo icyo kirego cyari 
ikinyoma gisa, cyabyukije urwikekwe n’urwango bya rubanda. Igihe urusaku rwasakaraga 
ruvuye mu rusengero, abantu benshi bari aho baravurunganye. Amakuru yasakaye vuba 
muri Yerusalemu, “umurwa wose uravurungana, abantu baterana birukanka. ” (Ibyak 
21:30). {INI 250.4} 

Kuba umuntu wayobye ukomoka mu Bisirayeli yarahumanyije urusengero mu gihe 
ibihumbi by’abantu bari baravuye mu mpande zoze z’isi baje aho kuramya, ibyo byabyukije 
uburakari bukomeye bw’abari aho. ” Bafata Pawulo, baramukurubana bamukura mu 
rusengero: uwo mwanya bakinga inzugi. ” Ibyak 21:30. {INI 250.5} 

‘'Bagishaka kumwica, inkuru igera ku mutware w ’ingabo z ’abasirikare, yuko i Yerusalemu 
hose hari hagize imidugararo. ” (Ibyak 21:31). Uwo mutware witwaga Kilawudiyo Lusiya 
yari azi neza ko abo bantu barakaye cyane agomba guhangana na bo maze ” Muri ako kanya 
ajyana abasirikari n ’abatwara imitwe, amanuka yirukanka, abirohamo. Na bo babonye 
umutware w ’ingabo n ’abasirikare, barorera gukubita Pawulo. ” (Ibyak 21:32). Ntabwo yari 
azi impamvu yateye iyo mivurungano, ariko abonye ko abantu benshi bari aho bari 
barakariye Pawulo, uwo musirikare mukuru w’Umunyaroma yafashe umwanzuro ko 
Pawulo agomba kuba ari Umunyamisiri wigometse yari yarumvise wari waracitse ngo 
adafatwa. Yahereyeko “aramufata, ategeka ko bamubohesha iminyururu ibiri, abaza uwo 
ari we, n ’icyo akoze icyo ari cyo. ” (Ibyak 21:33). Amajwi menshi yatereye hejuru icyarimwe 
arakaye amurega; “bamwe bavuga bimwe, abandi ibindi: ananizwa n’urusaku kumenya 
ukuri, ategeka ko bamujyana mu rugo rw ’igihome. Ageze ku rwuririro, umujinya w ’abantu 
utuma abasirikari bamuterura; kuko abantu benshi babakurikiraga basakuza bati 
‘Mukureho! ’” Ibyak 21:34-36. {INI 251.1} 

Igihe Pawulo yari hagati muri iyo mivurungano, yari atuje. Intekerezo ze zari zirangamiye 
Imana kandi yari azi ko abamarayika bo mu ijuru bamukikije. Yumvaga adashaka kuva mu 
rusengero atagerageje kubwira bene wabo ukuri. Igihe bendaga kumwinjiza mu kigo 
cy’abasirikare yabwiye umutware w’abasirikare ati, “Ntiwakwemera ko nkubwira ijambo?” 
Kilawudiyo Lusiya yaramubajije ati, “Mbese uzi Urugiriki? Si wowe wa Munyegiputa 
wagomesheje abantu mu gihe gishize, ukajyana mu butayu b’abicanyi ibihumbi bine?” 
Pawulo yaramusubije ati, “Ndi Umuyuda w’i Taruso, ni wo mudugudu w’i Kirikiya 
w’ikimenywabose: kandi ndakwinginze, unkundire mbwire abantu. ” Ibyak 21:37-39. {INI 
251.2} 

Ugusaba kwa Pawulo kwarasubijwe maze “ Pawulo ahagarara ku rwuririro, amama 
abantu.” (Ibyak 21:40). Uko kubamama kwatumye bamurangarira ku buryo ibyo 
yababwiraga babyitayeho. “Barahora rwose. Ababwira mu ruheburayo ati, ‘Yemwe bagabo 
bene Data na ba data, nimwumve amagambo nireguza kuri mwe. ’” “Bumvise ababwiye mu 
Ruheburayo, barushaho guceceka, ” maze akomeza ashize amanga aravuga ati: {INI251.3} 

“Ndi Umuyuda wavukiye i Taruso y’i Kirikiya, ariko nakuriye muri uyu murwa, 
nigishizirizwa ku birenge bya Gamaliyeri kwitondera cyane amategeko ya ba sogokuruza 
yose, ngira ishyaka ry’Imana, nk’uko namwe mwese murigira none.” (Ibyak 22:3). Nta 
n’umwe washoboraga guhakanya ibyo Pawulo avuze kubera ko ibyo yerekezagaho byari 
bizwi neza n’abantu benshi bari bakiri i Yerusalemu. Yababwiye ibyerekeranye n’ishyaka 
rye rya mbere mu gutoteza abigishwa ba Kristo ndetse no kubica. Yabatekerereje ibijyanye 
no guhinduka kwe abwira abamwumvaga ukuntu umutima we w’ubwibone wari 

waracishijwe bugufi ukemera Umunyanazareti wabambwe. Iyo ajya kugerageza kujya 
impaka n’abamuhakanyaga, bari kwanga nkana kumva ibyo yababwiraga; nyamara uku 
kuvuga ibyamubayeho kwaherekejwe n’imbagara yemezaga imitima y’abantu ku buryo icyo 
gihe yasaga n’uwatumye bacururuka kandi yigaruriye imitima yabo. {INI 251.4} 

Yagerageje kwerekana ko umurimo yakoreye mu banyamahanga utari warakozwe bitewe 
n’uko yabihisemo. Yari yarifuje gukorera ishyanga rye; ariko muri urwo rusengero ni ho 
ijwi ry’Imana ryari ryaravuganye nawe mu iyerekwa rimwereka inzira akwiriye kunyura 
riti: “Nzagutuma kure mu banyamahanga. ” Ibyak 22:21. {INI 252.1} 

Kugeza ubwo abantu bari bakimuteze amatwi, ariko igihe Pawulo yari ageze ku 
byamubayeho ubwo yashyingwaga kuba intumwa ya Kristo mu banyamahanga, uburakari 
bwabo bwongeye kubyuka. Kubera ko bari baramenyereye kwiyumvamo ko ari bo bwoko 
bonyine bwatoranyijwe n’Imana, ntibifuzaga kwemerera abanyamahanga b’insuzugurwa 
gufatanya nabo amahirwe yari ayabo bonyine kuva kera. Bavuza urwamu rurenze ijwi rya 
Pawulo, barasakuza bati: “Kura icyo kigabo mu isi, ntigikwiriye kubaho.” Ibyak 22:22. {INI 
252.2} 

“Barasakuza, kandi bajugunya hejuru imyenda yabo, batumurira umukungugu mu kirere, 
bigeza aho umutware w’ingabo abategeka kumwinjiza mu rugo rw’igihome, ababwira 
kumutatisha ibiboko, kugira ngo amenye icyateye abantu ku muvugiriza iyo nduru. {INI 
252.3} 

“Bamaze kumubohesha imishumi, Pawulo abaza umutware utwara umutwe wari uhagaze 
aho ati: ‘Mbese amategeko yemera ko mukubita umuntu w’Umuroma, ari nta rubanza 
rwamutsinze? ’ Uwo mutware abyumvise ajya kubibwira umutware w ’ingabo, aramubaza 
ati, ‘Urenda gukora iki, ko uyu muntu ari Umuroma?’ Umutware w’ingabo araza 
aramubaza ati: ‘Mbwira, mbese uri Umuroma koko?’ Na we ati ‘Yee. ’ Umutwarew’ingabo 
aramusubiza ati “Jyeweho nagombye kugura Uburoma impiya nyinshi. ’ Pawulo ati ‘Ariko 
jyeweho narabuvukanye. ’ Nuko abari bagiye kumukubita baherako baramureka; kandi 
umutware w’ingabo aratinya, amenya yuko ari Umuroma kandiyamuboshye. {INI 252.4} 

“Bukeye bw’aho, ashatse kumenya neza icyo Abayuda bamurega icyo ari cyo, 
aramubohora, ategeka abatambyi bakuru guterana n ’abanyarukiko bose, amanura Pawulo, 
amushyira imbereyabo. ” Ibyak 22:23-30. {INI 252.5} 

Intumwa Pawulo noneho yagombaga gucirwa urubanza n’urukiko we ubwe yari 
yarakozemo mbere y’uko ahinduka. Ubwo yahagararaga imbere y’abategetsi b’Abayahudi 
yari atuje kandi mu maso he hagaragazaga ko afite amahoro ya Kristo. “Pawulo atumbira 
abanyarukiko, arababwira ati: ‘Bagabo bene Data, nahoranye umutima utagira ikibi 

undega imberey’Imana kugeza kuri uyu munsi. ’” (Ibyak 23:1, 2). Bumvise ayo magambo, 
urwango rwabo rwongeye kwenyegezwa maze “Ananiya umutambyi mukuru ategeka 
abamuhagaze iruhande kumukubita ku munwa. ” (Ibyak 23:2). Kubera iri tegeko rya 
kinyamaswa, Pawulo yaratangaye aramubwira ati, “Imana izagukubita, wa rusika rwasizwe 
ingwa we. Wicajwe no kuncira urubanza nk’uko amategeko ategeka, maze ugategeka ko 
bankubita, uca mu mategeko?” “Abahagaze aho bati ‘Uratuka umutambyi mukuru 
w’Imana? Pawulo mu kwiyoroshya yari asanganwe arasubiza ati, “Bene Data, sinari nzi 
ko ari we mutambyi mukuru; kuko byanditswe ngo ‘Ntukavuge nabi umutware w ’ubwoko 
bwawe. ’ {INI 252.6} 

“Maze Pawulo, amenye yuko igice kimwe cyabo ari icy ’Abasadukayo, ikindi akaba ari 
icy ’Abafarisayo, avuga cyane mu rukiko, ati ” Bagabo bene Data, ndi Umufarisayo, ndi 
umwana w’Abafarisayo; ibyanzanye muri izi manza, ni ibyo niringira kuzabona, ari byo 
kuzuka kw ’abapfuye. { INI 253.1} 

“Amaze kuvuga atyo, habaho intonganya z ’Abafarisayo n ’Abasadukayo; abantu birema 
ibice; kuko Abasadukayo bahakanaga ko ntawe uzuka, cyangwa ko habaho marayika 
n ’umwuka: ariko Abafarisayo babyemeraga byose. ” Utwo dutsiko twombi twatangiye kujya 
impaka maze imbaraga zo kurwanya Pawulo ziradohoka. “Abanditsi bamwe bo mu gice 
cy ’Abafarisayo barahaguruka bajya impaka bati: ‘Nta kibi twabonye kuri uyu muntu. Niba 
umwuka cyangwa marayika yaravuganye na we, ibyo bidushishikajeho iki?” Ibyak 23:3-9. 
{INI 253.2} 

Mu mvururu zakurikiyeho, Abasadukayo barwaniraga cyane gufata Pawulo kugira ngo 
bamwice; mu gihe Abafarisayo bo bageragezaga kumurinda. “Komanda yatinye ko bari 
butanyaguze Pawulo. Ni cyo cyatumye ategeka abasirikari be ngo bamanuke, bamuvane 
muri abo bantu bamujyane mu kigo cy’abasirikari.” Ibyak 23:10.(Bibiliya Ijambo 
ry’Imana). {INI 253.3} 

Bishize kera igihe Pawulo yatekerezaga ku ngorane yahuye nazo uwo munsi, yatangiye 
gutinya ko ibyo yari yakoze bishobora kuba bitashimishije Imana. Mbese bishoboka ko 
gusura i Yerusalemu ryari ikosa yari yakoze?Mbese kwifuza gukomeye yagize ko guhura 
n’abavandimwe be mu kwizera si ko kwamuzaniye izi ngaruka mbi? {INI 253.4} 

Umwanya Abayahudi nk’ubwoko bw’Imana bari bafite imbere y’abantu batizera, watumye 
intumwa Pawulo agira agahinda kenshi. Mbese abo bakuru b’abapagani bari kubareba bate? 
Abo bakuru bavugaga ko baramya Yehova kandi ko bakora umurimo wera nyamara 
bakiyegurira gutwarwa n’ubuhumyi, umujinya udafite ishingiro. Bashakaga gukuraho 
umuvandimwe wabo wahangaye gutandukana nabo mu myizerere y’iby’idini maze bateza 

imvururu mu rukiko rwabo rwubahwaga bafatiragamo imyanzuro. Pawulo yiyumvisemo ko 
izina ry’Imana ye ryateshejwe agaciro imbere y’abapagani. (INI 253.5} 

Noneho ubwo yari mu nzu y’imbohe, yari azi ko abanzi be, mu buryarya bwabo bazakoresha 
uburyo ubwo ari bwo bwose kugira ngo bamwice. Mbese byashobokaga ko umurimo 
yagombaga gukorera amatorero wari urangiye ku buryo igihe cyari kigeze ngo ibirura 
byinjire? Pawulo yahozaga umurimo wa Kristo ku mutima kandi yatekerezanyaga 
umubabaro ingorane amatorero atandukaniye hirya no hino azagira kuko yari arindirijwe 
gutotezwa n’abantu nk’abo yahuriye nabo mu rukiko rukuru rw’Abayahudi. Yararize kandi 
asenga afite umubabaro no gucika intege. {INI 254.1} 

Muri iki gihe cy’umwijima, Umwami Yesu ntiyari yibagiwe umugaragu we. Yari 
yaramurinze abantu bashakaga kumwicira mu mbuga y’urusengero; yari yarabanye na we 
mu rukiko rukuru rw’Abayahudi; yari hamwe nawe mu nzu y’imbohe kandi mu rwego rwo 
gusubiza amasengesho ya Pawulo wasabaga kuyoborwa, Umwami Yesu yihishuriye 
umuhamya we w’indahemuka. “Mu ijoro ry’uwo munsi, Umwami Yesu amuhagarara 
iruhande, aramubwira ati: ‘Humura; uko wampamirije i Yerusalemu, ni ko ukwiriye 
kumpamiriza n ’i Roma ’ ” Ibyak 23:11. {INI 254.2} 

Pawulo yari yaramaze igihe kirekire ategereje gusura i Roma. Yifuzaga cyane guhamya 
Kristo i Roma; ariko yumvise ko imigambi ye yakomwe mu nkokora n’urwango 
rw’Abayahudi. N’icyo gihe ntiyatekerezaga ko azagenda kandi ari imbohe. {INI 254.3} 

Igihe Umwami Yesu yakomezaga umugaragu we, abanzi ba Pawulo bashakaga imigambi 
mibisha yo kumukuraho. ” Bukeye Abayuda baraterana, bararahira bahigayuko batazarya 
ntibanywe batarica Pawulo. Abahuje inama yo kurahira batyo basagaga mirongo ine. ” 
(Ibyak 23:12, 13).Uku kwari ukwiyiriza ubusa nk’uko Uwiteka yari yaravugiye mu 
muhanuzi Yesaya ko guciriweho iteka. “Dore icyo mwiyiririza ubusa ni ugutongana no 
kujya impaka no gukubitana ibipfunsi by’abanyarugomo. ” Yesaya 58:4. {INI 254.4} 

Abahuje inama “bajya ku batambyi bakuru n’abakuru bati: “Twarahiye, twahize ibikomeye, 
yuko tutazarya tutarica Pawulo. Nuko mwebwe n’abanyarukiko mubwire umutware 
w ’ingabo, amumanure amubagezeho, maze mwigire nk ’abashaka kurushaho kumenya ibye 
neza. Natwe turaba twiteguye kumwica atarabageraho. ” Ibyak 23:13-15. {INI 254.5} 

Aho gucyaha uyu mugambi mubisha, abatambyi n’abatware bawemeranye ibyishimo. 
Pawulo yari yaravuze ukuri igihe yagereranyaga Ananiya n’imva isize ibara ryera. {INI 
254.6} 

Nyamara Imana yarahagobotse kugira ngo ikize ubugingo bw’umugaragu wayo. 
“Mwishywa wa Pawulo yumva ko bagiye kumucira igico, nuko araza yinjira mu rugo 
rw’igihome, abibwira Pawulo. Pawulo ahamagara umwe mu batwara imitwe, aramubwira 
ati: ‘Jyana uyu muhungu ku mutware w ’ingabo, kuko afite icyo amubwira. ’ Na we 
aramujyana, amushyira umutware w ’ingabo ati “Imbohe Pawulo yampamagaye, 
aranyinginga ngo nkuzanire uyu muhungu, kuko afite icyo ashaka kukubwira. ”’ Ibyak 
23:16-18. {INI 254.7} 

Kilawudiyo Lusiya yakiranye uyu muhungu urugwiro, aramwihererana aramubaza ati: 
“Icyo ushaka kumbwira ni iki?” Umusore yaramusubije ati: ” Abayuda bahuje inama yo 
kukwinginga ngo ejo uzamanure Pawulo, umujyane mu rukiko, na bo bigire nk’abashaka 
kumubaza ibye, ngo barusheho kubimenya neza. Ariko ntubumvire, kuko abantu babo 
basaga mirongo ine bamwubikiye, barahiye bahize yuko batazarya ntibanywe bataramwica; 
kandi none biteguye, bategereje isezerano ryawe. ” Ibyak 23:19-21. {INI 255.1} 

“Umutware w ’ingabo asezerera uwo muhungu, amaze kumwihanangiriza ati, “Ntugire uwo 
ubwirayuko umburiye ibyo. ’” Ibyak 23:22. {INI 255.2} 

Uwo mwanya Kilawudiyo afata icyemezo cyo kohereza Pawulo kwa Feliki umutegeka 
mukuru. Abayahudi nk’ubwoko bari bari mu mivurungano n’uburakari kandi imidugararo 
yakundaga kubaho. Kuguma i Yerusalemu kw’intumwa Pawulo byari guteza ingaruka mbi 
mu mujyi ndetse no ku musirikare mukuru ubwe. Bityo “yahamagaye abatwara imitwe 
babiri, arababwira ati ‘Mwitegure abasirikari magana abiri bo kujya i Kayisariya, 
n ’abagendera ku mafarashi mirongo irindwi, n ’abafite amacumu magana abiri, bagende 
nijoro isaha eshatu. Kandi bashake inyamaswa ziheka, kugira ngo bazitwareho Pawulo, 
bamushyikirize Feliki umutegeka mukuru, ari muzima. ’” Ibyak 23:23, 24. {INI 255.3} 

Ntibagombaga gutinda kohereza Pawulo. “Nuko nijoro abasirikare bajyana Pawulo nk’uko 
bategetswe, bamujyana mu Antipatiri. ” (Ibyak 23:31). Kuva ahongaho, abagenderaga ku 
mafarashi barakomeje bajyana Pawulo i Kayisariya ari imbohe maze abasirikare magana 
ane basubira i Yerusalemu. {INI 255.4} 

Umusirikare mukuru wari washinzwe kujyana iyo mbohe yayishyikirije Feliki kandi amuha 
n’urwandiko yari yahawe n’umutware w’ingabo. Urworwandiko rwaravugaga ruti, 
“Nyakubahwa Feliki, Mutegeka mukuru, jyewe Kilawudiyo Lusiya ndagutashya cyane. 
Ndakumenyesha yuko uyu muntu yari amaze gufatwa n ’Abayuda bari bagiye kumwica; 
mpubukana n ’ingabo turamukiza, menye ko ari Umuroma. Nuko nshatse kumenya icyo 
bamurega icyo ari cyo, mujyana mu rukiko rwabo. Mbona yuko aregwa impaka zo mu 
mategeko yabo, ariko ntacyo yarezwe gikwiriye kumwicisha cyangwa kumubohesha. Bukeye 

mburiwe yuko benda kumwubikira, mukoherereza uwo mwanya, kandi ntegeka abarezi be 
ko bamuregera imbereyawe. Nuko murabeho. ” Ibyak 23:26-30. {INI 255.5} 

Amaze gusoma iyo baruwa, Feliki yabajije intara iyo mbohe yakomokagamo kandi 
amenyeshejwe ko ari Umunyakirikiya, yaravuze ati: ‘‘Abarezi bawe nibamara kuza, nzumva 
ibyawe byose... Ategeka ko bamurindira mu rukiko rwa Herode. ” Ibyak 23:35. {INI 256.1} 

Ibi byabaye kuri Pawulo ntabwo bwari bwo bwa mbere umugaragu w’Imana abona 
ubuhungiro mu banyabyaha ahunze ubugome bw’abantu biyitaga ubwoko bw’Imana. Mu 
burakari bukabije bari bafitiye Pawulo Abayahudi bari barongeye ikindi cyaha gikomeye ku 
mateka mabi yaranze ubwo bwoko. Bari barakomeje kwinangira imitima banga ukuri 
kugeza ubwo igikombe cyabo cyo gucirwaho iteka cyarushijeho kuzura. {INI 256.2} 

Abantu bake nibo bumvise ubusobanuro bwuzuye bw’amagambo Kristo yavugiye mu 
rusengero rw’i Nazareti aho yatangarije ko ari Uwasizwe. Yavuze ko umurimo we wari uwo 
guhumuriza, guha umugisha, no gukiza imbabare n’abanyabyaha. Bityo abonye ko 
ubwibone no kutizera byigaruriye imitima y’abamwumvaga, yabibukije ko mu bihe byahise 
Imana yari yarateye umugongo ubwoko bwayo yatoranyije bitewe no kutizera no 
kwigomeka byabo, kandi yari yarihishuriye ababaga mu bihugu by’abapagani batari baranze 
umucyo w’ijuru. Umupfakazi w’i Serafati na Namani Umunyasiriya, bagendeye mu mucyo 
wose bari barahawe; kubw’ibyo babarwagaho kuba intungane kuruta ubwoko bw’Imana 
bwatoranyijwe bwari barayiteye umugongo bukaguranisha ukuri kumererwa neza 
n’icyubahiro cy’isi. {INI 256.3} 

Kristo yabwiye Abayahudi b’i Nazareti ukuri guteye ubwoba igihe yavugaga ko nta 
buruhukiro bw’intumwa y’indahemuka y’Imana buhari bitewe no gusubira inyuma kwa 
Isirayeli. Ntibashoboraga kumenya agaciro ke cyangwa gushima imirimo ye. Mu gihe 
abayobozi b’Abayahudi biyitiriraga ko bafite ishyaka rikomeye ry’icyubahiro cy’Imana 
n’ibyiza bya Isirayeli, bari abanzi b’Imana n’ibyiza bya Isirayeli. Mu mvugo no mu ngiro 
bayoboraga abantu kure yo kubaha Imana; bakabayobora aho Imana itazabarengera mu gihe 
cy’amakuba. {INI 256.4} 

Ku byerekeye ibyabaye kuri Pawulo, amagambo yo gucyaha Umukiza yabwiye 
Abanyanazareti, ntabwo yarebanaga gusa n’Abayahudi batizeye, ahubwo yarebaga 
n’abavandimwe ba Pawulo mu kwizera. Iyo abayobozi b’Itorero baba bararetse kugirira nabi 
Pawulo maze bakamwemera nk’uwahamagawe n’Imana by’umwuhariko kugira ngo ageze 
ubutumwa bwiza ku banyamahanga, Uwiteka aba yaramubarekeye. Ntabwo Imana yari 
yarateguye ko imirimo ya Pawulo yari kurangira vuba; nyamara ntabwo yakoze igitangaza 
cyo kubangamira imvururu abayobozi b’Itorero ry’i Yerusalemu bari bateje. {INI 256.5} 

Umwuka nk’uwo ukomeza kuyobora abantu ku ngaruka nk’izabaye. Kwirengagiza kwakiza 
no gukoresha neza ibiva ku buntu bw’Imana byavukije Itorero imigisha myinshi. Mbega 
ukuntu Uwiteka aba yaratumye umurimo w’umugabura w’indahemuka ukomeza kujya 
mbere iyo ibyo akora biza kuba byarashimwe! Nyamara iyo Itorero ryemereye umwanzi 
w’abantu kugoreka imyumvire yabo kugira ngo bagaragaze nabi kandi basobanure nabi 
amagambo n’ibikorwa by’umugaragu wa Kristo; iyo bo ubwabo biyemeje kwitambika mu 
nzira ye kandi bakabangamira akamaro yajyaga kugira, rimwe na rimwe Uwiteka abaka 
umugisha yabahaye. {INI 257.1} 

Satani akorera mu bambari be ubutitsa kugira ngo ace intege kandi asenye abo Imana 
yatoranyirije gukora umurimo ukomeye kandi mwiza. Bashobora kuba biteguye gutanga 
n’ubuzima bwabo ubwabwo kugira ngo umurimo wa Kristo ujye mbere, ariko umushukanyi 
mukuru azatuma abavandimwe babo mu kwizera babashidikanyaho ku buryo ibyo nibiba 
byakiriwe, bizasenya niruto niruto icyizere abantu bari bafitiye ubudakemwa bw’imico yabo 
maze ibyo bigwabize umumaro bari bafite. Akenshi akoresha abavandimwe babo mu 
kwizera maze akabateza agahinda mu mutima ku buryo Imana mu buntu bwayo itabara maze 
ikaruhura abagaragu bayo batotezwa. Nyuma yuko amaboko y’abagaragu b’Imana 
arambitswe mu gituza umutima utagitera, igihe ijwi ry’umuburo no gukomeza riba 
ryacecetse, niho abinangiye bashobora gukanguka kugira ngo barebe kandi bahe agaciro 
imigisha bivukije. Urupfu rw’abagaragu b’Imana rushobora gukora byinshi ubuzima bwabo 
butashoboye gukora. {INI 257.2} 

IGICE CYA 39 - URUBANZA RWABEREYE I KAYISARIYA 


(Iki gice gishingiye mu Byakozwe n ’lntumwa 24) 

Hashize iminsi itanu Pawulo ageze i Kayisariya, abamuregaga baturutse i Yerusaremu 
baherekejwe na Teritulo, umuburanyi bari baragize umujyanama wabo. Urubanza rwemewe 
ko ruhita ruburanishwa. Pawulo yazanwe imbere y’inteko y’abantu maze Teritulo ” 
atangira kumurega. ” Amaze gutekereza ko amagambo yo gushimagiza yagira icyo ahindura 
ku mutegeka mukuru w’Umuroma kurusha gukoresha amagambo yoroshye, y’ukuri 
n’ubutabera, Teritulo yatangiye kogeza Feliki ati: “Nyakubahwa Feliki, ni wowe dukesha 
aya mahoro, kandi n’ibindi byatunganirijwe ubu bwoko ku bw’umwete wawe. Nuko 
turabyakira hose iminsiyose, tugushima cyane. ” Ibyak 24:2, 3. {INI 258.1} 

Teritulo yatangiranye ikinyoma kigaragara kuko imyifatire ya Feliki yari isuzuguritse. Feliki 
yavuzweho ko: “Mu bintu byose bijyanye n’irari n’ubugome, yabikoraga nk’umwami afite 
ishusho y’imbata.” Abumvise Teritulo avuga bamenye ko amagambo ye yo kogeza ari 
ibinyoma, ariko icyifuzo cyabo cyo guciraho iteka Pawulo cyarutaga urukundo bakundaga 
ukuri. {INI 258.2} 

Mu magambo ye Teritulo yashinje Pawulo ibyaha byari gutuma afatwa nk’uwagambaniye 
ubutegetsi mu buryo bukomeye iyo biza kumuhama. Teritulo yaravuze ati: “Twabonye uyu 
muntu ari icyago, agomesha abantu bo mu Bayuda bose bari mu bihugu byose; kandi ni we 
mutware w’igice cyitwa icy’Abanyanazareti. Ndetse yagerageje guhumanya urusengero. ” 
(Ibyak 24:5, 6). Teritulo yakomeje avuga yuko Kilawudiyo Lusiya, umuyobozi w’ikigo 
cy’abasirikare b’i Yerusalemu, yari yarakoresheje imbaraga yaka Pawulo Abayahudi igihe 
bari hafi yo kumuburanisha bifashishije itegeko ry’idini yabo maze abahatira kuzanira Feliki 
ikirego. Ibi byose byavuzwe bafite umugambi wo gutuma umutegeka mukuru yohereza 
Pawulo mu rukiko rwa Kiyahudi. Ibirego byose bamuregaga byashyigikiwe cyane 
n’Abayahudi bose bari aho; ntibageregeza gutwikira urwango bari bafitiye iyo mbohe. {INI 
258.3} 

Feliki yarebaga kure cyane agashobora kumenya umugambi n’imico by’abaregaga Pawulo. 
Yamenye impamvu yari yatumye bamwogeza kandi yabonye ko bari barananiwe kwerekana 
ko ibyo bamurega ari ukuri. Ahindukiriye uwaregwaga, yamuciriye amarenga ngo yiregure. 
Nta magambo Pawulo yavuze yo kumutaka ahubwo yahereye ko avuga ko anezejwe no 
kwiregura imbere ya Feliki kubera ko Feliki yari amaze igihe kirekire ari umutegeka mukuru 
bityo akaba asobanukiwe neza n’amategeko n’imigenzo by’Abayahudi. Yifashishije ibyo 
bamureze maze yerekana neza ko nta na kimwe cyari ukuri. Yavuze ko atigeze ateza 
imvururu mu gace ako ari ko kose k’i Yerusalemu cyangwa ngo abe yarahumanyije 

urusengero. Pawulo yaravuze ati: “Kandi ntibasanze njya impaka n ’umuntu wese, cyangwa 
ngo nteranye abantu kubatera imidugararo, naho haba mu rusengero cyangwa mu 
masinagogi cyangwa mu murwa. Kandi ibyo bandeze none ntibashobora kubihamya imbere 
yawe ko ari iby’ukuri. ” Ibyak 24:12, 13. {INI 258.4} 

Igihe yavugaga ko ” inzira abamuregaga bitaga iy’ubuyobe” ari iyo yagenderagamo akorera 
Imana ya ba sekuruza, yahamije ko atigeze areka kwizera “ibyanditwe mu mategeko byose 
no mu byahanuwe;” kandi ko yizeraga umuzuko w’abapfuye nk’uko inyigisho 
z’Ibyanditswe zabivugaga zeruye. Yarakomeje avuga ko icyo yari agamije mu buzima bwe 
ari ” ukugira umutima utamurega ikibi agirira Imana cyangwa abantu iminsi yose. ” Ibyak 
24:14-16. {INI 259.1} 

Mu buryo bwumvikana kandi buboneye yerekanye impamvu yamuteye gusura i Yerusalemu 
ndetse anavuga uko gufatwa no gucirwa urubanza kwe kwagenze. Yaravuze ati, “Nuko 
imyaka myinshi ishize, ndaza nzanira ab ’ubwoko bwacu iby ’ubuntu, kandi ntura amaturo. 
Nkiri muri ibyo bansanga mu rusengero nezwa, ari nta bantu nteranije, kandi nta n ’urusaku 
ruriho. Ariko hariho Abayuda bamwe bavuye mu Asiya, ni bo bari bakwiriye kukuzaho, 
bakandega, iyo babona ikibi kuri jye. Cyangwa aba na bo nibavuge icyaha bambonyeho, 
ngihagaze imbere y ’urukiko, uretse ijambo rimwe navuze mpagaze muri bo nti: Kuzuka 
kw’abapfuye ni ko kunzanye muri izi manza zanyu uyu munsi.’” (Ibyak 24:17-21). {INI 
259.2} 

Intumwa Pawulo yavuze ashize amanga kandi avugisha ukuri kugaragara kandi amagambo 
ye yari afite imbaraga yatsindaga imitima y’abamwumva. Mu rwandiko Kilawudiyo Lusiya 
yari yandikiye Feliki, yari yatanzemo ubuhamya nk’ubwo ku byerekeye imyitwarire ya 
Pawulo. {INI 259.3} 

Ikindi kandi Feliki ubwe yari asobanukiwe neza iby’idini ya Kiyahudi kurusha uko benshi 
babitekerezaga. Ibyo Pawulo yavuze mu kwiregura byabashishije Feliki kurushaho 
gusobanukirwa neza n’impamvu Abayahudi bagerageje guhamya intumwa Pawulo guteza 
ubwigomeke no kugambanira ubutegetsi. Umutegeka mukuru ntiyari kubanezeza 
akoresheje guciraho iteka umwenegihugu w’umunyaroma mu mafuti. Nta n’ubwo yari 
kumubaha kugira ngo bamwice adaciriwe urubanza mu buryo bukurikije amategeko. 
Nyamara Feliki nta kindi cyamukoreshaga uretse guharanira inyungu ze bwite kandi yari 
yaratwawe no gukunda gushimwa no kwifuza kuzamurwa mu ntera. Gutinya gukoza isoni 
Abayahudi byamubujije gucira urubanza rukwiye uwo yari azi ko ari umwere. Bityo 
yahisemo gusubika urubanza kugeza igihe Lusiya yari kuzazira. Yaravuze ati: “Lusiya 
umutware w’ingabo namara kuza, nzaca urubanza rw’amagambo yanyu.” Ibyak 24:22. 
{INI 259.4} 

Pawulo yakomeje kuba mu nzu y’imbohe ariko Feliki ategeka umutware uyobora abasirikari 
ijana wari warashinzwe kurinda Pawulo ko areka Pawulo akishyira akizana kandi ntabuze 
incuti ze kumuha icyo akeneye. {INI 260.1} 

Nyuma y’ibi ntihashize igihe kirekire maze Feliki n’umugore we Dirusila batumira Pawulo 
kugira ngo baganire nawe biherereye bumve icyo avuga ku byerekeye ” kwizera Yesu. ” 
(Ibyak 24:24). Bifuzaga kandi bari bafite inyota yo kumva uku kuri gushya. Kwari ukuri 
ahari batari kuzongera kumva kandi mu gihe kwirengagijwe, kwari kuzaba igihamya cyo 
kubashinja ku munsi w’Imana. {INI 260.2} 

Pawulo yabonye ko ibi byari amahirwe Imana itanze maze ayakoresha neza. Yari azi ko 
ahagaze imbere y’uwari afite ububasha bwo kumwicisha cyangwa kumurekura nyamara 
ntiyigeze avugisha Feliki na Dirusila akoresheje amagambo yo kubasingiza no 
kubashimisha. Yari azi ko amagambo ye ashobora kubabera impumuro y’ubugingo cyangwa 
iy’urupfu maze yirengagiza ibyajyaga kumuzanira inyungu, ashaka uko abakangurira 
gusobanukirwa n’akaga bari bafite. {INI 260.3} 

Intumwa Pawulo yari azi ko ubutumwa bwiza buzabazwa umuntu wese washoboraga 
kumutega amatwi. Yari azi ko umunsi umwe abamwumvise bazahagarara mu ntungane 
n’abaziranenge bakikije intebe ikomeye yera y’ubwami cyangwa bagahagarara mu bo 
Kristo azabwira ati : “Nimumve imbere, mwa nkozi z’ibibi mwe. ” (Matayo 7:23). Yari azi 
ko azahurira na buri wese wamwumvise imbere y’urukiko rw’ijuru kandi ko muri urwo 
rukiko atagomba kuzasobanura ibyo yavuze n’ibyo yakoze byose gusa ko ahubwo 
azasobanura impamvu n’umwuka byayoboye ijambo n’ibikorwa bye. {INI 260.4} 

Feliki yahutiragaho kandi yari umugome bikabije ku buryo nta muntu wari waratinyutse 
kumwegera ngo amubwire ko imico n’imyitwarire ye bidatunganye. Nyamara Pawulo we 
nta muntu yatinyaga. Yavuze iby’ukwizera Kristo kwe yeruye, avuga n’impamvu z’uko 
kwizera, bityo ashobora kuvuga by’umwihariko ku ngeso nziza z’imyitwarire ya Gikristo 
abo bantu babiri bishyiraga hejuru bari imbere batagiraga na mba. {INI 260.5} 

Pawulo yagaragarije imbere ya Feliki na Dirusila imico y’Imana ari yo: gukiranuka, 
ubutabera no gutungana kwayo kandi anabagaragariza kamere y’amategeko yayo. 
Yerekanye mu buryo bwumvikana ko umuntu afite inshingano yo kubaho ubuzima 
burangwa no kwifata no kwirinda mu mirire, gutuma imbaraga imurimo imuhatira 
gukururwa n’ibyo abona iyoborwa n’ubwenge, gukora ibihuje n’itegeko ry’Imana no 
kurinda imbaraga z’umubiri n’iz’ibitekerezo bikaba bizima. Yababwiye ko byanze bikunze 
hazabaho umunsi w’urubanza ubwo abantu bose bazahembwa hakurikijwe ibyo bakoze 
bakiri bazima, n’igihe bizagaragazwa neza ko ubutunzi, imyanya, cyangwa icyubahiro 

bidashobora gutuma umuntu ahabwa ubuntu bw’Imana cyangwa ngo bimukize ingaruka 
z’icyaha. Yerekanye ko ubu buzima ari igihe Imana iba ihaye umuntu kugira ngo yitegura 
ubuzima bw’ahazaza. Umuntu aramutse yirengagije uburyo n’amahirwe afite muri iki gihe, 
yazababazwa n’igihombo cy’iteka ryose kandi nta yandi mahirwe mashya ashobora 
kuzabona. {INI 260.6} 

Pawulo yibanze by’umwihariko ku bintu by’ingenzi amategeko y’Imana asaba. Yerekanye 
uko amategeko y’Imana agera mu mabanga yimbitse ya kamere y’umuntu kandi 
akamurikira ibyari bihishwe amaso n’ubwenge bw’umuntu. Ibyo amaboko ashobora gukora 
cyangwa ibyo ururimi rubasha kuvuga (ibyo imibereho igaragara ihishura) ariko mu buryo 
budatunganye byerekana imico ya kamere y’umuntu. Itegeko rikurikirana ibitekerezo 
by’umuntu, impamvu n’imigambi. Ibyifuzo bibi bihishwe amaso y’abantu: ishyari, 
urwango, irari n’ibyifuzo bibi, ibikorwa bibi bigambirirwa ahahishe mu mutima w’umuntu 
nyamara bitashyizwe mu bikorwa kubera kubura uburyo- ibyo byose amategeko y’Imana 
abiciraho iteka. {INI 261.1} 

Pawulo yagerageje kwerekeza ibitekerezo by’abamwumvaga ku Gitambo gikomeye 
cy’icyaha. Yerekeje ku bitambo byashushanyaga ibyiza bizaza maze yerekana ko Kristo ari 
we imigenzo yose yashushanyaga, kandi ko ari we iyo migenzo yerekanaga ko ari we soko 
yonyine y’ubugingo kandi akaba ibyiringiro by’umuntu wacumuye. Abantu b’intungane ba 
kera bakizwaga no kwizera amaraso ya Kristo. Igihe babonaga ibitambo bisambagurika 
barebaga kure mu bihe byinshi bakabona Umwana w’intama w’Imana wagombaga 
gukuraho ibyaha by’abari mu isi. {INI 261.2} 

Imana ishaka ko ibiremwa byayo byose biyikunda kandi bikayubaha. Mu mategeko yayo, 
Imana yahaye abantu urugero ngenderwaho rutunganye rw’icyiza. Nyamara benshi 
bibagirwa Umuremyi wabo maze bagahitamo kwiyobora binyuranye n’ubushake bw’Imana. 
Urukundo ruhebuje kandi rutagerwa nk’isanzure bakunzwe bo barwitura urwango. Imana 
ntishobora gucisha bugufi ibyo amategeko yayo asaba kugira ngo ishobore guhuza n’urwego 
rw’abantu b’abanyabyaha; kandi n’umuntu mu mbaraga ze bwite ntashobora kugera ku byo 
amategeko asaba. Kubwo kwizera Kristo gusa ni ho umunyabyaha ashobora guhanagurwaho 
icyaha kandi agashobozwa kubaha amategeko y’Umuremyi we. {INI 261.3} 

Muri ubwo buryo Pawulo wari imbohe, yasabye Abayuda n’Abanyamahanga kubahiriza 
ibyo amategeko y’Imana asaba, kandi yerekana ko Yesu, umunyanazareti wasuzuguwe, ari 
Umwana w’Imana akaba n’Umucunguzi w’isi. {INI 261.4} 

Umugore wa Feliki yasobanukiwe neza kamere itunganye y’ayo mategeko yari yarishe 
yihandagaje ariko imyumvire mibi yari afite ku wabambwe i Karuvali yatumye umutima we 

winangirira kurwanya ijambo ry’ubugingo. Nyamara Feliki ntiyari yarigeze yumva ukuri 
kandi ubwo Mwuka w’Imana yemezaga umutima we yumvise akozwe ku mutima. 
Umutimanama warakangutse maze wumvikanisha ijwi ryawo bityo Feliki yumva ko 
amagambo ya Pawulo ari ukuri. Yasubije amaso inyuma areba ibyo yakoze bimuciraho 
iteka. Imbere ye higaragaje mu buryo bukomeye amabanga yo mu buzima bwe bwa kera 
bwaranzwe no gusayisha mu busambanyi no kumena amaraso ndetse hagaragara n’ibintu 
bibi cyane byo mu minsi mike yari ishize mu mibereho ye. Yibonye ko ari umuntu 
wakundaga ibinezeza by’umubiri, umugome n’umunyamururumba. Nta na rimwe mbere 
y’icyo gihe yari yarigeze yumva ubutumwa bwakabakabye umutima we nk’icyo gihe. Nta 
na rimwe ibitekerezo bye byari byarigeze bigira ubwoba nk’icyo gihe. Gutekereza ko 
amabanga ye yose y’ibyo yakoze mu bugome byagaragaye imbere y’Imana kandi ko 
agomba gucirwa urubanza hakurikijwe ibyo yakoze, byatumye ahinda umushitsi afite 
ubwoba. {INI 262.1} 

Nyamara aho kugira ngo ibyo umutima wamwemeje bimutere kwihana, yagerageje 
kubyirengagiza. Ikiganiro yari afitanye na Pawulo cyahise kirangirira aho. Yaravuze ati: 
“None genda; nimbona uburyo, nzagutumira. ” Ibyak 24:25. {INI 262.2} 

Mbega itandukaniro rinini riri hagati ya Feliki n’umurinzi w’inzu y’imbohe w’i Filipi! 
Abagaragu b’Uwiteka bazanirwaga uwo murinzi baboshye nk’uko Pawulo yazaniwe Feliki. 
Igihamya batanze cy’uko barinzwe n’imbaraga mvajuru, kunezerwa kwabo kandi 
bababazwa kandi basuzugurwa, ugutinyuka kwabo igihe isi yatigitaga, ndetse n’umwuka 
wo kubabarira nk’uwa Kristo, byatumye umutima w’umurinzi w’imbohe ukabakabwa maze 
ahinda umushitsi yicuza ibyaha bye arababarirwa. Feliki yahindaga umushitsi nyamara 
ntiyigeze yihana. Umurinzi w’imbohe yakiriye Mwuka w’Imana mu mutima we no mu rugo 
rwe anezerewe; nyamara Feliki yasabye Intumwa y’ijuru kugenda. Umwe yahisemo kuba 
umwana w’Imana n’umuragwa w’ijuru mu gihe undi yiyeguriye kwifatanya n’inkozi z’ibibi. 
{INI 262.3} 

Pawulo yamaze indi myaka ibiri nta gikorwa cyo kumugirira nabi akorewe nyamara 
akomeza kuba imbohe. Feliki yasuraga Pawulo kenshi kandi agatega amatwi ibyo 
yamubwiraga. Nyamara impamvu nyayo y’ubwo bucuti ni inyungu yari ategereje kuko 
yumvaga ko ahawe amafaranga menshi Pawulo yarekurwa. Nyamara intumwa Pawulo yari 
afite kamere itunganye ku buryo atashoboraga gutanga ruswa kugira ngo arekurwe. Nta 
cyaha icyo ari cyo cyose cyamuhamaga bityo ntiyashoboraga guca bugufi ngo akore icyaha 
kugira ngo arekurwe. Byongeye kandi Pawulo ubwe yari umukene ku buryo atashoboraga 
kwishyura icyo kiguzi. N’iyo aba yiteguye gutanga ibyo biguzi, aba yarasabye abo 
yahinduje ubutumwa bwiza bakamugirira neza bakabitanga nyamara ntiyabikoze. Ikindi 


268 




kandi, yumvaga ko ari mu maboko y’Imana bityo ntiyashoboraga kwivanga mu migambi 
Imana imufitiye. {INI 262.4} 

Amaherezo Feliki yaje guhamagarwa i Roma kubera ibibi bikomeye byakorewe Abayahudi. 
Mbere y’uko ava i Kayisariya ngo yitabe iryo hamagarwa, yatekereje “kunezeza Abayuda ” 
asiga Pawulo mu nzu y’imbohe. (Ibyak 24:27). Nyamara Feliki ntiyageze ku ntego yo 
kugerageza gutuma Abayahudi bamugarurira icyizere. Yakuwe ku nshingano ye mu buryo 
bubi maze hashyirwaho Porukiyo Fesito ngo amusimbure akorera i Kayisariya. {INI 263.1} 

Imirasire y’umucyo uvuye mu ijuru yari yaramurikiye Feliki igihe Pawulo yaganiraga na we 
ibyerekeye ubutungane, kwirinda n’urubanza ruzaza. Ayo yari amahirwe ahawe n’Imana 
kugira ngo abone kandi areke ibyaha bye. Ariko yabwiye intumwa y’Imana ati: “None 
genda; nimbona uburyo, nzagutumira. ” (Ibyak 24:25). Yari yirengagije amahirwe ya nyuma 
ahawe y’imbabazi. Nta kindi gihe yari kuzongera kumva guhamagara kw’Imana. {INI 
263.2} 

IGICE CYA 40 - PAWULO AJURIRIRA KAYISARI 


(Iki gice gishingiye ku Byakozwe n ’lntumwa 25:1-12) 

Fesito ageze mu butware bwe, amara iminsi itatu, maze ava i Kayisariya, ajya i Yerusalemu. 
Abatambyi bakuru n’abakomeye mu Bayuda bamuregera ibya Pawulo, baramwinginga, 
bamusaba kubagirira neza, ngo atumire Pawulo aze i Yeruselemu.” (Ibyak 25:1-3). Mu 
gusaba batya bari bagambiriye kubikirira Pawulo mu nzira ajya i Yerusalemu ngo bamwice. 
Ariko Fesito yubahaga inshingano zijyana n’umwanya w’ubuyobozi yari afite bityo 
akoresha amagambo y’ikinyabupfura yanga kohereza Pawulo. Yaravuze ati: “Si umuhango 
w’Abaroma gutanga umuntu ngo apfe, abamurega batari imbereye, akemererwa kwiregura 
ibirego. ” (Ibyak 25:16). Yababwiye ko nawe ubwe mu gihe gito agiye kujya i Kayisariya. 
“Nuko abakomeye muri mwe bamanuke tujyane, bamurege niba hari icyaha yakoze.” {INI 
264.1} 

Ibi si byo Abayahudi bifuzaga. Ntabwo bari baribagiwe uko bari baratsindiwe i Kayisariya. 
Ibihabanye no kwihangana kwe atuje n’ingingo zikomeye Pawulo yagiye yisobanuraho, 
umutima wuzuye ubugome Abayahudi bari bafite n’ibirego bidafatika byabo byari 
kurushaho kugaragara nabi. Bongeye gusaba ko Pawulo azanwa i Yerusalemu kugira ngo 
abe ari ho aburanira ariko Fesito akomera ku mugambi we w’uko Pawulo yacirwa urubanza 
rutabera ari i Kayisariya. Imana mu kugira neza kwayo yayoboye icyemezo cya Fesito 
kugira ngo ubuzima bw’intumwa Pawulo bwiyongereho iminsi. {INI 264.2} 

Abayobozi b’Abayahudi babonye ko imigambi yabo itagezweho, bahereyeko bitegura 
kumushinja mu rukiko rw’umutegeka mukuru. Nyuma y’iminsi mike yamaze i Yerusalemu, 
Fesito yaje gusubira i Kayisariya maze “bukeye bwaho yicara ku ntebe y’imanza, 
ahamagaza Pawulo. ” Abayuda bavuye i Yerusalemu baramugota, bamurega ibirego 
byinshi kandi bikomeye, ibyo batabasha guhamya ko ari iby’ukuri. ” (Ibyak 25:6). Kubera 
ko Abayahudi batari bafite ubaburanira, bahisemo gutanga ibirego byabo ubwabo. Ubwo 
urubanza rwakomezaga, Pawulo waregwaga yari atuje kandi avuga ashize amanga maze 
yerekana ko ibyo bavuga ari ibinyoma. {INI 264.3} 

Fesito yaje kubona ko ikibazo bagiragaho impaka cyari gifitanye isano n’inyigisho za 
Kiyahudi, kandi amaze kubisobanukirwa neza, yabonye ko nta kintu na kimwe mu byo 
baregaga Pawulo cyari kugaragazwa ko ari ukuri ngo bitume acirwa urwo gupfa cyangwa 
ngo ashyirwe mu nzu y’imbohe. Nyamara yabonye neza uburakari bukaze bwari kuvuka iyo 
Pawulo adacirwaho iteka cyangwa ngo amuhe Abayahudi. “Nuko Fesito ashatse 
kwikundisha Abayuda” ahindukirira Pawulo amubaza niba ashaka kujya i Yerusalemu 
arinzwe nawe kugira ngo acirwe urubanza n’urukiko rukuru rw’Abayahudi. {INI 264.4} 

Intumwa Pawulo yari azi ko adashobora kubonera ubutabera mu bantu bihamagariraga 
umujinya w’Imana kubera ubugome bwabo. Nk’uko byagendekeye umuhanuzi Eliya, 
Pawulo yari azi ko yari kugirira amahoro mu bapagani kurusha kuyabonera mu bantu bari 
baranze umucyo wo mu ijuru kandi bari barinangiye imitima bakanga ubutumwa bwiza. 
Arambiwe izo mpagarara, byagoye umutima we wagiraga ubutwari gushobora 
kwihanganira guhora atinzwa, gusubika urubanza rwe ndetse no kuba mu nzu y’imbohe. 
Nk’umuturage w’Umunyaroma, yahisemo gukoresha amahirwe yari afite yo kujuririra kuri 
Kayisari. {INI 265.1} 

Ku kibazo umutegeka mukuru yamubajije, Pawulo yarasubije ati: “Mpagaze imbere 
y’intebe y’imanza ya Kayisari, ni ho nkwiriye gucirirwa urubanza. Nta kibi nagiriye 
Abayuda, kandi na we urabizi neza. Nuko niba narakiraniwe, cyangwa narakoze ibikwiriye 
kunyicisha, sinanga gupfa. Ariko niba ari ibinyoma ibyo aba bandeze, nta muntu ubasha 
kubampa. Njuririye kuri Kayisari. ” Ibyak 25:10, 11. {INI 265.2} 

Fesito we ntacyo yari azi cyerekeranye n’ubugambanyi bw’Abayahudi bwo kwica Pawulo 
maze atangazwa n’uko kujuririra kuri Kayisari. Nyamara, amagambo y’intumwa Pawulo 
yahagaritse ibyo urukiko rwagombaga gukurikizaho. “Fesito amaze kujya inama 
n’abanyarukiko, aramusubiza ati “Ujuririye kuri Kayisari; nuko rero urajyeyo. ” Ibyak 
25:12. {INI 265.3} 

Bityo byongeye kuba ngombwa ko umugaragu w’Imana ahitamo kubonera uburinzi ku 
bapagani bitewe n’urwango ruturutse ku kugira ishyaka ry’imyizerere ya Kiyahudi no ku 
kwigira intungane kw’Abayahudi. Uru rwango nirwo rwatumye umuhanuzi Eliya ahungira 
ku mupfakazi w’i Sarefati; kandi ni narwo rwatumye integuza zamamazaga ubutumwa 
bwiza zireka Abayahudi zigahindukirira abanyamahanga. Nyamara kandi abantu b’Imana 
bo muri iki gihe bagomba guhura n’urwango nk’urwo. Mu bantu benshi bavuga ko ari 
abayoboke ba Kristo, hari ubwibone nk’ubw’Abayahudi, kwizirika ku mihango, 
kwihugiraho n’umwuka wo kurenganya wari warahawe icyicaro mu mitima y’Abayahudi. 
Mu gihe kizaza, abantu bavuga ko bahagarariye Kristo bazakora nk’uko abatambyi 
n’abayobozi b’Abayahudi bagenje Kristo n’intumwa. Mu gihe cy’akaga gakomeye 
abagaragu b’Imana b’indahemuka bari hafi kunyuramo, bazahura no kwinangira umutima, 
umugambi wuzuye ubugome ndetse n’urwango rutava ku izima (nk’ibyo mu gihe cya 
Pawulo). {INI 265.4} 

Muri icyo gihe kibi abazakorera Imana bose badatinya bakurikije ibyo umutimanama 
ubabwira, bazakenera ubutwari ndetse no kumenya Imana n’ijambo ryayo. Kubera ko 
abantu b’indahemuka ku Mana bazarenganywa, imigambi yabo izashidikanywaho, imihati 
yabo myiza izahabwa isura mbi kandi amazina yabo azavugwa nabi. Satani azakoresha 

imbaraga z’uburiganya bwe bwose kugira ngo ayobye umutima kandi yijimishe intekerezo 
atume ikibi kigaragara nk’icyiza n’icyiza gifatwe nk’ikibi. Uko ukwizera kw’abantu 
b’Imana kuzarushaho gukomera no gutungana, ndetse n’uko icyemezo cyabo cyo kumvira 
Imana kizaba gishikamye, ni ko Satani azabateza imvururu ziturutse ku bantu basuzugura 
amategeko y’Imana kandi bavuga ko ari intungane. Kugira ngo hazabeho gushikama ku 
kwizera kwahawe intungane, bizasaba kwiringira kutanyeganyega n’umugambi ukomeye 
w’ubutwari. {INI 266.1} 

Imana yifuza ko ubwoko bwayo bwitegura akaga kegereje. Bwaba bwiteguye cyangwa 
butiteguye; bose bagomba guhura n’ako kaga kandi abeguriye imibereho yabo gukurikiza 
amabwiriza y’Imana bonyine ni bo bazahagarara bashikamye mu gihe cy’ishungurwa 
n’igeragezwa. Igihe abategetsi b’isi bazifatanya n’abayobozi b’idini kugira ngo bakoreshe 
igitugu mu bijyanye n’umutimanama, ubwo nibwo hazagaragara abubaha Imana kandi 
bayikorera mu kuri. Igihe umwijima wabuditse nibwo umucyo w’Imana uzarushaho 
kurabagirana. Igihe ibyiringirwa bindi byose bizaba bitsinzwe, nibwo hazagaragara ufite 
kwiringira Yehova kudashira. Kandi igihe abanzi b’ukuri bazaba bagose impande zose, 
bagenza abagaragu b’Imana kugira ngo babagirire nabi, Imana yo izabahozaho ijisho kugira 
ngo ibakorere ibyiza. Imana izababera nk’igicucu cy’igitare gikomeye mu gihugu cyumye. 
{INI 266.2} 

IGICE CYA 41 - HABUZE GATO UKANYEMEZA 


(Iki gice gishingiye mu Byakozwe n ’lntumva 25:13-27; 26) 

Pawulo yari yarajuririye Kayisari kandi Fesito nta kindi yagombaga gukora uretse 
kumwohereza i Roma. Ariko hashize igihe kugira ngo haboneke ubwato bukwiye 
kumujyana; kandi kubera ko hari izindi mbohe zagombaga koherezanywa na Pawulo, 
kubanza kwiga ku bibazo byazo nako kwatumye habaho gutinda. Ibi byahesheje Pawulo 
amahirwe yo kuvuga impamvu zo kwizera kwe imbere y’abantu bakomeye b’i Kayisariya 
n’imbere y’umwami Agiripa wa kabiri ari we mwami wa nyuma mu muryango wa Herode. 
{INI 267.1} 

“Hashize iminsi, Umwami Agiripa na Berenike bajya i Kayisariya, baramutsa Fesito. 
Bamazeyo iminsi myinshi, Fesito atekerereza Umwami ibya Pawulo, ati ‘Hariho umuntu, 
Feliki yasize ari imbohe. Ubwo nari i Yerusalemu, abatambyi bakuru n ’abakuru b ’Abayuda 
bandegeye ibye, bashaka ko muciraho iteka. ” (Ibyak 25:13-15). Yavuze icyatumye Pawulo 
ajurira kuri Kayisari, avuga ku rubanza Pawulo yari aherutse kuburanira imbere ye ndetse 
n’uko Abayahudi nta kintu bashinje Pawulo mu byo yakekaga ko bari bumurege, uretse 
‘‘impaka zo mu idini yabo, n ’iz ’umuntu witwa Yesu wapfuye, uwo Pawulo yavugaga ko ari 
muzima. ” Ibyak 25:19. {INI 267.2} 

Igihe Fesito yavugaga igitekerezo cya Pawulo, Agiripa yagize amatsiko aravuga ati : 
‘‘Nanjye ubwanjye ndashaka kumva uwo muntu. ” (Ibyak 25:22). Bihuye n’icyifuzo cye, ku 
munsi wakurikiyeho hateganijwe inama. ‘‘Bukeye bw’aho Agiripa na Berenike bazana 
icyubahiro cyinshi, binjirana mu rukiko n’abatwara ingabo n’abakomeye bo muri uwo 
mudugudu; Fesito ategeka ko bazana Pawulo. ” Ibyak 25:23. {INI 267.3} 

Mu rwego rwo kwakira abashyitsi be, Fesito yashatse gukoresha uwo mwanya ngo yerekane 
icyubahiro cye. Ibishurabihenze by’umutegeka mukuru n’abashyitsi be, inkota z’abasirikare 
ndetse n’intwaro zirabagirana z’abasirikare babo bakuru byakwije umucyo aho hantu. {INI 
267.4} 

Pawulo wari ucyambaye iminyururu mu maboko, yahagaze imbere y’imbaga yari iteraniye 
aho. Mbega itandukaniro ryagaragaye aha hantu! Agiripa na Berenike bari bafite ubushobozi 
kandi bari ku butegetsi bityo kubw’iyi mpamvu abantu barabakundaga. Nyamara nta biranga 
imico Imana ikunda bari bafite. Bicaga amategeko yayo, bari banduye mu mitima no mu 
mibereho yabo. Imikorere yabo yangwaga urunuka n’ijuru. {INI 267.5} 

Pawulo wari imfungwa ageze mu za bukuru, yari azirikishijwe umunyururu ku musirikare 
wamurindaga, nta kintu cyagaragaraga mu maso he cyari gutuma abantu bamwubaha. 

Nyamara ijuru ryose ryari ryitaye kuri uyu muntu wagaragaraga ko nta ncuti agira cyangwa 
ubutunzi cyangwa umwanya w’icyubahiro ndetse akaba yari afungiwe kwizera Umwana 
w’Imana kwe. Abamarayika bari bamuri iruhande. Iyo ubwiza bw’umwe muri izo ntumwa 
zirabagirana umurika, ukurabagirana n’ubwibone bya cyami byari kuzima. Umwami 
n’ibyegera bye bari kwikubita hasi nk’uko byagendekeye abarinzi b’Abanyaroma bari ku 
mva ya Kristo. {INI 268.1} 

Fesito ubwe yeretse Pawulo abari bateranye aho muri aya magambo: “Mwami Agiripa, 
namwe mwese abo turi kumwe hano, murareba uyu, uwo Abayuda bose bansabiraga i 
Yerusalemu n ’ino, basakuza ngo ntagikwiriye kubaho. Ariko menya yuko atakoze igikwiriye 
kumwicisha, kandi na we ubwe ajuririye kuri Awugusito, ngambirira kumumwoherereza. 
None mbuze ijambo rigaragara ryo kwandikira umwami wanjye, ni cyo gitumye muzana 
imbere yanyu, kandi cyane cyane imbere yawe, Mwami Agiripa, kugira ngo, nitumara 
kumubaza, mbone icyo nandika; kuko ngira ngo ni icy’ubwenge buke kohereza imbohe, 
sinsobanure ibyo irezwe. ” Ibyak 25:24-27. {INI 268.2} 

Umwami Agiripa yahereye ubwo aha Pawulo uburenganzira bwo kwisobanura. Intumwa 
Pawulo ntiyigeze ahungabanywa n’ibyari bimuzengurutse cyangwa abategetsi bakuru 
bamwumvaga kuko yari azi uburyo ubutunzi bw’isi n’icyubahiro cyayo ari iby’agaciro gake. 
Ubwiza burabagirana bw’iby’iy’isi n’ubushobozi bwayo ntibyashoboraga gucogoza na gato 
ubutwari bwe cyangwa ngo bitume adashobora kwikomeza. {INI 268.3} 

Yaravuze ati: “Ibyo narezwe n’Abayuda byose, Mwami Agiripa, ndishimye ko ari wowe 
ngiye kubyireguriraho: kandi cyane cyane kuko uzi imigenzo n’impaka byo mu Bayuda 
byose: ni cyo gitumye nkwinginga ngo wihanganire kunyumva. ” Ibyak 26:2, 3. {INI 268.4} 

Pawulo yabatekerereje uburyo yahindutse akava mu kwinangira maze akizera Yesu w’i 
Nazareti nk’Umucunguzi w’isi. Yabarondoreye iby’iyerekwa yahawe n’Imana ryabanje 
kumutera ubwoba bitavugwa ariko nyuma rikamubera isoko y’ihumure ritagereranywa. 
Ryari iyerekwa ry’ubwiza bw’ijuru aho yabonye wa wundi yasuzuguraga kandi yangaga 
ndetse akaba yarashakaga kurimbura abayoboke be. Kuva icyo gihe Pawulo yari 
yarahindutse umuntu mushya, umwizera nyakuri wa Yesu abitewe n’imbabazi zihindura. 
{INI 268.5} 

Imbere ya Agiripa, Pawulo yavuze mu magambo yumvikana kandi avugana imbaraga 
yerekana ingingo zikomeye zaranze imibereho ya Kristo ku isi. Yahamije ko Mesiya 
wavuzwe n’ubuhanuzi yari yaragaragariye muri Yesu w’i Nazareti. Yerekanye ukuntu 
Ibyanditswe byo mu Isezerano rya Kera byari byaravuze ko Mesiya yagombaga kugaragara 
nk’umuntu mu bantu, ndetse n’uburyo imibereho ya Yesu yari yarasohoreyemo ibyari 

byaravuzwe na Mose n’abahanuzi byose. Kubw’umugambi wo gucungura isi yacumuye, 
Umwana w’Imana yari yarihanganiye umusaraba, ntiyita ku gukozwa isoni, kandi yari 
yarazamuwe mu ijuru anesheje urupfu n’imva. {INI 269.1} 

Pawulo yarabajije ati: “Kuki byashidikanywaho ko Kristo yaba yarazutse mu bapfuye?” 
Igihe kimwe niko byari byaragaragariye Pawulo ariko byashobokaga bite kutizera ibyo we 
ubwe yiboneye kandi yiyumviye? Ku irembo ry’i Damasiko, yari yariboneye Kristo 
wabambwe kandi wazutse; wa wundi wagendaga mu mihanda y’i Yerusaremu, agapfira i 
Karuvali, akamena imbaraga z’urupfu kandi akazamuka mu ijuru. Nk’uko byari 
byaragendekeye Kefa, Yakobo, Yohana cyangwa abandi bo mu bigishwa, Pawulo yari 
yarabonye Kristo kandi yari yaravuganye na we. Ijwi ryari ryaramutegetse kwamamaza 
ubutumwa bwiza bw’Umukiza wazutse, none se yashoboraga ate kutumvira? I Damasiko, i 
Yerusalemu, i Yudaya hose n’intara za kure, yari yarahatanze ubuhamya bwa Yesu 
wabambwe, akereka abantu bo mu nzego zose ko “bagomba kwihana no guhindukirira 
Imana, kandi bagakora imirimo ikwiriye abihannye. ” Ibyak 26:20. {INI 269.2} 

Intumwa Pawulo yaravuze ati: “Ni cyo cyatumye Abayuda bamfatira mu rusengero, 
bakagerageza kunyica. Ariko mbona gutabarwa kwavuye ku Mana, na n ’ubu ndacyariho, 
mpamiriza aboroheje n ’abakomeye; icyakora nta cyo mvuga keretse ibyo abahanuzi na 
Mose bavuze ko bizaba, yuko Kristo atazabura kubabazwa, kandi ko ari we uzabanza kuzuka 
no kubwira ubwoko bwacu n’abanyamahanga ubutumwa bw’umucyo.” Ibyak 26:21-23. 
{INI 269.3} 

Abantu bose bari aho bateze amatwi ibyamubayeho bitangaje bumiwe. Intumwa Pawulo 
yatindaga ku ngingo yakundaga cyane. Nta muntu n’umwe wamwumvise washoboraga 
gushidikanya ukuri yavugaga. Ariko igihe yavugaga ashize amanga abemeza, Fesito 
yaramurogoye aramubwira ati: “Urasaze, Pawulo; ubwenge bwawe bwinshi buragusajije. ” 
{INI 269.4} 

Pawulo yarasubije ati: “Sinsaze, nyakubahwa Fesito, ahubwo ayo magambo nyavuganye 
ukuri no kwitonda. Ndetse n ’umwami azi ibyo neza, kandi ndabimubwira nshize amanga; 
kuko nzi ko ari nta cyo muri byo ayobewe; kuko bitakozwe rwihishwa. ” (Ibyak 26:24-26). 
Pawulo yahindukiriye Agiripa, aramubwira ati: “Mbese, Mwami Agiripa, wemeye 
ibyahanuwe? Nziy’uko ubyemeye. ” Ibyak 26:27. {INI 270.1} 

Umwami Agiripa yakozwe ku mutima amara umwanya muto yiyumvira atitaye ku bari 
bamukikije n’icyubahiro yari afite. Yatekerezaga gusa ku kuri yari yumvise, yitegereza 
imbohe yicishije bugufi yari imbere ye nk’intumwa y’Imana maze asubiza atabitekerejeho 
ati: “Ubuze gato ukanyemeza kuba Umukristo!” Ibyak 26:28. {INI 270.2} 


275 



Intumwa Pawulo yaravuze ati: “Ndasaba Imana kugira ngo, haba hato, haba hanini, uretse 
wowe wenyine, ahubwo n’abanyumva uyu munsi bose, bamere nkanjye,” maze azamura 
amaboko ye yari aboshye n ’iminyururu yongeraho ati: “keretse iyi minyururu. ” Ibyak 
26:29. {INI 270.3} 

Ukurikije ubutabera, Fesito, Agiripa na Berenike bashoboraga kuba ari bo bambaye 
iminyururu yari iboshye intumwa Pawulo. Bose bahamwaga n’ibyaha bikomeye. Uwo 
munsi izo nkozi z’ibibi zari zumvise ukurarikirwa kwakira agakiza kabonerwa mu izina rya 
Yesu. Nibura umwe muri bo yari hafi kwemera ubuntu n’imbabazi ahawe. Ariko Agiripa 
yirengagije ubwo buntu, yanga kwemera umusaraba w’Umucunguzi wabambwe. {INI 
270.4} 

Amatsiko umwami yari afite yarashize maze ahaguruka mu ntebe ye avuga ko ibyo babazaga 
Pawulo birangiye. Ubwo abantu bari bateraniye aho batandukanaga, bagiye bavugana bati: 
“Nta cyo uyu munsi yakoze gikwiriye kumwicisha cyangwa kumubohesha.” Ibyak 26:31. 
{INI 270.5} 

Nubwo Agiripa yari Umuyahudi, ntiyari afite ishyaka ridafite ishingiro ndetse n’imyumvire 
yuzuye ubuhumyi by’Abafarisayo. Agiripa yabwiye Fesito ati: “Uyu muntu aba arekuwe, 
iyaba atarajuririye kuri Kayisari. ” (Ibyak 26:32). Nyamara urubanza rwari rwarajuririwe 
muri urwo rukiko rw’ikirenga bityo icyo gihe rwari rurenze ubushobozi bwa Fesito na 
Agiripa. {INI 270.6} 

IGICE CYA 42 - URUGENDO NO KUROHAMA 


(Ikigicegishingiye mu Byakozive n ’lnturmva 27; 28:1-10) 

Amaherezo Pawulo yari mu nzira agana i Roma. Luka yanditse agira ati: “Bamaze gutegeka 
ngo dutsuke tujye muri Italiya, Pawulo n ’izindi mbohe babaha Yuliyo, umutware utwara 
umutwe wo mu ngabo zitwa iza Awugusito. Twikira mu nkuge yavuye mu Adaramutiyo, 
yendaga gutsuka ngo ijye mu bihugu byo muri Aziya; turatsuka. Twari turi kumwe na 
Arisitariko, Umunyamakedoniya w’i Tesolonike. ” Ibyak 27:1, 2. {INI 271.1} 

Mu kinyejana cya mbere cy’igihe cy’Ubukristo kugendera mu nyanja byari birimo ingorane 
kandi biruhije. Abasare bagendaga bakurikiye izuba n’inyenyeri kandi igihe bitabonekaga 
maze hakaboneka ibimenyatso by’umuraba, abasare bagiraga ubwoba bw’uko bari 
burohame mu nyanja. Igihe kimwe cy’umwaka, kugenda mu nyanja byasaga 
n’ibidashoboka. {INI 271.2} 

Intumwa Pawulo yari ahamagariwe kwihanganira ibikomeye byari bigiye kumugeraho 
nk’imfungwa iboheshejwe iminyururu mu rugendo rurerure kandi rugoye agana muri 
Italiya. {INI 271.3} 

Hari ikintu kimwe cyabaye cyamworohereje umuruho cyane. Yemerewe guherekezwa na 
Luka na Arisitariko. Mu rwandiko yandikiye Abanyakolosi yaje kuvuga kuri Arisitariko 
amwita “imbohe mugenzi we.” (Kol 4:10); nyamara Arisitariko ni we wihitiyemo 
kwifatanya na Pawulo kugira ngo ashobore kumufasha mu mibabaro ye. {INI 271.4} 

Urugendo rwatangiye neza. Ku munsi wakurikiyeho baruhukiye ku cyambu cy’i Sidoni. 
Ahangaha Yuliyo, umutware utwara abasirikare ijana, “yagiriye Pawulo neza,” kandi 
yumvise ko aho hantu hari Abakristo, “yamuhaye umudendezo wo gusura incuti ze kugira 
ngo zimuhe icyo akeneye. Pawulo yanezejwe cyane n’urwo ruhusa kuko ubuzima bwe bwari 
bufite intege nke. {INI 271.5} 

Bamaze guhaguruka i Sidoni ubwato bwahuye n’imiyaga igana mu kindi cyerekezo maze 
ubwato buteshejwe inzira yabwo bituma bugenda buhoro. I Mira mu ntara ya Lisiya, 
umuyobozi w’abasirikare ijana yahabonye ubwato bunini bwavaga muri Alekizanderiya 
bwari buziritse ku nkombe yerekezaga mu Italiya maze ahita abushyiramo imbohe ze. 
Nyamara imiyaga yari ikiri kwa kundi ku buryo gukomeza k’ubwato byari bikomeye. Luka 
yanditse agira ati: “Tumara iminsi itari mike tugenda buhoro, tugera ahateganye n ’umugi 
wa w ’i Kinida bitugoye. Umuyaga utubujije gukomeza, nibwo dukikiye ikirwa cya Kireti, 
ahateganye na Salumoni kugira ngo kidukingire umuyaga. Tumaze kuhakikira bituruhije, 

tugera ku cyambu cyitwa Myaro-myiza hafi y’umugi wa Lasaya. ” Ibyak 27:7, 8. (Bibiliya 
Ijambo ry’Imana). {INI 271.6} 

Bageze myaro-myiza, byabaye ngombwa ko bahamara iminsi bategereje ko imiyaga yatuza. 
Itumba naryo ryari ryegereje “kandi kunyura mu nyanja kwari gufite akaga;” bityo abasare 
batakaje icyizere cyo kugera aho bashaka kujya mbere y’uko itumba ritangira kubera ko 
kunyura mu nyanja byarangiranaga n’itangira ry’itumba ry’umwaka. Ikibazo cyonyine 
bagombaga gufatira umwanzuro cyari ukuba baguma ku Myaro-myiza cyangwa 
bakagerageza kugera ahantu hatekanye bashoboraga kwikinga itumba. {INI 272.1} 

Iki kibazo cyateye impaka cyane maze amaherezo umutware w’abasirikare agishyikiriza 
Pawulo wubahwaga n’abasare ndetse n’abasirikare. Intumwa Pawulo nta kugingimiranya 
yabagiriye inama yo kuguma aho bari bari. Yaravuze ati: “Mbonyeyuko uru rugendo rugiye 
kubamo ibyago no gupfusha byinshi, si iby’inkuge n’ibiyirimo gusa, ahubwo n’ubugingo 
bwacu nabwo, ” (Ibyak 27:10). Ariko “umwerekeza na nyir’inkuge” na benshi mu bagenzi 
n’abandi bari hamwe ntibashatse kwemera iyi nama. kubera ko icyo cyambu bari baziritseho 
ubwato « kitari kiboneye ku buryo bari kuhamara amezi y’imbeho n’umuyaga, ni cyo 
cyatumye abenshi bahuza inama yo kuvayo, biringira kugera ahitwa Fenike, kugira ngo 
baharangirize ayo meziy’imbeho. Fenike ni icyambu cyo muri Kireti cyerekeje aho imiyaga 
ituruka, uwo mu majyepfo y’iburengerazuba n’uwo mu majyaruguru y’uburengerazuba.» 
Ibyak 27:12. (Bibiliya Bjambo ry’Imana). {INI 272.2} 

Umutware w’abasirikare yafashe umwanzuro wo gukurikiza igitekerezo cya benshi. 
Kubw’ibyo, “umuyaga woroshye uva mu majyepfo utangiye guhuha,” bikiye mu bwato 
bava ku Myaro-myiza bafite ibyiringiro byo kugera ku mwaro bifuzaga kugeraho vuba. 
“Ariko bidatinze ishuheri y’umuyaga itangira guhuha;” “ikubita ubwato bananirwa 
kuyirwanya, ni ko kubureka bujya iyo umuyaga ushaka. ” Ibyak 27:14, 15.(Bibiliya Ijambo 
ry’Imana). {INI 272.3} 

Bateraganwa n’umuraba, ubwato bugera hafi y’akarwa ka Kilawuda maze bageze mu gicucu 
cyako karwa abasare bitegura akaga gakomeye. Akato kari kaziritse ku bwato bunini, ni ko 
buryo bwonyine bari bafite bwo kubatabara igihe ubwato bunini burengewe n’amazi. Ako 
kato kashoboraga kumenagurika igihe icyo ari cyo cyose. Umurimo wabo w’ingenzi wabaye 
uwo gukurura ako kato bakagashyira mu bwato bunini. Ingamba zose zishoboka zarafashwe 
kugira ngo batsike ubwato kandi batume budahungabanywa n’umuraba. Umutekano 
w’akanya gato bagiriye kuri ako karwa ntiwamaze igihe kirekire kuko mu kanya gato 
bongeye guhura n’umuraba ukomeye. {INI 272.4} 

Ijoro ryose umuraba ntiwigeze utuza kandi nubwo ingamba zari zafashwe, ubwato 
bwarasomye. «nuko bukeye bwaho baroha imitwaro mu nyanja» (Ibyak 27:18). Bwongeye 
kwira ariko incubi y’umuyaga ntiyatuje. Ubwato bwari mu muraba bwangiritse 
bwakozwaga hirya no hino n’umuhengeri wari ukaze. Buri gihe byagaragaraga ko imbaho 
z’ubwato zigiye kumeneka mu gihe ubwato bwakomwaga hirya no hino n’umuraba. 
Gusoma k’ubwato kwarakomeje cyane ku buryo abagenzi n’abo bari bafatanije urugendo 
bayadahaga amazi ubutaruhuka. Buri muntu wese wari mu bwato nta n’umwe wabonaga 
akanya na gato ko kuruhuka. Luka yaranditse ati: «Ku munsi wa gatatu, abasare ubwabo 
bafata ibikoresho by’ubwato nabyo barabiroha. twamaze iminsi myinshi tutareba izuba 
n ’inyenyeri, umuyaga n ’umuhengeri bikomeza guhorera kugeza ubwo tutari rwiringiye ko 
hari ubasha kurokoka. ” (Ibyak 27:19, 20). {INI 272.5} 

Bamaze iminsi cumi n’ine nta zuba cyangwa inyenyeri bigaragara. Nubwo intumwa Pawulo 
yababaraga mu mubiri, yari afite amagambo y’ibyiringiro muri icyo gihe cy’umwijima 
kandi agafasha abandi mu gihe cyose gitunguranye. Kubwo kwizera yafashe ukuboko 
gukomeye kw’Isumbabyose kandi umutima we wari ushikamye ku Mana. Nta bwoba yari 
afitiye ubuzima bwe kuko yari azi ko Imana yari kumurinda kugira ngo azashobore guhamya 
ukuri kwa Kristo i Roma. Nyamara umutima we wagiriye impungenge abantu bari 
bamukikije, bari abanyabyaha bangiritse kandi batari biteguye gupfa. Igihe yasabaga Imana 
kugira ngo ikize ubuzima bwabo abikuye ku mutima, yahishuriwe ko isengesho rye 
ryasubijwe. {INI 273.1} 

Umuraba utuje, Pawulo yahagaze hejuru mu bwato maze aherako arangurura ijwi ati: 
‘‘Yemwe bagabo, mwari mukwiriye kunyumvira ntimuve i Kerete, ngo mutabona ibi byago 
no gupfusha ibyanyu. Kandi none ndabakomeza, nimuhumure kuko muri mwe hatazapfa 
n ’umwe keretse inkuge, kuko iri joro iruhande rwanjye hahagaze marayika w ’lmana, ndi 
uwayo nyikorera akambwira ati ‘Pawulo, witinya ukwiriye guhagarara imbereya Kayisari, 
kandi dore Imana iguhaye n ’abo mugendana bose. ’ Nuko nimuhumure mwa bagabo mwe, 
kuko nizeye Imana yuko bizaba uko nabwiwe. ariko dukwiriye gusukwa ku kirwa. ” Ibyak 
27:21-26. {INI 273.2} 

Abantu bumvise aya magambo bagaruye ibyiringiro. Abagenzi n’abo bari kumwe bavuye 
mu majune, nyamara hari hasigaye byinshi byo gukora kandi bagombaga gukora uko 
bashoboye kose kugira ngo batarohama. {INI 273.3} 

Bageze mu ijoro rya cumi n’ane ricuze umwijima kandi bagiteraganwa hirya no hino 
n’umuraba, “mu gicuku ” abasare bumvise guhorera k’umuraba maze “bibwira ko bari hafi 
kugera imusozi. Bamanurira mu mazi umugozi uziritse icyuma kugira ngo bapime uko 
hareshya, basanga ari metero mirongo itatu z’ubujyakuzimu. Bicumye gato bongera 


279 



gupima, babona ari metero makumyabiri n ’umunani. ” Luka yaranditse ati, “Batinya ko 
ubwato bwasekura ku ntaza, niko kumanurira mu mazi ibitsikabwato bine by’ibyuma 
bifashwe n ’imigozi, ngo ahari byafata hasi bikabuhagarika, maze basaba Imana ko bucya 
vuba. ” Ibyak 27:27-29.(Bibiliya Ijambo ry’Imana). {INI 273.4} 

Umuseke utambitse inkengero z’umwaro zari zitangiye kugaragara buhoro ariko umwaro 
ntiwashoboraga kuboneka. Aho barebaga hari hijimye ku buryo abasare b’abapagani bacitse 
intege ‘‘bashaka guhunga ngo bave mu bwato, ” kandi bamaze kurekurira ka kato mu mazi 
bari no kwitegura kujugunya ibitsikabwato nibwo Pawulo yamenye umugambi wabo maze 
abwira umutware w’abasirikari ati, ‘‘Aba nibataguma mu bwato, mwebwe ntimushobora 
gukira. ” abasirikari bahita ‘‘baca imigozi iziritse ako kato, barakareka amazi aragatwara. ” 
Ibyak 27:31, 32. (Bibiliya Ijambo ry’Imana). {INI 274.1} 

Imbere yabo hari hakiri isaha y’akaga karushijeho kuba kabi cyane. Intumwa Pawulo 
yongeye kuvuga amagambo yo kubakomeza, anasaba bose ari abasare n’abagenzi kurya. 
Yaravuze ati, “None uyu munsi ni uwa cumi n’ine mutegereza mutarya, mudakoza intoki 
ku munywa. Ni cyo gitumye mbinginga ngo murye kuko ari byo biri bubakize, kandi 
hatazagira agasatsi kamwe gapfuka ku mitwe yanyu.” (Ibyak 27:33, 34). {INI 274.2} 

‘‘Amaze kuvuga atyo afata umugati, ashimira Imana imbere yabo bose, arawumanyura, 
atangira gufungura. ” Iri tsinda ry ’abantu magana abiri na mirongo irindwi na batanu bari 
bananiwe kandi bacitse intege ndetse baba barabuze ibyiringiro iyo Pawulo atahaba, 
baherako bafatanya nawe gufungura. “Umuntu wese amaze guhaga bajugunya ingano 
zasigaye mu nyanja, kugira ngo borohereze ubwato. ” Ibyak 27:38. {INI 274.3} 

Bwari bumaze gucya nyamara nta kintu babonaga cyerekanaga aho bageze. Ariko “babonye 
ikigobe kiriho umusenyi, bajya inama y ’uko bashobora komoreraho inkuge. Bahambura 
imirunga yari ifashe ibyuma bitsitse inkuge, babisiga mu nyanja; bakibikora, bahambura 
imirunga yakomeje ibyerekeza inkuge, bazamura umwenda w ’imbere uyigendesha, 
berekeza ku musenyi. Ariko bageze mu ihuriro ry ’amazi, basekura inkuge ku butaka bwo 
hasi y’amazi; nuko umutwe w’inkuge w’imbere urashinga, ntiwanyeganyega; maze 
uw’inyuma umenagurwa n’imbaragay’umuraba. “Ibyak 27:39-41. {INI 274.4} 

Pawulo n’izindi mbohe bari bahangayikishijwe n’akandi kaga karenze kurohama. 
Abasirikare babonye ko bitazabashobokera gukomeza kurinda imbohe bashinzwe igihe bari 
kugerageza kwambuka ngo bagere ku nkombe. Buri muntu wese yari gukora icyo ashoboye 
kugira ngo yikize. Ariko kandi iyo hagira imbohe n’imwe ibura, abari bazishinzwe bajyaga 
kuziryozwa. Bityo abasirikare bashatse kwica izo mbohe zose. Itegeko ry’Abaroma 
ryabemereraga gukora ubu bugome kandi uyu mugambi uba warahise ushyirwa mu bikorwa 

nyamara bihagarikwa kubera umwe muri bo. Yuliyo, umutware w’abasirikare ijana, yari azi 
ko Pawulo yagize akamaro mu gukiza ubuzima bw’abantu bose bari mu bwato, kandi kuba 
yari azi neza ko Imana iri hamwe na Pawulo, yatinye kumugirira nabi. Yahereyeko “ategeka 
yuko abazi koga biroha mu mazi, kugira ngo abe ari bo babanza kugera ku nkombe; 
n ’abandi na bo, bamwe bagenda ku mbaho, abandi ku bindi bivuye mu nkuge. nuko muri 
ubwo buryo bagera ku nkombe bose, barakira. ” Ibyak 27:43, 44. Bahamagawe nta n’umwe 
wabuze. {INI 274.5} 

Itsinda ry’abari barokotse kurohama mu nyanja bakiriwe neza n’abaturage b’i Melita. Luka 
yaranditse ati: “ Baducanira umuriro, batwakira twese, kuko hari imvura n ’imbeho ” (Ibyak 
28:2). Pawulo yari umwe mu bakoranaga umuhati mu guhumuriza abandi. Pawulo amaze 
gusakuma “inkwi ngo azishyire mu muriro,” inzoka isosokamo “kubera ubushyuhe maze 
imusumira ikiganza.” Abari bahagaze aho bagize ubwoba; kandi babonye ko ari imbohe 
kubera umunyururu yari yambaye baravuganye bati “ni ukuri uyu muntu ni umwicanyi; 
nturora n ’ubwo yakize mu nyanja, idaca urwa kibera ntimukundira kubaho!” Ariko Pawulo 
akunkumurira iyo nzoka mu muriro ntiyagira icyo aba. Kubera bari bazi ko iyo nzoka igira 
ubumara, abo bantu bategereje ko Pawulo ari bwikubite hasi ababazwa cyane. “Ariko 
bamaze umwanya munini bakibitegereje, babona ntacyo abaye, barahindura bati, ni 
imana. ’” Ibyak 28:4, 6. {INI 275.1} 

Mu gihe cy’amezi atatu abari mu nkuge bamaze i Milita, Pawulo n’abavugabutumwa 
bagenzi be bagize amahirwe menshi yo kubwiriza ubutumwa bwiza. Imana yabakoreyemo 
mu buryo bukomeye. Abantu bose bari bamenekeweho n’inkuge bafashwe neza cyane 
kubera Pawulo; ibyo bari bakeneye byose barabihawe, kandi bavuye i Melita abaturage baho 
babapfunyikiye ibyo bari gukenera byose mu rugendo rwabo. Luka arondora mu ncamake 
ibintu bikomeye byabaye igihe bari i Melita. Abivuga muri aya magambo: {INI 275.2} 

“Plafi aho hakaba amasambu y ’umutware w ’icyo kirwa witwa Pubuliyo. Na we atwakira 
neza tumara iminsi itatu. Se wa Pubuliyo yari mu kirago ari indembe, arwaye amacinya 
ahinda n’umuriro. Pawulo ajya kumureba, amaze gusenga amurambikaho ibigamnza 
aramukiza. Ibyo bimaze kuba, abandi barwayi b ’icyo kirwa nabo baraza abakiza indwara. 
Abaho baherako baduha icyubahiro cyinshi, kandi ubwo twari twuriye ubwato ngo tugende, 
badupakirira ibyo twaridukeneye mu rugendo. ”Ibyak28:7-10. (BibiliyaIjambo ry’Imana). 
{INI 275.3} 

IGICE CYA 43 - PAWULO ARII ROMA 


(Iki gice gishingiye mu Byak. 28:11-31 n 'Urwandiko rwandikiwe Filemoni) 

Igihe cyo kuvugama kigeze, umutware w’abasirikare n’imbohe yari ajyanye nazo bakomeje 
urugendo rwabo berekeza i Roma. Ubwato bwari buvuye Alekizanderiya bwitiriwe imana 
z’impanga bwari bumaze amezi y’imbeho n’umuyaga bwikinze ku kirwa cya Melita 
bwerekezaga iburengerazuba maze abagenzi babwinjiramo. Nubwo bakererejwe n’imiyaga 
yahuhaga ituruka iyo berekezaga, urugendo rwasoj we amahoro maze ubwo bwato babutsika 
ku mwaro wa Puteyoli ku nkengero ya Italiya. {INI 276.1} 

Aho ngaho hari Abakristo bake maze basaba Pawulo kumarana na bo iminsi irindwi. 
Umutware uyobora abasirikare yemeye iki cyifuzo n’umutima mwiza. Kuva igihe Abakristo 
bo mu Italiya baboneye urwandiko Pawulo yandikiye ab’i Roma, bategereje gusurwa 
n’intumwa Pawulo bafite ubwuzu. Ntibigeze batekereza y’uko bazamubona aje ari imbohe; 
ariko imibabaro ye yatumye barushaho kumukunda. Kuva i Puteyoli ukagera i Roma hari 
intera ya kirometero 225 kandi amakuru yahoraga ava ku mwaro akagera mu murwa 
mukuru. Ibyo byatumye Abakristo b’i Roma bamenya ko Pawulo ari hafi maze bamwe muri 
bo batangira kujya kumusanganira no kumuha ikaze. {INI 276.2} 

Ku munsi wa munani bamaze kugera ku nkombe, Yuliyo, umutware w’abasirikare n’imbohe 
ze berekeje i Roma. Mu byo yari afitiye ubushobozi byose, Yuliyo yemereye Pawulo 
kwishyira akizana; ariko ntiyashoboraga kugira icyo ahindura ku mibereho ya Pawulo 
nk’imbohe cyangwa ngo abe yamubohora umunyururu wari umufatanyije n’umusirikare 
wari umurinze. Igihe Pawulo yakoraga urugendo (yari yariteze igihe kirekire) rwo kujya 
gusura Umurwa mukuru w’isi yari afite umutima uremerewe. Mbega ukuntu yagize ibihe 
bitandukanye n’uko yari yarabitekereje! Yashoboraga kwamamaza ubutumwa bwiza ate 
aboshye kandi yaraharabitswe? Ibyiringiro bye byo kwemeza abantu benshi ukuri i Roma 
byasaga n’ibitazasohora. {INI 276.3} 

Amaherezo abagenzi bageze ku Isoko rya Apiyo ahari ku birometero 64 uturutse i Roma. 
Igihe banyuraga mu mbaga y’abantu bari buzuye inzira, umusaza w’imvi [Pawulo] wari 
ubohanywe n’itsinda ry’abagome barebanaga umutima unangiye, ni we abantu bakwenaga 
bakamugira urwa amenyo. {INI 276.4} 

Urusaku rw’ibyishimo rwumvikanye bitunguranye maze umuntu umwe ava muri iyo mbaga 
y’abantu agwa mu ijosi rya Pawulo, amuhoberana amarira n’ibyishimo nk’uko umwana 
yakwakira umubyeyi badaherukana. Abantu bakomeje kujya bamuhobera, 
bamwitegerezanya amatsiko maze abantu benshi babona ko uwo muntu uboshywe ari wa 
wundi wari warababwiye amagambo y’ubugingo ari i Korinto, i Filipi na Efeso. {INI 276.5} 

Igihe abo bigishwa bari banezerewe mu mitima bazaga ari benshi bakazenguruka umubyeyi 
wababyaje ubutumwa bwiza, abantu bose bari kumwe na Pawulo baje guhagarara. 
Abasirikare barambiwe n’uko gutinda aho ngaho nyamara nta mutima wo kurogoya uko 
kubonana kwari kunejeje kubera ko na bo bari bamaze kumva ko bakwiriye kumwubaha no 
kumuha agaciro. Nubwo mu maso ha Pawulo hari hananutse kandi hashenguwe 
n’umubabaro, abigishwa bamurebanaga ishusho ya Kristo. Bagaragarije Pawulo ko 
batamwibagiwe cyangwa ngo babe bararetse kumukunda; kandi ko bamufitiye umwenda 
kubera ibyiringiro by’umunezero byari byuzuye imibereho yabo kandi bikabahesha 
amahoro ku Mana. Kubera urukundo bari bamufitiye, iyo babihererwa uburenganzira, bari 
kumuheka ku bitugu inzira yose bakamugeza mu mujyi. {INI 277.1} 

Abantu bake ni bo basobanukirwa n’amagambo ya Luka avuga ko igihe Pawulo yabonaga 
abavandimwe, ”yashimye Imana kandi biramukomeza cyane. ” (Ibyak 28:15). Igihe itsinda 
ry’abizera bariraga, bamugaragariza urukundo kandi badakojejwe isoni n’iminyururu ye, 
intumwa Pawulo yasingije Imana mu ijwi rirenga. Igicu cy’agahinda cyari mu mutima we 
cyaratamurutse. Mu mibereho ye ya Gikristo yahoraga mu bigeragezo, mu mibabaro no 
guhemukirwa, ariko muri uwo mwanya yiyumvisemo ko ahumurijwe bikomeye. Yakomeje 
urugendo rwe akomeye kandi anezerewe mu mutima. Ntiyashoboraga kwicuza 
ibyamubayeho mu gihe cyashize cyangwa ngo atinye ahazaza. Yari azi ko iminyururu no 
kubabazwa byari bimutegereje nyamara yari azi ko afite inshingano yo gukura abantu mu 
bubata burushijeho kuba bubi maze anezezwa no kubabazwa ku bwa Kristo. {INI 277.2} 

Bageze i Roma Yuliyo wayoboraga abasirikare ijana yashyikirije imbohe yari azanye 
umusirikare wayoboraga abarinzi b’umwami w’abami. Amakuru meza yavuze kuri Pawulo 
n’urwandiko rwari rwaturutse kuri Fesito byatumye uwo musirikare mukuru afata Pawulo 
neza kandi aho kugira ngo yohereze Pawulo mu nzu y’imbohe yamuhaye uburenganzira 
bwo kuba mu nzu yikodeshereje. Nubwo Pawulo yari akiziritswe ku musirikare, yari afite 
umudendezo wo gusurwa n’incuti ze no gukora kugira ngo umurimo wa Kristo ujye mbere. 
{INI 277.3} 

Abenshi mu Bayahudi bari barabujijwe kuza i Roma, mu myaka mike yari ishize bari 
baremerewe kuhagaruka ku buryo wahabasangaga benshi. Mbere ya byose, Pawulo 
yiyemeje kumenyesha abo bantu ibimwerekeyeho ndetse n’umurimo we. Yagambiriye 
kubikora mbere y’uko abanzi be babona akito ku kumwangisha abo bantu. Nyuma y’iminsi 
itatu ageze i Roma, Pawulo yateranyije abakuru bo mu Bayahudi, maze mu mvugo yoroheje 
kandi itaziguye, abamenyesha impamvu yatumye azanwa i Roma ari imbohe. {INI 277.4} 

Yaravuze ati: “ Bagabo bene Data, nubwo ntagize ikibi nagiriye ubwoko bwacu cyangwa 
imigenzo ya ba sogokuruza, nabohewe i Yerusalemu, bankurayo, bampa Abaroma. Na bo 

bamaze kumbaza, bashaka kundekura, kuko nta mpamvu yambonetseho yo kunyicisha. Ariko 
Abayuda bagiye impaka, mpatxva kujuririra Kayisari, icyakora si uko mfite icyo ndega 
ubwoko bwacu. Ni cyo nabatumiriye ngo tuvugane cluhanganye: kuko ibyo Abisirayeli 
biringira kuzabona, ari byo byatumye mboheshwa uyu munyururu. ” Ibyak 28:17-20. {INI 
278.1} 

Ntacyo yigeze avuga ku kuntu Abayahudi bamugiriye nabi cyangwa ngo avuge ku bico 
bahoraga bamucira kugira ngo bamwice. Amagambo ye yarangwaga n’ubwitonzi 
n’ubugwaneza. Ntabwo yashakaga kwikururiraho cyangwa kwikundisha abantu, ahubwo 
yashakaga kurwanirira ukuri no gutuma ubutumwa bwiza bukomeza kubahwa. {INI 278.2} 

Mu gusubiza, abamwumvaga bavuze ko batari barigeze bagezwaho ibirego bye haba mu 
mabaruwa yandikiwe abantu muri rusange cyangwa ay’umwihariko; kandi ko mu Bayahudi 
bari baje i Roma nta n’umwe wari waramureze ubugome ubwo ari bwo bwose. Bagaragaje 
icyifuzo gikomeye bari bafite cyo kwiyumvira ubwabo impamvu atanga zo kwizera Kristo 
kwe. Baravuze bati: ”Kuko icyo gice tuzi ko bakivuga nabi hose. ” Ibyak 28:22. {INI 278.3} 

Kubera ko bo ubwabo babyifuzaga, Pawulo yabasabye gushaka umunsi yazabagezaho ukuri 
k’ubutumwa bwiza. Igihe bemeranyijeho kigeze, bamusanze ari benshi, 
‘‘arabibasobanurira, ahamya ubwami bw ’lmana, abemeza ibya Yesu, abikuye mu mategeko 
ya Mose no mu byahanuwe, ahera mu gitondo ageza nimugoroba. ” (Ibyak 28:23). 
Yabarondoreye ibyamubayeho kandi yerekana ingingo zo mu Byanditswe mu Isezerano rya 
Kera mu buryo bworoheje, avugisha ukuri kandi afite imbaraga. {INI 278.4} 

Intumwa Pawulo yerekanye ko idini idashingiye ku migenzo n’imihango, amahame 
n’ibivugwa mu magambo gusa. Iyo biba bimezwe bityo, umuntu wa kamere yashoboraga 
kuyisobanukirwa yifashishije gucukumbura nk’uko asobanukirwa ibintu by’isi. Pawulo 
yigishaga ko idini ari imbaraga ikora, imbaraga ikiza, ihame riva ku Mana yonyine, 
ukumenya imbaragay’Imana iteraumutima kuba mushya k’umuntu ku giti cye. {INI 278.5} 

Yerekanye ukuntu Mose yari yarerekeje Isirayeli kuri Kristo nka wa Muhanuzi bagombaga 
kumva; abereka ukuntu abahanuzi bose bari baramuhamije nk’umuti ukomeye Imana 
yatanze wo gukiza icyaha, Umuziranenge wagombaga kwishyiraho ibyaha by’abanyabyaha. 
Pawulo ntiyigeze yerekana ko ikosa ryabo riri mu kuziririza imigenzo n’imihango, ahubwo 
yerekanye ko mu gihe bakomeje kuziririza imihango bakayitondera cyane, babaga 
birengagiza uwo ibyo bakoraga byose byashushanyaga. {INI 278.6} 

Pawulo yavuze ko ubwo yari atarahinduka yari yaramenye Kristo, atari uko bari 
baribonaniye, ahubwo nk’uko yari abihuriyeho n’abandi, byari byaraturutse ku myumvire 
yari yihambiyeho yerekeye imibereho n’umurimo wa Mesiya wari kuzaza. Yari yaranze 

kwemera Yesu w’i Nazareti amufata nk’uwiyitirira icyo atari cyo kuko atuzuzaga uko 
bamutekerezaga. Ariko ubu noneho, uko Pawulo yumvaga Kristo n’umurimo we byari 
birushijeho kwimbika mu by’umwuka kandi byagutse kubera ko yari yarahindutse. Intumwa 
Pawulo yemeje ko atabagaragarije Kristo akurikije umubiri. Herode yari yarabonye Kristo 
mu gihe cy’ubumuntu bwe; Ana yari yaramwiboneye, Pilato, abatambyi n’abatware bari 
baramubonye; abasirikare b’Abanyaroma bari baramubonye nabo. Nyamara ntibari 
baramurebesheje amaso yo kwizera. Ntabwo bari baramubonye nk’Umucunguzi wahawe 
icyubahiro. Gusobanukirwa Kristo bitewe no kwizera, kumumenya mu buryo bw’umwuka 
byagombaga kurushaho kwifuzwa kurusha kwibonanira nawe imbona nkubone igihe yari 
ku isi. Gusabana na Kristo Pawulo yari yishimiye ubu, kwari kurushijeho gukomera kandi 
gushikamye kurusha kubana no kugirana ubucuti bisanzwe byo ku isi kandi bya kimuntu. 
{INI 279.1} 

Igihe Pawulo yavugaga ibyo azi kandi agahamya ibyo yari yarabonye byerekeye Yesu w’i 
Nazareti we wari ibyiringiro bya Isirayeli, abashakaga kumenya ukuri babikuye ku mutima 
baranyuzwe. Mu bitekerezo bya bamwe, amagambo ye yabinjiyemo ku buryo atigeze 
ahanagurika. Ariko abandi barinangiye banga kwemera ubuhamya bugaragara 
bw’Ibyanditswe ndetse n’igihe babugezwagaho n’uwabaga yaramurikiwe mu buryo 
bwihariye na Mwuka Muziranenge. Ntibashoboraga guhakanya ibyo yababwiraga, ariko 
banze kwemera imyanzuro ye. {INI 279.2} 

Pawulo amaze kugera i Roma, hashize amezi menshi mbere yuko Abayahudi b’i 
Yerusalemu baza kumurega. Aba Bayahudi bari baragiye batsindwa incuro nyinshi mu 
migambi yabo ariko noneho ubu Pawulo yagombaga gucirirwa urubanza mu rukiko 
rw’ikirenga rw’ingoma y’Abanyaroma. Bityo ntabwo bifuzaga kongera gutsindwa. Lisiya, 
Feliki, Fesito na Agiripa bose bari baremeje ko Pawulo ari umwere. Abanzi be bibwiraga ko 
bazatsinda gusa bakoresheje uburyarya bwo kwiyegereza umwami w’abami kugira ngo 
azabashyigikire. Gutinda kujya mu rubanza byari gutuma bagera ku mugambi wabo kuko 
byari kubaha igihe cyo kunoza no gusohoza imigambi yabo. Bityo bategereje igihe gihagije 
mbere yuko batanga ibirego baregaga Pawulo. {INI 279.3} 

Mu mbabazi z’Imana, uku gutinda kwatumye ubutumwa bwiza bwamamara. Binyuze mu 
buntu bw’abari bashinzwe Pawulo, yahawe uburenganzira bwo kuba mu nzu yagutse aho 
yashoboraga kubonana n’incuti ze mu mudendezo ndetse buri munsi akabwira ukuri abazaga 
kumwumva. Bityo yakomeje umurimo we mu gihe cy’imyaka ibiri, “akabwiriza 
iby’ubwami bw’Imana, akigisha ibyo Umwami Yesu Kristo ashize amanga rwose, kandi nta 
wamubuzaga. ” Ibyak 28:31. {INI 280.1} 

Muri icyo gihe ntabwo yibagiwe amatorero yari yarahanze mu bihugu byinshi. Amaze 
kubona amakuba yari yugarije abahindukiriye ukwizera gushya, Pawulo yashatse gukora 
uko ashoboye kose kugira ngo akemure ubukene bwabo akoresheje inzandiko zo kubaburira 
no kubaha amabwiriza bagomba gukurikiza. Pawulo yoherereje aya matorero abakozi 
bejejwe bavuye i Roma atari ukugira ngo bakore umurimo muri ayo matorero gusa ahubwo 
banakorere aho we ubwe atari yarasuye. Aba bakozi, nk’abungeri b’abanyabwenge, bateye 
imbaraga umurimo Pawulo yari yaratangiye; kandi intumwa Pawulo yakomeje kujya 
abwirwa amakuru y’uko ayo matorero ameze ndetse n’ingorane zayo bityo binyuze mu 
guhora ahererekanya amakuru na yo yashoboye gukurikirana ibyayo neza. {INI 280.2} 

Bityo mu gihe byagaragaraga ko umurimo we wahagaritswe, ni ho Pawulo yateje impinduka 
zikomeye kandi zimara igihe kurusha ubwo yari kuba afite umudendezo wo kuyasura 
nk’uko byari byaragenze mu myaka yabanje. Nk’imbohe y’Umwami Yesu, Pawulo 
yarushijeho gukundwa n’abavandimwe be mu kwizera; kandi amagambo ye (yanditswe 
n’uwari uboshywe azira Kristo) yatumye abantu bayitaho cyane kandi bayaha agaciro 
kurusha igihe yabanaga na bo. Abizera baje gusobanukirwa neza uburemere bw’umutwaro 
yari yarihanganiye ku bwabo igihe yari atakiri hamwe na bo. Kuva mbere kugeza icyo gihe, 
bari baranze gusohoza inshingano no kwihanganira ibirushya kubera ko batari bafite 
ubwenge nk’ubwe, ubushishozi n’imbaraga itadohoka; ariko ubu noneho basigaye 
bahuzagurika biga ibyigisho bari barirengagije. Bahaye agaciro imiburo ye, inama ze 
n’amabwiriza ye kuruta uko bari barahaye agaciro umurimo yari yarakoreye muri bo we 
ubwe. Maze bamaze kumenya ubutwari bwe no kwizera yagize mu gihe kirekire yamaze mu 
nzu y’imbohe, byatumye bashishikarira kugira ubudahemuka n’umwete mu gukora 
umurimo wa Kristo. {INI 280.3} 

Mu bantu bafashije Pawulo ari i Roma harimo benshi bari baragendanye na we mbere ndetse 
n’abakozi bagenzi be. Luka, “umuganga ukundwa” wari waramubaye hafi mu rugendo rw’i 
Yerusalemu, mu myaka ibiri yamaze mu nzu y’imbohe i Kayisariya ndetse no mu rugendo 
ruruhije ajya i Roma, yari akiri kumwe nawe. Timoteyo na we yakoraga ibyo 
kumuhumuriza. Tukiko, “umuvandimwe ukundwa kandi akaba umufasha w’indahemuka 
wari ufatanyije umurimo wa Nyagasani na Pawulo ” yamubaye bugufi ashikamye. Dema na 
Mariko nabo bari bari hamwe na we. Arisitariko na Epafura bari ” imbohe bagenzi be. ”Kol 
4:7-14. {INI 280.4} 

Kuva mu myaka ya mbere yo kwizera kwe, imibereho ya Gikristo ya Mariko yari yarimbitse. 
Kubera ko yari yarize neza imibereho n’urupfu bya Kristo, yari yarasobanukiwe neza 
umurimo w’Umukiza, imiruho ndetse n’intambara bijyana nawo. Mariko asomye mu nkovu 
zo mu biganza no mu birenge bya Kristo akabonamo ibimenyetso by’umurimo yakoreye 

inyokomuntu, ndetse n’uburyo bukomeye kwitanga kwe kwamuteye gukiza abazimiye 
kandi barimbuka, yari yarahisemo gukurikira Shebuja mu nzira yo kwitanga. Noneho ubu 
ubwo yari afatanyije imibabaro na Pawulo wari imbohe, yasobanukiwe neza kurusha mbere 
yaho ko kuronka Kristo ari inyungu ihebuje naho kuronka iby’isi bikaba igihombo gikabije 
no kubura ubugingo bw’umuntu Kristo yaseseye amaraso kugira ngo amucungure. Mu 
bigeragezo bikomeye no kurwanywa, Mariko yakomeje ashikamye, aba umufasha 
w’umunyabwenge kandi ukundwa w’intumwa Pawulo. {INI 281.1} 

Dema wari ushikamye igihe kimwe, yaje kureka umurimo wa Kristo. Igihe Pawulo 
yavugaga kuri ibi yaranditse ati: “Kuko Dema yantereranye abitewe no gukunda iby ’iyi si. ” 
(2Tim 4:10). Ibintu byose bikomeye kandi byubahwa [by’ubwami bwa Kristo] Dema 
yabiguranye inyungu z’iby’isi. Mbega ukugurana kwe kurangwa no kureba hafi! Dema yari 
umukene wo kubabarirwa kubwo kugira ubutunzi n’icyubahiro by’isi byonyine nubwo 
yashoboraga kubyirata abyita ibye. Ariko Mariko we wari warahisemo kubabazwa ku bwa 
Kristo, yari afite ubutunzi buhoraho kuko yabarwaga mu ijuru nk’ufite umurage w’Imana 
ndetse akaba umuraganwa n’Umwana wayo. {INI 281.2} 

Mu bantu beguruye Imana imitima binyuze mu murimo Pawulo yakoreye i Roma harimo 
Onesimo, akaba yari inkoreragahato y’umupagani yari yarahemukiye shebuja witwaga 
Filemoni wari Umukristo w’i Kolosi. Uyu Onesimo yari yarahungiye i Roma. Mu 
bugwaneza bw’umutima we, Pawulo yashatse kugabanya ubukene n’umubabaro bya 
Onesimo wari ubabaye, kandi Pawulo akora uko ashoboye kose kugira ngo ageze umucyo 
w’ukuri mu bitekerezo bye byari byijimye. {INI 281.3} 

Onesimo yategeye amatwi amagambo y’ubugingo yicuza ibyaha bye maze ahereko 
ahindukirira kwizera Kristo. Onesimo yakunzwe na Pawulo bitewe n’ubugwaneza bwe no 
kuba umunyakuri, utaretse n’uko yahumurizaga intumwa Pawulo ndetse n’ishyaka yagiraga 
mu guteza imbere umurimo w’ubutumwa bwiza. Pawulo yamubonyemo ingeso zari gutuma 
amubera umufasha w’ingirakamaro mu murimo w’ivugabutumwa kandi amugiriye inama 
yo guhita asubira kwa Filemoni, akamusaba imbabazi maze akabona gutegura ibyo azakora 
mu gihe kizaza. Pawulo yamusezeranije ko yishingiye kuzishyura agaciro kose k’ibyo yari 
yaramwibye. Igihe yari hafi kohereza Tukiko ngo ashyire inzandiko amatorero atandukanye 
yo muri Aziya ntoya, yamwohereje ari hamwe na Onesimo. Kwitanga mu maboko ya 
shebuja yari yarahemukiye, cyari ikigeragezo gikomeye kuri uyu mugaragu; ariko yari 
yarahindutse by’ukuri bityo ntabwo yigeze yanga gusohoza iyi nshingano. {INI 281.4} 

Urwandiko Pawulo yandikiye Filemoni yaruhaye Onesimo ngo abe ari we urujyana kandi 
mu buhanga n’ubugwaneza bwe busanzwe, Pawulo yingingiye uyu mugaragu wari 
warihannye kandi yerekana ko yifuza kumukoresha mu gihe kizaza. Urwo rwandiko 

rutangirana n’indamutso y’urukundo kuri Filemoni nk’incuti ndetse nk’umukozi mugenzi 
we: {INI 282.1} 

“Ubuntu bube muri mwe n ’amahoro, biva ku Mana Data wa twese no ku Mwami Yesu 
Kristo. Nshima Imana yanjye iteka ngusabira uko nsenze, kuko numvise iby’urukundo 
rwawe no kwizera kwawe ugirira Umwami Yesu n ’abera bose; kugira ngo gusangira ko 
kwizera kwawe kubabere ukugira akamaro, kubwo kumenya ikiza cyose kiri muri twe, 
duheshwa no kuba muri Kristo. ” (Filemoni 1:3-6). Intumwa Pawulo yibukije Filemoni ko 
buri mugambi mwiza wose n’ingeso nziza z’imibereho myiza yari afite zaturukaga ku buntu 
bwa Kristo; kandi ubwo buntu bwonyine bwamutandukanyaga n’abanyabibi 
n’abanyabyaha. Ubwo buntu bwashoboraga gutuma umugome ucishije bugufi cyane 
ahinduka umwana w’Imana n’umukozi w’ingirakamaro mu murimo wo kwamamaza 
ubutumwa bwiza. {INI 282.2} 

Pawulo yashobora kuba yarasabye Filemoni gukora inshingano ye nk’Umukristo; nyamara 
yahisemo gukoresha imvugo yo kumwinginga. Yaravuze ati, “Pawulo umusaza, kandi none 
ndi n ’imbohe ya Kristo Yesu. Ndakwingingira umwana wanjye nabyariye mu minyururu 
yanjye, Onesimo utakugiriraga umumaro kera, ariko none akaba awutugirira 
twembi. ”Filemoni 1:9-11. {INI 282.3} 

Pawulo ahereye ku guhinduka kwa Onesimo, yasabye Filemoni kwakira uwo mugaragu 
wihannye nk’umwana we bwite, amwereka urwo rukundo kugira ngo yongere ahitemo 
kubana na shebuja we wa mbere, “ariko ubu bwo ntamufate nk’imbata ye, ahubwo aruta 
imbata, ari mwene Se ukundwa.” (Filemoni 1:16). Yagaragaje icyifuzo cye cyo kugumana 
Onesimo nk’uwari kumufasha mu kuba imbohe kwe nk’uko Filemoni ubwe yari kubikora, 
nubwo atifuje ko yakorana na Onesimo keretse Filemoni ubwe ahaye umudendezo uwo 
mugaragu. {INI 282.4} 

Intumwa Pawulo yari izi neza ukuntu ba shebuja bashaririraga abagaragu babo, kandi yari 
azi ko Filemoni yari yarababaye cyane bitewe n’imyitwarire y’umugaragu we. Yagerageje 
kumwandikira mu buryo bwashoboraga gukangura amarangamutima y’ubugwaneza 
nk’Umukristo. Guhinduka kwa Onesimo kwari kwaramugize umuvandimwe we mu kwizera 
kandi igihano cyose cyari guhabwa uyu muntu mushya wari uhindutse, Pawulo yari kugifata 
nk’aho ari we gihanwe. {INI 282.5} 

Pawulo ubwe kubw’ubushake bwe yishyizeho umwenda wa Onesimu kugira ngo 
uwahamwaga n’icyaha akurweho igisebo cyari gutuma ahanwa, kandi ngo yongere 
anezerezwe n’amahirwe yari yarivukije. Yandikiye Filemoni ati: “Nuko rero, niba wemera 
ko dufatanije umurimo, umwakire nk’uko wanyakira. Kandi niba hari icyoyagucumuyeho, 

cyangwa akaba afite umwenda wawe ubimbareho. Ni jye Pawulo wanditse n’ukwanjye 
kubokoyuko nzabyishyura. ” Filemoni 1:17-19. {INI 283.1} 

Mbega imfashanyigisho nyayo yerekana urukundo rwa Kristo ku munyabyaha wihannye! 
Umugaragu wari waribye shebuja nta kintu na kimwe yari afite cyo kwishyura ibyo yibye. 
Umunyabyaha wamaze imyaka myinshi adakorera Imana ntacyo afite cyo kwishyura uwo 
umwenda. Yesu ahagarara hagati y’umunyabyaha n’Imana akavuga ati, “Nzishyura 
umwenda.” “Reka umunyabyaha ye kwishyuzwa; nzababazwa mu cyimbo cye.” {INI 
283.2} 

Pawulo amaze kwemera ko azishyura umwenda wa Onesimo, yibukije Filemoni uburyo we 
ubwe amubereyemo umwenda ukomeye. Uwo mwenda yari Filemoni ubwe kuko Imana yari 
yarakoresheje Pawulo mu guhindura Filemoni. Bityo mu kwinginga kuzuye ubugwaneza no 
kwiyoroshya, Pawulo yinginze Filemoni amubwira ko nk’uko kubera gutangana ubuntu kwe 
yari yararuhuye intore z’Imana, bityo yashoboraga kuruhura umutima wa Pawulo agatuma 
anezerwa. Pawulo yongeyeho ati, ‘‘Nkwandikiye niringiye ko uzanyumvira, nziyuko uzakora 
n’ibiruta ibyo mvuze. ” Filemoni 1:21. {INI 283.3} 

Urwandiko Pawulo yandikiye Filemoni rwerekana uburyo ubutumwa bwiza bugira icyo 
buhindura ku isano iba hagati y’umugaragu na shebuja. Kugira inkoreragahato yari gahunda 
yari yarashinze imizi mu Bwami bw’Abanyaroma bwose ku buryo ari ba shebuja 
n’inkoreragahato babonekaga mu matorero menshi Pawulo yabwirizaga. Mu mijyi, aho 
inkoreragahato zarutaga cyane abaturage bafite umudendezo, babonye ko gushyiraho 
amategeko akomeye cyane ari ngombwa kugira ngo bazigumishe mu buretwa. Umunyaroma 
w’umukungu kenshi yatungaga inkoreragahato nyinshi z’ingeri zose, zikomotse impande 
zose kandi zishobora gukora ibintu by’uburyo bwose. Umuntu w’umukungu, kubera ko 
yabaga afite ububasha bwose ku mitima n’imibiri y’izo nkoreragahato zitagiraga kirengera, 
yashoboraga kuzibabaza mu buryo bwose yihitiyemo. Igihe umwe muri izo nkoreragahato 
yageragezaga kwiganzura shebuja, umuryango wose w’uwo wabaga yivumbuye 
washoboraga guhanwa mu buryo butari ubwa kimuntu. Agakosa gatoya cyane, impanuka 
cyangwa kutita ku bintu kenshi byahanwaga nta mbabazi. {INI 283.4} 

Ba shebuja bamwe b’abanyambabazi kurusha abandi, bagiriraga neza inkoreragahato zabo; 
ariko umugabane munini w’abakire n’abanyacyubahiro bakoreshwaga n’irari no kwifuza 
n’ubusambo, bakoreraga inkoreragahato zabo iby’ubugome bukabije no kubakandamiza. 
Iyo mikorere yose yo gutunga inkoreragahato yaziteshaga agaciro bikabije. {INI 284.1} 

Ntabwo wari umurimo wa Pawulo guhita ahindura gahunda yari yarashyizweho mu bwami 
bw’Abanyaroma. Kugerageza gukora ibi byari ukudindiza umurimo wo kwamamaza 

ubutumwa bwiza. Ariko yigishije amahame yototeraga urufatiro rwo gukoresha abantu 
agahato, kandi iyo aya mahame akurikizwa yari gutuma iyo mikorere yose isenyuka buhoro 
buhoro. Pawulo yaravuze ati, “ Kandi aho Umwuka w’Umwami ari, ni ho haba 
umudendezo.” (2Kor 3:17). Iyo inkoreragahato yabaga yihanye, yahindukaga urugingo 
rw’umubiri wa Kristo kandi kubera ibyo yagombaga gukundwa no gufatwa 
nk’umuvandimwe, umuragwa w’imigisha y’Imana n’amahirwe atangwa n’ubutumwa bwiza 
nka shebuja mugenzi we. Ku rundi ruhande, inkoreragahato zagombaga gusohoza 
inshingano zabo, “badakorera ijisho bakibahagarikiye gusa, ngo bamere nk’abanezeza 
abantu, ahubwo bamere nk’imbata za Kristo, bakora ibyo Imana ishaka, babikuye ku 
mutima. ” Abefeso 6:6. {INI 284.2} 

Ubukristo ni umurunga ukomeye uhuza umugaragu na shebuja, umwami n’uwo ayobora, 
umuvugabutumwa bwiza n’umunyabyaha w’insuzugurwa wabonye guhanagurwaho icyaha 
muri Kristo. Bose buhagiwe mu maraso amwe, bayoborwa na Mwuka umwe; kandi bagizwe 
umwe muri Kristo Yesu. {INI 284.3} 


290 



IGICE CYA 44 - MU RUGO RWA KAYISARI. 


Ubutumwa bwiza bwagize umusaruro ukomeye cyane mu bantu boroheje. “Ab ’ubwenge 
bw’abantu bahamagawe si benshi; abakomeye bahamagawe si benshi; n’imfura 
zahamagawe si nyinshi. ” (lKor 1:26). Ntibyatekerezwaga ko Pawulo, umukene n’imbohe 
itagira incuti, yari gutegwa amatwi n’abakire n’abanyacyubahiro bo mu Banyaroma. 
Imibereho y’icyaha yaberekaga ibishashagirana ikabagira imbata. Nyamara mu ndushyi, mu 
bakeneshejwe no gukandamiza kwabo, ndetse no mu nkoreragahato zitagiraga icyo zitunze, 
abenshi muri bo bategeraga amatwi amagambo ya Pawulo banezerewe kandi mu kwizera 
Kristo baboneyemo ibyiringiro n’amahoro byababashishaga kwihanganira imiruho yabo. 
{INI 285.1} 

Nyamara nubwo umurimo wa Pawulo watangiranye n’abicishaga bugufi n’abiyoroshyaga, 
imbaraga yawo yarakwiriye igera no mu ngoro y’Umwami w’abami. {INI 285.2} 

Icyo gihe Roma wari umurwa mukuru w’isi. Ba Kayisari b’abibone bategekaga hafi 
amahanga yose yo ku isi. Umwami n’ibyegera bye ntibari bazi Umunyazareti wari wicishije 
bugufi cyangwa bamurebanaga urwango n’agasuzuguro. Nyamara mu gihe kitageze ku 
myaka ibiri ubutumwa bwiza bwabonye inzira buva mu icumbi riciriritse ry’imbohe bugera 
ibwami. Pawulo yari aboheshejwe iminyururu nk’umugizi wa nabi; ariko “ijambo ry ’lmana 
ryo ntirishyirwa ku ngoyi. ” 2Timoteyo 2:9. {INI 285.3} 

Mu myaka yabanje intumwa Pawulo yari yaramamaje ukwizera Kristo mu ruhame afite 
imbaraga yatsindaga, kandi kubera ibimenyetso n’ibitangaza yakoze, yari yaratanze 
igihamya kidashidikanywaho cy’imico ye mvajuru. Yari yarahagurukanye gushikama 
gukomeye imbere y’abahanga b’Abagiriki kandi kubw’ubwenge bwe n’ubutyoza bwe yari 
yaracecekesheje ibyo ubucurabwenge bwiratwaga bwavugaga. Yari yarahagaze imbere 
y’abami n’abategetsi avuga ashize amanga nta mususu maze avuga ku bijyanye 
n’ubutungane, kwirinda n’urubanza ruzaza kugeza ubwo abategetsi b’abibone bahinze 
umushitsi nk’aho bitegerezaga ibiteye ubwoba byo ku munsi w’Imana. {INI 285.4} 

Ubu noneho Pawulo nta mahirwe nk’ayo yari yaragize kuko yari afungiye aho yari 
acumbitse wenyine kandi yashoboraga kubwira ukuri abazaga kumushaka aho gusa. Nk’uko 
byagendekeye Mose na Aroni ntabwo Pawulo yari afite itegeko mvajuru rimubwira kujya 
imbere y’umwami w’inkozi y’ibibi bityo ngo mu izina rya NDIHO ukomeye abashe 
gucyaha ubugome bwe n’ikandamiza yakoraga. Nyamara iki gihe ubwo umuvugizi 
w’ubutumwa bwiza yasaga n’uwabujijwe gukorera mu ruhame, ni ho ubutumwa bwiza 
bwagize insinzi ikomeye; kubera ko mu rugo rw’umwami ubwe havuyemo abizeye 
biyongera mu Itorero. {INI 285.5} 

Nta handi hantu hari umwuka utaberanye n’Ubukristo kurusha i Roma mu rugo rw’ibwami. 
Nero yagaragaraga ko yari yarahanaguye mu mutima we udusigisigi tw’ishusho y’Imana 
ndetse n’ubumuntu ku buryo yasaga na Satani. Abafasha be n’ibyegera bye muri rusange 
bari bafite imico nk’iye mu burakari bukaze, agasuzuguro no gukora ibibi bikabije. Uko 
byagaragariraga abantu bose ntibyari gushobokera Ubukristo guhabwa umwanya mu rugo 
no mu ngoro y’umwami Nero. {INI 286.1} 

Nyamara muri iki gihe nk’uko n’ikindi gihe cyinshi byari byaragenze, ukuri kw’ibyo Pawulo 
yavugaga kwagaragaje ko intwaro yarwanishaga “imbere y’Imana zagiraga imbaraga zo 
gusenya ibihome no kubikubita hasi. ” (2 Kor 10:4). Ndetse no mu rugo rwa Nero, 
amakamba y’umusaraba yarambawe. Mu bafashaga umwami w’inkozi y’ibibi bikomeye 
havuyemo abahindutse baba abana b’Imana. Aba ngaba ntabwo bari Abakristo mu ibanga 
ahubwo barabigaragazaga. Ntabwo bakozwaga isoni no kwizera kwabo. {INI 286.2} 

Ni ubuhe buryo bwakoreshejwe kugira ngo Ubukristo bwinjire kandi bushikame ahantu 
hagaragaraga ko kubwemera bitashobokaga? Mu rwandiko rwe yandikiye Abanyafilipi, 
Pawulo avuga ko gufungwa kwe ari ko kwamushoboje kubona abihana bakizera bo mu rugo 
rwa Nero. Mu rwego rwo gutinya ko hatekerezwa ko imibabaro ye yaba yarakomye mu 
nkokora iterambere ry’umurimo wo kwamamaza ubutumwa bwiza, Pawulo yarabahumurije 
ati: “Bene Data, ndashaka ko mumenya yuko ibyambayeho bitabereye ubutumwa bwiza 
inkomyi, ahubwo byabushyize imbere. ” Abafilipi 1:12. {INI 286.3} 

Igihe amatorero ya Gikristo yamenyaga bwa mbere ko Pawulo yari agiye gusura i Roma, 
bahanze amaso ikimenyetso cy’insinzi y’ubutumwa bwiza muri uwo mujyi. Pawulo yari 
yaramamaje ukuri ahantu henshi; yari yarakwamamaje mu mijyi minini. Mbese iyi ntwari 
yo kwizera ntiyari kubona umusaruro mwiza agarurira Kristo abantu ndetse no muri uyu 
mujyi mukuru w’isi? Nyamara ibyiringiro byabo byaciwe intege no kumva ko Pawulo 
yajyanywe i Roma ari imbohe. Bari bafite ibyiringiro bikomeye ko, igihe ubutumwa bwiza 
bushinze imizi muri uyu mujyi ukomeye, bazabona bwamamara vuba vuba mu mahanga 
yose kandi bugahinduka imbaraga itsinda mu isi yose. Mbega ukuntu bacitse intege cyane! 
Ibyo abantu bari biteze byari byananiranye, nyamara si ko byabaye ku mugambi w’Imana. 
{INI 286.4} 

Ntabwo ibibwirizwa bya Pawulo ari byo byarehereje abatuye ibwami kuyoboka Ubukristo, 
ahubwo babitewe n’ingoyi yarimo. Igihe Pawulo yari imbohe niho yaciye iminyururu yari 
iboheye imitima y’abantu benshi mu bubata bw’icyaha. Si n’ibyo byonyine. Yaravuze ati: 
“Nuko ibyo bituma abenshi bo muri bene Data bari mu Mwami Yesu na bo biringizwa 
n ’ingoyi zanjye, bakarushaho gutinyuka no kuvuga ijambo ry ’lmana bashize amanga. ” 
Abafilipi 1:14. {INI 286.5} 

Kwihangana no kwikomeza kwa Pawulo mu gihe kirekire yamaze afunzwe kandi arengana, 
ubutwari bwe no kwizera, ubwabyo byari ikibwirizwa gihoraho. Umwuka we wari 
utandukanye n’uw’ab’isi, wari igihamya cy’uko imbaraga yari muri we yasumbaga iyari mu 
b’isi. Kubera urugero yatanze, Abakristo bahawe imbaraga ikomeye baba abavugizi 
b’umurimo Pawulo yakoreraga mu ruhame ariko akaba yari yarawukuwemo. Ni muri ubu 
buryo kuba imbohe kw’intumwa Pawulo kwateye impinduka ku buryo igihe imbaraga ye no 
kuba ingirakamaro kwe byasaga n’ibyakuweho ndetse uko byagaragariraga bose akaba 
ntacyo yari ashoboye gukora, ubwo nibwo yasaruye imiba mu mirima yasaga n’uwabujijwe 
kugeramo rwose maze ayizanira Kristo. {INI 287.1} 

Mbere y’uko iyo myaka ibiri yo kuba mu nzu y’imboye irangira, Pawulo yashoboraga 
kuvuga ati: “Kuko byamenyekanye mu basirikare barinda Kayisari bose, no mu bandi bose, 
yuko ari ku bwa Yesu naboshywe,” kandi mu bantu boherereje indamutso Abanyafilipi 
avuga cyane ko ari ” abo kwa Kayisari. ” Abafilipi 1:13; 4:22. {INI 287.2} 

Kwihangana n’ubutwari bifite insinzi yabyo. Kubwo kugiraneza mu bigeragezo, kimwe no 
gushira ubwoba mu byo umuntu agambirira gukora, abantu bashobora kugarurirwa Kristo. 
Umukristo wihangana kandi akikomeza mu gihe cy’ibyago no mu kababaro, ndetse 
agasakirana n’urupfu ubwarwo afite amahoro no gutuza bikomoka ku kwizera 
kudahuzagurika, uwo ashobora gutuma ubutumwa bwiza bugera kuri byinshi kurusha ibyo 
yashoboraga kuba yarakoze kubw’imibereho ye y’igihe kirekire cy’umurimo ukozwe mu 
budahemuka. Akenshi igihe umugaragu w’Imana ahagaritswe gukora yisanzuye, 
ubushobozi budasanzwe bw’Imana twakagombye gusaba ngo bube hafi yacu, Imana 
iraburatanga kugira ngo hakorwe umurimo utari gukorwa uwo mugaragu wayo akiri mu 
murimo. {INI 287.3} 

Reka he kugira umuyoboke wa Kristo utekereza ko igihe atagishoboye gukorera Imana 
n’ukuri kwayo ku mugaragaro kandi ashishikaye ko nta wundi murimo yakora cyangwa nta 
yindi ngororano yakorera. Abahamya nyakuri ba Kristo nta na rimwe bibagirana. Igihe 
bafite amagara mazima n’igihe barwaye, ari bazima cyangwa mu rupfu, Imana ikomeza 
kubakoresha. Iyo abagaragu ba Kristo barenganywaga binyuze mu buriganya bwa Satani, 
umurimo bari bagikora ugakomwa mu nkokora, igihe bashyirwaga mu nzu y’imbohe 
cyangwa bagakurubanwa bajyanwa kwicwa, niho ukuri kwashoboraga kugera ku nsinzi 
ikomeye cyane. Igihe ubuhamya bw’aba bagaragu b’indahemuka bwashimangirwaga 
n’amaraso yabo, nibwo abantu bashidikanyaga bemeye kwizera Kristo kandi bahagararana 
ubutwari kubwa Kristo. Mu ivu ry’abatwitswe bazira kwizera Imana havuyemo umusaruro 
mwinshi cyane w’abiyeguriye Imana. {INI 287.4} 

Umwete n’ubudahemuka bya Pawulo n’abakozi bagenzi be ndetse no kwizera no kumvira 
kw’aba bayobotse Ubukristo mu bihe byari bigoye, bikebura ubunebwe no kubura kwizera 
mu murimo wa Kristo. Intumwa Pawulo n’abakozi bagenzi be bashobora kuba baribwiye 
ko byari impfabusa guhamagarira abagaragu ba Nero kwihana no kwizera Kristo kubera ko 
bari bugarijwe n’ibigeragezo bikaze, bakikijwe n’inzitizi zikomeye kandi bahanganye no 
kurwanywa byimazeyo. Ariko se n’iyo bemera ukuri bari kugukurikiza bate? Nyamara 
Pawulo ntiyigeze atekereza atyo; yabwirije abo bantu ukuri afite kwizera kandi mu 
bamwumvise habonetsemo bamwe biyemeje kumvira uko byagenda kose. Batitaye ku 
nzitizi n’amakuba, bari kwemera umucyo kandi bakiringira ko Imana izabashoboza 
kumurikishiriza abandi umucyo wabo. {INI 288.1} 

Ntabwo mu rugo rwa Kayisari abahindutse bemeye ukuri gusa, ahubwo nyuma yo 
guhinduka kwabo bagumye muri urwo rugo. Ntabwo bumvise babonye umudendezo wo 
kureka inshingano z’imirimo yabo kubera ko abari babazengurutse batari bakibarebana 
umutima mwiza. Ukuri kwari kwarabasanze aho maze baguma aho. Bahamyaga imbaraga 
ihindura iri mu mu kwizera gushya bakoresheje imibereho yabo yahindutse n’imico yabo. 
{INI 288.2} 

Mbese hari abantu bagwa mu gishuko cyo gufata ibyo bahura nabyo maze bakabigira 
urwitwazo rubabuza guhamya Kristo? Reka bitegereze ibyari bikikije abigishwa bo mu rugo 
rwa Kayisari: ubugome bw’umwami no kwangirika kw’imico kw’ab’ibwami. Ntabwo 
dushobora gutekereza ibyo abantu bahura nabyo bibabera imbogamizi mu mibereho 
y’iby’iyobokamana kandi bibasaba kwitanga cyangwa kurwanywa nk’ibyo aba bahindutse 
bo mu rugo rwa Kayisari bari barimo. Nubwo bari bari mu ngorane no mu makuba bakomeje 
ubudahemuka bwabo. Bitewe n’imbogamizi zisa nk’aho nta wazirenga, Umukristo ashobora 
gushaka gutanga urwitwazo rwo kutumvira ukuri nk’uko kuri muri Yesu; nyamara 
ntashobora gutanga urwitwazo rufite ireme. Aramutse abigenje atyo, yaba agaragaje ko 
Imana yashyiriyeho abana bayo ibyangombwa biruhije kubahiriza ngo bahabwe agakiza. 
{INI 288.3} 

Umuntu ufite umutima urangamiye gukorera Imana azabona amahirwe yo kuyivugira. 
Umuntu wese uzaba yiyemeje gushaka mbere na mbere ubwami bw’Imana n’ubutungane 
bwayo, ingorane azahura nazo zizaba ubusa ze kumuzitira. Mu mbaraga azakomora mu 
gusenga no kwiga ijambo ry’Imana, azashaka iby’ukuri kandi areke ingeso mbi. Iyo 
umwizera ahanze amaso Yesu we Banze ryo kwizera akaba ari nawe ugusohoza, Yesu 
wihanganiye kuvuguruzwa n’abanyabyaha, uwo mwizera azatsinda agasuzuguro no 
gukwenwa. Nyir’ijambo ry’ukuri ni we wasezeranye ubufasha n’ubuntu bihagije mu kibazo 
cyose. Amaboko ye ahoraho agose umuntu umusanga amushakaho ubufasha. Mu burinzi 

bwe, dushobora kwiruhukira mu mahoro tuvuga tuti: “Uko ntinya kose, nzakwiringira. ” 
Zaburi 56:3. Abiringira Imana bose izabasohoreza isezerano ryayo. {INI 288.4} 

Akoresheje urugero rwe bwite, Umukiza yerekanye ko abayoboke be bashobora kuba mu 
isi nyamara ntibabe ab’isi. Ntiyazanywe no kwifatanya n’ibinezeza byayo biyobya, ngo aze 
kujyanwa hirya no hino n’imigenzo yayo no gukurikiza imikorere yayo; ahubwo yaje gukora 
ibyo Se ashaka, aza gushaka no gukiza icyazimiye. Igihe Umukristo afite iyi ntego imbere 
ye, ashobora guhagarara atandujwe n’ibimukikije. Uko azaba ameze kose cyangwa ibyo 
azaba arimo byose, yaba afite icyubahiro cyangwa acishijwe bugufi, azerekana imbaraga 
y’idini nyakuri mu gukorana ubudahemuka inshingano ye. {INI 289.1} 

Imibereho ya Gikristo ntikura bitewe n’uko atari mu bigeragezo ahubwo ikura ari hagati 
muri byo. Guhangana no kwangwa no kurwanywa bituma umuyoboke wa Kristo arushaho 
kuba maso kandi agashishikarira gusenga yiyegereza Umufasha ukomeye. Ikigeragezo 
gikomeye cyihanganiwe kubw’ubuntu bw’Imana gituma habaho kwihangana, kuba maso, 
ubutwari ndetse n’ibyiringiro byimbitse bishikamye mu Mana. Insinzi y’ukwizera kwa 
Gikristo ni yo ibashisha umuyoboke wako kubabara no gukomera; kwitanga no gutsinda; 
kwicwa umunsi ukira ndetse no kubaho; kwihanganira umusaraba bityo agatsindira ikamba 
ry’icyubahiro. {INI 289.2} 

IGICE CYA 45 - INZANDIKO ZANDIKIWE I ROMA 


(Iki gice gishingiye ku Nzandiko zandikiwe Abanyakolosi n Abanyajilipi). 

Mu myuzo ya mbere mu mibereho ye ya Gikristo, intumwa Pawulo yahawe amahirwe 
yihariye yo gusobanukirwa ubushake bw’Imana ku byerekeranye n’abayoboke ba Kristo. ” 
Yarazamuwe ajyanwa mu ijuru rya gatatu, ” “muri Paradizo, yumva ibitavugwa, ibyo 
umuntu adakwiriye kuvuga . ” Pawulo ubwe yamenye ko ibyinshi « yeretswe n ’ibyo 
yahishuriwe » yabihawe “n’Umwami .” Uko yasobanukiwe n’amahame y’ukuri 
k’ubutumwa bwiza byanganaga n’iby’intumwa zikomeye cyane. (2 Kor 12:2, 4, 1, 11). Yari 
asobanukiwe bihagije ibyerekeranye n’ “ubugari, n’uburebure bw’umurambararo, 
n ’uburebure bw ’ikijyepfo, n ’ubureburure bw ’igihagararo by ’urukundo rwa Kristo ruruta 
uko rumenywa. "Abefeso 3:18-19. {INI 290.1} 

Pawulo ntiyashoboraga kurondora ibyo yari yareretswe byose kuko mu bamwumvaga 
harimo bamwe bashoboraga gukoreshaga amagambo ye mu buryo butari bwo. Nyamara 
ibyo yari yarahishuriwe byamushoboje gukora nk’umuyobozi n’umwigisha 
w’umunyabwenge; kandi biha isura nziza ubutumwa yaje koherereza amatorero mu myaka 
yaje gukurikiraho. Ibyo yabonye mu iyerekwa byamugumyemo igihe cyose, binamushoboza 
kugaragaza imico nyakuri ya Gikristo. Mu magambo yavugaga n’ibyo yandikaga yatangaga 
ubutumwa bwafashije kandi buha imbaraga Itorero ry’Imana. Ku bizera bo muri iki gihe 
ubu butumwa buvuga bweruye amakuba azugariza Itorero utaretse n’inyigisho z’ibinyoma 
rizahura nazo. {INI 290.2} 

Icyo intumwa Pawulo yifurizaga abo yagiye yoherereza inzandiko ze zo kubagira inama no 
kubahwitura ni uko bagombaga “kudakomeza kuba abana, bateraganwa n’umuraba, 
bakajyanwa hirya no hino n’imiyaga yose y’imyigishirize;” ahubwo yuko bose bari bakwiye 
gusohora “mu bumwe bwo kwizera no kumenya Umwana w ’lmana, kugeza ubwo 
bazasohora kuba abantu bashyitse, bageze ku rugero rushyitse rw ’igihagararo cya Kristo. ” 
Yasabye abari abayoboke ba Kristo bari batuye mu bapagani kutitwara “nk’uko abapagani 
bagenda, bakurikiza ibitagira umumaro byo mu mitima yabo, ubwenge bwabo buri mu 
mwijima,... batandukanijwe n’ubugingo buva ku Mana kubera kwinangira kw’imitima 
yabo,” ahubwo yarabinginze ngo “be kugenda nk’abatagira ubwenge, ahubwo bagende 
nk’abanyabwenge, bacunguze uburyo umwete kuko iminsi ari mibi.” (Abefeso 4 
: 14,13,17,18 ; 5 :15,16). Yashishikarije abizera gutegereza igihe Kristo, (wakunze Itorero 
akaryitangira), “yari kuzaryishyira rifite ubwiza, ridafite ikizinga cyangwa umunkanyari 
cyangwa ikintu cyosegisagityo. ”Ni ukuvuga Itorero “ryera ridafite inenge. ” Abefeso 5:25, 
27. {INI 290.3} 

Ubu butumwa, bwanditswe bushorewe n’imbaraga itari iy’umuntu ahubwo y’Imana, bufite 
inyigisho zikwiriye kwigwa n’abantu bose kandi kubera inyungu bubafitiye bakagenda 
babusubiramo. Muri ubwo butumwa havugwamo imibereho itunganiye Imana, 
hagatangwamo amahame agomba gukurikizwa muri buri torero kandi n’inzira igana ku 
bugingo buhoraho ikagaragazwa neza. {INI 291.1} 

Mu rwandiko yanditse igihe yari imbohe i Roma akarwandikira ” bene Se bo muri Kristo 
bera bo kwizerwa, bari i Kolosayi, ” Pawulo avuga iby ’ibyishimo bye bitewe no gushikama 
kwabo mu kwizera. Iyo ni inkuru nziza yari yarazaniwe na Epafura uwo intumwa Pawulo 
yanditse avuga ati, ‘‘yatubwiye iby ’urukundo rwanyu muheshwa na Mwuka. ” Yakomeje 
avuga ati, “Ni cyo gituma tudasiba kubasabira, uhereye igihe twabyumviye, twifuza ko 
mwuzuzwa ubwenge bwose bw ’Umwuka no kumenya kose, ngo mumenye neza ibyo Imana 
ishaka, mugende nk’uko bikwiriye ab’Umwami wacu, mumunezeze muri byose, mwere 
imbuto z’imirimo myizayose kandi mwunguke kumenya Imana, mukomereshejwe imbaraga 
zose nk’uko ubushobozi bwayo bw’icyubahiro bungana, ngo mubone uko mwiyumanganya 
muri byose, mukihanganana ibyishimo. ” Abakolosayi 1:8, 9-11. {INI 291.2} 

Ni muri ubwo buryo Pawulo yavuze ibyo yifuriza abizera b’i Kolosayi. Mbega agaciro 
gakomeye aya magambo afite imbere y’abayoboke ba Kristo! Yerekana ubushobozi 
butangaje bw’imibereho ya Gikristo kandi akagaragaza neza ko nta mupaka uri ku migisha 
abana b’Imana bashobora kubona. Mu guhora bunguka kumenya Imana, bashobora 
gukomeza bunguka bava ku mbaraga bajya ku yindi, bava ku rwego rumwe bajya ku rundi 
mu mibereho ya Gikristo kugeza ubwo “kubw’imbaraga y’Imana ihebuje” “bahabwa 
kuraganwa n ’abera umurage wo mu mucyo. ” Abakolosayi 1: 12. {INI 291.3} 

Imbere y’abavandimwe be, intumwa Pawulo yererezaga Kristo nk’Uwo Imana yaremesheje 
ibintu byose kandi akaba ari nawe yazanishije gucungurwa kwabyo. Yavuze ko ukuboko 
k’uwababambiwe ku musaraba ari ko gufatiye imibumbe mu kirere kandi ibintu byose byo 
mu isanzure ryaremwe n’Imana bikomerezwa kuri gahunda yabyo ndetse bigakora 
ubudacogora bishyigikiwe n’uko kuboko. Pawulo yaranditse ati, “Kuko muri we ari mo 
byose byaremewe, ari ibyo mu ijuru cyangwa ibyo mu isi, ibiboneka n ’ibitaboneka, intebe 
z’ubwami n’ubwami bwose, n’ubutware bwose, n’ubushobozi bwose. Ni we wabiremye 
byose, kandi rero ni na we byaremewe. Yabanjirije byose, kandi byose bibeshwaho na we. ” 
(Kol 1:16, 17). “Namwe abari baratandukanijwe n ’lmana kera, mukaba mwari abanzi bayo 
mu mitima yanyu no kubw’imirimo mibi, none yiyungishije namwe urupfu rw’umubiri we, 
ngo abashyire imbere yayo muri abera n ’abaziranenge mutagawa. ” Abakolosayi 1:21, 22. 
{INI 291.4} 


297 



Umwana w’Imana yaciye bugufi kugira ngo azahure abaguye. Kubera iyi mpamvu, yavuye 
ahatararangwaga icyaha, asiga mirongo icyenda n’icyenda zamukundaga aza kuri iyi si 
“gucumitirwa ibicumuro byacu no gushenjagurirwa gukiranirwa kwacu. ” (Yesaya 53:3). 
Yahinduwe nka bene se muri byose. Yahindutse umubiri nk’uko natwe turi. Yari azi icyo 
gusonza byavugaga, kugira inyota no kunanirwa. Yakomezwaga no gufungura kandi 
agasubizwamo intege no gusinzira. Yari umwimukira n’umucumbitsi ku isi, yari ku isi 
nyamara atari uw’isi; yarashutswe kandi ageragezwa nk’uko abagabo n’abagore bo muri iki 
gihe bashukwa kandi bakageragezwa nyamara yagize imibereho itarangwamo icyaha. 
Yagiye yarekana imico y’Imana ari yo: ubugwaneza, impuhwe, kubabarira abandi no 
kubitaho. “Jambo uwo yabaye umuntu, abana na twe..., yuzuye ubuntu n ’ukuri. ” Yohana 
1:14. {INI 291.5} 

Bitewe no kuba bari bakikijwe n’imikorere n’imibereho ikurura bya gipagani, abizera 
b’Abanyakolosi bari bari mu kaga ko kureka kwicisha bugufi kuvugwa mu butumwa bwiza 
maze Pawulo mu rwego rwo kubaburira ngo bareke ibyo, yaberekeje kuri Kristo 
nk’Umuyobozi nyakuri rukumbi. Yaranditse ati: “Ndashaka ko mumenya uburyo 
mbarwanira intambara, mwebwe n’ab’i Lawodikiya, ndetse n’abatarambona ku mubiri 
bose kugira ngo imitima yabo ihumurizwe, ubwo bafatanirije hamwe mu rukundo, ngo 
bahabwe ubutunzi bwose bwo kumenya neza mu mitima yabo, bamenye ubwiru bw ’lmana, 
ni bwo Kristo. Muri we ni mo ubutunzi bwose bw’ubwenge no kumenya byahishwe. {INI 
292.1} 

“Mvugiye ibyo kugira ngo hatagira ubashukisha amagambo yoshya, ... Nuko rero nk’uko 
mwakiriye Kristo Yesu Umwami wacu, abe ari ko mugendera muri we, mushoreye imizi muri 
we, kandi mwubatswe muri we, mukomejwe no kwizera nk’uko mwigishijwe, mufite ishimwe 
ryinshi risesekaye. Mwirinde, hatagira umuntu ubanyagisha ubwenge bw ’abantu 
n’ibihendo by’ubusa bikurikiza imihango y’abantu, iyo bahawe na ba sekuruza ho 
akarande, kandi bigakurikiza imigenzereze ya mbere y’iby’isi, bidakurikiza Kristo. 
Nyamara muri we ni ho hari kuzura k’Ubumana kose mu buryo bw’umubiri. Kandi 
mwuzuriye muri we, ari we Mutwe w ’ubutware bwose n ’ubushobozi bwose. ” Abakolosayi 
2:1-10. {INI 292.2} 

Kristo yari yarahanuye ko ababeshyi bazaduka maze bitewe nabo “ubugome bukagwira 
n’urukundo rwa benshi rugakonja.” (Matayo 24:12). Yari yaraburiye abigishwa ko ibi 
bizatuma Itorero riba mu kaga karuta gutotezwa n’abanzi baryo. Incuro nyinshi Pawulo 
yaburiye abizera kwirinda aba bigisha b’ibinyoma. Bagombaga kwirinda iki cyago kuruta 
ibindi kubera ko kwemera abigisha b’ibinyoma byari gutuma bakingurira ibinyoma urugi 
ibyo umwanzi yari gukoresha mu kubahuma amaso mu by’Umwuka kandi agahungabanya 

ibyiringiro by’abantu bashya bari barayobotse ukuri k’ubutumwa bwiza. Kristo ni we wari 
urugero ngenderwaho bagombaga kugenzuza inyigisho zitanzwe. Inyigisho zose zitari 
zihuye n’inyigisho za Kristo bagombaga kutazemera. Ubumenyi bw’agakiza bagombaga 
kwiga no kwigisha ni Kristo wabambiwe icyaha, Kristo wazutse mu bapfuye, Kristo 
wazamutse akajya mu ijuru. {INI 292.3} 

Imiburo y’ijambo ry’Imana yerekeye ku kaga kugarije Itorero rya Gikristo natwe ni iyacu 
muri iki gihe. Nk’uko byabaye mu gihe cy’intumwa, abantu bageragezaga gusenya kwizera 
Ibyanditswe bakoresheje imigenzo n’ubwenge bwa kimuntu. Bityo no muri iki gihe, 
umwanzi wo gukiranuka ashakisha uko ayobora abantu mu nzira zabuzanyijwe akoresheje 
ibitekerezo binyuze amatwi byo guhinyura ko mu rwego rwo hejuru, agakoresha imyizerere 
y’uko ibiriho byakomotse ku ihindagurika, imyizerere y’uko imyuka y’abapfuye ivugana 
n’abazima, ubwenge bwo gusobanura iby’Imana mu buryo bw’amayoberane ndetse 
n’inyigisho zivuga ko Imana ihwanye n’imbaraga n’amategeko agenga ibiba mu isanzure. 
Ku bantu benshi Bibiliya ni nk’itara ritarimo amavuta bitewe n’uko berekeje ibitekerezo 
byabo mu miyoboro yo kwizera kurangwa no gukekeranya gutera gusobanukirwa nabi 
ndetse n’urujijo. Umurimo wo gusobanura ufite aho ubogamiye, gutandukanyamo 
imigabane, gukekeranya cyangwa gufinda no kongera kuremarema ibintu mu bwenge, ni 
ugusenya kwizera Bibiliya yahishuwe n’Imana. {INI 293.1} 

Ni ukwambura ijambo ry’Imana imbaraga yo kugenga, kuzahura, gukangura no kuyobora 
imibereho y’umuntu. Kubera imyizerere y’uko imyuka y’abapfuye ivugana n’abazima 
imbaga y’abantu yigishwa kwizera ko kwifuza ari itegeko ry’ikirenga, ko uburenganzira 
bwo gukora ibyo ushaka ari umudendezo kandi ko umuntu ari we urebwa n’ibye ku giti cye. 
{INI 293.2} 

Umuyoboke wa Kristo azahura “n’amagambo y’amoshya” ayo intumwa Pawulo yaburiye 
abizera b’Abanyakolosi ngo birinde. Azahura n’ubusobanuro bw’ibyanditswe bushingiye 
ku myizerere y’ubushobozi bw’imyuka ariko ntabwo agomba kuzemera. Ijwi rye rikwiriye 
kumvikana ahamya ukuri guhoraho kw’Ibyanditswe. Ahanze amaso ye kuri Kristo, akwiriye 
kujya mbere ashikamye mu nzira yabigenewe, yitandukanya n’intekerezo zose zihabanye 
n’inyigisho ya Kristo. Ukuri kw’Imana ni ko kugomba kuba ingingo atekerezaho kandi 
azirikana. Agomba gufata Bibiliya nk’ijwi ry’Imana rivugana na we mu buryo butaziguye. 
Muri ubwo buryo azabona ubwenge mvajuru. {INI 293.3} 

Kumenya Imana nk’uko yahishuriwe muri Kristo ni bwo bumenyi abakijijwe bagomba 
kugira. Ubu ni bwo bumenyi buhindura imico y’umuntu. Iyo ubu bumenyi bwakiwe mu 
bugingo bwongera kurema umuntu mo ishusho ya Kristo. Ubu ni bwo bumenyi Imana 

ihamagarira abana bayo kwakira kuko hirya yabwo ibindi byose ari ubusa gusa ndetse nta 
n’icyo biri cyo. {INI 293.4} 

Mu bihe byose no mu bihugu byose, urufatiro nyakuri rwo kubaka imico rwagiye ruba 
rumwe. Urwo rufatiro ni amahame ari mu ijambo ry’Imana. Itegeko rimwe gusa nyakuri ni 
ugukora ibyo Imana ivuga. “Amategeko y ’Uwiteka atungana rwose ” kandi “ugenza atyo 
ntabwo azanyeganyezwa.” (Zaburi 19:8; 15:5). Ijambo ry’Imana ni ryo intumwa 
zakoresheje zihangana n’inyigisho z’ibinyoma zo mu gihe cyazo zivuga ziti, “Kuko nta 
rundi rufatiro umuntu abasha gushyiraho keretse urwashyizweho, ari rwo Yesu Kristo. ” 1 
Abakorinto 3:11. {INI 293.5} 

Igihe cyo guhinduka kwabo no kubatizwa, abizera b’Abanyakolosi barahiriye kureka 
imyizerere n’imihango byari byarabaye umugabane w’imibereho kugeza icyo gihe maze 
bakaba abanyakuri ku budahemuka bwabo kuri Kristo. Mu rwandiko Pawulo yandikiye 
abizera b’Abanyakolosi, yabibukije ibi kandi abasaba kutibagirwa ko kugira ngo bakomeze 
indahiro yabo bagomba gukoresha imbaraga zidacogora barwanya ibibi byashakaga 
kubabata. Yaravuze ati: “Nuko rero niba mwarazuranywe na Kristo, mujye mushaka ibiri 
hejuru aho Kristo ari, yicaye iburyo bw ’lmana. Mujye muhoza umutima ku biri mu ijuru 
atari ku biri mu isi, kuko mwapfuye kandi ubugingo bwanyu bukaba bwarahishanywe na 
Kristo mu Mana. ” Abakolosayi 3 :l-3. {INI 294.1} 

“Umuntu wese iyo ari muri Kristo, aba ari icyaremwe gishya: ibya kera biba bishize, dore 
byose biba bihindutse bishya. ” (2 Kor 5 :17). Binyuze mu mbaraga ya Kristo, abagabo 
n’abagore baciye iminyururu y’ingeso y’icyaha. Basezereye kwikunda. Abatukanaga 
bahindutse abantu bubaha, abasinzi bahindutse abirinda, inzererezi zahindutse abantu 
baboneye. Abantu bari bafite ishusho ya Satani bahinduwemo ishusho y’Imana. Uku 
guhinduka muri ko ubwako ni igitangaza mu bitangaza. Guhinduka kwakozwe n’ijambo 
ry’Imana, ni rimwe mu mabanga akomeye cyane y’ijambo ry’Imana. Ntidushobora 
kubisobanukirwa; dushobora gusa kwizera nk’uko Ibyanditswe byabivuze ngo, “Ni Kristo 
uri muri mwe, ibyiringiro by’ubwiza. ” Abakolosayi 1:27. {INI 294.2} 

Iyo Mwuka w’Imana ayoboye intekerezo n’umutima, umuntu wahindutse araturagara 
akaririmba indirimbo nshya; bitewe n’uko abona ko isezerano ry’Imana ryasohoreye mu 
mibereho ye, ko igicumuro cye cyababariwe, icyaha cye kigatwikirwa. Yihannye ku Mana 
kubwo kuba yarishe itegeko ryayo, kandi yizera Kristo wapfuye kugira ngo umuntu agirwe 
intungane. Bitewe n’uko “yatsindishirijwe kubwo kwizera, afite amahoro ku Mana 
kubw’Umwami wacu Yesu Kristo. ” Abaroma 5:1. {INI 294.3} 

Ariko kubera ko iyi mibereho ari iye, Umukristo ntakwiriye kwipfumbata, ngo anezezwe 
gusa n’ibyo yakorewe. Umuntu wiyemeje kwinjira mu bwami bw’Umwuka azabona ko 
imbaraga zose n’irari bya kamere itaragizwe nshya burundu byiteguye kumurwanya bitijwe 
umurindi n’imbaraga z’ubwami bw’umwijima. Agomba kuvugurura kwitanga kwe kandi 
akarwana n’ikibi buri munsi. Ingeso za kera na kamere iganisha mu gukora ikibi bizarwanira 
kumubata kandi agomba kubyirinda, akarwanira kugera ku nsinzi yishingikirije ku mbaraga 
ya Kristo. {INI 294.4} 

Pawulo yandikiye Abanyakolosi ati: “Nuko noneho mwice ingeso zanyu z’iby’isi; 
gusambana, gukora ibiteye isoni, no kurigira, no kurarikira, n’imyifurize yose, ni yo 
gusenga ibigirwamana: ibyo nibyo bizanira umujinya w ’lmana abatumvira. Kandi namwe 
mwabigenderagamo kera, ubwo mwahoraga muri byo. Ariko none mwiyambure ibi byose, 
umujinya, uburakari, igomwa, no gutukana, kandi ntihakagire amagambo ateye isoni 
aturuka mu kanwa kanyu... Nuko, nk’uko bikwiriye intore z’Imana zera kandi zikundwa, 
mwambare umutima w ’imbabazi n ’ineza, no kwicisha bugufi, n ’ubugwaneza, no 
kwihangana; mwihanganirana kandi mubabarirana ibyaha, uko umuntu agize icyo apfa 
n’undi. Nk’uko Umwami wacu yabababariye, abe ari ko namwe mubabarirana. Ariko 
ibigeretse kuri ibyo byose, mwambare urukundo, kuko ari rwo murunga wo gutungana 
rwose. Mureke amahoro ya Kristo atwarire mu mitima yanyu, ayo mwahamagariwe kuba 
umubiri umwe: kandi mugire imitima ishima. ” Abakolosayi 3 :5-15. {INI 295.1} 

Urwandiko rwandikiwe Abanyakolosi rwuzuye inyigisho zifite agaciro gakomeye ku bantu 
bari mu murimo wa Kristo. Ni inyigisho zerekana umugambi umwe rukumbi n’intego 
ihanitse bizagaragarira mu mibereho y’umuntu uhagarariye Umukiza by’ukuri. Umwizera 
nareka ibintu byose byamubuza gukomeza inzira ajya mbere cyangwa ibiteshura undi 
kugendera mu nzira ifunganye, mu mibereho ye ya buri munsi azagaragaza imbabazi, ineza, 
kwiyoroshya, ubugwaneza, kwihangana n’urukundo rwa Kristo. {INI 295.2} 

Imbaraga y’imibereho ihanitse, iboneye rwose, imibereho yiyubaha ni yo dukeneye cyane. 
Iby’isi bifite umwanya munini mu ntekerezo zacu ariko ubwami bw’ijuru bwo bufite 
umwanya muto cyane. {INI 295.3} 

Mu mihati ye yo kugera ku cyo Imana imuhamagarira kugeraho, nta na kimwe gikwiriye 
gutera Umukristo kwiheba. Ubutungane bwo mu mutima no mu mwuka byasezeraniwe 
abantu bose binyuze mu buntu n’imbaraga bya Kristo. Yesu ni isoko y’imbaraga, isoko 
y’ubugingo. Atugeza ku jambo rye kandi akura ku giti cy’ubugingo ibibabi byo gukiza 
abanyabyaha akabiduha. Atuyobora ku ntebe y’ubwami y’Imana kandi agashyira mu kanwa 
kacu isengesho rituma twegera hafi ye. Ku bwacu yohereza abamalayika bakomeye bo mu 


301 



ijuru kugira ngo badufashe. Buri ntambwe yose dutera, duhabwa imbaraga ye ikomeye. {INI 
295.4} 

Nta mupaka Imana ishyira ku kujya mbere kw’abifuza “kuzuzwa ubwenge bwose 
bw’Umwuka no kumenya kose, no kumenya ibyolmana ishaka. ” (Kol 1:9). Mu gusenga, mu 
kuba maso, mu gukurira mu kumenya no gusobanukirwa, bagomba “gukomereshwa 
imbaraga zose, nk’uko ubushobozi bwayo bw’icyubahiro bungana. ” (Kol 1:11). Muri ubwo 
buryo baba biteguye gukorera abandi. Ni umugambi w’Umukiza ko abantu batunganyijwe 
kandi bejejwe, bagomba kumubera abafasha. Kubera aya mahirwe akomeye, reka dushimire 
Data wa twese “waduhaye kuraganwa n ’abera umurage wo mu mucyo. Ni we wadukijije 
ubutware bw’umwijima, akadukuramo, akatujyana mu bwami bw’Umwana we akunda.” 
Abakolosayi 1:12, 13. {INI 295.5} 

Urwandiko Pawulo yandikiye Abanyafilipi, kimwe n’urwo yandikiye Abanyakolosi, 
rwanditswe igihe yari afungiwe i Roma. Itorero ry’i Filipi ryari ryaroherereje Pawulo 
impano rizinyujije kuri Epafuradito, uwo Pawulo yita “mwene Data, dufatanije umurimo 
n ’ubusirikare, ni we ntumwa yanyu kandi ni we unkorera ibyo nkennye. ” (Fili 2:25). Igihe 
Epafuradito yari i Roma, yararwaye, ” ndetse yari agiye gupfa, ariko Imana iramubabarira.” 
Pawulo yaranditse ati, “Nyamara si we wenyine, ahubwo nanjye, ngo ntongerwaho undi 
mubabaro ku uwo nsanganywe. ” Abizera b ’i Filipi bumvise iby’uburwayi bwa Epafuradito, 
bahagaritse umutima kubwe, ibyo bituma agaruka kubasura. Pawulo yanditse agira ati: 
“Kuko yabakumburaga mwese , agahagarikwa umutima n ’uko mwumvise yuko 
yarwaye....Ni cyo gituma mutumye mbikunze cyane, kugira ngo nimwongera kumubona 
muzishime, nanjye ngabanye umubabaro. Nuko rero, mumwakire mu Mwami Yesu 
mwishimye; kandi abasa n’uwo mujye mububaha, kuko yagarukiye hafi yo gupfa ku 
bw’umurimo wa Kristo; ntiyita ku magaraye, kugira ngo asohoze ibyasigaye byo kumfasha 
kwanyu. ” Abafilipi 2:26-30. {INI 296.1} 

Pawulo yahaye Epafuradito urwandiko ngo arushyire abizera b’i Filipi, muri urwo rwandiko 
yabashimiye impano bamwoherereje. Mu matorero yose iry’i Filipi ni ryo ryarushije andi 
gutangana ubuntu rimufasha mu byo yari akeneye. Mu rwandiko rwe Pawulo yaravuze ati: 
“Kandi mwa Bafdipi mwe, namwe ubwanyu muzi yuko ubutumwa bwiza bugitangira 
kubwirizwa, ubwo navaga i Makedoniya, nta rindi Torero ryafatanije nanjye mu byo 
gutanga no guhabwa, keretse mwebwe mwenyine. Ndetse n ’i Tesalonike mwoherejeyo ibyo 
kunkenura, si rimwe risa, ahubwo ni kabiri. Nyamara burya si impano nshaka, ahubwo 
nshaka ko imbuto zongerwa kuri mwe. Dore mfite ibinkwiriye byose, ndetse mfite n ’ibisaga: 
ndahaze, ubwo maze guhabwa na Epafuradito ibyo mwohereje, bimbereye nk’umubabwe 
uhumura neza, n ’igitambo cyemewe gishimwa n ’lmana. ” Abafilipi 4:15-18. {INI 296.2} 


302 



“Ubuntu bube muri mwe n ’amahoro, biva ku Mana Data wa twese no ku Mwami Yesu 
Kristo. Nshima Imana yanjye iteka, uko mbibutse, kandi uko mbasabiye mwese iteka ryose, 
mbasabira nezerewe, kuko mwafatanije nanjye umurimo wo kwamamaza ubutumwa bwiza, 
muhereye ku munsi wa mbere, mukageza na n ’ubu. Icyo nzi neza rwose ntashidikanya, ni 
uko Iyatangiye umurimo mwiza muri mwe izawurangiza rwose, kugeza ku munsi wa Yesu 
Kristo: kandi birankwiriye ko mbatekereza ntyo mwese, kuko mu ngoyi zanjye, no mu mpaka 
ngira kurwanira ubutumwa bwiza, mpamya ko ari ubw ’ukuri, mbahoza ku mutima, nibuka 
ko musangiye nanjye ubuntu bw ’lmana. Imana niyo ntanze ho umugabo yuko mbakumbura 
mwese mu mbabazi za Kristo Yesu. Kandi iki ni cyo mbasabira, ni ukugira ngo urukundo 
rwanyu rurusheho kugwiza ubwenge no kumenya kose, mubone uko murobanura 
ibinyuranye, kandi mubone uko muba abataryarya n ’inyangamugayo kugeza ku munsi wa 
Kristo, mwuzuye imbuto zo gukiranuka ziheshwa na Yesu Kristo, kugira ngo Imana ishimwe 
kandi ihimbazwe. ” Abafilipi 1:2-11. {INI 296.3} 

Ubuntu bw’Imana bwakomeje Pawulo mu gufungwa kwe, bunamushoboza kwishima mu 
mibabaro. Yandikiye abavandimwe be b’i Filipi afite kwizera n’ibyiringiro ababwira ko 
gufungwa kwe kwatumye ubutumwa bwiza bwamamara. Yaravuze ati: “Bene Data, 
ndashaka ko mumenya yuko ibyambayeho bitabereye ubutumwa bwiza inkomyi, ahubwo 
byabushyize imbere; kuko byamenyekanye mu basirikare barinda Kayisari bose, no mu 
bandi bose, yuko ari ku bwa Yesu naboshywe; nuko ibyo bituma abenshi bo muri bene Data 
bari mu Mwami Yesu na bo biringizwa n ’ingoyi zanjye, bakarushaho gutinyuka no kuvuga 
Ijambo ry’Imana bashize amanga. ” Abafilipi 1:12-14. {INI 297.1} 

Muri ibi byabaye kuri Pawulo harimo icyigisho kuri twe kuko bihishura uko Imana ikora. 
Imana ishobora kuduha insinzi mu byo twe tubona byatubereye urujijo kandi twaneshejwe. 
Turi mu kaga ko kwibagirwa Imana no guhanga amaso ku bintu bigaragara aho kurebesha 
amaso yo kwizera tugatumbira ibitagaragara. Iyo akaga cyangwa amakuba bije, tuba 
twiteguye kubiherereza ku Mana ko itatwitayeho cyangwa ko ari ingome. Iyo Imana ibona 
bikwiye ko ihagarika umumaro twari tumaze mu cyerekezo runaka, tugira agahinda, 
ntidutekereze ko mu kugenza ityo, Imana ishobora kubikora ku nyungu zacu. Dukwiriye 
kumenya ko igihano kiducyaha ari umugabane umwe mu mugambi wayo ukomeye kandi 
ko igihe Umukristo ari kubabazwa ashobora gukorera Umwami ibiruta ibyo yakora igihe ari 
gukora mu bwisanzure. {INI 297.2} 

Pawulo yerekeje Abanyafilipi kuri Kristo nk’urugero rwabo mu mibereho ya Gikristo agira 
ati; ” uwo nubwo yabanje kugira akamero k’Imana, ntiyatekereje yuko guhwana n’Imana 
ari ikintu cyo kugundirwa; ahubwo yisiga ubusa ajyana akamero k ’umugaragu w ’imbata, 
agira ishusho y’umuntu: kandi amaze kuboneka afite ishusho y’umuntu, yicisha bugufi, 

araganduka, ntiyanga no gupfa, ndetse urupfu rwo kumusaraba. ” Abafilipi 2:6-8. {INI 
297.3} 

Yakomeje agira ati: “Nuko, abo nkunda, nk’uko iteka ryose mwajyaga mwumvira, uretse 
igihe mpari gusa, ahubwo cyane cyane ntahari, mube ari ko musohoza agakiza kanyu, 
mutinya muhinda imishitsi. Kuko Imana ari yo ibatera gukunda no gukora ibyo yishimira. 
Mukore byose mutitotombana, mutagishanya impaka, kugira ngo mutabaho umugayo 
cyangwa uburyarya, mube abana b ’lmana batagira inenge, hagati y ’ab ’igihe kigoramye 
cy’ubugoryi, abo mubonekeramo nk’amatabaza mu isi, mwerekana ijambo ry ’ubugingo; 
kugira ngo mbone uko nzirata ku munsi wa Kristo, yuko ntirukiye ubusa, kandi nkaba 
ntaruhijwe n’ubundi.” Abafilipi 2:12-16. Aya magambo yandikiwe kugira ngo azafashe 
umuntu wese uri mu kaga. Pawulo yerekana urugero rw’ubutungane n’uko rushobora 
kugerwaho. Aravuga ati: “musohoze agakiza kanyu. Kuko Imana ariyo ibatera gukunda no 
gukora ibyoyishimira. "Abafilipi 2:12, 13. {INI 297.4} 

Umurimo wo guhabwa agakiza ni uwo gufatanya no gukorera hamwe. Hagomba kubaho 
ugukorana hagati y’Imana n’umunyabyaha wihana. Ibi ni ngombwa kugira ngo amahame 
nyakuri yinjizwe mu mico y’umuntu. Umuntu agomba gukoresha umwete kugira ngo aneshe 
ibimubuza kugera ku butungane. Nyamara anesha yishingikirije ku Mana yonyine. Umuhati 
wa kimuntu ubwawo ntabwo uhagije. Hatabayeho gufashwa n’imbaraga mvajuru umuhati 
w’umuntu ntacyo wageraho. Imana irakora n’umuntu agakora. Umuntu ubwe niwe ugomba 
kurwanya ibigeragezo akomoye imbaraga ku Mana. Ku ruhande rumwe hari ubwenge 
butagerwa, impuhwe n’imbaraga, mu gihe ku rundi ruhande hari intege nke, ubunyacyaha 
no kuba nta bufasha na bumwe. {INI 298.1} 

Imana yifuza ko tugaragaza ubushobozi bwo kwitegeka. Nyamara ntishobora kudufasha 
tutayemereye kandi ngo dukorane na yo. Mwuka w’Imana akorera mu mbaraga no mu 
bushobozi Imana yahaye umuntu. Ku bwacu twenyine ntidushobora gutuma imigambi, 
ibyifuzo n’aho tubogamiye bigendana n’ubushake bw’Imana; ariko niba “twifuza kugirwa 
abantu bafite ubushake, ” Umukiza azabidusohoreza, “dukubita hasi impaka n ’ikintu cyose 
kishyiriye hejuru kurwanya kumenya Imana, dufata mpiri ibitekerezwa mu mitima byose, 
ngo tubigomororere Kristo. ” 2 Abakorinto 10:5. {INI 298.2} 

Ushaka kubaka imico ikomeye kandi iboneye, ushaka kuba Umukristo utunganye, agomba 
gutanga byose kandi agakora byose ku bwa Kristo; kuko Umucunguzi atazemera uwitanga 
igice. Buri munsi agomba kumenya icyo kwitanga bisobanuye. Agomba kwiga ijambo 
ry’Imana, akamenya icyo risobanuye kandi akumvira amabwiriza yaryo. Bityo ashobora 
kugera ku rwego ruhanitse rwa Gikristo. Imana ikorana na we umunsi ku munsi, igatunganya 
imico ye ngo izashikame mu gihe cy’igeragezwa riheruka. Umunsi ku munsi umwizera 

akomeza kugaragariza abantu n’abamarayika icyo ubutumwa bwiza bushobora gukorera 
abantu bacumuye. {INI 298.3} 

Pawulo yaranditse ati: “Bene Data, sinibwira yuko maze kugifata, ariko kimwe cyo, 
nibagirwa ibiri inyuma, ngasingira ibiri imbere, ndamaranira kugera aho dutanguranwa, 
ngo mpabwe ingororano zo guhamagara kw ’lmana muri Kristo Yesu kwavuye mu ijuru. ” 
Abafilipi 3:13, 14. {INI 298.4} 

Pawulo yakoze ibintu byinshi. Kuva igihe yiyeguriraga kuyoboka Kristo, imibereho ye 
yuzuye umwete wo gukora adacogora. Yagendaga ava mu mujyi ajya mu wundi, akava mu 
gihugu ajya mu kindi, akagenda avuga amateka y’umusaraba, abantu bagahindukirira 
ubutumwa bwiza kandi agahanga amatorero. Yahoraga yita cyane kuri aya matorero kandi 
yayandikiye inzandiko nyinshi zo kubahugura. Rimwe na rimwe yakoraga umwuga we 
kugira ngo ashobore kubona ikimutunga buri munsi. Nyamara Pawulo mu byo yakoraga 
byose mu mibereho ye, ntiyigeze yibagirwa umugambi ukomeye wo gukomeza urugendo 
ngo asingire ingororano y’umuhamagaro we ukomeye. Intego imwe yari atumbiriye imbere 
ye ni ukuba indahemuka ku wari yaramwihishuriye ku irembo ry’i Damasiko. Nta kintu na 
kimwe cyari gifite ubushobozi bwo kumuteshura kuri iyi ntego. Kwerereza umusaraba w’i 
Kaluvari ni byo byari impamvu iruta izindi yabaga isoko y’amagambo ye n’ibikorwa bye. 
{INI 298.5} 

Umugambi ukomeye wahatiraga Pawulo gukomeza ajya imbere ahanganye n’imiruho 
n’ingorane wari ukwiye gutuma umukozi wese w’Umukristo yirundurira mu murimo 
w’Imana. Azahura n’ibintu by’isi bimukurura kugira ngo bimubuze gutumbira Umukiza, 
ariko agomba gukomeza agana ku ntego, akereka isi, abamarayika ndetse n’abantu ko 
ibyiringiro byo kureba mu maso y’Imana bisaba umuhati wose no kwitanga bikenewe kugira 
ngo ibi byiringiro bizagerweho. {INI 299.1} 

Nubwo Pawulo yari imbohe, ntiyacitse intege. Ahubwo amagambo y’insinzi yumvikanira 
mu nzandiko yandikiye amatorero ari i Roma. Yandikiye Abanyafilipi ati: “Mujye 
mwishimira mu Mwami wacu iminsi yose: yewe, nongeye kubivuga nti 
‘Mwishime!’...Ntimukagire icyo mwiganyira, ahubwo ibyo mushaka byose bimenywe 
n ’lmana, mubisabiye, mubyingingiye, mushima. Nuko amahoroy’Imana, ahebuje rwose ayo 
umuntu yamenya, azarindire imitima yanyu n ’ibyo mwibwira muri Kristo Yesu. Ibisigaye, 
bene Data, iby ’ukuri byose, ibyo kubahwa byose, ibyo gukiranuka byose, ibiboneye byose, 
iby’igikundiro byose, n’ibishimwa byose, nihaba hariho ingeso nziza, kandi hakabaho 
ishimwe, abe ari byo mwibwira. ” {INI 299.2} 

“Kandi Imana yanjye izabamara ubukene bwanyu bwose, nk’uko ubutunzi bw’ubwiza 
bwayo buri muri Kristo Yesu.... Ubuntu bw ’Umwami Yesu Kristo bubane n ’imitimayanyu. ” 
Abafilipi 4:4, 6-8, 19, 23. {INI 299.3} 

IGICE CYA 46 - PAWULO AHABWA UMUDENDEZO 


Ubwo Imana yahaga imigisha umurimo wa Pawulo mu murwa wa Roma ku buryo abantu 
benshi bihanaga kandi abizera bagakomezwa ndetse bakagira ubutwari, abandi benshi 
barikusuganyaga atari ukugira ngo babangamire umutekano we bwite ahubwo no kwishyira 
ukizana kw’Itorero. Ageze i Roma yashyizwe mu maboko y’umusirikare wayoboraga 
abarindaga ibwami. Uwo musirikare yari umugabo utabera kandi w’inyangamugayo. 
Kubera impuhwe uyu musirikare yagiraga, yaje guha Pawulo umudendezo wo gukomeza 
umurimo wo kuvuga ubutumwa bwiza. Ariko mbere yuko imyaka ibiri yo gufungwa kwa 
Pawulo irangira, uyu mugabo yasimbuwe n’undi Pawulo atari yiteze kugiriraho amahirwe. 
{INI 300.1} 

Abayahudi bari bashishikariye kurwanya Pawulo kurusha ikindi gihe, maze bahera ko 
babona umufasha ushoboye. Uwo yari umugore wuzuye ubugome umwami Nero yari 
yaragize umugore we wa kabiri, kandi kuko yari yarayobotse idini ya Kiyahudi, yabemereye 
gukoresha ubushobozi bwe bwose kugira ngo abafashe gusohoza imigambi yabo mibisha 
bari bafitiye icyamamare mu Bukristo. {INI 300.2} 

Pawulo ntiyiringiraga kubonera ubutabera imbere ya Kayisari yari yarajuriyeho. Nero yari 
yarangiritse cyane mu mico mbonera, ntacyo yahaga agaciro mu mico ye, kandi yari afite 
ubugome bukomeye kurusha abayobozi bamubanjirije. Ntabwo ubutegetsi bwagombaga 
guhabwa umutegetsi wakandamizaga nkawe. Umwaka wa mbere w’ingoma ye waranzwe 
no kuroga murumuna we muto wo ku mugore wa se kuko ari we wagombaga 
kuzamusimbura ku ngoma. Nero yari yaragiye ava ku rwego rumwe rw’ingeso n’ubugome 
akajya ku rundi kugeza igihe yishe nyina wamubyaye nyuma akurikizaho umugore we. Nta 
kibi na kimwe cyangwa igikorwa kibi bikabije atakoraga. Umuntu wese ushyira mu gaciro 
yaramwishishaga kandi akamuzinukwa. {INI 300.3} 

Ibyaha byakorerwaga iwe byari bikojeje isoni cyane kandi biteye ubwoba ku buryo 
ntawashoboraga kubisobanura. Ubugome bwe bukabije bwateye na benshi mu bari 
barahatiwe gufatanya na we kumuzinukwa no kumwanga urunuka. Bahoraga batewe 
ubwoba n’ibibi bikomeye yashoboraga kubabwira gukora. Nyamara ubwo bugome bwa 
Nero ntibwigeze buhungabanya ubudahemuka bw’abo yayoboraga. Yari azwi nk’umwami 
w’ikirenga mu isi yose yari yarateye imbere y’icyo gihe. Ikirenze ibyo yari yarahawe 
icyubahiro cy’ijuru kandi bakamuramya nk’ikigirwamana. {INI 300.4} 

Ukurikije uko umuntu yabibonaga, byagaragaraga ko Pawulo azacirirwa iteka imbere 
y’umucamanza nk’uwo. Nyamara intumwa Pawulo yiyumvagamo ko nta na kimwe 
yagombaga gutinya igihe cyose yari indahemuka ku Mana. Uwari yaramurinze mu bihe 

byashize ni nawe wari kumukingira ubugome bw’Abayahudi n’imbaraga za Kayisari. {INI 
300.5} 

Imana yakingiye umugaragu wayo. Igihe hagenzurwaga ibya Pawulo, ibyo yaregwaga 
ntibashoboye kubimushinja ngo bimuhame, bityo mu buryo bunyuranye n’uko muri rusange 
byari byitezwe ndetse n’ubutabera bunyuranye n’umuco we, Nero yamugize umwere. 
Pawulo yakuwe mu minyururu yari imuboshye maze yongera kuba mu mudendezo. {INI 
301.1} 

Iyo urubanza rwe rujya gutinzwa cyangwa hakaba impamvu ituma akomeza gufungirwa i 
Roma kugeza mu mwaka wari gukurikiraho, nta gushidikanya yari kuba yaraguye mu 
itotezwa ryabayeho icyo gihe. Igihe Pawulo yari afunzwe, abantu bayobotse Ubukristo bari 
barabaye benshi cyane ku buryo byakanguye intekerezo kandi bibyutsa urwango 
rw’abategetsi. Umujinya w’umwami w’abami wabyukijwe by’umwihariko no guhinduka 
kw’abo mu rugo rwe bwite, bityo ahita abona urwitwazo rwo gutoteza Abakristo mu buryo 
bukomeye cyane. {INI 301.2} 

Muri icyo gihe umuriro ukaze wadutse mu murwa wa Roma maze utwika hafi kimwe cya 
kabiri cy’umujyi. Byaje kuvugwa ko Nero ubwe ari we yatumye ibibatsi by’umuriro 
bicanwa, ariko kugira ngo akureho urwikekwe, yitwaje kugaragaza ubugwaneza afasha 
abatari bafite aho bikinga n’abatindi nyakujya. Nyamara yaje gushinjwa ubwo bugome. 
Abantu baravurunganye kandi bararakara kandi kugira ngo Nero yigire umwere kandi ngo 
akize umujyi itsinda ry’abantu yatinyaga kandi yangaga, icyo kirego yagishyize ku Bakristo. 
Amayere ye yageze ku ntego, kandi ibihumbi byinshi by’abayoboke ba Kristo (abagabo, 
abagore n’abana) bicwa urw’agashinyaguro. {INI 301.3} 

Pawulo yasimbutse ako karengane kuko nyuma gato yo kurekurwa yahise ava i Roma. Iki 
gihe cya nyuma yari afite umudendezo yarushijeho gukora neza abwiriza amatorero. 
Yashakaga gutuma habaho ubumwe bukomeye hagati y’amatorero y’Abagiriki 
n’ay’iburasirazuba no gukomeza ibitekerezo by’abizera bakarwanya inyigisho z’ibinyoma 
zinjiraga mu matorero kugira ngo zimunge ukwizera. {INI 301.4} 

Ibigeragezo n’amakuba Pawulo yari yarihanganiye byari byaraciye intege imbaraga ze 
z’umubiri. Yari afite intege nke ziturutse ku bukure. Yumvaga ko ariho akora umurimo we 
uheruka, kandi uko igihe cy’umurimo we cyagendaga kiba gito niko yarushagaho kugira 
umuhati. Byagaragaraga ko umwete yari afite nta mbibi wari ufite. Pawulo yari 
yaramaramaje mu migambi ye, ntazuyaze mu mikorere kandi akomeye mu kwizera. Yagiye 
ava ku Itorero rimwe ajya ku rindi, akagera ahantu henshi kandi agakoresha uburyo bwose 
bushoboka mu mbaraga yabaga afite mu gukomeza abizera kugira ngo babashe gukora 

umurimo utunganye bazana abantu kuri Kristo; kandi ngo mu bihe by’ibigeragezo bari 
bagiye kugeramo bazashobore gukomeza gushikama ku butumwa bwiza baba abahamya ba 
Kristo b ’ inyangamugayo. {INI 301.5} 

IGICE CYA 47 - PAWULO AFATWA UBUHERUKA 


Nyuma y’uko Pawulo arekuwe i Roma, umurimo yakoreye mu matorero ntiwashoboraga 
kwihisha abanzi be bamugenzaga. Kuva itoteza rwatangizwa na Nero, ahantu hose 
Abakristo bari barabaye agatsiko kahawe akato. Nyuma y’igihe gito, Abayahudi batizeraga 
bagize igitekerezo cyo gushyira kuri Pawulo icyaha cyo kuba ari we watumye Roma 
itwikwa. Nta n’umwe muri bo watekerezaga ko icyo cyaha bamurega kimuhama; nyamara 
bari bazi ko ikirego nk’icyo, gitanganwe ubwitonzi, cyari gutuma ibye birangira. Biturutse 
ku muhati wabo, Pawulo yongeye gufatwa maze ahita ajyanwa gufungwa ubuheruka. {INI 
302.1} 

Mu rugendo rwe rwa kabiri ajya i Roma, Pawulo yari aherekejwe n’abantu benshi b’incuti 
ze za kera. Abandi benshi bifuzaga cyane gufatanya na we umubabaro ariko yanze 
kubemerera ngo ubuzima bwabo butajya mu kaga. Ibyiringiro byari imbere ye byari bike 
cyane ugereranyije n’igihe yari aherutse gufungwa. Itotezwa ryayobowe na Nero ryari 
ryaragabanyije cyane umubare w’Abakristo i Roma. Abantu ibihumbi byinshi bari 
barapfuye bazira ukwizera kwabo, abandi benshi bari baravuye mu mujyi kandi abari 
barasigaye bacibwaga intege kandi bagakangishwa cyane. {INI 302.2} 

Ageze i Roma, Pawulo yashyizwe muri gereza yijimye, aho yari kuguma kugeza ku iherezo 
ryo kubaho kwe. Yarezwe gukorera umujyi n’igihugu ubugome bukomeye cyane kurusha 
ubundi bityo aba uwo gushyirwaho umuvumo na bose. {INI 302.3} 

Abantu bake b’incuti ze bari barafatanyije imibabaro nawe, bahise batangira kwigendera, 
bamwe baramuhana abandi bajya mu murimo mu matorero atandukanye. Fijelo na 
Harimojene nibo bafashe iya mbere barigendera. Dema ni we wakurikiyeho, atewe ubwoba 
n’icuraburindi ry’ingorane n’amakuba maze atererana Pawulo warenganywaga. Kiresikenti 
yoherejwe na Pawulo mu matorero y’i Galatiya; Tito amwohereza i Dalumatiya; Tukiko 
ajya mu Efeso. Igihe yandikiraga Timoteyo amumenyesha ibi byamubayeho, Pawulo 
yaravuze ati: “Luka ni we wenyine ukiri kumwe nanjye. ” (2Timoteyo 4:11). Nta kindi gihe 
intumwa Pawulo yigeze akenera gufashwa n’abavandimwe be mu kwizera nk’iki kuko yari 
afite intege nke bitewe n’imyaka y’ubukuru, gukora cyane n’ubumuga kandi akaba yari 
afungiye ahantu hakonje kandi hijimye muri gereza y’i Roma. Ibyo Luka ( umwigishwa 
ukundwa kandi akaba incuti y’indahemuka ya Pawulo) yakoreraga Pawulo byaramukomeje 
cyane bimubashisha guhana amakuru n’abavandimwe be mu kwizera ndetse n’abandi bantu 
bari hanze ya gereza. {INI 302.4} 

Muri iki gihe gikomeye umutima wa Pawulo waterwaga ubutwari no guhora asurwa na 
Onesiforo. Uyu Munyefeso wari ufite ubwuzu yakoresheje imbaraga ze zose kugira ngo 


310 



agabanye umutwaro wo gufungwa wari kuri Pawulo. Umwigisha we yakundaga yari mu 
minyururu azira ukuri mu gihe we yari mu mudendezo bityo ntiyabura gukoresha umuhati 
we wose kugira ngo atume Pawulo yoroherwa n’umubabaro yarimo. {INI 303.1} 

Mu rwandiko rwe ruheruka Pawulo yanditse, avuga kuri uyu mwigishwa w’indahemuka ati: 
“Umwami wacu agirire imbabazi abo kwa Onesiforo, kuko yanduhuraga kenshi, kandi 
ntaragakorwa n’isoni z’umunyururu wanjye, ahubwo ageze i Roma, agira umwete wo 
kunshaka, arambona. Umwami amuhe kuzabona imbabazi z’Umwami kuri urya munsi.” 
2Timoteyo 1:16-18. {INI 303.2} 

Imana ubwayo ni yo ishyira mu mutima w’umuntu icyifuzo cy’urukundo n’impuhwe. 
Kristo, mu isaha y’umubabaro mwinshi i Gitsemane, yifuzaga ko abigishwa be 
bamukomeza. Na Pawulo nubwo yasaga n’utitaye ku miruho n’umubabaro, yari akeneye 
gukomezwa no kubona abamuba hafi. Gusura kwa Onesiforo kwagaragaje ubudahemuka 
bwe mu gihe cy’ubwigunge no gutereranwa, kwazaniye ibyishimo n’ihumure uwari 
yarakoresheje ubuzima bwe mu gukorera abandi. {INI 303.3} 

IGICE CYA 48 - PAWULO IMBERE YA NERO. 


Igihe Pawulo yahamagarirwaga kwitaba Umwami w’abami Nero kugira ngo acirwe 
urubanza, yabonaga ko urupfu rumusatiriye. Ikirego gikomeye bamuregaga n’ubugome 
bw’indengakamere bwagirirwaga Abakristo, byamusigiye ibyiringiro bike cyane byo kuva 
mu rubanza amahoro. {INI 304.1} 

Abagiriki n’Abanyaroma bari bafite umuco wo guha uregwa amahirwe yo kwishakira 
umwunganizi kugira ngo amuburanire mu rukiko. Umwunganizi watangaga ingingo ze 
n’imvugo nziza yuzuye amarangamutima cyangwa kwinginga, gusaba n’amarira; uwo 
mwunganizi akenshi yatumaga imbohe ifatirwa umwanzuro mwiza. Igihe yabaga 
atabigezeho, yatumaga boroshya igihano. Ariko igihe Pawulo yahamagarirwaga kujya 
imbere ya Nero nta muntu n’umwe wahangaye kumugira inama cyangwa kumubera 
umwunganizi; nta n’incuti yari hafi aho nibura kugira ngo yandike ibyo yashinjwaga 
cyangwa ingingo yatangaga yiregura. Mu Bakristo b’i Roma nta n’umwe wigeze aza aho 
ngaho kugira ngo amube hafi muri icyo gihe gikomeye. {INI 304.2} 

Amakuru nyayo y’ibyabaye icyo gihe atangwa na Pawulo ubwe mu rwandiko rwa kabiri 
yandikiye Timoteyo. Yaranditse ati: “Mu iburana ryanjye rya mbere nta wampagarikiye, 
ahubwo bose barampanye: ntibakabibarweho. Nyamara Umwami wacu yarampagarikiye, 
arankomeza, kugira ngo ubutumwa bubwirizwe n ’akanwa kanjye butagabanije, 
abanyamahanga bose babwumve. Nuko nkira akanwa k’intare. ”2Timeteyo 4:16, 17. {INI 
304.3} 

Pawulo ari imbere ya Nero! Mbega abantu batandukanye! Uyu mwami 
w’umunyagasuzuguro umuntu w’Imana yagombaga gusubiza ibyo kwizera kwe amuhagaze 
imbere, yari akomeye cyane ku isi, afite ubushobozi, ubukungu utibagiwe no gusayisha mu 
bugome bukabije n’ibyaha. Nta muntu n’umwe wanganyaga na we imbaraga no gukomera. 
Nta n’umwe washoboraga kuvuguruza ubushobozi bwe, kandi nta n’umwe washoboraga 
kwanga gukora ibyo ashaka. Abami barambikaga amakamba yabo ku birenge 
bakamuramya. Abasirikare bakomeye biyerekaga bagenda kuri gahunda kubw’itegeko rye, 
kandi ibimenyetso byarangaga ingabo ze byerekanaga ko nta wazitsinda. Ishusho ye yari 
iteretswe mu nzu zicirirwamo imanza kandi amateka yacibwaga n’abasenateri n’imyanzuro 
yafatwaga n’abacamanza byabaga ari ugusubiramo ubushake bwe gusa. Miliyoni nyinshi 
z’abantu zumviraga amategeko ye. Izina rya Nero ryahindishaga isi umushyitsi. Kumutera 
kubabara byatumaga umuntu anyagwa umutingo we, akamburwa umudendezo ndetse 
n’ubuzima; kandi igitsure cye cyateraga ubwoba kurusha mugiga. {INI 304.4} 

Pawulo wari imfungwa kandi ashaje yahagaze imbere ya Nero nta mafaranga, nta ncuti, 
n’umugira inama. Mu maso ha Nero hagaragaraga umunya utewe n’umujinya 
wamugurumaniragamo; ariko mu maso ha Pawulo hagaragazaga umutima ufite amahoro 
akomoka ku Mana. Imibereho ya Pawulo yari iy’ubukene, kwitanga no kubabara. Nubwo 
abanzi be bageragezaga kumutera ubwoba bakoresheje kumuvuga nabi, kumutesha agaciro 
no kumuharabika, ntiyigeze atinya kwerereza umusaraba. Nk’uko Shebuja yari ameze, 
Pawulo yari yarabaye umugenzi utagira aho yikinga kandi yari yarabereyeho guhesha 
inyokomuntu umugisha. Bishoboka bite ko Nero wahindagurikaga, warakaraga ubusa kandi 
wari umunyagitugu w’inkozi y’ibibi, yari gusobanukirwa cyangwa agashima imico 
n’icyasunikiraga uyu mwana w’Imana gukora? {INI 305.1} 

Icyumba kinini Pawulo yari ahagazemo cyari cyuzuyemo abantu benshi cyane bari bafite 
amatsiko kandi batari bahagaze hamwe, babyiganiraga kujya imbere kugira ngo barebe 
kandi bumve ibyari kubaho byose. Abakomeye n’aboroheje bari aho, abakire n’abakene, 
abize n’abatarize, abirasi n’abiyoroheje bose kimwe ntibari bafite ubumenyi nyakuri 
bw’inzira y’ubugingo n’agakiza. {INI 305.2} 

Abayahudi bashinje Pawulo ibirego bya kera byo guteza ubwigomeke no kuyobya abantu, 
kandi Abayahudi n’Abanyaroma bose hamwe bamureze ko ari we watumye umujyi wa 
Roma ushya. Ubwo ibi birego byose bwamugerekwagaho Pawulo yari yiturije. Abantu bari 
aho n’abacamanza bamwitegerezaga batangaye. Bari barakurikiranye imanza nyinshi kandi 
bari barabonye abagome benshi, nyamara ntibari barigeze babona umuntu ufite mu maso 
hatuje ubutungane hatyo nk’ah’iyi mbohe yari imbere yabo. Amaso y’abacamanza yari 
amenyereye gusoma indoro z’imbohe, yagerageje kureba mu maso ha Pawulo kugira ngo 
bamuboneho icyaha nyamara ntacyo babonye. Igihe yemererwaga kwiregura, abantu bose 
bamuteze amatwi bafite amatsiko. {INI 305.3} 

Ku yindi nshuro, Pawulo yari afite amahirwe yo kuzamura ibendera ry’umusaraba imbere 
y’imbaga y’abantu bari bumiwe. Ubwo Pawulo yitegereza iyo mbaga y’abantu bari imbere 
ye, (Abayahudi, Abagiriki, Abanyaroma n’abanyamahanga bava mu bihugu byinshi), 
umutima we wasabwe ko kwifuza cyane ko bakizwa. Ntiyitaye ku gihe yarimo n’ingorane 
zari zimwugarije ndetse n’iherezo riteye ubwoba ryasaga n’irimwegereye. Yabonaga Yesu 
gusa, Umurengezi uvuganira abanyabyaha imbere y’Imana. Akoresheje imvugo nziza 
n’imbaraga birenze iya kimuntu, Pawulo yavuze ukuri k’ubutumwa bwiza. Yerekeje 
abamwumvaga ku gitambo cyatambiwe inyokomuntu yacumuye. Yavuze ko igiciro 
kitagereranywa cyishyuwe kugira ngo umuntu acungurwe kandi ko ibyangombwa byari 
byaratanzwe kugira ngo azashobore kwicarana 


313 



n’Imana ku ntebe ya cyami. Hakoreshejwe intumwa z’abamalayika, isi ihuzwa n’ijuru kandi 
ibikorwa byose by’abantu, byaba byiza cyangwa bibi bigaragarira Nyir’ubutabera 
butagerwa. {INI 306.4} 

Ayo niyo yari amagambo y’uwaburaniraga ukuri. Yari umwizera mu batizera, uwumvira 
mu batumvira, ahagarara nk’intumwa y’Imana kandi ijwi rye rimeze nk’ijwi rituruka mu 
ijuru. Mu magambo no mu ndoro ye nta bwoba, nta gahinda cyangwa gucika intege 
byaharangwaga. Yari akomeye afite umutimanama utagira icyo umushinja, yambaye 
intwaro z’ukuri, anezejwe n’uko ari umwana w’Imana. Amagambo ye yari ameze 
nk’urusaku rw’insinzi mu nduru yo ku rugamba. Yavuze ko umurimo yari yararunduriyemo 
ubuzima bwe ari wo murimo wonyine utazigera utsindwa. Nubwo we yashoboraga 
kurimbuka, ubutumwa bwiza ntibwashoboraga kuvaho. Imana ihoraho kandi ukuri kwayo 
kuzatsinda. {INI 306.1} 

Abantu benshi bamurebaga uwo munsi “babonye mu maso he hasa n ’ah ’umumarayika. ” 
Ibyak 6:15. {INI 306.2} 

Mbere y’icyo gihe nta na rimwe iyo mbaga yari yarumvise amagambo nk’aya. Aya 
magambo yakabakabye no ku mitima y’abari binangiye kurusha abandi. Ukuri kumvikanaga 
kandi kukemeza abantu kwirukanye ikinyoma. Umucyo wamuritse mu ntekerezo z’abantu 
benshi baje gukurikira imirasire yawo banezerewe. Ukuri kwavuzwe uwo munsi kwari 
kugenewe gutigisa amahanga kandi kukabaho iteka ryose, kukazatera impinduka mu mitima 
y’abantu igihe iminwa yari yarakubabwiye yari kuzaba yaracecekeye mu gituro cy’uwari 
kuzira ukwizera kwe. {INI 306.3} 

Nta na rimwe mbere y’aho Nero yari yarigeze yumva ukuri nk’uko yumvise iki gihe. Nta na 
rimwe yari yarigeze ahishurirwa ibyaha bikomeye byo mu mibereho bene ako kageni. 
Umucyo w’ijuru wahuranyije ibyumba by’ubugingo bwe byahindanyijwe n’icyaha maze 
ahindishwa umushyitsi no gutekereza urukiko we nk’umutegetsi w’isi amaherezo azahagara 
imbere, kandi ibikorwa bye bigahabwa igihembo kibikwiriye. Yatinye Imana y’intumwa 
maze ntiyatinyuka gucira Pawulo urubanza we utarabashije guhamywa ibyo bamuregaga. 
Ubwoba bwamaze umwanya bwahagaritse umutima we wagiraga inyota yo kumena 
amaraso. {INI 306.4} 

Ijuru ryamaze umwanya rikingukiye Nero wari umunyabyaha kandi winangiye ndetse 
amahoro n’ubutungane by’ijuru byasaga n’ibyifuzwa. Icyo gihe ubutumire bw’imbabazi 
byageze no kuri we. Nyamara yakiriye igitekerezo cyo gusaba imbabazi agahe gato. 
Hanyuma yatanze itegeko ko Pawulo asubizwa mu Kumba yafungirwagamo; maze ubwo 
urugi rwakingiranaga intumwa y’Imana, urugi rwo kwihana rwakingiwe umwami w’abami 

w’i Roma by’iteka ryose. Nta murasire w’umucyo uvuye mu ijuru wari kongera kwinjira 
mu mwijima wari umukikije. Bidatinze yari hafi kubona igihano cy’Imana. {INI 306.5} 

Nyuma y’aho gato, Nero yagiye mu bwato agana mu Bugiriki aho yitesheje agaciro ubwami 
bwe bitewe n’imyifatire ye. Agarutse i Roma asingizwa, yashagawe n’abambari be maze 
biroha mu birori byo kuvuyarara. Bakiri hagati muri ibyo birori, mu mihanda yose 
humvikanye urusaku ry’umuvurungano. Intumwa yoherejwe kujya kumenya impamvu 
maze igarukana inkuru y’incamugongo ko Galuba ayoboye igitero kandi ko yihutiraga cyane 
gutera i Roma, ko kwigomeka kwari kwamaze kuboneka mu mujyi kandi ko imihanda yose 
yari yuzuye ibitero bikaze byihutiraga kugera ku ngoro y’umwami bigamije kwica umwami 
n’abambari be bose. {INI 307.1} 

Muri iki gihe cy’akaga, Nero ntiyari afite Imana ikomeye kandi y’inyambabazi yari 
kwisunga nka Pawulo w’indahemuka. Atinye kubabazwa no kwicwa urw’agashinyaguro 
byashoboraga kumubaho ari mu maboko y’izo ngabo zimuteye, iyo ntagondwa yari 
yugarijwe n’ibyago yatekereje kwiyica, ariko muri icyo gihe gikomeye cyane acika intege. 
Yataye umutwe maze mu buryo bukojeje isoni ahunga mu mujyi ajya kwihisha mu cyaro 
hirya y’umujyi ariko ntacyo byamumariye. Ahantu yari yihishe haje kuvumburwa bidatinze 
maze abonye ingabo zagenderaga ku mafarasi zimusatiriye, yahamagaye umugaragu 
kumufasha maze arisogota arapfa. Uko niko intagondwa Nero yapfuye akiri muto afite 
imyaka mirongo itatu n’ibiri. {INI 307.2} 

IGICE CYA 49 - URWANDIKO RWA NYUMA PAWULO YANDITSE 


(Iki gice Gishingiye Ku Rwandiko Rwa 2 Rwandikiwe Timoteyo) 

Pawulo avuye mu rukiko rwa Kayisari, yahereyeko asubizwa mu kumba yari afungiyemo, 
abona ko yihesheje akaruhuko gato. Yari azi ko abanzi be batazigera baruhuka 
bataramwicisha. Ariko na none Pawulo yari azi ko hari igihe ukuri kwatsinze. Kuba yari 
yaramamaje Umukiza wabambwe kandi akazuka imbere y’imbaga nini yari yaramuteze 
amatwi, ibi ubwabyo byari insinzi. Uwo munsi umurimo wari watangiye wagombaga gukura 
kandi ugakomera. Uwo murimo Nero n’abandi banzi ba Kristo bari kuzifuza 
kuwubangamira cyangwa kuwusenya nyamara ntibabigereho. {INI 308.1} 

Umunsi ku wundi Pawulo yabaga yicaye mu kumba gacuze umwijima yafungirwagamo. 
Kuba Pawulo yari azi ko ubuzima bwe bushobora gushyirwaho iherezo biturutse ku 
cyemezo cya Nero, yatekereje kuri Timoteyo kandi yiyemeza kumutumaho. Timoteyo yari 
yarahawe inshingano yo kwita ku Itorero rya Efeso; kandi ni we wari warahasigaye ubwo 
Pawulo yajyaga i Roma ubwa nyuma. Pawulo na Timoteyo bari bafatanyijwe n’urukundo 
rudasanzwe rwimbitse kandi rukomeye. {INI 308.2} 

Kuva Timoteyo yahinduka, yari yarafatanyije imirimo n’imibabaro na Pawulo, kandi 
ubucuti hagati yabo bwari bwarakomeye cyane burimbika kandi burushaho gutungana 
kugeza ubwo ibintu byose umwana yashoboraga gukorera umubyeyi akunda kandi yubaha, 
Timoteyo yabikoreye intumwa yari igeze mu za bukuru kandi yarashenguwe n’umuruho. 
Ntibitangaje kuba Pawulo mu gihe yari wenyine no mu bwigunge yarifuje kubona Timoteyo. 
{INI 308.3} 

Mu buryo bwiza, nta nzitizi zihari, hari guhita amezi menshi mbere y’uko Timoteyo agera i 
Roma avuye muri Aziya Ntoya. Pawulo yari azi ko ubuzima bwe buri mu kaga maze atinya 
ko Timoteyo ashobora kuzaza atinze cyane ntamusange. Yari afitiye uwo musore inama 
n’amabwiriza by’ingirakamaro kubera ko yari yarahawe inshingano ikomeye cyane; kandi 
igihe yamusabaga ngo atebuke, ubwo yari hafi gupfa yamwandikiye amagambo yabonaga 
ko atazashobora kumubwirisha akanwa. Umutima we wari wuzuye urukundo yari afitiye 
umwana we yabyaje ubutumwa bwiza ndetse n’urwo yari afitiye Itorero yari ashinzwe, bityo 
Pawulo yifuje kumenyesha Timoteyo akamaro k’ubudahemuka ku nshingano ye yera. {INI 
308.4} 

Pawulo yatangije urwandiko rwe iyi ndamutso: “Ndakwandikiye Timoteyo, umwana wanjye 
nkunda. Ubuntu n ’imbabazi n ’amahoro bibe kuri wowe, biva ku Mana Data wa twese no 
kuri Kristo Yesu Umwami wacu. Imana nkorera nkurikije ba sogokuruza, mfite umutima 

utancira urubanza, ni yo nshimira yuko nkwibuka ubudasiba uko nsenze, ku manywa na 
nijoro. ” 2 Timoteyo 1:2, 3. {INI 308.5} 

Intumwa yeretse Timoteyo impamvu akeneye gushikama mu kwizera. Yaranditse ati: “Ni 
cyo gituma nkwibutsa gusesa impano y’Imana ikurimo ngo yake, iyo waheshejwe no 
kurambikwaho ibiganza byanjye. Kuko Imana itaduhaye Umwuka w’ubwoba: ahubwo 
yaduhaye uw’imbaraga n’urukundo no kwirinda. Nuko ntukagire isoni zo guhamya 
Umwami wacu, cyangwa izanjye, imbohe ye. Ahubwo ufatanye nanjye kurenganyirizwa 
ubutumwa bwiza, ufashijwe n’imbaraga z’Imana. ” ( 2Timoteyo 1:6-8). Pawulo yingingiye 
Timoteyo kwibuka ko yari yarahamagawe “guhamagara kwera ” kugira ngo yamamaze 
imbaragay’ “uwerekanishije ubugingo no kudapfa ubutumwa bwiza. ” Yaravuze ati, “Ubwo 
butumwa ni bwo nashyiriweho kuba umubwiriza wabwo n ’intumwa n ’umwigisha 
w ’abanyamahanga. Ni cyo gituma mbabazwa ntya, nyamara singira isoni, kuko nzi uwo 
nizeye uwo ari we, kandi nzi neza yuko abasha kurinda ikibitsanyo namubikije, kugeza kuri 
urya munsi. ” 2 Timoteyo 1:11, 12. {INI 309.1} 

Igihe kirekire Pawulo yamaze mu murimo, nta na rimwe yigeze agingimiranya mu kumvira 
Umukiza we. Aho yabaga ari hose, haba imbere y’Abafarisayo bamukwenaga, haba imbere 
y’abategetsi b’i Roma; haba imbere y’imbaga y’abamurakariye b’ i Lusitira cyangwa abari 
barahamwe n’icyaha bari bari mu nzu y’imbohe i Makedoniya, haba igihe yajyaga impaka 
n’abasare bari bafite ubwoba bwinshi igihe ubwato bwarohamaga cyangwa igihe 
yahagararaga wenyine imbere ya Nero kugira ngo arengere ubuzima bwe, nta na rimwe 
yigeze aterwa isoni z’ibyo yari ashyigikiye. Umugambi umwe ukomeye cyane w’imibereho 
ye ya Gikristo wari uwo gukorera uwo yari yarigeze gusuzugura kandi nta kurwanywa 
cyangwa gutotezwa byigeze bituma areka intego yari afite. Kwizera kwe, kwakomejwe 
n’umuhati kandi kugatunganywa n’igitambo, kwamuteye gushikama kandi kuramukomeza. 
{INI 309.2} 

Pawulo yakomeje agira ati: “Nuko rero, mwana wanjye, ukomerere mu buntu bubonerwa 
muri Kristo Yesu, kandi ibyo wanyumvanye imbere y’abahamya benshi, ubimenyeshe 
abantu bo kwizerwa bazashobora kubyigisha abandi. Ujye ufatanya nanjye kwihanganira 
imibabaro, nk’uko bikwiriye umusirikari mwiza wa Kristo Yesu.” 2Timoteyo 2:1-3. {INI 
309.3} 

Umukozi nyakuri w’Imana ntazigera yihunza imiruho cyangwa inshingano. Ushaka 
by’ukuri imbaraga mvajuru, akura mu isoko idakama imbaraga zimushoboza guhangana no 
kunesha ibigeragezo kandi akuzuza neza inshingano Imana yamuhaye. Ubuntu ahabwa 
burushaho kwagura ubushobozi bwe bwo kumenya Imana n’Umwana wayo. Umutima we 
usabwa no kwifuza gukorera Shebuja umurimo ushimwa. Uko ateye intambwe mu nzira ya 

Gikristo “akomerera mu buntu bubonerwa muri Kristo.” Ubu buntu bumushoboza kuba 
umuhamya nyakuri w’ibyo yumvise. Ntabwo asuzugura cyangwa ngo yirengagize 
ubumenyi yahawe n’Imana; ahubwo abugeza ku bantu bizerwa ngo nabo babumenyeshe 
abandi. {INI 309.4} 

Muri uru rwandiko ruheruka yandikiye Timoteyo, Pawulo yamweretse intego yo hejuru, 
amwereka inshingano afite nk’umukozi wa Kristo. Intumwa Pawulo yaranditse ati: “Ujye 
ugira umwete wo kwishyira Imana nk’ushimwa, umukozi udakwiriye kugira ipfunwe, 
ukwiriranya neza ijambo ry’ukuri.” “Nuko uhunge irari rya gisore, ahubwo ukurikize 
gukiranuka no kwizera n ’urukundo n ’amahoro, ufatanije n ’abambaza Umwami wacu bafite 
imitima iboneye. Nyamara ibibazo by’ubupfu n’iby’abaswa ntukabyemere, uzi nawe ko 
bibyara amahane. Ariko umugaragu w’Umwami wacu ntakwiriye kuba umunyamahane, 
ahubwo akwiriye kugira ineza kuri bose, agakunda kwigisha, akihangana, agahanisha 
ubugwaneza abamugisha impaka, ngo ahari, nibishoboka, Imana ibahe kwihana ngo 
bamenye ukuri. ”2 Timoteyo 2:15, 22-25 {INI 310.1} 

Intumwa Pawulo yaburiye Timoteyo kwirinda abigisha b’ibinyoma bari gushaka kwinjira 
mu Itorero. Yaravuze ati: “Umenye yuko mu minsi y’imperuka hazaza ibihe birushya, kuko 
abantu bazaba bikunda, bakunda impiya, birarira, bibona, batukana, batumvira ababyeyi 
babo, indashima, batari abera;... Bafite ishusho yo kwera, ariko bahakana imbaraga zako: 
abameze batyo ujye ubatera umugongo. ” 2Timoteyo 3:1-5. {INI 310.2} 

Yakomeje agira ati: “ Kandi abantu babi n’abiyita uko batari bazarushaho kuba babi, 
bayobya bakayobywa. Ariko wehoho ugume mu byo wize, ukabyizezwa kuko uzi 
uwakwigishije, kandi uzi yuko uhereye mu buto bwawe wamenyaga ibyanditswe byera 
bibasha kuhumenyesha ubwenge, bwo kukuzanira agakiza, ...Ibyanditswe byera byose 
byahumetswe n ’lmana kandi bigira umumaro wo kwigisha umuntu, no kumwemeza ibyaha 
bye no kumutunganya, no kumuhanira gukiranuka: kugira ngo umutu w ’lmana abe ashyitse, 
afite ibimukwiriye byose, ngo akore imirimo myiza yose.” (2 Timoteyo 3:13-17). Imana 
yatanze ibyangombwa bihagije kugira ngo umuntu abashe gutsinda ikibi kiri mu isi. Bibiliya 
ni ububiko bw’intwaro aho dushobora gukura intwaro dukoresha mu ntambara. Tugomba 
gukenyera ukuri. Icyuma kidukingira igituza kigomba kuba ubutungane. Tugomba gutwara 
ingabo yo kwizera, tukambara ingofero y’agakiza kandi tugatwara n’inkota y’Umwuka ari 
yo jambo ry’Imana. Igihe dutwaye izo ntwaro, tugomba guca inzira yacu mu nzitizi 
n’imitego by’icyaha. {INI 310.3} 

Pawulo yari azi ko imbere y’Itorero hari igihe cy’akaga gakomeye. Yari azi ko umurimo 
utunganye kandi mwiza wagombaga gukorwa n’abasigaye bashinzwe amatorero; maze 
yandikira Timoteyo ati: “Ndagutongerera mu maso y’Imana no mu ya Kristo Yesu 

uzaciraho iteka abazima n ’abapfuye, ubwo azaboneka aje kwima ingoma ye. Ubwirize 
abantu ijambo ry’Imana ugire umwete mu gihe kigukwiriye no mu kitagukwiriye, uhane, 
uteshe, uhugure, ufite kwihangana kose no kwigisha. ” 2 Timoteyo 4:1, 2. {INI 310.4} 

Iyi nshingano ikomeye yahawe umuntu w’umunyamwete kandi w’umwizerwa nka 
Timoteyo ni igihamya gikomeye kitwereka akamaro n’inshingano by’umurimo 
w’umubwiriza w’ubutumwa bwiza. Pawulo yihanangiriza Timoteyo imbere y’intebe 
y’Imana, akamwihanangiriza kubwiriza ijambo ry’Imana atari amagambo n’imigenzo 
by’abantu; agahora yiteguye guhamya Imana igihe icyo ari cyo cyose abonye uburyo haba 
mu iteraniro ry’abantu benshi no mu matsinda yihariye, mu nzira n’aho abantu bota umuriro, 
ku ncuti no ku banzi, haba hari umutekano cyangwa mu birushya n’akaga, yaba ari mu gihe 
cyo gusuzugurwa no mu gihombo.Pawulo agize impungenge ko ubugwaneza bwa Timoteyo 
bwazatuma yirengagiza umugabane ukomeye w’umurimo we, yamwihanangirije kuba 
umwizerwa agacyaha icyaha ndetse agacyaha yihanukiriye abahamwaga n’ibyaha 
bikomeye. Nyamara yagombaga kubikora ‘‘afite kwihangana kose no kwigisha” 
(2Timoteyo 4:2). Yagombaga kwerekanaukwihangana n’urukundo bya Kristo, agasobanura 
kandi agashimangira gucyaha kwe akoresheje ukuri kw’Ijambo ry’Imana. {INI 311.1} 

Kwanga no gucyaha icyaha ndetse ari nako werekana umunyabyaha impuhwe 
n’ubugwaneza biragorana. Uko turushaho kugira umuhati wo kugera ku butungane 
bw’umutima n’ubugingo, ni ko tuzarushaho kubona icyaha kandi ni ko tuzanarushaho 
kwanga ikintu icyo ari cyo cyose kiduteshura mu nzira y’ukuri. Tugomba kwirinda gukabya 
gusharirira uwakoze ikibi; nyamara tugomba kwirinda kugira ngo tutirengagiza ugukabya 
kw’icyaha. Abayoba bakeneye kugaragarizwa ukwihangana n’urukundo bya Kristo, 
nyamara hari ingorane mu kwihanganira cyane amakosa yabo ku buryo bazafata ko 
badakwiriye gucyahwa no kwibwira ko bacyashwe baba barenganyijwe. {INI 311.2} 

Rimwe na rimwe abagabura b’ubutumwa bwiza bakora ikibi gikomeye cyane iyo bemera 
ko ukwihanganira abayobye kwabo kubyara kubererekera ibyaha ndetse no kubigiramo 
uruhare. Muri ubwo buryo, bagera n’aho babererekera kandi bagafata mu buryo bworoheje 
ibyo Imana iciraho iteka; kandi nyuma y’igihe runaka, bahinduka impumyi ntibashobore 
kwita ku bo Imana ibategeka gucyaha. Uwigira impumyi mu mirebere y’iby’umwuka agirira 
impuhwe mbi abo Imana iciraho iteka, bidatinze azakora icyaha gikomeye asharirira kandi 
ahutaza abo Imana ishima. {INI 311.3} 

Bitewe n’ubwirasi bw’ubwenge bwa kimuntu, gusuzugura uruhare rwa Mwuka Wera ndetse 
no kutita ku kuri kw’Ijambo ry’Imana, abantu benshi biyita Abakristo kandi biyumva ko 
bashoboye kwigisha abandi, bazayoba bave mu by’Imana ibasaba gukora. Pawulo yabwiye 
Timoteyo ati: ‘‘Kuko igihe kizaza batazihanganira inyigisho nzima, ahubwo kuko amatwi 

yabo azaba abarya yifuza kumva ibibanezeza, bazigwiriza abigisha bahuje n ’irari ryabo; 
kandi baziziba amatwi ngo batumva ukuri, bazayoba bakurikize imigani y ’ibinyoma. ” 
2Timoteyo 4:3, 4. {INI 311.4} 

Ahangaha ntabwo Pawulo yerekeza ku bantu berura ku mugaragaro ko batitaye ku kuyoboka 
Imana, ahubwo avuga ku biyita Abakristo bayoborwa n’ibyo bifuza, bityo bakabatwa 
n’inarijye. Bene abo bifuza kumva gusa inyigisho zidacyaha ibyaha byabo cyangwa ngo 
zicireho iteka ibibanezeza. Bababazwa n’amagambo aboneye y’abagaragu b’indahemuka ba 
Kristo maze bagahitamo abigisha babashimisha kandi bakabashyeshya. No mu bavuga ko 
ari abagabura harimo bamwe babwiriza ibitekerezo by’abantu aho kubwiriza ijambo 
ry’Imana. Kubera ko ari abahemu ku cyizere bagiriwe, bituma bayobya ababareba kugira 
ngo babayobore no mu by’Umwuka. {INI 312.1} 

Mu mabwiriza y’amategeko yayo yera, Imana yatanze itegeko ritunganye ry’imibereho; 
kandi yavuze ko kugeza ku mperuka y’ibihe, aya mategeko azakomeza kugenga abantu nta 
n’akanyuguti kayo gahindutse. Kristo yazanywe no kwerereza amategeko no gutuma 
yubahwa. Yerekanye ko amategeko ashingiye ku rufatiro rwagutse rwo gukunda Imana 
n’umuntu, kandi ko kumvira ibyo asaba bikubiye mu nshingano y’umuntu. Mu mibereho ye 
bwite yatanze urugero rwo kumvira amategeko y’Imana. Mu kibwirizwa cyo ku musozi 
yerekanye ukuntu ibyo amategeko asaba birenga ibikorwa bigaragara inyuma, ahubwo 
bikagera kubyo umuntu atekereza ndetse n’ibyo umutima ugambirira. {INI 312.2} 

Iyo amategeko yumviwe, ayobora abantu ku ‘‘kureka kutubaha Imana n’irari ry’ibyisi, 
bakirinda, bakiranuka, bubaha Imana mu gihe cya none. ” (Tito 2:12). Nyamara umwanzi 
w’ubutungne bwose yigaruriye isi maze ayobora abagabo n’abagore gusuzugura amategeko. 
Nk’uko Pawulo yari yarabibonye, abantu benshi bateye umugongo gushakisha ukuri 
kw’ijambo ry’Imana maze bahitamo abigisha bababwira imigani y’imihimbano bifuza. 
Abenshi mu bagabura n’abantu basanzwe bakandagira amategeko y’Imana. Muri ubwo 
buryo Umuremyi w’isi aratukwa, kandi Satani akanezezwa n’insinzi y’uburiganya bwe. 
{INI 312.3} 

Kubwo kwiyongera ko gusuzugura amategeko y’Imana, hariho kwiyongera kuzinukwa 
iby’iyobokamana, ubwibone, gukunda ibinezeza, kutumvira ababyeyi no gutwarwa n’irari. 
Kubw’ibyo, hirya no hino abafite imitima itekereza cyane barahangayitse bibaza bati, “Ni 
iki gishobora gukorwa kugira ngo ibi bibi byakwiriye hose bikosorwe?” Igisubizo kiboneka 
mu magambo Pawulo yabwiye Timoteyo amwihanangiriza ati, “Ubwirize abantu ijambo 
ry’Imana.” (2Timoteyo 4:2). Muri Bibliya hari amahame amwe nyayo agenga umurimo. Ni 
inyandiko ivuga ubushake bw’Imana, imvugo y’ubwenge mvajuru. Iyi nyandiko ifungura 
imyumvire y’umuntu kugira ngo asobanukirwe ingorane zikomeye z’ubuzima, kandi abantu 

bose bita ku mabwiriza y’iyo nyandiko izababera umuyobozi utayoba, ibarinde gupfusha 
imibereho yabo ubusa bagendera mu bidatunganye. {INI 312.4} 

Imana yamenyekanishije ubushake bwayo, kandi kujya impaka ku byavuye mu kanwa kayo 
ni ubupfapfa. Nyuma y’imvugo ya Nyir’ubwenge butaderwa, nta bibazo byo gushidikanya 
umuntu akwiye kubaza, kandi nta buryo bundi bwo kugoragoza akwiye gukoresha. Ibyo 
umuntu usabwa byose ni ukuri kwemeranywa rwose n’ubushake bw’Imana. Kumvira ni 
itegeko rihebuje ayandi mu byo dukereza kimwe n’ibyo umutimanama wibwira. {INI 313.1} 

Pawulo yakomeje kumubwira ati: “Ariko wehoho wirinde muri byose, wemere kurengana, 
ukore umurimo w’umubwirizabutumwa bwiza, usohoze umurimo wawe wo kugabura 
iby’Imana” (2Timoteyo 4:5). Pawulo yari hafi kurangiza umurimo we maze yifuza ko 
Timoteyo yamusimbura akarinda Itorero inyigisho z’ibihimbano by’abantu n’ubuhakanyi 
umwanzi yari kuzakoresha uko ashoboye kose mu buryo butandukanye kugira ngo ateshure 
abantu ku kwicisha bugufi kwigishwa n’ubutumwa bwiza. Yamugiriye inama yo kuzibukira 
iby’igihe gito n’ibindi byamubuza kwirundurira mu murimo akorera Imana; akihanganira 
kurwanywa anezerewe, akihanganira gusuzugurwa no kurenganywa byari kuzamubaho 
bitewe n’ubudahemuka bwe. Yanamugiriye inama yo guhamya umurimo we akoresheje 
uburyo bwose afite bwo kugirira neza abo Kristo yapfiriye. {INI 313.2} 

Imibereho ya Pawulo yari icyitegererezo cy’ukuri yigishaga kandi aho niho imbaraga ye 
yari ishingiye. Umutima we wari wuzuye ubwuzu bw’inshingano ye kandi yakoraga 
yomatanye na Soko y’ubutabera, imbabazi n’ukuri. Yashikamye ku musaraba wa Kristo 
nk’ubwishingizi bwe rukumbi bumubashisha gutsinda. Urukundo rw’Umukiza rwari 
impamvu ihoraho yamuteraga gukora, ikamukomeza mu kurwana na kamere no mu 
rugamba rwe ahangana n’ikibi igihe mu murimo wa Kristo yajyaga imbere ahanganye 
n’urwangano rw’ab’ isi ndetse no kurwanywa n’abanzi be. {INI 313.3} 

Icyo Itorero rikeneye muri ibi bihe biruhije, ni ingabo z’abakozi, nka Pawulo, bitoje kuba 
ingirakamaro, bafite uburambe bukomeye mu bintu by’Imana kandi buzuye ukuri 
n’umwete. Abantu bejejwe kandi bitanga barakenewe; abantu batazahunga ibigeragezo 
n’inshingano; abantu b’intwari kandi b’abanyakuri; abantu bafite Kristo mu mitima yabo 
we “byiringiro by ’ubwiza ” (Abakolosayi 1:27) kandi bazabwiriza “ijambo ry’Imana” bafite 
iminwa yakojejweho umuriro wera. Umurimo w’Imana ukeneye abakozi nk’abo, kandi 
amakosa akomeye ameze nk’uburozi bwica aramunga ibitekerezo kandi agakuraho 
ibyiringiro by’imbaraga nini y’abagize inyokomuntu. {INI 313.4} 

Mu gihe abatwaramucyo bizerwa kandi bashenguwe n’umuruho batanga ubuzima bwabo 
kubwa Kristo, ni bande bazitanga kugira ngo babasimbure? Mbese abasore bacu bazemera 

inshingano yera yahawe ababyeyi babo? Mbese bari mu myiteguro yo gusiba icyuho giterwa 
n’urupfu rw’intungane? Mbese gutongera kw’intumwa kuzubahirizwa, mbese 
guhamagarirwa inshingano bizumvirwa hagati mu gukururwa n’ubugugu no kurarikira 
bireshya abasore? {INI 314.1} 

Pawulo yasoje urwandiko rwe atanga ubutumwa bwe bwite ku bantu batandukanye kandi 
yongeye gusaba byihutirwa ko Timoteyo yamugeraho vuba, byashoboka akaza mbere 
y’itumba. Yavuze ku kugira irungu kwe yatewe n’uko bamwe mu ncuti ze bamutereranye 
no kuba abandi batari bahari. Yabwiye Timoteyo ko atagombaga gushidikanya atinya ko 
Itorero rya Efeso ryari kumukenera kuko Pawulo yari yaramaze kohereza Tukiko kugira ngo 
asigare mu mwanya we. {INI 314.2} 

Pawulo amaze kuvuga uko byagenze mu rubanza rwe imbere ya Nero, akababwira uko 
abavandimwe be mu kwizera bamutereranye, n’ubuntu bukomeza bw’Imana itica isezerano, 
Pawulo yasoje urwandiko rwe ashyira Timoteyo yakundaga mu burinzi bw’Umwungeri 
Mukuru wari gukomeza kwita ku mukumbi nubwo abungeri bato bakwicwa. {INI 314.3} 

IGICE CYA 50 - PAWULO ACIRWA URWO GUPFA 


Mu gihe cy’urubanza ruheruka rwa Pawulo imbere ya Nero, umwami w’abami yari 
yaranyuzwe cyane n’imbaraga y’amagambo y’intumwa ku buryo yasubitse gufata icyemezo 
cy’urubanza, ntiyarekura cyangwa ngo acireho iteka umugaragu w’Imana warengwaga. 
Nyamara umugambi mubisha Nero yari afitiye Pawulo wongeye kubyuka bidatinze. Nero 
arakajwe n’uko atashoboraga guhungabanya kwamamara kw’idini ya Gikristo, ndetse no 
mu rugo rw’ibwami, yafashe icyemezo ko niharamuka habonetse impamvu y’urwitwazo, 
intumwa Pawulo yagombaga kwicwa. Nyuma y’aho bidatinze Nero yatangaje icyemezo 
cyaciriyeho iteka Pawulo ngo yicwe kubwo kwizera. Kubera ko umuturage w’Umuroma 
atagombaga kwicwa urubozo, Pawulo yaciriwe urubanza rwo gucibwa umutwe. {INI 315.1} 

Pawulo yajyanywe rwihishwa aho ari bwicirwe. Abantu bake ni bo bemerewe kureba uko 
yishwe; kubera ko abamurenganyaga, batangajwe n’uko yari azwi cyane, batinye ko 
hashobora kuboneka abayoboka Ubukristo bitewe n’ibyari kuba mu rupfu rwe. Ariko 
n’abasirikare bari binangiye bamurindaga bumvise amagambo ye kandi batangazwa no 
kubona anezerewe ndetse yishimye nubwo yari ategereje urupfu. Umwuka we wo 
kubabarira abamwicaga ndetse no kwizera Kristo kwe kudahungabana kugeza ku iherezo 
byabaye impumuro y’ubugingo izana ubugingo ku bantu bamwe biboneye urupfu rwe. 
Abantu barenze umwe bemeye Umukiza Pawulo yabwirizaga, kandi bidatinze bahamishije 
amaraso yabo kwizera kwabo badatinya. {INI 315.2} 

Kugeza ku isaha iheruka, ubuzima bwa Pawulo bwahamyaga ukuri kw’amagambo yabwiye 
Abanyakorinto ati: “Imana yategetse umucyo kuva uturutse mu mwijima, ni yo yaviriye mu 
mitima yacu, kugira ngo imurikishe ubwenge bwo kumenya ubwiza bw’Imana buri mu maso 
ha Yesu Kristo. Ariko dufite ubwo butunzi mu nzabya z’ibumba, kugira ngo imbaraga 
zisumbabyose zibe iz’Imana zidaturutse kuri twe. Dufite amakuba impande zose ariko 
ntidukuka imitima, turashobewe ariko ntitwihebye; turarenganywa ariko ntiduhanwa, 
dukubitwa hasi ariko ntidutsindwa rwose. Tugendana mu mubiri iteka urupfu rwa Yesu, ngo 
ubugingo bwa Yesu na bwo bugaragarire mu mibiriyacu. ” (2Kor 4:6-10). Ubushobozi bwe 
ntibwakomokaga muri we ahubwo bwakomokaga kuri Mwuka w’Imana wari hamwe nawe 
akamukoresha akuzura umutima we kandi agatuma intekerezo zose zigandukira kumvira 
ubushake bwa Kristo. Umuhanuzi aravuga ati: “Ugushikamijeho umutima uzamurinda abe 
amahoro masa, kuko akwiringiye. ” ( Yesaya 26:3). Amahoro akomoka mu ijuru 
yagaragaraga mu maso ha Pawulo yatumye abantu benshi bemera ubutumwa bwiza. {INI 
315.3} 

Pawulo yagendanaga umwuka w’ijuru. Abantu bose bakoranye nawe babonaga imbaraga yo 
komatana na Kristo kwe. Kuba imibereho ya Pawulo yaremeranyaga n’ukuri yamamazaga, 
byongeraga uburemere bw’ibibwiriza bye. Aha niho imbaraga y’ukuri iri. Ubuhamya 
bukomoka ku mibereho itunganye ni ikibwirizwa kirusha ibindi gukora ku mutima 
gishobora kubwirizwa kigashyigikira Ubukristo. Ingingo zavugwa nubwo zaba 
zitavuguruzwa, icyo zishobora kuzana ni impaka gusa; nyamara urugero rwiza rufite 
imbaraga idashobora gutsindwa na rimwe. {INI 316.1} 

Igihe Pawulo yazirikanaga abo yari agiye gusiga bahanganye n’urwikekwe, kwangwa no 
gutotezwa, yirengagije imibabaro yari imwegereye. Pawulo yakoze uko ashoboye akomeza 
kandi atera ubutwari Abakristo bake bamuherekeje ubwo yajyanwaga aho yagombaga 
kwicirwa. Yabasubiriyemo amasezerano yahawe abatotezwa kubw’ubutungane. 
Yabahamirije ko nta na kimwe kitazasohora mu byo Uwiteka yavuze byose byerekeranye 
n’abana be bageragezwa kandi bizerwa. Mu gihe gitoya bashoboraga kuremererwa 
n’ibigeregezo by’uburyo bwinshi; bashoboraga kutabona ibibahumuriza byo mu isi, ariko 
bagombaga gutera ubutwari imitima yabo bifashishije ubwishingizi bw’ubudahemuka 
bw’Imana bavuga bati: “Nzi uwo nizeye uwo ari we, kancli nzi neza yuko abasha kurinda 
ikibitsanyo namubikije kugeza kuri urya munsi. ” ( 2Timoteyo 1:12). Ijoro ry’igeragezwa 
n’umubabaro ryari kurangira bidatinze hanyuma umuseso w’igitondo gishimishije 
cy’amahoro n’umunsi uboneye bigatangaza. {INI 316.2} 

Pawulo yarebaga kure cyane, adashidikanya cyangwa ngo ahangayike, ahubwo yari afite 
ibyiringiro n’umunezero by’ahazaza. Ubwo Pawulo yari ahagaze aho yagombaga kwicirwa 
ntiyabonaga inkota y’uwari kumwica cyangwa ubutaka bwari bugiye kwakira amaraso ye 
mu kanya gato; ahubwo amaso ye yahuranyaga ijuru ritamurutse ry’uwo munsi wo mu 
mpeshyi akitegereza intebe y’ubwami y’Ihoraho. {INI 316.3} 

Uyu muntu wari ufite kwizera yabonaga urwego Yakobo yarose. Urwo rwego 
rwashushanyaga Kristo wahuje ijuru n’isi, kandi ahuza umuntu ugira iherezo n’Imana 
ihoraho iteka ryose. Ubwo Pawulo yibukaga ukuntu abakurambere n’abahanuzi bagiye 
bishingikiriza ku wamukomezaga kandi akamuhumuriza ndetse akaba yari agiye gutanga 
ubugingo bwe kubera we, ukwizera kwe kwarakomejwe. Aba bantu b’intungane bagiye 
bahamya kwizera kwabo uko ibihe byahaga ibindi, yabumviyeho ubutumwa bw’ibyiringiro 
ko Imana ari inyakuri. Kugira ngo babwirize ubutumwa bwiza bwa Kristo, intumwa bagenzi 
be bagiye bakomeza bagahangana no kwishyira imbere mu by’idini, bahangana 
n’ubupfumu, ugutotezwa no gusuzugurwa, ntibigera baha ubuzima bwabo agaciro kugira 
ngo bashobore gushyira hejuru umucyo w’umusaraba mu mwijima wo kutizera. Pawulo 
yarabibukaga asaga n’ubumva bahamya ko Yesu ari Umwana w’Imana akaba n’Umukiza 

w’abari mu isi. Yibukaga uburyo bishwe urw’agashinyaguro, bagatwikirwa ku mambo, 
bagashyirwa mu nzu z’imbohe, mu masenga y’inyamaswa n’ubuvumo bwo ku isi, maze 
bigatuma mu matwi ye asa n’uwumva ijwi ryo gutsinda ry’upfa azira kwizera kwe. Yumvise 
ubuhamya bw’abantu bashikamye, abo nubwo bari abakene, bababazwa bikomeye, batanze 
ubuhamya bukomeye bwo kwizera kwabo bashize ubwoba bavuga bati: “Nzi uwo nizeye 
uwo ari we.” Mu kurundurira ubuzima bwabo mu kwizera, aba bose bamenyesha abatuye 
isi ko uwo bizeye ashobora gukiza ku rugero ruhanitse. {INI 316.4} 

Pawulo wacungujwe igitambo cya Kristo, akezwaho ibyaha n’amaraso ye, kandi akambikwa 
ubutungane bwe, afite ubuhamya muri we ko ubugingo bwe ari ubw’agaciro mu maso 
y’Umucunguzi. Ubugingo bwe buhishanywe na Kristo mu Mana, kandi yemera 
adashidikanya ko uwatsinze urupfu ashoboye kurinda icyo yabikijwe. Ibitekerezo bye 
bisingira isezerano ry’Umukiza rivuga riti, “Nanjye nzamuzura ku munsi w ’imperuka. ” 
(Yohana 6:40). Ibitekerezo n’ibyiringiro bye byerekejwe ku kugaruka k’Umwami Yesu. 
Ubwo inkota y’uwamwicaga yamanukaga n’igicucu cy’urupfu kikagota Pawulo wicwaga 
azira kwizera kwe, igitekerezo cye giheruka cyarazamutse nk’uko bizamumerera igihe cyo 
gukanguka gukomeye kugira ngo asanganire Umutangabugingo uzamwakira mu munezero 
w’abahiriwe. {INI 317.1} 

Hashize ibinyejana byinshi uhereye igihe Pawulo wari ugeze mu za bukuru asheshe amaraso 
ye nk’umuhamya w’ijambo ry’Imana no guhamya kwa Yesu Kristo. Nta kintu gifatika 
cyandikiwe ab’ibihe bizaza kijyanye n’ibintu biheruka byabaye mu buzima bw’uyu muntu 
w’intungane, nyamara Ibyanditswe byatubikiye ubuhamya bw’urupfu rwe. Nk’uko impanda 
irangurura, ijwi rya Pawulo ryagiye ryumvikana mu myaka yose yashize, yakomeje 
ibihumbi byinshi by’abahamya ba Kristo kandi abyutsa abandi benshi bishwe n’agahinda 
kubw’ijwi ry’umunezero w’insinzi ye bwite ati: “Kuko jyeweho maze kumera nk’ibisukwa 
ku gicaniro, igihe cyo kugenda kwanjye gisohoye. Narwanye intambara nziza, narangije 
urugendo, narinze ibyo kwizera. Ibisigaye mbikiwe ikamba ryo gukiranuka, iryo Umwami 
wacu, umucamanza utabera azampa kuri urya munsi, nyamara si jye jyenyine, ahubwo ni 
abakunze kuzaboneka kwe bose. ” 2 Timoteyo 4:6-8. {INI 317.2} 

IGICE CYA 51 - UMWUNGERI UDAHEMUKA 


(Iki gice gishingiye ku Rwandiko rwa 1 Rwanditswe na Petero) 

Mu gitabo cy’ibyakozwe n’intumwa harimo bikeya bivugwa ku byo intumwa petero yakoze 
mu bihe bye biheruka. mu myaka y’ivugabutumwa yakurikiye isukwa rya mwuka 
Muziranenge ku munsi wa pantekote, petero yari mu bantu bakoze byimazeyo kugira ngo 
bagere ku bayahudi bari baje i yerusalemu gusenga mu gihe cy’iminsi mikuru y’umwaka. 
{INI 318.1} 

Uko umubare w’abizera wiyongeraga i yerusalemu ndetse n’ahandi hasurwaga n’intumwa 
z’umusaraba, ubushobozi bwihariye petero yari afite bwagaragariye itorero rya mbere rya 
gikristo ko ari ubw’agaciro katarondoreka. uruhare rw’ubuhamya bwe bwerekeye yesu w’i 
nazareti bwamamaye hirya no hino. petero yari yarahawe inshingano ebyiri. yahamije 
ibijyanye na mesiya imbere y’abantu batizera, akorana umwete kandi abikuye ku mutima 
kugira ngo bahinduke; kandi ari nako akorera abizera umurimo wihariye, akabakomereza 
mu kwizera kristo. {INI 318.2} 

Petero yahamagariwe gukora nk’umwungeri muto nyuma yuko yiyanze akiyegurira 
imbaraga mvajuru. kristo yari yarabwiye petero mbere y’uko amwihakana ati: “nawe 
numara guhinduka ukomeze bagenzi bawe. ” (luka 22:32). aya magambo yari afite icyo 
avuga ku murimo mugari kandi utanga umusaruro iyi ntumwa yagombaga kuzakorera 
abajyaga kuzizera. petero yari yarateguriwe uyu murimo binyuze mu mibereho ye bwite 
y’icyaha, umubabaro no kwihana. amaze kumenya intege nke ze ni bwo yasobanukiwe uko 
umwizera akeneye kwishingikiriza kuri kristo. igihe yari hagati mu muraba w’ibigeragezo 
nibwo yaje gusobanukirwa ko umuntu ashobora kugenda neza gusa iyo aretse kwiyiringira 
ubwe akisungaumukiza {INI 318.3} 

Ubwo abigishwa bahuraga na kristo bwa nyuma ku nyanja, ubwo petero yageragezwaga 
abazwa ikibazo kimwe incuro eshatu ngo, “urankunda? ” (yohana 21:15-17), yasubijwe mu 
mwanya we mu bigishwa cumi na babiri. yahawe umurimo we; yagombaga kuragira 
umukumbi w’uwiteka. ubu noneho ubwo yari amaze guhinduka no kwemerwa, ntabwo 
yagombaga gushaka uko yakiza abari hanze y’umukumbi gusa, ahubwo yanagombaga kuba 
umwungeri w’intama. {INI 318.4} 

Kristo yamenyesheje petero ikintu kimwe cya ngombwa kugira ngo amukorere- 
“urankuda?” iki ni cyo cy’ingenzi akwiye kugira. nubwo petero yari kugira ibindi byose 
ariko ntagire urukundo rwa kristo ntiyashoboraga kuba umwungeri wizerwa wo kuragira 
umukumbi w’imana. ubumenyi, kugira neza, imvugo inoze n’umwete byose ni ingezi mu 

murimo mwiza; nyamara nta rukundo rwa kristo ruri mu mutima, umurimo w’umubwiriza 
w’umukristo uba ari imfabusa. {INI 318.5} 

Urukundo rwa Kristo ntabwo ari ibyo umuntu yiyumvamo bihindagurika, ahubwo ni ihame 
rizima rigomba kugaragazwa nk’imbaraga iba mu mutima. Igihe imico n’imyifatire 
y’umwungeri ari urugero rufatika rw’ukuri yamamaza, Uwiteka azashyira ikimenyetso ku 
murimo akora ahamye ko awemera. Umwungeri n’umukumbi bazaba umwe, bahujwe 
n’ibyiringiro bahuriyeho muri Kristo. {INI 319.1} 

Uburyo umukiza yakoranye na petero, byahaye icyigisho petero n’abavandimwe be. nubwo 
petero yari yarihakanye umwami we, urukundo kristo yamukundaga ntirwigeze rucogora. 
mu gihe petero yagombaga gukora umurimo wo kugeza ku bandi ijambo ry’imana, 
yagombaga guhangana n’umwanzi yihanganye, afite impuhwe, imbabazi n’urukundo 
rubabarira. mu kwibuka intege nke ze no gutsindwa kwe, yagombaga kwita ku ntama 
n’abana bazo nk’uko kristo yari yaramugenjereje. {INI 319.2} 

Abantu biyeguriye gukora icyaha, babogamira gufata nabi abageragezwa n’abayoba. 
ntibashobora gusoma ibiri mu mutima kandi ntibazi intambara n’umubabaro byawo. 
bakeneye kwiga ibyo gucyaha kuje urukundo, iby’igihano gikomeretsa kikomora 
n’umuburo utanga ibyiringiro. {INI 319.3} 

Mu gihe cyose cy’umurimo we, petero yaragiye neza umukumbi yashinzwe maze muri 
ubwo buryo agaragaza ko ashoboye gusohoza inshingano yahawe n’umukiza. buri gihe 
yererezaga yesu w’i nazareti nk’ibyiringiro bya isiraheli, akaba n’umukiza w’inyokomuntu. 
ubuzima bwe yabweguriye kugengwa na shebuja. mu buryo bwose bushoboka yashakaga 
uko amenyereza abizera gukora umurimo bagombaga gushishikarira. urugero rwe rwiza no 
gukora adacogora byatumye abasore benshi basezerana kwitangira gukora umurimo 
w’ivugabutumwa. uko igihe cyahiga, ni ko uruhare rwa petero nk’umwigisha n’umuyobozi 
rwiyongeraga; kandi nubwo atigeze arambika umutwaro yari afite wo gukorera abayahudi 
by’umwihariko, yatanze ubuhamya bwe mu bihugu byinshi kandi akomereza ukwizera 
kw’imbaga y’abantu mu butumwa bwiza. {INI 319.4} 

Mu myaka iheruka y’umurimo we, petero yabwiwe n’imana kwandikira abizera “batataniye 
i ponto, i galatiya, i kapadokiya, mu aziya n’i bituniya. ” (1 petero 1:1). inzandiko ze zari 
uburyo bwo kongera kubyutsa ubutwari no gukomeza ukwizera kw’abo bihanganiraga 
ibigeragezo n’ingorane, ndetse no kugarura ku mirimo myiza abari mu kaga ko kuva ku 
mana bitewe n’ibigeregezo binyuranye. izi nzandiko zigaragaza ko zanditswe n’umuntu 
wahuye n’imibabaro ya kristo no guhumurizwa na we; umuntu ubuzima bwe bwose bwari 

bwarahinduwe n’ubuntu, kandi wari ufite ibyiringiro nyakuri ndetse bihamye by’ubugingo 
buhoraho. {INI 319.5} 

Ku itangiriro ry’urwandiko rwe rubanza, umugaragu w’imana wari usheshe akanguhe 
yasingije umwami we kandi aramushima. yaravuze ati: “imanay’umwami wacuyesu kristo, 
niyo na se, ishimwe, kuko yatubyaye ubwa kabiri, nk’uko imbabazi zayo nyinshi ziri, kugira 
ngo tugire ibyiringiro bizima, tubiheshejwe no kuzuka kwa yesu kristo, tuzabone umurage 
utabasha kubora cyangwa kwandura, cyangwa kugajuka, ni wo na mwe mwabikiwe mu 
ijuru, mwebwe abarindwa n’imbaraga z’imana ku bwo kwizera, murindirwa agakiza 
kiteguwe kuzahishurwa mu gihe cy’imperuka. ” lpetero 1:3-5. {INI 320.1} 

Abakristo ba mbere bishimiraga muri ibi byiringiro by’umurage nyakuri mu isi izagirwa 
nshya, ndetse n’igihe babaga bari mu bihe by’ibigeragezo bikomeye no mu makuba. petero 
yanditse agira ati: “ni cyo gituma mwishima, nubwo ahari mukwiriye kumara igihe gito 
mubabazwa n ’ibibagerageza byinshi; kugira ngo kwizera kwanyu kugaragare ko kurusha 
izahabu igiciro cyinshi (kandi izahabu, nubwo ishira, igeragereshwa umuriro), kandi kugira 
ngo kwizera kwanyu kugaragare ko ari uk’ukuri, amaherezo kuzabahesha ishimwe n ’ubwiza 
n ’icyubahiro, ubwoyesu kristo azahishurwa. uwo mumukunda mutaramubona, kandi nubwo 
none mutamureba, ni cyo gituma mwishima ibyishimo byiza bitavugwa, kuko muhabwa 
agakiza k’ubugingo bwanyu, ni ko ngororano yo kwizera kwanyu.” 1 petero 1:6-9. {INI 
320.2} 

Amagambo y’intumwa petero yandikiwe kugira ngo ahugure abizera bo mu bihe byose, 
kandi afite ubusobanuro budasanzwe ku bariho mu gihe “iherezo rya byose riri bugufi. ” (1 
petero 4:7). uguhugura n’imiburo bye, amagambo ye yo kwizera n’ubutwari bikenewe 
n’umuntu wese wifuza gushikama ku kwizera kwe “ngo gukomere kugeza ku mperuka.” 
abaheburayo 3:14. {INI 320.3} 

Intumwa petero yashatse kwigisha abizera uburyo ari ingenzi kwirinda kwerekeza 
ibitekerezo byabo ku nyigisho zibuzanijwe cyangwa ngo bakoreshe imbaraga zabo bavuga 
ku ngingo zidafite agaciro. abadashaka kugwa mu mutego w’uburiganya bwa satani 
bagomba kurinda mu buryo bwose inzira ibyinjira mu bugingo binyuramo; bagomba 
kwirinda gusoma, kureba cyangwa kumva ibyabatera kugira intekerezo zanduye. ibitekerezo 
ntibikwiriye kurekwa ngo bitinde ku ngingo yose ibonetse umwanzi w’abantu ashobora 
kubishyira imbere. umutima ugomba kurindwa neza, nibitaba bityo ibibi bivuye hanze 
bizabyutsa ibiri imbere ku buryo umuntu azarindagirira mu mwijima. petero yaranditse ati: 
“nuko mukenyere mu mitima yanyu, mwirinde ibisindisha, mwiringire rwose impano 
y’ubuntu muzazanirwa, ubwo yesu kristo azahishurwa;... ntimwishushanye n’irari 
mwagiraga kera mukiri injiji. ahubwo, nk’uko uwabahamagaye ari uwera, abe ari ko 

namwe muba abera mu ngeso zanyu zose. kuko byanditswe ngo ‘muzaba abera kuko ndi 
uwera. {INI 320.4} 

“Mumare iminsi y ’ubusuhuke bwanyu mutinya. kuko muzi yuko ibyo mwacungujwe ngo 
muve mu ngeso zanyu zitagira umumaro mwatojwe na ba sekuruza banyu, atari ibyangirika 
nk’ifeza cyangwa izahabu, ahubwo mwacungujwe amarasoy’igiciro cyinshi, nk’ay ’umwana 
w ’intama utagira inenge cyangwa ibara, ni yo ya kristo, wamenywe n ’imana kera, isi 
itararemwa, ariko akerekanwa ku mperuka y ’ibihe ku bwanyu, abo yahaye kwizera imana 
yamuzuye, ikamuha icyubahiro; kugira ngo kwizera kwanyu n ’ibyiringiro byanyu bibe ku 
mana. ” 1 petero 1:13-21. {INI 321.1} 

Iyo ifeza n’izahabu biza kuba bihagije kugira ngo bigure agakiza k’umuntu, mbega ukuntu 
kari gusohozwa mu buryo bworoshye n’uwavuze ati: “ifeza ni izanjye, n ’izahabu na zo ni 
izanjye. ” (hagayi 2:8). {INI 321.2} 

Nyamara amaraso y’igiciro cyinshi y’umwana w’imana ni yo gusa yari gutuma 
umunyabyaha acungurwa. inama y’agakiza yagaragariye mu gitambo. intumwa pawulo 
yaranditse ati: “kuko muzi ubuntu bw ’umwami wacu yesu kristo, uko yari umutunzi, maze 
agahinduka umukene ku bwanyu, kugira ngo ubukene bwe bubatungishe. ” (2 kor 8:9). kristo 
ubwe yaratwitangiye kugira ngo aducungure mu bicumuro byose. kandi nk’umugisha 
w’agakiza uhebije indi yose “impano y’imana ni ubugingo buhoraho muri yesu kristo 
umwami wacu.” abaroma 6:23. {INI 321.3} 

Petero yakomeje agira ati: “nuko rero ubwo mwiyejejesheje imitima kumvira ukuri kugira 
ngo mubone uko mukunda bene data mutaryarya, mukundane cyane mu mitima. ” (1 petero 
1:22). ijambo ry’imana ari ryo “kuri” ni umuyoboro uwiteka yerekaniramo mwuka we 
n’imbaraga ye. kumvira ijambo ry’imana kwera imbuto y’icyo umuntu akeneye ari cyo- 
“gukundana bya kivandimwe nta buryarya.” (lpetero 1 :22). uru rukundo ruturuka mu ijuru 
kandi ruyobora ku mpamvu nyazo zihanitse no ku bikorwa bitarimo kwikubira. {INI 321.4} 

Iyo ukuri guhindutse ihame rituye mu bugingo, umuntu aba ” abyawe ubwa kabiri, atabyawe 
n’imbuto ibora, ahubwo abyawe n’imbuto itabora, abiheshejwe n’ijambo ry’imana rizima 
rihoraho.” (1 petero 1 :23). uku kuvuka gushya ni ingaruka yo kwakira kristo-jambo 
w’imana. iyo ukuri kw’imana kwinjiye mu mutima bitewe na mwuka muziranenge, 
ibitekerezo bishya birakanguka, imbaraga zisanzwe zisinziriye zikabyukirizwa gufatanya 
n’imana. {INI 321.5} 

Uku ni ko byagendekeye petero n’abigishwa bagenzi be. kristo niwe wahishuriye ukuri 
abatuye isi. ni we wabibye imbuto itabora (ari ryo jambo ry’imana) mu mitima y’abantu. 
nyamara nyinshi mu nyigisho z’ingenzi z’umwigisha mukuru zabwiwe abantu batazumvise. 


329 



nyuma yo gusubira mu ijuru kwa yesu, mwuka muzizranenge yagiye yibutsa abigishwa 
inyigisho ze ku buryo bavuye mu bitotsi. ubusobanuro bw’uku kuri bwaje mu bitekerezo 
byabo nk’ihishuriwa rishya kandi ukuri kuboneye kandi kutavanze kwihaye icyicaro. bityo 
imibereho y’ubuzima bwe butangaje yahindutse iyabo. jambo yatanze ubuhamya 
abubanyujijemo, maze abo yitoranyirije baherako bamamaza ukuri gukomeye bati, “jambo 
uwo yabaye umuntu abana natwe ,... yuzuye ubuntu n ’ukuri. ” “kandi ibimwuzuye akaba ari 
byo twahaweho twese, ni ubuntu bukurikira ubundi. ” yohana 1:14-16. {INI 322.1} 

Intumwa petero yahuguriye abizera kwiga ibyanditswe, bityo binyuze mu kubisobanukirwa 
neza, bazashobore gukora umurimo nyawo w’iteka ryose. petero yabonye ko mu mibereho 
y’umuntu wese uzatsinda hazabamo ibimutera guhangayika ndetse n’ibigeragezo; ariko 
kandi yari azi ko gusobanukirwa ibyanditswe bizashoboza ugeragezwa kwibuka 
amasezerano azahumuriza umutima kandi agakomeza kwizera ushobora byose. {INI 322.2} 

Yaravuze ati: “kuko abafite imibiri bose bahwanye n ’ibyatsi; ubwiza bwabo bwose bumeze 
nk’uburabyo bw’ibyatsi. ibyatsi biruma, uburabyo bwabyo bugahunguka: ariko ijambo 
ry ’uwiteka ryo rihoraho iteka. kandi iri ni ryo jambo ry ’ubutumwa bwiza mwabwirijwe. ” 
nuko mwiyambure igomwa ryose n ’uburiganya bwose n ’uburyarya n ’ishyari no gusebanya 
kose, mumere nk ’impinja zivutse vuba, mwifuze amata y ’umwuka adafunguye, kugira ngo 
abakuze, abageze ku gakiza: niba mwarasogongeye mukamenya yuko umwami wacu agira 
neza. ” 1 petero 1:24, 25; 2:1-3. {INI 322.3} 

Abenhi mu bizera petero yandikiye bari batuye mu bapagani, kandi benshi bishingikirizaga 
ku kuba indahemuka ku muhamagaro wabo ukomeye wo kwizera kwabo. petero 
yabamenyesheje amahirwe bafite nk’abayoboke ba kristo yesu. yaranditse ati: “ariko 
mwebweho muri ubwoko bwatoranijwe, abatambyi b’ubwami, ishyanga ryera, n’abantu 
imana yaronse, kugira ngo mwamamaze ishimwe ry’iyabahamagaye, ikabakura mu 
mwijima, ikabageza mu mucyo wayo w ’itangaza. kera ntimwari ubwoko, ariko none muri 
ubwoko bw ’imana: kera ntimurakababarirwa ariko none mwarababariwe. ” “bakundwa, 
ndabahugura ubwo muri abasuhuke n’abimukira, kugira ngo mwirinde irari ry’umubiri 
ry ’uburyo bwinshi rirwanya ubugingo. mugire ingeso nziza hagatiy ’abapagani, kugira ngo, 
nubwo babasebya nk’abakora nabi, nibabona imirimo yanyu myiza, izabatere guhimbaza 
imana ku munsi wo kugendererwamo. ” 1 petero 2:9-12. {INI 322.4} 

Intumwa petero yavuze yeruye uko abizera bakwiriye kwifata imbere y’ubutegetsi bw’isi. 
aravuga ati: “mugandukire 

ubutware bwose bw ’abantu kubw ’umwami wacu: naho yaba umwami, kuko ari we usurnba 
bose, cyangwa abatware, kuko ari bo batumwe na we guhana inkozi z ’ibibi, no gushima 

abakora neza. kuko ibyo imana ishaka ari uko mujibisha abantu b ’abapfapfa, batagira icyo 
bamenya, gukora neza kwanyu: mumeze nk’ab’umudendezo koko, ariko uwo mudendezo 
mutawutwikiriza ibibi, ahubwo mugenze nk’imbata z’imana. mwubahe abantu bose, 
mukunde bene data, mwubahe imana, mwubahe umwami. ” 1 petero 2:13-17. {INI 322.5} 

Abari abagaragu bagiriwe inama yo gukomeza kugandukira ba shebuja “babubashye rwose, 
atari abeza n’abagira ineza gusa, ahubwo n’ibigoryi. petero yarasobanuye ati: ‘‘kuko 
igishimwa ari uko umuntu yakwihanganira imibabaro bamuhoye ubusa, azize umutima 
utunganiye imana. ariko se, niba mwihanganira gukubitwa ibipfunsi babahora icyaha, 
muzashimwa iki? icyakora, niba mukora neza, akaba ari byo mubabarizwa, 
mukabyihanganira, ibyo ni byo imana ishima: kandi ibyo ni byo mwahamagariwe, kuko na 
kristo yabababarijwe, akabasigira icyitegererezo, kugira ngo mugere ikirenge mu cye: nta 
cyaha yakoze, nta n’uburiganya bwabonetse mu kanwa ke: yaratutswe, ntiyabasubiza; 
yarababajwe, ntiyabakangisha; ahubwo aritanga yiha idaca urwa kibera. ubwe yikoreye 
ibyaha byacu mu mubiri we, abibambanwa ku giti; kugira ngo dupfe ku byaha, duhereko 
tubeho ku gukiranuka. imibyimba ye ni yo yabakijije. kuko mwari nk’intama zizimiye, ariko 
none mukaba mwaragarukiye umwungeri w’ubugingo bwanyu, ni we murinzi wabwo. “1 
petero 2:19-25. {INI 323.1} 

Petero yahuguriye abagore bizera kwirinda mu biganiro bagira no kudakabya mu 
myambarire no mu myifatire. yatanze inama ati, “Umurimbo wanyu we kuba uw ’inyuma, 
uwo kuboha umusatsi, cyangwa uwo kwambara izahabu, cyangwa uwo gukanisha imyenda 
: ahubwo ube uw’imbere, uhishwe mu mitima, umurimbo utangirika w’umwuka ufite 
ubugwaneza n’amahoro: ni wo w’igiciro cyinshi mu maso y’imana. ”1 petero 3 :3, 4. {INI 
323.2} 

Iki cyigisho kireba abizera bo mu bihe byose. ” nuko muzabamenyera ku mbuto zabo.” 
(matayo 7 :20). umurimbo w’imbere urangwa n’umwuka wo kwiyoroshya no gutuza ni 
uw’igiciro gihebuje. mu mibereho y’umukristo nyakuri umurimbo w’inyuma iteka uba 
ujyaniranye n’amahoro no gutungana by’imbere mu mutima. kristo yaravuze ati: “umuntu 
nashaka kunkurikira, yiyange, yikorere umusaraba we, ankurikire. ” (matayo 16:24). 
kwiyanga no kwitanga bizaranga imibereho ya gikristo. igihamya cy’uko ibyo umuntu 
ashyira imbere byahindutse kizagaragarira mu myambarire y’abantu bose bagendera mu 
nzira yaharuriwe abacunguwe n’uwiteka. {INI 323.3} 

Birakwiriye gukunda ibyiza no kubyifuza; ariko imana yifuza ko dukunda kandi tugashaka 
ubwiza burutaho aribwo butangirika. nta murimbo w’inyuma ushobora kugereranywa mu 
gaciro cyangwa ubwiza “n ’umutima w ’ubugwaneza n ’amahoro, ” “imyenda y ’ibitare 
myiza, yera, kandi itanduye” , iyo abera bo ku isi bose bazambara. (ibyahishuwe 19:14). 

uyu mwambaro uzatuma bagaragara neza kandi bagire igikundiro, kandi hanyuma 
uzababera ikimenyetso kibahesha kwinjira mu ngoro y’umwami. isezerano rye ni iri ngo: 
“bazagendana nanj'ye bambaye imyenda yera, knko babikwiriye. ” ibyahishuwe 3:4. {INI 
323.4} 

Yitegereje imbere, mu iyerekwa rya gihanuzi maze akareba ibihe biruhije itorero rya kristo 
ryagombaga kunyuramo, intumwa petero yasabye abizera gushikama mu gihe 
cy’ibigeragezo n’imibabaro. yabandikiye agira ati: “bakundwa, mwe gutangazwa n’ikome 
ryo kubagerageza riri hagati yanyu, ngo mumere nk’abagushije ishyano. ” 1 petero 4:12. 
{INI 324.1} 

Ibigeragezo ni umugabane umwe mu nyigisho zitangwa mu ishuri rya kristo kugira ngo 
bitunganye abana b’imana bibakureho inkamba z’iby’isi. kubera ko imana ari yo iyiboye 
abana bayo bituma bahura n’ibibagerageza. ibigeragezo n’inzitizi ni uburyo imana 
yatoranyije kugira ngo itunganye imyifatire y’abana bayo kandi babashe kunesha. usoma 
imitima y’abantu ni we uzi neza intege nke zabo kurusha uko bashobora kuzimenya. abona 
ko bamwe bafite ibyangombwa bishobora gutuma umurimo we utera imbere igihe biramutse 
bikoreshejwe mu nzira nyayo. mu bwenge bwe, ashyira aba bantu mu myanya itandukanye 
no mu bihe bitandukanye, kugira ngo bavumbure inenge batashoboraga kumenya ubwabo. 
abaha amahirwe yo gutsinda izo nenge kugira ngo ubwabo bashobore kumukorera. kenshi 
yemera ko umuriro w’imibabaro ikomeye ugurumana kugira ngo babashe gutunganywa. 
{INI 324.2} 

Imana ntihwema kwita ku murage wayo. imana ntiyemera ko abana bayo banyura mu 
mibabaro keretse iyo ibonye ko ari ngombwa kubw’ibyiza by’igihe barimo cyangwa 
iby’iteka ryose. izatunganya itorero ryayo, ndetse nk’uko kristo yatunganyije urusengero 
igihe yakoreraga umurimo we ku isi. ibyo yemera byose ko biba ku bantu bayo mu bibazo 
n’ibigeragezo, biberaho kugira ngo bagire ubutungane bwimbitse n’imbaraga zihagije zo 
kwamamaza insinzi y’umusaraba. {INI 324.3} 

Hari igihe kimwe mu byo petero yanyuzemo ubwo atifuzaga kubona umusaraba mu murimo 
wa kristo. ubwo umukiza yamenyeshaga abigishwa imibabaro n’urupfu byari bimutegereje, 
petero yariyamiriye ati: “biragatsindwa, mwami; ibyo ntibizakubaho na hato. ” (matayo 
16:22). kwibabarira kwa petero gukomotse ku kwifatanya na kristo mu kababaro kwamuteye 
guhubuka yamagana ibyajyaga kuba kuri yesu. kuri petero ryari isomo risharira kandi 
yarisobanukiwe buhoro buhoro, amenya ko inzira ya kristo ku isi yanyuraga mu kubabazwa 
cyane no gucishwa bugufi. nyamara mu bushyuhe bw’itanura ry’umuriro niho petero 
yagombaga kwigira isomo ry’inzira ya kristo. ubwo imbaraga ze zari zimaze kudohorwa 
n’ubusaza n’imirimo, yabashije kuvuga ati, “bakundwa, mwe gutangazwa n’ikome ryo 

kubagerageza riri hagati yanyu, ngo mumere nk ’abagushije ishyano. ahubwo munezezwe 
n ’uko mufaganije imibabaro ya kristo, kugira ngo muzanezerwe mwishima bihebuje, ubwo 
ubwiza bwe buzahishurwa. ” 1 petero 4:12, 13. {INI 324.4} 

Abwira abakuru b’amatorero ibyerekeranye n’inshingano zabo nk’abungeri b’umukumbi 
wa kristo, intumwa petero yaranditse ati: “muragire umukumbi w’imana wo muri mwe, 
mutawurinda nk’abahatwa, ahubwo muwurinde mubikunze, nk’uko imana ishaka; atari ku 
bwo kwifuza indamu mbi, ahubwo kubw ’umutima ukunze; kandi mudasa n ’abatwaza igitugu 
abo mwagabanijwe, ahubwo mube ibyitegererezo by’umukumbi. kandi umutahiza 
naboneka, muzahabwa ikamba ry’ubugingo ritangirika. ” lpetero 5:2-4. {INI 325.1} 

Abahamagariwe kuba abungeri bakwiriye kurinda cyane umukumbi w’umwami. ibi ntabwo 
bigomba kuba umurimo wo kuwuhozaho ijisho bawutwaza igitugu, ahubwo ni ugutera 
ubutwari, gukomeza no kuzahura. ivugabutumwa rirenze kubwiriza; bisobanura umurimo 
umuntu ku giti cye akora ashishikariye. itorero ku isi rigizwe n’abagabo n’abagore 
b’abanyantege nke bakeneye ubihanganira, ubafata neza kugira ngo batozwe kandi 
banagurirwe gukora bemerwa muri ubu buzima no mu buzima buzaza buzambikwa 
icyubahiro no kudapfa. hakenewe abapasitoro (abashumba b’abizerwa) bazabwizanya 
abantu b’imana ukuri, batababwizanya umushiha, ahubwo bakabagaburira umutsima 
w’ubugingo. abo ni abantu mu mibereho yabo ya buri munsi bahora biyumvamo imbaraga 
ihindura ya mwuka muziranenge kandi bafitiye abo bashinzwe urukundo rutikanyiza. {INI 
325.2} 

Hari umurimo ugomba gukoranwa ubushishozi umwungeri akwiye gukora igihe 
ahamagariwe kurwanya kwitandukanya, gusharira, irari n’ishyari mu itorero, kandi kugira 
ngo ashyire ibintu kuri gahunda azaba akwiriye gukora afite umwuka wa kristo. imiburo 
nyakuri igomba gutangwa, ibyaha bigacyahwa, ibibi bigakosorwa, atari ku ruhimbi gusa, 
ahubwo kubw’umurimo we wihariye. umutima winangiye ushobora guhinyura ubutumwa, 
kandi umugaragu w’imana agafatwa uko atari ndetse akanengwa. reka yibuke ko “ubwenge 
buva mu ijuru, irya mbere buboneye kandi bukaba ubw ’amahoro, ni ubw ’ineza, bwemera 
kugirwa inama, bwuzuye imbabazi n ’imbuto nziza, butarobanura ku butoni, kandi butagira 
uburyarya. kandi ko imbuto zo gukiranuka zibibwa mu mahoro n’abahesha abandi 
amahoro. ” yakobo 3:17, 18. {INI 325.3} 

Umurimo w’umubwiriza w’ubutumwa bwiza ni “ukujijura bose ngo bamenye uburyo 
iby ’ubwiru bikwiriye kugenda, ari bwo bwahishwe n ’imana. ” (abefeso 3:9). umuntu winjiye 
muri uyu murimo agahitamo kwitanga igice gito, akishimira kubwiriza maze umurimo wo 
kuvuga ubutumwa mu buryo bwihariye akawurekera undi muntu, ntabwo imirimo ye 
izemerwa n’imana. abantu kristo yapfiriye baragenda barimbuka kubera kubura k’umurimo 

uboneye, umurimo agomba gukora ku giti cye, kandi uwo mugabura winjiye mu murimo 
w’imana akaba adashaka gukora umurimo wihariye umukumbi usaba, ntaba azi icyo 
yahamagariwe. {INI 325.4} 

Umwuka w’umwungeri nyakuri ni uwo kwiyibagirwa. ntiyirebaho ubwe kugira ngo 
ashobore gukora umurimo w’imana. iyo abwiriza ijambo ry’imana kandi agasura abantu mu 
miryango, amenya ibyo bakeneye, agahinda kabo, ibigeragezo banyuramo; kandi afatanyije 
na yesu kristo, afatanya nabo mu mibabaro yabo, akabahumuriza mu majune yabo, 
akabamara inzara y’umutima kandi agatuma imitima yabo igarukira imana. muri uyu 
murimo umubwiriza afashwa n’abamarayika bo mu ijuru, kandi we ubwe arahugurwa ndetse 
akamenyeshwa ukuri kumuhesha ubwenge bumuyobora ku gakiza. {INI 326.1} 

Ku bijyanye n’amabwiriza yahaye abari mu myanya y’ingenzi mu itorero, petero yatanze 
amahame amwe rusange yagombaga gukurikizwa n’abagize itorero bose. abakiri bato bo 
mu mukumbi bagiriwe inama yo gukurikiza urugero rw’ababakuriye bafite kwicisha bugufi 
nka kristo. “namwe basore, mugandukire abakuru. mwese mukenyere kwicisha bugufi 
kugira ngo mukorerane: kuko imana irwanya abibone, naho abicisha bugufi ikabahera 
ubuntu. nuko mwicishe bugufi muri munsi y’ukuboko gukomeye kw’imana, kugira ngo 
ibashyire hejuru mu gihe gikwiriye. muyikoreze amaganya yanyu yose, kuko yita kuri mwe. 
mwirinde ibisindisha, mube maso; kuko umurezi wanyu satani azerera nk’intare yivuga, 
ashaka uwo aconshomera. mumurwanye mushikamye, kandi mufite kwizera gukomeye... ”1 
petero 5:5-9. {INI 326.2} 

Uko ni ko petero yandikiraga abizera mu gihe cy’ibigeragezo bikomeye ku itorero. abenshi 
bari baramaze gusogongera ku mibabaro ya kristo, kandi bidatinze itorero ryari rigiye kujya 
mu karengane gakomeye. mu gihe cy’imyaka mike benshi mu bari barabaye abigisha 
n’abayobozi mu itorero, bari bagiye kubura ubuzima bwabo bazize ubutumwa bwiza. 
bidatinze ibirura byari bigiye kwinjira, ntibibabarire umukumbi. nyamara nta na kimwe muri 
ibi cyari guca intege abari bafite ibyiringiro muri kristo. petero akoresheje amagambo yo 
kubakomeza no kubatera umunezero, yakuye ibitekerezo by’abizera ku bigeragezo byari 
bibugarije n’imibabaro yari ibari imbere, maze abyerekeza ku “murage utabasha kubora 
cyangwa kwandura cyangwa kugajuka.” yabasabiye agira ati: “imana igira ubuntu bwose 
yabahamagariye ubwiza bwayo buhoraho buri muri kristo, izabatunganya rwose ubwayo, 
ibakomeze, ibongerere imbaraga, nimumara kubabazwa akanya gato. icyubahiro 
n’ubutware bibe ibyayo iteka ryose. amen! ” 1 petero 1:4.1 petero 5:10-11. {INI 326.3} 

IGICE CYA 52 - GUSHIKAMA KUGEZA KU GUPFA 


(Iki gice gishitigiye ku Rwandiko rwa 2 rwanditswe na Petero) 

Mu rwandiko rwa kabiri Petero yandikiye abari barakiriye ” kwizera kw’igiciro cyinshi” 
nka we, intumwa Petero yerekana gahunda y’lmana yo gutuma imico ya Gikristo ijya mbere. 
Yaranditse ati: {INI 327.1} 

“Ubuntu n ’amahoro bigwire muri mwe, mubiheshwa no kumenya Imana na Yesu Umwami 
wacu : kuko imbaraga z’ubumana bwayo zatugabiye ibintu byose bizana ubugingo no 
kubaha Imana, tubiheshejwe no kumenya neza uwaduhamagarishije ubwiza bwe n ’ingeso 
ze nziza. Ibyo ni byo byatumye aduha ibyo yasezeranije by’igiciro cyinshi, bikomeye cyane, 
kugira ngo bibatere gufatanya na kamerey’Imana, mumaze guhunga no gukira kononekara 
kwazanywe mu isi no kwifuza. {INI 327.2} 

” Ibyo abe ari byo bituma mugira umwete wose; kwizera mukongereho ingeso nziza; ingeso 
nziza muzongereho kumenya; kumenya mukongereho kwirinda; kwirinda mukongereho 
kwihangana; kwihangana mukongereho kubaha Imana; kubaha Imana mukongereho 
gukunda bene Data; gukunda bene Data mukongereho urukundo. Kuko ibyo nibiba muri 
mwe, bikabagwiriramo, bizatuma mutaba abanyabute cyangwa ingumba ku byo kumenya 
neza Umwami wacu Yesu Kristo. ” 2 Petero 1 :2-8. {INI 327.3} 

Aya magambo yuzuyemo guhugura kandi atanga urufunguzo rw’insinzi. Intumwa Petero 
ashyira imbere y’abizera urwego rw’amajyambere ya Gikristo aho buri ntambwe yarwo 
ihagarariye kujya mbere mu kumenya Imana kandi mu kuruzamuka akaba ari nta hantu ho 
guhagarara hahari. Kwizera, ingeso nziza, kumenya, kwirinda, kwihangana, kubaha Imana, 
gukunda bene Data n’urukundo byose ni ingazi zigize uru rwego. Dukizwa no kuzamuka 
ingazi ku yindi, Tuzamuka intambwe ku ntambwe kugeza tugeze ku rugero Kristo 
atwifuriza. Bityo Kristo arema muri twe ubwenge, ubutungane, kwezwa no gucungurwa. 
{INI 327.4} 

Imana yahamagariye abantu bayo ikuzo n’imico myiza, kandi ibi bizagaragarira mu 
mibereho y’abantu bose bomatanye na yo mu kuri. Iyo bamaze guhabwa umugabane ku 
mpano y’ijuru, bakwiriye gukomeza kuba intungane, “bakarindwa n ’imbaraga z’Imana ku 
bwo kwizera. ” (1 Petero 1 :5). Ni ikuzo ry’Imana guha abana bayo imico yayo myiza. Imana 
yifuza kubona abagabo n’abagore bageze ku rwego rwo hejuru; kandi igihe ku bwo kwizera 
bishingikirije ku mbaraga ya Kristo, igihe basabye amasezerano ye adakuka, kandi bagasaba 
kuyasohorezwa nk’ayabo bwite, iyo bakomeje kwinginga bashaka imbaraga ya Mwuka 
Muziranenge, bazuzurizwa muri we. {INI 327.5} 

Umwizera umaze kwakira ukwizera kuva ku butumwa bwiza, icyo akwiriye gukurikizaho 
ni ukongera ingeso nziza ku mico ye, bityo umutima we ukezwa kandi agategurira 
intekerezo kwakira ubumenyi bw’Imana. Ubu bumenyi ni urufatiro rw’inyigisho nyakuri 
zose n’umurimo wose utunganye. Ubu bumenyi ni bwo burinzi bwonyine nyakuri burinda 
ibishuko; kandi ni bwo bwonyine bushobora gutuma umuntu asa n’Imana mu mico. Kubwo 
kumenya Imana n’Umwana wayo Yesu Kristo, umwizera ahabwa “ibintu byose bijyanye 
n’ubugingo no kugira neza.” Nta mpano nziza ivutswa umuntu wifuza guhabwa ubutungane 
bw’Imana abikuye ku mutima. (INI 328.1} 

Kristo yaravuze ati: “Ubu ni bwo bugingo buhoraho, ko bakumenya, ko ari wowe Mana 
y’ukuri yonyine, bakamenya n’uwo watumye, ari we Yesu Kristo.” ( Yohana 17 :3). 
N’umuhanuzi Yeremiya yaravuze ati: “Umunyabwengeye kwirata ubwenge bwe, n ’intwari 
ye kwirata ubutwari bwayo, umutunzi ye kwirata ubutunzi bwe; ahubwo, uwirata yirate ibi, 
yuko asobanukiwe, akamenya yuko ari jye Uwiteka, ugirira imbabazi no kutabera, no 
gukiranuka mu isi: kuko ibyo ari byo nishimira. ” (Yeremiya 9 :23, 24). Birakomeye kugira 
ngo ibitekerezo by’umuntu bishobore gusobanukirwa ubugari, uburebure bw’ikijyepfo 
n’uburebure bw’igihagararo bw’ibyo umuntu ubonye ubu bumenyi ageraho mu by’umwuka. 
{INI 328.2} 

Nta n’umwe udakeneye kugera ku butungane n’imico ya Gikristo uko ari kose. Kubera 
igitambo cya Kristo, amahirwe yaratanzwe kugira ngo uwizera wese ahabwe ibintu byose 
bijyanye n’ubugingo no kubaha Imana. Imana iduhamagarira kugera ku rwego 
rw’ubutungane kandi ikatwereka urugero rw’imico ya Kristo. Mu bumuntu bwe 
bwatunganijwe n’imibereho yahoraga irwanya ikibi, Umukiza yerekanye ko binyuze mu 
gufatanya n’Ubumana, abantu bashobora kugera ku mico itunganye muri ubu buzima. Ubu 
ni ubwishingizi Imana yaduhaye ko natwe dushobora gutsinda rwose. {INI 328.3} 

Imbere y’umwizera hari ubushobozi butangaje bw’uko ashobora kumera nka Kristo, 
akubahiriza amahame yose y’amategeko. Nyamara kubwe umuntu ntashobora ryose 
kubyigezaho. Ubutungane ijambo ry’Imana rivuga ko akwiriye kugeraho mbere y’uko 
akizwa, bukomoka ku murimo w’ubuntu bw’Imana igihe umuntu yicishije bugufi akemera 
kugororwa no kuyoborwa na Mwuka w’ukuri. Kubaha k’umuntu gushobora gutungana gusa 
ku bw’umubavu w’ubutungane bwa Kristo, ari nabwo bwuzuza impumuro mvajuru buri 
gikorwa cyo kumvira. Uruhare rw’Umukristo ni ukwihanganira gutsinda buri kosa. Buri 
gihe akwiriye gusaba Umukiza kuvura ibidatunganye mu buzima bwe burwaye icyaha. Nta 
bwenge cyangwa imbaraga zo gutsinda afite; ibi byose ni iby’Imana kandi ibiha abayishaka 
ngo ibafashe biyoroheje kandi bihana. {INI 328.4} 

Umurimo wo guhindura umunyabyaha akaba intungane ni umurimo ukomeza. Imana ikora 
ubudasiba kugira ngo umuntu yezwe kandi nawe akwiriye gukorana na yo afite umuhati 
udacogora kugira ngo akuze ingeso zikwiriye. Agomba kongera ubuntu ku bundi; kandi uko 
yongera, Imana na yo iramukubira. Umukiza wacu ahora yiteguye kumva no gusubiza 
isengesho ry’umutima umenetse, kandi ubuntu n’amahoro byongererwa abamwizera. 
Yishimira kubaha imigisha bakeneye mu ntambara barwana n’ibibi bibugarije. {INI 329.1} 

Hariho bamwe bagerageza kuzamuka urwego rw’iterambere rya Gikristo; ariko uko 
bakomeza kujya mbere batangira kwiringira imbaraga z’umuntu, maze mu kanya gato 
bakareka guhanga amaso kuri Yesu we Nkomoko n’Iherezo ryo kwizera kwabo. Ikivamo ni 
ugutsindwa bakabura ibyo bari barungutse byose. Imibereho ibabaje cyane ni iy’abarushwa 
n’inzira maze bakemerera umwanzi wabo kubanyaga ubuntu bwa Gikristo bwagiye bukurira 
mu mutima yabo no mu mibereho yabo. Intumwa Petero yaravuze iti: « Kandi rero utagira 
ibyo aba ari impumyi, ireba ibiri hafi gusa, akibagirwa yuko yejejweho ibyaha bye bya 
kera. ” 2 Petero 1 :9. {INI 329.2} 

Intumwa Petero yari ifite uburambe mu murimo w’Imana. Kwizera imbaraga z’Imana kwe, 
kwari kwaragiye gukomera uko imyaka yahitaga kugeza ubwo yemeje nta gushidikanya ko 
nta buryo bushoboka bwo gutsindwa buri imbere y’umuntu utera intambwe mu kwizera, 
akazamuka ingazi ku ngazi yerekeza ku ngazi ya nyuma y’urwego rugera ku marembo 
y’ijuru. {INI 329.3} 

Imyaka myinshi Petero yagiye ashishikariza abizera uko bakeneye guhora bakurira mu 
buntu no kumenya ukuri. Abonye ko igihe cye cyegereje cyo kwicwa azira kwizera kwe, 
Petero yongeye kuzirikana amahirwe akomeye buri mwizera yari afite imbere ye. Mu 
byiringiro bishyitse byo kwizera kwe, umwigishwa wari ugeze mu za bukuru yihanangirije 
bene Se gushikama ku mugambi wabo mu mibereho ya Gikristo. Yarabasabye ati : « 
Mukwiriye kurushaho kugira umwete wo gukomeza guhamagarwa no gutoranywa kwanyu; 
kuko nimukora ibyo ntabwo muzasitara na hato, ahubwo bizabaha rwose kwinjira mu 
bwami butazahanguka bwa Yesu Kristo, ni we Mwami n’Umukiza wacu. » (2Petero 1 :10, 
11). Mbega icyizere gihebuje! Mbega uburyo ibyiringiro by’umwizera bihebuje uko kubwo 
kwizera ajya imbere asatira uburebure bw’ubutungane bwa Gikristo! {INI 329.4} 

Petero yarakomeje ati: « Ni cyo gituma nanjye iminsi yose ntazagira ubwo nirengagiza 
kubibutsa ibyo, nubwo musanzwe mubizi mugakomera mu kuri kuri muri mwe ubu. Kandi 
rero ndibwira ko binkwiriye ko mbatera umwete mbibutsa, nkiri muri iyi ngando; kuko nzi 
yuko igihe cyo kunyagwa ingando yanjye kigiye gusohora vuba, nk’uko Umwami wacu Yesu 
Kristo yamenyesheje. Ariko nzajya ngira umwete, kugira ngo nimara gupfa muzabashe 
guhora mwibuka ibyo, iminsi yose. » 2 Petero 1 :12-15. {INI 329.5} 

Intumwa Petero yari ishoboye kuvuga ku migambi Imana ifitiye inyokomuntu kubera ko mu 
murimo wa Kristo ku isi, Petero yari yarabonye kandi yarumvise byinshi bijyanye n’ubwami 
bw’Imana. Yibukije abizera ati, « Burya ntitwakurikije imiganiyahimbwe n ’ubwenge, ubwo 
twabamenyeshaga imbaraga z’Umwami wacu Yesu Kristo no kuzaza kwe; ahubwo 
twiboneye n ’amaso yacu icyubahiro cye gikomeye. Kuko yahawe n ’lmana Data wa twese 
ishimwe n ’icyubahiro, ubwo ijwi ryavugiraga mu bwiza bukomeye cyane, rimubwira riti: 
‘Nguyu Umwana wanjye nkunda nkamwishimira. ’ Iryo jwi twaryumvise rivugira mu ijuru, 
ubwo twari kumwe na we kuri wa musozi wera. ” 2Petero 1 :16-18. {INI 330.1} 

Nubwo hari icyemezo cy’ukuri cy’ibyiringiro by’abizera, hariho n’ikindi gihamya kiruseho 
kiri mu buhanuzi cyari gutuma ukwizera kwa bose gukomezwa kandi kugashikama. Petero 
yaravuze ati: «Nyamara rero dufite ijambo ryahanuwe, rirushaho gukomera, kandi muzaba 
mukoze neza nimuryitaho, kuko rimeze nk ’itabaza rimurikira ahacuze umwijima rigakesha 
ijoro, rikageza aho inyenyeri yo mu ruturuturu izabandurira mu mitima yanyu. Ariko 
mubanze kumenya yuko ari nta buhanuzi bwo mu byanditswe bubasha gusobanurwa uko 
umuntu wese yishakiye, kuko ari nta buhanuzi bwazanywe n ’ubushake bw ’umuntu, ahubwo 
abantu b ’lmana bavugaga ibyavaga ku Mana bashorewe n ’Umwuka Wera.» 2 Petero 1:19- 
21. {INI 330.2} 

Mu gihe yererezaga « ijambo ryahanuwe rirushaho kuba impamo» nk’umuyobozi nyawe 
mu bihe by’akaga, Petero yaburiye Itorero kwirinda umucyo w’ubuhanuzi bw’ibinyoma 
bwari kwamamazwa « n’abigisha b’ibinyoma ,” bari kwinjiza rwihishwa «inyigisho 
z’ubuyobe bukomeye, ndetse bakihakana n’ Uwiteka. » Aba bigisha b’ibinyoma badutse mu 
Itorero kandi bakemerwa na benshi mu bavandimwe babo mu kwizera, intumwa Petero 
yabagereranyije n’ «amasoko akamye, n’ibihu bijyanwa n’inkubi y’umuyaga kandi bakaba 
barindiwe umwijima w ’icuraburindi. ” (2 Petero 2 :17). Petero yaravuze ati: «... Ibya nyuma 
byabo biba birushije ibya mbere kuba bibi. Icyajyaga kubabera cyiza, iyaba batigeze 
kumenya inzira yo gukiranuka, biruta ko basubira inyuma bamaze kuyimenya, bakareka 
itegeko ryera bahawe. ” 2 Petero 2 :20, 21. {INI 330.3} 

Yitegereje uko ibihe byagiye bisimburana maze arareba ageza ku mperuka, Petero 
yahumekewemo kwerekana uko ibintu bizaba ku isi mbere yo kugaruka kwa Kristo. 
Yaranditse ati: «Mubanze kumenya iki, yuko mu minsi y’imperuka hazaza abakobanyi 
bakobana, bakurikiza irari ryabo, babaza bati, ‘Isezerano ryo kuza kwe riri he? Ko uhereye 
aho ba sogokuruza basinziririye, byose bihora uko byahoze uhereye ku kuremwa kw’isi.» (2 
Petero 3 :3,4). Ariko « ubwo bazaba bavuga bati ‘Ni amahoro, nta kibi kiriho’, ni bwo 
kurimbuka kuzabatungura.» (1 Abatesalonike 5 :3). Nyamara ntabwo ari bose bari kugwa 
mu mutego w’uburiganya bw’umwanzi. Mu gihe imperuka y’ibintu byose by’isi izaba 

yegereje, hazaba hariho indahemuka zizashobora gusobanukirwa ibimenyetso by’ibihe. 
Ubwo umubare munini w’abavuga ko bizera bazahakana ukwizera kwabo mu byo bakora, 
hazaba hariho abasigaye bazihangana kugeza ku mperuka. {INI 330.4} 

Petero yakomeje mu mutima we kuzirikana ibyiringiro byo kugaruka kwa Kristo maze 
ahamiriza Itorero ibyerekeye gusohora gutazabura kw’isezerano ry’Umukiza rivuga riti, 
«Kandi ubwo ngiye kubategurira ahanyu, nzagaruka mbajyane iwanjye.» (Yohana 14 :3). 
Ku bageragezwa n’indahemuka, kugaruka k’Umukiza kwasa n’aho gutinze, ariko intumwa 
Petero yarabahamirije ati : «Umwami Imana ntitinza isezerano ryayo, nk’uko bamwe 
batekereza yuko iritinza. Ahubwo itwihanganira idashaka ko hagira n ’umwe urimbuka, 
ahubwo ishaka ko bose bihana. Ariko umunsi w’Umwami wacu uzaza nk’umujura, ubwo 
ijuru rizavaho, hakaba n’umuriri ukomeye, maze iby’ishingiro, ibyo byose biremeshwa, 
bikayengeshwa no gushya cyane, isi n ’imirimo iyirimo bigashirira. {INI 331.1} 

« Nuko ubwo ibyo byose bizayenga bityo, yemwe uko dukwiriye kuba abantu bera, kandi 
twubaha Imana mu ngeso zacu, twebwe abategereza tugatebutsa umunsi w ’lmana uzatuma 
ijuru rigurumana rikayenga, kandi iby ’ishingiro, ibyo byose biremeshwa, bigashongeshwa 
no gushya cyane ! Kandi nk’uko yasezeranije, dutegereje ijuru rishya n’isi nshya, ibyo 
gukiranuka kuzabamo. {INI 331.2} 

Ni cyo gituma bakundwa, ubwo mutegereje ibyo, mukwiriye kugira umwete wo kuzasangwa 
mu mahoro, mutagira ikizinga, mutariho umugayo mu maso ye. Mumenye yuko kwihangana 
k’Umwami wacu ari agakiza, nk’uko mwene Data ukundwa Pawulo yabandikiye,... Nuko 
rero bakundwa, ubwo muburiwe hakiri kare, mwirinde mutayobywa n ’uburiganya 
bw ’abanyabyaha mukareka gushikama kwanyu. Ahubwo mukurire mu buntu bw ’lmana no 
kumenya Yesu Kristo Umwami wacu n’Umukiza.» 2 Petero 3 :9-18. {INI 331.3} 

Imana mu burinzi bwayo, yemereye Petero kurangiriza umurimo yakoreraga i Roma aho 
umwami w’abami Nero yategekeye ko afungwa igihe Pawulo yendaga gufatwaga bwa 
nyuma. Bityo, izo ntumwa ebyiri z’intwari zari zigeze mu za bukuru zari zaratandukanyijwe 
mu myaka myinshi mu mirimo zakoraga, zagombaga guhamiriza Kristo ubuheruka mu 
mujyi wari ukomeye kurusha indi muri icyo gihe, kandi muri uyu mujyi ni ho zagombaga 
gusesa amaraso yazo nk’imbuto izera umusaruro mwinshi w’intungane n’abazahorwa 
ukwizera kwabo. {INI 331.4} 

Uhereye igihe Petero yisubiragaho nyuma yo kwihakana Kristo, yari yarahanganye 
n’ingorane atadohoka kandi yari yarerekanye ubutwari abwiriza Umukiza wabambwe, 
akazuka, kandi akazamurwa mu ijuru. Igihe yari aryamye mu kumba yari afungiwemo, 
yibutse amagambo Kristo yari yaramubwiye ati: «Ni ukuri, ni ukuri, ndakubwira yuko ukiri 

umusore wikenyezaga, ukajya aho ushaka hose, ariko nusaza uzarambura amaboko undi 
agukenyeze, akujyane aho udashaka.” (Yohana 21 :18). Uko niko Yesu yari 
yaramenyesheje Petero uburyo azapfa, ndetse amuhanurira ko azarambura amaboko ye ku 
musaraba. {INI 332.1} 

Nk’Umuyahudi kandi akaba n’umwimukira, Petero yaciriwe urubanza rwo gukubitwa cyane 
no kubambwa. Atekereje ibyo urupfu ruteye ubwoba yagombaga gupfa, Petero yibutse 
icyaha cye gikomeye cyo kwihakana Yesu ubwo bamuciraga urubanza. Icyo gihe ntiyari 
yiteguye kuzirikana umusaraba, ariko ubu bwo yabonye ko ari ibyishimo gutanga ubugingo 
bwe kubera ubutumwa bwiza. Yiyumvishije ko gupfa nk’uko Shebuja yapfuye byari 
icyubahiro gikomeye kuri we wari warigeze kwihakana Umwami we. Petero yari yaricujije 
icyo cyaha abikuye ku mutima kandi Kristo yari yarakimubabariye nk’uko bigaragazwa 
n’inshingano ikomeye Kristo yamuhaye yo kuragira intama n’abana bazo bo mu mukumbi. 
Ariko we ntiyigeze na rimwe yibababarira. Nta n’ubwo gutekereza umubabaro we wa 
nyuma byigeze bicogoza agahinda yari afite no kwihana kwe. Nk’amahirwe ya nyuma 
yihaye, yasabye abagombaga kumwica ko bamubamba bamucuritse. Gusaba kwe 
kwarumviwe, bityo intumwa ikomeye Petero ipfa muri ubu buryo. {INI 332.2} 

IGICE CYA 53 - YOHANA UKUNDWA 


Yohana atandukanywa cyane n’izindi ntumwa no kwitwa “Umwigishwa Yesu yakundaga. ” 
(Yohana 21:20). Agaragara ko yanezejwe n’ubucuti yagiranye na Kristo ku rugero 
rutagereranywa, ku buryo yari yarabonye ibimenyetso byinshi by’uko Umukiza amwiringira 
kandi amukunda. Yari umwe mu bigishwa batatu bagize amahirwe yo kubona ubwiza bwa 
Kristo ku musozi yahindukiyeho ishusho irabagirana, kandi yabonye n’umubabaro ukomeye 
yagiriye mu gashyamba ka Getsemani. Ni nawe Umwami Yesu yashinze kwita kuri nyina 
ubwo yari mu masaha y’umubabaro ukomeye ku musaraba. {INI 333.1} 

Urukundo Umukiza yakundaga Yohana ukundwa, Yohana yaje kurwitura yitanga 
n’imbaraga ze zose. Yomatanye na Kristo nk’uko ishami ry’umuzabibu ryomatana n’igiti. 
Ku bwa Shebuja yatinyutse akaga kari kumuberaho mu cyumba Kristo yaciriwemo urubanza 
ndetse yagumye hafi y’umusaraba, kandi amaze kumva inkuru nziza ko Kristo yazutse 
yihutiye kujya ku mva ndetse bitewe n’ishyaka yari afite ahatanga Petero wahubukaga. {INI 
333.2} 

Urukundo rutagajuka no kwitanga atizigamye byagaragariye mu mibereho no mu mico ya 
Yohana, byigisha Itorero rya Gikristo inyigisho zifite agaciro katarondoreka. Yohana ntiyari 
asanganwe imico yo gukunda yaje kumugaragaraho mu mibereho ye ya nyuma. Mu 
bisanzwe yari umunyamakosa. Ntiyirataga cyangwa ngo yiyemere gusa, cyangwa ngo 
aharanire kugira icyubahiro ahubwo yarahubukaga kandi akihorera. We n’umuvandimwe 
we bitwaga “abana b’inkuba.” Kurakazwa n’ubusa, kwifuza kwihorera ndetse n’umwuka 
wo kugaya abandi byose byarangaga Yohana. Nyamara munsi y’ibi byose Umwigisha 
mvajuru yakuyemo umutima w’ukuri kandi w’urukundo. Yesu yacyashye ukwikunda kwe, 
aca intege irari rye kandi agerageza kwizera kwe. Ariko yamuhishuriye ibyo umutima we 
wifuzaga ari byo: ubwiza bw’ubutungane n’imbaraga ihindura y’urukundo. {INI 333.3} 

Inenge zo mu mico ya Yohana zagiye zigaragara cyane ibihe byinshi mu mibanire ye 
yihariye n’Umukiza. Umunsi umwe Kristo yohereje integuza mu kirorero 
cy’Abanyasamariya, asaba abaho ko bamutegurira aho we n’intumwa ze bari buruhukire. 
Nyamara igihe Umukiza yari hafi kugera muri uwo mujyi yifuje gukomeza ajya i 
Yerusalemu. Ibi byatumye Abanyasamariya bagira ishyari maze aho kugira ngo bamusabe 
gutindana na bo, banze kumuha ikaze nk’iryo bahaga umugenzi usanzwe. Nta n’umwe Yesu 
yigeze ahatira kumwakira, bityo Abanyasamariya babuze umugisha bari guhabwa iyo bajya 
kumwakira ngo ababere umushyitsi. {INI 333.4} 

Abigishwa bari bazi ko Kristo afite umugambi wo kubana n’Abanyasamariya akabaha 
umugisha. Batangajwe kandi baterwa agahinda n’ukuntu Abanyasamariya bakiranye 

Shebuja ubukonje, ishyari n’agasuzuguro. By’umwihariko Yohana na Yakobo 
byarabababaje cyane. Kuba uwo bubahaga cyane yari asuzuguwe ako kageni, kuri bo byari 
icyaha gikomeye kitakwirengagizwa ngo habure igihano gihita gitangwa. Bahereye ko 
bavugana ishyaka bati : “Databuja, urashaka ko dutegeka umuriro, ngo uve mu ijuru, 
ubarimbure nk’uko Eliya yabikoze?” (Luka 9:54). Babivuze berekeza ku kurimbuka 
kw’abasirikare b’Abanyasamariya n’ingabo zabo zari zoherejwe gufata umuhanuzi Eliya. 
Baje gutangazwa no kubona Yesu ababajwe n’amagambo yabo, kandi barushaho kubabara 
bumvise abacyashye avuga ati: “Ntimuzi umwuka ubarimo uwo ari wo, kuko Umwana 
w’umuntu ataje kurimbura abantu, ahubwo yaje kubakiza. ” Luka 9:55. {INI 334.1} 

Ntabwo guhatira abantu kumwemera biri mu murimo wa Kristo. Satani n’abakoreshwa 
n’umwuka we ni bo bashaka guhata umutimanama. Mu rwego ryo kwitwaza kugira ishyaka 
ry’ubutungane, abantu bifatanyije n’abadayimoni bajya bateza abandi bantu imibabaro 
kugira ngo babahindure bemere ibitekerezo byabo by’idini. Nyamara Kristo we ahora 
yerekana impuhwe, ashaka kubiyegereza abahishurira urukundo rwe. Ntiyemera kugira uwo 
abangikanywa nawe mu bugingo, cyangwa ngo umuntu amukorere by’igice; ahubwo yifuza 
gusa umurimo ukoranywe ubushake bw’umutima witanze urehejwe n’urukundo. {INI 
334.2} 

Ikindi gihe Yakobo na Yohana banyujije gusaba kwabo kuri nyina basaba ngo bazahabwe 
imyanya yo hejuru y’icyubairo mu bwami bwa Kristo. Nubwo Kristo yagiye asubiramo 
amabwiriza yerekeranye na kamere y’ubwami bwe, aba bigishwa bari bakiri bato bari 
bacyiringiye Mesiya wari kwima ingoma ye n’imbaraga ya cyami nk’uko abantu 
babyifuzaga. Nyina wabifurizaga umwanya w’icyubahiro muri ubu bwami yarasabye ati: 
“Tegeka ko aba bana banjye bombi bazicara mu bwami bwawe, umwe iburyo bwawe undi 
ibumoso.” Matayo 20:21. {INI 334.3} 

Ariko Umukiza yarasubije ati: “Ntimuzi icyo musaba. Mwashobora kunywera ku gikombe 
nzanyweraho, cyangwa kubatizwa umubatizo nzabatizwa ?” (Mariko 10 :38). Bibutse 
amagambo ye atangaje yaganishaga ku rubanza azacirwa ndetse no ku mubabaro we ariko 
bahereyeko basubiza bashize amanga bati: “Turabishobora. ” Babibonaga ko guhamya ko 
bazaba indahemuka mu gufatanya n’Umwami wabo mu byari kumubaho byose ari 
icyubahiro gihebuje. Kristo yaravuze ati: “Koko igikombe nzanywereho muzakinyweraho, 
kandi n’umubatizo nzabatizwa, ni nawo muzabatizwa namwe. ” (Mariko 10:39). Imbere ye 
yaharebaga umusaraba mu mwanya w’intebe ya cyami, akanahabona ibisambo bibiri bizaba 
bimukikije kimwe iburyo ikindi ibumoso bwe. Yakobo na Yohana bagombaga gufatanya na 
Shebuja mu mibabaro: umwe yari agiye kwicishwa inkota bidatinze; undi nawe —wari 
muremure kurusha abandi bigishwa- yari gukurikira Shebuja mu murimo, mu gukwenwa 

ndetse no gutotezwa. Yesu yakomeje agira ati: “Ariko hwicara iburyo bwanjye n’ibumoso 
si jye ubigaba, keretse abo Data yabitunganyirije. ” {INI 334.4} 

Yesu yamenye impamvu yateye uko gusaba bityo acyaha ubwibone n’icyufuzo by’abo 
bigishwa bombi ati: “Muziyuho abami b ’abanyamahanga babatwaza igitugu, n ’abakomeye 
babo bahawe kubategeka. Ariko muri mwe si ko biri. Ahubwo ushaka kuba mukuru muri 
mwe ajye aba umugaragu wanyu, kandi ushaka kuba uw ’imbere muri mwe, ajye aba imbata 
yanyu: nk’uko Umwana w’umuntu ataje gukorerwa, ahubwo yaje gukorera abandi no 
gutangira ubugingo bwe kuba incunguya benshi. ” Matayo 20:25-28. {INI 335.1} 

Mu bwami bw’Imana, umwanya ntuboneka binyuze mu gutonesha. Ntukorerwa cyangwa 
ngo umuntu apfe kuwuhabwa. Ni ingaruka y’imico y’umuntu. Guhabwa ikamba n’ubwami 
bw’Imana ni ingororano z’urugero umuntu yagezeho; ni ingororano zo kuba yaratsinze 
kamere abiheshejwe n’ubuntu bw’Umwami wacu Yesu Kristo. {INI 335.2} 

Nyuma y’igihe kirekire ubwo Yohana yababazwaga binyuze mu gusangira imibabaro na 
Kristo, Umwami Yesu yamuhishuriye igikenewe kugira ngo umuntu yegere ubwami bwe. 
Kristo yaravuze ati: “Unesha, nzamuha kwicarana nanjye ku ntebeyanjyey ’ubwami, nk’uko 
nanjye nanesheje nkicarana na Data ku ntebe ye. ” (Ibyahishuwe 3:21). Uzahagarara 
iruhande ya Kristo ni umuntu uzaba yaranyoye byimazeyo ku mwuka we w’urukundo 
rwitanga, (” urukundo rutihimbaza, rutirarira, ...rutishakira ibyarwo, rudahutiraho, 
ntirutekereze ikibi ku bantu » (lKor 13:4-5), urukundo rwakoreshaga umwigisha, nk’uko 
rwakoresheje Umukiza wacu agatanga byose, akabaho, agakora kandi akitanga ndetse 
kugera ku gupfa kugira ngo akize inyokomuntu. {INI 335.3} 

Ikindi gihe ubwo bari mu mirimo yabo ya mbere y’ivugabutumwa, Yakobo na Yohana 
bahuye n’umuntu wirukanaga abadayimoni mu izina rya Kristo kandi atari umuyoboke uzwi 
wa Kristo. Aba bigishwa bamubujije gukomeza gukora kandi batekereza bari mu kuri. Ariko 
igihe babibwiraga Kristo, yabacyashye avuga ati : “Ntumumubuze, kuko umuntu ukora 
igitangaza mu izina ryanjye atabasha kunsebya bitamuruhije. ” ( Mariko 9:39). Nta bantu 
na bamwe biyerekanye mu buryo ubwo ari bwo bwose ko ari incuti za Kristo bagombaga 
gusubizwa inyuma. Abigishwa ntibari bakwiriye kugira umwuka wo kuba nyamwigendaho 
no guheza abandi, ahubwo bagombaga kugaragaza impuhwe zidafite umupaka bari 
barabonanye Shebuja. Yakobo na Yohana bari baratekereje ko mu guhagarika uyu muntu 
baharaniraga icyubahiro cy’Umwami wabo; ariko batangiye kubona ko bari bifitiye ishyari 
ryabo ubwabo. Bamenye amakosa yabo kandi bemera no gucyahwa. {INI 335.4} 

Ibyigisho bya Kristo byagaragazaga ko ubugwaneza, kwiyoroshya n’urukundo ari ibintu 
by’ingenzi kugira ngo habeho gukurira mu buntu no kuba umuntu ashyitse ngo akore 

umurimo we. Ibi bintu byari iby’agaciro gakomeye kuri Yohana. Yahaye agaciro buri 
cyigisho kandi yahoraga ashaka ko imibereho ye ihuza n’urugero rw’ijuru. Yohana yari 
yaratangiye gusobanukirwa n’icyubahiro cya Kristo —kitari ibirabagirana no gukomera byo 
mu isi yari yarigishijwe kwiringira, ahubwo cyari “ubwiza bwe busa n’ubw’Umwana 
w ’ikinege wa Se, wuzuye ubuntu n ’ukuri. ” Yohana 1:14. {INI 336.1} 

Urukundo rwimbitse kandi rukomeye Yohana yari afitiye Shebuja si rwo rwateraga Kristo 
kumukunda ahubwo rwari ingaruka y’urwo Kristo yamukundaga. Yohana yifuzaga 
guhinduka nka Yesu, kandi bitewe n’imbaraga ihindura y’urukundo rwa Kristo yahindutse 
umugwaneza kandi wiyoroheje. Inarijye ye yahishwe muri Kristo. Muri bagenzi be bose, 
Yohana ni we wenyine wiyeguriye imbaraga y’ubwo bugingo butangaje. Yaravuze ati: « 
Ubwo Bugingo bwarerekanywe, turabubona. » « Kandi ibimwuzuye akaba ari byo 
twahaweho twese, ni ubuntu bukurikira ubundi.» (lYohana 1:2 ; Yohana 1:16). Yohana 
yamenyeye Umukiza mu mibereho yamubonanaga. Ibyigisho Shebuja yamwigishije 
byiyanditse mu mutima we. Igihe yahamyaga ubuntu bw’Umukiza, imvugo ye yoroheje 
yarangururaga urukundo rwari rwarasabye imibereho ye yose. {INI 336.2} 

Urukundo rwimbitse Yohana yari afitiye Kristo ni rwo rwatumaga yifuza kumuhora 
iruhande. Umukiza yakundaga abigishwa be bose uko ari cumi na babiri; ariko urwa Yohana 
rwo rwari ruhebuje. Ni we wari muto kurusha abandi, kandi kuko yari afite kwiringira 
kurenze uk’umwana, yakinguriye Yesu umutima we. Bityo yarushijeho gusabana na Kristo 
ku buryo ibyigisho by’Umukiza byimbitse mu by’umwuka byabwirwaga abantu binyuze 
kuri we. {INI 336.3} 

Yesu akunda aberekana Data wa twese kandi Yohana yashoboraga kuvuga iby’urukundo 
rwa Data kurusha abandi bigishwa. Yahishuriye bagenzi be ibyari mu mutima we, 
agaragariza ingeso z’Imana mu mico ye. Ubwiza bw’Imana bwagaragariraga mu maso ye. 
Ubwiza bw’ubutungane bwari bwaramuhinduye bwerekanaga kurabagirana nk’ukwa Kristo 
mu maso ye. Yitegerezaga Umukiza mu mwuka wo kuramya n’urukundo kugeza ubwo gusa 
na Kristo no gusabana na we byamuhindukiye icyifuzo cye kimwe rukumbi, kandi mu imico 
ya Shebuja yagaragariraga muri we. {INI 336.4} 

Yaravuze ati: “Nimurebe urukundo ruhebuje Data wa twese yadukunze, rwatumye twitwa 
abana b ’lmana. Bakundwa, ubu turi abana b ’lmana, ariko uko tuzamera ntikurerekanwa. 
Icyakora icyo tuzi ni uko, Yesu niyerekanwa, tuzasa nawe, kuko tuzamureba uko ari. ” 
lYohana 3:1, 2. {INI 336.5} 

IGICE CYA 54 - UMUHAMYA W’ INDAHEMUKA 


(Iki gice gishingiye ku Rwandiko rwa 1 Rwanditswe na Yohana) 

Kristo amaze gusubira mu ijuru, Yohana yabaye umukozi wizerwa kandi nyakuri mu 
murimo yakoreraga Shebuja. Kimwe n’abandi bigishwa, na we yanezejwe no gusukwa kwa 
Mwuka Muziranenge ku munsi wa Pentekote, kandi yaje gukomezanya ishyaka n’imbaraga 
abwira abantu amagambo y’ubugingo, agashaka kuyobora intekerezo zabo k’Utaboneshwa 
amaso. Yari umubwiriza ukomeye, umunyamwete kandi uvugisha ukuri. Mu mvugo nziza 
ifite ijwi rimeze nk’indirimbo, yavuze ku magambo n’imirimo bya Kristo, akavuga mu 
buryo bwatumaga imitima y’abamuteze amatwi ikabakabwa. Koroha kw’amagambo ye, 
imbaraga ikomeye y’ukuri yavugaga ndetse no gushira amanga byarangaga inyigisho ze 
byatumye agera ku bantu b’inzego zose. (INI 337.1} 

Imibereho y’intumwa Yohana yari ihuje n’inyigisho ze. Urukundo yari afitiye Kristo 
rwagurumanaga mu mutima we rwamuyoboye gukorera bagenzi be abishishikariye kandi 
adacogora ariko by’ umwihariko abavandimwe be bo mu Itorero rya Gikristo. {INI 337.2} 

Kristo yari yarategetse abigishwa ba mbere gukundana nk’uko yabakunze. Muri ubwo buryo 
bagombaga guhamiriza isi ko Kristo ari muri bo, we byiringiro by’ubwiza. Kristo yari 
yaravuze ati: “Ndabaha itegeko rishya ngo mukundane; nk’uko nabakunze, mube ari ko 
namwe mukundana.” (Yahana 13:34). Igihe ayo magambo yavugwaga, abigishwa 
ntibashoboye kuyasobanukirwa; ariko ubwo bari bamaze kubona imibabaro ya Kristo, 
nyuma yo kubambwa kwe, kuzuka no gusubira mu ijuru na nyuma y’aho Mwuka 
Muziranenge abamanukiye ku munsi wa Pentekote, bahereyeko basobanukirwa neza 
urukundo rw’Imana bagombaga gukundana kandi basobanukirwa na kamere yarwo. Bityo, 
Yohana yashoboraga kubwira abigishwa bagenzi be ati: {INI 337.3} 

“Iki ni cyo kitumenyesha urukundo icyo ari cyo, ni uko Yesu yatanze ubugingo bwe ku 
bwacu: natwe ikidukwiriye ni uko twatanga ubugingo bwacu ku bwa bene Data. “1 Yohana 
3:16. {INI 337.4} 

Nyuma yo kumanuka kwa Mwuka Muziranenge ubwo abigishwa bajyaga kwamamaza 
Umukiza uriho, icyifuzo cyabo rukumbi cyari agakiza k’abantu. Bishimiraga uko basabanye 
n’abizera. Bari abagwaneza, bazirikana, ntibikundaga, kandi bifuzaga gutanga icyo ari cyo 
cyose kubera ukuri. Mu mikoranire yabo ya buri munsi, bagaragazaga urukundo Kristo yari 
yarabategetse. Bakoresheje amagambo n’ibikorwa bitarangwamo inarijye baharanira 
gukongeza uru rukundo mu bandi. {INI 337.5} 

Uru ni rwo rukundo abizera bagombaga guhorana. Bagombaga kujya mbere bubahiriza 
itegeko rishya. Muri ubwo buryo bagombaga komatana na Kristo kugira ngo babashishwe 
gusohoza ibyo yabasabaga byose. Imibereho yabo yagombaga kugaragaza imbaraga 
y’Umukiza washoboraga kubagira intungane kubw’ubutungane bwe. {INI 338.1} 

Nyamara impinduka yaje buhoro buhoro. Abizera batangiye gushakisha amakosa ku bandi. 
Batsimbaraye ku makosa, baha icyicaro kunegurana, bibagirwa Umukiza n’urukundo rwe. 
Barushijeho gukabya ku bijyanye n’imihango igaragara, bita cyane ku bumenyi 
bw’amagambo kurusha gushyira ukwizera mu bikorwa. Mu mwete bari bafite wo gucira 
abandi imanza, birengagije amakosa yabo ubwabo. Batakaje urukundo rwa kivandimwe 
Kristo yari yarabategetse, kandi ikintu giteye agahinda muri byose ni uko batari bazi 
igihombo bari bafite. Ntibigeze babona ko ibyishimo n’umunezero byavaga mu mibereho 
yabo kandi ko nyuma yo gukingiranira urukundo rw’Imana hanze y’imitima yabo, bari 
bagiye kugendera mu mwijima. {INI 338.2} 

Yohana amaze kubona ko urukundo rwa kivandimwe rugenda rugajuka mu Itorero, yabwiye 
abizera ko bakeneye uru rukundo buri gihe. Inzandiko yandikiye amatorero zuzuyemo iki 
gitekerezo. Yandika avuga ati: “Bakundwa dukundane; kuko urukundo ruva ku Mana. 
Umuntu wese ukunda yabyawe n ’lmana, kandi azi Imana. Udakunda ntazi Imana, kuko 
Imana ari urukundo. Iki ni cyo cyerekanye urukundo rw’Imana muri twe, ni uko Imana 
yatumye Umwana wayo w ’ikinege mu isi, kugira ngo tubone uko tubeshwaho na we. Muri 
iki ni mo urukundo ruri, si uko twebwe twakunze Imana, ahubwo ni uko Imana ari yo 
yadukunze, igatuma Umwana wayo kuba impongano y’ibyaha byacu. Bakundwa, ubwo 
Imana yadukunze ityo, natwe dukwiriye gukundana. ” 1 Yohana 4:8-11. {INI 338.3} 

Intumwa Yohana yanditse ivuga ku buryo bwihariye uru rukundo rwagombaga 
kugaragazwa n’abizera. Yaranditse ati: “Ariko ndababwira itegeko rishya, ni ryo ry’ukuri 
kuri we no kuri mwe: kuko umwijima ushize, umucyo w ’ukuri ukaba umaze kurasa. Uvuga 
ko ari mu mucyo, akanga mwene Se, aracyari mu mwijima na bugingo n’ubu. Ukunda 
mwene Se, aguma mu mucyo, nta kigusha kiri muri we: naho uwanga mwene Se ari mu 
mwijima, kandi agendera mu mwijima; ntazi aho ajya, kuko umwijima wamuhumye. (1 
Yohana 2:8-11). “Ubu ni bwo butumwa mwumvise uhereye mbere na mbere, ngo 
dukundane. ” “Twebwe tuzi yuko twavuye mu rupfu tukagera mu bugingo, kuko dukunda 
bene Data. Udakunda aguma mu rupfu. Umuntu wese wanga mwene Se ni umwicanyi: kandi 
muzi yuko ari nta mwicanyi ufite ubugingo buhoraho muri we. Iki ni cyo kitumenyesha 
urukundo icyo ari cyo, ni uko Yesu yatanze ubugingo bwe ku bwacu: natwe ikidukwiriye ni 
uko twatanga ubugingo bwacu ku bwa beneData. ” 1 Yohana 3:11; 14 -16. {INI 338.4} 

Ntabwo kurwanywa n’ab’isi ari byo cyane biteza ingorane Itorero rya Kristo. Icyaha 
kigundiriwe mu mitima y’abizera ni cyo kibateza ingorane ziteje agahinda kandi mu 
by’ukuri ni cyo kidindiza umurimo w’Imana. Nta buryo nyabwo buca intege imibereho 
y’iby’umwuka kurusha kugundira irari, urwikekwe, kubona amakosa mu bandi no 
kunegurana. Ku rundi ruhande, igihamya gikomeye ko Imana yohereje Umwana wayo mu 
isi ni ubwumvikane n’ubumwe mu bantu b’imico itandukanye bari mu Itorero ryayo. 
Gutanga ubu buhamya ni amahirwe ku bayoboke ba Kristo. Nyamara kugira ngo babutange, 
bagomba kuba munsi y’itegeko rya Kristo. Imico yabo igomba guhwana n’iye kandi 
ubushake bwabo nabwo bugahwana n’ubwe. (INI 339.1} 

Kristo yaravuze ati: “Ndabaha itegeko rishya ngo mukundane; nk’uko nabakunze, mube ari 
ko namwe mukundana.” (Yahana 13 :34). Mbega imvugo nziza; ariko, mbega ukuntu 
ikoreshwa nabi! Muri iki gihe urukundo rwa kivandimwe rubuze mu Itorero ry’Imana mu 
buryo bubabaje. Abantu benshi bavuga ko bakunda Umukiza ntibakundana ubwabo. 
Abatizera bitegereza niba ukwizera kw’abavuga ko ari Abakristo hari icyo guhindura ku 
mibereho yabo; kandi bihutira kubona ibidatunganye mu mico no guhuzagurika mu 
bikorwa. Reka Abakristo be guha umwanzi icyuho cyo kubatunga agatoki ngo ageze ubwo 
avuga ati: Dore uko ba bandi bahagaze munsi y’ibendera rya Kristo bangana ubwabo. 
Abakristo bose ni abavandimwe b’umuryango umwe, bose ni abana basangiye Se wo mu 
ijuru kandi basangiye n’ibyiringiro by’umugisha byo kuzabaho iteka. Umurunga ubahuza 
wagombye kuba ukomeye kandi wuje ineza. {INI 339.2} 

Urukundo mvajuru rukabakaba ku mutima iyo ruduhamagariye kugaragaza impuhwe Kristo 
yagiraga. Umuntu ufitiye mugenzi we urukundo rutikanyiza ni we ufitiye Imana urukundo 
nyakuri. Umukristo nyakuri ntazigera areka umuntu uri mu kaga kandi ufite icyo akeneye 
ngo agende atamuburuye cyangwa ngo amwiteho. Ntazigera yirengagiza abayoba, ngo 
abareke baheneberere mu mubabaro no gucika intege cyangwa ngo bagwe mu ruhande rwa 
Satani mu ntambara barwana. {INI 339.3} 

Abantu batigeze bagira urukundo rwuje ineza rwa Kristo ntibashobora kuyobora abandi ku 
isoko y’ubugingo. Urukundo rwe mu mutima ni imbaraga ihata abantu, ikabayobora 
kumugaragaza mu biganiro, mu mwuka w’ubugwaneza n’impuhwe no mu kuzahura 
ubuzima bw’abo babana nabo. Abakozi b’Abakristo bagera ku ntego yabo mu mihati bagira 
bagomba kumenya Kristo; kandi kugira ngo bamumenye, bagomba kumenya urukundo rwe. 
Ukuba bakwiriye mu murimo wabo nk’abakozi, mu ijuru gupimirwa ku bushobozi bwabo 
bwo gukunda nk’uko Kristo yakundaga no gukora nk’uko yakoraga. {INI 339.4} 

Intumwa Pawulo iravuga iti: “Twe gukundana urumamo mu magambo cyangwa ku rurimi, 
ahubwo dukundane mu byo dukora no mu by’ukuri.” (1 Yohana 3:18). Ukuzura 

kw’imibereho ya Gikristo kugerwaho iyo imbaraga ihatira umuntu gufasha abandi no 
kubahesha umugisha ihora itemba imuturukamo. Umwuka urangwa n’uru rukundo rugose 
umutima w’umwizera ni wo utuma aba impumuro y’ubugingo izana ubugingo kandi 
ugatuma Imana ihira umurimo we. {INI 340.1} 

Urukundo ruhebuje dukunda Imana n’urukundo rutikanyiza dukunda bagenzi bacu: iyi ni 
yo mpano iruta izindi Data wa twese wo mu ijuru ashobora gutanga. Uru rukundo si ibyo 
umuntu yiyumvamo by’umwanya muto; ahubwo ni ihame mvajuru, ni imbaraga ihoraho. 
Umutima utejejwe ntushobora kugira uru rukundo. Ruboneka gusa mu mutima Yesu 
atuyemo nk’umwami. “Turayikunda, kuko ariyoyabanje kudukunda. ” (1 Yohana4:19). Mu 
mutima wagizwe mushya n’ubuntu bw’Imana, urukundo ni ihame rigenga imikorere. 
Ruhindura imico, rukayobora imbaraga imutera gukora, rutegeka ibyifuzo kandi rugatuma 
umuntu akunda ibyo kubahwa. Iyo uru rukundo ruri mu mutima w’umuntu rutuma ubuzima 
bwe bugubwa neza kandi rugakwiza imbaraga itunganya mu bamukikije bose. {INI 340.2} 

Yohana yaharaniraga kuyobora abizera ku gusobanukirwa amahirwe akomeye bari kuzagira 
binyuze mu kwimenyereza kugira umwuka w’urukundo. Iyi mbaraga icungura, iyo yuzura 
umutima yari kugenga buri mpamvu yose kandi ikazamura abayifite bakiganzurira imbaraga 
z’isi ziganisha mu bibi. Kandi uko uru rukundo rwari gutangwa ku buryo bwuzuye kandi 
rukaba imbaraga iyobora mu buzima, ibyiringiro byabo no kwizera Imana, ndetse n’uko 
yakoranaga na bo byari kuba bishyitse. Bashoboraga kuza ku Mana bafite ibyiringiro byo 
kwizera gushyitse, bazi ko bazahabwa ikintu cyose bakeneye mu gihe cyabo ndetse n’ibyiza 
by’iteka ryose. Yanditse agira ati: “Ibyo ni byo bimaze gutunganya rwose urukundo muri 
twe, kugira ngo tuzatinyuke ku munsi w ’amateka, kuko uko ari, ari ko turi muri iyi si. Mu 
rukundo ntiharimo ubwoba, ahubwo urukundo rutunganijwe rwose rumara ubwoba. ” 
“Kandi iki ni cyo kidutera gutinyuka imbere ye, ni uko atwumva, iyo dusabye ikintu nk ’uko 
ashaka, ...tuzi n’uko duhawe ibyo tumusabye. ” lYohana4:17, 18; 5:14, 15. {INI 340.3} 

“Bana banjye bato, mbandikiriye ibyo, kugira ngo mudakora icyaha. Icyakora, nihagira 
umuntu ukora icyaha, dufite Umurengezi kuri Data wa twese, ni we Yesu Kristo ukiranuka. 
Uwo ni we mpongano y’ibyaha byacu, nyamara si ibyaha byacu gusa, ahubwo ni iby’abari 
mu isi bose. ” “Ariko nitwatura ibyaha byacu, ni yo yo kwizerwa kandi ikiranukira 
kutubabarira ibyaha byacu, no kutwezaho gukiranirwa kose.” (1 Yohana 2:1, 2 ; 1:9). 
Ibyagomba bikenewe kugira ngo umuntu agirirwe imbabazi n’Imana biroroshye kandi 
birumvikana. Uwiteka ntabwo adusaba gukora ikintu kitubabaza kugira ngo tubabarirwe. 
Ntabwo dukeneye gukora ingendo ndende kandi ziruhije cyangwa ngo twibabaze cyane, ngo 
twogeze imitima yacu imbere y’Imana cyangwa ngo duhongerere ibicumuro byacu. 
“Uwatura ibicumuro bye akabireka, azababarirwa. ” Imigani 28:13. {INI 340.4} 

Mu ijuru, Kristo asabira Itorero rye- asabira abo yishyuriye igiciro cy’incungu cy’amaraso 
ye. Imyaka amagana menshi ntishobora kugabanya ubushobozi bw’igitambo cye 
cy’impongano. Bwaba ubugingo cyangwa urupfu, uburebure bw’igihagararo cyangwa 
uburebure bw’ikijyepfo ntibishobora kudutandukanya n’urukundo rw’Imana ruri muri 
Kristo Yesu; bidatewe n’uko tumufata tukamukomeza cyane; ahubwo bitewe n’uko ari we 
udufata akadukomeza. Iyaba agakiza kacu katurukaga ku mihati yacu bwite, 
ntitwashoboraga gukizwa; ahubwo gashingiye ku watanze amasezerano yose. Kumufata 
kwacu gushobora kugaragara ko gutentebutse; ariko urukundo rwe ni urwa mukuru wacu. 
Igihe cyose dukomeje komatana na we, nta n’umwe ushobora kudukura mu kiganza cye. 
{INI 341.1} 

Uko imyaka yahitaga indi igataha kandi n’umubare w’abizera ukiyongera, Yohana 
yakoranye ubunyangamugayo n’ukuri akorera abavandimwe be. Ibyo bihe byari ibihe 
by’ingorane ku Itorero. Ibinyoma bya Satani byari ahantu hose. Hifashishijwe kwerekana 
ibintu uko bitari ndetse n’ibinyoma, abambari ba Satani bashatse kurwanya inyigisho za 
Kristo bityo haba ingaruka z’uko kwirema ibice n’ubuyobe bishyira Itorero mu makuba. 
Abantu bamwe bagaragazaga ko ari abayoboke ba Kristo, bavugaga ko urukundo rwe 
rubabohora ku kumvira amategeko ry’Imana. Ku rundi ruhande, abandi benshi bigishaga ko 
byari ngombwa kubahiriza imihango n’imigenzo bya kiyahudi; bakigisha ko kubahiriza 
amategeko gusa nta kwizera amaraso ya Kristo byari bihagije kugira ngo umuntu akizwe. 
Bamwe bavugaga ko Kristo yari umuntu mwiza; ariko bagahakana ubumana bwe. Abantu 
bamwe bishushanyaga bagasa n’abashyigikiye umurimo w’Imana, bari ababeshyi, kandi mu 
byo bakoraga bahakanaga Kristo n’ubutumwa bwe bwiza. Binjizaga ubuyobe mu Itorero 
biberaho mu bicumuro. Muri ubwo buryo abantu benshi bayoborwaga mu gushidikanya no 
mu buyobe. {INI 341.2} 

Igihe Yohana yabonaga izi nyigisho z’ibinyoma zigenda zinjira mu Itorero, yuzuye agahinda 
kenshi. Yabonaga ingorane zari zugarije Itorero maze ahangana n’icyo kibazo 
adatindiganyije kandi amaramaje. Inzandiko za Yohana zirimo umwuka w’urukundo. Bisa 
nk’aho yandikishaga ikaramu yinitswe mu rukundo. Ariko igihe yahuraga n’abantu 
batumviraga amategeko y’Imana nyamara bemezaga ko ari intungane, ntiyigeze 
agingimiranya kubaburira ku byerekeye ubushukanyi bwabo buteye ubwoba. {INI 341.3} 

Igihe yandikiraga umuntu wafashaga mu murimo wo kwamamaza ubutumwa bwiza, akaba 
yari umugore washimwaga n’abantu kandi wari ufitiwe icyizere cyane, yaravuze ati: “Kuko 
abayobya benshi badutse bakaza mu si, batemera ko Yesu Kristo yaje afite umubiri. Uvuga 
atyo ni we uyobya, kandi ni we Antikristo. Mwirinde, mutabura iby’imirimo mwakoze, 
ahubwo ngo muzahabwe ingororano itagabanije. Umuntu wese urengaho, ntagume mu byo 

Kristo yigishije, ntafite Imana: naho uguma mu byo yigishije, ni we ufite Data wa twese 
n’Umwana we. Nihagira uza iwanyu, atazanye iyo nyigisho, ntimuzamucumbikire, kandi 
ntimuzamuramutse muti “Ni amahoro ”; kuko uzamuramutsa atyo azaba afatanije na we mu 
mirimoye mibi. ” 2 Yohana 7-11. {INI 341.4} 

Nk’uko umwigishwa ukundwa yabigenje ni ko natwe dukwiriye kugenza abavuga ko bari 
muri Kristo nyamara bakabaho batumvira amategeko y’Imana. Muri ibi bihe bya nyuma 
hariho ibibi bisa n’ibyari byugarije kugubwa neza kw’Itorero rya mbere; kandi inyigisho 
z’intumwa Yohana kuri izi ngingo zikwiriye kwitonderwa. “Mugomba kugira urukundo”, 
ni ijwi ryumvikanira ahantu hose, by’umwihariko mu bantu bavuga ko bejejwe. Nyamara 
urukundo nyakuri ruratunganye cyane ku buryo rudashobora gutwikira icyaha kiticujijwe. 
Nubwo tugomba gukunda abantu Kristo yapfiriye, ntabwo tugomba gushyigikira ikibi. 
Ntidukwiriye gufatanya n’ibyigomeke ngo tubyite urukundo. Muri iki gihe Imana isaba 
abantu bayo guhagararira ukuri tudatezuka nk’uko Yohana yakoze ahangana n’ubuyobe 
burimbuza abantu. {INI 342.1} 

Intumwa Yohana yigisha ko nubwo dukwiriye kugirirana imbabazi bya Gikristo, 
twemererwa gucyaha ku mugaragaro icyaha n’abanyabyaha. Ibi ntibinyuranyije n’urukundo 
nyakuri. Yohana yandika agira ati: “Umuntu wese ukora icyaha, aba agomye, kandi icyaha 
ni bwo bugome. Muzi yuko uwo yerekaniwe gukuraho ibyaha, kandi nta cyaha kimurimo. 
Umuntu wese uguma muri we ntakora ibyaha: umuntu wese ukora ibyaha ntiyamubonye, 
kandi ntiyamumenye. ” lYohana 3:4-6. {INI 342.2} 

Nk’umuhamya wa Kristo, Yohana ntiyigeze yishora mu mpaka cyangwa mu makimbirane. 
Yavugaga ibyo azi, ibyo yari yarabonye n’ibyo yiyumviye. Yari yarasabanye na Kristo 
bihagije, yari yarumvise inyigisho ze kandi yari yariboneye ibitangaza bye bikomeye. 
Abantu bake nibo bashoboraga kubona ubwiza bw’imico ya Kristo nk’uko Yohana 
yayibonaga. Umwijima wari waratamurutse kuri we; umucyo nyakuri ari wo 
wamumurikiraga. Ibyo yahamyaga bijyanye n’imibereho y’Umukiza n’urupfu rwe 
byarumvikanaga kandi bifite imbaraga. Yavuganaga umutima usabwe n’urukundo 
yakundaga Umukiza; kandi nta mbaraga yashoboraga kuvuguruza amagambo ye. {INI 
342.3} 

Yaravuze ati: “Uwahozeho uhereye mbere na mbere, uwo twumvise, uwo twiboneye 
n ’amaso yacu, kandi uwo twitegereje, intoki zacu zikamukoraho, ni we Jambo ry ’ubugingo; 
...Ibyo twabonye tukabyumva, ni byo tubabwira, kugira ngo namwe mufatanye natwe, kuko 
ubwacu dufatanije na Data wa twese n’Umwana we Yesu Kristo. ” lYohana 1:1-3. Bityo 
rero, binyuze mu byo we bwite yagiye ahura na byo, umwizera wese nyakuri yari akwiriye 

kwemeza ko ” Imana ari inyakuri ” (Yohana 3:53). Ashobora guhamya ibyo yiboneye, ibyo 
yiyumviye n’ibyageze mu ntekerezo ze byerekeye imbaraga ya Kristo. {INI 342.4} 

IGICE CYA 55 - GUHINDURWA N’UBUNTU 


Mu mibereho y’intumwa Yohana hagaragara urugero rwo gutungana nyakuri. Igihe 
yahoraga iruhande rwa Kristo, kenshi Umukiza yaramuburiraga ndetse akamuhana; kandi 
Yohana yemeraga uko gucyahwa. Ubwo yerekwaga imico y’Uwavuye mu ijuru, Yohana 
yashoboye kubona intege nke ze bituma acishwa bugufi kubera ibyo yeretswe. Ibinyuranye 
n’ukuntu yahubukaga, umunsi ku wundi, yitegerezaga kwiyoroshya no kwihangana kwa 
Yesu, kandi yumvaga inyigisho ze zo kwicisha bugufi no kwihangana. Umunsi ku wundi 
umutima we womatanaga na Kristo kugeza ubwo yiyanze ubwe ku bwo urukundo yakunda 
Shebuja. Ubushobozi no kwiyoroshya, icyubahiro cy’ubwami n’ubugwaneza, imbaraga no 
kwihangana yabonaga mu mibereho ya buri munsi y’Umwana w’Intama, byuzuje umutima 
we gutangara. Umutima we wasuzuguraga kandi wararikiraga yaweguriye imbaraga 
ihindura ya Kristo maze bituma urukundo mvajuru ruhindura imico ye. {INI 343.1} 

Hari itandukaniro rikomeye riri hagati y’imibereho itunganye ya Yohana n’iya wa 
mwigishwa mugenzi we Yuda. Kimwe na mugenzi we, Yuda yerekanaga ko ari 
umwigishwa wa Kristo, ariko icyo yari afite gusa ni ishusho yo kubaha Imana. Yari 
asobanukiwe neza n’ubwiza bw’imico ya Kristo; kandi akenshi uko yategaga Umukiza 
amatwi, yarushagaho gutsindwa nyamara ntiyashakaga koroshya umutima we cyangwa ngo 
yicuze ibyaha bye. Kubwo kurwanya imbaraga mvajuru yasuzuguye Shebuja uwo yavugaga 
ko akunda. Yohana yarwanyaga byimazeyo amakosa yakoraga, ariko Yuda yarengaga ku 
byo umutimanama we wamwemezaga maze agaha ibishuko urwaho, akihambira ku ngeso 
ze mbi. Gushyira mu bikorwa ukuri Kristo yigishaga byari bihabanye n’ibyifuzo bye ndetse 
n’imigambi ye, kandi ntiyari kwishoboza kureka imitekerereze ye kugira ngo yakire 
ubwenge buva mu ijuru. Aho kugira ngo agendere mu mucyo, yahisemo kugendera mu 
mwijima. Yarushijeho kugundira ibyifuzo bibi, kwifuza kubi, umutima wo kwihorera, 
n’ibitekerezo bibi kugezaubwo Satani yamwigaruriye. {INI 343.2} 

Yohana na Yuda bahagarariye abavuga ko ari abayoboke ba Kristo. Aba bigishwa bombi 
bari bafite amahirwe amwe yo kwigira kuri Shebuja wavuye mu ijuru no kumukurikiza. 
Bombi bari bafitanye umubano na Kristo kandi bari bafite amahirwe yo gutegera amatwi 
inyigisho ze. Buri wese yari afite inenge zikomeye mu mico ye kandi buri wese yari afite 
uburenganzira ku buntu mvajuru buhindura imico. Nyamara mu gihe umwe yicishaga bugufi 
akigira kuri Yesu, undi we yerekanaga ko akeneye kumva gusa aho gukurikiza ibyo 
abwirwa. Umwe yejeshwaga ukuri buri munsi, agapfa ku narijye kandi akanesha icyaha mu 
gihe undi yahindukaga imbata ya Satani bitewe no kwanga imbaraga ihindura y’ubuntu no 
kwirundurira mu byifuzo byo kwikunda. {INI 343.3} 

Uku guhinduka kw’imico nk’uko kugaragara mu mibereho ya Yohana ni ingaruka yo 
gushyikirana na Kristo. Hashobora kuboneka inenge zikomeye mu mibereho y’umuntu, 
ariko iyo ahindutse umwigishwa nyakuri wa Kristo, imbaraga y’ubuntu mvajuru 
iramuhindura kandi ikamutunganya. Mu kwitegereza ubwiza bw’Uwiteka nk’uwitegereza 
mu kirahuri, agenda ahinduka ava ku ntambwe agera ku yindi kugeza igihe ahinduka 
nk’Uwo aramya. {INI 344.1} 

Yohana yigishaga iby’ubutungane, kandi mu nzandiko yandikiye Itorero yagaragaje 
amabwiriza aboneye agenga imyitwarire y’Abakristo. Yanditse agira ati: “Kandi ufite ibyo 
byiringiro muri we, yiboneza nk’uko uwo aboneye.” “Kuko uvuga ko ahora muri we, 
akwiriye na we kugenda nk’uko yagendaga. (lYohana 3:3; 2:6). Yigishije ko Umukristo 
akwiriye gutungana mu mutima no mu mibereho. Nta na rimwe akwiye kunyurwa no kuvuga 
gusa. Nk’uko Imana izira inenge aho ituye, ni nako kubwo kwizera Kristo, umuntu 
wacumuye akwiriye kuba atunganye aho abarizwa. {INI 344.2} 

Intumwa Pawulo yaranditse ati: “Icyo Imana ishaka ni iki: ni ukwezwa kwanyu. ” (1 Tes 
4:3). Kwezwa kw’Itorero ni umugambi w’Imana mu byo igirira abantu bayo byose. 
Yabatoranirije kuva kera kugira ngo babe abera. Yatanze Umwana wayo ngo abapfire kugira 
ngo batunganywe binyuze mu kumvira ukuri, bakurweho ingeso mbi zose z’inarijye. Imana 
ibashakaho ko buri wese yayikorera kandi akayiyegurira ku giti cye. Imana ishobora 
kubahishwa n’abavuga ko bayizera igihe gusa bagaragaza ishusho yayo kandi bakagengwa 
na Mwuka wayo. Bityo, nk’abahamya b’Umukiza, bashobora kwerekana icyo ubuntu 
mvajuru bwabakoreye. {INI 344.3} 

Kwezwa nyakuri kuza binyuze mu gukora kw’ihame ry’urukundo. “Imana ni urukundo, 
kandi uguma mu rukundo, aguma mu Mana, Imana ikaguma muri we. ” (1 Yohana 4:16). 
Imibereho y’uwo Kristo atuye mu mutima izerekana kubaha Imana gushyizwe mu bikorwa. 
Imico izatunganywa, izamurwe kandi iheshwe icyubahiro. Inyigisho nzima zizivanga 
n’imirimo yo gukiranuka kandi amategeko mvajuru azomatana n’imigirire itunganye. {INI 
344.4} 

Abashaka kubona umugisha wo kwezwa bagomba kubanza gusobanukirwa no kwitanga. 
Umusaraba wa Kristo ni wo nkingi “kwiyongeranya kuturemera ubwiza bw’iteka ryose 
bukomeye” bishamikiyeho. (2 Kor 4:17). Kristo aravuga ati: “Umuntu nashaka kunkurikira 
yiyange, yikorere umusaraba we, ankurikire.” (Matayo 16:24). Impumuro y’urukundo 
dukunda bagenzi bacu ni yo igaragaza urukundo dukunda Imana. Kwihangana mu murimo 
ni ko kuruhura umutima. Kugubwa neza kwa Isirayeli guturuka mu gukorana kwiyoroshya, 
gushishikara n’ubunyangamugayo. Imana ishyira hejuru kandi igakomeza uwifuza 
kugendera mu nzira ya Kristo. {INI 344.5} 


353 



Kwezwa ntabwo ari umurimo w’agahe gato, isaha cyangwa umunsi umwe, ahubwo ni 
ukw’igihe cyose cy’ubuzima. Ntikuboneshwa gutwarwa kubera ibyo wiyumvamo, ahubwo 
ni ingaruka yo gupfa ku cyaha buri gihe no guhora umuntu abaho ku bwa Kristo. Imihati 
yacu y’intege nke kandi ya hato na hato ntishobora gukosora amakosa cyangwa ngo atere 
ivugururwa ry’imico. Dushobora gutsinda gusa kubw’umuhati w’igihe kirekire no 
kwihangana, imyitwarire idakebakeba no kurwana intambara itoroshye. Uyu munsi ntabwo 
tuzi uko urugamba ruzaba rudukomereye ejo. Igihe cyose Satani azaba akiriho, tuzaba dufite 
inarijye tugomba gutsinda n’ibyaha bitwibasira tugomba gutsinda. Kugeza ku iherezo 
ry’ubuzima, ntihazigera habaho ahantu ho guhagarara, nta n’aho tuzashobora kugera ngo 
tuvuge tuti: “Ngeze aho ngomba kugera.” Kwezwa ni ingaruka yo kumvira mu buzima 
bwose. {INI 345.1} 

Nta n’umwe mu ntumwa n’abahanuzi wigeze avuga ko nta cyaha afite. Abantu bagiranye 
umushyikirano n’Imana, abashoboraga kwitanga ubwabo aho kugira ngo bakore ikibi 
babizi, abo Imana yahaye icyubahiro ikabaha umucyo n’ubushobozi mvajuru, bagiye batura 
icyaha cya kamere yabo. Ntibigeze biringira umubiri, ntibigeze bavuga ubutungane bwabo 
bwite, ahubwo bizeraga rwose ubutungane bwa Kristo. {INI 345.2} 

Uko ni ko bizagendekera abantu bose bahanga amaso Kristo. Uko turushaho kwegera Kristo 
kandi tukarushaho gusobanukirwa neza n’ubutungane bw’imico ye, ni ko tuzarushaho 
kubona ubunyacyaha bwacu bukabije kandi tuzacogora gushaka kwishyira hejuru. Umuntu 
azahora ashaka kwegera Imana, habeho kwicuza ibyaha guhoraho, nyakuri kandi kuvuye ku 
mutima umenetse, ndetse habeho no kwicisha bugufi k’umutima imbere y’Imana. Uko 
tuzatera intambwe yose mu mibereho yacu ya Gikristo kwihana kwacu kuzashora imizi. 
Tuzamenya ko kuzura kwacu kuri muri Kristo wenyine kandi kwatura kw’intumwa Pawulo 
tuzakugira ukwacu tuvuge tuti: “Nzi yuko muri jye, ibyo ni ukuvuga muri kamere yanjye, 
nta kiza kimbamo. ” ” Ariko jyeweho sinkiratana ikindi, keretse umusaraba w ’Umwami 
wacu Yesu Kristo, wateye ko iby’isi bimbera nk’ibibambwe, nanjye nkabera iby’isi 
nk’ubambwe. ” Abaroma 7:18; Abagalatiya 6 :14. {INI 345.3} 

Reka abamarayika bandike amateka y’intambara zera z’ubwoko bw’Imana; reka bandike 
amasengesho n’amarira yabo; ariko mureke Imana ye guteshwa icyubahiro n’amagambo ava 
mu kanwa k’umuntu uvuga ati: “Ndi umuziranenge, ndera. ” (Yobu 33:9). Iminwa yejejwe 
ntizigera ivuga amagambo nk’aya yo kwibona. {INI 345.4} 

Intumwa Pawulo yajyanywe mu ijuru rya gatatu aho yabonye kandi yumva ibintu 
bitashoboraga kuvugwa, nyamara yaje kuvuga atirata ati: “Si uko maze guhabwa cyangwa 
ngo mbe maze gutunganywa rwose, ahubwo ndakurikira.” (Abafilipi 3 :12). Reka 
abamarayika bo mu ijuru bandike insinzi ya Pawulo mu kurwana intambara nziza yo 

kwizera. Reka abo mu ijuru bishimire inzira yakurikiye ashikamye agana mu ijuru, kandi 
bishimire ko mu guhanga amaso igihembo yafashe ibindi bintu byose ko nta gaciro bifite. 
Abamarayika bishimira kuvuga ibigwi bye; ariko Pawulo ntiyirase ibyo yagezeho. Inyifato 
ya Pawulo ni yo nyifato yari ikwiye kuranga buri muyoboke wese wa Kristo igihe akomeza 
mu nzira ye arwanira kuzambikwa ikamba ritangirika. {INI 345.5} 

Reka abo bose bavuga ko ari intungane bigenzure birebera mu ndorerwamo y’amategeko 
y’Imana. Uko bazabona ko ibyo amategeko asaba birenze ubushobozi bwabo, kandi 
bagasobanukirwa n’umurimo wayo wo kurondora intekerezo n’ibyo umutima ugambirira, 
ntibazigera na rimwe birata ubutungane. Yohana atitandukanyije n’abavandimwe be mu 
kwizera aravuga ati: “Nituvuga yuko ari nta cyaha dufite, tuba twishutse, ukuri kuba kutari 
muri twe.” “Nituvuga yuko ari nta cyaha twakoze, tuba tuyise umunyabinyoma, kandi 
n ’ijambo ryayo ntiriba riri muri twe. ” “Ariko nitwatura ibyaha byacu, ni yo yo kwizerwa 
kandi ikiranukira kutubabarira ibyaha byacu, no kutwezaho gukiranirwa kose. ” 1 Yohana 
1 :8, 10, 9. {INI 346.1} 

Hariho abavuga ko ari intungane, bakavuga ko biyeguriye Uwiteka byimazeyo kandi 
bakumva ko bakwiye gusohorezwa amasezerano y’Imana mu gihe bagomera amategeko 
yayo. Abongabo bica amategeko basaba gusohorezwa amasezerano y’abana b’Imana; 
nyamara uku ni ukurengera kuko Yohana atubwira ko urukundo nyakuri dukunda Imana 
ruzagaragarira mu kumvira amategeko yayo yose. Ntabwo kwizera ukuri ko mu magambo 
bihagije, ntabwo kuvuga ko wizera Kristo bihagije, kwizera ko Kristo atari umubeshyi kandi 
ko inyigisho ya Bibiliya atari ibitekerezo birimo uburyarya byahimbwe n’abantu na byo 
ntibihagije. Yohana yaranditse ati : “Uvuga ko amuzi, ntiyitondere amategeko ye, ni 
umubeshyi, ukuri ntikuri muri we. Ariko umuntu wese witondera ijambo rye, urukundo 
akunda Imana ruba rumaze gutunganirizwa rwose muri we. ” “Kandi uwitondera 
amategeko yayo aguma muri yo, na yo ikaguma muri we. ” 1 Yohana 2 :4, 5; 3 :24. {INI 
346.2} 

Ntabwo Yohana yigeze yigisha ko agakiza kagomba kubonwa kubwo kumvira; ahubwo uko 
kumvira ni imbuto yo kwizera n’urukundo. Yaravuze ati : “Muzi yuko uwo yerekaniwe 
gukuraho ibyaha, kandi nta cyaha kimurimo. Umuntu wese uguma muri we, ntakora ibyaha: 
umuntu wese ukora ibyaha ntiyamubonye, kandi ntiyamumenye. ” ( lYohana 3 :5, 6). Iyo 
turi muri Kristo n’urukundo rwe rukaba mu mutima, ibyiyumviro byacu, ibitekerezo byacu 
n’ibikorwa byacu bihuza n’ubushake bw’Imana. Umutima wejejwe wemeranya n’ingingo 
zigize amategeko y’Imana. {INI 346.3} 

Hariho abantu benshi bafite amahoro n’ibyishimo bike nubwo baharanira kumvira 
amategeko y’Imana. Uyu mworera mu mibereho yabo ni ingaruka yo kunanirwa gushyira 

kwizera mu bikorwa. Bagenda nk’abagenda ku butaka bw’umunyu, mu butayu 
bw’umutagwe. Basaba bike aho bagasabye byinshi kubera ko amasezerano y’Imana atagira 
urubibi. Abantu nk’aba ntibahagarariye gutunganywa kuzanwa no kumvira ukuri uko 
bikwiye. Uwiteka yifuza ko abahungu n’abakobwa be bose, banezerwa bakaba amahoro 
kandi bakumvira. Binyuze mu kugaragariza kwizera mu bikorwa, umwizera ahabwa iyi 
migisha. Binyuze mu kwizera, buri kintu cyose kibura mu mico gishobora gutangwa, buri 
nenge yose ikezwa, buri kosa rigakosorwa kandi buri mikorere myiza igatezwa imbere. {INI 
346.4} 

Isengesho ni uburyo bwatoranyijwe n’ijuru bwo gutera gutsinda mu rugamba ryo kuhangana 
n’icyaha no gukuza imico ya Gikristo. Imbaraga z’Imana zigendana n’igisubizo 
cy’isengesho ryo kwizera zizashoboza uwasenze guhabwa ibyo yasabye byose. Dukwiriye 
gusaba kubabarirwa icyaha, tugasaba guhabwa Mwuka Muziranenge, tugasaba kugira imico 
nk’iya Kristo, tugasaba ubwenge n’imbaraga byo gukora umurimo we, tugasaba guhabwa 
impano yose yasezeranye kandi isezerano rye ni iri ngo: “Muzahabwa. ” Matayo 7 :7. {INI 
347.1} 

Igihe Mose yari kumwe n’Imana mu mpinga y’umusozi, ni ho yabonye icyitegererezo 
cy’inyubako y’agatangaza yagombaga kuba ubuturo bw’Imana. Ku musozi turi kumwe 
n’Imana ( ahantu hiherereye ho gusabanira n’Imana) ni ho tugomba gutekerereza ku 
mugambi wayo ukomeye ifitiye inyokomuntu twimbitse. Mu bihe byose, binyuze mu 
gusabana n’ijuru, Imana yagaragaje umugambi ifitiye abana bayo ikoresheje kugenda 
ihishurira intekerezo zabo inyigisho z’ubuntu. Uburyo Imana ikoresha ngo imenyekanishe 
ukuri bugaragazwa muri aya magambo: “... Uwiteka azatunguka nk’umuseke utambika... ” 
(Hoseya 6 :3). Umuntu wese ujya aho Imana ishobora kumumurikira, atera intambwe ava 
mu mwijima wo mu museke agana mu kurabagirana k’umucyo wo ku manywa y’ihangu. 
{INI 347.2} 

Kwezwa nyakuri gusobanura urukundo rutunganye, kumvira gutunganye, no kugendera mu 
bushake bw’Imana by’ukuri. Tugomba gutunganyirizwa Imana binyuze mu kumvira ukuri. 
Umutimanama wacu ugomba kuvanwa mu mirimo ipfuye kugira ngo dukorere Imana 
nzima. Ntabwo twari twaba intungane; nyamara ni amahirwe yacu kwitandukanya 
n’ibituziga by’inarijye n’icyaha maze tukajya mbere tugana ku butungane. Ubushobozi 
bukomeye, ibyagerwaho byo ku rwego rwo hejuru kandi bitunganye byashyizwe aho 
umuntu wese ashobora kubigeraho. {INI 347.3} 

Impamvu abantu benshi muri iki gihe badatera imbere ku rwego rukomeye mu mibereho 
yabo yo kubana n’Imana biterwa n’uko basobanura ko ubushake bw’Imana buhuye n’ibyo 
ubwabo bifuza gukora. Mu gihe bikurikirira ibyifuzo byabo bwite, bishuka ubwabo babona 

ko bakora ibyo Imana ishaka. Aba bantu ntibarwana n’inarijye. Hariho abandi, mu gihe 
runaka, batsinda mu rugamba barwana n’ibyifuzo byabo byo kwinezeza no kwishimisha. 
Babikorana ukuri kandi badakina, ariko bakananizwa n’imihati y’igihe kirekire, gupfa kwa 
buri munsi n’ingorane z’urudaca. Ubunebwe burabakurura bakitandukanya no gupfa ku 
narijye; bafunga amaso yabo yuzuye ibitotsi maze bakagwa mu bishuko mu cyimbo cyo 
kubitsinda. {INI 347.4} 

Amabwiriza ari mu ijambo ry’Imana nta burenganzira adusigira bwo kugendera mu byaha. 
Umwana w’Imana yerekaniwe kugira ngo yireherezeho abantu bose. Ntabwo yazanywe no 
gusinziriza ab’isi; ahubwo yaje kwerekana inzira ifunganye abazinjira mu marembo 
y’umurwa w’Imana bose bagomba kunyuramo. Abana be bagomba gukurikira inzira 
abayoboye; byaba kureka ibibanezeza cyangwa kwihugiraho, yabasaba gukora umurimo 
uremereye ute cyangwa umubabaro bahura nawo wose, bagomba gukomeza kurwanya 
inarijye. {INI 348.1} 

Ishimwe riruta ayandi abantu bashobora gutura Imana ni uguhinduka imiyoboro yejejwe 
Imana yakoreramo. Igihe kirihuta kiganisha ku bihe bizahoraho. Reka twe kugundira 
iby’Imana. Reka twe kuyima icyatubera igihombo turamutse tukiyimye nubwo kidatangwa 
kubera ko umuntu agikwiriye. Imana ishaka umutima wose, wuyihe ni uwayo kubw’uko 
yakuremye kandi ikagucungura. Imana ishaka ubwenge bwawe; buyihe; ni ubwayo. Ishaka 
ubutunzi bwawe, buyihe ni ubwayo. “Kandi ntimuri abanyu ngo mwigenge; kuko 
mwaguzwe igiciro. ” (lKor 6:19, 20). Imana isaba kuyubahisha umutima wejejwe, witeguye 
kuyikorera ushyira mu bikorwa ukwizera gukoreshwa n’urukundo. Imbere yacu yahashyize 
intego yo mu rwego rwo hejuru, ndetse iyo ntego ni ubutungane. Kristo adusaba 
kumuhagararira muri iyi isi nk’uko nawe atubereye imbere y’Imana. {INI 348.2} 

“Icyo Imana ibashakaho ni iki: ni ukwezwa kwanyu. ” (1 Tes 4:3). Mbese nawe urabishaka? 
Ibyaha byawe bishobora kuba nk’imisozi imbere yawe; ariko iyo ucishije bugufi umutima 
wawe kandi ugasaba imbabazi z’ibyaha byawe wiringiye ibyo Umukiza wabambwe kandi 
akazuka yakoze, azakubabarira kandi akwezeho gukiranirwa kose. Imana igusaba kumvira 
amategeko yayo gushyitse. Aya mategeko ni ijwi ryo kurangurura kwayo rikubwira riti: 
Murusheho muba abera, kandi muhore mwera. Mwifuze kuzura k’ubuntu bwa Kristo. Reka 
umutima wawe wuzuremo kwifuza kugira gukiranuka kwe. Ijambo ry’Imana rivuga ko 
umurimo w’uko gukiranuka ari amahoro kandi ingaruka yako ikaba gutuza n’ibyiringiro 
by’iteka. {INI 348.3} 

Uko umutima wawe urushaho kwifuza Imana, ni ko uzakomeza guhabwa ubutunzi 
butarondoreka bw’ubuntu bwayo. Uko urushaho gutekereza kuri ubu butunzi ni ko 
uzabuhabwa kandi uzahishurirwa ibyakozwe n’igitambo cy’Umukiza, uburinzi buva ku 

butungane bwe, ukuzura kw’ubwenge bwe ndetse n’imbaraga ye yo kuguhagarika imbere 
ya Data wa twese ” udafite ikizinga kandi utariho umugayo ” 2 Petero 3:14. {INI 348.4} 

IGICE CYA 56 - PATIMOSI 


Imyaka irenze mirongo itanu yari imaze guhita Itorero rya Gikristo rishinzwe. Muri icyo 
gihe ubutumwa bwiza bwakomezaga kurwanywa. Abanzi babwo ntibigeze bacogora kandi 
amaherezo bari barageze ku ntego yo gutuma ubutegetsi bw’umwami w’i Roma bubafasha 
kurwanya Abakristo. {INI 349.1} 

Mu gihe cy’akarengane gakabije kaje gukurikiraho, intumwa Yohana yakoze ibishoboka 
byose kugira ngo akomeze ukwizera kw’abayoboke ba Kristo. Yatanze ubuhamya abanzi be 
batashoboraga kuvuguruza kandi bwafashije abavandimwe be guhangana n’ibigeragezo 
bagiye bahura na byo bafite ubutwari n’ubudahemuka. Igihe kwizera kw’Abakristo kwasaga 
n’ugukomwa hirya no hino bitewe no kurwanywa gukomeye bagombaga guhura nako, 
umugaragu wa kristo wari ugeze mu za bukuru kandi wahuye n’ibigeragezo, yavugaga 
n’imbaraga kandi ashize amanga agasubiriramo amateka y’umukiza wabambwe kandi 
akazuka. yashikamye ku kwizera kwe kandi buri gihe mu kwanwa ke hasohokaga ubu 
butumwa bushimishije agira ati: “uwahozeho uhereye mbere na mbere, uwo twumvise, uwo 
twiboneye n ’amaso yacu, kandi uwo twitegereje, intoki zacu zikamukoraho, ni we jambo 
ry’ubugingo ;... ibyo twabonye tukabyumva, ni byo tubabwira. ” lyohana 1:1-3. {INI 349.2} 

Yohana yararamye agera ubwo aba umukambwe. ubwe yiboneye gusenyuka kwa 
yerusalemu n’amatongo y’urusengero rwaho rw’igitangaza. umwigishwa wabayeho kugeza 
nyuma y’abandi bose kandi wari warabaye incuti magara y’umukiza, yatanze ubutumwa 
bwagize uruhare rukomeye mu kwerekana ko yesu yari mesiya, umucunguzi w’isi. nta 
muntu n’umwe washoboraga gushidikanya ukuri kwe, kandi binyuze mu nyigisho ze abantu 
benshi bakuwe mu kutizera. {INI 349.3} 

Abayobozi b’abayahudi banze yohana urunuka bitewe no gushikama kwe mu murimo wa 
kristo. bavuze ko umuhati wabo wo kurwanya abakristo ntacyo wari kugeraho igihe cyose 
abantu bazaba bacyumva ubuhamya bwa yohana. kugira ngo ibitangaza n’inyigisho za yesu 
bibashe kwibagirana, ni uko ijwi ry’umuhamya ushize amanga ryagombaga gucecekeshwa. 
{INI 349.4} 

Kubw’ibyo yohana yahamagariwe kwitaba i roma kugira ngo acirwe urubanza kubera 
kwizera kwe. ari imbere y’abatware inyigisho z’intumwa zaragoretswe. abahamya 
b’ibinyoma bamushinje ko yigisha inyigisho ziyobya zateraga umuvurungano. abanzi be 
biringiraga ko ibi birego bizatuma yicwa. {INI 349.5} 

Yohana yisobanuye mu buryo bwumvikana kandi busobanutse, kandi kuvuga muri ubwo 
buryo bworoheje kandi bwumvikana byatumye amagambo ye agira ingaruka ikomeye muri 
bo. abamwumvaga batangajwe n’ubwenge bwe n’imvugo ye iboneye. nyamara uko 

yarushagaho gutanga ubuhamya bubatsinda ni ko urwango rw’abamuregaga rwakazaga 
umurego. umwami w’abami domisiyani yarushijeho kurakara. ntiyashoboraga kugisha 
impaka umuvugizi w’inyangamugayo wa kristo cyangwa ngo ahangane n’imbaraga 
yatumaga yohana avuga ukuri, ariko yafashe icyemezo cyo kumucecekesha. {INI 350.1} 

Yohana yajugunywe mu ngunguru y’amavuta abira ariko umwami imana yarinze ubugingo 
bw’umugaragu wayo w’indahemuka nk’uko yarinze abasore batatu b’abaheburayo mu 
itanura rigurumana. igihe havugwaga amagambo ngo: “uko ni ko abantu bose bizera yesu 
kristo w ’i nazareti umushukanyi barimbuka, ” yohana we yaravuze ati: “databuja 
yarihanganye ntiyarwanya abantu bose satani n’abamarayika be bacuriraga imigambi yo 
kumukoza isoni no kumwica urw’agashinyaguro. yatanze ubugingo bwe kugira ngo akize 
abatuye isi. nejejwe no kubabazwa ku bwe. ndi umuntu w’umunyantege nke kandi 
w’umunyabyaha. kristo yari umuziranenge, umunyamahoro kandi utanduye. ntiyigeze akora 
icyaha kandi nta buriganya bwabonetse mu kanwa ke. {INI 350.2} 

Aya magambo yagize umumaro wayo maze yohana akurwa muri ya ngunguru n’abari 
bamujugunyemo. {INI 350.3} 

Intumwa yohana yongeye guhura n’akandi karengane gakomeye. biturutse ku iteka ryaciwe 
n’umwami w’abami, yohana yaciriwe ku kirwa cya patimo, ahowe “ijambo ry’imana no 
guhamya kwa yesu. ” (ibyahishuwe 1:9). abanzi be batekereje ko, igihe ari i patimo, ibye 
bitazongera kumvikana mu bantu ukundi kandi ko amaherezo azicwa n’umuruho 
n’agahinda. {INI 350.4} 

Patimo, ikirwa cy’urutare n’ubutayu, kiri mu nyanja y’umunyu, cyari cyaratoranyijwe 
n’ubutegetsi bw’abanyaroma kuba ahantu ho gucira abagome; ariko ku mugaragu w’imana, 
aha hantu hijimye hamubereye irembo ry’ijuru. aha hantu yari atandukanyijwe n’imiruho yo 
mu buzima n’imirimo yari asanzwe akora, yari hamwe n’imana na kristo n’abamarayika 
b’ijuru kandi bamuhaye inama zigenewe itorero mu bihe byose bizakurikiraho. ibyari 
kuzaba mu bihe bya nyuma by’amateka y’isi yarabihishuriwe; kandi aho i patimo ni ho 
yandikiye ibyo yeretswe n’imana. igihe ijwi rye ritari rigishobora guhamya uwo yakundaga 
kandi yakoreraga, ubutumwa yaherewe kuri kiriya kirwa cy’ubutayu bwagombaga gukwira 
nk’itabaza ryaka buvuga umugambi nyakuri umwami imana ifitiye ishyanga ryose ryo ku 
isi. {INI 350.5} 

Mu bihanamanga n’ibitare by’i patimo, yohana yasabanaga n’umuremyi we. yasubije amaso 
inyuma ku byari byarabaye mu mibereho ye maze atekereje imigisha yari yarabonye, 
amahoro asaba umutima we. yari yaragize imibereho y’umukristo kandi yashoboraga 
kuvugana kwizera ati: “twebwe tuzi yuko twavuye mu rupfu tukagera mu bugingo. (1 

yohana 3:14). nyamara umwami w’abami wari waramuciye we si ko byari bimeze. uyu we 
yashoboraga gusubiza amaso inyuma akabona gusa intambara yari yarateje n’amaraso yari 
yaramenye, yabonaga amatongo, abapfakazi n’imfubyi babogoza amarira, ibyo byose ari 
imbuto z’inyota ye yo gushaka kuruta abandi. {INI 351.1} 

Igihe yari muri urwo rugo rwe rwitaruye, yohana yashoboye kwiga ukwigaragaza 
kw’imbaraga y’imana nk’uko byanditswe mu byaremwe no ku mpapuro z’ibyanditse byera, 
abyiga byimbitse kurusha mbere. kuri we yari anezejwe no gutekereza ku murimo w’irema 
no kuramya umuhanzi wo mu ijuru. mu myaka ye yabanje, amaso ye yarebaga amashyamba 
atwikiriye imisozi, imibande y’ibyatsi bibisi n’ibibaya birumbuka; kandi yari yarishimiye 
kubona ubwenge n’ubuhanga by’umuremyi mu bwiza by’ibyaremwe. yari akikijwe n’ibintu 
byari kugaragarira benshi ko biteye umubabaro kandi bidasamaje; nyamara yohana we 
yabibonaga ukundi. nubwo yari akikijwe n’ahantu hambaye ubusa, ikirere cy’ubururu cyari 
hejuru ye cyari cyiza nk’ibicu byari hejuru ya yerusalemu yakundaga. mu bitare byo mu 
gasozi, mu bwiru bwimbitse, mu bwiza bw’ikirere, yahasomaga ibyigisho by’ingenzi. byose 
byatangaga ubutumwa bw’imbaraga n’icyubahiro cy’imana. {INI 351.2} 

Iruhande rwe hose intumwa yohana yahabonaga ibihamya by’umwuzure wari wararengeye 
isi kubera ko abari bayituye bagomeye amategeko y’imana. ibitare byari bayaravuye i 
kuzimu no munda y’isi bitewe no gusandara kw’amazi byibukije yohana uko gusukwa 
k’uburakari bw’imana kwari kumeze. uko amazi yasumaga, ni ko yohana yumvaga ijwi 
ry’umuremyi. inyanja yahoreraga bitewe n’imiyaga ikaze, yamwerekaga uburakari 
bw’imana abantu bari baracumuyeho. imiraba ikomeye, mu guhorera kwayo gukaze 
itararengaga imbibi zashyizweho n’ukuboko kw’itabonwa, yerekanaga ubutware 
bw’imbaraga y’uhoraho. ubihabanye n’ibyo yabonye intege nke n’ubuswa bw’abantu bapfa, 
abo n’ubwo ari iminyorogoto yo mu mukungugu bihesha icyubahiro kubera ubwenge bwabo 
n’imbaraga kandi bagakura imitima yabo ku mutegetsi w’isanzure nk’aho imana ari kimwe 
nabo ubwabo. ibitare byari bikikije yohana byamwibukije kristo, igitare cy’imbaraga ze, ari 
we nyir’ubwugamo yashoboraga kwihishamo nta gutinya. wa mwigishwa wahungiye ku 
kirwa cyuzuyeho ibitare cya patimosi, mu mutima we yifuzaga gusabana n’imana, bityo 
yasenganaga umutima umenetse. {INI 351.3} 

Amateka ya yohana aduha urugero rukomeye ry’uburyo imana ishobora gukoresha abakozi 
bageze mu za bukuru. igihe yohana yacirirwaga ku kirwa cy’i patimo, hariho abantu benshi 
batekerezaga ko atagishoboye gukora, ko ari nk’urubingo rushaje kandi rusadutse, 
rushobora kuvunika rukagwa hasi igihe icyo ari cyo cyose. nyamara umwami imana 
yabonye ko akwiriye kumukoresha. nubwo yari aciwe aho yahoze akorera, ntiyarekeye aho 
guhamya ukuri. ndetse n’i patimo yahaboneye incuti n’abahindutse bakira ukuri. ubutumwa 

bwe bwari ubw’ibyishimo, yamamazaga umukiza wazutse akaba ari mu ijuru ari umuvugizi 
w’abantu be kugera ubwo azagaruka kubajyana iwe. igihe yohana yari amaze kugera mu za 
bukuru ari mu murimo w’umwami ni ho yavuganye n’ijuru cyane kurusha mu myaka yose 
yari yarabayeho. {INI 352.1} 

Abantu bagiye bashyira imbere gukorera imana mu buzima bwabo bakwiriye kwitabwaho 
cyane. aba bakozi bageze mu za bukuru bagiye bahagarara ari indahemuka mu gihe 
cy’umugaru n’ibigeragezo. bashobora kugira ubusembwa, ariko baracyafite impano zituma 
bahagarara mu mwanya wabo kubw’umurimo w’imana. nubwo bananiwe kandi bakaba 
badashoboye kwikorera imitwaro iremereye abasore bashobora kandi bakwiye kwikorera, 
inama bashobora gutanga ifite agaciro gahanitse. {INI 352.2} 

Bashobora kuba barakoze amakosa, ariko kubera ibyo bamenye uburyo bwo kwirinda 
amakosa n’amakuba. mbese kubw’ibyo ntibashoboye gutanga inama zirimo ubushishozi? 
bihanganiye ibishuko n’ibigeragezo kandi n’ubwo bahatakarije imbaraga zimwe, ntabwo 
umukiza abirengagiza. abaha ubuntu n’ubwenge byihariye. {INI 352.3} 

Abantu bakoreye shebuja mu gihe umurimo wari ukomeye, abantu bihanganiye ubukene 
kandi bakomeza kuba indahemuka igihe hariho bake bashoboraga guhagararira ukuri, 
bagomba kubahwa. umwami imana yifuza ko abakiri bato bari mu murimo wayo babona 
ubwenge, imbaraga ndetse no gukura bifatanya n’izi nyangamugayo. reka abakiri bato 
bamenye ko kugira abantu bameze batyo muri bo ari amahirwe akomeye. reka babahe 
umwanya w’icyubahiro mu nama bakora. {INI 352.4} 

Igihe abantu bakoresheje ubuzima bwabo mu murimo wa kristo bagana ku iherezo 
ry’umurimo wabo ku isi, bazahatwa na mwuka muziranenge kuvuga ibyo bagiye banyuramo 
bifitanye isano n’umurimo w’imana. amakuru avuga uburyo butangaje imana yagiye ikorana 
n’abantu bayo, ibyerekeye ukugira neza kwayo gukomeye kwabavanaga mu bigeragezo, 
bigomba gusubirwamo abantu bashya bakiriye ukwizera. imana yifuza ko abakozi bageze 
mu za bukuru kandi bageragejwe bahagarara mu mwanya wabo, bagakora uruhare rwabo 
rwo gukiza abagabo n’abagore kugira ngo badatwarwa n’umuhengeri ukomeye w’ikibi. 
yifuza ko bakomeza gufata intwaro kugeza igihe ababwiye ngo bazishyire hasi. {INI 352.5} 

Mu mibereho y’intumwa yohana igihe yari mu karengane, hari isomo rifite imbaraga 
itangaje kandi rikomeza umukristo. ntabwo imana ibuza abanyabyaha gucura imigambi 
mibi, ariko ituma iyo migambi mibi yabo izanira ibyiza abashikama ku kwizera kwabo 
n’ubudahemuka bwabo mu bigeragezo n’intambara bahura nabyo. akenshi 
umubwirizabutumwa bwiza akomeza umurimo we mu miraba y’akarengane, mu 
kurwanywa gukomeye ndetse no kuvugwa nabi. mu bihe nk’ibyo, reka yibuke ko imibereho 

agomba kubonera mu itanura ry’ibigeragezo no kubabazwa ifite agaciro gahwanye 
n’umubabaro byasabye kugira ngo ayigereho. uko ni ko imana yiyegereza abana bayo, 
kugira ngo ishobore kubereka intege nke zabo n’imbaraga zayo. ibigisha kuyisunga. muri 
ubwo buryo, ibategurira guhura n’ibibazo bitunguranye, gukora inshingano zikomeye no 
gusohoza umugambi ukomeye baherewe imbaraga ngo bawugereho. {INI 353.1} 

Mu bihe byose abahamya bashyizweho n’imana bagiye banengwa kandi bagahura 
n’akarengane kubera ukuri bamamazaga. yozefu yashinjwe ibinyoma kandi ararenganywa 
kubera ko yakomeye ku bunyangamugayo bwe n’ubudahemuka bwe. dawidi, intumwa 
yatoranyijwe n’imana, yahizwe bunyamaswa n’abanzi be. daniyeli yajugunywe mu rwobo 
rw’intare kubera ko yashikamye ku kubaha imana kwe. yobu yambuwe ubutunzi bwe bwo 
ku isi, kandi umubiri we urababara ku buryo abavandimwe be n’incuti bamuzinutswe; 
nyamara yakomeje ubudahemuka bwe. yeremiya ntiyashoboraga gukangishwa ngo ye 
kuvuga amagambo imana yari yaramuhaye kugira ngo avuge; kandi ubuhamya bwe 
bwarakaje cyane umwami n’ibikomangoma ku buryo yajugunywe mu rwobo. sitefano 
yatewe amabuye azira kubwirizaga kristo wabambwe. pawulo yashyizwe mu nzu y’imbohe, 
akubitwa ibiboko, aterwa amabuye maze amaherezo aricwa kubera ko yari intumwa 
y’indahemuka imana yatumye ku banyamahanga. yohana yaciriwe ku kirwa cy’i patimo, 
“bamuhora ijambo ry’imana no guhamya kwayesu kristo. ” ibyahishuwe 1:9. {INI 353.2} 

Ibi byitegererezo byo gushikama kwa kimuntu bihamya ubudahemuka bw’amasezerano 
y’imana yo kubana natwe ndetse n’ubuntu bwayo budukomeza. izo ngero zihamya imbaraga 
yo kwizera inesha imbaraga z’isi. guturiza mu mana mu gihe cy’umwijima w’icuraburindi 
no kumva ko data wa twese ari hejuru ya byose, kabone nubwo twageragezwa cyane ndetse 
tugakozwa hirya no hino n’umuraba, ni umurimo wo kwizera. ijisho ryo kwizera ryonyine 
rishobora kureba hirya y’ibintu by’iki gihe maze rigasobanukirwa neza n’agaciro k’ubutunzi 
buhoraho. {INI 353.3} 

Yesu ntajya aha abayoboke be ibyiringiro byo kugera ku ikuzo n’ubutunzi by’isi, ntabaha 
ibyiringiro byo kubaho badahura n’ibigeragezo. ahubwo abahamagarira kumukurikira mu 
nzira yo kwiyanga no gukozwa isoni. uwazanywe no gucungura isi yarwanyijwe n’imbaraga 
z’ikibi zishyize hamwe. mu bugambanyi bukomeye, abantu babi n’abamarayika ba satani 
bifatanyirije hamwe kugira ngo barwanye umwami w’amahoro. ijambo rye rwose 
n’igikorwa cyose yakoraga byahishuraga imbabazi z’imana kandi kuba yari atandukanye 
n’ab’isi byatumye bamugirira nabi cyane. {INI 354.1} 

Uko ni ko bizagendekera abantu bose bazabaho bubaha imana muri kristo yesu. akarengane 
no gukozwa isoni bitegereje abantu bose buzuye umwuka wa kristo. imiterere y’akarengane 


363 



igenda ihindagurika ijyana n’igihe, ariko umwuka ukayobora ni umwe n’uwicishije intore 
z’imana uhereye mu gihe cya abeli. (INI 354.2} 

Mu bihe byose, satani yakomeje kurenganya ubwoko bw’imana. yarabatoteje kandi arabica, 
nyamara mu gupfa kwabo bahindutse abaneshi. babaye abahamya b’imbaraga y’urusha 
satani ubushobozi. abantu babi bashobora gutoteza no kwica umubiri, ariko ntibashobora 
gukora ku bugingo buhishanywe na kristo mu mana. bashobora gufungirana abagabo 
n’abagore mu nzu y’imbohe, ariko ntibashobora kuboha umwuka. {INI 354.3} 

Mu bigeragezo no mu karengane, icyubahiro cy’imana gihishurirwa mu bo yatoranyije. iyo 
abizera kristo banzwe kandi bakarenganywa n’ab’isi, bigishwa kandi bagatunganyirizwa mu 
ishuri rya kristo. bagendera mu nzira zifunganye ku isi; batunganyirizwa mu itanura 
ry’umubabaro. bakurikira kristo mu ntambara zikaze; bihanganira kwitanga kandi bagahura 
n’ibibaca intege bikomeye; ariko muri ubwo buryo basobanukirwa icyaha n’umubabaro 
ukomeye giteza maze bagaherako bakakizinukwa. kuba ari abafatanyije imibabaro nakristo, 
bashobora kureba hirya y’umwijima bakabona ikuzo bityo bakavuga bati: “mbonye yuko 
imibabaro y’iki gihe idakwiriye kugereranywa n’ubwiza tuzahishurirwa.” abaroma 8:18. 
{INI 354.4} 

IGICE CYA 57 - IBYAHISHUWE 


Mu bihe by’intumwa abizera b’Abakristo bari buzuye umwete n’ibyishimo. Bakoreye 
Shebuja batarambirwa ku buryo mu gihe gitoya, nubwo babarwanyaga cyane, ubutumwa 
bwiza bw’ubwami bwamamajwe mu mpande zose z’isi. Umwete abayoboke ba Kristo 
bagaragaje muri icyo gihe wanditswe n’abantu bashorewe n’Umwuka w’Imana kugira ngo 
bakomeze abizera b’ibihe byose. Ku Itorero rya Efeso, iryo Umwami Yesu yakoresheje 
nk’icyitegererezo cy’Itorero ryose rya Gikristo mu gihe cy’intumwa, Umuhamya 
udahemuka kandi nyakuri aravuga ati: {INI 355.1} 

“Nzi imirimo yawe n’umuhati wawe no kwihangana kwawe, kandi nzi yuko utabasha 
kwihanganira abanyangeso mbi, n ’uko wagenzuye abiyita intumwa, kandi atari zo, ukabona 
ko ari abanyabinyoma. Uzi kwihangana, kandi warenganirijwe izina ryanjye, 
ntiwacogora. ” Ibyahishuwe 2:2, 3. {INI 355.2} 

Mu itangiriro Itorero rya Efeso ryarangwaga n’imibereho yo kwiyoroshya nk’uk’umwana 
ndetse n’umuhati. Abizera bashakaga kubahiriza ijambo ryose ry’Imana babishishikariye 
kandi imibereho yabo yagaragazaga urukundo nyarwo bari bafitiye Kristo. Bishimiraga 
gukora ibyo Imana ishaka kubera ko Umukiza yari atuye mu mitima yabo. Kubera ko bari 
buzuye urukundo bakundaga Umucunguzi, icyifuzo cyabo cy’ikirenga cyari ukuzana abantu 
kuri We. Ntibigeze batekereza guhisha ubutunzi bw’igiciro bw’ubuntu bwa Kristo. Bahaye 
agaciro guhamagarwa kwabo; kandi byongewe imbaraga n’ubutumwa buvuga ngo “Mu isi 
amahoro abe mu bo yishimira,” icyifuzo cyo kujyana inkuru nziza y’agakiza ku mpera y’isi 
cyagurumanye mu mitima yabo. Isi yamenye ko bari barabanye na Yesu. Abanyabyaha, 
abihanye, abababariwe, abogejwe ibyaha n’abejejwe bomatanyijwe n’Imana binyuze mu 
Mwana wayo. {INI 355.3} 

Abagize Itorero bari bahuje imitima n’ibikorwa. Urukundo bari bafitiye Kristo rwari 
umurunga wa zahabu wari ubahuje. Bakomeje kurushaho kumenya Umwami Yesu, kandi 
mu mibereho yabo bari buzuye ibyishimo n’amahoro bya Kristo. Basuraga imfubyi 
n’abapfakazi mu mibabaro yabo, kandi bakirinda kwanduzwa n’ab’isi. Bari bazi ko 
nibananirwa gukora batyo bazaba banyuranyije n’ibyo bemeye kandi bikaba kwihakana 
Umucunguzi wabo. {INI 355.4} 

Umurimo wajyaga mbere muri buri mujyi. Abantu barahindukaga maze nabo bakumva ko 
bagomba kubwira abandi ubutunzi buhebuje bari barakiriye. Ntibashoboraga kuruhuka 
kugeza igihe umucyo wari waramurikiye intekerezo umurikira abandi. Abantu benshi 
batizeraga bamenyeshejwe impamvu z’ibyiringiro bya Gikristo. Abari barayobye n’abari 

baraciwe n’aberekanaga ko bazi ukuri nyamara bakunda ibinezeza kuruta gukunda Imana 
bahamagaranywe ubwuzu. {INI 355.5} 

Nyamara nyuma y’igihe umwete w’abizera watangiye kugabanyuka, kandi urukundo bari 
bafitiye Imana n’urwo bakundanaga rutangira gukendera. Ubukonje bwinjiye mu Itorero. 
Bamwe bibagiwe uburyo butangaje bari barakiriyemo ukuri. Abatwaraga ibendera 
ry’Umwami bari bakuze bagiye bagwa umwe umwe. Bamwe mu bakozi bakiri bato 
bagombaga gufatanya imiruho n’abatangiye umurimo, kandi bari barateguriwe kuyoborana 
ubwenge, bari bamaze kurambirwa ukuri kwagendaga gusubirwamo. Kubera kwifuza ikintu 
gishya, bagerageje gutangira inyigisho nshya zinejeje cyane abantu benshi nyamara 
zihabanye n’amahameshingiro y’ubutumwa bwiza. Mu kwiyemera kwabo n’ubuhumyi mu 
by’umwuka, bananiwe kumenya ko izi nyigisho z’ubuyobe zizatuma abantu benshi 
bashidikanya ku byabaye mu gihe cyashize, maze zikabayobora mu rujijo no kutizera. {INI 
356.1} 

Uko izi nyigisho z’ibinyoma zakomezaga kwamamazwa, zatumye habaho kwiremamo ibice 
ku buryo abantu benshi bakuye amaso kuri Yesu We Nkomoko n’Iherezo ryo kwizera 
kwabo. Kujya impaka ku ngingo z’inyigisho zidafite umumaro ndetse no kwita ku migani 
mihimbano ishimisha abantu byafataga igihe cyagombaga gukoreshwa hamamazwa 
ubutumwa bwiza. Abantu benshi bagombaga kuba baremejwe kandi bagahindurwa no 
kwigishwa ukuri mu buryo kuboneye ntibashoboye kuburirwa. Ubutungane bwagendaga 
bukendera bityo Satani agasa n’uwenda kwigarurira abiyitaga abayoboke ba Kristo. {INI 
356.2} 

Muri icyo gihe gikomeye mu mateka y’Itorero niho Yohana yaciriwe ku kirwa cya Patimo. 
Icyo gihe ni cyo Itorero ryari rikeneye cyane kumwumva kuruta ikindi gihe cyabayeho. Hafi 
y’abantu bose bari barafatanyije nawe mu murimo w’ivugabutumwa bari barishwe bazize 
kwizera kwabo. Abizera bari basigaye bari bahanganye no kurwanywa gukomeye cyane. 
Byagaragariraga abantu bose ko igihe cyari hafi ngo abanzi b’Itorero rya Kristo batsinde. 
{INI 356.3} 

Nyamara ikiganza cy’Uwiteka cyagendagendaga mu mwijima ntawe ukibona. Kubwo 
kugira neza kw’Imana, Yohana yashyizwe ahantu Kristo yashoboraga kumwihishurira ubwe 
ndetse akamuhishurira n’ukuri mvajuru ko kumurikira amatorero. {INI 356.4} 

Mu kohera Yohana ku kirwa, abanzi b’ukuri bari bizeye ko bacecekesheje burundu 
umuhamya udahemuka w’Imana; ariko i Patimo umwigishwa Yohana yahaherewe 
ubutumwa bwari kuzajya bukomeza Itorero kugeza ku mperuka y’ibihe. Nubwo batabura 
kubarwaho igikorwa kibi bakoze, abantu baciye Yohana babaye ibikoresho mu biganza 

by’Imana kugira ngo umugambi w’ijuru usohore; kandi n’umuhati wose wakoreshejwe ngo 
bazimye umucyo washyize ukuri ku mugaragaro. {INI 356.5} 

Hari ku munsi w’Isabato ubwo Umwami w’icyubahiro yabonekeraga Yohana wari yaciwe. 
Yohana ari i Patimosi yubahirizwaga Isabato akayeza nk’uko yabigenzaga igihe 
yabwirizaga abantu mu mijyi n’imidugudu by’i Yudeya. Yasabye gusohorezwa 
amasezerano y’igiciro yari yaratanzwe yerekeranye n’uwo munsi. Yohana yanditse agira 
ati: “Ku munsi w ’Umwami wacu nari ndi mu Mwuka, inyuma yanj'ye numva ijwi rirenga 
nk’iry ’impanda, rivuga riti, “Ndi Alufa na Omega, itangiriro n ’iherezo...Nuko mpindukizwa 
no kureba ijwi ryavuganaga nanjye: mpindukiye mbona ibitereko by’amatabaza birindwi 
by ’izahabu, kandi hagati y ’ibyo bitereko by ’amatabaza mbona usa n ’Umwana w ’umuntu, 
yambaye igishura, kandi yambaye umushumi w’izahabu mu gituza. ” Ibyahishuwe 1:10-13. 
{INI 356.6} 

Uyu mwigishwa ukundwa yagize amahirwe akomeye cyane. Yari yarabonye Shebuja i 
Getsemane aho yavuye ibitonyanga by’amaraso by’umubabaro mu ruhanga, “Mu maso 
hononekaye ntihase n ’ah ’umuntu, n ’ishusho ye yononekaye ntise n ’iy ’abana b ’abantu. ” 
(Yesaya 52:14). Yari yaramubonye ari mu maboko y’abasirikare b’Abanyaroma yambitswe 
ikanzu ishaje y’umuhengeri kandi atamirijwe ikamba ry’amahwa. Yari yaramubonye 
amanitswe ku musaraba w’i Karuvari wakoreshwaga bica umuntu urw’agashinyaguro kandi 
bamukoza isoni. Noneho ubu Yohana yongeye kwemererwa kwitegereza Umwami we. 
Mbega ukuntu yari yarahindutse! Ntabwo yari akiri Umuntu w’Umunyamibabaro, 
usuzugurwa kandi ucishijwe bugufi n’abantu. Yari yambaye umwenda urabagirana ubwiza 
bw’ijuru. “Umutwe we n’umusatsi we byeraga nk’ubwoya bw’intama bwera, cyangwa nka 
shelegi; n ’amasoyeyasaga n ’ibirimi by ’umuriro; ibirenge bye bisa n ’umuringa w ’umuteke, 
utunganijwe n’umuriro mu ruganda.” (Ibyah 1:14, 15). Ijwi rye ryari rimeze nk’amazi 
menshi asuma. Mu maso he harabagiranaga nk’izuba. Yari afashe inyenyeri ndwi mu 
kiganza cye, kandi mu kanwa ke havuyemo inkota y’amugi abiri ari cyo kimenyetso 
cy’imbaraga z’ijambo rye. Patimo yarabagiranye ikuzo ry’Umwami wazutse. {INI 357.1} 

Yohana yaranditse ati, “Mubonye ntyo mwikubita imbere nk’upfuye, anshyiraho ukuboko 
kw’iburyo, arambwira ati: ‘Witinya. ’” (Ibyah 1:17). {INI 357.2} 

Yohana yakomejwe no kuba imbere y’Umwami we wambaye icyubahiro. Bityo imbere 
y’amaso ye yaratangaye ubwo yahishurirwaga icyubahiro cy’ijuru. Yemerewe kureba intebe 
y’ubwami y’Imana, kandi yitegereje hirya y’intambara zo mu isi abona imbaga 
y’abacunguwe bambaye amakanzu yera. Yumvise indirimbo z’abamarayika bo mu ijuru, 
yumva n’indirimbo zo kunesha z’abanesheje kubw’amaraso y’Umwana w’Intama n’ijambo 
ryo guhamya kwabo. Mu byo yahishuriwe harimo ibintu biteye amatsiko bizagenda 

bikurikirana mu mibereho y’ubwoko bw’Imana, ndetse n’amateka y’Itorero nk’uko 
yahanuwe uko azamera kugeza ku mperuka y’ibihe. Mu bishushanyo no mu marenga, 
Yohana yahawe ibyigisho by’ingenzi yagombaga kwandika kugira ngo abantu bo mu gihe 
cye n’ikizaza bazashobore gusobanukirwa neza akaga n’intambara biri imbere yabo. {INI 
357.3} 

Uko guhishurirwa kwatangiwe kuyobora no gukomeza Itorero mu gihe cyose cy’Ubukristo. 
Nyamara abigisha b’iby’iyobokamana bavuze ko ari igitabo gifatanyishije ikimenyetso 
kandi ko amabanga akirimo atasobanurwa. Kubw’ibyo abantu benshi bateye umugongo 
ibyanditswe mu buhanuzi, bakanga gutanga igihe cyabo kugira ngo bige ubwiru burimo. 
Nyamara Imana ntiyifuza ko ubwoko bwayo bufata iki gitabo batyo. Ni “Ibyahishuwe na 
Yesu Kristo, ibyo Imana yamuhereye 

kugira ngo yereke imbata ze ibikwiriye kuzabaho vuba. ” Umwami Yesu aravuga ati, 
“Hahirwa usoma amagambo y’ubu buhanuzi, hahirwa n’abayumva, bakitondera 
ibyanditswe muri bwo: kuko igihe kiri bugufi. ” (Ibyah 1:1, 3). “Uwumva wese amagambo 
y’ubuhanuzi bw’iki gitabo, ndamuhamiriza nti: ‘Nihagira umuntu uzongera kuriyo, Imana 
izamwongeraho ibyago byanditswe muri iki gitabo. Kandi nihagira umuntu ukura ku 
magambo y’igitabo cy’ubu buhanuzi, Imana izamukura ku mugabane wa cya giti 
cy’ubugingo no ku wa rwa rurembo rwera, byanditswe muri iki gitabo. Uhamya ibyo 
aravuga ati: ‘Yee, ndaza vuba. ’” Ibyahishuwe 22:18-20. {INI 357.4} 

Mu Byahishuwe havugwamo amagambo y’Imana akomeye. Iri zina ryahawe impapuro 
zaryo zahumetswe ari ryo “Ibyahishuwe,” rivuguruza imvugo ihamya ko ari igitabo 
gifatanyishije ikimenyetso. Ibyahishuwe ni igitabo cyahishuwe. Uwiteka ubwe yahishuriye 
umugaragu we ubwiru buri muri iki gitabo, kandi yifuzaga ko ubwo bwiru buzasobanukira 
ababwiga bose. Ukuri kuri muri icyo gitabo kwagenewe abantu bariho mu minsi ya nyuma 
y’amateka y’iyi si ndetse n’abari bariho mu gihe cya Yohana. Bimwe mu by’ubu buhanuzi 
bwavuze byamaze kuba, ibindi biriho birasohora muri iki gihe. Bimwe byerekana 
ukurangira kw’intambara ikomeye iri hagati y’imbaraga z’umwijima n’Igikomangoma 
cy’ijuru, naho ibindi bigahishura insinzi n’ibyishimo by’abacunguwe mu isi yagizwe nshya. 
{INI 358.1} 

Ntihakagire abatekereza ko kwigana igitabo cy’Ibyahishuwe umwete kugira ngo babone 
ubusobanuro bw’ukuri kukirimo ntacyo bibamariye kubera ko badashobora gusobanura buri 
marenga yose akitimo. Uwahishuriye Yohana ubu bwiru ni nawe uzaha gusogongera ku 
by’ijuru umuntu ushaka kumenya ukuri abikuye ku mutima. Abafite imitima ikinguriye 
kwakira ukuri bazashobozwa kugusobanukirwa n’inyigisho z’iki gitabo kandi bazahabwa 

imigisha yasezeraniwe “abumva amagambo y’ubu buhanuzi, bakitondera ibyanditswe muri 
bwo. ” Ibyahishuwe 1:3. {INI 358.2} 

Mu Byahishuwe niho ibitabo byose byo muri Bibliya bihurira kandi birangirira. Mu 
Byahishuwe niho hari ibyuzuza igitabo cya Daniyeli. Kimwe ni ubuhanuzi naho ikindi 
kikaba ibyahishuwe. Igitabo cyafatanishijwe ikimenyetso si Ibyahishuwe, ahubwo ni agace 
k’ubuhanuzi bwa Daniyeli bwerekeye ibihe bya nyuma. Marayika yarategetse ati: “Nuko 
Daniyeli, bumba igitabo, ugifatanishe ikimenyetso kugeza igihe cy ’imperuka. ” Daniyeli 
12:4. {INI 358.3} 

Kristo ni we wasabye intumwa Yohana kwandika ibyagombaga kubumburirwa imbere ye. 
Yaramutegetse ati: “Icyo ubona, ucyandike mu gitabo, ucyoherereze amatorero arindwi ari 
mu Efeso n ’i Simuruna n ’i Perugamo n ’i Tuwatira n ’ i Filaderifiya n ’i Lawodikiya. ” “Kandi 
ndi Uhoraho. Icyakora nari narapfuye, ariko none dore mporaho iteka ryose ....Nuko 
wandike ibyo ubonye n ’ibiriho n ’ibiri bukurikireho hanyuma, n ’ubwiru bw ’inyenyeri ndwi, 
izo umbonanye mu kuboko kwanjye kw’iburyo n’iby’ibitereko by’amatabaza birindwi 
by’izahabu. Dore, izo nyenyeri ndwi ni zo bamarayika b’ayo matorero arindwi, naho 
ibitereko by’amatabaza birindwi ni byo matorero arindwi. ” Ibyahishuwe 1:11, 18-20. {INI 
358.4} 

Amazina y’amatorero arindwi ashushanya Itorero mu bihe bitandukanye by’igihe 
cy’Ubukristo. Umubare “karindwi” werekana ukuzura kandi ni imvugo ifite ikindi 
ishushanya kubera ko ubutumwa bukomeza bukagera ku mperuka; mu gihe amarenga 
yakoreshejwe ahishura imiterere y’Itorero mu bihe bitandukanye by’amateka y’isi. {INI 
359.1} 

Kristo avugwa nk’ugenda hagati y’ibitereko by’amatabaza by’izahabu. Muri ubwo buryo 
herekanwa isano afitanye n’amatorero. Ahora avugana n’abantu be kandi azi neza uko 
bamerewe. Yitegereza uko bagenza, ubutungane bwabo no kwitanga kwabo. Nubwo ari 
umutambyi mukuru n’umuhuza mu buturo bwo mu ijuru, avugwa ko agenda amanuka 
azamuka agendagenda hagati y’amatorero yo ku isi. Aba maso ubutarambirwa akagira 
n’ubutwari budacogora, areba ko umucyo w’abarinzi yashyizeho ugabanyuka cyangwa 
uzima. Iyo ibitereko by’amatabaza biza kurekerwa mu maboko y’abantu ngo babyiteho, 
ibirimi bihuhwa n’umuyaga byari gukendera ndetse bikazima; ariko Kristo ni we murinzi 
nyakuri mu nzu y’Uwiteka, ni we mukozi nyakuri mu bikari by’urusengero. Kuba maso kwe 
kudacogora n’ubuntu bwe bukomeza ni isoko y’ubugingo n’umucyo. {INI 359.2} 

Kristo yerekanwa afashe inyenyeri ndwi mu kuboko kwe kw’iburyo. Iki kitwemeza ko nta 
torero ry’indahemuka ku byiringiro byaryo rikwiriye gutinya, kubera ko nta nyenyeri 
irinzwe n’Ishoborabyose ishobora kuvanwa mu kiganza cya Kristo. {INI 359.3} 

“Ufashe inyenyeri ndwi mu kuboko kw’iburyo, aravuga aya magambo ati: ... ” (Ibyah 2:1). 
Aya magambo abwirwa abigisha bo mu Itorero. Abo ni abahawe n’Imana inshingano 
zikomeye. Umusemburo uryoshye ugomba gusakara mu Itorero uri mu maboko y’abakozi 
b’Imana bagomba kugaragaza urukundo rwa Kristo. Inyenyeri zo mu ijuru zigengwa na We. 
Azuzuza umucyo. Ayobora kandi agategeka imigendere yazo. Iyo adakora ibyo, zari 
guhinduka inyenyeri zaguye. Uko ni nako bimeze ku bavugabutumwa be. Ni ibikoresho biri 
mu biganza bye, kandi ibyiza byose bakora babikora kubw’imbaraga ze. Umucyo We 
ugomba kurabagiranira muri bo. Umukiza ni we utuma bagera ku musaruro mwiza mu byo 
bakora. Iyaba bamuhangaga amaso nk’uko nawe yayahanze Se, bazashobozwa gukora 
umurimo We. Mu gihe bazishingikiriza ku Mana, izabaha umucyo wayo kugira ngo 
bamurikire isi. {INI 359.4} 

Mu myuzo ya mbere y’amateka y’Itorero amayoberane y’ubugome yavuzwe n’intumwa 
Pawulo yatangiye umurimo wayo w’ubugizi bwa nabi; kandi igihe abigisha b’ibinyoma (abo 
Petero yari yaraburiye abizera ngo bazabirinde) bacengezaga inyigisho zabo z’ubuyobe 
abantu benshi baguye mu mutego w’inyigisho z’ibinyoma. Bamwe bacitse intege mu 
bigeragezo maze bagira igishuko cyo kureka kwizera. Igihe Yohana yahabwaga iri 
hishurirwa, abantu benshi bari bararetse urukundo rwabo rwa mbere bakundaga ukuri 
k’ubutumwa bwiza. Ariko Imana mu mbabazi zayo, ntiyigeze ireka Itorero ngo rikomeze 
muri iyo mibereho yo gusubira inyuma. Mu butumwa bwuje ineza yayo ihoraho, Imana 
yabahishuriye urukundo ibakunda ndetse n’icyifuzo cyayo ko bakwiriye gukora umurimo 
utunganye w’iteka ryose. Yarabinginze ati: “Nuko ibuka aho wavuye ukagwa; wihane, 
ukore imirimo nk’iya mbere. ” Ibyahishuwe 2:5. {INI 359.5} 

Itorero ryari ryarangiritse kandi ryari rikeneye gukeburwa no gucyahwa bikomeye, ni yo 
mpamvu Yohana yabwirijwe kwandika ubutumwa bw’imbuzi no gucyaha maze akabubwira 
abashyiraga ibyiringiro byabo by’agakiza mu kaga kubwo kwirengagiza amahame shingiro 
y’ubutumwa bwiza. Ariko iteka amagambo yo gucyahwa, ayo Imana ibona ko ari ngombwa 
ko yavugwa akoreshwa mu rukundo ndetse n’isezerano ry’amahoro rihabwa buri mwizera 
wese wihana. Uwiteka aravuga ati: “Dore, mpagaze ku rugi ndakomanga. Umuntu niyumva 
ijwi ryanjye, agakingura urugi, nzinjira iwe, dusangire. ” Ibyahishuwe 3:20. {INI 360.1} 

Kandi abazakomera ku kwizera Imana kwabo mu ntambara rwagati, umuhanuzi yahawe 
amagambo y’ihumure n’isezerano ngo: “Nzi imirimoyawe: dore nshyize imbereyawe urugi 
rukinguye, kandi ntawe ubasha kurukinga; kuko ufite imbaraga nke, nyamara ukitondera 

ijambo ryanjye, ntiwihakane izina ryanjye. ” ‘‘Kuko witondeye ijambo ryo kwihangana 
kwanjye, nanjye nzakurinda igihe cyo kugerageza, kigiye kuza mu bihugu byose, kugerageza 
abari mu isi. ” Abizera bagiriwe inama ivuga iti: ‘‘Jya uba maso ukomeze ibisigaye bigiye 
gupfa. ” “Ndaza vuba, komeza ibyo ufite, hatagira ugutwara ikamba ryawe. ” Ibyahishuwe 
3:8, 10, 2, 11. {INI 360.2} 

Binyujijwe mu wavuze ko ari “umuvandimwe basangiye amakuba” (Ibyah 1:9), Kristo 
yahishuriye Itorero rye ibyo rigomba kuzababazwa ku bwe. Arebye mu gihe kizaza mu 
binyejana by’imyaka y’umwijima n’imiziririzo ya gipagani, Yohana wari ugeze mu za 
bukuru yabonye imbaga y’abantu bicwa kubera urukundo bakundaga ukuri. Nyamara na 
none yabonye ko Uwakomeje abahamya be ba mbere atazahana abayoboke be 
b’indahemuka mu gihe cy’akarengane bagombaga kuzacamo mbere y’imperuka y’ibihe. 
Uwiteka yaravuze ati: “Ntutinye ibyo ugiye kuzababazwa. Dore, Satani agiye gushyirisha 
bamwe muri mwe mu nzu y’imbohe kugira ngo mugeragezwe, ... Ariko ujye ukiranuka, 
uzageze ku gupfa: nanjye nzaguha ikamba ry’ubugingo. ” Ibyahishuwe 2 :10. {INI 360.3} 

Kandi abantu bose b’indahemuka bari bahanganye n’ikibi, Yohana yumvise bahabwa 
isezerano ngo: “Unesha, nzamuha kurya ku mbuto z’igiti cy’ubugingo kiri muri Paradizo 
y’Imana. ” “Unesha, ni we uzambikwa imyendayera, kandi sinzahanagura izina rye na hato 
mu gitabo cy’ubugingo, ahubwo nzaturira izina rye imbere ya Data n’imbere 
y’abamarayika be.” “Unesha, nzamuha kwicarana nanjye ku ntebe yanjye y’ubwami, 
nk’uko nanjye nanesheje nkicarana na Data ku ntebeye. ” Ibyahishuwe 2 :7 ; 3 :5, 21. {INI 
360.4} 

Yohana yabonye imbabazi, ubugwaneza n’urukundo by’Imana bivanze n’ubutungane, 
ubutabera n’imbaraga byayo. Yabonye abanyabyaha babona Imana ho umubyeyi wabo 
kandi barayitinyishwaga n’ibyaha byabo. Ariko yitegereje hirya y’iherezo ry’intambara 
ikomeye, yabonye muri Siyoni “abanesheje ... bahagaze kuri iyo nyanjay ’ibirahuri, bafite 
inanga z ’lmana, baririmba indirimbo ya Mose, n ’iy ’Umwana w ’lntama. ” Ibyahishuwe 
15:2,3. {INI 360.5} 

Umukiza yigaragaje imbere ya Yohana mu ishusho y’ “intareyo mu muryango wa Yuda ” 
n’iy’Umwana w’intama w’Imana uhagaze usa n’uwatambwe.” (Ibyah 5:5,6). Ibi 
bimenyetso bigaragaza ubumwe bw’imbaraga ishobora byose n’urukundo rwitanga. Intare 
ya Yuda, izaba iteye ubwoba ku bazaba baranze kwakira ubuntu bwayo, izabera Umwana 
w’intama w’Imana abumvira kandi b’indahemuka. Inkingi y’umuriro ivuga ubwoba 
n’uburakari ku muntu utumvira amategeko y’Imana, ni ikimenyetso cy’umucyo, imbabazi 
no gucungurwa ku bumviye amategeko yayo. Ukuboko gukomeye kuhana abagome ni nako 
kuzaba gukomeye kugira ngo gukize abumvira. Buri muntu wese w’indahemuka azakizwa. 

“Azatumisha abamarayika be ijwi rirenga ry ’impanda, bateranye intore ze mu birere bine, 
uhereye impera y’ijuru ukageza iyindi mpera yaryo. ” Matayo 24:31. {INI 361.1} 

Ugereranyije na miliyoni nyinshi z’abatuye isi, ubwoko bw’Imana buzaba ari umukumbi 
muto, nk’uko ari ko bwahoze; ariko nibuhagararira ukuri nk’uko kwahishuwe mu ijambo 
ryayo; Imana izababera ubuhungiro. Bahagaze munsi y’ingabo yagutse y’Ishoborabyose. 
Igihe cyose Imana iraganza. Igihe ijwi ry’impanda ya nyuma rizumvikana rikinjira mu 
bituro, abakiranutsi bazazuka batsinze bavuga bati: “Wa rupfu we, urubori rwawe ruri he? 
Wa rupfu we, kunesha kwawe kuri he?” (1 Kor 15:55). Bityo bahagararanye n’Imana na 
Kristo n’abamarayika, n’abumviye Imana kandi b’abanyakuri bo mu bihe byose, abana 
b’Imana bazaba ari benshi cyane. {INI 361.2} 

Abigishwa nyakuri ba Kristo bamukurikira mu ntambara zikomeye, bihanganira kwiyanga 
kandi banyura mu buzima butuma bacika intege cyane; ariko ibi bibigisha ububi 
n’umubabaro ukomeye uterwa n’icyaha bigatuma bacyanga urunuka. Abababarana na 
Kristo ni nabo bazasangira ikuzo na we. Mu iyerekwa ryera, umuhanuzi yabonye ugutsinda 
kwa nyuma kw’Itorero ry’Imana ryasigaye. Yanditse agira ati: {INI 361.3} 

“Mbona igisa n ’inyanja y ’ibirahuri, bivanze n ’umuriro, mbona n ’abatabarutse banesheje 
... Bahagaze kuri iyo nyanja y’ibirahuri, bafite inanga z’Imana, baririmba indirimbo ya 
Mose, imbata y’Imana, n’indirimbo y’Umwana w’Intama, bati ‘Mwami Imana 
Ishoborabyose, imirimo yawe irakomeye kandi iratangaje. Mugabe w’amahanga, inzira 
zawe ni izo gukiranuka n ’ukuri. ” Ibyahishuwe 15:2, 3. {INI 361.4} 

“Hanyuma ngira ntya mbona Umwana w ’intama ahagaze ku musozi wa Siyoni. Yari kumwe 
n ’abantu ibihumbi ijana na mirongo ine na bine, buri wese uruhanga rwe rwanditsweho 
izina ry’uwo Mwana w’intama n ’irya Se. ” (Ibyah 14:1). Bakiri muri iyi si bari bareguriye 
Imana ibitekerezo byabo; bayikoreraga n’ubwenge bwabo n’umutima ku buryo noneho 
ishobora kwandika izina ryayo “mu ruhanga rwabo. ” “Kandi bazahora ku ngoma iteka 
ryose. ” (Ibyah 22:4, 5). Ntibinjira cyangwa ngo basohoke nk’aho basaba umwanya. Bagize 
wa mubare w’abantu Kristo azabwira ati: “Nimuze mwebwe abo Data yahaye umugisha, 
muragwe ubwami bwabatunganirijwe, uhereye ku kuremwa ku isi. ” Abakira nk’abana be 
avuga ati, “Mwinjire mu munezero wa Shobuja. ” Matayo 25:34,21. {INI 361.5} 

” Abo ni bo bakurikira Umwana w’Intama, aho ajya hose. Bacunguriwe mu bantu, kugira 
ngo babe umuganura ku Mana no ku Mwana w’Intama.” (Ibyah 14:4). Iyerekwa 
ry’umuhanuzi riberekana nk’abahagaze ku musozi Siyoni, biteguye gukora umurimo wera, 
bambaye imyenda yera ari yo butungane bw’abera. Ariko abantu bose bakurikira Umwana 
w’Intama mu ijuru bagomba kuba baramukurikiye bakiri ku isi atari ibya nyirarureshwa, 

ahubwo bari bamwiringiye, bamukunda, bamwumvira babikuye ku mutima nk’uko 
umukumbi ukurikira umwungeri. {INI 362.1} 

“Iryo jwi numvaga ryari rimeze kandi nk’iry’abacuranzi bacuranga inanga. Abo bantu bari 
imbereya ya ntebeya cyami: ... Nta muntu wabashaga kwiga iyo ndirimbo ngo ayimenye, 
keretse abo ngabo ibihumbi ijana na mirongo ine na bine bacunguye bakavanwa mu isi... 
Nta wigeze abumvana ikinyoma na kimwe, koko ni indakemwa. ” Ibyahishuwe 14:2-5 
(Bibiliya Ijambo ry’Imana). {INI 362.2} 

“Mbona ururembo rwera Yerusalemu nshya, rumanuka ruva mu ijuru ku Mana, rwiteguwe 
nk’uko umugeni arimbishirizwa umugabo we. ” “Kurabagirana kwarwo gusa n’ukw’ibuye 
ry’igiciro cyinshi cyane, nk’ibuye ryitwa yasipi, ribonerana nk’isarabwayi. Rufite inkike 
nini kandi ndende, n ’amarembo cumi n ’abiri, no ku marembo hariho abamarayika cumi na 
babiri, kandi handitsweho amazina y ’imiryango cumi n ’ibiri y ’abana ba Isirayeli. ” 
“Amarembo, uko ari cumi n ’abiri, yari imarigarita cumi n ’ebyiri: irembo rimwe 
ryubakishijwe imarigarita imwe, atyo atyo. Inzira nyabagendwa yo muri urwo Rurembo 
yasigirijwe izahabu nziza, isa n ’ibirahuri bibonerana. Icyakora, sinabonye urusengero muri 
rwo, kuko Umwami Imana, Ishoborabyose, n’Umwana w’Intama ari bo rusengero 
rwarwo. ” Ibyahishuwe 22: 2, 11, 12, 21, 22. {INI 362.3} 

“Nta muvumo uzabaho ukundi, ahubwo intebe y ’lmana n ’Umwana w ’lntama izaba muri 
urwo rurembo, kandi imbata zayo zizayikorera. Zizabona mu maso hayo, izina ryayo 
ryanditswe mu ruhanga rwazo. Nta joro rizabaho ukundi, kandi ntibazagomba kumurikirwa 
n ’itabaza cyangwa kuvirwa n ’izuba, kuko Umwami Imana izabavira. ” Ibyahishuwe 22:3-5. 
{INI 362.4} 

“Anyereka uruzi rw’amazi y’ubugingo, rubonerana nk’isarabwayi, ruva ku ntebe y’Imana 
n ’Umwana w ’lntama, rutembera mu nzira nyabagendwa hagati. Hakurya no hakunoy’urwo 
ruzi, hariho igiti cy ’ubugingo cyera irnbuto z ’uburyo cumi na bubiri; cyera imbuto z ’uburyo 
bumwe bumwe, uko ukwezi gutashye. Ibibabi byacyo byari ibyo gukiza amahanga. ” 
“Hahirwa abamesa ibishura byabo, kugira ngo bemererwe kwegera cya giti cy ’ubugingo, 
kandi banyure mu marembo binjire muri rwa rerembo.” Ibyahishuwe 22:1, 2, 14. {INI 
362.5} 

“Numva ijwi rirenga rivuye kuriya ntebe rivuga riti: {INI 362.6} 

“Dore ihema ry’Imana riri hamwe n’abantu, 

Kandi izaturana na bo, 

Na bo bazaba abantu bayo, 

Kandi Imana ubwayo izabana nabo, 
Ibe Imana yabo.” {INI 362.7} 

Ibyahishuwe 21:3. 


374 



IGICE CYA 58 - ITORERO RINESHA 


Hashize ibinyejana birenze cumi n’umunani intumwa ziruhutse imirimo yazo, ariko amateka 
y’imiruho yazo no kwitanga kwazo ku bwa Kristo aracyari amwe mu butunzi bw’agaciro 
kenshi Itorero rifite. Aya mateka yanditswe ayobowe na Mwuka Muziranenge, yandikiwe 
kugira ngo abayoboke ba Kristo bo mu bihe byose bashishikarizwe kugira umwete mwinshi 
n’umurava mu murimo w’Umukiza. {INI 363.1} 

Inshingano Kristo yahaye abigishwa be barayisohoje. Uko izi ntumwa z’umusaraba 
zakomezaga kwamamaza ubutumwa bwiza, habayeho guhishurwa kw’ikuzo ry’Imana 
kutari kwarigeze kugirwa n’umuntu upfa. Kubwo gufatanya na Mwuka w’Imana, intumwa 
zakoze umurimo wanyeganyeje isi. Ubutumwa bwiza bwakwirakwiye mu mahanga yose 
muri icyo gihe cyazo. {INI 363.2} 

Umusaruro wavuye mu murimo w’intumwa zatoranyijwe za Kristo wari ushimishije. Mu 
itangira ry’umurimo wabo bamwe muri bo bari abantu batajijutse, ariko bari baritangiye 
umurimo wa Shebuja mu buryo bwimazeyo, kandi bitewe no guhugura kwe biteguye gukora 
umurimo ukomeye bari bahawe. Ubuntu n’ukuri byari byimitswe mu mitima yabo, bikaba 
isoko y’impamvu ibatera gukora kandi bikagenga ibikorwa byabo. Ubugingo bwabo bwari 
buhishanywe na Kristo mu Mana, bari bararetse kwihugiraho kwaramizwe n’urukundo 
rutarondoreka. {INI 363.3} 

Abigishwa bari abantu bazi kuvuga no gusenga by’ukuri. Bari abantu bashoboraga 
kwishingikiriza ku mbaraga z’Ukomeye wa Isirayeri. Mbega ukuntu bari bahagaze begereye 
Imana kandi bakarambika icyubahiro cyabo ku ntebe yayo y’Ubwami! Yehova yari Imana 
yabo. Icyubahiro cye cyari icyabo n’ukuri kwe kukaba ukwabo. Uburyo ubwo ari bwo 
bwose bwo kurwanya ubutumwa bwiza kwari nko kwahuranya inkota mu bugingo bwabo, 
kandi barwaniriye umurimo wa Kristo n’imbaraga zabo zose. Bashoboraga kubwiriza 
ijambo ry’ubugingo kuko bari barasizwe amavuta n’ijuru. Bifuzaga kugera kuri byinshi 
bituma nabo bagerageza byinshi. Kristo yari yarabihishuriye kandi ni we bashakaga ngo 
abayobore. Uko bari basobanukiwe n’ukuri ndetse n’imbaraga bari bafite yo kwihanganira 
kurwanywa byanganaga n’ukuntu bagenderaga mu bushake bw’Imana. Yesu Kristo, 
ubwenge n’imbaraga by’Imana, yari insanganyamatsiko ya buri kiganiro cyabo. Berereje 
izina rya Kristo - ari ryo zina ryonyine ryahawe abantu munsi y’ijuru bakwiriye 
gukirizwamo. Uko bagendaga bamamaza kuzura kwa Kristo (Umukiza wazutse) amagambo 
yabo yakabakabaga imitima bituma abagabo n’abagore bayoboka ubutumwa bwiza. Abantu 
benshi bari barakwennye izina ry’Umukiza kandi barasuzuguye imbaraga ye bahereyeko 
bahinduka abigishwa b’Uwabambwe. {INI 363.4} 

Ntabwo intumwa zakoze inshingano yazo kubw’imbaraga zazo bwite; ahubwo 
babishobojwe n’imbaraga y’Imana nzima. Umurimo wabo ntiwari woroshye. Imirimo 
y’ikubitiro y’Itorero rya Gikristo yarimo imiruho n’umubabaro ukomeye. Abigishwa mu 
murimo wabo, bahoraga bahura n’ubukene, guharabikwa ndetse n’akarengane; nyamara 
ntibigeze bakunda ubuzima bwabo ahubwo bishimiye ko bahamagariwe kubabazwa ku bwa 
Kristo. Guhera mu gihirahiro, kutamasha no kugira intege nke mu gufata imigambi 
ntibyabarangwagamo. Bifuzaga gutanga no kwitanga. Kuzirikana inshingano bari bafite 
byarabatunganyije kandi bikungahaza imikorere yabo. Ubuntu bw’ijuru bwagaragarijwe mu 
gutsinda bagezeho ku bwa Kristo. Bafite imbaraga y’Ishoborabyose, Imana yarabakoresheje 
kugira ngo ubutumwa bwiza buneshe. {INI 364.1} 

Intumwa zubatse Itorero ry’Imana ku rufatiro Kristo yari yarashyizeho. Mu Byanditswe 
byera imvugoshusho yo kubaka urusengero ikoreshwa cyane herekanwa kubaka Itorero. 
Zekariya avuga kuri Kristo nka Shami wari kubaka ingoro y’Uwiteka. Avuga ko 
abanyamahanga bazafasha muri uwo murimo. Yaravuze ati, “Kandi abazaba bari kure 
bazaza bubake mu rusengero rw ’Uwiteka. ” Na Yesaya aravuga ati: “Abanyamahanga 
bazubaka inkike zawe. ” Zekariya 6:12, 15; Yesaya 60:10. {INI 364.2} 

Petero yanditse avuga ku kubaka uru rusengero agira ati: “Nimumwegere, ni we Buye rizima 
ryanzwe n’abantu, ariko ku Mana ryaratoranijwe, riba iry’igiciro cyinshi; namwe 
mwubakwe, nk’amabuye mazima, kugira ngo mube inzu y’Umwuka n’ubwoko 
bw ’abatambyi bwera bwo gutamba ibitambo by ’umwuka, bishimwa n ’lmana ku bwa Yesu 
Kristo. ” lPetero 2:4, 5. {INI 364.3} 

Intumwa zakoreye mu Bayahudi n’abanyamahanga maze zibakuramo amabuye yo kubaka 
urufatiro. Mu rwandiko Pawulo yandikiye abizera bo mu Efeso yaravuze ati, “Nuko 
ntimukiri abashyitsi n ’abasuhuke, ahubwo muri ubwoko bumwe n ’abera, ndetse muri abo 
mu nzu y ’lmana; kuko mwubatswe ku rufatiro rw ’lntumwa n ’abahanuzi, ariko Kristo Yesu 
ni we buye rikomeza imfuruka. Muri we inzu yose iteranijwe neza, irakura, ngo ibe 
urusengero rwera mu Mwami Yesu. Muri we namwe murubakanwa, kugirango mube inzu 
yo kubabwamo n ’lmana mu Mwuka. ” Abefeso 2:19-22. {INI 364.4} 

Yandikiye Abanyakorinto ati: “Nk’uko ubuntu bw’Imana nahawe bungana, nashyizeho 
urufatiro, nk ’umwubakisha mukuru w ’ubwenge, undi yubakaho. Ariko umuntu wese yirinde 
uko yubakaho, kuko nta rundi rufatiro umuntu abasha gushyiraho, keretse urwashyizweho, 
ni Yesu Kristo. Ariko umuntu niyubaka kuri urwo rufatiro, izahabu, cyangwa ifeza, cyangwa 
amabuye y ’igiciro cyinshi, cyangwa ibiti, cyangwa ibyatsi, cyangwa ibikenyeri, umurimo 
w ’umuntu wese uzerekanwa. Urya munsi ni wo uzawerekana, kuko uzahishuzwa umuriro, 

akaba ari wo kandi uzagerageza umurimo w’umuntu wese.” lAbakorinto 3:10-13. {INI 
364.5} 

Intumwa zubatse ku rufatiro nyakuri, ari rwo Rutare rw’Iteka. Bazanye kuri uru rufatiro 
amabuye yatunganyijwe avuye mu isi. Ntabwo abubatsi bagiye bakora badahura n’inzitizi. 
Kurwanywa n’abanzi ba Kristo byatumye umurimo wabo ubakomerera. Bahanganye no 
kwangwa, urwikekwe, n’urwango rw’abantu bubakaga ku rufatiro rw’ibinyoma. Abantu 
benshi bubakaga Itorero bashoboraga kugereranywa n’abubatsi b’inkike bo mu gihe cya 
Nehemiya. Abo bubatsi bavuzweho amagambo ngo, “Abubakaga inkike n’abikoreraga 
n ’ababakoreraga, umuntu wese yakoreshaga ukuboko kumwe, ukundi gufashe intwaro ye 
y’intambara. ” Nehemiya 4:17. {INI 365.1} 

Abami n’abayobozi, abatambyi n’abategetsi bashatse gusenya urusengero rw’Imana. 
Nyamara nubwo bari bugarijwe no gushyirwa mu nzu y’imbohe, gutotezwa n’urupfu, abantu 
b’indahemuka bateje umurimo imbere; maze inyubako ikomeza kuzamurwa, isa neza kandi 
iringaniye. Hari igihe abakozi bajyaga kuba impumyi bitewe n’umwijima w’imiziririzo ya 
gipagani yari ibakikije. Hari ubwo bagaragaraga nk’aho baneshejwe n’ababarwanyaga, 
ariko mu kwizera kudacogora n’ubutwari butadohoka bakomeje gukora umurimo. {INI 
365.2} 

Umwanzi yagiye yica urusorongo abubatsi ba mbere. Sitefano yatewe amabuye arapfa, 
Yakobo yicishijwe inkota, Pawulo yaciwe umutwe, Petero yarabambwe, Yohana yaraciwe. 
Nyamara Itorero ryakomeje gukura. Abishwe bagiye basimburwa n’abakozi bashya kandi 
ibuye ryajyaga rikurikira irindi rijya ku nyubako. Ni muri ubwo buryo inyubako y’Itorero 
ry’Imana yagiye izamuka buhoro buhoro. {INI 365.3} 

Ibinyejana by’akarengane gakaze byakurikiye ishyirwaho ry’Itorero rya Gikiristo, ariko 
ntihigeze habura abantu babonaga ko umurimo w’inyubako y’Imana uruta ubuzima ubwabo. 
Abantu nk’abo bavuzweho amagambo ngo, “Abandi bakageragereshwa gushinyagurirwa 
no gukubitwa ibiboko, ndetse no kubohwa no gushyirwa mu mazu y ’imbohe: bicishwaga 
amabuye, bagakerezwa inkerezo, bakageragezwa, bakishishwa inkota, bakazerera bambaye 
impu z ’intama n ’iz ’ihene, banyazwe byose, bakababazwa, bakagirirwa nabi; yemwe , n ’isi 
ntiyari ikwiriye ko bayibamo! Bazereraga mu mashyamba no mu bihanamanga, no mu 
mavumo no mu masenga. ” Abaheburayo 11:36-38. {INI 365.4} 

Ntacyo umwanzi wo gutungana atakoze kugira ngo ahagarike umurimo wahawe abubatsi 
b’Uwiteka. Nyamara Imana “ntiyirekeye aho itagira abo kuyihamya” (Ibyak 
14:17).Yahagurukije abakozi bashoboye kurwanirira ibyo kwizera abera bahawe rimwe. 
Amateka agaragaza gukomera n’ubutwari by’aba bantu. Nk’uko byagendekeye intumwa, 

abenshi muri bo baguye mu birindiro byabo, nyamara inyubako y’urusengero yakomeje 
kuzamuka ikomeye. Abakozi barishwe, ariko umurimo ujya mbere. Abawalidensi, John 
Wycliffe, Huss na Jerome, Martin Luther na Zwingli, Cranmer, Latimer, na Knox, 
Abahugenoti, John na Charles Wesley n’imbaga y’abandi benshi bazanye ku rufatiro 
ibikoresho bizahoraho iteka ryose. Kandi na nyuma y’aho abantu bagize umwete wo 
kwamamaza ijambo ry’Imana, ndetse n’abateguriye inzira iyamamazwa ry’ubutumwa 
bukomeye buheruka binyuze mu murimo wabo mu bihugu by’abapagani, nabo bafashije mu 
kuzamura inyubako. {INI 365.5} 

Mu myaka yose yahise kuva mu bihe by’intumwa, inyubako y’urusengero rw’Imana 
ntiyigeze ihagarara. Dushobora gusubiza amaso inyuma mu binyejana byahise maze 
tukabona amabuye mazima abengerana nk’imirasire y’umucyo warasaga mu mwijima 
w’ikinyoma n’imigenzo ya gipagani. Mu bihe byose aya masaro y’agaciro azakomeza 
kumurika umucyo ugenda wiyongera, uhamya imbaraga y’ukuri kw’Imana. Umucyo urasa 
w’aya mabuye yatunganijwe ugaragaragaza itandukaniro rikomeye riri hagati y’umucyo 
n’umwijima, hagati y’izahabu y’ukuri n’impimbano. {INI 366.1} 

Pawulo n’izindi ntumwa ndetse n’intungane zose zabayeho kuva icyo gihe, bakoze uruhare 
rwabo mu kubaka urusengero, ariko inyubako ntiruzura. Twebwe abariho muri iki gihe 
dufite umurimo tugomba gukora, dufite uruhare tugomba kuzuza. Tugomba kuzana ku 
rufatiro ibikoresho bizashobora kurokoka kugeragereshwa umuriro ari byo izahabu, ifeza 
n’amabuye y’agaciro “abaje nk’nko babaza amabuye arimbisha inyumba.” (Zaburi 
144:12). Pawulo abwira abubakira Imana amagambo abakomeza kandi y’imbuzi ati, 
“Umurimo w ’umuntu, uwo yubatse kuri urwo rufatiro, nugumaho, azahabwa ingororano, 
ariko umurimo w’umuntu nushya azabura inyungu, nyamara ubwe azakizwa, ariko 
nk’ukuwe mu muriro. ” (lKor 3:14, 15). Umukristo wigisha ijambo ry’ubugingo akiranutse, 
akayobora abagabo n’abagore mu nzira y’ubutungane n’amahoro, aba azana ku rufatiro 
ibikoresho bizaramba kandi mu bwami bw’Imana azahabwa icyubahiro nk’umwubatsi 
w’umunyabwenge. {INI 366.2} 

Ku byerekeye intumwa, handitswe ngo, “Abo barasohoka, bigisha hose, Umwami Yesu ari 
kumwe na bo abafasha, akomeresha ijambo rye, ibimenyetso byagendanaga na ryo. ” 
(Mariko 16:20). Nk’uko Kristo yatumye abigishwa be ni ko no muri iki gihe atuma abagize 
Itorero rye. Ubushobozi intumwa zari zifite ni ubwabo. Nibemera ko Imana ibabera 
imbaraga, izakorana nabo ku buryo batazaruhira ubusa. Bakwiriye kumenya ko umurimo 
bakora ari umurimo Uwiteka yashyizeho ikimenyetso cye. Uwiteka yabwiye Yeremiya ati: 
“Wivuga uti ‘Ndi umwana ’; kuko abo nzagutumaho bose uzabasanga, kandi icyo nzaguteka 
cyose ni cyo uzavuga. Ntukabatinye; kuko ndi kumwe na we kugira ngo nkurokore. ” Nuko 

Uwiteka aherako arambura ukuboko kwe maze akora ku munwa w’umugaragu we, 
aramubwira ati, “Nshyize amagambo yanjye mu kanwa kawe.” (Yeremiya 1:7-9). 
Adutegeka kujya kuvuga amagambo aduha, twumva ko adukoze ku munwa n’ukuboko kwe 
kwera. {INI 366.3} 

Kristo yahaye Itorero inshingano yera. Buri wese mu bagize Itorero akwiriye kuba 
umuyoboro Imana ishobora kunyuzamo ubutumwa bw’ubutunzi bw’ubuntu bwayo 
ibubwira isi. Ubwo butumwa ni bwo butunzi buhebuje bwa Kristo. Nta cyo Umukiza yifuza 
cyane nk’intumwa zizereka ab’isi Umwuka we n’imico ye. Nta kintu isi ikeneye cyane nko 
kubona urukundo rw’Umukiza rwigaragariza mu kiremwamuntu. Ijuru ryose ritegereje 
abagabo n’abagore Imana ishobora guhishuriramo imbaraga y’Ubukristo. {INI 367.1} 

Itorero ni umuyoboro w’Imana wo kwamamaza ukuri. Rihabwa imbaraga nayo kugira ngo 
rikore umurimo wihariye; kandi igihe Itorero ari indahemuka ku Mana, rikumvira 
amategeko yayo yose, ubuntu mvajuru buzaryuzura. Niriyibera indahemuka kandi rigaha 
icyubahiro Uwiteka Imana ya Isirayeli, nta mbaraga n’imwe izarihangara. {INI 367.2} 

Ishyaka ry’Imana n’umurimo wayo ryateye abigishwa guhamya ubutumwa bwiza bafite 
imbaraga ikomeye. Mbese ishyaka nk’iryo ntiryari rikwiriye kugurumana mu mitima yacu 
rikadutera kwiyemeza kuvuga amateka y’urukundo rwaducunguye, ari yo mateka ya Kristo 
wabambwe? Ni amahirwe ya buri Mukristo wese kudategereza kugaruka k’Umukiza gusa 
ahubwo agomba no gutebutsa uko kugaruka. {INI 367.3} 

Itorero niriramuka ryambaye ikanzu yo gukiranuka kwa Kristo, rikanga kuyoboka ab’isi mu 
byo ibatezeho byose, umuseke w’igitondo cy’umunsi urabagirana uzatangariza imbere 
yaryo. Isezerano Imana yarihaye rizahoraho iteka ryose. Imana izarihindura icyitegerezo 
gihebuje kandi irigire ibyishimo by’ab’ibihe byinshi. Ukuri kwirengagizwa 
n’abagusuzugura bakakwanga kuzanesha. Nubwo hari ibihe byinshi ukuri kwasaga 
n’ugukomwe mu nkokora, kwamamara kwako ntikwigeze guhagarara. Igihe ubutumwa 
bw’Imana buhuye n’inzitizi, Imana ibwongera imbaraga kugira ngo burusheho guhindura 
benshi. Igihe buhawe imbaraga mvajuru, buzaca inzira yabwo mu nzitizi zikomeye cyane 
kandi butsinde inzitizi yose. {INI 367.4} 

Ni iki cyakomeje Umwana w’Imana mu mibereho ye y’umuruho no kwitanga? Yabonye 
umusaruro wo kuruha kwe maze aranyurwa. Yitegereje mu buzima bw’iteka ryose, abona 
umunezero w’abari barakiriye imbabazi n’ubugingo buhoraho binyuze mu kwicisha bugufi 
kwe. Ugutwi kwe kumvise ijwi ry’abacunguwe. Yumvise abacunguwe baririmba indirimbo 
ya Mose n’iy’Umwana w’intama. {INI 367.5} 

Dushobora kwerekwa iby’ahazaza ari byo byiza byo mu ijuru. Muri Bibiliya 
hahishurirwamo iby’ubwiza buzaza, ibintu byerekanwe n’ikiganza cy’Imana kandi ibi 
byerekanwe ni ingenzi ku Itorero ryayo. Kubwo kwizera dushobora guhagarara ku irembo 
z’umurwa uhoraho maze tukumva ikaze ryuje ubuntu rihabwa abakorana na Kristo muri ubu 
buzima, bakabona ko kubabazwa ku bwe ari icyubahiro. Igihe amagambo avugwa ngo, 
“nimuze mwebwe abo Data yahaye umugisha, ” barambika amakamba yabo ku birenge 
by’Umucunguzi bavuga bati: “Umwana w’intama watambwe ni we ukwiriye guhabwa 
ubutware n’ubutunzi n’ubwenge n’imbaraga no guhimbazwa n’icyubahiro 
n’ishimwe....Ishimwe no guhimbazwa n’icyubahiro n’ubutware bibe iby’Iyicaye ku ntebe 
n’iby’Umwana w’Intama, iteka ryose. ” Matayo 25:34; Ibyahishuwe 5:12, 13. {INI 368.1} 

Bageze ahongaho, abacunguwe baramutsa ababayoboye ku Mukiza, maze bose bafatanya 
gusingiza Uwapfuye kugira ngo abantu bashobore kubona ubugingo buhuje n’ubw’Imana. 
Intambara irarangiye. Imibabaro n’amakuba bigeze ku iherezo. Indirimbo zo kunesha zuzura 
ijuru ryose mu gihe abacunguwe basingizanya umunezero bavuga bati, “Ukwiye ni Umwana 
w’Intama watambwe, kandi akongera kubaho, ni we wanesheje.” {INI 368.2} 

“Hanyuma y ’ibyo mbona abantu benshi, umuntu atabasha kubara, bo mu mahanga yose 
n ’imiryango yose n ’amoko yose n ’indimi zose, bahagaze imbere ya ya ntebe n ’imbere 
y’Umwana w’Intama, bambaye ibishura byera, kandi bafite amashami y ’imikindo mu ntoki 
zabo; bavuga n ’ijwi rirenga bati: ‘Agakiza ni ak’Imanayacuyicaye ku ntebe, n ’ak’Umwana 
w’Intama. ’” Ibyahishuwe 7:9, 10. {INI 368.3} 

“Aba ni abavuye muri urya mubabaro mwinshi, kandi bameshe ibishura byabo, babyejesha 
amaraso y ’Umwana w ’intama. Ni cyo gituma baba imbere y ’intebe y Imana, bakayikorera 
mu rusengero rwayo ku manywa na nijoro: kandi Iyicaye ku ntebe izababambaho ihema 
ryayo. Ntibazicwa n ’inzara ukundi, kandi ntibazicwa n ’inyota ukundi kandi izuba 
ntirizabica cyangwa icyokere cyose, kuko Umwana w’Intama uri hagati y’intebe y’Ubwami 
azabaragira, akabuhira amasoko y ’amazi y ’ubugingo; kandi Imana izahanagura amarira 
yose ku maso yabo. ” “Izahanagura amarira yose ku maso yabo, kandi urupfu ntiruzabaho 
ukundi, kandi umuborogo cyangwa gutaka cyangwa kuribwa ntibizabaho ukundi: kuko ibya 
mbere bishize. ” Ibyahishuwe 7:14-17; 21:4. {INI 368.4} 

